
Lietus nesiliovė. Bjaurus oras rugpjūčio pabaigą pavertė 
ankstyvu rudeniu, perkūnijos griaudėjimą keitė liūtys ir 
žvarbaus vėjo gūsiai. Būdavo ir geresnių dienų, kai dulkė 
smulkus lietus, tarsi šydu pridengdamas visas apylinkes. 
Dėl to sausiau netapdavo, būdavo šlapia kaip per didelę 
audrą, bet vis palengvėdavo. Fjora, tvirtai apsisiautusi 
juoda pelerina su gobtuvu, ir Estebanas, apsivilkęs 
kelioninį apsiaustą, susitraukę sėdėjo balnuose, o Viesulas 
jautėsi kaip Žuvis vandenyje ir jojo tiesus, su karingai 
ant  beretės styrančia plunksna, aplenkdamas lietaus 
išplautus kelio duburius ir duobes. Jis jojo taip išdidžiai, 
lyg būtų lydėjęs karaliaus eskortą. Jo platūs pečiai 
saugojo nuo vėjo Fjorą, bet kliudė stebėti atsiveriantį 
peizažą, kuriame, tiesą pasakius, nebuvo nieko paguo- 
džiamo. Šampanė, kurią jie perjojo, taip nukentėjo nuo 
ką tik pasibaigusio karo, kad nepaisant visų karaliaus 
Liudviko pastangų, grąžinusių kraštui šiokią tokią ramybę, 
jai niekaip nesisekė atsigauti Net Reimse, šventame 
karaliaus mieste, buvo matyti karo pėdsakai. Kažkas 

bandė atstatyti visiškai sudegintus kaimus, bet be perstojo 
lyjantis lietus kliudė pamatyti, kaip iš tiesų viskas atrodo. 

Už Reimso buvo dar blogiau. Nuniokotuose laukuose 
be jokio medelio retą žalumą keitė kreidos sluoksniai. 
Nebuvo nė vieno užvažiuojamo kiemo. Keliautojai 
apsistodavo skurdžiose lūšnelėse, kur jiems pasiūlydavo 
vaisių, medaus ir sūrio, o nakvynei - daržinę. Mortimeras 
karališkai užmokėdavo už tokį svetingumą, nors kiekvieną 
kartą, kai tekdavo skirtis su aukso moneta, jis raukė 
antakius, 0 po ūsais viepė lūpas. 

- Kertam lažybų, kad jis šykštus, - vieną kartą ryte 
sušnibždėjo Estebanas, kai jie paliko vieną iš prieglobsčių. 
- Matyt, karalius tai žino ir davė tam tikrą nurodymą, 
antraip šitas fanfaronas marintų mus badu ir verstų 
miegoti po atviru dangumi. 

Santykiai tarp Fjoros ir jos palydovo nė kiek 
nepagerėjo. Eilinį kartą jie susikirto dar Sanlise, kai 
jaunoji moteris griežtai atsisakė sėsti į škoto pasiūlytą 
vežimėlį. Ji praskleidė peleriną ir parodė jam vyrišką 
kostiumą, kuriuo buvo apsirengusi. 

- Tačiau aš lydžiu ponią, o ne kokį nors berniūkšų, 
- paprieštaravo jis. 

- Jūs lydite Fjorą Beltrami, - ramiai pareiškė jaunoji 
moteris, - ir būtų labai keista, jeigu karalius būtų 
nurodęs jums, kaip turiu apsirengti, ir kuo važiuoti. Aš 
nuo ankstyvos vaikystės jodinėju ir nenoriu, kad mane 
kaip kriaušę kratytų šitoje dėžutėje. Be to, josime daug 
greičiau! 

Šis argumentas išsprendė ginčą, bet nuo to laiko 
Duglas Mortimeras kreipėsi į savo bendrakeleivę tik 
spiriamas reikalo. Rytą ir vakare jis pasisveikindavo 
netardamas nė žodžio. 

Santykiai su Estebanu buvo nė kiek ne geresni. 
Škotas ir kastilietis vienas kito atžvilgiu laikėsi labai 
išdidžiai. Estebanas, sužinojęs, kad Mortimeras negali 
pakęsti dainavimo, sumanė išblaškyti kelionės nuobodulį 

pamalonindamas bendrakeleivių ausis vaikystėje girdėtomis 
baladėmis, romansais ir dainomis. Beje, jo balsas buvo 
neblogas, bet Mortimeras nė už ką nenorėjo su tuo 
sutikti. Jis aiškiai ir garsiai pasakė, kad, be jokios 
abejonės, nustos lyti, jeigu Estebanas nutils. 

Tačiau Fjora ir Estebanas turėjo pripažinti, kad Viesulo 
jiems būtinai reikėjo. Jis išmintingai parinkdavo kelią, 
niekada neklydo, o vieną kartą, kai jie jojo per nedidelę 
giraitę ir juos užpuolė keletas plėšikų, juodu galėjo 
įsitikinti, kad seržantas Viesulas prilygsta visam ginkluotam 
būriui. Pamačius priešą, jį apėmė kažkoks fanatiškas 
įniršis, ir jis taip suriko, kad nuo jo riksmo būtų subyrėję 
sienos, po to išsitraukė špagą ir puolė plėšikus. 
Akimirksniu tris iš jų užmušė ir, palikęs amžiams gulėti 
laukymėje, puolė tris kitus, kurie pametę galvas ėmė 
bėgti, tikėdamiesi išvengti savo draugų likimo. Jiems 
pavymui Mortimeras pasiuntė siaubingus grasinimus ir 
prakeiksmus, kupinus tokios jėgos, kuri tikrai nedarė 
gėdos Mortimerų giminei. Rėkdamas jis prakeikė likusių 
gyvų plėšikų palikuonis, taip pat įžeidė jų tėvų ir motinų 
garbę. Estebanas, nustebęs nė kiek ne menkiau už 
plėšikus, nespėjo net špagos išsitraukti. Jis galėjo tik 
pritarti, ne visai nuoširdžiai, padėkos žodžiams, kuriuos 
bandė pasakyti visiškai priblokšta Fjora: “Jeigu karalius 
surinktų bent tuziną tokių kaip jūs, jis viename mūšyje 
sutriuškintų visą burgundų armiją...“ 

- Mes visi tokie! Aš nieko ypatingo nepadariau, - 
atsakė Mortimeras, akimirksniu nutaisęs šaltą veidą. Paskui 
nuostabiai paprastai pridūrė: - Mes, škotai, patys geriausi 
kareiviai pasaulyje. 

Ir, pasitaisęs kepurę, kurią ką tik pasibaigusiose 
kautynėse buvo kliudęs klastingai mestas kirvis, jis vėl 
leidosi į kelionę, o iš paskos abu bendrakeleiviai, kupini 
gilios pagarbos. 

Kai jie pasiekė Miozą, kuris toje vietoje skyrė 
Prancūziją nuo Burgundijos hercogo valdų,  Fjora 

pagalvojo, kad atėjo laikas skirtis su Mortimeru: jis 
vargu ar galėjo tikėtis draugiško sutikimo Karolio Drąsiojo 
žemėse. Ji sustabdė žirgą, kai pasirodė tiltas per upę 
į nedidelį Diuno miestelį: 

- Štai ir Burgundija, mesire Duglai, ar ne laikas būtų 
mums atsisveikinti? 

Jis taip pat sustojo ir šaltai pažvelgė į jaunąją moterį: 

- Kampobasas su įgula įsikūręs Tionvilyje. Aš lydėsiu 
jus iki ten. Karalius nori Žinoti, kaip jus sutiks: ponais 
italais negalima per daug pasitikėti. 

- Kodėl juos laiko ne tokiais sąžiningais? - išdidžiai 
paklausė Fjora, nes buvo įžeista jos, kaip florentietės, 
savimeilė. 

- Todėl, kad jie samdomi. Jie gina tuos, kurie daugiau 
moka, o kautynėse labai gaili savo kraujo, o dar labiau 
- gyvybės. Kampobasas niekada nebuvo laikomas geradario 
etalonu. Jeigu būtų priešingai, mes su jumis čia 
nestovėtume. 

- Jeigu taip nesunku priversti jį atsisakyti savo pareigų 
vykdymo, kodėl mane siuntė, - atsakė jaunoji moteris. 
- Juk pakaktų tik piniginės, prikimštos aukso. 

- Aš noriu pats tuo įsitikinti, - sumurmėjo škotas 
vėl sėsdamas į balną. 

Po neilgų derybų su kapitonu, kuris vadovavo būriui, 
saugančiam  Diulkono vietovę, kur prasideda tiltas, 
pastatytas dar romėnų legionierių, ir gavę leidimą vykti 
toliau, Fjora ir kiti keliauninkai perjojo tiltą ir pasiekė 
miestą. Šis miestas kažkada priklausė Liuksemburgo 
hercogystei, o vėliau, 1441 metais, kai Herlico hercogienė 
Elžbieta atidavė jį Karolio tėvui, atiteko Burgundijai. 
Miestui tai nieko gero nedavė. Aplinkui viešpatavo turbūt 
dar didenis skurdas negu Šampanėje, nes šias žemes 
niokojo ir arti esantys prancūzai, ir užkariautojai 
burgundai. 

Paskutinio stabtelėjimo metu Fjora vyrišką kostiumą 
pakeitė suknele ir susišukavo plaukus, kaip šukuojasi 

kilmingos moterys. Jos grožis ir elegantiška išvaizda, taip 
pat jos palydovų narsi laikysena tiltą saugojusio būrio 
karininkui padarė didžiulį įspūdį. Jis atrodė šiek tiek 
nustebęs, kad tokia kilminga moteris atvyko kažkur iš 
už Alpių, bet nulenkė galvą, kai Fjora ramiai pratarė: 

- Grafas Kampobasas, kurį jūs tikriausiai pažįstate, 
yra mano pusbrolis, ir aš norėčiau greičiau jį pamatyti... 

- Be abejonės, jis bus laimingas, sulaukęs tokios 
gražios viešnios, bet dabar jis Tionvilyje, o kelionė iki 
jo damai pavojinga. Bus labai malonu jus lydėti. Juk 
jeigu jums kas nors atsitiktų, jis man niekada neatleistų. 

- Kapitone, pakaks ir jūsų duoto leidimo. Mano 
štalmeisteris ir sekretorius iškilus pavojui puikiausiai mane 
apgins. 

- Jų narsumas man nekelia jokių abejonių, bet jeigu 
jūs sutiksite kareivius, kurie bastosi visur ieškodami 
maisto, tai leidimo tikrai neužteks. Didžioji jų dalis 
nemoka skaityti. Patikėkite, du tvirti jaunuoliai, vilkintys 
apsiaustus su Burgundijos herbu, kur kas labiau pravers 
negu leidimas. 

Naktį praleidusi po svetingu kapitono stogu ir daugeliui 
savaičių pavergusi jo širdį, kitą rytą Fjora paliko Diuną 
ir jojo toliau, kad pražudytų Burgundijos hercogą, kurio 
kareivių globojama keliavo. Jeigu viskas klostysis taip, 
kaip sumanyta, po dviejų dienų ji sutiks tą, kurį turi 
padaryti išdaviku... 

Po aprašytų įvykių praėjus dienai, vakarėjant vienoje 
iš Tionvilio pilių salių du vyriškiai žaidė šachmatais. 
Nors dar nebuvo sutemę, šalia žaidėjų stovėjo aukštas 
ketaus kandeliabras su dvylika degančių žvakių, kurios 
apšvietė juodmedžio ir dramblio kaulo lentą, ant kurios 
buvo išdėliotos figūros. Didžiuliame židinyje liepsnojo 
ugnis. Pilies, pastatytos Liuksemburgo hercogams 
praėjusiame amžiuje, sienos buvo tokios storos, kad 
galėjo apsaugoti nuo bet kokios apgulties. Pats Tionvilis 
su aplinkinėmis žemėmis buvo įsiterpęs į Lotaringijos 

hercogo, kuris laikas nuo laiko susipykdavo su 
Liuksemburgo hercogu, valdas. Todėl miestelio gyventojai 
ir jo gynėjai visada turėjo būti pasiruošę, ir tai atsispindėjo 
šiek tiek spartietiškame jų gyvenamųjų patalpų, prime- 
nančių kareivines, interjere. 

Salė, kurioje žaidė vyriškiai, nebuvo išimtis. Baldai 
čia buvo kuklūs, be to nedidelio staliuko, ant kurio 
stovėjo šachmatai, ir dviejų krėslų su zomša aptrauktais 
ranktūriais, salėje dar buvo didžiulė, nuo senumo 
pajuodusi skrynia ir du senoviniai karo trofėjai. Vargu 
ar galėjo patalpą, skirtą dideliems susirinkimams, papuošti 
sienų apmušalai, kurių galėjo būti keturis kartus daugiau, 
ir keletas išblukusių vėliavų, pritvirtintų labai aukštai 
prie pat skliauto. Giliose aukštų ir siaurų langų angose 
buvo po du akmeninius iškyšulius, ir kad pro šituos 
langus patektų nors šiek tiek šviesos, saulė turėjo būti 
nepaprastai ryški. 

Du žmonės, sėdintys salėje, buvo visiškai skirtingi ir 
kiekvienas kažkuo ypatingas. Pirmasis buvo aukšto ūgio, 
tvirtai suręstas ir turėjo stambaus žvėries grakštumo. Po 
trumpu juodos zomšos apsiaustu ryškėjo tvirti, gerai 
išvystyti raumenys ir lanksti žmogaus, įpratusio prie fizinio 
krūvio, figūra. Tankūs juodi plaukai ties smilkiniais buvo 
pražilę ir šiek tiek švelnino atšiaurų įdegusį, randais, 
ardančiais klasikinę bruožų harmoniją, nusėtą veidą su 
juodomis veriančiomis akimis. Tai buvo Kampobasas. 
Antrasis šiek tiek mažesnis, bet toks pat stiprus, tamsiai 
ruda oda ir nevienodai išblukusiais plaukais, kaip žmogaus, 
kuris didžiąją gyvenimo dalį praleidžia saulės atokaitoje. 
Jo akys taip pat buvo gyvos, žalios spalvos, pereinančios 
į geltoną prie vyzdžių. Jis dėvėjo gerai išblizgintus 
šarvuotus marškinius, kartais pasirodančius iš po apsiausto 
su herbu. Tai buvo Galeotas, Kampobaso draugas ir 
bendražygis. 

Grafas Kampobasas priklausė senai neapoliečių giminei, 
kuri savo likimą susiejo su Anžu hercogais. Apie jį ir 

jo aplinką sklido keisti gandai. Buvo kalbama, kad jo 
tėvas mirė susirgęs raupsais, prieš tai nužudęs neištikimą 
savo žmoną, su kuria turėjo du sūnus. 1442 metais, kai 
Alfonsas Aragonietis išvijo “gerąjį karalių Renė“, valdžiusį 
Neapolį ir Lotaringiją, Kampobasas, kuriam tuo metu 

svita patraukė ramių horizontų link, į Provansą ir Anžu. 
Nuo Taraskono iki Anžero pilies Kampobasas keliavo 
paskui Nikola Kalabrijietį, po savo tėvo Žano mirties 
tapusį Lotaringijos hercogu. Už tai jis gavo Pjerforo 
pilį, galingą tvirtovę vaizdingame Emso slėnyje. Cia jis, 
kaip tikras sinjoras, laikė visą įgulą. Iš prigimties 
kondotjeras, pripažįstantis tik karą ir pinigus, Kampobasas 
savo žemes Kampanijoje paliko ne vienas, o lydimas 
keleto vasalų, branduoliu jo armijos, kuri greitai tapo 
stipri ir grėsminga. 

Galbūt  Kampobasas ir toliau būtų buvęs ištikimas 
Anžu giminei, jeigu 1473 metais liepos pabaigoje nebūtų 
miręs jaunasis hercogas Nikola. Jis mirė taip staiga, kad 
ėjo kalbos apie nunuodijimą, tačiau šiaip ar taip, reikėjo 
įpėdinio. Lotaringijos diduomenė hercogo karūną pasiūlė 
Jolandai, karaliaus Renė vyriausiajai dukteriai, grafo Feri 
de Vodemono našlei, tačiau ši nepanoro valdyti: ji norėjo 
gyventi savo pilyje Žuanvilyje, paskendusi prisiminimuose. 
Paveldėjimo teises Jolanda perdavė savo dvidešimt dvejų 
metų sūnui, kuris ir tapo grafu Renė II. 

Kampobasui naujasis šeimininkas nepatiko. Jam atrodė, 
kad tas per daug grakščių manierų, per daug mėgsta 
aukštąją visuomenę ir pataikauja moterims. Todėl, dar 
tuomet, kai rugsėjo mėnesį su hercogo Renė svita jis 
buvo Liuksemburge ir ten susitiko Burgundijos hercogą, 
išsyk suprato, kad jam reikia būtent tokio šeimininko. 
Beje, Karolį Drąsųjį jis buvo sutikęs prieš aštuonerius 
metus, kai šis vadovavo šlovingajai Visuotinės Gerovės 
lygai, sukilusiai prieš Prancūzijos karalių. Praėjo dveji 

metai nuo to laiko, kai Karolis užėmė savo tėvo sostą, 
tačiau jo narsa ir prabangus gyvenimas viliojo Kampobasą. 

Tais pačiais metais gruodžio mėnesį Karolis Drąsusis 
įžengė į Pjerforo pilies žemes, ir kondotjeras jį priėmė. 
Karoliui labai nesunkiai pavyko įkalbėti Kampobasą 
netarnauti "vaikui", ir tas, apipiltas paties hercogo 
dovanomis, sutiko vadovauti kariuomenei, kurią reikėjo 
surinkti Milane. 


Vargu ar galima buvo tai vadinti išdavyste. Karolis 
Drąsusis apsimetinėjo geriausiu jaunojo Renė, kurį globojo 
nuo “Prancūzijos karaliaus išpuolių“, draugu. Šita globa 
jaunajam karaliui kainavo keturis geriausius jo miestus, 
kuriuose įsikūrė ir šeimininkavo “gynėjų" kariuomenės 
įgulos. 

Tačiau “vaiko" apgauti nepasisekė, ir po trijų mėnesių, 
kai nebuvo šeimininko, jis padegė Pjerforo pilį, - visiškai 
sugriauti stokojo laiko, - ir taip neapolietis neteko 
geriausio savo prieglobsčio. 

Kad nuramintų Kampobasą, Karolis Drąsusis pažadėjo, 
jog jis galės išsirinkti bet kurį miestą, kai bus užkariauta 
Lotaringija. 

Pažadas taip ir liko pažadu, nes 1475 metų pabaigoje 
Karolis Drąsusis vis dar kariavo, o Kampobasas toliau 
jam tarnavo, rodydamas visą savo talentą ir nepaprastą 
ištikimybę. 

Džakopas Galeotas buvo kuklesnis žmogus. Tarnavo 
kondotjeru pas Milano hercogą, if per Neiso apgultį 
Kampobaso įsakymu iškart įsijungė į burgundų armiją. 
Juodu siejo sena draugystė, ir abu jie tarsi papildė 
vienas kitą, nes ir vienas, ir kitas buvo užsigrūdinę 
kariai, tačiau Galeotas turėjo dar vieną, labai naudingą 
sugebėjimą: buvo patyręs inžinierius ir su savimi vesdavosi 
visą būrį vikrių dailidžių, kurie greitai pastatydavo 
apgulties bokštą, taraną ar kitą karinį įrenginį, - ir kaip 
tik šios mašinos labai pravertė Neiso apgulties metu, 
nors pralaužti įnirtingo miesto gynėjų pasipriešinimo taip 

ir nepavyko. Galeotas dėl to labai nusivylė, o Kampobasas 
ėmė abejoti ir svarstyti. Juk jis puikiausiai matė, kaip 
šaunioji burgundų armija ne vieną mėnesį prastovėjo, 
negalėdama įveikti saujelės užsispyrusių mažos tvirtovės 
gynėjų. Paimdami Neisą, jie būtų parklupdę imperatorių 
ir Vokietiją. Tačiau jiems teko išsinešdinti gavus italų 
vyskupo palaiminimą, o tai menkai guodė tuos, kurie 
tikėjosi stambaus grobio. 

Kampobasas nesiliovė apie tai galvojęs. Jau dvi 
valandas jie žaidė šachmatais, bet jo mintys buvo kažkur 
toli. Netikėtai jis atsistojo. Judesys buvo toks staigus, 
kad lenta apsivertė, juodos ir baltos figūros nuriedėjo 
plikomis grindų plytomis. 

- Na ir gudrus tu! - sumurmėjo Galeotas. - Po 
vieno ėjimo tau šachas ir matas, o tu nieko nematai 
ir visą laiką gini karalienę - štai kur tavo klaida. 

- Atleisk. Aš iš tiesų prastai žaidžiu, bet dabar visai 
nesekiau žaidimo. 

- Kas atsitiko? 

Nieko neatsakęs, kondotjeras priėjo prie lango į Miozą 
ir kurį laiką stebėjo upės tėkmę; joje atsispindėjo vis 
tas pats pilkas dangus. Už tilto, kurį saugojo jo samdiniai, 
jis įžiūrėjo silpną gelsvą žibintų šviesą, degančią dabar 
jau beveik ištuštėjusiame žydų kvartale. Liuksemburgo 
hercogai buvo gana pakantūs Izraelio vaikams, Oo šito 
negalima pasakyti apie Burgundijos hercogus. Jauniausi 
iš kvartalo gyventojų išvyko gyventi į Frankfurto ir Kelno 
žydų kolonijas. Pasiliko tik keletas senukų, kurie tarnavo 
vietinėje sinagogoje, ir jie vieninteliai buvo dėkingi 
Kampobasui, valdančiam miestą geležine ranka. Nuo 
vaikystės matęs getus Italijos miestuose, jis net negalvojo, 
kad reikia naikinti likusius senukus, kuriems užteko proto 
užmokėti jam už savo ramybę. 

Galeotas priėjo prie savo draugo ir kurį laiką taip 
pat žiūrėjo pro langą. 

- Ar tau įdomu žiūrėti, kaip lietus krinta į vandenį? 

- Aš visiškai nežiūriu į lietų, 0 į savo žmones. Visi 
jie gimė anoje Alpių pusėje ir dabar tokie pat nelaimingi 
kaip ir aš. 

- Nelaimingi? Keista tai girdėti iš tavo lūpų. Sakyk, 
kas tave graužia? 

- Viskas. O labiausiai šitas tamsus miestas. Tamsus 
kaip ir ši žemė, kurioje niekas neauga... 

- O iš kur atsiranda geležis, iš kurios gaminami 
ginklai? Ne tokia jau ji bloga. 

- Tu taip manai? Aš atiduočiau visą pasaulio geležį, 
kad dar kartą galėčiau išvysti Neapolio įlanką ir 
nutviekstas saulės savo kalvas... 

- Mes - kondotjerai, - filosofiškai tarė Galeotas ir 
gūžtelėjo pečiais. - Vieną dieną čia, kitą - kitur, kad 
tik gerai atlygintų... 

- O tu manai, kad gerai užmoka? Nuo pat Neiso 
mes nieko negavome, nors tikėjomės neblogo grobio. 
Paskui atėjome čia pailsėti ir surinkti naujų žmonių, 
tačiau ši šalis nepanaši į Rojų. Gerai, štai kad ir 
Prancūzija, kurią ketinome užkariauti ir pasidalinti su 
Anglija, bet tu tikriausiai girdėjai, ką pasakojo šiandien 
suimtas vienuolis: karalius Eduardas, prisikimšęs pinigų 
ir prisipylęs prancūziško vyno, per jūrą grįžo namo, o 
mes kaip kvailiai tupime čia kartu su šikšnosparniais, 
šitame lizde virš Lotaringijos... į kurią negalime kojos 
įkelti! 

- Bet juk Lotaringijoje yra ir burgundų. Mes užėmėme 
keturis miestus... 

- Mes? Tu tikriausiai pamiršai, kad mes samdiniai? 
Pačias geriausias vietas hercogas Karolis paskyrė savo 
žmonėms, tiems sinjorams, kurie gimė jo krašte, o ne 
tokiems nuotykių ieškotojams kaip mes... 

- Tačiau jis mumis pasitiki. Ir vieta ne tokia jau 
bloga... o galbūt tu ketini man pasakyti, kad nori tarnauti 
karaliui Liudvikui? Na, šito aš tau neleisiu! Liudvikas 
XI neturėtų ką veikti su mumis. Jis turi geriausią 

pasaulyje nuolatinę armiją, ir žmonės ten ruošiami kiaurus 
metus, bet jis ja nesinaudoja. Tas karalius kariauja 
smegenimis! 

- Bet ir jis turi samdinių. Jo garsioji škotų gvardija... 

- Daugelis iš tos gvardijos gimė Prancūzijoje. Jie 
tikresni prancūzai už pačius prancūzus... 

- Jie turi daug privilegijų, pasižymėjimo ženklų ir 
aukso... 

- Tai tiesa, bet jie visiškai atsidavę karaliu, Oo mes 
- nei aš, nei tu - nemokame saugoti ištikimybės. Na, 
jeigu jau taip nori, pavirsk škotu! 

- Tu ne taip kalbi. Ir aš, ir tu vadovaujame žmonėms, 
kurie tikisi ir šlovės, ir pinigų. O jeigu mes... 

Jo mintį nutraukė permirkusio pažo, nuo kurio ilgų 
juodų plaukų lašėjo vanduo, o kepurės plunksna buvo 
nuplėšta per pusę, pasirodymas. Berniukui buvo dvylika 
metų, jis buvo gražus kaip angeliukas, bet įžūlių akių 
žvilgsnis bylojo apie neatitinkantį jo amžiaus ir padėties 
charakterį. Jo klastingas žvilgsnis nuslydo pro Galeotą 
ir stabtelėjo ties Kampobasu, kuris nusišypsojo jam: 

- Virdžinijau, ko tau reikia? 

- Turiu naujienų, monsinjore... 


- Iš hercogo? - skubiai paklausė kondotjeras ir dėl 
to šiek tiek nuraudo. 


Pažas gūžtelėjo pečiais: 

- Nieko ypatingai svarbaus, monsinjore. Į prancūzų 
užkardą atvyko trys keliauninkai: du vyriškiai ir viena 
moteris. Moteris sako esanti jūsų pusseserė. 

- Mano pusseserė? Velniai mane griebtų, jeigu aš 
turiu dar kokią nors pusseserę! Kaip ji atrodo? Jauna? 

- Panašu... 

- Graži? 

Pažas vėl gūžtelėjo pečiais, O jo veide atsiradęs 
atsargumas pralinksmino Galeotą. 

- Tavim dėtas aš pats pažiūrėčiau. Brangus Virdžinijas 
nieko neišmano apie moteris. Pusseserė, kuri atvyksta 
pas tave į pasaulio kraštą, verta dėmesio. 

- Jeigu monsinjoras sako, kad jos nepažįsta, vadinasi, 
ji šnipė. Eisiu ir pasakysiu sargybai, kad ją kartu su 
bendrakeleiviais pasodintų į kalėjimą... 

Kampobasui nespėjus atsakyti, Galeotas griebė pažą 
už  išsiuvinėto apsiausto apykaklės ir pakėlė į viršų: 

- Ei! Ramiau, paukšteli! Neskubėk! Nuo kada tu čia 
duodi nurodymus? Jeigu tau ta moteris nepatiko, vadinasi, 
ji gražuolė... 

- Paleisk jį! - tarė Kampobasas. - O tu, Virdžinijau, 
keliauk ir atvesk čia tuos žmones. Ne, atvesk tik moterį, 
o vyrus palik sargybai. O kur Salvestras? 

Nirtulingai žvilgčiodamas į Galeotą, pažas prikimusiu 
balsu atsakė: 

- Jūsų ginklanešį iškvietė burmistras. Jis užmušė šerną 
ir pamiršo pusę jo atsiųsti į pilį. 

- Tokiais atvejais reikia imti visą šerną. Aš su 
Salvestru apie tai pašnekėsiu. O dabar eik! 

- Tu perdaug jį lepini, - ištarė Galeotas, kai pažas 
išėjo. - Cia vis dėlto yra moterų, neskaitant kareivių 
mergelių... 

- Nė viena iš tų patelių neprilygsta jam grožiu, - 
atsakė Kampobasas dviprasmiškai šypsodamasis. - Jo kūnas 
kaip jauno graikų dievo... ir jis mėgsta mylėtis. 

- Ateis diena, kai jis liausis klausęs tavęs. Reikia 
išsiųsti jį pas tavo sūnų į Pjerforą, juk jeigu sužinotų 
hercogas... 

- Nejaugi aš jam dar ką nors reiškiu, kad jis domėtųsi 
mano guoliu? - karčiai tarė Kampobasas. - Kartais aš 
savęs klausiu, ar jis nedaro to paties? Dar nė viena 
moteris neperžengė jo miegamojo ar palapinės slenksčio... 

- Jam to nereikia. Jo tėvas turėjo tiek meilužių, kad 
sūnui bus šlykštu visą gyvenimą. Be to, kalba, kad jis 
iki šiol negali pamiršti pirmosios savo žmonos Izabelės 

Burbon. O antroji Žmona, nors ir ganėtinai miela, 
sugebėjo išsikovoti tik mandagų dėmesį. Tiesa, šneka, 
kad ji nebuvo skaisti jau iki vedybų. O, šventas dangau! 

Atsivėrė durys ir įėjo Fjora. Galeoto akys išsiplėtė. 
Fjora stovėjo tarpduryje, apsirengusi juodą savo peleriną, 
nusimetusi  gobtuvą,  nepridengta galva, apvainikuota 
žvilgančių nuo lietaus garbanų, ir prie jų pritvirtinto 
žalio vualio. Jausdama savo vertę ji žiūrėjo į abu 
vyriškius, O jie susižavėję į ją. 

- Stai jūsų pusseserė, monsinjore, - tarė Virdžinijas. 
Piktas jo balsas sudrumstė visą žavesį. 

- Džiaugiamės matydami ją! - sušnibždėjo Kampobasas 
lyg sapnuodamas, - Virdžinijau, eik lauk! Ir tu, Galeotai! 

- Bet aš... - buvo bepradedąs Galeotas, negalėdamas 
atsipeikėti. 

- Aš noriu šiek tiek pabūti vienas... su gražiąja savo 
pussesere, - atrėžė Kampobasas, neatplėšdamas akių nuo 
Fjoros. - Nesijaudink, tu dar ją pamatysi per vakarienę... 
tačiau pirmosios akimirkos priklauso man vienam. 

Jiems išeinant iš kambario jis stovėjo tylėdamas priešais 
jaunąją moterį, ir buvo girdėti tik kaip židinyje spragsi 
degančios malkos. Fjora dar neištarė nė žodžio, 0 jis 
tiesiog žvelgė į ją. Laikas tarsi sustojo, tačiau Fjora 
nutraukė tylą: 

- Ar nepasiūlysite man prisėsti prie ugnies? Aš 
permirkau... 

- O, atleiskite... 

Jis puolė prie židinio vesdamasis viešnią, pamaišė 
malkas, sukeldamas gausybę žiežirbų,  drebančiomis 
rankomis pridėjo daugiau pliauskų ir arčiau prie ugnies 
pritraukė krėslą, paskui padėjo Fjorai nusimesti peleriną 
ir suplojo delnais. Virdžinijas, buvęs netoliese, išsyk įėjo 
į kambarį. 

- Ir. vėl tu? Argi pilyje nėra kitų tarnų? Nunešk 
apsiaustą į mano kambarį ir pakabink priešais ugnį, kad 

išdžiūtų. O paskui nueik į virtuvę ir atnešk mums vyno 
ir dar pasakyk, kad greičiau dengtų vakarienei stalą! 

Pažas ne paėmė, o pagriebė peleriną ir išbėgo iš 
kambario su įniršio ašaromis akyse. Kampobasas grįžo 
pas Fjorą ir prisėdo ant židinio laiptelių. 

- Vadinasi, mes artimi giminaičiai? Neįtikėtina! - jo 
šypsena buvo kupina susižavėjimo. - Jūs neapolietė? 

- Ne, florentietė. Vadinuosi Fjora Beltrami. Mano 
tėvas buvo vienas įtakingiausių Florencijos žmonių... 

- Buvo? 

- Aš netekau jo prieš keletą mėnesių. O mūsų 
giminystė labai tolima - kažkuris mano prosenelis buvo 
iš Neapolio. Florentiečiai retai veda už Toskanos ribų, 
ir todėl mūsų atvejis įsidėmėtinas dėl retumo. 

- Dėkoju šlovingajam proseneliui! Aš pats mažai žinau 
apie mūsų giminės moteris, nebent tik tiek, kad kai 
kurios iš jų buvo labai neramios. Bet ką jūs veikiate 
tokioje tolybėje nuo savo miesto? Juk taip toli keliavote 
ne tam, kad mane pamatytumėte? 


- Ne. Aš jums sakiau: mano tėvas mirė... ir Medičiai 
išvijo mane, norėdami užvaldyti turtą. Ieškojau prieglobsčio 
Prancūzijoje, kur turėjau... įtakingų draugų... 

- Įtakingų? 

- Kai pirmąkart išgirdau jūsų vardą, man kilo noras 
su jumis susipažinti, nes daugiau artimųjų neturiu... Mano 
manymu, vasara labai tiko kelionei. Tačiau dangus viską 
kitaip sutvarkė! 

Ji pakilo ir priėjo arčiau prie ugnies, ir vyriškio, 
kuris nesiliovė žiūrėjęs į ją, akys užsiliepsnojo tamsia 
ugnimi. Ji dėvėjo plono, švelnaus kaip pirštinaitė audeklo 
suknelę, kuri pabrėžė grakščią apvalaus kaklo ir standžios 
krūtinės liniją, o lanksti figūra galėjo būti modeliu. 
Suknelė buvo greičiau Paryžiaus siuvėjos fantazijos vaisius, 
negu šiaip madingas daiktas, bet Anjela įkalbėjo Fjorą 
pirkti būtent šitą suknelę, pasiūtą kaip tik jai. 

- Tačiau jūs vis tiek atvažiavote. Galima paklausti: 
ar nesigailite, kad tiek vargote? 

Ji pro primerktas blakstienas pažvelgė į jį ir švelniai 
lyg balandėlė nusijuokė: 

- Jūs norite žinoti, ar aš nenusivyliau?) Tai štai - 
nenusivyliau... Jūs... labai gražus, mesire, mano pusbroli, 
ir aš manau, kad jūs tai žinote ir kad ne viena moteris 
jums tai jau sakė. Galų gale, tokios kalbos sklinda apie 
jus. 

- Aš ir nežinojau, kad kalbos pasiekė pačią Prancūziją! 

- Ir vis dėlto taip yra, kitaip ko gi aš čia važiavau? 
Aš norėjau patikrinti... Na nesistebėkite taip, mūsų 
Florencijoje moterys įpratę sakyti viską, ką galvoja ir 
ką nori. 

Galbūt ji juokauja? Kampobasas bandė susikaupti, bet 
minties aiškumas jau seniai apleido jį, ir jis žinojo tik 
viena: nesvarbu, kas atsiuntė šią moterį - Dievas ar 
šėtonas - ji turi priklausyti jam. Niekada jis nebuvo 
matęs tokios gražios ir gundančios moters. Ji uždegė jo 
gyslomis tekantį kraują, ir jis nenorėjo laukti... Staiga 
pašokęs, jis apkabino Fjoros klubus ir prisitraukė ją prie 
savęs. 

- O tu žinai, - tarė jis itališkai, - man patikti - 
labai pavojinga... per daug... 

- Kodėl pavojinga? Aš nieko nebijau, - taip pat 
itališkai atsakė moteris. - Ir dar mažiau nuo tos akimirkos, 
kai tave pamačiau. Tuomet aš pagalvojau, kad tau 
patinku... 

- Patinki? 

Jis pabandė pabučiuoti ją, apsvaigintas keisto visokių 
gėlių, žolių ir šlapio vilnonio audeklo kvapo, kurį skleidė 
šitas lankstus kūnas, pulsuojantis ir kvėpuojantis jo 
rankose, bet ji, apsisukusi lyg šokyje, išslydo iš jo glėbio. 

- Pusbroli, jūs žiūrite į mane kaip alkanas vilkas į 
oželį! - nusijuokė ji. - Pagalvokite apie tai, kad aš 

atvykau iš toli ir esu siaubingai išalkusi! Pusbroli, 
pamaitinkite mane! O pakalbėsime mes... vėliau, gerai? 

Kampobasas papurtė galvą lyg būtų išlipęs iš vandens, 
dar kartą bandydamas atsikratyti kerų... O Fjora aukštai 
iškėlusi rankas - tai labai išryškino krūtinę - traukė iš 
plaukų smeigtukus, kurie prilaikė šukuoseną ir vualį. 

- Mano plaukai visiškai šlapi, ir vanduo laša ant 
kaklo, - nusijuokė ji. 

Tą pat akimirką juoda žvilganti masė nukrito ant jos 
pečių. Vyriškis, ryjantis ją akimis, pagalvojo, kad su 
savo šlapiais plaukais ir žalia suknele ji panaši į pasakišką 
sireną, ir dar labiau jos užsigeidė. Tačiau nugalėjo norą 
pulti ją, perplėšti suknelę ir paimti ją tiesiog ant plikų 
grindų plokščių. Kaip tikras neapolietis, jis mokėjo vertinti 
aistringo laukimo minutes, žinoma, jeigu jos tęsiasi ne 
per ilgai. Subrendusio vyriškio išdidumas jam sakė, kad 
šita burtininkė debesų spalvos akimis atsirado čia tik 
dėl to, kad jam pasiūlytų save... O be to, argi ji 
neatvyko iš pačios Prancūzijos? Iš Prancūzijos, kur, jos 
žodžiais tariant, turėjo įtakingų globėjų? 

Jis pakėlė rankas, kad pašauktų ką nors, tačiau tuo 
metu atsivėrė durys ir įėjo tarnas, nešinas staliuku, 
mediniu padėklu ir staltiesėmis. Iš paskos ėjo Virdžinijas, 
ir jo akys su neapykanta pažvelgė į Fjorą, prie židinio 
džiovinusią plaukus, o paskui, nebyliai klausdamos, į 
šeimininką, kuris tik šyptelėjo. Kampobasas jautė kažkokį 
žvėrišką džiaugsmą, matydamas pažo pavydą. 

- Kur ji miegos? - paklausė Virdžinijas, su panieka 
linktelėjęs į Fjoros pusę. 

- Dona Fjora, - atsakė kondotjeras, pabrėždamas 
kreipinį, - guls, žinoma, mano kambaryje. Tik tas ir 
sinjoro (Galeoto kambarys jai tinka. O tu pasirūpink, 
kad pakeistų paklodes... 

- O jūs? Kur jūs gulsite? 

- Nežinau, galbūt savo kambaryje. 

- O aš? - toliau klausinėjo berniukas. 

- Tu?.. Kur patinka. Kad ir... su Salvestru, kai jis 
grįš iš burmistro... 

Berniukas baisiai išbalo, o juodos jo akys sužaibavo. 

- Aš ją užmušiu, girdi? - prakošė jis. - Užmušiu ją, 
jeigu prie jos prisiliesi... 

Kampobasas nerūpestingai palietė jo skruostą, padengtą 
vaikišku pūkeliu, dar plačiau nusišypsojo, iššiepdamas 
tvirtus baltus dantis, tikrus gruobuonies dantis! 

- Tuomet, mažyli Virdžinijau, teks man tave pakarti, 
- tarė kone švelniai. - Taip bus, jeigu jai kas nors 
atsitiks... Tai būtų labai liūdna, juk mes su tavimi dar 
galime praleisti daug puikių minučių. Pagalvok! 

- Bet kas ji tokia, kad užima geriausią vietą pilyje? 

- Kaip? Tu dar nežinai? Na... ji mano pusseserė, o 
aš visada mylėjau savo gimines. Kaip ir visi, kurie 
nedažnai susitinka su namiškiais. 

Salėje suskambėjo šiltas ir melodingas Fjoros balsas: 

- Beje, pusbroli, ką jūs ketinate daryti su mano 
žmonėmis? Manau, nelaikysite visą naktį sargybinėje? 
Kelionė nebuvo jiems malonesnė negu man. 

- Atleiskite! Aš ir užmiršau juos. Virdžinijau, atvesk 
juos čia!.. Reikia pažiūrėti, kas jie tokie, - sumurmėjo 
tyliai. 

Netrukus kastilietis ir škotas pasirodė salėje, kur 
stovėjo vakarienei padengtas stalas. Degė naujos žvakės 
ir fakelai, dėl to salė atrodė jaukesnė. 

- Čia Estebanas, - supažindino Fjora. - Jis mano 
ginklanešys, sekretorius ir asmens sargybinis. O čia Deni 
Mersjė, kuris lydi mane nuo pat Paryžiaus. 

Kondotjeras labai susidomėjęs apžiūrinėjo atvykėlius. 
Estebanas puikiausiai atitiko reikalavimus, kuriuos Kam- 
pobasas kėlė samdytiems kareiviams. Kitas, pirato pečiais 
ir išdidžiu žvilgsniu, buvo dar labiau panašus į kareivį... 

-.Tu tikriausiai vietinis, jeigu taip gerai žinai kelią? 
- paklausė jis Mortimero, kuris, nesistengdamas atrodyti 
perdėm mandagus, nerūpestingai atsakė: 

- Ne, aš iš Beri, bet daug keliavau. 

- Ak, šit kaip? Geras palydovas gali būti labai 
naudingas. Galėčiau pasinaudoti tavo paslaugomis, jeigu... 
tu nenori grįžti namo. Kam tu tarnauji? 

- Niekam netarnauju. Bet turiu savo namą ir savo 
pomėgius, todėl, pabaigęs reikalus... 

“Velniai mane griebtų, - pagalvojo Kampobasas, - 
jeigu šitas milžinas nėra garsiosios karaliaus Liudviko 
škotų gvardijos kareivis! Tuomet gražioji pusseserė gali 
būti... pasiuntinė?“ Kaip tik tuo metu tarnai ėmė nešti 
patiekalus, ąsočius ir servetėles, o jiems iš paskos pasirodė 
pasipuošęs (Galeotas. 

- O dabar, gražioji mano pussesere, nusiplausime 
rankas ir prie stalo! 

- Galėtum mane pristatyti! - sumurmėjo Galeotas; 
ant jo veido buvo likę šviežio skutimosi pėdsakai. 

- Ak taip, dona Fjora, tai sinjoras Džakopas Galeotas 
iš Milano, mes kartu vadovaujame monsinjoro Burgundijos 
hercogo lombardų korpusui. Dona Fjora Beltrami atvyko 
iš Florencijos. 

- Ak, Florencija! '- giliai atsiduso kapitonas. - Buvau 
ten, kai hercogas Galeacas-Marija Sforca ir hercogienė 
Bona lankėsi pas sinjorus Medičius! Kokia tada buvo 
šventė! Kokie ten vyrai! Kokie vynai! O moterys!.. Tai 
buvo... 

- 1471 metais, prieš ketverius metus, - pasufleravo 
Fjora ir pamatė, kad Kampobaso veidas nušvito, - jis 
įsitikino, kad ji tikrai iš Florencijos. - Jūsų hercogienė 
Bona tiesiog puiki. Mano tėvui teko garbė su ja šokti... 

Visi sėdo už stalo ir dideliam Fjoros malonumui ėmė 
kalbėti apie jos karštai mylimą Florenciją, prabangų 
Lorenso Puikiojo gyvenimą... 

Po poros valandų, stovėdama siauro lango angoje, 
Fjora laukė Kampobaso. Ji žinojo, kad jis būtinai ateis, 
sprendžiant iš žvilgsnio, kuriuo neseniai ją sekiojo, ir iš 
to, kaip veidmainiškai pasakęs “labos nakties“ pabučiavo 

jos ranką. Ji buvo tam pasiruošusi; jeigu ji duos neigiamą 
atsakymą po to, kai visiškai jį apžavėjo, jis paims ją 
jėga. Geriau tegul jis mano, kad ir ji pasidavė jo 
kerams, tuomet jos padėtis bus geresnė... 

Tačiau ji nenorėjo gultis ir laukė jo stovėdama Lovoje 
su raudonomis užuolaidomis,  padarytoje praėjusiame 
šimtmetyje, užtektų vietos keturiems; ji buvo visiškai 
paruošta ir laukė, kada į ją atsiguls. Fjoros išdidumas 
neleido, kad  pasikartotų toji baisi scena pas Pipą, 
Šventos Dvasios kvartalo viešnamyje, kai ją pusnuogę 
patiekė vyriškiui tarsi keptą antį 

Fjora prieš savo norą virpėjo tarsi ją būtų krėtęs 
šaltis. Ji nejuto jokios baimės. Kampobasas bus trečias 
vyras, su kuriuo ji miegos po Filipo ir to pabaisos 
Pjetro. Pirmasis dovanojo akinančią pilnavertės meilės 
laimę, antrasis sukėlė sadistiškos prievartos, palikusios 
baugius prisiminimus, siaubą. Vargu ar Kampobasas paliks 
kokį nors pėdsaką. Ji laukė visiškai abejinga, kaip 
kurtizanė, nes to reikalavo jos vaidmuo. Jos kūnas buvo 
kaip tinklas, užmestas, kad pagautų princą ir jį pražudytų. 
Ji turėjo kaip galima labiau suartėti su kondotjeru ir 
atplėšti jį nuo Karolio Drąsiojo. Ji buvo įsitikinusi, kad 
jai pavyks sugundyti Kampobasą. 

Florencijoje... vos ne prieš šimtą metų, Demetrijas 
jai buvo žadėjęs duoti ginklą būsimiems mūšiams, ir jis 
laikėsi žodžio. Vieną vakarą laive, plaukiančiame į 
Provansą, jis nupiešė Fjorai vyro kūną ir pažymėjo 
erogenines zonas. Jis tai padarė šaltai ir abejingai, kaip 
anatomijos profesorius, ir ji suprato tą mokslą taip, kaip 
norėjo jos mokytojas... 

- Kai kuriose Afrikos ir Rytų šalyse mergaitės nuo 
pat vaikystės mokosi suteikti vyriškiui malonumą, - kalbėjo 
jis tada, - ir nieko čia blogo, nes taip sustiprėja moters 
valdžia vyru. Netgi toks puikus sutvėrimas kaip tu 
privalai tai Žinoti, nes tada tapsi dar pavojingesnė. 

Be to, graikas sukūrė jai kvepalus ir patarė restsykiais, 
susiklosčius ypatingoms aplinkybėms, juos naudoti. 

- Haremų moterys kvėpinasi, kad sujaudintų savo 
šeimininką ir viešpatį, o aš juos dar labiau ištobulinau, 
- pridūrė jis su išradėjo pasitenkinimu. 

Tą vakarą Fjora pirmą kartą pasikvėpino, piršto galu 
perbraukė paausius ir krūtinę. Fjora pajuto, kad vienas 
lašelis skleidžia nuostabų kvapą, kaip degantis smilkytuvas. 
Tai suteikė jai pasitikėjimo savimi, o kartu kėlė keistą 
vidinio susidvejinimo įspūdį. Kūnas, kurio kiekvieną judesį 
galėjo valdyti, tarsi nutolo nuo sielos... 

Pamažu tilo nepažįstamo miesto triukšmas. Ant 
kambario lubų raudonavo apsaugos, išdėstytos išilgai upės 
krantų, ugnių atšvaistai. Sargybiniai kažką šūkčiojo vienas 
kitam. Tamsus ir nebylus Liuksemburgo provincijos miestas 
nugrimzdo į naktį. Grobikų armija nudažė jį savo spalva... 

Tyliai girgžtelėjo durys. Nors pasitikėjimas savimi 
nebuvo apleidęs, Fjora pajuto, kaip jos nugara perbėgo 
lengvas drebulys. Štai ir atėjo sunki akimirka, 
pareikalausianti daugiau savitvardos negu bet kada. 

Kambario sutemose pasirodė šešėlis, kurio kontūrų 
neišryškino silpna naktinės lempelės šviesa. 

- Dar neatsigulėte? - paklausė Kampobasas. - Nejaugi 
nesupratote, kad... ateisiu? 

- Supratau... bet laukdama svečių niekada neinu gulti. 
Tai žemina... 

- Būna visokių vizitų. Nemanau, kad mano 
apsilankymas šiame kambaryje... Aš tikėjausi... 

Ji staiga atsigręžė, akys blykstelėjo. 

- Ko? Kad nusirengsiu, atsigulsiu į lovą ir išskėtusi 
kojas lauksiu, kol teiksitės ateiti? 

- Šventas Dieve! Koks netikėtas pyktis! Geriau tęskime 
mūsų pokalbį. Aš norėjau jus apkabinti... 

Ji tikėjosi šiurkštumo, bet nieko panašaus nebuvo. 
Vyriškis stovėjo visai arti, ir Fjora girdėjo dažną, 
trūkčiojantį jo alsavimą. Ji norėjo pergalingai nusišypsoti: 

nejaugi taip greit pavyko jį užkariauti, nieko mainais 
neduodant, tik leidžiant pabučiuoti ranką? Nejaugi žvėris 
pasidavė jos malonei? Kilo pagunda tuo įsitikinti ir 
išdidžiai išvyti jį iš kambario, bet staiga ji prisiminė 
savo mylimo Platono frazę: “Duok ir gausi“. 

- Tai, ko laukiate? Ar... jūs norite mane nurengti? 

Ji jautė, kaip dreba jo rankos, apkabinusios ją. Paskui 
palengva jos kilo aukščiau, švelniai perbraukė per krūtinę, 
surado suknelės susegimą ir patraukė žemyn... Suknelė 
išsyk atsisegė  apnuogindama taliją, ir  Kampobasas 
prispaudė Fjorą prie savęs, godžiai bučiuodamas kaklą 
panardino veidą išsidraikiusiuose jos plaukuose, paskui 
ėmė bučiuoti lūpas, pakėlė Fjorą ir nusinešė į lovą, 
kur plėšte nuplėšęs likusius drabužius puolė prie nuogo 
kūno, kaip baisų troškulį pajutęs Žvėris puola prie 
vandens. 

Praūžus audringų glamonių ir bučinių viesului, Fjora 
suprato, kad šitas laukinis yra aistringas meilužis ir 
nuostabiai jaučia moters kūną. Ji tikėjosi šiurkštaus 
kareivos, o sulaukė mylimojo. Manė, kad pavyks išsaugoti 
aiškų protą, tačiau jausmai apgavo, ir ji pajuto, kad ją 
neša svaiginančio malonumo bangos. Naktis baigėsi, ir 
Fjorą apėmė miegas, nugramzdinęs į užmarštį mintis apie 
pergalę, kuri įtartinai panėšėjo į Pyro pergalę. 

Virdžinijas,  priglaudęs aus; prie kambario durų, 
sukandęs pirštų galiukus ir apimtas bejėgiško įniršio, 
klausėsi atodūsių, aimanų ir šūksnių, lydinčių nematomos 
poros meilės žaidimą... 

Kai ryto būgnai pranešė, kad laikas keltis, Kampobasas, 
pernelyg Veneros kovose patyręs, kad viena naktis 
priverstų užmiršti pareigas, atsargiai pakilo, nenorėdamas 
pažadinti Fjoros, apsirengė ir nuėjo į didžiąją salę, kur 
laukė Salvestras. 

- Eik ir atvesk čia tuodu, kurie vakar atvyko su 
dona Fjora! - įsakė jis godžiai žiaumodamas ant stalo 

rastą duonos riekelę. - O paskui pastatyk laiptinėje apie 
dvidešimtį kareivių! 

Netrukus buvo atvesti Estebanas ir Mortimeras. 
Kankinamas nerimo kastilietis visą naktį nemiegojo; škotas 
apskritai buvo įpratęs naktimis nemiegoti. 

- Galite grįžti atgal. Donai Fjorai jūsų paslaugos 
nebereikalingos. 

- Atleiskite, monsinjore, tačiau aš jau daugelį metų 
tarnauju donai Fjorai, ir jeigu manęs nebereikia, tegu 
ji pati apie tai pasako! Savo valia aš niekada jos 
nepaliksiu... o juolab prašomas svetimo žmogaus! - išrėkė 
Estebanas. 

- Aš taip pat gavau įsakymą ją saugoti, - ramiai 
tarė Mortimeras, - esu įpratęs iki galo atlikti savo 
pareigą. 

- Stipriai pasakyta, turint galvoje, kad tu tik palydovas. 
Tu privalėjau atlydėti ją čia? Puiku, tu juk taip ir 
padarei, ar ne? O dabar gali keliauti. 

- Jūs ne taip mane supratote: aš privalau ją lydėti 
visur. Manęs jai dar prireiks. 

- Nėra ko gudrauti, aš žinau, kas tu toks: esi vienas 
iš Prancūzijos karaliaus škotų gvardijos žmonių. Štai kas: 
grįši pas šeimininką ir padėkosi už puikią dovaną, kurią 
jis atsiuntė. Dar pasakyk, kad aš kada nors jam 
atsidėkosiu... kai dona Fjora taps grafiene Kampobaso. 
O dabar eik! O tu, - tarė jis Estebanui, - girdėjai, ką 
sakiau: aš ketinu vesti tavo šeimininkę ir pats ja 
rūpinsiuos ir ginsiu. Patariu jums keliauti drauge. 

- O jeigu aš atsisakysiu? - paklausė kastilietis, pradėjęs 
niršti. 

- Tada viskas labai paprasta: po valandos būsi pakartas. 

- Aš irgi neketinu išvykti, - sumurmėjo Mortimeras. 
- Arba pakvieskite doną Fjorą. Jeigu ji lieps, aš 
iškeliausiu... 

Jis pažvelgė į Estebaną, ir šis nesunkiai suprato, kad 
Viesulas sprogsta iš įtūžio. Jiems nieko nereiškė sutvarkyti 
beginklį Kampobasą. Kondotjeras atsiduso: 

- Viešpatie, kaip judu man nusibodote! 

Jis suplojo delnais, ir tą pačią akimirką į salę įlėkė 
dvi dešimtys ginkluotų žmonių. 

- Nebus taip, kaip jūs norite. Keliaukite ramiai ir 
išsiskirkime geruoju. Mano žmonės duos jums maisto 
kelionei... O šitą pasidalinkite. 

Jis nukabino nuo juostos piniginę ir sviedė jiems, 
bet nebuvo ištiesta nė viena ranka, kad ją sučiuptų, ir 
viskas pabiro ant akmeninių grindų plokščių. Škotas vėl 
žvilgtelėjo į savo draugą, gūžtelėjo pečiais ir pareiškė: 

- Mes keliausime! Aš perduosiu jūsų žodžius savo 
viršenybei... visus jūsų žodžius! 

- Nuostabu! Iki miesto vartų jus palydės. 

Nesidairydami Mortimeras ir Estebanas su kareivių 
palyda iškeliavo. Būrio gale jojo Salvestras. Kai visi 
išsinešdino, Kampobasas puolė rinkti išbyrėjusių monetų, 
sudėjo jas į piniginę, pasvėrė ją rankoje ir patenkintas 
nuėjo į kambarį. 

Fjora vis dar miegojo, netvarkingai išsidraikę vešlūs 
plaukai išryškino jos kūno grožį. Grafas pažvelgė į ją, 
paskui nusirengė ir tyliai, kad nepažadintų, atsigulė šalia. 
Pasirėmęs ant alkūnės pamažu ėmė glamonėti. Ji sudejavo 
ir, nepramerkdama akių, užvaldyta geismo, apimančio 
kiekvieną kūno ląstelę, išsitiesė, kad būtų patogiau ją 
glamonėti... 

Antras skyrius 


Suėmimas 


Fjora ir Kampobasas, atskirti nuo viso pasaulio dvigubų 
pilies sienų, kartu praleido tris dienas ir tris naktis. Tik 
Salvestras porą kartų per dieną peržengdavo kambario 
slenkstį, atnešdavo jiems valgio, bet jis niekada nematė 
to, kas vyko už lovos užuolaidų. Galeotas perėmė 
vadovavimą armijai ir palaikė tvarką Tionvilyje. 

Savo naujas pareigas jis ėjo susierzinęs ir kiekvieną 
kartą, kai žvilgsnis nuklysdavo prie vieno iš uždarų langų, 
kur, jis tikrai Žinojo, žaidžiami toli gražu ne vaikiški 
žaidimai, jis sugniauždavo kumščius. 

Fjora visas tas valandas, kupinas aistros, praleido savo 
meilužio glėbyje. Jis laikė ją apkabinęs, kai ji miegojo, 
valgė ir gėrė, o kai ji užsinorėjo nusimaudyti, jis ant 
rankų nunešė ją į nedidelį baseiną, kurį senas štalmeisteris 
pripildė gaivaus vandens, pats išmaudė ir nušluostė 
rankšluosčiu be perstojo glostydamas ir bučiuodamas. Kai 
jiedu nesimylėdavo, jis susižavėjęs žvelgdavo į ją, lietė 
jos akis, lūpas, kaklą, krūtis, rankas ir kojas ir šnibždėjo 
meilės žodžius, kuriuos ji nevisada suprasdavo. 

Jaunoji moteris net neįsivaizdavo, kad gali sukelti 
tokią aistrą. Šis žmogus buvo nepasotinamas ir niekaip 
negalėjo numalšinti geismo. Jis beveik nemiegojo, o ir 
per miegus neleisdavo jai pasitraukti: netrukus dar labiau 
jos geisdavo. 

- Tu amžinai mano, - kartą vakare sušnibždėjo jis, 
stipriai apkabindamas, - būsi mano žmona... 

Netikėtai užklupta tokio prisipažinimo, ji nutarė viską 
paversti juokais: 

- Tu nori vesti mane?.. Betgi aš nežinau net tavo 
vardo... 

- Čia mane vadina Nikola, kaip ir jaunąjį hercogą, 
kuriam aš mielai tarnavau ir kurio netekau. Bet iš tavęs 
noriu girdėti tik meilės žodžius. 

- Aš juk nesakiau, kad myliu tave! Tiesiog tu man 
patinki... 

- Visai nesvarbu, kad nesakei! Apie tai kalba tavo 
kūnas. Jis šaukiasi manęs, mano rankose jis ima dainuoti, 
virpėti, šaukti. Prieš visa tai nublanksta poetų plepalai. 
Ir dar: tu mane myli, tik kol kas šito nesuvoki... 

- Galbūt, bet kol šito nesuvokiu, už tavęs netekėsiu... 

Apvyniojęs kumsčius jos plaukais, jis šiurkščiai atlošė 
jos galvą: 

- Tu myli kitą? Sakyk! Tu myli kitą vyrą? Atsakyk! 

Apimtas didžiulio įniršio jis suleido dantis į Fjoros 
kaklą. Iš jos akių ištryško ašaros: 

- Manęs čia nebūtų... Jeigu būtų taip, kaip tu sakai... 

Jis paleido ją, paskui pastebėjo ašaras ir raudoną 
žymę ant kaklo. 

- Atleisk, mano meile, atleisk... Aš kraustausi iš 
proto... Mano kraujas verda, tu suteiki man tokį 
džiaugsmą, kaip jokia kita moteris. Sakyk... ar koks kitas 
vyriškis suteikdavo tau tiek malonumo? Sakyk! Aš noriu 
žinoti!... 

- Ne, - sušnibždėjo Fjora, pagalvojusi, kad beveik 
neveidmainiauja, nes pirmoji vestuvių naktis buvo labai 
trumpa palygtinti su šituo aistrų šėlsmu, tikra meilės 
orgija, išsekinusia ją, bet, kad ir kaip keista, grąžinusia 
šaltakraujiškumą. 

Ji aiškiai suvokė, kad jos kūnas nepaklūsta protui. 
Šaltas protas teigė, kad ji niekada daugiau neturi kvėpintis 
Demetrijo kvepalais. Kai jis bučiavo žaizdą ant jos kaklo, 
meilės nuvarginta Fjora pagalvojo, kad reikėtų ištrūkti 
iš to savo noru pasirinkto kalėjimo. 

Ketvirtos dienos rytą durys sudrebėjo nuo geležine 
pirštine apmautos rankos smūgių, ir pasigirdo šiurkštus 
Galeoto balsas: 

- Nikola, išeik! Reikia kuo greičiau su tavimi 
pasikalbėti! 

Kampobasas neapsirengęs skubiai perėjo per kambarį 
ir atidarė duris. Jis pamatė įniršusį draugo veidą. 

- Kas atsitiko? 

- Pažas dingo! 

- Tik tokios naujienos? Tegu eina jis po velnių, ir 
kad... 

- Ne. Ne tik tai: Solevro pilyje, dvidešimt ljė nuo 
čia, yra hercogas Karolis. Kaip tu manai, kas bus, jeigu 
tas prakeiktas Virdžinijas papasakos jam, kad tu, viską 
metęs, negali nustoti mylėjęsis su prancūzų karaliaus 
šnipe? 

Kampobasas sugniaužė draugo kaklą ir su įniršiu ėmė 
šaukti: 

- Aš draudžiu tau taip kalbėti! Ji bus mano Žmona! 

- Tuomet, jeigu tu nori, kad ji gyventų kuo ilgiau, 
liepk jai važiuoti ten, iš kur atkeliavo! - = sušuko 
Galeotas, nusimesdamas jo ranką. 

- Aš niekur jos neleisiu! 

- Tuomet paslėpk ją, bet daryk ką nors! Berniukas 
dingo, atrodo, vakar... 

Grafas šiek tiek pagalvojęs sumurmėjo: 

- Galbūt tu teisus. Atsiųsk čia Salvestrą ir liepk 
surasti kokią nors karietą ir dešimt žmonių palydai. 

- Ką tu sumanei? 

- Išsiųsiu ją į Pjerforą. 

- Per visą Lotaringiją, pilną priešų? Tu išsikraustei 
iš proto! 

- Karolis Drąsusis jos ten neieškos, jeigu tas mažasis 
niekšas išdavė mane. Pjerforas vis dar priklauso man, 
kaip ir kiti miestai, kuriuos tas jaunas kvailys Renė II 
leido mums užimti. 

Kita valanda Fjorai buvo itin sunki. Ne todėl, kad 
jai nepatiko meilužio planas - ji buvo pasirengusi bet 
kam, kad galėtų ramiai išsimiegoti, - ji labai sunerimo, 

kai jis prisipažino, kad išiuntė jos bendrakeleivius. Ir 
jam teko atlaikyti baisų tikro itališko įniršio priepuolį. 

- Kokią tu turėjai teisę išsiųsti mano tarnus? - šaukė 
ji. - Tavo manymu, jeigu tu miegi su manimi, tai gali 
laužyti visą mano gyvenimą? Estebanas jau daugelį metų 
ištikimai man tarnauja, o tu jį išvijai kaip įkyrų tarną! 
Niekada tau šito neatleisiu ir nejaučiu jokio noro ilgiau 
čia pasilikti! 

- Maldauju, nusiramink. Aš ką tik pasakiau, tu 
išvaŽiuosi... 

- Išvažiuosiu! Bet ne taip, kaip tu sugalvojai! Jeigu 
tu manai, kad leisiu palaidoti save pilyje, tai labai klysti. 
Liepk balnoti arklius ir sudie! 

- Tu išsikraustei iš proto! Kur keliausi? 

- Be palydovo? Nenustebk: josiu pas hercogą Karolį! 

- Jis tave pakars! 


- Tu taip manai? O tu ar pakorei mane, kai 
pasirodžiau niekam nežinoma ir visų įtarinėjama? Ne. 
Tu pasiguldei mane į savo lovą, ir aš su tuo sutikau, 
nes tau atrodo, kad tu tikras vyras! O dabar drebi, 
nes tau atrodo, kad pažas išdavė tave! Manau, kad tu 
nė iš tolo negali lygintis su Karoliu Drąsiuoju ir... man 
bus įdomu pabandyti jį sugundyti! 

Apimtas staigaus įsiūčio, jis sugniaužė jos kaklą: 

- Bjaurybe! Tai aš tau nebereikalingas? Hercogo 
lovoje įdomiau negu manojoje? Bet tau nieko neišeis. 
Pasakiau, kad liksi su manimi, taip ir bus! 

- Tuomet... tu gausi mano lavoną, - sugargaliavo ji 
dusdama. 


Pamatęs, kad gali ją pasmaugti, Kampobasas paleido 
jos gerklę ir čia pat kumščio smūgiu partrenkė ją ant 
grindų. 

- Darysi taip, kaip įsakiau! Stokis ir renkis... jeigu 
nenori, kad liepčiau savo Žmonėms tave aprengti... 

Ji pakilo ir su panieka sviedė: 

- Puiku! Kviesk savo Žmones! Smagu bus matyti 
lankininką kambarinės vaidmenyje! 

Tokios situacijos absurdiškumas jį nuramino, bet 
pažadino aistrą. 

Jis šiurkščiai griebė ją, prispaudė prie kolonos ir su 
tokia aistra ją paėmė, kad ši suriko iš skausmo. 

- Fjora, nevesk manęs iš kantrybės! Aš niekada 
nesutiksiu prarasti tave, girdi? Noriu turėti tave, kai tik 
panorėsiu, dėl to reikia tave paslėpti, nuvežti kuo toliau 
nuo pavojų. Jeigu hercogas įsakys nužudyti tave, tai aš 
jį Užmušiu... Supranti, aš myliu tave! Myliu tave, myliu 
tave, myliu tave! 

- Ką tu ketini daryti? - paklausė ji, kai jis 
glamonėdamas padėjo apsirengti. 

- Kai tik tu paliksi Tionvilį, aš vyksiu į Solevrą ir 
susitiksiu su hercogu. Paaiškinsiu jam, kokia tu man 
brangi, pasakysiu, kad vesiu tave. Tada jis nedrįs tavęs 
persekioti. Mano žmonės jam labai reikalingi. Paskui 
pasikviesiu tave, ir mes susituoksime... 

- Kodėl gi tu negali palikti jo, kad nereikėtų daugiau 
kęsti jo įniršio? Keliaukime drauge! 

Buvo matyti, kad jis niekaip negali nuspręsti, ir nors 
širdis plyšo vien tik pagalvojus apie tai, kad dievinama 
moteris, kad ir neilgam, jį paliks, tačiau protas nugalėjo... 

- Negaliu, - prisipažino jis. - Aš turiu sumokėti savo 
žmonėms, o hercogas žadėjo duoti pinigų... 

- Kai kas galbūt daugiau duotų? 

- Žinau... ir vieną kartą gal taip ir bus. Tačiau dabar 

aš turiu gauti savo dalį. Karolis Drąsusis išsiuntė į 
Lombardiją geriausią savo karvedį, įbrolį Antuaną rinkti 
samdinių. Aš noriu, kad mano žmonėms užmokėtų, kol 
tie dar nepasirodė... 
„ Fjora nusileido. Ji nutarė elgtis taip, kaip jis nusprendė. 
Žinoma, iš ten ji galės pabėgti ir, jeigu jau ji taip 
reikalinga  Kampobasui, kaip jis kalba, tai viską metęs 
jis seks paskui ją... 

Po valandos Fjora, įsitaisiusi daug mačiusioje, bet 
tvirtoje karietoje tarp pagalvių, už sandarių, oda užtrauktų 
langų, paliko Tionvilį, nespėjusi jo pamatyti, ir dabar 
važiavo per stovyklą, kurioje buvo įsikūrę kareiviai, 
neradę sau vietos mieste. Kaip visuomet šaltakraujis 
Salvestras keliavo greta jos, o kiti dešimt žmonių, 
pasidaliję į du būrius, jojo vieni karietos priekyje, kiti 
iš paskos. Atsargumo sumetimais vietoj žalių apsiaustų 
su baltu Andrejaus kryžiumi žmonės dėvėjo šarvus su 
Lotaringijos herbu... Jie sparčiai jojo pietų kryptimi. Per 
dieną turėjo nujoti apie 20 Ijė, skiriančių Tionvilį nuo 
Kampobaso pilies Lotaringijoje. Kondotjeras norėjo Fjoros 
atvykimą išlaikyti paslaptyje ir džiaugėsi, kad tai įvyks 
naktį. 

Ši pilis, pastatyta Pjero de Baro praėjusiame amžiuje 
ir pavadinta jo vardu, stovėjo ant uolos virš siauro 
slėnio tarp Barua ir Miozo. Penkiakampis statinys užėmė 
apie dvidešimt kvadratinių mylių plotą, jį saugojo keturi 
bokštai, kurių kiekvienas buvo savotiškas tos epochos 
karinės architektūros pavyzdys: vienas iš bokštų buvo 
apvalus, kitas kvadrato formos, trečias - su išsikišimais, 
o ketvirtasis - pats svarbiausias - aštuoniakampis. Būtent 
šio bokšto vos nesugriovė įpykęs Renė II, tačiau šiaip 
jau pilis nedaug tenukentėjo nuo gaisro. 

Taigi pilis buvo ne tik meno kūrinys, bet ir pakankamai 
galinga tvirtovė, kurioje Kampobasas buvo įkurdinęs 
dvidešimties žmonių įgulą, vadovaujamą vieno iš sūnų... 

Fjora nieko to nematė, nes ji, nepaisydama kratymo 
važiuojant nelygiu keliu, visą laiką miegojo kaip švilpikas, 
ir atmerkė akis tik tuomet, kai pasigirdo siaubingas 
pakeliamo tilto ir vartų grotų triukšmas. Pravažiavę 
apgriautą arką keliauninkai atsidūrė didžiuliame vidiniame 
kieme, silpnai apšviestame keleto degančių žibintų, ir 
sustojo prie gyvenamojo namo, kurio langai buvo gausiai 
išpuošti skulptūromis su sinjorų de Barų herbu. 

Ant slenksčio stovėjo jaunuolis, panašus į Kampobasą, 
apsirengęs odinę striukę ir nušveistus šarvinius marškinius. 
- Sveikas, Salvestrai, senas bandite! - džiaugsmingai 
suriko. - Galėjai gauti iš arbaleto porą strėlių, nukreiptų 
į Lotaringijos herbą! Kas per sumanymas - persirengti? 
- Burgundijos kvapas nekoks. Taigi daug išmintingiau... 

- Kokie vėjai tave atpūtė? 

- Tie patys, kurie, mesire Andželai, išneš tave iš čia. 
Tavo tėvas atsiuntė tavęs parvežti, o mane paliks čia, 
Pjerfore. 

- Iš tiesų? Ir aš pagaliau galėsiu palikti šitą pelėdų 
lizdą ir vėl kariauti? Ačiū Dievui! Aš taip seniai laukiu! 

Jie apsikabino, draugiškai pasikumsčiavo, paskui 
Andželas paklausė: 

- O kas ten, karietoje? 

- Didžiausia tavo tėvo brangenybė. Ta, kuri netrukus 
pradės čia šeimininkauti: būsimoji tavo pamotė, štai kas! 

Atidaręs karietos dureles Salvestras padavė Fjorai 
ranką, kad padėtų jai išlipti. Dar nepabudusi ji markstėsi 
nuo dviejų fakelų, kurias laikė greta stovintys tarnai, 
ŠVIESOS. 

- Mes jau atvažiavome? - paklausė ji. 

- Taip, sinjora. Tai sinjoras Andželas, vyriausiasis 
monsinjoro Kampobaso sūnus. 

Jaunuolis jau žemai lenkėsi pabučiuoti jaunosios moters 
ranką. 

- Gražioji sinjora, prieš minutę aš buvau laimingas, 
kad išvykstu iš čia. Tačiau dabar šis noras praeina, nes 
jūs liekate, 0 aš turiu išvažiuoti! 

- Ačiū, mesire, už šiltą sutikimą. Nesitikėjau, kad 
šitoje tvirtovėje esama malonių Žmonių... 

- Aš taip pat, - nusišaipė Salvestras. - Tu, berniuk, 
šio to pasiekei bendraudamas su moterimis. O kariauti 
per daug nesitikėk. Man atrodo, kad dabar Solevre 
esantis hercogas Karolis pasiuntė savo kanclerį, mesirą 

Jugonį, į Verveną pas Prancūzijos karaliaus pasiuntinį 
pakalbėti apie taiką. 

Linksmumas iš jaunuolio veido kaipmat dingo. 

- Apie taiką? Karolis Dąsusis nori susitaikyti su 
mirtinu savo priešu? Sunku patikėti! Pasibaigus gegužės 
paliauboms, prancūzai atėmė iš jo Pikardiją, O jų 
kariuomenė šiaurėje vėl atakuoja Franš Kontė. 

- Jis turi kitų rūpesčių, todėl geriau dabar būti toliau 
nuo karaliaus Liudviko, netgi pasirašius prastą taikos 
sutartį. Kalba, kad Lotaringijos hercogo Renė įsakymu 
šveicarai ir elzasiečiai plėšia Franš Kontė. Štai ir tu 
galėsi pakariauti, - su pašaipa baigė Salvestras. 

- Ponai, visa tai labai įdomu, - pratarė Fjora su 
šypsena, švelninančia jos įsiterpimą, - bet aš norėčiau 
eiti į vidų ir, jeigu galima, pavakarieniauti... 

- Atleiskite, jūs šimtą kartų teisi, - atsiprašė Andželas. 
- Atvykote labai laiku, aš visą dieną medžiojau ir kaip 
tik dabar ketinau sėstis už stalo. 

- Ir jūs galite medžioti, kai ši burgundiškoji tvirtovė 
Lotaringijos žemėje yra nuolatiniame pavojuje? 

- O mes visai ne Lotaringijoje, mes esame ant 
hercogystės sienos su Prancūzija. Suprantate, siena tiksliai 
nepažymėta, todėl aš galiu būti daugiau ar mažiau ramus, 
O jūs būsite visai saugi, jeigu pasirašysime taikos sutarį 
su karaliumi Liudviku XI. Hercogystėje taip pat ramu, 
Renė II prisijungė prie karaliaus. Eime! 

Kai jie ėjo per kambarius, Fjora suprato, kad galima 
būti kariškiu ir turėti gerą skonį. Salė, kurios sienas 
dengė kilimai ir apmušalai, buvo pristatyta puikių baldų, 
židinių ir šiaip gražių smulkmenų. Fjora neslėpė nuo 
jaunojo šeimininko savo įspūdžių ir pridūrė, kad senojoje 
hercogų pilyje Tionvilyje ji nieko panašaus nematė. 

- Tėvas ten apsilanko tik trumpam. Jam nedaug ko 
tereikia. O čia jo namai, bet juos reikėtų truputį 
aptvarkyti. Juk jūs imsitės šito, tapusi jo žmona? Aš 
nuoširdžiai tuo džiaugiuosi... 

Fjora pagyrė vyną ir žuvį ir pridūrė, kad visiškai 
patenkinta savo kambariu. Iš tikrųjų kambarys buvo labai 
puikus, tik gaila, kad visų gyvenamųjų patalpų langai 
išėjo į to paties kiemo pusę. 

Jaunoji moteris užsirakino kambaryje, kad jaunuoliui, 
žiūrėjusiam į ją išpūstomis akimis, nekiltų pagunda 
įsitikinti, ar tikrai egzistuoja žavesys, kurio auka tapo 
jo tėvas. Tačiau į duris niekas nepabeldė, ir ji nusiramino. 

Pirmą kartą po keleto dienų ir naktų Fjora pasiliko 
viena ir nutarė didžiąją nakties dalį skirti apmąstymams. 
Visą praėjusią dieną ji miegojo ir dabar jos mintys buvo 
aiškios. Tionvilyje ji tikėjosi pamažu sužavėti Kampobasą, 
suartėti su juo, Oo paskui, kaip norėjo Liudvikas XI, 
įvilioti jį į spąstus, būtent: priversti jį palikti Karolį 
Drąsųjį ir grįžti į Prancūziją, žinoma, kartu su jam 
ištikimais kareiviais. Visą reikalą galutinai turėjo sutvarkyti 
geras jaukas - maišelis aukso... 

Viskas taip ir būtų buvę, jeigu ne du netikėtumai: 
pirmiausia, Galeotas, jo žmonės ir dalis burgundų armijos, 
esančios Liuksemburgo provincijos mieste, būtų padarę 
viską, kad sukliudytų Kampobasui išvykti. Antra, aistra, 
kurią ji sukėlė kondotjero širdyje ir sieloje. Nenugalima, 
gili, netgi pavojinga aistra, visai ne tai, ko tikėjosi Fjora: 
užuot sekęs paskui ją kur ji panorės, Kampobasas galvojo 
tik apie tai, kaip išsaugoti ir paslėpti ją, kol galės 
"atvirai susituokti, ir kartu likti burgundų pusėje. Tarp 
kita ko, jeigu bus pasirašyta taikos sutartis su Prancūzija, 
tai jo išdavystė nebus labai reikšminga, jis tik neteks 
kai kurių privilegijų, kurias galėtų suteikti hercogas, jeigu 
nutartų kariauti su Prancūzija... Dabar Fjora atsidūrė 
nežinomoje šalyje, užrakinta neprieinamoje tvirtovėje, 
nesitikėdama iš čia pabėgti: Be Estebano gudrumo, 
didžiulės Mortimero fizinės jėgos, 0 taip pat jųdviejų 
narsumo ji jautėsi beginklė, nes vargiai tikėjosi sugundyti 
Salvestrą. 

O kur tuo metu buvo kastilietis ir škotas? Kampobasas 
įsakė palydėti juos vieną Ijė už Tionvilio. Tik tada jiems 
grąžino ginklus ir žiūrėjo, kaip jie tolsta į Prancūzijos 
pusę. Ar jie jau grįžo, ar tikrai viskas buvo taip, kaip 
jai sakė? Ar iš tiesų jiems "grąžino" ginklus, ar tiesiog 
papjovė! Fjora gerai pažinojo savo meilužį ir suprato, 
koks jis Žiaurus ir išradingas... 

Jei nieko neatsitiko - o Fjora to iš visos širdies 
vylėsi, - Duglas Mortimeras dabar turėtų neskubėdamas 
grįžti pas karalių ir duoti jam atsakymą. O Estebanas? 
Ar jis galėjo važiuoti kartu su juo, kad suteiktų kokią 
nors pagalbą? Nedidelė viltis ruseno. Kastilietis buvo jai 
atsidavęs. Be to, nė už ką pasaulyje jis nesulaužytų 
Demetrijo įsakymo, o įsakymas buvo griežtas: nuolat ir 
bet kokiomis aplinkybėmis saugoti Fjorą. O gal jis dabar 
kur nors netoli?.. Siaip ar taip, viena buvo aišku: iš 
čia reikėjo žūtbūt išvažiuoti: Galimas dalykas, tada 
Kampobasas, sužinojęs, kad ji nuo jo paspruko, pultų 
jos ieškoti, ir Karolis Drąsusis liktų be geriausio karo 
vado? Vis tiek ji daugiau nenori būti žaisliuku šio 
žmogaus rankose ir vėl išgyventi tokias naktis, kurių ji 
negalėjo nesigėdydama prisiminti: ji elgėsi kaip kurtizanė 
ir buvo tam pasirengusi, bet baisiausia, kad ji juto 
malonumą dėl viso to, kas įvyko. Fjora dabar suprato, 
kad galėjo patirti malonumą iš meilės žaidimų, 
nepatirdama meilės jausmo - visai kaip vaikas, ir kad 
nežinomos dvasios gali priversti ją jaudintis, užmiršti 
viską ir būti tik malonumų trokštančių kūnu... 

Iškamuota minčių apie būsimąjį pabėgimą, ji taip 
kietai įmigo, kad negirdėjo, kaip anksti rytą jaunasis 
Andželas paliko pilį, lydimas kareivių būrio. 

Kai Andželas išvyko, Salvestras įsakė pakelti tiltą ir 
nuleisti grotas. Paskui jis greitai pažvelgė į langą, už 
kurio miegojo moteris, taip užkerėjusi jo šeimininką, 
nusišypsojo, gūžtelėjo pečiais ir nuėjo patikrinti, ar 
tvarkingos kareivinės ir ginklai žmonių, kuriems pavesta 

apsauga. Fjora dar nežinojo, kad ji buvo seno kareivio 
belaisvė; jis nemylėjo jos, o tik norėjo, kad ji suprastų 
jai skirtą vaidmenį: būti malonumų objektu, kuris turi 
puošti kario poilsį - ir nieko daugiau. 

Greitai ir ji suprato savo paskirtį Rytą, pamačiusi, 
kad lietus nustojo lyti ir dangus beveik išsigiedrijo, ji 
paprašė, kad jai pabalnotų arklį pasijodinėti po apylinkes. 
Jai atsakė, kad tai neįmanoma, kad jodinėjimai ar 
pasivaikščiojimai pasienio tvirtovėje yra neleistini. Ir 
parodė jai laiptus, kuriuos sudarė tik vienas laiptatakis, 
bet jie ėjo nuo paradinių durų iki pat aikštelės, kuria 
vaikštinėjo sargybiniai. Vos tik ji pradėjo kilti tais stačiais 
laiptais, kaip už nugaros pasigirdo dviejų jos palydovų 
kaustytų batų trinksėjimas. Štai taip, akylai jų stebima, 
jį lėtai perėjo įprastu sargybinių maršrutu, visai 
nesidairydama į šalis, paskendusi niūriose mintyse, nors 
peizažas buvo vertas dėmesio. 

Jai pasidarė dar blogiau, kai baigusi pasivaikščiojimą 
ji pastebėjo du mūrininkus, kurie, atidžiai prižiūrimi 
Salvestro, baigė tvirtinti prie jos lango naujas grotas. 
Staiga ją apėmė pyktis ir ji pribėgo prie jo: 

- Kas leido jums tai daryti? Gal jūs užmiršote, kad 
jūsų šeimininkas nori mane vesti? 

- Nebijokite: pilyje jūsų niekas nenuskriaus, bet, žinote, 
aš visiškai įsitikinęs, jog jūs netrokštate tapti jo Žmona, 
o kadangi esate jam reikalinga, tai aš noriu būti tikras, 
kad galėsite jį priimti, kai jis to panorės. 

- Kokia kvailystė! Argi aš atvažiavau pas jį ne gera 
valia? 

- Žinoma... bet kokiu tikslu? Negi jūs taip ilgai apie 
jį svajojote? Netikiu: jūs jauna, o jis greitai bus senas. 

- Bet juk aš jo pusseserė! 

- Galbūt... o gal ir ne. Mano uždavinys - jus saugoti, 
ir aš jį įvykdysiu net prieš jūsų valią. Jūs pagalvojote, 
kiek tai man kainuoja? Jei nebūtų jūsų, aš būčiau greta 
jo ir kartu ruoščiausi karui. 

- Kokiam karui? Vyksta taikos derybos... 

- O aš jums sakau, kad hercogas vėl pradės karą! 

- Per tokią darganą? Kaip tai į jį panašu! 

- Tikriems kareiviams tai neturi reikšmės. Gal eisite 
į vidų? 

- Aš skųsiuosi ir pasakysiu, kaip čia su manimi 
elgiamasi! 

- Užtat šeimininkas nesiskųs; jam reikia tik vieno: 
kad jūs būtumėte jo lovoje, 0 aš ir žiūriu, kad jūs iš 
jos nepabėgtumėte! 

Smarkiai sutrikusi Fjora grįžo į kambarį, leidusi sau 
mažytį malonumą - trenkti durimis. 

Slinko pilkos ir liūdnos dienos ir naktys, panašios 
viena į kitą, kai iš nuobodulio galėjai uždusti. Dargana 
varė į neviltį, o vasara baigėsi smarkiais lietumis ir 
gūsingais vėjais. Pilkų debesų apsuptas Pjerforas tuo 
metu buvo panašus į laivą, kurį ištiko audra, ir Fjorai 
patiko lipti į patį viršų, kur ją iš visų pusių daužė 
lietaus šuorai; tai jai teikė kažkokį  skausmingą 
pasitenkinimą. Ji svajojo, kad smarkus vėjo gūsis sučiups 
ją, Ir ji kaip paukštė nuskris virš putotų bangų keterų 
ir nusileis į permirkusią pievą, kaip nusileistų į jūros 
vandenį... Bet kiekvieną kartą reikėdavo grįžti, O 
kambaryje ji vėl dusdavo. 

Ilgas valandas ji praleisdavo salėje, prie didžiulio 
židinio, kuriame visą dieną degė malkos; ji sėdėdavo 
nieko neveikdama ir tik žiūrėdavo į fantastišką liepsnos 
žaismą. Ji neturėjo jokios galimybės kuo nors užsiimti, 
nes visoje pilyje nebuvo nė vienos knygos ir jokio darbo 
jos nieko neveikiančioms rankoms. Nakčiai Salvestras 
užrakindavo jos kambarį ir guldavo miegoti už durų 
koridoriuje, tad Fjora naktimis girdėdavo baisų jo 
knarkimą. Ištisas dienas jie nesikalbėdavo, nes neturėjo 
ką pasakyti. Vienintelis įvykis du kartus per savaitę buvo 
tas, kad Salvestras siųsdavo ką nors sužinoti naujienų į 

Tulą arba į Domevrio abatiją, kur pirkdavo ir maisto 
produktų. 

Kaip ir pranašavo senasis štalmeisteris, Karolis Drąsusis 
vėl iškėlė juodai violetinę vėliavą ir pradėjo karą. Rugsėjo 
penkioliktą dieną jis nusiuntė hercogui Renė raštą, kuris, 
tiesą sakant, buvo atviras karo paskelbimas, ėmė vadovauti 
savo armijai ir pradėjo Lotaringijos nukariavimą. Priešais 
ji ėjo avangardas, kurį vedė Liuksemburgo maršalas ir 
Kampobasas, kurių būstinė buvo Konflane. Renė II 
nuvyko į Prancūziją pas Liudviką XI prašyti pagalbos, 
kuria netikėjo, nes Liudvikas pasirašė Solevre taikos 
paliaubas su Burgundija. Karo garsai jaudino senąjį 
Salvestrą, ir jis krūpčiojo, tarsi karo žirgas, išgirdęs 
skambant ragą, ir dėl to darėsi dar nepakenčiamesnis 
negu anksčiau. 

Kartą naktų Fjorą pažadino vartų ir grotų girgždėjimas. 
Paskui pasigirdo arklio kanopų kaukšėjimas ir šauksmai. 
Ji pašoko iš lovos, spėjo užsivilkti naktinius marškinius 
ir norėjo eiti pažiūrėti, kas atsitiko, bet nespėjo nieko 
paklausti. Įsiveržė  Kampobasas  degančiomis akimis, 
laikydamas po pažastimi šalmą. Iš pradžių jie tylėdami 
žiūrėjo vienas į kitą, paskui jis numetė ant grindų šalmą 
ir pirštines ir priėjo prie jos. 

- Aš negalėjau neatjoti. Konflanas šiandien apsieis 
be manęs... 

- Tu nori pasakyti, kad... palikai postą? 

- Taip... aš rizikuoju viską prarasti, bet ilgiau negaliu... 
Tu man reikalinga labiau nei oras, kuriuo kvėpuoju! 
Padėk man nusiimti šarvuotę! Aš turiu maždaug dvi 
valandas. 

Užuot paklususi įsakymui, ji susisiautė į plačią antklodę 
ir prisiglaudė prie lango. 

- Ne! Tu nukritai kaip griaustinis iš giedro dangaus 
ir sakai, kad aš tau reikalinga! Bet, matai, tu man 
visiškai nereikalingas, ir jei nori manęs, tai paimk jėga! 

Jos elgesys išmušė jį iš vėžių, ir jis pasimetęs ištarė: 

- Bet... Fjora... juk mes mylime vienas kitą! Negi tu 
jau užmiršai Tionvilį, mūsų kambarį ir kaip mes 
mylėjomės? 

- Aš nieko neužmiršau. Bet tu, atrodo, užmiršai, ko 
reikalauja mano padėties moteris? Kas aš čia tokia? 
Malonumų mergaitė? Pažvelk į grotas ant mano langų! 
Ar tu žinai, kad aš galiu kvėpuoti tik dviejų kareivių 
draugijoje? Ar žinai, kad prie mano durų miega tavo 
tarnas? 

- Maldauju, nusiramink! Aš pats liepiau Salvestrui tai 
daryti. Taip reikėjo... saugumo dėlei! 

- Kuo čia dėtas mano saugumas? 

- Suprask! Nors ši vieta ir gerai ginama, aš negalėjau 
palikti tavęs vienos tarp kareivių. Aš labai gerai Žinau, 
kad nė vienas vyras negali atsispirti tavo grožiui. Juk 
čia tokie Žmonės: truputį išgėrė ir tuoj lenda pro langą... 
Salvestrai! 

"Tuoj pat pasirodė senasis kareivis. Kaip paprastai, jis 
nesitraukė nuo durų... 


- Padėk man nusimesti šitą! - liepė jam Kampobasas. 

- Be reikalo, nes tu išjosi kaip ir atjojai. Aš niekada 
nesutiksiu, kad mane laikytų pasileidėle. 

- Aš laikau tave savo žmona, ir baigta. 

- Tiesa? Kalbama, kad tu ją nužudei? Vėl pamėginsi? 

- Jūs per daug kilniaširdis su šia bjaurybe, monsinjore,- 
pasakė savo nuomonę Salvestras, nuimdamas šarvuotę. - 
Leiskite, aš ją palaikysiu, 0 jūs naudokitės į sveikatą... 

Bet Kampobasas nustūmė jį prie sienos: 


- Eik ir atnešk man vyno! Paskui užrakink duris ir 
ateik manęs po poros valandų! Ir paruošk naują arklį! 

Tuo metu Fjora karštligiškai svarstė. Dvi valandos - 
ne tiek daug. Bet galbūt ir... Kas atsitiks, jeigu ji įkalbės 
Jį pasilikti? Jis neteks garbės, tačiau tai jos nė trupučio 
nejaudino... O rizikuoti verta... 

Kai Salvestras atnešė vyno ir pilyje pasigirdo pasukamo 
durų rakto džerkštelėjimas, ji nusijuokė. Jis stovėjo už 
kelių žingsnių ir galvojo apie kaltinimus, jos mestus jam: 

- Liaukis juoktis! Tu sakai... 

- Kad tu nužudei savo žmoną? Bet, mano brangusis, 
juk tai tavo legenda! Be to, manęs tai nė kiek nejaudina! 

- Tai kas tave jaudina? 

- Galbūt tu pats... Man nepatinka, kai mane laiko 


belaisve verge, aš norėčiau iš tikrųjų būti tavo valdove... 
visa to žodžio prasme. 

- Tuomet išbandyk mane! Įsakyk! Aš viską padarysiu, 
bet tik neatstumk manęs! 

- Gerai. Aš tave išbandysiu. Aš įsakau tau stoti Čia 
ir nejudėti iš vietos, kol vėl tau įsakysiu! 

- Ko tu nori? 

- Pažiūrėti, ar esi klusnus. Jei sumanysi pajudėti... 

Lėtai, labai lėtai, visą laiką žiūrėdama į jį, ji padėjo 
ant grindų apsiaustą, atsirišo naktinių marškinių juostą 
ir nusimetė drabužius, viliojamai pasirąžė, pakėlusi ranka 
iizgančių juodų plaukų kupetą. Kampobasas pasidarė 
violetinis. 

- Fjora, - ėmė maldauti jis. 

- Nejudėk! 

Neskubėdama nuoga ji gracingai priėjo prie dėžės, 
ant kurios Salvestras pastatė vyno, prisipylė sau į taurę 
ir išgėrė tebesišypsodama ir tebekankindama. Jis puolė 
ant kelių ir pašaukė ją: 

- Fjora! Laikas bėga! Liaukis taip Žiauriai juokavusi! 

- O juk iš tiesų tu nori gerti! Palauk... Aš tau 
įpilsiu... 

Šį sykį ji atsistojo į jį nugara, norėdama pripilti 
alavinę taurę, bet kartu ištraukė iš savo krepšelio kvepalų 
ir stiklinaitę - irgi Demetrijo dovaną, - kurioje buvo 
migdomųjų, ir įlašino kelis lašus į vyną. Jos palaidi 
plaukai visai paslėpė nuo Kampobaso akių tai, ką ji 

darė. Paskui ji paėmė taurę abiem rankom ir atnešė 
ją kondotjerui. 

- Išgerk! - švelniai sušnibždėjo ji. - O aš per tą 
laiką tave nurengsiu. Paskui... mes atsigulsime... 

Jis išgėrė vienu ypu, nusviedė taurę, pakėlė jaunąją 
moterį ant rankų ir paguldė ją ant sugirgždėjusios lovos. 
Bet migdomųjų poveikis nebuvo staigus, ir Fjorai 
nepavyko išvengti jo aistringų glamonių. 

Kai jis užmigo, ji atsikėlė ir greitai šliūkštelėjo į 
taurę likusio vyno ir pateliuškavusi išpylė pro langą, 
paskui vėl pripylė pusę taurės ir pastatė lovos galvūgalyje, 
o tuščią butelį išmetė už durų. Lietus pylė kaip iš 
kibiro ir nuplovė visus pėdsakus. Baigusi visa tai, ji 
sugrįžo ir atsigulė šalia Kampobaso, išgėrė truputį vyno, 
o likusį išliejo ant lovos, po to apsimetė irgi mieganti. 

Suprantama, kai atėjo Salvestras ir pamėgino pažadinti 
šeimininką, jam tai nepavyko. 

- Jis labai daug gėrė, - atsiduso Fjora, - ir dabar 
mirtinai girtas. 

- Jis daugiau girtas iš nuovargio. Čia yra ir jūsų 
kaltės... Tačiau tai neturi reikšmės. Jam reikia joti, 
antraip jis žuvęs. Padėkite man jį aprengti! 

Nusisukęs, kad nematytų, kaip Fjora rengiasi, jis ėmė 
tempti rūbus ant nejudraus Kampobaso kūno; Kampobasas 
retkarčiais nepatenkintas kažką murmėjo ir knarkčiojo. 
Jiems abiem vis dėlto pavyko jį aprengti, paskui Salvestras 
nuėjo pašaukti seržanto, kuris vadovavo įgulai, kad tas 
padėtų jam uždėti šarvuotę. Fjora nepatenkinta stebėjo. 
Ji suprato, kad jokia moteriška gudrybė, net pati 
rafinuočiausia, bejėgė prieš senojo tarno atsidavimą. 

Aprengtas ir apginkluotas kondotjeras buvo užsodintas 
ant arklio ir pririštas, o Salvestras, per vieną akimirksnį 
apsirengęs, paėmė arklį už pavadžio. 

- Aš josiu su juo, kol jis atsibus. Jei reikės joti iki 
paties Konflano, aš josiu ten, - paaiškino jis seržantui. 

Tai pasakęs, jis pasilenkė nuo balno ir kažką pašnibždėjo 
seržantui į ausį. 

Fjora nusivylusi gūžtelėjo pečiais ir grįžusi į kambarį 
atsigulė į vynu aplaistytą savo lovą. 

Salvestras grįžo dieną. Kampobasas išsiblaivė tik auštant 
ir susimąstęs jojo į savo stovyklą, nieko nesuprasdamas, 
kas jam atsitiko. 

Šis įvykis turėjo jo kaip kareivio išdidumui didelių ir 
nemalonių padarinių. Šią naktį Gracianu  d'Agerui, 
narsiam Konflano gynėjui, atėjo į pagalbą Žeraras d'Aviljė, 
pasienio miesto Brijė komendantas, atvykęs su dalimi 
savo armijos. Nors Kampobasui ir pasisekė pasiekti savo 
stovyklą, tačiau įkandin jo pasirodė hercogas Renė II; 
jis grįžo iš Prancūzijos su keturiais šimtais iečių (maždaug 
du su puse tūkstančio žmonių). Ietininkams vadovavo 
Žoržas de la Tremuilis, kuris atakavo Kampobasą 
padedamas Lotaringijos riterių ir arbaletais ginkluotų 
karių. Gerai suprasdamas, kad pralaimi, kondotjeras 
nedelsdamas nutraukė apgultį.. Tai sukėlė baisų 
Burgundijos hercogo įniršį, ir jis išvadino  Kampobasą 
bailiu ir nevykėliu. Užgniaužęs pyktį, kondotjeras tik 
nuolankiai klausėsi, bet davė sau žodį, kad dar parodys, 
ko yra vertas. 

Kai ši naujiena pasiekė Pjerforą, Salvestras svaidė 
perkūnus ir žaibus; dėl to ir Fjorai kliuvo. 

- Gal jis mane ir nužudys po to, bet jeigu jis vėl 
dėl jūsų padarys ką nors panašaus, aš jus pasmaugsiu 
savo rankomis! - rėkė jis, grūmodamas jai galingomis 
plaukuotomis letenomis, kuriomis galėjo nusukti meškai 
galvą, tačiau ji tik šaltai pažvelgė į jį: 

- Tuo jūs man netgi padarysite paslaugą! Negi manote, 
kad toks gyvenimas man patinka? 

Ir atsukusi jam nugarą ji nuėjo į koplyčią, kuri rėmėsi 
į pilį. Jos statytojai tikriausiai buvo labai pamaldūs, nes, 
be koplyčios, tarp virtuvių ir sargybos patalpų jie dar 
pastatė maldyklą kareiviams ir tarnams. 


42 


Fjora ne pirmą kartą atėjo į šią koplyčią; koplyčia 
buvo menkai apšviesta ir žemais skliautais, niekas ja 
nesirūpino. Tuščias altorius, paprastas akmeninis kryžius, 
ant sienų aptrupėję nuo drėgmės šventųjų paveikslai, 
senas kinivarpų išvarpytas suolas... daugiau nieko nebuvo. 
Vis dėlto jaunoji moteris mėgo čia lankytis - ją traukė 
kažkokia ypatinga tyla. Ji ilgai sėdėjo ant seno suolo, 
susimąsčiusi, nesimelsdama - melstis ji seniai atprato ir 
net nemėgino iš naujo išmokti; ji sėdėjo apglėbusi 
rankomis kelius ir stengėsi prisiminti nors ką šviesaus 
iš savo sujaukto ir sulaužyto gyvenimo. 

Šviesus ir skaidrus dalykas, prie kurio atkakliai grįždavo 
jos mintys, buvo Filipo meilė, tačiau ir ji dabar neturėjo 
prasmės, nes jis buvo vedęs ir tikriausiai ne kartą. Ji 
neturėjo teisės galvoti apie jį, bet vis dėlto jis visą 
laiką gyveno jos širdies gilumoje, - tarsi strėlė, kurios 
nė vienas chirurgas negali ištraukti, kartu nenužudęs 
paciento. Vienas Dievas žinojo, kaip ji kartais dėl to 
kentėjo. Viltis, kuri ją dar neseniai šildė, užgeso ir jau 
negalėjo pagydyti tos nematomos žaizdos, kurią draskė 
prisiminimai apie Kampobasą ir su juo patirtus kūno 
malonumus. Ką ji darys, kai Karolis Drąsusis jau bus 
nubaustas? Vienuolynas? Nė už ką! Prisiminus Santa 
Liučiją, jos priešiškumas vienuolyno gyvenimui dar labiau 
didėjo. Grįžti pas Demetriją ir vėl pradėti klaidžiojimus 
ieškant žinių? Tai jos nedomino, pagaliau ir Demetrijui 
ji nebuvo reikalinga. Tuomet... geriausia būtų numirti, 
bet tik kad mirtis ją ištiktų po Florencijos dangumi, o 
jos kūną priimtų ta pati žemė, kurioje ilsisi vienintelis 
jos nuoširdžiai tr nesavanaudiškai mylėtas žmogus - 
Frančeskas Beltramis... jos tėvas. O dėl Kampobaso, tai 
jis daugiau niekada jos negaus, net jeigu jai reikėtų 
nusižudyti, kad to išvengtų. 

Šis sprendimas pavirto priesaika, kai atėjo žinia apie 
tai, kas įvyko Brijė; po to hercogas Karolis kartu su 
pagrindiniu savo armijos pulku, kuriam jis vadovavo, 

patraukė į pietus, rengdamasis apsupti Nansi ir užimti 
Epinalį. Kampobasui buvo pavesta paimti pasienio miestą, 
ir jis Šią užduotį po neseniai patirto pažeminimo vykdė 
nepaprastai uoliai. Visą Brijė įgulą sudarė aštuoniasdešimt 
vokiečių ir patys šio miestelio gyventojai, taip pat 
nedidelis būrys, kurį čia paliko Renė II prieš išvykdamas 
ieškoti pagalbos; jis suprato, kad jo armija silpna, todėl 
išskirstė ją į svarbiausių miestų įgulas. Artilerija irgi 
buvo labai negausi: trys ar keturios patrankos. Kondotjeras 
su savo šešiais tūkstančiais žmonių be jokio vargo užgrobė 
miestą, bet jis prisiminė, kokią pagalbą Žeraras d'Aviljė 
suteikė Konflanui. Kai tik jis įžengė į miestą, kuris 
narsiai gynėsi, jo banditai ėmė negailestingai plėšikauti. 
Jis pats įsakė pakarti ant medžių visus įgulos kareivius 
jų vadų akyse, pirmiausia - Žerarą d'Aviljė, kuriam 
kautynėse sviedinys nutraukė ranką. Visą spalio mėnesį 
Lotaringijoje dėjosi siaubingi dalykai, 0 tuo metu Karolis 
Drąsusis apėjo sostinę iš Kiustino ir Nevilio pusės ir 
niokojo hercogystės pietinę dalį, kurią jis norėjo užgrobti, 
prieš pradėdamas atakuoti Nansi. Visa Lotaringija šaukėsi 
Dievo, 0 jos gyventojai bandė pasislėpti nuo laimėtojų 
žiaurumų. 

Nuo aukštų pilies sienų Fjora galėjo matyti graudžias 
kaimo pabėgėlių voras; jie buvo pliki kaip tilvikai ir 
kartu su vaikais, seniais ir sužeistaisiais  klaidžiojo 
ieškodami bent kokio prieglobsčio ir pastogės, kur galėtų 
pasislėpti nuo nesibaigiančio lietaus, kuris pylė kaip iš 
kibiro. Kai kurie prieidavo prie pilies sienų ir maldaudavo 
įleisti juos, bet Salvestras be gailesčio vijo juos šalin 
akmenimis ir kulkomis, visai nepaisydamas Fjoros 
pasipiktinimo. 

- Ir kokia motina tave išnešiojo, tu senas nevidone! 
- Šaukė jinai jam tiesiai į veidą lankininkų akivaizdoje. 
- Net vilkai pjauna tik būdami alkani, o tu ir tavo 
niekšingas šeimininkas žudote savo malonumui ir manote, 
kad išvengsite bausmės... 

- Mano niekšingas šeimininkas? O juk jis tau neatrodo 
toks baisus, kai miega su tavim, Florencijos kekše! Aš 
žinau, ką tu jam suoki, kai jis užgula tave. Jis dar ne 
kartą tave paglamžys! 

- Niekada! Daugiau niekada jis nepalies manęs, girdi? 
Net kad išgelbėtų mano sielą! 

- Tavo sielą? - tyčiojosi senis. - Ar ten yra kam 
pražūti? Tavo siela - valkatos, šnipės, kuri pasiryžusi 
viskam. Nešdinkis iš čia, nes aš galiu nesusilaikyti. 

Tada ji atsivedėjusi trenkė jam antausį ir spjovusi į 
veidą puolė bėgti, o įkandin jos pasigirdo iš pykčio 
užkimęs Salvestro balsas: 

- Jis atvažiuos! Jis greitai atvažiuos, tavo ir mano 
šeimininkas, 0 aš jau žinau, ką jam papasakoti! 

Gūžtelėjusi pečiais, ji nubėgo slėptis į savo kambarį, 
bet pirma užsuko į virtuvę ir pasigriebė stalo peilį, kad 
būtų kuo apsiginti užpuolimo atveju, 0 jei padėtis bus 
be išeities - nusižudyti. 

Bet  Kampobasas negrįžo... Užtat vieną rūškaną 
lapkričio pradžios rytą pasirodė raitelių būrys su 
Burgundijos vėliava, vadovaujamas pagyvenusio išdidaus 
karininko, kuriam teko atidaryti vartus, kai jis sušuko: 

- Monsinjoro Karolio, Burgundijos hercogo, Šarolės 
grafo vardu aš, Olivjė de la Maršas, garbingo Aukso 
vilnos ordino kavalierius ir sinjoro hercogo gvardijos 
kapitonas, reikalauju atidaryti pilies vartus kratai įvykdyti! 

Skubiai išrikiavęs garbės eskortą ir užsivilkęs savo 
geriausią apsiaustą, Salvestras įsakė nuleisti tiltą ir pakelti 
grotas. Atvykėliai greitai perjojo tiltą ir sustojo vidury 
kiemo. 

- Man reikia pasikalbėti su žmogumi, kuris čia 
vadovauja. 

- Tai aš, monsinjore, Salvestras da Kanalė, monsinjoro 
grafo Kampobaso štalmeisteris. Jūsų paslaugoms. 

- Man to ir reikia. Jūs turite perduoti man į rankas 
vieną moterį, tokią Fjorą Beltrami. Juk ji čia? 

- Žinoma... Bet man įsakyta būti prie jos ir asmeniškai 
saugoti ją iki to laiko, kai mano šeimininkas lieps ją 
paleisti. 

Kapitonas pasilenkė ir be jokių pastangų pakėlė 
Salvestrą viršum kiemo plokščių, sugriebęs jį už marškinių 
apykaklės: 

- O aš klausau Burgundijos hercogo, ir jis įsakė man 
atvesti pas jį tą moterį! Aišku? 

- Jis labai gerai suprato, - pasigirdo ramus tarpdury 
pasirodžiusios Fjoros balsas. - Ko jūs iš manęs norite? 

Išvydęs šią gležną jauną moterį, apsirengusią juodai, 
jos išdidžią laikyseną, - ji ramiai žiūrėjo į jį tokiomis 
didelėmis akimis, kokių jis niekada nematė, - ir 
nemėgindamas slėpti nuostabos, Olivjė de la Maršas 
nevalingai prabilo tyliau: 

- Aš turiu įsakymą suimti jus ir pristatyti asmeniškai 
mano šeimininkui. 

- Suimti mane? Argi aš padariau kokį nusikaltimą? 

- Man tai nežinoma. Jūs pasirengusi gera valia eiti 
su manim? 

- Netgi su malonumu! - pasakė ji šyptelėjusi; ta 
šypsena buvo skirta Salvestrui, kuris tuo metu stengėsi 
sutramdyti pyktį. - Ar galiu pasiimti savo daiktus? Beje, 
jų visai nedaug. 

- Žinoma. Kas nors iš mano žmonių jums padės. 
Per tą laiką tegul atveda pabalnotą arklį! 

Netrukus Fjora grįžo, susisiautusi į savo juodą mantiją, 
o vienas iš kareivių nešė jos lengvą bagažą. Arklys jau 
laukė jos. Fjora norėjo eiti prie jo, bet jai kelią pastojo 
kapitonas, spėjęs nušokti nuo arklio. Rankose jis laikė 
neilgą virvutę. 

- Aš turiu jus surišti. Jeigu jūs prižadate, kad 
nebandysite bėgti, tai aš surišiu jums rankas iš priekio... 

- Ak... Netgi taip... 

- Taip. 

- Gerai. Kad ir kaip būtų, aš juk sakiau jums, kad 
esu laiminga, galėdama apleisti šį kalėjimą. 

- Net jeigu jūsų laukia kitas? 

- Tebūnie, kas bus, bet esu įsitikinusi, kad man ten 
labiau patiks. 

Surištomis rankomis ją pasodino į balną, o karininkas 
net apsiautė ją savo apsiaustu ir užmovė ant galvos 
gobtuvą, kad apsaugotų nuo lietaus. Paskui jis įšoko į 
balną ir paėmė pavadžius to arklio, kuriuo turėjo joti 
jaunoji moteris. 

- Jūs turite teisę pasakyti man, kur mane gabena? 
- paklausė Fjora, jodama greta la Maršo pro Pjerforo 
pilies vartų arką. 

- Čia nėra jokios paslapties. Aš jus gabenu į Nansi, 
monsinjoro hercogo stovyklą. Šiandien vakare mes būsime 
ten. 

- Tuomet viskas gerai. 

Ji leido sau nusišypsoti po gobtuvu. Bet kokia padėtis 
buvo geriau negu būti Kampobaso belaisve, netgi jei 
tai reikštų visišką jos misijos žlugimą. Pagaliau ji priartės 
prie to pasakų princo, apie kurį draugai niekada nekalbėjo 
nieko gera, o priešingai, prie Karolio Drąsiojo, arba 
Narsiojo, su kuriuo Filipą de Selonžė siejo Aukso vilnos 
ordino kavalieriaus priesaika ir feodalo priesaika... su 
žmogumi, kurį ji ir Demetrijas prisiekė nužudyti. Dabar 
ji tapo jo belaisve ir galbūt kaip tik jis nužudys ją. 
Bet iš principo buvo svarbu ne tai, jei tik likimas 
nesuves jos akis į akį su Filipu... Tik nereikia, kad 
imtų kraujuoti sena žaizda, jeigu ji nori sutikti mirtį 
neaptemdyta sąmone. 

Trečias skyrius 


Nansi apgultis 


Nuo aukšto Lakso kaimo Fjora matė po savo kojomis 
du miestus. Vienas buvo įvairiaspalvių palapinių, virš 
kurių plevėsavo įvairiausios kovos vėliavos; jis buvo 
išsidėstęs aplink apgriuvusį statinį su nedideliais smailiais 
bokšteliais; kitas, visas skendintis dūmuose, kilo sienomis 
ir bokštais, apsuptas griovių ir žemėje įrengtų įtvirtinimų. 
Abiejose pusėse išrikiuotos patrankos šaudė vienu kartu, 
ir šaudymą lydėjo šauksmai. Aplinkui lakstė žmonės. 
Nepaisant darganoto oro, ginkai ir amunicija blizgėjo. 
Žmonės krito į tranšėjas, išraustas aplink palapinių 
miestelį, ir ant akmeninio miesto apsauginių įtvirtinimų; 
virš miesto plaikstėsi raudona liepsna ir kilo juodi dūmai 
- degė tai, kas anksčiau buvo namai. 

Nansi buvo nelabai didelis miestas. Penki šeši 
tūkstančiai žmonių gyveno šiame stačiakampyje, kurio 
ilgis buvo apie šešis šimtus metrų, O plotis - apie 
keturis šimtus, tačiau tai buvo Lotaringijos hercogystės 
sostinė, garbingas miestas, ir jo gynybai jo valdovai 
surentė aukštas sienas, kurių dantyti kuorai dengė 
masyvias medines galerijas. Bet bokštų buvo mažoka: be 
dviejų bokštų, kurie saugojo la Grafo vartus iš šiaurės 
ir Sen Nikolo vartus iš pietų, ir dviejų poternų: vienas 
vadinosi Saratas, kitas - Sen Žanas, buvo dar keturi 
bokštai: Vanjė - šiaurės rytuose, Saras - šiaurės vakaruose, 
Teras - vakaruose ir pagaliau didžiulis, svarbiausias 
bokštas, tikra tvirtovė - pietryčiuose, prie kelio į Sen 
Žaną. Žinoma, dar buvo bokštų, kurie gynė hercogo 
rūmus išilgai jų sienų ir žiūrėjo į Mertą. 

Prieš penkiasdešimt metų hercogas Karolis II, 
suprasdamas padidėjusią artilerijos reikšmę ir tai, kad 
senos tiesios sienos kartu su grioviais jau negarantavo 

miestui pakankamos apsaugos, įsakė pristatyti “belevarus", 
arba bulvarus, kurie turėjo neprileisti priešo prie sienų 
ir saugoti vartus, kartu netrukdydami gynėjams daryti 
išpuolių. Taip pat buvo sustiprintos stebėjimo angos, o 
truputį vėliau hercogas Joanas II liepė paplatinti dvigubus 
bokštus ir pastatyti akmenines sargybines, kurios saugojo 
la Grafo vartus*. Štai taip Lotaringijos sostinė gynėsi 
nuo puolančios burgundų armijos... Ta armija, įsiliejus į 
ją Liuksemburgo kariams, samdytiems kareiviams iš Franš 
Kontė, Savojos ir Anglijos, tapo stipri ir pavojinga, nes 
galėjo gauti pagalbos - Žmonių ir maisto - iš šiaurės, 
iš Meco**, o iš pietų - iš Franš Kontė. Apgultieji 
tokios galimybės neturėjo: pačioje apgulties pradžioje 
Kampobasas sučiupo visus būrius, kurie buvo išsiųsti šiuo 
tikslu. Ar ilgai tokiomis aplinkybėmis, tokį šaltą ir lietingą 
rudenį galės išsilaikyti Nansi? 

Visai nekreipdamas dėmesio į šaudymą, Olivjė de la 
Maršas perjojo su savo belaisve per visą didžiulę stovyklą 
ir atskirus jos bivuakus, kur dirbo įvairių specialybių 
žmonės: ginklininkai, račiai, šikšniai, dailidės, siuvėjai, 
duonos kepėjai, mėsininkai ir net vienas vaistininkas. Ši 
armija sudarė ištisą miestą, kuriame buvo ir aludžių, ir 
bordelis netoli Sen Žano tvenkinio. Hercogas Karolis 
sumažino merginų skaičių iki trisdešimties kiekvienai 
kuopai, bet vis tiek jų buvo nemažai. 

Temstant - o darganotą lapkričio mėnesį dienos greitai 
trumpėja - patrankų šaudymas liovėsi. Apgulusieji grįžo 
į stovyklą, nešdamiesi sužeistuosius, bent jau tuos, kuriems 
dar galima buvo padėti Apgultajame mieste bažnyčių 
varpai paskambino Dievo Angelą, ir abiejose pusėse visi 
nusiėmė kepures ir apmirė trumpai maldai. Tą patį 
padarė ir Fjoros palydovai... Prajoję pro medinius šv. 
Jono Jeruzaliečio ordino riterių stovyklos įtvirtinimus, 
kurie buvo maždaug už tūkstančio dviejų šimtų metrų 


* Vienintelės išlikusios. 
** Meco vyskupas buvo Karolio Drąsiojo sąjungininkas. 

nuo priešakinių įtvirtinimų, jie pagaliau atsidūrė priešais 
kelias budriai saugomas ir prabangiai įrengtas palapines; 
tarp jų stovėjo didžiausia, raudonos spalvos; virš jos 
buvo aukso karūna. Šalia plevėsavo violetinės spalvos 
vėliava su juodintu sidabriniu piešiniu, o aplink buvo 
pilna arklininkų, tarnų ir pažų, vilkinčių livrėjomis su 
Burgundijos herbu. Ant kitų palapinių buvo Klevo 
hercogo, Taranto princo, įvairių pasiuntinių 11 Aukso 
vilnos ordino kavalierių herbai. Viena iš palapinių - ta, 
kuri stovėjo arčiausiai hercogo palapinės, - buvo didesnė 
už visas kitas, ryškiai violetinės spalvos, su aukso kryžiumi 
viršuje; ji priklausė Forlio vyskupui, popiežiaus legatui 
Aleksandrui Nani. 

Visose šiose laikinosiose buveinėse, kurių daugelis 
solidumu ir elegantiškumu galėjo lenktyniauti su tikrais 
namais, virė gyvenimas; tuo metu netoliese virėjai jau 
užkūrė ugnį ir ėmė kepti ragu arba kepsnius, o prieskonių 
kvapas tvyrojo aplink ore. Visa tai kėlė nuotaiką; negarsus 
džiaugsmingas šurmulys kartais vertė užmiršti, kad čia 
vyksta karas... 

Pasirodžius gvardiečių kapitonui, kuris vedė už kamanų 
arklį su jauna ir gražia, juodai apsirengusia moterimi 
surištomis rankomis, kilo didžiulis susidomėjimas, tačiau 
nesujaudinamas ir nereaguojantis į savo ginklo draugų 
klausimus  Olivjė de la Maršas žengė toliau, net 
nepasukdamas galvos. Fjora irgi nesidairė į šalis. Ji tiesi 
sėdėjo ant savo arklio išdidžia belaisvės karalienės 
laikysena ir nematė, kad už kelių žingsnių nuo jos 
vienas riteris padėjo kitam nusiimti sulamdytą šalmą. 
Staiga vieno iš jų veidas ištįso, ir jis staigiu judesiu 
nuplėšė nuo bičiulio galvos šalmą. 

- Prašau tave, atsargiau, - sušuko Filipas de Selonžė, 
- tu vos nenutraukei man nosies! 

- Ziūrėk!.. Ir pasakyk man, ar aš nesapnuoju? 

Ištiesęs rankas, Matjė de Pramas parodė į du raitelius, 
kurie jojo hercogo palapinės link. Įdegęs Filipo veidas 
staiga smarkiai nuraudo. 

- Bet tai neįmanoma! Juk tai negali būti ji?) - 
sušnibždėjo jis. - Net jeigu ji ir gyva, ką ji gali čia 
daryti? Juo labiau kaip belaisvė? 

- Nežinau. O tu manai, kad gali būti toks panašumas? 
Aš maniau, kad toks grožis... 

- Reikia sužinoti! 

Filipas norėjo pulti pirmyn, bet de la Maršas jau 
nušoko nuo arklio ir su savo belaisve įėjo į hercogo 
palapinę, kurią saugojo ginkluoti kareiviai. Priešais 
Selonžė, kuris norėjo eiti įkandin jų, sargybiniai tylomis 
sukryžiavo ietis. 

- Man būtinai reikia įeiti! - pasipiktino jis. - Aš 
turiu tuojau pat pamatyti monsinjorą hercogą! 

- Tai neįmanoma. Mesiras Olivjė ką tik įsakė nieko 
neleisti paskui jį. 

- Tačiau bent pasakykite, kas ta moteris surištomis 
rankomis, kuri įėjo kartu su juo? 

- To aš nežinau. 

Įniršęs Selonžė nusitraukė nuo rankos pirštinę ir 
sviedė ant žemės. De Pramas - jis irgi suspėjo prieiti 
- pabandė jį nuraminti: 

- Tyliau! Pyktis čia nepadės. Reikia palaukti, kol ji 
išeis. Juk ji negali amžinai likti pas hercogą... 

- Tu teisus! Lauksime! 

Ir jie abu atsisėdo ant vieno kelmo, kurių čia buvo 
apstu. 

Tuo metu Fijora, truputį palaukusi nedidelėje patalpoje, 
panašioje į priimamąjį, kurio sienos buvo aptrauktos 
raudonu aksomu, kapitono lydima įėjo į prabangų 
kambarį; auksu išsiuvinėtos sienos spindėjo kaip vyskupo 
mitra. Centre stovėjo paaukštinimas, panašus į sostą; virš 
jo buvo baldakimas su Burgundijos herbais Kambarį 
apšvietė daugybė kandeliabruose ir krištolo lempose 

degančių žvakių.  Soste sėdėjo žmogus, kurį Fjora 
nesunkiai atpažino iš savo auklės pasakojimų: “Jo gražus 
veidas, valingas smakras, tamsios valdingos akys. Jo 
plaukai tamsūs ir tankūs..." Tai buvo Karolis Drąsusis. 

Jis vilkėjo ilgu raudono aksomo apsiaustu, sujuostu 
aukso juosta, su šermuonėlio apykakle; ant krūtinės 
kabėjo Aukso vilnos ordino grandinė. Tokio pat aksomo 
skrybėlėje pasakiškai spindėjo nuostabiai brangus papuo- 
šalas: briliantais  nusagstytas plunksnų kuokštas, kurį 
prilaikė perlų ir rubinų sagtis, ir belaisvė pagalvojo, kad 
jis panašus į pasakų princą, apie kurį jai pasakojo tėvas, 
kai ji dar buvo maža. Tikriausiai net imperatorius 
neatrodė taip oriai. Tačiau ji neišsigando, 0 netgi vos 
nenusijuokė pagalvojusi, kad daug mėnesių svajojo nudobti 
šį žmogų, kurį saugojo ištisa armija kareivių ir dar viena 
- tarnų, taip pat ir jo paties legenda. O ji, paprasta 
silpna mergaitė, su savo senu draugų, mokytu graiku 
Laskariu prisiekė nužudyti didįjį visų Vakarų hercogą, 
net nepagalvoję, ar galės kada nors prisiartinti prie jo... 
Dabar jinai priešais jį, surišta belaisvė ir jau, žinoma, 
nesulauks kito ryto, nes nei šis niūrus veidas, nei 
žėrinčios akys nežadėjo jai nieko gero. Tačiau baimės 
ji nejautė. 

- Vadinasi, - griežtai pasakė jis skambiu, tvirtu balsu, 
- tu ta pati mergaitė, dėl kurios mano geriausias karo 
vadas paliko postą prie apgulto miesto ir užmiršo savo 
pareigą? Iš kur tu atsiradai, kad nežinai, jog princui 
reikia nusilenkti? 

- Moterys nesilenkia, o aš negaliu deramai jūsų 
pagerbti surištomis rankomis. - Ir, parodžiusi surištas 
rankas, ji pridūrė: - Tam aš ieškau paaiškinimo nuo 
tos akimirkos, kai mane suėmė. Kiek man žinoma, aš 
nieko nenužudžiau ir nieko nepavogiau. 

- Tu mano gerojo pusbrolio, Prancūzijos karaliaus 
Liudviko šnipė. O tai mano akyse daug blogiau. 

- Iš tiesų? Rodos, girdėjau, kad tarp jūsų ir karaliaus 
Solevre pasirašyta taikos sutartis devyneriems metams? 
Todėl maniau, kad, kol patrankos tyli, aš galiu keliauti, 
kur panorėsiu? 

- Čia jos kol kas netyli. Taigi tu panorai pasižvalgyti . 
po užsienį ir kaip tik atsidūrei tame mieste, kuriame 
atsitiktinai buvo didesnė mano armijos dalis? 

- Aš panorau pamatyti vienintelį pusbrolį, kurį 
tebeturiu, monsinjore. 

- Pusbrolį? Kampobasas tavo pusbrolis? 

- Nesuprantu, - šyptelėjo Fjora, - kodėl tokia giminystė 
gali įžeisti galingąjį Burgundijos hercogą? O kadangi mes 
kalbame apie mandagumą, norėčiau, kad jūs liautumėtės 
sakęs man “tu". Esu aukštos kilmės, ir karalius Liudvikas 
rodė man deramą pagarbą. Man niekas nėra sakęs, kad 
jo didenybė kilęs iš ne tokių garbingų namų, kaip jūs, 
monsinjore. 

Išgirdęs drąsų šios jaunos moters pareiškimą ir pamatęs, 
kad ji žiūri į jį su pašaipiu agresyvumu, Karolis neįstengė 
suvaldyti pykčio. Jo veidas pasidarė toks pat raudonas 
kaip ir jo rūbai, ir jis įsakė: 

- La Maršai! Priverskite šią moterį atsiklaupti ir 
duokite jai suprasti, kad jos gyvybė kabo ant plauko! 
Jai geriau nekurstyti mano pykčio! 

Netardamas nė žodžio, gvardiečių kapitonas priėjo už 
nugaros prie Fjoros ir, uždėjęs rankas ant jos pečių, 
privertė atsiklaupti. Ji nevikriai ir sunkiai suklupo ant 
kilimo, bet galvą laikė tiesiai. 

- Būtų paprasčiau atrišti man rankas. Tada jūs 
galėtumėte įsitikinti, monsinjore, kad aš galiu deramai 
pasveikinti princą. Prievarta  išplėštas pasveikinimas 
niekada nebuvo pagarbos ženklas... O dabar, jei tai 
suteiks jums malonumo, galite mane nužudyti. 

Tokia savitvarda sušvelnino Karolio rūstybę. Iš visų 
dorybių kaip tik šią jis labiausiai vertino. 

- Jūs nebijote mirti? 

- Kodėl turėčiau bijoti? Mano gyvenime nebuvo nieko, 
dėl ko vertėtų apgailestauti. 

Karolis Drąsusis priėjo arčiau ir pasilenkė prie jos, 
atidžiai tyrinėdamas jos akių išraišką; ji tiesiai žvelgė 
jam į akis. Staiga jis išsitraukė iš už juostos durklą, 
kurio rankeną puošė brangakmeniai, ir įbedė jį į jaunosios 
moters krūtinę: 

- Jūs turite laiko pasimelsti! 

- To nereikia, - sušnibždėjo Fjora. - Dievas neturi 
man ko atleisti, nes aš niekada nesu Jo įžeidusi. O 
Jam patiko versti mane kentėti. Jeigu Jis sutiks išgirsti 
mano maldą, tegul sujungia mane su nužudytu mano 
tėvu! 

Ji užsimerkė ir laukė, kol durklas įsmigs jai į krūtinę, 
bet hercogas jau atitraukė jį. Staigiu judesiu jis perkirto 
virvutę, kuria buvo surištos jaunosios moters rankos. 

- Aš manau, kad jūs sakote tiesą, - niūriai ištarė 
jis. - Jūs nebijote... Išeik, la Maršai! O jūs pasilikite! 

Bet Fjora nesuspėjo įvykdyti šio įsakymo: į palapinę 
įsiveržė Kampobasas. Jis pamatė klūpančią Fjorą, o šalia 
jos - hercogą su durklu rankoje. 

- Monsinjore, dėl Dievo meilės, nelieskite šios moters! 
Aš myliu ją ir noriu vesti! 

Jis puolė prie Fjoros, apglėbė ją per pečius ir pakėlė. 
Paskui vėl pradėjo: 

- Neverskite jos atsakyti už mano klaidas, hercoge! 
Pati to nenorėdama, ji įžiebė mano širdyje viską 
naikinančią liepsną, kuri negali užgesti. Aš negaliu gyventi 
be jos... 


- Lauk! - sustaugė hercogas. - Kas leido tau įeiti 
čia be mano leidimo? Kur sargyba? La Maršai!.. 
- Ne, nešaukite nieko, monsinjore! - ėmė prašyti 


Kampobasas, nukreipęs į Fjorą skausmingą žvilgsnį. - Aš 
visai nenorėjau įžeisti jūsų aukštybės, bet man perdavė, 
kad jūs įsakėte atvesti jums doną Fjorą, ir pagalvojęs, 
kad ji liks viena jūsų rūstybės akivaizdoje be apsaugos... 

- Be apsaugos? Aš manau, ji pati puikiai išsiverčia! 
Kas tave įspėjo? 

- Mano štalmeisteris Salvestras da Kanalė, kuriam aš 
pavedžiau saugoti ją savo pilyje Pjerfore. Jis sekė paskui 
eskortą ir atvyko čionai: Neatimkite jos iš manęs, 
monsinjore, maldauju; ji neverta jūsų rūstybės. Supran- 
tate?! Mes sukurti vienas kitam; mes mylime vienas 
kitą, ir mums tereikia tik jūsų sutikimo ir palaiminimo... 

- O kodėl ir ne mano? - aiškiai pasigirdo dar vienas 
atkaklus balsas, kurį išgirdus Fjoros širdis ėmė smarkiai 
daužytis. Sunkiai sulaikomas Olivjė de la Maršo ir vieno 
pažo, kurie iš visų jėgų mėgino jį sulaikyti, į hercogo 
palapinę įsiveržė Filipas de Selonžė. Hercogo veidas 
tapo terakotinės spalvos: 

- Dar ir Selonžė! Čia vaikštoma kaip savo namuose! 
Ko jums čia reikia? Eikite lauk! 

Užuot paklusęs, Filipas priklaupė ant vieno kelio ir 
iškėlęs galvą išdidžiai pasakė: 

- Prašom atleisti, kad pažeidžiau etiketą, monsinjore! 
Jūsų aukštybė žino, kaip aš jums atsidavęs, bet man 
reikėjo įeiti, nes aš negalėjau susilaikyti pamatęs, kaip 
šis samdomas kareivis įsiveržė pas jus... 

- Man atrodo, ir jums niekas nesukliudė! Aš laukiu, 
kada jūs man paaiškinsite, kas jus atvedė čionai. Gal 
jūs pamanėte - jei taip, tai būtumėte vertas atleidimo, 
- kad Kampobasas kėsinasi į mano gyvybę? 

- Ne, monsinjore. Aš atėjau dėl to, kas man teisėtai 
priklauso. Ši moteris - mano žmona! 

Jei sviedinys būtų įkritęs į hercogo palapinę, tai 
nebūtų sukėlęs tokio efekto. Hercogas iš eilės apžiūrėjo 
tris šios keistos scenos dalyvius; jo išvaizda pranašavo 
audrą; paskui, dar labiau paniuręs, jis vėl atsisėdo į 
savo sostą. Kampobasas atsitokėjo pirmas. Išsitraukęs 
špagą, jis norėjo pulti Filipą, kuris, paklusęs hercogo 
rankos mostui, atsistojo. 

- Prisiekiu visais pragaro nelabaisiais, kad tu meluoji, 
nelaimingasis! Tačiau tu neatimsi jos iš manęs... 

- Liaukitės! - sušuko hercogas, o prie kondotjero jau 
pripuolė Olivjė de la Maršas ir ištraukė iš jo špagą. 
Tuo metu hercogas tęsė: - Čia niekas nežudys! Dėl to, 
kad drįsote mėginti tai padaryti, jūs būsite nubaustas, 
grafe Kampobasai! O dabar išeikite! 

- Bet, monsinjore... 

- Neverskite manęs kartoti, antraip jūs užsitrauksite 
gėdą, kai jus iš čia išmes!.. O dabar, Selonžė, aš klausau 
jūsų! Tik gerai galvokite, kai kalhėsite, nes aš niekada 
ir niekam neleidau juoktis iš savęs, ypač tiems, kuriems 
esu palankus! 

- Saugok mane Dieve, kad netekčiau tavo malonės, 
mano prince! Aš nuo vaikystės jūsų vasalas, ir greičiau 
numirsiu, negu pasijuoksiu iš savo valdovo - mano akyse 
tai būtų šventvagystė. 

- Aš tikiu tavimi, Filipai. Tuomet nebijok ir atsakyk: 
tu sakai, kad ji - tavo žmona? | 

- Aš vedžiau ją Florencijoje, kai praeitų metų vasario 
mėnesį jūs nusiuntėte mane ten pas Medič. Jos tėvas, 
Frančeskas Beltramis, tada buvo vienas iš trijų 
turtingiausių ir įtakingiausių = miesto žmonių. Mes 
susituokėme... 

- Kad pasiūlytumėte jūsų aukštybės kariniam iždui 
šimtą tūkstančių aukso florinų, kuriuos kaip mano kraitį 
sumokėjo Augsburgo Fugeris! - įsiterpė Fjora; jai pavyko 
įveikti susijaudinimą, kurį sukėlė Filipo pasirodymas; jis 
buvo toks panašus į save, kokį jinai jį prisiminė, ir 
kartu pasikeitęs. 

Galbūt tai buvo dėl karinės uniformos, kuri jam labai 
tiko, trumpesnių plaukų ir iš nuovargio paaštrėjusių veido 
bruožų bei skruostą kertančio vos matomo rando, bet 
jos širdis veržėsi į jį, ir iki šiol slėpta žaizda vėl ėmė 
kraujuoti, nepaisant džiaugsmo dėl to, kad jis visų 
akivaizdoje pasivadino jos vyru. Šis džiaugsmas greitai 

išblėso.  Atstumta ir palikta tuomet ir apgauta dabar, 
Fjora turėjo pasitelkti į pagalbą seną nuoskaudą. 

- Zinoma, - sutiko Selonžė, - aš ir neslėpiau nuo 
jūsų, kam skirti tie pinigai, bet jus vedžiau ne todėl, 
prisiminkite, Fjora! 

- Ar tik nenorite pasakyti, kad mylite mane dabar, 
nors kitados laikėte esant galima praleisti su manim tik 
vieną naktį? Jūs metėte mane kitą rytą po vestuvių ir 
nė neketinote grįžti, nes mylėjote kitą moterį ir tikriausiai 
vedėte ją išgirdęs, kad aš numiriau. O gal jūs jau 
anksčiau buvote ją vedęs?.. 

- Kita moteris? Aš vedžiau kažkokią kitą? Aš, Filipas 
de Selonžė, Aukso vilnos ordino kavalierius, aš - 
dvimot <ris? 

- Kito žodžio aš nerandu. Tuomet paaiškinkite man, 
kas yra ta Beatrisė, kuri viską tvarko jūsų pilyje? Ten 
man sakė, kad ji - šeimininkė. 

- Beatrisė? - sušuko Filipas. - Ji dar ten? 

- O kodėl ji negali ten būti, jeigu ji savo namuose? 

Selonžė iš visos širdies nusikvatojo, O jo šviesiai 
rusvose akyse sužibėjo linksmos ugnelės. 

- Aš maniau, kad ji jau seniai grįžo pas savo tėvus. 
Žinokite, kad ji - mano brolienė ir nieko daugiau. 

- Kada jūs sakote tiesą, o kada meluojate? Norint 
turėti brolienę, reikia turėti brolį, o jūs mano tėvui 
sakėte, kad neturite jokios šeimos. 

- Taip ir yra. Mano vyresnysis brolis Amoris žuvo 
kautynėse prie Monleri prieš dešimt metų. Jo našlė 
tikėjosi, kad aš vesiu ją, - taip dažnai būna mūsų 
šeimose. Bet aš niekaip nesiryžau vesti moters, kurios 
nemyliu. O jus, Fjora, aš... mylėjau. 

- Jūs mylėjote mane ir vis dėlto išvykote, nepalikęs 
jokios vilties kada nors vėl jus pamatyti? 

- Bet aš sugrįžau ir sužinojau, kokia nelaimė jus 
ištiko. Man pasakė, kad jūs numirėte. Aš neturėjau 
priežasties netikėti tuo. 

- Dieve mano, Filipai, aš taip nekenčiau jūsų! 

Po visų patirtų išgyvenimų Fjorą apėmė toks 
džiaugsmas, kad ji užmiršo, jog čia yra hercogas, ir jau 
ištiesė rankas į savo mylimąjį, bet tuo metu Karolis 
Drąsusis, visą laiką įdėmiai stebėjęs juos, šaltu balsu 
nutraukė jų pasiaiškinimą: 

- Žinoma, istorija nepaprasta, bet kadangi jūs, madam, 
dabar esate grafienė Selonžė, tai prašom pasakyti mums, 
kaip atsitiko, kad jūs esate grafo Kampobaso meilužė, 
ir jis jus taip myli, kad nori vesti? 

Tarsi atsibudę iš miego, jie abu kartu atsisuko į jį. 
Ką tik atsiradusi džiaugsminga laimės nuojauta iškart 
išblėso Fjoros širdyje ir Filipo akyse; jaunoji moteris 
suprato, kad šis princas, apsuptas beveik barbariškos 
prabangos, padarys visa, kas tik įmanoma, kad atimtų 
iš jos mylimą žmogų, ir ji pasirengė kautis. 

- Juk aš likau viena visam pasaulyje, tai "kodėl 
negalėjau užmegzti santykių su vieninteliu giminaičiu, 
nors ir tolimu? - ramiai atsakė ji. 

- Ir jūs taip skubėjote, kad išsiruošėte į Tionvilį, į 
patį mano armijos vidurį? Kaip jūs sužinojote, kad jis 
ten? 

- Užteko žinoti, kur stovėjo pati armija. Visa, ką 
daro toks žmogus, kaip jūsų šviesybė, greitai pasidaro 
visiems žinoma. Nuvykus ten, kur yra Burgundijos 
hercogas, visada yra vilties sutikti ir vieną iš jo karo 
vardų. Reikėjo tik teirautis pakeliui... 

- O jūsų netrikdė mintis, kad galite sutikti tą, už 
kurio ištekėjote? 

- Aš jau sakiau, kad netikėjau mūsų vedybų realumu. 
Be to... aš nemaniau, kad jis gyvas. Jis įtikinėjo mano 
tėvą, jog norėdamas sušvelninti aiškiai nelygią santuoką 
su pirklio dukra, jis tikisi garbingai žūti mūšyje... 

Hercogas atsigręžė į Filipą, kuris klausėsi pokalbio, 
žiūrėdamas priešais save šalta ir abejinga mina. 

- Tai tiesa? 

- Kad aš norėjau mirti? Taip, monsinjore, bet aš 
pervertinau savo jėgas, ir negalėjau įsivaizduoti, kad taip 
mylėsiu. Kitą dieną po vestuvių supratau, kad neištversiu 
jos daugiau nematydamas ir kada nors vis tiek grįšiu... 

Jis kalbėjo tarsi praradęs nuovoką, keistu monotonišku 
balsu, aiškiai tardamas žodžius, kaip tie žmonės, su 
kuriais Demetrijas atlikdavo savo hipnozės seansus. Fjora 
norėjo prieiti prie jo, bet Karolis Drąsusis valdingu 
mostu sulaikė ją. 

- Jūs iš tiesų mylėjote mane, Filipai? Kodėl gi nieko 
nesakėte? Kodėl taip išvažiavote, ne... 

- Gana! - suriko hercogas. - Aš neleidau jums kalbėtis 
su graf Selonžė. Verčiau pasakykite, iš kur jūs atvykote 
į Tionvilį? 

- Žinoma, iš Prancūzijos. Po savo tėvo mirties aš 
išvykau į Paryžių pas mesirą Anjolą Nardi, jo tikrą 
brolį; Lombardų gatvėje jis turi pinigų keitimo parduotuvę 
ir Beltramio banką... 

-  Pirkliai!  Krautuvininka! - pasakė hercogas su 
pasišlykštėjimu. - Štai ką jūs vedėte, Filipai de Selonžė, 
o jūsų protėviai dalyvavo kryžiaus žygiuose! Mergina 
labai graži, aš sutinku, bet yra ir kitų... 

- O tos kitos gali duoti jums kraičio šimtą tūkstančių 
aukso florinų? - šiurkščiai atsakė Fjora, užgauta jos 
adresu pasakytų paniekinančių žodžių. - Mes esame 
kilnūs tuo, kad padedame valstybei klestėti, imamės 
didelių darbų; juk daugelis florentiečių ištekėjo už tikrų 
princų. 

- Nešaukite taip, prašau jus! Jūs čia ne priešais vieną 
iš Medičių, gimusių po prekystaliu. Be to, jūs užmiršote, 
kad jus kaltina kaip Liudviko XI šnipę, kuriai buvo 
pavesta sugundyti Kampobasą... if jūs visiškai atlikote 
savo užduotį. Juk neimsite neigti, kad tą dieną, kai 
atvykote pas “pusbrolį", priėmėte jį savo lovoje? Taip 
pat neneigsite ir to, kad tris dienas ir naktis jūsų 
kambario durys neatsidarė? Ar jūs pripažinsite ir tai, 

kad jis išsiuntė jus į savo pilį Pjerfore, kur važinėjo 
pas jus kaip pas meilužę, palikęs savo postą Konflane? 
O dabar, toje pačioje vietoje, argi ne jis raičiojasi ant 
grindų, kad aš atiduočiau jus jam į žmonas? “Mes 
mylime vienas kitą, - sakė jis, - mes sukurti vienas 
kitam...“ Ko gi jums dar reikia? O gal man pašaukti 
jį, kad jis jums smulkiai papasakotų apie tas dienas ir 
naktis Tionvilyje? | 

Staiga Selonžė atsikratė statulos nejudrumo ir puolė 
ant kelių: 

- Monsinjore, leiskite man išeiti. 

Ir nelaukdamas leidimo apsisuko ir išėjo iš palapinės. 
Jo veidas atrodė kaip mirtinai sužeisto žmogaus. Nevilties 
apimta Fjora žiūrėjo, kaip jis išeina, bet jos akys buvo 
sausos. Nė už ką pasaulyje ji neparodys savo kančių 
šiam žiauriam žmogui, kuris, žinoma, laukia ašarų, 
šauksmų ir maldavimų, bet jokiu būdu ne šios kapų 
tylos, kuri jauną moterį pavertė statula. Kai Filipas išėjo, 
ji atsisuko į hercogą, tiesi su savo ilga juoda suknele, 
ir pažvelgė į jo rėkiančią prabangą savo pilkomis kaip 
žiemos dangus akimis: - 

- Man atrodo, monsinjore, kad garbingiau tarnauti 
po prekystaliu gimusiam princui negu didžiajam visų 
Vakarų hercogu. Jūsų aukštybė tikriausiai nekenčia 
mesiro de Selonžė? 

- Jo? Jis naudojasi mūsų pagarba ir draugyste. 

- Taip ir yra. O kas būtų, jeigu jūs imtumėte jo 
nekęsti? 

- Nesiimkite pernelyg daug. Jis verčiau pasirinks kančią 
po to, kai buvo pažemintas visų akyse. Mūsų šalyje 
adiulteris baudžiamas mirtimi. 

- Tik ne princas, jei galima tikėti tuo, ką kalba apie 
jūsų malonybės tėvą. Įsakykite mane nužudyti, ir viskas 
baigsis. 

- Be to, tai bus dar ir geras pavyzdys, nes aš 
nekenčiu neištikimybės, ir jūs, nepaisant jūsų grožio, 

man keliate pasišlykštėjimą! Mes pažiūrėsime, ką daryti 
toliau. Kol kas jūs liksite stovykloje su patikima apsauga. 
Jūsų sargyba atsakys man galva, nes aš neleisiu jums 
išvengti to, ko jūs pagrįstai nusipelnėte. O dabar mums 
dar reikia paimti miestą... Tačiau būkite tikra - jūsų 
neužmirš! 

Vėl de la Maršo lydima ji jau norėjo išeiti, bet 
Karolis Drąsusis sulaikė ją: 

- Minutę! Prieš atvykdama į Prancūziją jūs buvote 
kada nors išvykusi iš Florencijos? 

- Ne, monsinjore. Niekada... 

- Keista... Man atrodo, kad aš jus jau esu matęs... 
Labai seniai... 

- Sako, kad šioje žemėje mes visi turime antrininkus; 
jūsų malonybė galėjote matyti moterį, panašią į mane... 
Kur nors gatvėje... Turguje... Už prekystalio... 

Gūžtelėjęs pečiais, jis mostu liepė jai išeiti. Ji, nė 
kiek nepalenkusi galvos, padarė jam grakštų reveransą 
ir išėjo lydima sargybos. Jau nusileido naktis, bet aplink 
hercogo palapinę buvo šviesu nuo deglų ir laužų, o 
žmonės vaikščiojo savo reikalais arba šildėsi prie ugnies. 

Kai Fjora išėjo, Kampobasas laukė jos, sėdėdamas 
ant to paties kelmo, ant kurio iki jo sėdėjo Filipas ir 
Matijė; jis norėjo pulti prie jos, bet la Maršas sustabdė 
JI: 

- Šalin! Hercogas davė griežtą įsakymą niekam su ja 
nesikalbėti. 

- Kur jūs ją vedate? 

- Čia netoli, bet tie, kurie saugos ją, atsakys galva. 
Jums uždrausta prisiartinti prie jos! 

Kondotjeras atšoko lyg nuo smūgio; Fjora praėjo pro 
šalį net nepažvelgusi į jį, Tada jis norėjo įbėgti į 
palapinę, bet sargybiniai, tarytum būtų tai numatę, 
sukryžiavo ietis... Iš įsiūčio netekęs nuovokos, jis ėmė 

įžeidinėti juos, bet jie ramiai sau stovėjo, todėl jis 

nutarė eiti paskui sargybinius ir sužinoti, kur nuvedė 
tą, kurią jis taip mylėjo. 

Tai buvo visai šalia. Už didžiulės hercogo palapinės 
stovėjo nedidelės palapinės kai kuriems karininkams. . Į 
vieną iš jų, likusią tuščią po šeimininko mirties, la 
Maršas įvedė savo belaisvę, prieš tai apšvietęs vidų iš 
lauko paimtu deglu. Viduje buvo gan pakenčiama: stovėjo 
žygio lova su pagalvėmis, antklodėmis, dvi dėžės, kurių 
vienoje buvo sudėti tualeto reikmenys, didelė metalinė 
žvakidė, užgesusi gorė, čia buvo ir kilimas, patiestas 
tiesiai ant nupjautos žolės. Kampe kažkas sukrovė atsargai 
malkų... 

Vienas kareivis užkūrė gorėje ugnį, Oo tuo metu 
kapitonas su deglu įžiebė žvakes. 

- Aš atnešiu jums vakarienę, - pasakė la Maršas 
Fjorai, kuri, drebėdama dėl to, ką išgyveno, atsisėdo 
ant lovos krašto. - Nusiųsiu atnešti jūsų bagažo, O rytoj 
ateis moteris jums patarnauti. 

- Labai ačiū. Tik kam tiek rūpesčių? Argi aš ne 
belaisvė? 

- Čia mes neturime kalėjimo. Be to, hercogas įsakė, 
kad jums nieko nestigtų Man liepta asmeniškai tuo 
pasirūpinti... 

- Jis labai malonus... Jei taip, tai ar negalėtumėte 
man pasakyti, ar toli nuo čia pono Selonžė palapinė? 

- Man liepta jums to nesakyti madam. Jūs čia tam 
tikra prasme esate kalinė, laikoma slapta, jums draudžiama 
išeiti ir su bet kuo kalbėtis, išskyrus mane ir tą, kuriam 
bus tai leista... 

Fjora linktelėjo galva, duodama ženklą, kad viską 
suprato, paskui atsistojo ir ištiesė šaltas rankas į ugnį, 
kuri nedidelį jos būstą pripildč degančio medžio kvapo. 
Galvoje nebuvo nė vienos minties, kaip žmogaus, 
patyrusio laivo sudužimą; beje, ji nė nebandė galvoti, o 
tik jautė savo iškankintą ir skausmingą kūną, kuris 
pamažu atšilo. Ji jautė didžiulį nuovargį, kuris teikė jai 

skausmo; nuovargį sukėlė visai ne ilga kelionė jojant 
arkliu, bet tas staigus ir žiaurus perėjimas nuo svaiginamo 
džiaugsmo į didžiausią sielvartą, ir dabar Fjora norėjo 
tik vieno: miegoti! Daugelį valandų miegoti užpjudyto 
žvėries miegu, panašiu į mirtį! Anksčiau ar vėliau reikės 
nubusti, bet gali būti taip, kad ji atgaus jėgas ir narsumą. 
O jei ne, tai liks tik dar gilesnis miegas, iš kurio 
neatsibundama... 

Ji susiruošė gultis, kai palapinės tarpdury su padėklu 
rankose pasirodė berniukas; jis buvo elegantiškai 
aprengtas: sidabru išsiuvinėta violetinio aksomo liemenė, 
trumpos šviesiai pilkos kelnės ir žemi violetiniai zomšos 
batai. 

- Ar kilnioji dama leis man įeiti? - paklausė jis, 
dailiai nusilenkęs. 

Jis kalbėjo itališkai, ir Fjora beveik mašinaliai 
nusišypsojo. Tai buvo pirmas vyras, kuris su ja pagarbiai 
elgėsi. 

- Žinoma! Mes - tėvynainiai? 

- Ne visai. Aš romėnas: Batistas Kolona, Paljano 
kunigaikščių giminė ir mano pusbrolio, grafo de Čelano 
pažas, bet neseniai perėjau tarnauti  monsinjorui 
Burgundijos hercogui. O dabar, madam, jeigu jūs 
neprieštaraujate, mes kalbėsime prancūziškai, kad netrik- 
dytume sargybinių, - pridūrė jis jau prancūziškai ir 
pastatė savo padėklą ant vienos iš dėžių. 

- Jums daugiau nepatiko tarnauti grafui Čelanui? 

- Visai ne dėl to, bet mano geras balsas, o monsinjoras 
Karolis turi jaunų dainininkų chorą, ir jam patinka, kai 
aš dainuoju su kitais. Na štai, aš beveik baigiau. 

- Ir jus paskyrė nešioti man maistą, jus, kuris esate 
iš labai geros šeimos, jei aš jus teisingai supratau? Kas 
gi galėjo tai įsakyti? 

- Ponas Olivjė de la Maršas. Čia stovykloje yra tik 
lauko pasiuntiniai, o dabar, kai arti nėra moters, kuri 

Olivjė pamanė, kad jums bus... kaip čia pasakius? Ak, 
šitaip jums bus linksmiau, jeigu jums patarnaus kas nors, 
taip pat gimęs pusiasalyje. 

- Prieš penkias minutes nė pagalvoti negalėjau, kad 
jis bus toks dėmesingas. Tačiau aš. tikiuosi, kad hercogas 
Karolis ne per daug įsižeidė? 

- Mesiras Olivjė nieko nedaro be monsinjoro žinios. 
Linkiu jums gero apetito ir malonaus poilsio, dona 
Fjora. 

- Jūs žinote mano vardą? 

- Mesiras Olivjė niekada nieko neužmiršta, - atsakė 
jaunasis Kolona linksmai šypsodamasis ir bemaž vaikiškai 
nusilenkė. 

Trupuųį atsigavusi po netikėto šio žavaus ir gero 
berniuko - jam galėjo būti apie dvylika metų - vizito, 
Fjora mintimis padėkojo nesutrikdomam gvardijos kapi- 
tonui hercogui ir davė sau žodį pasakyti tai jam pačiai, 
kai tik pasitaikys proga. Paskui ji pajuto, kad yra baisiai 
išalkusi, ir tiesiog ryte prarijo ungurio  paštetą, 
sluoksniuotą pyragaitį ir džiovintus vaisius, kuriuos pažas 
atnešė kartu su burgundiško vyno ąsočiu. Po to ji nė 
nenusirengusi griuvo ant lovos, užsiklojo antklode ir 
visiškai įveikta nuovargio persikėlė į kupiną ramybės 
rojaus šalį, kur angelai giesmėmis šlovino Dievo Motiną 
Mariją... O savo prabangioje palapinėje Karolis Drąsusis, 
ranka pasirėmęs smakrą klausėsi, kaip jo dvidešimt keturių 
berniukų kapela, diriguojama metro Adamo Binua, gieda 
Dievo Motinai... Krištolinio tyrumo balsai skambėjo šaltoje 
nakties tyloje, nakties, kuri pranašavo ankstyvą žiemą, 
o didžiulėje stovykloje daugelis, užgniaužę kvapą, stengėsi 
iš tų dieviškų garsų pasisemti jėgų rytdienos mūšiui. 

Kelias dienas Fjora buvo savo palapinėje ir nematė 
nieko, išskyrus jaunąjį Batistą Koloną, kuris atnešdavo 
jai valgyti, ir visiškai įbaugintą, be to, tikriausiai nebylę 
jauną moterį, kai ką tvarkančią palapinėje; ji atnešdavo 

malkų ir vandens, valė gorę ir plovė indus, bet Fjora 
nė karto negalėjo priversti jos ištarti nors Žodį. 

Laimei, Batistas mėgo šnekėti. Beveik apkurtusi nuo 
visą dieną šaudančių patrankų trenksmo, Fjora sužinojo 
iš jo, kad Nansi sėkmingai ginasi. Miesto komendantas, 
Kalabrijos bastardas, buvo geras karys.  Artinantis 
burgundų armijai, jis prie jau esamų įtvirtinimų - bastionų, 
redutų ir stačių šlaitų - įrengė dar papildomų, specialiai 
jo sugalvotų įtvirtinimų, taip pat nemažai apsauginių 
parapetų, o jo artilerija, vadovaujama metro Demuleno, 
turbūt geriausio to amžiaus artileristo, niekuo nenusileido 
burgundų artilerijai. Demulenas įsakė užkelti ant Didžiojo 
bokšto dvi patrankas ir privertė Karolį Drąsųjį du kartus 
keisti savo palapinės vietą, be to, jis į šipulius sudaužė 
ilgavamzdę patranką, su kuria burgundai atakavo šį ir 
Sen Nikolo vartų bokštus. Jaunasis romėnas neslėpė, 
kad apgulusiųjų gretose kilo šioks toks sąmyšis. Ar tai 
nebuvo panašu į begalinę Neiso apgultį? O mieste 
priešingai - stiprėjo viltis, nors maisto atsargos seko. Be 
to, gynėjams padėjo lietus: burgundų stovykla pavirto 
neišbrendama klampyne... 

Gynėjų nelaimei, burgundai sulaukė paramos. Burgun- 
dijos didysis bastardas Antuanas, netikras Karolio Drąsiojo 
brolis ir jo geriausias kiio vadas, atėjo pas jį iš pietų, 
ir atsivedė su savim naujų lombardiečių, kurių jis 
prisirinko Milane. Jiems padedant Karoliui pavyko visiškai 
apsupti miestą, ir dabar kelias maisto produktams 
atgabenti buvo užkirstas. 

- Ar tai reiškia, kad apgultis greitai baigsis? - paklausė 
Fjora. - Ar gal mums reikės čia dar keletą mėnesių 
stovėti? 

- Aš drauge su jumis tikiuosi, kad lotaringiečiai kada 
nors liausis priešintis. Žinoma, ši palapinė labai miela, 
bet su sąlyga, kad jūs greitai paliksite ją ilgesniam laikui 
negu dabar. 

Iš" tiesų Fjora jau galėjo naktimis ir lydima apsaugos 
trumpam išeiti pakvėpuoti grynu oru. Visą likusį laiką 
jai buvo leidžiama tik pakelti palapinės durų užuolaidą. 
Iš esmės ji nesinaudojo ir šia galimybe dėl smarkaus 
lietaus ir baisaus vėjo. Vis dėlto pažo pastaba ją 
sujaudino. 

- Jūs norite pasakyti, kad aš iš čia neišeisiu iki to 
laiko, kol Nansi nepasiduos? | 

- Visiškai teisingai. Aš neturėjau jums to sakyti, bet, 
man atrodo, jūs turite tai žinoti: Kampobasas užpuolė 
poną de Selonžė ir jie ėmė kautis, bet tada įsikišo 
monsinjoras hercogas. Jis įsakė jiems išspręsti savo ginčą, 
kai armija įžengs į Nansi, ir pridūrė, kad negali rizikuoti 
vieno iš jų gyvybe, o gal ir abiejų. Bet net ir tada 
jam nevisiškai pavyko juos nuraminti; jis pasakė, kad 
įsakys jus tuojau pat nužudyti. Tai iškart juos nuramino, 
ir jie išsiskyrė... 

- Jūs galite pasakyti, kada tai įvyko? 

- Kitą dieną po jūsų atvykimo, ir aš nežinau, kuris 
iš jų pradėjo pirmas. Jei niekas nebūtų įsikišęs, jie būtų 
nudobę vienas kitą. O kad ateityje daugiau taip 
neatsitiktų, monsinjoras išsiuntė vieną į rytus, kitą - į 
vakarus... 

- Ačiū, kad pasakėte man tai. Jūs elgiatės kaip tikras 
draugas, ir aš esu nuoširdžiai sujaudinta. Ar galiu paklausti 
dar vieno dalyko? 

- Jei tai mano jėgoms... ir ne per daug pažeis 
įsakymą... 

- Tikiuosi, kad ne. Ar negalėtumėte pasakyti man... 
jei staiga mesirui Selonžė kas nors atsitiktų... 

Jaunasis Kolona nusišypsojo jai, ir jo tamsus lyg 
kaštonas veidas nušvito, paskui jis žemai nusilenkė: 

- Kaip tik tai aš ir norėjau padaryti... ponia grafiene! 
Tai visai suprantama... 

Geranoriškas šio vaiko elgesys buvo vienintelis šviesus 
spindulys pilkoje lietingų dienų migloje ir iš dalies šildė 

jaunos moters širdį. Viena po kitos slinko be galo ilgos 
valandos. Vienuolynas ir jo griežta tvarka buvo daug 
geriau už šį kalėjimą, iš kurio nieko nesimatė, užtat 
viskas girdėjosi: lietaus šnarėjimas, patrankų trenksmas, 
džiaugsmo ir skausmo šauksmai ir neaiškus begalinės 
apgulties gaudesys. Belaisvę taip pat pasiekdavo maldų 
garsai, nes popiežiaus legato palapinė buvo šalia, ir ji 
išgirdo džiaugsmingus  šauksmus, kai atvyko didysis 
Burgundijos bastardas. Pagaliau - ir tai buvo bent jau 
malonu - Fjora galėjo kartais klausytis kapelos dainavimo, 
kai iš visų išsiskirdavo skambus Batisto balsas. Vis dėlto 
Fjora jautė slegiantį belaisvės arba kalinės jausmą; 
Paryžiuje ji matė dvi kalines, kurios visą gyvenimą 
praleido tarp keturių akmeninių sienų, ir jau niekas jų 
nesiejo su išoriniu pasauliu, išskyrus mažą ir siaurą langą: 
pro jį atsklis iki jų žmonių balsai, bet jau niekada 
gyvenime jos negalės ištrūkti iš tų sienų. Jei ne jaunasis 
Kolona, ji irgi jaustųsi užmiršta, bet pati dar nežinojo, 
ar norėtų, kad apgultis sėkmingai baigtųsi ir jos kalėjimas 
atsivertų; be abejo, tada ji patektų į kitą kalėjimą, o 
gal ant ešafoto, - tai būtų signalas dviem vyrams pradėti 
mirtiną susirėmimą, vyrams, dėl kurių taip apsivertė jos 
gyvenimas. 

Kartą vakare, kai triukšmas buvo nepaprastai didelis 
ir ji net girdėjo, kaip šalia jos palapinės įniršusiu balsu 
šaukia Karolis Drąsusis, ji laukė Batisto dar labiau 
nekantraudama negu paprastai, nes norėjo sužinoti, kas 
ten atsitiko. Išgirdusi jo žingsnius, ji tuoj pat numetė 
į šalį maldaknygę - vienintelę knygą, kurią jai pavyko 
rasti dėžėje, nors maldos nepasiekė jos širdies ir nekėlė 
jai jokių jausmų. 

Ji matė, kaip jis įėjo į tamsią palapinę, iki pat nosies 
užsismaukęs skrybėlę. 

- Ką, viskas taip blogai? - linksmai paklausė ji. - 
Bet juk lietus jau liovėsi... 

Nieko neatsakęs, jis pastatė servetėle uždengtą padėklą 
tiesiog ant kilimo, staigiu judesiu nusitraukė nuo galvos 
skrybėlę ir, žengęs į žvakės skleidžiamos šviesos ratą, 
išsitraukė iš už diržo durklą. 

- Jūs ne Batistas! - sušuko Fjora. - Kas jūs? 

Bet tą akimirką ji pažino jį. Tai buvo Kampobaso 
pažas, Virdžinijas, kurio priešiško žvilgsnio ji negalėjo 
užmiršti. Dabar jis artinosi prie jos su durklu rankoje, 
o jo veide švietė piktas džiaugsmas. 

- Kas aš toks? Aš tavo mirtis, pasileidėle! - sušvogždė 
jis, lėtai artėdamas prie jos ir mėgaudamasis ta akimirka, 
kurios taip ilgai laukė. 

Jam kėlė nerimą tik tai, kad ši jauna moteris, atrodo, 
jo visiškai nebijojo. 

- Paslėpk savo durklą ir nešdinkis! Tereikia man 
pašaukti... 

- Šauk, kiek nori. Aš užmigdžiau tavo sargybą vynu. 
Dabar už tavo durų du bejausmiai maišai, ir tu nuo 
manęs nepaspruksi. 

- Kodėl jūs norite mane nužudyti? Ką aš jums 
padariau? 

- Aš trokštu tave nužudyti, nes nenoriu, kad 
Kampobasas grįžtų į tavo lovą. Iki tavęs jis turėjo mane. 
Jam patiko mano glamonės ir bučiniai, o paskui atėjai 
tu... Dabar, kai mes mylimės, mintyse jis ne su manim, 
ir aš negaliu to ištverti. 

Staiga Virdžinijas išsitiesė kaip įtempta styga ir puolė 
Fjorą su iškeltu durklu. Ji iš visų jėgų ėmė šauktis 
pagalbos: 

- Gelbėkite! Čionai... Pas mane! 


Ji kiek įstengdama mėgino nustumti nuo savęs durklą, 
bet jis pagal savo metus buvo stiprus ir gerai treniruotas, 
o būdama įkalinta ji neteko daug jėgų. Jis jau beveik 
įveikė ją, ir po akimirkos durklas įsmigs jai į gerklę. 
Ji užsimerkė ir tebesišaukė pagalbos. 

- Aš čia! - pasigirdo kažkieno balsas, panašus jai į 
angelo balsą. 

Tas kažkas atplėšė ją nuo Virdžinijo, nubloškė jį ant 
grindų ir galingu keliu primygo krūtinę. 

- Tu dar per daug jaunas, kad taptum žudiku, - 
sumurmėjo Estebanas, - bet, galimas dalykas, tai 
nepriklauso nuo to, kiek tau metų. Na, ir ką su tavim 
daryti? 

- Pone, prašom palaikyti jį ir duoti man durklą - 
aš pasikalbėsiu su juo, - dusdamas pasakė Batistas; jis 
pasirodė čia tik su marškiniais, purvinas ir trindamas 
kaktą, kurioje buvo iššokęs gumbas. - Šis niekšas trenkė 
man per galvą, atėmė mano rūbus ir padėklą, o paskui, 
kaip aš supratau, užmigdė sargybinius? 

- Jūs įspėjote. Bet reikia pasišaukti pagalbos... Laikyti 
jį aš dar ilgai galiu. Man nesunku. 

- Jūs teisus. Negalima tylėti, kai kalba eina apie jo 
aukštybės kareivius... ir apie vertingą įkaitą. Už doną 
Fjorą mes visi atsakome savo galvomis... 

Ir Batistas, apsisiautęs Fjoros jam paduota antklode, 
išbėgo į lauką šaukdamas: “Sargyba!" O jaunoji moteris, 
dar nevisiškai atsitokėjusi, priėjo ir atsisėdo šalia Estebano, 
kuris keliu tebemygo Virdžiniją, o durklą laikė įbedęs 
jam į gerklę; ji su tam tikra baime žiūrėjo į žalią 
apsiaustą su baltu šv. Andrejaus kryžiumi, šarvinius 
marškinius, kuriuos jis vilkėjo viršum apsiausto, ilgą špagą, 
prikabintą iš šono prie diržo, ir geležinį šalmą, kurį jis 
numetė ant žemės, kai puolė prie pažo. 

- Estebanai! - atsiduso ji. - Juk tai tikras stebuklas! 
Jūs dabar burgundas? 


- Visai neseniai, dona Fjora, - atsakė jis, ramiai 
šypsodamasis, lyg jie būtų ką tik išsiskyrę. - Bet aš vis 
tiek esu geras kareivis, - pridūrė jis ir mirktelėjo, 


patardamas būti atsargesnei. - O kaip jūs gyvenate nuo 
to mūsų paskutinio susitikimo? Atrodo, tai buvo 
Avinjone? Aš kaip tik dariau patikrinimą ir pamačiau, 

kaip šis niekšas smogė pažui ir atėmė jo drabužius; 
tada nusprendžiau pažiūrėti, ką jis darys toliau. Ir aš 
pamačiau... bet kaip nuostabu, kad sutikau jus! Ar 
galėjau tikėtis, kad jūs esate čia, pačiame armijos centrel!.. 

Fjora suprato, kam reikalingas visas šis beprasmiškas 
plepėjimas: nors Virdžinijas dabar negalėjo pakenkti, vis 
dėlto jis tebebuvo labai pavojingas, nes turėjo nuodingą 
gyvatės liežuvį ir žinojo, kaip juo naudotis. 

Jie toliau kalbėjosi tarsi apie nieką, kol grįžo Batistas, 
vis toks pat purvinas. Bet šį sykį įkandin jo atėjo pats 
la Maršas, o su juo - keletas kareivių. Berniūkštųį be 
jokių ceremonijų pastatė ant kojų, o kastilietis tuo metu 
tvarkėsi savo kostiumą. Kapitono veide aiškiai matėsi 
pyktis: 

- Kareiviai miega! Pažą užpuolė! Ką tai reiškia? 
Sakyk, kas tu? 

- Virdžinijas Fulgozis, pone kapitone. Aš tarnauju 
monsinjorui grafui Kampobasui, - atsakė jaunasis belaisvis, 
vėl atgavęs įžūlumą. - Aš atėjau čia jo įsakymu... Šita... 
šita moteris atsiuntė mano šeimininkui raštelį, kuriame 
prašė jį padėti jai iš čia pabėgti... 

- Keistas būdas padėti pabėgti, puolant žmogų durklu! 
- pasipiktinusi sušuko Fjora, rodydama durklą, ant kurio 
matėsi kraujo, ir nedidelę žaizdą, kurią Virdžinijas padarė 


jai, kai su juo grūmėsi. - Šis niekšas bandė mane 
nužudyti, ir jei ne šis narsus ponas, - ji parodė į kukliai 
sėdintį Estebaną, - dabar aš jau būčiau negyva. 


Paklauskite jį, ir jis jums viską papasakos... Be to, jūs 
galite sužinoti iš Kampobaso, ką jis įsakė berniūkščiui... 

- Ji meluoja! - suriko Virdžinijas, muistydamasis jį 
laikiusių kareivių rankose. - Ji pažįstama su šiuo žmogumi. 
Tai vienas iš buvusių jos meilužių! 

Antausis, kurį jam užtvojo Estebanas, galėjo išversti 
iš kojų jautį, bet savo pasipiktinimą jis išreiškė labai 
artistišku balsu: 

- Na, taip, aš jau seniai pažįstu doną Fjorą! Ją ir 
jos kilniaširdį tėvą pirmąkart pamačiau Florencijoje, kai 
jį tik pradėjo vaikščioti: Aš taip pat pažįstu jos 
dievobaimingą globėją, doną Leonardą, ir monsinjorą 
princą Laskarį, jos antros eilės dėdę... ir aš norėčiau 
suprasti, ką ji daro čia, tarp šitų kareivių, kur kiekvienas 
pro šalį einantis niekšas... 

- Gerai, drauge! Pažiūrėsime, ką apie tai pasakys 
monsinjoras hercogas. Tu eisi su manim ir paaiškinsi 
jam, kas čia atsitiko. Paskui aš nusiųsiu  -mesiro 
Kampobaso... Dona Fjora, prašau man atleisti dėl viso 
šito. Aš atsiųsiu jums mesirą Matėjų Kleričį, monsinjoro 
hercogo gydytoją, ir jis perriš jums žaizdą. 

- Nesijaudinkite, mesire Olivjė! Žaizda visai negili, ir 
aš pati pasirūpinsiu tuo įdrėskimu. Tačiau aš labai dėkoju 
jums už jūsų dėmesį ir rekomenduoju jums šį narsuolį, 
kuris bus labai reikalingas monsinjoro hercogo armijoje: 
tai drąsi širdis ir tvirta ranka. 

Ji norėjo tik vieno: likti viena su savo mintimis, nes 
buvo neįmanoma pasikalbėti su Estebanu, tačiau jai buvo 
didelė paguoda žinoti, kad jis šalia ir saugo ją. Kartu 
ją apėmė didelis smalsumas. Kokiais neįjtikėtinais būdais 
kastiliečiui pavyko patekti į burgundų armiją? Jis spėjo 
pasakyti, kad tai atsitiko neseniai, bet ką jis veikė kitus 
du mėnesius? Ieškodama atsakymo į šį klausimą, ji 
suvalgė gabalėlį šaltos mėsos, keletą šaukštelių uogienės 
ir atsigulė, užsiklodama mantija vietoj antklodės, kurią 
atidavė Batistu. Pirmą kartą po daugelio naktų jos 
miegas buvo ramus ir gilus, nes jaunystei nedaug reikia, 
kad jaustumeisi saugus. Juk Estebanas pasirodė kaip tik 
reikiamoje vietoje ir reikiamu laiku. Bet būtent šios 
pagalbos, nežinia iš kur atėjusios, Fjora nelaikė Dievo 
pagalba; ne todėl, kad ji netikėjo - ji niekada nesiliovė 
tikėjusi, - bet todėl, kad jai atrodė, jog Visagalis 
prisimena žmones tik tada, kai nori suteikti jiems naują 
išbandymą ir kančių. Ne, jei danguje kas nors ir rūpinasi 

ja, tai tik kenčianti siela vyro, paskyrusio jai visą savo 
gyvenimą, Frančesko Beltramio, kurį ji visada vadins 
savo tėvu. 

Kitą rytą Batistas atnešė krūvą blogų naujienų. Filipas 
de Selonžė buvo sužeistas - tiesa, lengvai - per išpuolį, 
kurį apgultiejį surengė norėdami padėti konvojui su 
maisto produktais prasiskverbti pro la Grafo vartus. Pažą 
Virdžiniją, kurį įniršęs Kampobasas norėjo nužudyti, 
išgelbėjo įsikišęs pats Karolis Drąsusis. Tada hercogas 
pasakė, jog jis nėra visai tikras, kad viskas vyko kaip 
tik taip ir kad nebuvo mėginimo pabėgti. Bermiūkštį 
laikinai atidavė į kariuomenės teisėjo rankas, kol viskas 
galutinai paaiškės. Smarkus lietus sukėlė nuošliaužą, po 
kuria žuvo visa kuopa. Armijoje kilo toks didelis 
pasipiktinimas, kad vos neprasidėjo maištas, O pažo 
žodžiais tariant, Meco vyskupas Žoržas de Badas, kuris 
norėjo, kad jo brolis markgrafas taptų Lotaringijos 
valdovu, vaikščiojo po visą stovyklą ir ragino kareivius 
laikytis ramybės; jis teigė, kad jų stovykloje pilna maisto 
produktų, o apgultame mieste jų beveik nėra. 

- O kurgi jų garsusis hercogas Renė? Kodėl jis 
neateina pagelbėti savo sostinei? 

- Aš manau, kad jis to labai nori, bet negali. Dabar 
jis Prancūzijoje ir prašo pagalbos karalių Liudviką, bet 
šis nė neketina laužyti ką tik pasirašytos Solevre taikos 
sutarties. 

- Vyriausiojo maršalo vieta - savo kariuomenės 
priešakyje, ypač jei kautynės beveik beviltiškai pralaimėtos. 
Aš negaliu suprasti, dėl ko skundžiasi jūsų burgundai: 
juk jiems tereikia ramiai palaukti, kol mieste visi numirs 
iš bado. Negi tai taip sunku? 

- Galbūt, bet jau antrą žiemą jie turi kankintis prie 
uždarytų vartų ir baisiai šalti. Jiems nieko nepavyko 
Neise, ir Nansi jau nekelia jiems vilties. Juos irgi reikia 
suprasti! 

O paskutinę blogą naujieną atnešė gvardijos kapitonas: 
hercogas Karolis liepė pašaukti jam belaisvę. Nieko 
neatsakiusi, Fjora užsimovė ant galvos gobtuvą ir nusekė 
paskui kapitoną per baisią liūtį, kurioje stovykla tarsi 
ištirpo. 

Ji pamatė hercogą mažesniame kambaryje negu tas, 
kuriame ją priėmė pirmą kartą. Tai buvo ginklų kabinetas, 
papuoštas auksu siuvinėtais apmušalais, kurie buvo 
pagaminti Arase. Hercogas sėdėjo ten su neaukštu 
apkūniu žmogumi, kurio malonų veidą rėmino trumpi 
žili, šiek tiek garbanoti plaukai, taip pat violetinė 
paauksuota vyskupo mitra. Ametisto spalvos drabužių 
klostės dengė jo apvalų tarsi kiaušinis kūną. Ant kaklo 
kabojo auksinis kryžius su deimantais; kryžių prilaikė 
tokios pat spalvos, kaip ir drabužiai, kaspinas. Iš po 
drabužių kyšojo mažytės kojos, apautos aksomo batais, 
taip pat putlios rankos; ant piršto spindėjo bažnytinis 
žiedas, kuris, atrodė, sutraiškys pirštą. 

Supratusi, kad tai popiežiaus legatas, Fjora nusilenkė 
jam ir suteikė sau nedidelį malonumą, priversdama Karolį 
Drąsųjį palaukti jam skirto pasveikinimo. Nusilenkusi, ji 
ramiai laukė, kas bus toliau. 

- Štai, - kapotu balsu pasakė hercogas, - ta moteris, 
apie kurią aš sakiau jūsų šventenybei ir apie kurią 
niekas nežino, nei kas ji, nei iš kur. Ji vadina save 
Fjora Beltrami, kuri slapta ištekėjo už mūsų ištikimo 
tarno grafo Selonžė, bet esama tikimybės, kad ji dar 
ir karaliaus Liudviko šnipė, neišaiškintais tikslais tapusi 
grafo Kampobaso meiluže. Ji beveik išvedė jį iš proto, 
ir jis iškvietė į dvikovą mesirą Filipą - tai jums žinoma. 

- Aš supratau taip, kad jie išprovokavo vienas kitą, 
- atsakė vyskupas, lengvai šypsodamasis. - Sako, kad jie 
susikibo, kaip krovikai tavernoje, ir tik penkiems vyrams 
pavyko juos išskirti. 

- Taip, taip! Tačiau siekdamas išsaugoti taiką armijoje, 
aš turėjau išsiųsti juos į skirtingas puses ir įsakiau spręsti 

savo ginčą po to, kai žlugs Nansi. Jie sutiko, bet, 
sulaužydamas duotą žodį, Kampobaso pažas praeitą naktį 
įsibrovė į šios moters palapinę. Buvo tikros muštynės, 
ir dabar daug... kalbama. Žmonės sunerimo. 

- Aš sutinku su jumis, mano sūnau, bet man atrodo, 
kad visas neramumas kyla daugiausia dėl šios nesibai- 
giančios apgulties ir šlykštaus oro, kurį Viešpats siunčia 
jums kaip bausmę. 

Fjora su nuostaba žiūrėjo į Aleksandrą Nani. Jos 
senieji santykiai su vienuoliu Ignasiju Ortega leido jai 
visai kitaip spręsti apie popiežiaus Siksto IV pasiuntinį. 
is žmogus, kurį ji dabar matė, buvo netgi malonus ir 
geraširdis. Suraukti Karolio Drąsiojo antakiai patvirtino 
jos spėjimą. 

- Kad ir kaip būtų, - tęsė hercogas, - reikia nutraukti 
šią skandalingą situaciją. De Selonžė ir šios moters 
jungtuvės įvyko slapta Florencijoje. Be to, man atrodo, 
visa tai neteisėta. Selonžė pažeidė feodalinį įstatymą, 
kuris jam draudžia sudaryti bet kokią sąjungą be jo 
siuzereno sutikimo, tai yra be manęs! 

- Be jokios abejonės, tai didelė klaida, bet aš bijau, 
mano sūnau, kad Dievo akyse viskas yra kitaip. Kas 
jus sutuokė, mano vaike? 

- San Frančesko vienuolyno Fjezolėje vyresnysis, jūsų 
šventenybe. 

- Su jūsų sutikimu ar prievarta? 

- Su mano sutikimu... aš buvau laiminga... 

- O mesiras de Selonžė irgi buvo laimingas? 

- Jis taip sakė. Bet galbūt geriau paklausti to jį 
patį. Jis prisiekė mylėti tik mane ir nieko daugiau, 
išskyrus mane. Gal jis sumelavo... 

- Jūs irgi tą prisiekėte? Tačiau jei tai, ką apie jus 
kalba, yra tiesa... 

- Aš iš tiesų atsidaviau grafui Kampobasui. Aš maniau, 
kad mano santuoka netikra... ir dar maniau, kad iš 
manęs pasijuokė. 

- O jį jūs mylite? 

- Ne, - sušnibždėjo Fjora ir pajuto, kad jos skruostai 
nukaito, - aš paklusau... savo prigimčiai ir prisipažįstu, 
kad patyriau malonumą. 

- Suprantu... ir dėkoju už nuoširdumą. O dabar, 
monsinjore, norėčiau sužinoti, kaip jūs ketinate išsiaiškinti 
tą, kaip jūs sakote, “skandalingą situaciją“, nes, išskyrus 
suinteresuotus asmenis - jūsų malonybę ir mane, - niekas 
nieko dorai nežino? 

- Ta situacija egzistuoja, - išdidžiai atsakė hercogas. 
- Žinoma, Kampobasas ir Selonžė neišvardijo tikrų savo 
ginčo priežasčių, o dvikova gali būti grumtynių padarinys. 
Mūsų susitikimo pabaigoje reikia priimti sprendimą: jei 
Selonžė teisus, jis vis dėlto yra neištikimos žmonos vyras, 
o ją reikia nubausti... 

- Ar jums neatrodo, kad toks sprendimas truputį per 
griežtas? Mano akimis žiūrint, dona Fjora nėra jau taip 
labai kalta, ir prieš atiduodant ją budeliui... 

- Aš ir pats to nenorėčiau, nes jeigu ji net numirs 
kalėjime, liks pėdsakai. Štai kodėl kreipiausi pagalbos į 
jūsų šventenybę. Kaip jo šventenybės popiežiaus Siksto 
IV legatas jūs galite panaikinti santuoką. Tad kad ir 
kaip baigtųsi apgultis, ji galės eiti, kur nori, O jei 
Kampobasas panorės imti ją, niekas čia neįžvelgs nieko 
nepaprasto. 

Sušnarėjo šilko rūbai, ir monsinjoras Nani pakilo. Net 
ir stovėdamas jis buvo labai mažo ūgio, bet, nepaisant 
to, atrodė didingai, ir jo išvaizda Burgundijos hercogui 
Karoliui padarė tokį stiprų įspūdį, kad jis irgi atsistojo. 

- Jūs, kaip man atrodo, labai pigiai vertinate jaunos 
moters gyvybę ir Viešpaties Dievo paslaptis, - pasakė 
jis rūsčiai, - niekas negali išskirti - nebent tik kardas 
- tų, kurie laisva valia susijungė Dievo akivaizdoje. Jeigu 
jūsų Selonžė toks kvailas, kad laiko sau netinkama 
santuoką su turtingo miestiečio dukra, tai jis pats kaltas 
dėl to, kas jam nutiko. Kitas paėmė tai, ką jis paniekino, 

ir juo blogiau jam. Tegul aiškinasi su tuo kitu, ir tegul 
jie žudo vienas kitą. Bet aš nenoriu, kad šis nelaimingas 
vaikas, kuris ir taip daug kentėjo, atsakytų už jų kvailumą. 
Palauksime, kuo baigsis dvikova. Jei po to vienas iš 
sutuoktinių pareikalaus panaikinti santuoką, tada aš 
pažiūrėsiu. Bet ne anksčiau! 

- Galiu iš anksto pasakyti, kad Filipas panorės to. 
Jis negalės pasilikti su tokia moterimi! 

- Ypač jeigu jūs jį priversite tai padaryti! Tik 
pagalvokite: juk jis kausis dėl jos. 

- Ne dėl jos! Dėl savo garbės! 

- Apie garbę galvoji kur kas daugiau, jei matai 
priešais save tokias gražias akis! 

- Jūsų šventenybe! - papriekaištavo supykęs hercogas. 
- Jūsų atlaidumas šiai moteriai išmuša iš vėžių. Ar ne 
todėl, kad ji irgi italė? 

- Galėčiau laikyti save įžeistu, jei nežinočiau, kur jus 
gali nuvesti pyktis. Šiaip ar taip, aš būsiu labai nustebintas, 
jei tas keistas vyras leis jums nuvesti šią moterį ant 
ešafoto. 

- Tuomet santuokos panaikinimas! Aš įstengsiu jį 
įtikinti, kad tai padarytų, nes jis vertas hercogienės, o 
šita pirklio duktė... 

- Apgailestaudama pareikalaus iš jūsų šimto tūkstančių 
aukso florinų, - nutraukė jį Fjora, - štai matote, 
monsinjore, jūs neturit kitos išeities, tik nužudyti mane. 

Ji nusilenkė vyskupui ir, niekinamai pažvelgusi į Karolį 
Drąsųjį, - nuo jos žvilgsnio jo veidas iš gėdos paraudo, 
- Išėjo iš palapinės. 

Gal ji būtų tapusi Karoliui Drąsiajam sukelto pykčio 
auka, bet tuo metu atsitiko kažkas netikėta: apgultame 
mieste sudundėjo būgnai; tai reiškė, kad Nansi pasirengęs 
pasiduoti, ir hercogą Karolį apėmė didžiulis džiaugsmas. 

Vėliau sužinota, kad ten buvo gautas hercogo Renė 
laiškas: “Kadangi, savo nelaimei, - rašė jaunasis princas, 
- aš negaliu nieko padaryti jūsų labui ir savo šlovei, 

todėl kviečiu jus daugiau nelieti kraujo ir neeikvoti jėgų 
dėl to reikalo, kuriam jūs pasišventėte, nes tai pareikalaus 
nereikalingų aukų ir nuves į negarbingą kapituliaciją..." 

Sis kreipimasis, kurio visi klausėsi su ašaromis akyse, 
nesusilpnino komendanto ryžto: Kalabrijos bastardas 
norėjo tęsti kautynes, nes įtvirtinimai gerai laikėsi, O 
žmonės tebebuvo ramūs. Buvo galima išsilaikyti dar du 
mėnesius, O po poros mėnesių Karolis Drąsusis galėjo 
netekti ryžto; tačiau garbingiausi miesto gyventojai manė, 
kad reikia paklusti savo valdovui, apie kurį sužinota, 
kad jis slepiasi pas savo motiną Jolandą de Vodemon 
Žuanvilio pilyje. Šios didžiulės armijos jie niekada 
neįveiks. Verčiau pamėginti pasiekti garbingą kapituliaciją. 

Komendantas sulaužė savo špagą ir sviedė po 
magistrato narių kojomis. Tai buvo 1475 metų lapkričio 
29 dieną. 

Antra dalis 


Kelias į pražūtį 


Ketvirtas skyrius 


Dvikova 


Kitą rytą, lapkričio trisdešimtąją, šv. Andrejaus, 
Burgundijos globėjo dieną, hercogas Karolis įžengė į 
Nansi aštuntą valandą ryto pro la Grafo vartus. Buvo 
apsiniaukę, bet lietus liovėsi, ir tai truputį guodė žmones, 
kurie tylomis apimti gilaus liūdesio stebėjo, kas darosi. 
Juos supo dvi eilės pėstininkų; jie stovėjo visose gatvėse 
iki pat Sen Nikolo vartų, pro kuriuos vakar rytą su 
visomis pagerbimo ceremonijomis išžygiavo gynėjų kariuo- 
menė. 

Karolis  Drąsusis pats panoro dalyvauti miesto 
pasidavimo ceremonijoje. Jis matė, kaip du tūkstančiai 
vokiečių grįžo į Elzasą, šeši šimtai gaskonų - į Prancūziją, 
o iš dviejų tūkstančių lotaringiečių kai kurie iškeliavo į 
savo namus. kiti - kaip įgulos pastiprinimas į Bičą. 
Paskutinis išėjo Kalabrijos bastardas, lydimas vieno 
žmogaus, "kuris nešė jo vėliavą. Su visa ginkluote, raitas 
ant arklio, vienplaukis, išdidus ir pasipūtęs, jis lengva 
ristele prijojo prie Karolio Drąsiojo ir pareiškė: 

- Jei tai priklausytų tik nuo manęs, tu sulaužytum 
dantis šioje tvirtovėje, Burgundijos hercoge  Karoli! 
Prisiekiu Dievu! Bet miesto gyventojai labiau brangina 
savo gyvybę negu garbę. Ką tu su jais darysi? Išžudysi? 

- Ne. Aš ketinu palikti Nansi visas privilegijas ir 
valdyti šį miestą pagal senus papročius. Aš jį paversiu 
būsimos savo karalystės sostine. Kodėl tau netapus jos 
valdovu - juk tavo gyslomis teka karališkas kraujas? Aš 
vertinu garbės žmones. 

- Aš irgi, todėl lik sveikas. Kol aš gyvas, niekas 
negalės pasakyti, kad Lotaringijos princas, nors ir 
bastardas, nulenkė galvą prieš tave. 

- Atsiras kitų, kurie tai padarys. Ar žinai, kad tavo 
senelis Renė, senasis karalius Renė, rengiasi palikti man 
testamentu Provansą, kad sustiprėtų senoji burgundų 
karalystė? 

- Tai jo reikalas. Mums nesvarbu, kas bus su Provansu. 
Mus jaudina tik Lotaringija, ir mes dar kovosime! 

Paleidęs arklį risčia, Kalabrijos bastardas nušuoliavo į 
Prancūzijos pusę. Purvo dėmės iš po jo arklio kojų liko 
ant Karolio Drąsiojo raudono apsiausto. Jis truputį 
susiraukė, bet nepasitenkinimas greitai išnyko. 

- Nansi mūsų, mano šaunuoliai! - kreipėsi jis į 
kareivius. - Galime džiaugtis! Ir žinokite, kad jei kas 
nors iš jūsų pasikėsins į miestelėnų gyvybę arba 
nuosavybę, bus nubaustas mirtimi! 

Savo nuostabai tą patį vakarą, tokį turtingą įvykių, 
Fjora sužinojo, kad popiežiaus legatas ėmėsi ją asmeniškai 
globoti ir kad ji nuolat turės būti kartu su juo, kol 
išsispręs ginčas tarp Kampobaso ir de Selonžė. Jaunasis 
Kolona kol kas liko su ja, ir ji dar norėjo pasiekti, 
kad jai atiduotų Estebaną. 

Kitą dieną auštant ji kartu su Batistu prisidėjo prie 
nedidelės dvasininkų ir vienuolių grupės, kuri sudarė 
monsinjoro Nani palydą. Visiems kitiems mirtingiesiems 
ji buvo piligrimė, keliaujanti pagarbinti šv. Epvro palaikų, 

todėl atsisėdo į paties prelato karietą, O jis norėjo mulu 
perjoti gatvėmis, kad nors kiek sušildytų miesto gyventojų 
širdis. Paklusdamas  permainingiems sielos jausmams, 
Karolis Drąsusis palinkėjo, kad Viešpats Dievas, kurio 
atstovas yra legatas, pirmasis įžengtų į užkariautą miestą; 
jis tikėjosi, kad tai bent kiek sušvelnins gyventojų širdis 
ir palenks į jo pusę tuos jo priešus, kuriuos jis iš visos 
širdies troško matyti kaip klusnius valdinius. 

Tačiau pasirodžius prelatu: nekilo jokio džiaugsmo, 
bet jam įjojus į miestą, visa minia puolė ant kelių ir 
laukė palaiminimo. 

- Nepraraskite vilties, mano vaikai, - kartojo jis su 
gailesčio išraiška, panašia į švelnią glamonę, - hercogas 
Karolis nenori jums blogo, ir jo atėjimas čia nesuteiks 
jums kančių. 

Pro karietos užuolaidėles su popiežiaus herbais Fjora 
žiūrėjo į tuos juodai apsirengusius žmones, jų veidus, 
kuriuose buvo žymūs netekties pėdsakai, ir aplinkinius 
namus; daugelio jų stogai buvo sugriauti patrankų 
sviedinių. Sienos, atrodė, dvelkė mirties ir gaisro kvapais, 
ir jai pasidarė gėda, kad ji įeina į šį miestą kartu su 
nugalėtojais. Laimei, karieta nuvažiavo tiesiai į hercogo 
rūmus*; tuo metu tai buvo keturkampis pastatų ansamblis 
aplink centrinį kiemą. Čia Fjora ir sustojo, o legatas 
pasirinko greta pilies esančios šv. Jurgio bažnyčios klebono 
namelį, kuriame rengėsi priimti naująjį miesto šeimininką... 
Šalia Fjoros iškart atsirado Batistas Kolona. 

- Monsinjoro Karolio kvartirmeisteriai visą naktį ruošė 
kambarius. Jums taip pat. Ar norite ten iš karto eiti, 
ar pasigrožėsite “nugalėtojų įžengimu“? 

- Visa, ką mačiau iki šiol, nežada liaudies džiūgavimo, 
bet aš palauksiu pasirodant hercogo. 


* Iš jų nieko neliko. Valdant hercogui Renė II jie buvo iš dalies 
perstatyti, O jo įpėdiniai ne kartą papildė juos naujais statiniais. 

Ji kaip tik spėjo prieiti prie didelio lango pirmame 
aukšte: sutrimitavo šeši sidabriniai trimitai - tai buvo 
ženklas pradėti eiseną nuo la Grafo vartų. Paskui 
trimitininkus žengė šimtas ginkluotų kareivių, o įkandin 
jų - plunksnomis ir įvairiaspalvėmis vėliavėlėmis pasipuo - 
šusių raitelių kuopa. Kelių žingsnių atstumu nuo jų jojo 
Karolis Drąsusis, apsuptas akinamos prabangos, nuo kurios 
žiūrovams kvapą gniaužė: jis sėdėjo ant savo mylimo 
žirgo Mauro, kuriam ant nugaros buvo užmesta skaisčiai 
raudona, auksu išsiuvinėta gūnia. Pats Karolis Drąsusis 
vilkėjo auksu ataustu apsiaustu, kuris dengė žirgo kryžių, 
ant kaklo kabėjo masyvi grandinė su Aukso vilnos ordinu, 
o ant galvos spindėjo pati nuostabiausia karūna, kurią 
tik buvo galima įsivaizduoti: aukšta aksominė kepuraitė*, 
nusagstyta perlais, su rubinų ir briliantų pirlianda ir 
sagtimi, papuošta trimis dideliais rubinais, kurie vadinosi 
"trys broliai", keturiais didžiuliais perlais ir piramidės 
formos briliantu, kuriame žaižaravo šviesos atspindžiai. 
Savo iškilmių drabužiais, brangesniais negu imperatoriaus 
karūna, didysis visų Vakarų hercogas švietė išdidumu ir 
mėgavosi Žmonių nuostaba, laukdamas sveikinimo šūksnių, 
bet girdėjosi tik prislopintas kuždesys, kuris vilnijo virš 
minios tarsi lengvo vėjo dvelkimas virš ramaus vandens. 
Savo atminties veidrodyje Fjora išvydo Prancūzijos 
karaliaus figūrą ir pagalvojo, kad čia palyginimas buvo 
ne jo naudai, tačiau nebuvo tikrumo, kad po akinama 
pasakų princo išore slypi toks pat guvus ir įžvalgus 
protas. ž 

Paskui hercogą irgi paradiniais, puošniai pabalnotais 
žirgais jojo hercogas Engelbertas de Nasau, didysis 
bastardas Antuanas, grafas Simė Filipas de Krua, Klevo 
hercogas Žanas, princas de Tarantas, grafas de Marlis, 
konsteblio de Sen Polio sūnus, kuris dar nežinojo, kad 


* Šį fantastišką galvos apdangalą šveicarai pagrobė mūšyje prie 
Grandsono, O paskui pardavė Augsburgo bankininkui Fugeriui. 

jo tėvas pagal Solevro sutartį buvo perduotas Prancūzijos 
karaliui, - beje, ne kartą jo išduotam, - sėdėjo Bastilijoje 
ir laukė teismo, kuris turėjo nuteisti jį mirti. Toliau 
jojo Žanas de Riubamprė, Brijevro valdovas, ir daug 
kitų, tarp kurių Fjora jaudindamasi pastebėjo Filipą. 

Jis nesistengė blizgėti taip, kaip tai darė kiti sinjorai. 
Po apsiaustu, ant kurio buvo išsiuvinėti jo herbai - 
sidabrinis erelis mėlyname fone, - jis vilkėjo kasdieninius 
drabužius. Tik pro pakeltą šalmo su grafo karūna viršuje 
antveidį matėsi jo drąsus profilis. Tvirta ranka 
tramdydamas į priekį besiveržiantį savo žirgą, jis jojo 
abejingas, nesidairydamas į šalis, 0 jo veidas, aprėmintas 
žydro plieninio šalmo, buvo baltas; tai Fjorai priminė, 
kad išvakarėse jis buvo sužeistas. Ji dar ilgai lydėjo 
žvilgsniu jo siluetą, todėl nepamatė Kampobaso; šis buvo 
apsivilkęs ryškiai raudonais, auksu papuoštais drabužiais 
ir jojo kartu su markizu Hochbergu, grafu Rotlenu ir 
Džakopu Galeotu. 

Bet jis ją pastebėjo ir norėdamas atkreipti jos dėmesį 
ėmė mojuoti rankomis ir taip smarkiai šokinėti balne, 
kilo šioks toks sąmyšis. Fjora mašinaliai atsisuko į tą 
pusę. Vos tik pažinusi Kampobasą, ji iškart pasitraukė 
nuo lango ir nuėjo į kambario gilumą. Jai tapo 
neapkenčiamas šis žmogus, kuris buvo užvaldęs jos kūną, 
ir jos neapykanta augo kartu su gėda. Ji viską atiduotų 
pasaulyje, kad jos gyvenime niekada nebūtų Tionvilio. 

- Man gana, - pasakė ji jėjusiam Batistui, - aš noriu 
eiti į savo kambarį. 

- Jūs taip skubate? Ar žinote, kad prie jūsų durų 
vėl stovės sargybiniai, kaip ir prie palapinės? 

- Aš neturiu iliuzijų dėl savo likimo, Batistai. Hercogas 
nekenčia manęs ir nori tik vieno: daugiau niekada 
nematyti manęs arti savęs, nors tam ir reikėtų mane 
nužudyti arba nutraukti santuoką. 

- Gal ir taip... bet ko jūs pati norite? Jūs nedaug 
vyresnė už mane, 0 mano amžiaus žmogui anksti galvoti 
apie mirtį. 

- Aš apie ją negalvoju, bet tiesiog pavargau kovoti 
su likimu, susilaukdama iš jo vien smūgių. Turėjau tėvą, 
o dabar jo nėra; turėjau vyrą - ir jo netekau dėl jo 
ir savo kaltės, o kai panorau atkeršyti - apskritai viską 
praradau. Dabar man neturi reikšmės, kas su manim 
bus. Žinote, Batistai, aš jaučiuosi tokia pavargusi... 
Norėčiau užmigti ir niekada neatsibusti. 

- Taip negalima. Dėl jūsų, dėl jūsų meilės kausis du 
žmonės! 

- Ne, jie kausis dėl savo savimeilės, o tai visai kas 
kita... 

Tuo metu hercogas Karolis atvyko į vietą, nušoko 
nuo žirgo ir atidavė pavadžius į; kanauninko rankas, 
kaip to reikalavo šalies papročiai. Po to apygardos vadas 
Žanas d'Arokuras palydėjo jį į bažnyčią; ten jis turėjo 
išklausyti Mišių ir duoti priesaiką, kurią visada duodavo 
Lotaringijos hercogai karūnavimo metu. Jis pats galėjo 
apsieiti ir be to, bet stengėsi nepažeisti nė vieno 
senovinio papročio, tikėdamasis ateityje sulaukti mieste- 
lėnų palankumo. 

Klūpodamas priešais švytintį altorių, jis tikra to žodžio 
prasme mėgavosi savo šlove, nes pirmą kartą žemės 
vienoje ir kitoje Lotaringijos pusėje galėjo būti sujungtos. 
Greitai imperatorius, už kurio sūnaus jis ketino išleisti 
savo dukterį, uždės ant jo galvos karaliaus karūną, ir 
Burgundija pagaliau galės atsiplėšti nuo senojo Kapetingų 
kamieno, visai atsikratyti jų įtakos ir ieškoti savo kelio 
- tam ji seniai turėjo teisę, kurią jai davė jos galybė 
ir turtai. Jau greitai... bet ne šią akimirką. Dar reikia 
atsiskaityti su Šveicarijos kantonais, jų šiurkščiais ir 
netašytais mužikais, bet pakankamai drąsiais ir sumaniais 
kariais, kurie įrodė tai, atėmę iš jo Fereto grafystę, 
mėgindami užgrobti Franš Kontė ir įsiskverbti į jo 

ištikimos sąjungininkės, Savojos hercogienės Jolandos 
žemes. Bet jis greitai atkeršys. O paskui, truputį pailsėjęs, 
naujasis karalius surinks didžiausią pasaulyje armiją, nuvers 
nuo sosto, papuošto karališkomis lelijomis, pernelyg silpną 
karalių Liudviką XI, ir Prancūzija pagaliau turės jos 
vertą karalių. 

Kaip tik apie tai svajojo Karolis Drąsusis toje pačioje 
bažnyčioje, kur dar vakar buvo meldžiamasi Dievui, 
prašant išvyti grobikų armiją iš senųjų Lotaringijos žemių, 
bet Karolis nė minutės neabejojo, kad jam greitai pavyks 
pasiekti, jog nauji valdiniai dėkos Dievui, atsiuntusiam 
jiems tokį puikų, pasakiškai turtingą ir narsų valdovą. 

Tuo metu, kai mieste vyko puota ir visuotinė šventė, 
kuri buvo surengta miestelėnams, kad jie užmirštų savo 
žuvusiuosius ir nusiaubtus namus, Fjora savo kambaryje, 
kurio langai išėjo į Mertą, priėmė monsinjorą Nani. Ji 
padėkojo jam už globą ir dėmesį, nes dėl to gavo šį 
kambarį vietoj kalėjimo kameros. 

- Aš čia beveik niekuo dėtas, mano vaike. Kad ir 
kaip hercogas norėtų, jis negali pasiekti to, kad jūs 
nebebūtumėte teisėta grafienė Selonžė. Ir jis turi 
atitinkamai elgtis su jumis. 

- Vis dėlto jis neatsisako minties nužudyti mane, nes 
iš to jam būtų dviguba nauda: tai išvaduotų Filipą ir 
nutrauktų istoriją su mano kraičiuų, kuri jam visai 
nepatinka. 

- Netgi tada jūs išsaugosite visas jūsų aukštos padėties 
privilegijas, - su šypsena atsakė prelatas, - bet dabar 
mes ne apie tai kalbame. Aš sakyčiau, kad geriausia 
galimybė jums išvengti kirvio yra kaip tik ta pati piniginė 
skola. Simtas tūkstančių florinų - didžiulė suma, kurios 
jam niekada nepavyks grąžinti. O jo riteriška moralė 
kalba apie tai, kad toks būdas atsikratyti skolos nelabai 
padorus. Kaip tik tai aš ir norėjau jums pasakyti, kad 
truputį padrąsinčiau.... taip pat ir tai, kad grafo ir 
Kampobaso dvikova įvyks rytoj vakare pilies sode 

dalyvaujant tik vienam hercogui, man ir jums, taip pat 
sekundantui neapoliečiui Galeotui ir Matjė de Pramui, 
kuris bus jūsų vyro sekundantas. Teisėju išrinktas didysis 
bastardas Antuanas. Kautynės bus negailestingos. 

- Ką tai reiškia? 

- Tą, kad kautynės baigsis tik su vieno iš jų mirtimi. 

Fjoros nugarą išmušė šaltas prakaitas, ir ją ėmė krėsti 
drebulys, tarsi į kambarį būtų įsiveržęs šaltas vėjas. 

- Kaip baisu, - pasakė ji. - Negi tai gali būti! Ir 
hercogas sutiko su tuo? Negaliu patikėti! Tai siaubinga! 

- Tačiau kitaip negalima. Jūs nežinote feodalinių 
įstatymų. Beje, visai galimas dalykas, kad anapus Alpių 
galiojantys įstatymai nė kiek ne geresni, o gal net 
blogesni: pas mus, kai norima atsikratyti priešų, samdomas 
specialus žudikas. 

- Geresni jie ar blogesni, aš nieko nenoriu žinoti! 

Ir, nusisukusi nuo legato, ji puolė prie durų, atidarė 
jas ir jėga nustūmė sukryžiuotas priešais ją ietis. 

- Aš noriu pasikalbėti su hercogu, - išdidžiai metė 
ji, - ir jeigu jūs pamėginsite man sutrukdyti, aš šauksiu 
taip garsiai, kad jis čia atbėgs. Tada aš pasakysiu, kad 
jūs norėjote mane nužudyti. 

- Vaike mano, - su gailesčiu balse pasakė Aleksandras 
Nani, - jūs nesuprantate, ką rengiatės padaryti! 

- Palydėkite mane pas jį, 0 jeigu jūs atsisakysite, tai 
aš pati rasiu kelią! 

Vyskupas tipeno šalia jos ir mėgino ją sustabdyti, 
bet viskas buvo veltui: Fjora ryžtingai nutarė, kad šį 
vakarą pamatys Karolį Drąsųjį, todėl jie vis. dėlto pasiekė 
hercogo  priimamąjį, ji - bėgte, Oo vyskupas - vos 
gaudydamas kvapą. Priimamajame buvo Olivjė de la 
Maršas ir hercogo kamerdineris Šarlis de Vizenas. 
Triukšmingai pasirodžius jaunai moteriai, jie atsisuko į 
jos pusę. 

- Praneškite monsinjorui, kad aš esu čia, - kreipėsi 
ji į juos, kaip į paprastus tarnus, - man reikia jį 
pamatyti. 

- Tai neįmanoma, - atsakė la Maršas. - Monsinjoras 
kalbasi su Milano pasiuntiniu, ir jums čia nėra ko veikti. 
Sargyba, išveskite šitą moterį! 

- Nelieskite manęs! - sušuko Fjora. - Tai nepaprastai 
skubu: kalba eina apie žmogaus gyvybę! 

- Bet aš sakau jums... 

- Kas čia darosi? Kodėl toks triukšmas? 


Durys staiga atsidarė, ir pasirodė Karolis Drąsusis. 
Jis apmetė žvilgsniu čia susirinkusius Žmones, pamatė 
Fjorą, kuri stengėsi ištrūkti iš kareivių rankų, ir legatą, 
beprasmiškai mėginantį nuraminti ją. 

- Ir vėl jūs! Dabar pro mano duris veržiatės jau 
jūs! Tikiuosi, jūsų šventenybe, kad atsakote už šitą 
nenormalią moterį? 

- Aš negaliu atsakyti už širdies jausmus, - atsiduso 
Nani. - O dona Fjora labai smarkiai susijaudinusi. 

- Gerai, pažiūrėsime, koks čia reikalas. Įeikite abu! 

Nekreipdama dėmesio į prabangą - puošnias raudonas 
užuolaidas ir paauksuotą apkalą, rėminančią Burgundijos 
herbą, - ji greitai praėjo pro elegantišką jauną žmogų, 
stovintį prie senovinio servanto su dviem auksinėmis 
statulomis, ir žemai nusilenkė hercogui. 

- Monsinjore, - prabilo ji, - aš ką tik sužinojau, kad 
dvikova turi įvykti rytoj, ir prašau jus uždrausti ją. 

- Susitikimas, kuriame sprendžiamas dviejų kilmingų 
žmonių garbės klausimas? Iš tiesų reikia būti pirklio 
dukterimi, kad tai galėtų šauti į galvą! 

- Pirmiausia reikia būti moterimi, kuri nori teisingumo, 
kuri myli! Mesiras de Selonžė sužeistas, ir kautynės bus 
nelygios! 

- Jūs ir tai žinote? Žmogus, kurį aš laikau izoliuotą, 
praktiškai žino viską, kas darosi mano armijoje! - nežymiai 

šyptelėjo hercogas, ir Fjoros širdyje suruseno silpna viltis. 
- Nusiraminkite, Selonžė žaizda visai nepavojinga! 

- Bet dvikova iki vieno iš jų mirties?! 

- Na ir kas? 

Fjorai pakirto kojas, ji puolė ant kelių ir užsidengė 
veidą delnais: 

- Būkite gailestingas, monsinjore! Darykite su manimi, 
ką norite, įmeskite į kalėjimą, nusiųskite ant ešafoto, 
bet sustabdykite šitą baisią dvikovą! Aš neištversiu, jeigu 
jis numirs! 

Stojo tyla, kurią trikdė tik padažnėjęs jaunos moters 
kvėpavimas. Monsinjoras Nani palinko prie jos, norėdamas 
kaip nors padrąsinti, bet hercogas sustabdė jį, paskui 
pats lėtai priėjo prie Fjoros: 

- Jūs taip mylite jį? Tuomet kam buvo reikalingas 
Kampobasas? 

- Kad atkeršyčiau... ir kad atitolinčiau jį nuo jūsų, 
nuo žmogaus, dėl kurio Filipas viskam pasiryžęs. Iš 
manęs jam IsikEjo tik pinigų jūsų armijai... ir vienos 
nakties. 

Jis pasilenkė, paėmė jos rankas, kurias ji spaudė prie 
veido, paskui atsargiai pakėlė: 

- Jūs nekenčiate manęs, ar ne? 

Ji iškart atsakė, žiūrėdama savo pilkomis akimis į 
tamsias princo akis: 

- Taip. Jei ne jūs, aš būčiau laiminga. 

- Jei ne aš, jūs net nebūtumėt jo pažinusi! Ko jam 
būtų reikėję vykti į Florenciją? O dabar eikite į savo 
kambarį ir melskitės! Aš žinau, kad jūs nutarėte apsieiti 
be Aukščiausiojo pagalbos, bet monsinjorui Nani gal 
pavyks jus įkalbėti, ir jūs kreipsitės į Jį. Būna taip, 
kad Dievas išklauso maldų... O dėl dvikovos, tai aš 
negaliu jos net atidėti: abu priešininkai nesutiks! 

Kai legatas už rankos nuvedė ją prie durų, ji atsisuko: 

- Ar man galima bent... pasikalbėti su juo? 

- Jeigu jis sutiks, aš neprieštarausiu. O ką man daryti 
su Kampobasu: jis visą laiką reikalauja pasimatymo su 
jumis? 

- Prašau jus, nė už ką pasaulyje! Aš norėčiau... 
daugiau niekada nematyti jo! Ir dėkoju jums, kad leidote 
pasikalbėti su Filipu. 

Jie buvo vieni Lotaringijos hercogienių  maldykloje, 
nedidelėje pilko akmens patalpoje, kurią  išlaidus 
burgundas spėjo apdailinti mėlynomis  sidabruotomis 
plytelėmis ir papuošti nuostabia Mergelės Marijos statula, 
taip pat kitų šventųjų statulomis, priešais kurias iki 
ateinant Fjorai atsiklaupęs meldėsi Filipas. 

Išgirdęs atsidarant duris, jis atsikėlė ir atsirėmęs ranka 
į stalą komunijos priėmimui žiūrėjo į jaunąją moterį, 
bet ji sustojo už kelių žingsnių nuo jo. 

- Aš nenorėjau susitikti su jumis, - tyliai pasakė 
Selonžė, ir jo balse Fjora išgirdo nuovargį. - Bet hercogas 
reikalavo, nepaaiškinęs savo atkaklumo priežasties. 

- Aš pati jį to prašiau. Aš norėjau jus matyti... iki 
to, kai... o, Filipai, jūs sužeistas! 

Ant jo dešiniojo smilkinio iš tiesų buvo įdrėskimas, 
aplink kurį oda buvo truputį pamėlynavusi, O pats 
įdrėskimas pradėjęs gyti. Bet Filipas patraukė pečiais: 

- Negi jūs ketinate kalbėti apie šitą įbrėžimą?.. 

- Truputį ir apie tai, bet daugiau apie dvikovą, kuri 
mane taip baugina. Argi jums taip reikia kautis? 

- Su jūsų meilužiu? Tikiuosi, kad aš nužudysiu jį. 
Aš penkiolika metų jaunesnis, 0 ši menka žaizda man 
nesutrukdys. Jūs sakėte, kad bijote? Tuomet jūs turite 
suprasti, kad atėjusi čia prašyti dėl jo jūs tik didinate 
mano norą susidoroti su juo! 

- Prašyti dėl jo? Tokia mintis man nė į galvą nebuvo 
atėjusi! Mane kankina vien tai, kas gali atsitikti jums! 

- Jūs per daug gera, bet verčiau pasirūpinkite tuo 
pajacu, nes aš neketinu jo gailėtis, o jam tai bus visai 
ne prie širdies. Juk visiems žinoma, jog kondotjeras 

labai brangina savo gyvybę, kad senatvėje galėtų mėgautis 
tomis gėrybėmis, kurias susikrovė samdos metais. 

- Aš prašiau hercogą sutrukdyti šią dvikovą! 

- O, jis tikriausiai nusijuokė jums į akis! Negi jūs 
manote, kad aš galėsiu ištverti, kai kažkas ateina į 
mano princo rūmus ir reikalauja mano žmonos, kaip 
savo nuosavybės? 

- Jūsų žmonos? - su kartėliu ištarė Fjora. - Aš 
buvau jūsų žmona tik kelias valandas, bet jūs niekada 
nė neketinote toliau gyventi kartu su manimi, kad aš 
būčiau su jumis kiekvieną jūsų gyvenimo akimirką. Jūs 
manote, aš nežinau, kas įrašyta į tą absurdišką sutartį, 
kurią jums pavyko išplėšti iš mano tėvo dėl jo silpnumo, 
ir kok.omis priemonėmis - anaiptol netinkančiomis riteriui 
- Jūs pasiekėte pergalę? Visame pasaulyje tai vadinama 
šantažu! 

- Aš norėjau bet kuria kaina turėti jus, net 
niekingiausiomis priemonėmis... 

- Kaip tik taip jūs ir pasielgėte! 

Jis nusuko veidą į šalį, kad nesusitiktų su jos žvilgsniu, 
kuriame degė pasipiktinimas ir panieka jam. 

- Savo gėdai turiu tai pripažinti, bet jūs išvedėte 
mane iš proto! 

- Aš ar mano turtas? 

- Manau, aš įrodžiau, kad myliu tik jus! 

- Įrodėte tai man? Jūs manote, kad tam užteko 
vienos nakties, kai aš tapau moterimi, o po to jūs 
pabėgote kaip vagis ir, žinoma, nekėlėte sau klausimo, 
kokioje padėtyje likau aš - galbūt mirtinai sužeista? Jūs 
pasiėmėte su savim vekselį ir plaukų sruogą. Tai buvo 
jūsų pergalė... 

- Aš grįžau į Florenciją. 

- Jūs jau sakėte tai, ir tai nieko nereiškia. Pamatęs, 
kaip dega mano rūmai, jūs pasitenkinote pirma išgirsta 
iš nepažįstamo žmogaus istorija ir atsidusęs išvykote, bet 
aš nesu įsitikinusi, kad tai nebuvo palengvėjimo atodūsis. 

Jūs išvykote našlys, ir prieš jūsų akis atsivėrė nauja 
ateitis. 

- Tai netiesa. Grįžau todėl, kad mylėjau jus ir norėjau 
vėl jus matyti. 

- Kaip tik tuo jūs stengiatės įtikinti save. Jeigu 
būtumėte mane mylėjęs, kaip... aš mylėjau jus, būtumėte 
sugriovęs Florenciją iki pamatų, būtumėte rausęs savo 
rankomis žemę tol, kol būtumėt radęs bent mano lavoną, 
bet jūs ramiausiai išvykote. Juk viskas baigėsi, visoje 
žemėje nebeliko nieko iš Beltramių, kas primintų jums, 
kad dėl meilės savo šeimininkui jūs suteršėte savo 
heraldišką sidabrinį erelį - vedėte Mari de Brevaj dukterį, 
tą vaiką, gimusį iš kraujomaišos ir svetimavimo. Jums 
nereikėjo norėti mirti, kaip jūs pagyrūniškai sakėte mano 
tėvui... aš ir pati puikiai matau, kad jūs visai nemirėte! 

- Ir jūs man dėl to priekaištaujate? Jūs taip manęs 
nekenčiate? 

- Jūs taip nieko ir nesupratote... 

Tuo metu prasiskleidė viena iš auksu siuvinėtų 
užuolaidų, kurios puošė koplyčią, ir prie Fjoros žengė 
Karolis Drąsusis; tai ją taip nustebino, kad ji net užmiršo 
su juo pasisveikinti. Smarkiai išraudęs Filipas greitai 
nuėjo pasitikti savo šeimininko, bet šis sustabdė jį rankos 
mostu: 

- Išeik, Filipai! Ir atlik išpažintį prieš susitikimą su 
Kampobasu. Su tavim aš pasikalbėsiu vėliau... 

- Monsinjore! Man reikia jums paaiškinti... reikia, kad 
jūs Žinotumėt... 

- Nereikia nieko aiškinti. Aš viską supratau. Palik 
mus vienus! 

Paskutinį kartą žvilgtelėjęs į Fjorą, Filipas nuleido 
galvą ir išėjo iš koplyčios, kaukšėdamas į grindų plyteles 
metaliniais batų apkaustais, o hercogas net nepažvelgė 
į jo pusę. Karolis žiūrėjo į jaunąją moterį, ir jo išraiška 
rodė, kad jam pavyko išspręsti sunkų uždavinį. Jis priėjo 
prie jos ir labai švelniai ištraukė iš jos plaukų smeigtukus, 

kurie prilaikė jos šukuoseną. Kai ilgi plaukai nuvilnijo 
nugara, jis atsitraukė per kelis žingsnius. 

- Žanas de Brevajis! Aš taip ir žinojau, kad šis 
veidas priklauso mano praeičiai, bet negalvojau, kad tai 
buvo taip seniai! Kiek metų praėjo „nuo to laiko? 

- Kai jūs atsakėte jų nepaguodžiamai motinai? Po 
kelių dienų bus aštuoniolika. Aš gimiau prieš pat jų 
mirtį. Mane stebina, kad jūs tai prisimenate. 

- Vis dėlto prisimenu. Jis man buvo labai prie širdies, 
kol tyras ir šviesus puikaus ir išdidaus jaunuolio vaizdas 
nebuvo suterštas gėdos ir nešlovės liūne... 

- Monsinjore, kodėl jūs nepriduriate “ir kraujo“, kurį 
jūsų budeliai praliejo ant senojo ešafoto Dižone? Bet 
ir to jums buvo negana: dar reikėjo purvo, gėdos ir 
tyčiojimosi po to; dėl to aš vos nemiriau... 

- Įsakymą daviau ne aš, 0 mano tėvas... 

- Bet jūs juk nieko nepadarėte, kad ką nors 
pakeistumėte! Jei ten šalia nebūtų atsiradęs vienas iš 
pirklių, kuriuos jūsų malonybė taip niekina, ir nebūtų 
parodęs išties karališko gailestingumo, aš būčiau atsidūrusi 
tos šlykščios kloakos dugne... Tas žmogus priglaudė mane, 
maitino ir išauklėjo - jis mylėjo mane. Jis norėjo, kad 
aš tapčiau jo dukra; tą pavasarį jis ir žuvo todėl, kad 
buvo priverstas atiduoti mane į žmonas ponui Selonžė, 
kuris sužinojo šią jo paslaptį. 

Tamsus princo veidas pasidarė vyšninis, o žvilgsnyje 
įsižiebė įniršis: 

- Ar jūs nenorite pasakyti, kad Filipas, garbingumo, 
tiesumo ir padorumo įsikūnijimas, Aukso vilnos ordino 
kavalierius, drįso griebtis tokio metodo?.. 

- Kad gautų jums pinigų, kurių jam atsisakė duoti 
Lorensas Medičis, jis galėjo ryžtis ir blogesniam dalykui. 
Jis atsidavęs jums siela ir kūnu, ir aš tai pripažįstu, 
nors man labai nemalonu. Dabar jūs žinote, kodėl aš 
visą savo gyvenimą praleidau Florencijoje, kodėl jis norėjo 
praleisti su manim tik vieną naktį ir kodėl aš niekada 

nebuvau Burgundijoje, kad niekas nesužinotų, jog jis 
suteršė savo vardą, vedęs merginą iš de Brevajo šeimos, 
o jūs turėjote sužinoti tai paskutinis, jūs, tikras jo 
dievas? 

-  Nutilkite! Maldauju jus šventojo Jurgio vardu, 
tylėkite! 

Užsidengęs ausis rankomis, kad daugiau negirdėtų, 
hercogas krito ant vieno iš dviejų chore stovėjusių krėslų 
su išraižytu atkaltėje herbu. Keletą minučių jis sėdėjo 
tylėdamas ir sunkiai kvėpavo, tarsi labai pavargęs Žmogus, 
atsisagstęs sabalu pamušto apsiausto apykaklę. Jis net 
užsimerkė, bet kai kvėpavimas pasidarė lygesnis, pažvelgė 
Fjorai tiesiai į akis: 

- Ką tik jūs pasakėte, kad nekenčiate manęs. Žodis 
pernelyg silpnas, ar ne tiesa?.. Ir kad man atkeršytumėte, 
jūs suviliojote Kampobasą? 

- Kadangi mes jau tiek daug pasakėme vienas kitam, 
monsinjore, būtų beprasmiška meluoti: aš pasiryžusi galva 
atsakyti. Taip, be to, aš nebranginu gyvenimo. 

- Jūs norite mirti? 

- Dėl to daug kam būtų tik geriau. 

- Leiskite man spręsti apie tai... Dabar galite eiti, 
o aš liksiu ir pasimelsiu. 

Atsiklaupusi - tai buvo skirta kartu hercogui ir Dievui, 
- Fjora išėjo iš maldyklos, sandariai ir tyliai uždariusi 
už savęs duris. Tačiau prieš tai ji spėjo pamatyti, kaip 
Karolis Drąsusis puolė ant kelių priešais altorių ir 
susiėmęs rankomis galvą ėmė karštai melstis... Jo pečiai 
kilnojosi, ir iš to buvo galima spėti, kad jis iš visų 
jėgų stengiasi susilaikyti neraudojęs. 

Kitą dieną, maždaug vidurnakų, į Fjoros kambarį įėjo 
Batistas Kolona. Absoliučioje tyloje, pasišviesdami kelią 
žibintu, kurį pažas nešė rankoje, jie greitai perėjo keletą 
salių ir galerijų, nusileido įvijais laiptais, kurie pasirodė 
jiems begaliniai, ir pagaliau išėjo į sodą, kur augo tik 
keli medžiai; šiuo metų laiku jie jau buvo visai be lapų 

ir pamažu lingavo savo fantastiškai susipynusiomis šakomis, 
ant kurių vietomis gulėjo sniegas Dieną snigo, ir dabar 
plonas sniego sluoksnis dengė tvoros viršų. 

Netoli pievutės, kur pavasarį augo vešli žolė ir daugybė 
įvairiaspalvių gėlių, kur taip mėgo leisti laiką damos 
plepėdamos,  klausydamosi eilėraščių arba  šokdamos 
garsiuosius rondus, dabar buvo keletas vyrų, apsirengusių, 
kaip ir Fjora, juodais apsiaustais, todėl jie labai panėšėjo 
į šmėklas. Du iš jų sėdėjo ant suolo, kurį atnešė iš 
pilies: tai buvo hercogas Karolis ir legatas. Šalia stovėjo 
dar vienas suolas - Fjorai; ji ir atsisėdo ant jo, pirma 
tylomis nusilenkusi prelatu, hercogui ir dar vienam, 
pagyvenusiam vyrui, kuris nepriklausoma veido išraiška 
stovėjo greta sėdinčio hercogo; apie jį Fjorai buvo 
žinoma, kad tai - netikras Karolio Drąsiojo brolis, didysis 
bastardas Antuanas; savo karo žygdarbiais jis, nesantuo- 
kinis vaikas, išaukštino save ir tapo iš tiesų legendine 
asmenybe. Visi tylėjo. 

Trys juodai apsirengę tarnai - galimas dalykas, jie 
buvo dar ir nebyliai, - laikė deglus, kurių skleidžiamoje 
šviesoje pasirodė abu priešininkai. Jų šarvuotė ir ginklai 
- garsiojo Misalijo iš Milano darbas - buvo vienodi, 
todėl jie buvo visiškai panašūs, ir atskirti juos galėjai 
tik iš sekundantų: Selonžė sekundantas buvo Matjė de 
Pramas, o Kampobaso - Galeotas. Jie buvo net vienodo 
ūgio. Jų ginklai buvo špagos ir durklai. 

Vienodu žingsniu jie priartėjo ir atsiklaupė priešais 
hercogą ir legatą. Pirmasis sėdėjo visiškai tylėdamas ir 
nejudėjo, o kai antrasis pakėlė ranką palaiminimui, Filipas 
nusiėmė nuo galvos metalinį šalmą ir nusviedė jį į šalį, 
tuo parodydamas, kad ketina kautis be jo. 

- Jūs taip norite, kad jus nužudytų? - dusliai paklausė 
Karolis Drąsusis, ir jo balse nuskambėjo nerimas. - 
Užsidėkite šalmą! 


- Jums leidus, monsinjore, aš norėčiau kautis taip. 
Juk mes čia ne tam, kad kautumės su geležimi. Gyvas 
išeis tik vienas iš mūsų. Be šalmo bus geriau. 

- Kaip jums patinka, bet jūs atsiduriate nepalankioje 
padėtyje, jei ir jūsų priešininkas neparodys, kad jis taip 
pat niekina gyvenimą? 

Visi pažvelgė į Kampobasą; šis tarsi suakmenėjo. Buvo 
matyti, kad jis nežino, kaip jam pasielgti, bet pažvelgęs 
į Fjorą perskaitė jos akyse tokią panieką sau, kad tuoj 
pat nusiėmė šalmą: 

- Galų gale, kodėl gi ne? 

Paskui abu priėjo prie bastardo, kuris parodė jiems, 
kur stovėti, o pats grįžo prie hercogo. Šis davė ženklą, 
kad sutinka su duotais nurodymais. 

- Pradėkite, ponai, ir tegul pats Viešpats sprendžia, 
kuris iš jūsų teisus! 

Sunkios špagos pakilo į viršų, lyg pradėdamos gerai 
surepetuotą šokį, ir Fjora taip sugniaužė kumščius, kad 
nagai įsmigo į delnus, o jos širdį suspaudė mirtinas 
liūdesys. Be apsauginių šalmų vieno ir kito galvos atrodė 
labai gležnos. Jei į galvą pataikytų špagos kirtis, tai 
reikštų neabejotiną mirtį, o abu kovėsi su tokiu įniršiu, 
kuris aiškiai rodė jų abipusę neapykantą. Aklina tvora 
apjuostame sode aiškiai skambėjo kovos garsai, 0 nuo 
špagų kirčių lėkė žiežirbos. Jų miklumas ir jėga kol kas 
buvo lygi, ir dvikova galėjo ilgai užtrukti. Selonžė buvo 
šiek tiek smarkesnis ir miklesnis, užtat Kampobasas turėjo 
daugiau patirties, nes tai buvo ne pirma jo dvikova. 
Todėl buvo neįmanoma numatyti, kuris taps laimėtoju. 

Fjora norėjo užsimerkti ir nieko nematyti, tačiau tai 
buvo neįmanoma: ji negalėjo nežiūrėti... Kartais ji 
klausiamai žvilgčiojo į Karolį Drąsųjį, kurio buvo gyvos 
tik akys. Jos spindėjo ir įdėmiai sekė kiekvieną judesį, 
o jo - kario - sielai tai buvo tikriausiai subtilus spektaklis, 
ir Fjora pajuto apmaudą. Kokia kvaila reikia būti, kad 
prašytum jį sustabdyti dvikovą, kuri teikė jam tokį 

malonumą, kadangi jis išmanė šį dalyką. Šios beveik 
išprotėjusios moters elgesys jį tikriausiai pralinksmino, 
kaip ir jos baimė, kurią jis numanė. Be to, kad ir 
kokia būtų dvikovos baigtis, Fjora neturėjo jokių ateities 
vilčių. Jos gyvenimas buvo galutinai pražudytas, nes ji 
nieku gyvu nesutiks atitekti kaip dovana kondotjerui, 
jeigu jis nugalės jos mylimą žmogų, o jei laimės Filipas, 
tai jis ją paliks jau visam laikui. 

- Dieve, tegul jis lieka gyvas! - prašė ji, tą baisaus 
pavojaus momentą ieškodama paguodos maldoje. - Tegul 
jis lieka gyvas, ir aš duosiu jam laisvę. Aš pati 
pareikalausiu panaikinti tą beprotišką santuoką! 

Visą jos kūną sukaustė klaikus šaltis. Sniegas, kuris 
dengė viską aplinkui, o po dvikovininkų kojomis pavirto 
purvynu, šaldė jai kojas, todėl ji visa drebėjo. Atrodė, 
kad šaltis skverbiasi į jos gyslas ir smelkiasi iki pat 
širdies. 

Abu priešininkai alsavo vis tankiau ir sunkiau. Dvikova 
truko be galo ilgai, sunki špaga dabar buvo dešimteriopai 
sunkesnė ir alino nuvargustus raumenis. Smūgiai, atrodo, 
buvo ne tokie smarkūs, ir nei vienas, nei kitas nebuvo 
sužeistas. Fjorai vėl sušvito viltis. Galbūt hercogas 
sustabdys šią absoliučiai lygią dvikovą. Staiga Filipas, 
atsilošęs atgal, kad išvengtų priešininko smūgio, paslydo 
ir griuvo ant nugaros. Kampobasas jau norėjo pulti jį 
ir taikėsi į galvą, bet tuo metu jaunoji moteris, apimta 
baisaus išgąsčio, suriko, šoko tarp jų ir atstūmė 
Kampobasą; jo špaga kliudė jos petį, o metaline pirštine 
apmauta ranka smogė į galvą. Ji pajuto baisų skausmą, 
bet čia pat neteko sąmonės ir apalpusi jau negirdėjo 
visų šauksmų, kurie pasigirdo aplink ją; ji taip daugiau 
nieko ir nesužinojo apie šį negailestingą pasaulį, kuriame 
gyveno vyrai ir už savanorišką susitikimą su kuriais ji 
taip Žiauriai sumokėjo... 

Kai grįžo jos sąmonė, grįžo ir skausmas. Jos petį, 
kurį atsargiai lietė kažkieno švelnios rankos, nežmoniškai 

skaudėjo; atrodė, kad kažkas norėjo jį visai nutraukti. 
Galva irgi skaudėjo ir skambėjo lyg tuščia puodynė. Ji 
sunkiai atmerkė akis ir pamatė, kad yra savo kambaryje 
pilyje; prie jos buvo palinkęs vyras, kurį ji pažino; tai 
buvo Matėjas Kleričis, asmeninis hercogo gydytojas. 

- Nė vienas kaulas nekliudytas, - pasakė jis savo 
nuomonę, - mantija ir suknelė truputį sušvelnino smūgį, 
be to, špagos geležtė jau nebuvo tokia aštri, bet petys 
išliko tik per stebuklą. O, man atrodo, kad ji atsigauna! 

- Jūs esate tikras, kad jos gyvybei negresia pavojus? 
- tai buvo Karolio balsas, ir Fjora, dar visiškai neatgavusi 
sąmonės, pagalvojo, kad jis laisvai ir taisyklingai kalba 
itališkai. 

- Absoliučiai, bet galimos komplikacijos. Aš patepiau 
žaizdą balzaminu, kuris turi sumažinti skausmą ir greičiau 
užgydyti. O smūgis per galvą - gryni niekai, tik gumbas, 
jau pradėjęs mėlynuoti. 

- Filipas, - sušnibždėjo Fjora, - sakykite, Filipas gyvas? 

Iš kambario tamsos išniro galingas Karolio Drąsiojo 
siluetas, ir jis pats priėjo prie lovos galvūgalio: 

- Gyvas ir sveikas, kaip, beje, ir jo priešininkas. Bet 
kokia beprotybė taip elgtis! Negi jūs iš tiesų manote, 
kad aš leisčiau Kampobasui nudurti Selonžė? 

Fjoros veide aiškiai matėsi dvejonė, ir ji tęsė: + 

- O kaipgi dvikovos sąlygos? 

- Aš turiu teisę bet kurią akimirką sustabdyti dvikovą. 
Žinojau, kad jie vargiai įveiks vienas kitą, ir tikėjausi, 
jog laimės nuovargis. Turiu prisipažinti, kad norėjau 
matyti juos su šalmais... 

- Ar negalėjote įsakyti, kad... jie užsidėtų šalmus? 

- Ne, negalėjau. Kiekvienas turi teisę kautis, kaip 
jam patinka. 

- Monsinjore, - įsikišo gydytojas, - mano pacientė 
neteko daug kraujo, ir jai reikalingas poilsis. Dabar aš 
jai duosiu išgerti vaistų, nuo kurių ji užmigs, o dieną 
mes pažiūrėsime, kaip atrodo žaizda. 

- Prašau jus, dar truputį, - paprašė Fjora, - aš noriu, 
kad jūsų malonybė... pasikalbėtų su jo šventenybe, legatu... 
Aš noriu paprašyti... nutraukti mano santuoką... 

- Jūs norite?.. 

- Taip, ir kuo greičiau. Pasakykite mesirui Selonžė, 
kad jis laisvas nuo visų įsipareigojimų mano atžvilgiu. 
Jūs irgi. Mano tėvas žinojo, kad tas auksas skirtas jums. 
Aš nenoriu keisti jo sprendimo, kurį jis priėmė laisva 
valia! 

Šie žodžiai atėmė iš jos paskutines jėgas, ji užsimerkė 
ir nematė, kaip hercogas palinko prie jos, bet pajuto 
jo delno šilumą, kai jis paėmė jos ranką: 

- Nereikia skubinti įvykių, prašau jus! Dabar jūs ne 
visai suprantate, ką darote! 

- Jūs tai sakote todėl, kad aš pasidariau... neagresyvi? 
- tyliai ištarė jaunoji moteris ir silpnai nusišypsojo. 

- Galimas dalykas. Mes pakalbėsime apie tai, kai jūs 
sustiprėsite. Turiu jums pasakyti, kad Selonžė ten, už 
durų. Jūs leisite jam įeiti? 

- Ne, ne! Nei jam, nei tam, kitam! Pasigailėkite! 

- Jūs turite teisę į daugiau ką negu į gailestį! Bet 
tebūnie taip, kaip jūs norite. Ilsėkitės! 

- Pats laikas, - nepatenkintas pasakė gydytojas. - Be 
to, reikia rasti moterį, kuri prižiūrėtų doną Fjorą. Išskyrus 
virėjas, čia vieni vyrai. Padorios moters priežiūra būtų... 

- Pageidaujama? Aš irgi taip manau, ir pats rytoj 
rytą tuo pasirūpinsiu. O kol kas nesitraukite nuo jos. 

Jam išėjus, Matėjas Kleričis tuoj pat davė Fjorai 
išgerti antpilo, kurį jis išvirė ant židinio ugnies ir į 
kurį įlašino kelis lašus iš specialaus buteliuko. 

Gėrimas pasirodė esąs labai stiprus, nes Fjora 
nesuspėjo išgerti jo viso ir kietai užmigo. 

Koridoriuje hercogas sutiko Filipą, kuris vaikščiojo 
pirmyn ir atgal; iš jo veido buvo matyti, kad jis verkė. 

- Kaip ji? - tuojau paklausė jis. - Aš galiu ją matyti? 

- Tiesioginio pavojaus nėra, bet tau ten negalima, 
Filipai. 

- Kodėl? 

- Ji nenori. 

- Ji laukia kito! - sušuko pasipiktinęs jaunuolis. - 
Jis čia šalia, Olivjė de la Maršas sulaikė jį laiptų 
apačioje. 

- Ji nenori matyti nė vieno iš jūsų... ir prašo mane 
tarpininkauti, kad būtų nutraukta jūsų santuoka. Ji prašo 
perduoti tau, kad tu esi laisvas nuo visų įsipareigojimų 
jos atžvilgiu. Tai jos pačios žodžiai, ir aš manau, kad 
ji visai teisi. 

- Monsinjore, - pasipriešino Selonžė. - Kodėl man 
neleidžiama pasakyti nė žodžio? Juk tai ir mano reikalas. 

- Kaip tu kalbi? Tu kreipiesi į Burgundijos hercogą. 
Į Burgundijos hercogą, kuris turi teisę pareikalauti iš 
tavęs, kad paaiškintum savo elgesį: visų pirma, tu vedei 
be mano sutikimo, antra, griebeisi šantažo, norėdamas 
gauti merginos ranką; ta mergina nuo gimimo taip 
suteršta, kad paskutinis mano valdinys atsisakytų ją vesti. 
Tu nusipelnei, kad aš atimčiau iš tavęs teisę vadintis 
Aukso vilnos ordino kavalieriumi. O dabar aš draudžiu 
tau ieškoti susitikimų su ja ir net prisiartinti prie jos. 
Atsimink, kad ji išgelbėjo tau gyvybę, ir nešdinkis! 
Užmiršk ją! 

- Jūs manote, kad tai lengva? - karčiai sušuko 
Selonžė. - Aš daug mėnesių bandžiau tai padaryti, nes 
maniau, kad ji numirė. O kai vėl ją pamačiau, tai 
pajutau... 

- Tie jausmai manęs visai nedomina. Aš, jūsų princas, 
įsakau jums visiems laikams nutraukti ryšį su pasileidusia 
moterimi, gimusia iš kraujomaišos, kuri, be to, dar yra 
mūsų pusbrolio prancūzo šnipė; antraip jums bus viešai 
nuplėšta garbė. 

- Ką jūs norite jai padaryti? Juk jūs nenorite jai 
bloga? Ji tokia jauna ir tiek daug kentėjo! 

- Tai priklausys nuo jūsų elgesio. Šiandien aš 
pasikalbėsiu su legatu, 0 jūs ruoškitės į Savoją, nes 
hercogienė Jolanda prašo pagalbos kovoje su šveicarais. 
Jūs pranešite jai, kad mes greitai atžygiuosime, ir liksite 
ten iki tol, kol aš jus pašauksiu. Iki pusiaudienio turite 
apleisti Nansi ir paimti su savimi penkiasdešimt kareivių. 

- Monsinjore, pasigailėkite! Ji nekalta, ir jūs tai 
žinote! 

- Aš ne tiek daug žinau, kaip jūs manote. Bet kad 
ir kokios būtų aplinkybės, ši santuoka turi būti nutraukta! 
Dėl savo užsispyrimo neverskite manęs atsikratyti ir jos! 
Žinokite, kad nuo šiol aš nenuleisiu nuo jos akių, nes 
noriu būti tikras, jog jūs paklusite. 

- Bet juk ji nepadarė jums nieko blogo? Leiskite 
man su ja atsisveikinti! Ji man išgelbėjo gyvybę! 

- Na, antraip jūs niekur neišvažiuosite, 0 aš daviau 
įsakymą! 

Su dideliu liūdesiu širdyje Filipas nusilenkė hercogui 
ir išėjo, paskutinį kartą pažvelgęs į duris, už kurių buvo 
vienintelė moteris pasaulyje, kurią jis mylėjo. Jis pasuko 
prie laiptų, bet prieš leisdamasis dar kartą kreipėsi į 
hercogą: 

- Tik vieną žodį, monsinjore! Aš noriu, kad parduotų 
visą mano turtą. Fjora nieko neturi, ir su tuo aš negaliu 
susitaikyti. Padarykite tai dėl manęs! 

- Jūs iš tikrųjų to norite? O kaip jūs pats ketinate 
toliau gyventi, jeigu jums nieko neliks? 

- Kai jūs galutinai laimėsite, aš noriu eiti tarnauti 
Venecijos dožui. Juk per karą žmonės gali užsidirbti 
didelį turtą! Jei tik ne... 

Pagarbiai nulenkęs galvą, bet neslėpdamas blogos 
nuotaikos, Selonžė pagaliau nusileido laiptais; Karolis 
Drąsusis palydėjo jį žvilgsniu, 0 jo lūpose suvirpėjo 
šypsena: 

- Na, mes dar pažiūrėsime! 


Kanauninko Žoržo Markezo namas Vilvjeno gatvėje 
buvo vienas geriausių Nansi namų, ir jis beveik 
nenukentėjo nuo sviedinių. Kaip tik į šį namą ir nuvežė 
Fjorą ankstų rytą, dar pusiau miegančią, kad ten ją 
galėtų prižiūrėti moteris, nes tai buvo neįmanoma pilyje, 
paverstoje tikromis kareivinėmis. Madam Nikolė, maloni 
magistrato nario žmona, noriai sutiko pateikti naujajam 
savo šeimininkui atsidavimo įrodymą. Tai buvo stambi 
šviesiaplaukė moteris, negraži, bet nuostabiomis rudomis 
akimis ir žavinga šypsena. Sužeistoji greitai užkariavo 
jos širdį ir pati pateko į tokią pat nelaisvę. 

O tuo metu naujasis hercogas stengėsi kuo geriausiai 
pasirodyti - kai reikėjo, jis puikiai mokėjo tai daryti, - 
norėdamas susilaukti savo naujų valdinių palankumo. 
Šventėms ir linksmybėms nebuvo galo. Karolis leido 
didžiulius pinigus, stengėsi visiems patikti ir kiekvieną 
apdovanoti. Savo naujuosiuose rūmuose jis sušaukė 
Lotaringijos valdų atstovų susirinkimą, kuriame pasakė 
atmintiną kalbą. 

- Netrukus jūs visi suprasite, kad savo ginklu aš 
siekiau veikiau jūsų gerovės negu savo, - kreipėsi jis į 
žmones, kuriuos buvo privedęs beveik prie bado mirties 
ribos ir kurie gyveno jo sugriautuose namuose. - Apvaizda, 
kuri norėjo, kad aš ateičiau pas jus, suteiks jums taip 
pat laimę gyventi mano valdomiems; pagaliau jūs galėsite 
susijungti ir gyventi laimingai ir ramiai, O šis miestas, 
mano naujųjų valdų centras, bus nuolatinė mano gyvenimo 
vieta. Jam papuošti aš ketinu pastatyti gražius rūmus, 
daug naujų puikių pastatų, išplėsti jo ribas iki pat 
Tombeleno ir taip išgarsinti jį savo valdymu, kad jis 
taps panašus į antrąją Romą, kokia ji buvo imperatoriaus 
Augusto laikais... 

Baigdamas jis paprašė juos laisva valia pripažinti jo 
teises, ir įkvėpta asamblėja, net nepalaukusi, kol jis baigs 
savo kalbą, prisiekė jam ištikimybę. 

- Tapti didelės karalystės sostine - dar ne viskas, - 
pasakė Nikolė Markez savo globotinei. - Kai pagalvoji, 
kaip praturtėjo Briugė, Lilis ir Dižonas, į galvą ateina 
tokios mintys... 

- Jūs nemylite savo jaunojo hercogo? 


- Jis puikus, bet vis dėlto vaikas, kaip sako monsinjoras 
Karolis. Jis niekuo neprilygs tokiam princu! Gyventi 
reikia savo laiku. 


Dalis Lotaringijos aukštuomenės stojo į naujojo valdovo 
pusę. Tai nemaloniai nustebino sveikstančią Fjorą, kuri 
jau klausinėjo pati savęs, kas gi laukia jos. Kasdien 
ateidavo Batistas Kolona sužinoti, kaip ji jaučiasi, ir 
tiesiog pasikalbėti. Jis papasakojo jai, kad Filipas išvažiavo 
į Savoją ir kad hercogas ir Kampobasas labai rimtai 
kalbėjosi apie jos likimą; po to pokalbio jie išsiskyrė 
kaip priešai. Kondotjeras, sužinojęs, kad Fjora nutarė 
nutraukti santuoką, pradėjo puoselėti dideles viltis ir 
pareikalavo, kad jį oficialiai pripažintų jaunikiu; jis norėjo 
gauti leidimą kasdien lankyti tą, kurią jau laikė būsimąja 
grafiene Kampobas. 

- Monsinjoras, - pasakojo Batistas, - pareiškė jam, 
jog nė kalbos negali būti apie tai, kad jūs ištekėsite 
už jo, nes jis visaip priešinsis tam, kiek tai nuo jo 
priklausys, be to, jis nutarė laikyti jus prie savęs kaip 
įkaitą... 

- Įkaitą? Bet kokiems tikslams ir kodėl? 

- Daugiau jums pasakyti, sinjora, aš neturiu teisės. 
Bet monsinjoras Karolis pasakė kaip tik taip. Kad ir 
kaip ten būtų, Kampobasas išėjo trenkęs durimis ir 
šaukė, kad daugiau niekada gyvenime netarnaus tokiam 
princui, kuris nemoka vertinti jam daromų paslaugų. 

- Išėjo, bet kur? 

- Jūs manim nepatikėsite, bet pagarbinti šventojo 
Jokūbo! 

Fjora nusijuokė, nes negalėjo įsivaizduoti nieko 
juokingesnio, kaip Kampobasą su piligrimo apsiaustu ir 
kepure. 

- Jis iškeliavo ten kartu su visais savo samdiniais? 
Na ir gražus reginys turėtų būti! 

- Aš manau, kad jis paliks savo “kondotą" Pjerforo 
pilyje, tada jiems nereikės mokėti. Kalba, kad jis jau 
seniai taupo pinigus, kuriuos gauna iš hercogo. Jis dar 
pasakė, kad keliaus pasimatyti su Bretanės hercogu, kuris 
jam kažkoks tolimas giminė. 

- Visa tai nesvarbu, - nutraukė jį Fjora, bet sielos 
gilumoje ji buvo veikiau patenkinta. 

Viena vertus, ji atsikratė žmogaus, kuris jai smarkiai 
trukdė, o kita vertus, - ji puikiai atliko savo misiją. 
Pažįstant kondotjerą taip, kaip jį pažinojo ji, buvo aišku, 
kad šv. Jokūbas ir Bretanės hercogas yra vienas ir tas 
pats žmogus - Prancūzijos karalius, kuriam Kampobasas 
ir atskleis visas savo nuoskaudas. Kaip tik to ji ir siekė. 
Tai supratusi, ji iš visos širdies pasidžiaugė, kad baigėsi 
šis gana negarbingas nuotykis. 

Užtat po geros naujienos atėjo kita, kur kas 
nemalonesnė. Vos įžengusi į Nansi, ji paprašė legatą 
grąžinti jai Estebaną, kad šis galėtų jai kaip ir anksčiau 
tarnauti. Bet jaunasis Kolona pranešė, kad Estebano 
niekur negali rasti: Atrodė, kad kitą rytą po to, kai 
išgelbėjo Fjorą nuo Virdžinijo durklo, Estebanas išgaravo. 
Apie jį nežinojo nei jo kuopos vadas, nei su juo tarnavę 
kareiviai. O Fjora smarkiai susijaudino, ir tai buvo 
ženklas, kad, nepaisant kuklios padėties, Estebanas turėjo 
vietą jos širdies kertelėje, kaip ir Demetrijas, kaip ir 
visi tie, kurie elgėsi su ja kaip tikri draugai. 

Estebano dingimas dar labiau įtikino ją, kad ji beveik 
visiškai nesuprato, kam hercogas laiko ją prie savęs. 
Galimas dalykas, kad jos padedamas atsikratytų Kampo- 
baso, o gal įkaitės istorija nebuvo tik pokštas? Viskas 
aplink ją buvo svetima: lova, kurioje ji miegojo, namas, 

miestas, visa šalis, ir jaunoji moteris norėjo tik vieno: 
grįžti į Paryžių pas savo brangiąją Leonardą, kurios jai 
vis labiau trūko. Artėjo Naujieji metai, ir ji pagaliau 
galėjo įvertinti šią mielą šventę, kuri surenka visus 
mylinčiuosius. Jai tai buvo Naujieji vienatvės metai, 
pirmieji, kuriuos ji sutiks be tėvo ir be Leonardos. Net 
Filipas, tas vaiduokliškas vyras, buvo toli nuo čia; be 
to, ji galutinai neteko jo. Aštuoniolikmetės širdis dar 
neužmiršo vaikiškų džiaugsmų ir gimtojo židinio šilumos, 
ir Fjora visą naktį verkė, nors būdama išdidi nemėgo 
ašarų; ji apverkė dar šiltus gimtųjų namų pelenus ir 
savo prarastąją laimę. 

- Aš juk irgi likau visai vienas, - pasiguodė jai kitą 
rytą Batistas, pamatęs jos paraudusias akis, - ir jeigu 
jūs nenorėsite švęsti kartu su savo šeimininkais, tai aš 
galėčiau aplankyti jus ir padainuoti keletą mūsų dainų. 

Batisto nuostabai, po šio pasiūlymo Fjora vėl pravirko. 
Ji pasidarė labai jautri. Dėkingumo ženklan ji pabučiavo 
berniuką į abu skruostus. 

Kalėdų išvakarėse trys raiteliai, visai nepanašūs į 
magus, paliko užpakaly savęs sniego užpustytus kelius ir 
įjojo į miestą pro la Grafo vartus: vyras, moteris ir 
jaunuolis. Vyras buvo Duglas Mortimeras, puikus su savo 
škotų gvardijos munduru, bet labai blogos nuotaikos 
todėl, kad atsidūrė prastoje draugijoje; moteris buvo 
Leonarda, ji jojo ant mulo, susisupusi į vilnonius ir 
kailinius drabužius ir tiek linksma, kiek sudirgęs buvo 
jos bendrakeleivis; jaunuolio vardas - Floranas; jis buvo 
bankininko mokinys; apimtas kelionių šišo, jis nieku būdu 
nenorėjo skirtis su sena panele Leonarda, 0 savo tyros 
širdies gilumoje puoselėjo viltį akis į akį susitikti su 
savo gražiąja dama. 

Netrukus visi trys stovėjo priešais Olivjė de la Maršą, 
kurį truputį šokiravo tokia marga draugija. 

- Aš turiu įteikti monsinjorui hercogui Prancūzijos 
karaliaus laišką ir palaukti atsakymo, - pareiškė 
Mortimeras jam įprasta šiurkščia maniera. 

- Jus tuoj pat palydės pas jį; o kas tokie šie žmonės? 
Jūs keliaujate su visa šeima? 

Kol škotas mėgino ištarti žodžius, kurie strigo jam 
gerklėje, Leonarda atsakė: 

- Aš priklausau šio storžievio šeimai? Žinokite, pone 
kapitone, kad karaliaus įsakymu jis turi tik saugoti mus, 
mane ir šitą jaunikaitį, kelionėje nuo pat Paryžiaus. 
Taip pat žinokite, kad man reikia pasikalbėti su jūsų 
šeimininku. Aš - donos Fjoros Beltrami guvernantė; jis 
laiko ją kaip savo belaisvę, ir 'aš nutariau pasiimti ją, 
nes kilmingai damai nepadoru būti kareivių draugijoje! 

- Aišku, - atsakė la Maršas, - na, o šitas? - ir jis 
parodė į Floraną. 

- Mano jaunasis tarnas arba pažas, kaip jums patinka. 
Aš esu Leonarda Mersė, - išdidžiai pareiškė ji, lyg 
norėtų pasakyti, kad ji - Ispanijos karalienė. 

- Viskas aišku, - abejingai sviedė kapitonas. - Jūsų 
vardas, mesire? 

- Duglas Mortimeras, iš Gleno Liveto Mortimerų, 
krikščioniškiausio karaliaus Liudviko, vienuoliktojo kara- 
liaus, pavadinto šiuo vardu, škotų gvardijos karininkas, 
- vienu atsikvėpimu išpyškino tas, puikiai suprasdamas, 
kam jis tą akimirką atstovauja. 

La Maršas atsakydamas palenkė galvą: 

- Prašom eiti paskui mane! 


Netrukus sena panelė ir škotas darė reveransą Karoliui 
Drąsiajam, kuris kaip paprastai buvo puošniai apsirengęs 
ir šiuo metu priiminėjo lankytojus toje salėje, kurioje 
rinkdavosi Lotaringijos valdų atstovai. Gal Leonardą ir 
pribloškė ją supanti prabanga, bet ji to neparodė, o 
tik ramiai pažvelgė į Žmogų, priešais kurį drebėjo pusė 
Europos. 


104 


Laikydamasis visų protokolo numatytų ceremonijų, 
Mortimeras, įpratęs gyventi karaliaus rūmuose, perdavė 
Burgundijos hercogui laišką, kuriame Liudvikas XI 
sveikino hercogą su pergale prie Nansi ir reiškė pačius 
broliškiausius jausmus, o pabaigoje prašė perduoti į jo 
pasiuntinio rankas “kilmingąją doną Fjorą Beltrami, kurios 
mirusį tėvą mes gerbėme ir laikėme savo draugu ir 
apie kurią su dideliu nerimu sužinojome, kad ji atsidūrė 
Lotaringijoje, kur ieško savo pusbrolio. Ši jauna dama 
brangi mūsų širdžiai, ir mes būsime labai nusiminę, jeigu 
ji patirs nemalonumų arba nuostolių, todėl laikysime 
broliškos meilės išraiška, jeigu ją perduos žmogui, 
atgabenusiam šį laišką, ir damai, kuri lydi tą žmogų, 
kad jie abu palydėtų ją per pasienio miestą Nevšatą, 
kur grafas de Rusijonas pasirūpins jos saugumu ir atsiųs 
pas mus...“ Toliau buvo įprasti tušti posakiai, bet Karolis 
Drąsusis susiraukęs perskaitė savo pusbrolio karaliaus 
laišką iki galo. Nevšatas - beje, pasidavęs jam, - buvo 
už penkiolikos mylių nuo Nansi, o grafas de Rusijonas, 
vienas geriausių karaliaus karvedžių, nebuvo pratęs 
vadovauti menkai kareivių saujelei. 


Laiškas hercogo rankose savaime susisuko į ritinėlį 
ir jis, prieš atiduodamas jį sekretoriui, įdėmiai pažvelgė 
į abu svečius, kurie kantriai laukė jo sprendimo. 

- Mes esame laimingi sužinoję, kad Prancūzijos sienos 
taip gerai saugomos, beje, mes tuo niekada neabejojome. 
O dėl donos Fjoros, tai mes puikiai suprantame, kad 
ji brangi mūsų pusbrolio, karaliaus Liudviko XI, širdžiai. 
Bet, deja, mums nežinoma, kur ji dabar yra... 

Tai pasakęs jis nutilo ir apsimetė nepastebįs, kaip 
staiga išblyško Leonarda ir jos akyse pasirodė išgąstis, 
kaip suraukė antakius Mortimeras. 

- Be to, - vėl pradėjo jis, - mes jos nepažįstame 
šiuo vardu. Pas mus čia yra grafienė de Selonžė, vieno 
geriausių mūsų kapitonų žmona, ir mus stebina, kad 
karaliui tai nežinoma. Tačiau visiškai aišku, kad mes 

negalėsime atiduoti Prancūzijos karaliui vienos iš 
kilmingiausių Burgundijos moterų. Taip mes ir parašysime 
mūsų gerbiamam pusbroliui. O kol kas, sere Mortimerai, 
jūs - mūsų svečias per visą Naujųjų metų šventę, nes 
mes nenorime, kad jūs šaltumėte tomis dienomis kelionėje. 
O jus, madam, tuojau palydės pas jūsų auklėtinę, kuri 
turi būti savo kambaryje dėl tam tikrų priežasčių... 

Kai po kurio laiko Nikolė Markez nuvedė Leonardą 
į Fjoros kambarį, ta negalėjo atsipeikėti iš nuostabos ir 
taip smarkiai užsimerkė, lyg būtų pamačiusi ryškią šviesą, 
bet globėja jau puolė prie jos ir suspaudė ją savo 
glėbyje. 

- Mano angelėli! Pagaliau aš jus radau! 

Jos nesimatė vos keturis mėnesius, bet tie mėnesiai 
joms pavirto keturiais šimtmečiais, ir ilgo jų susitikimo 
metu jos apipylė viena kitą klausimų ir glamonių lavina. 
Kiekviena turėjo tiek daug papasakoti, kad nė viena 
nežinojo, nuo ko pradėti. 

- Mums nieko gero neišeis, jei mes nepradėsime 
kalbėti iš eilės, - sugalvojo Fjora. - Kaip jūs sužinojote, 
kad aš čia? 

- Galiu atsakyti vienu žodžiu: Estebanas. 

Leonarda paaiškino, kaip išvytieji Kampobasas, kasti- 
lietis ir škotas nutarė išsiskirti: vienas - kad atsiskaitytų 
karaliui už atliktą darbą, kitas liko Tionvilio apylinkėse 
ar pačiame mieste, norėdamas stebėti, kas darosi pilyje. 
Kai Fjora išvyko į Pjerforą, jis iš tolo sekė eskortą, o 
paskui apsistojo pas vieną vietinį valstietį, kuris atveždavo 
parduoti į pilį malkų ir maisto produktų. Jis pastebėjo, 
kad atvažiavo Olivjė de la Maršas, ir slapta ėmė sekti 
ji šį kartą iki pat burgundų stovyklos, kur jis pateko 
į samdinių kuopą, norėdamas turėti galimybę laisvai 
vaikščioti po stovyklos teritoriją. 

Jaunos moters atsiradimas sukėlė ten smarkų nerimą 
ir smalsumą, ir Estebanas greitai surado tą vietą, kur 
ją įkurdino. Tai leido apsaugoti ją nuo Virdžinijo durklo, 

bet kritus Nansi jis suprato, kad negali išsiversti tik 
savo jėgomis, ir naktį kiek įkabindamas pasileido į 
Paryžių, kur Anjolas Nardi nuvedė jį pas karalių į Plesi 
le Tūro pilį... kartu su Leonarda, kuri reikalavo leisti 
jai vykti kartu su jais. 

-  Pasirašęs taikos sutarį su Burgundija, - tęsė 
Leonarda, - mūsų karalius manė, kad dabar niekas negali 
jam sutrukdyti pareikalauti jūsų. Man atrodo, kad karalius 
labai gerbia jus, o mums visiems taip rūpėjo jūsų likimas! 

- Iš dalies jūs buvote teisūs. Bet jūs man nieko 
nepapasakojote apie Demetriją. Jis vis dar pas karalių 
Liudviką? 

- Ne. Jis netoli nuo čia, Žuanvilio pilyje su Lotaringijos 
hercogu Renė II: Karalius “paskolino" jį jaunajam 
hercogui, kad jis gydytų senąją hercogienę de Vodemon, 
jo senelę, kuri labai serga. Be to, Demetrijas sudarė 
jaunojo hercogo horoskopą, ir šis taip smarkiai prisirišo 
prie Demetrijo, kad daugiau nenori su juo skirtis. Karalius 
sutiko. Kai Estebanas nutarė vykti su savo šeimininku, 
dalį kelio - iki San Dizjė - jis keliavo kartu su mumis. 

- Tai Demetrijas metė mane? - susimąsčiusi pratarė 
Fjora. - O aš maniau, kad mes sudarėme sutartį? Bet, 
matyt, mano likimas rūpi jam mažiau negu "vaiko" 
likimas. 

- Vaiko? 

- Taip hercogas Karolis vadina tą, iš kurio jis atėmė 
žemes ir karūną. . 

- Jis įsitikinęs, kad jame neliko nieko vaikiško. Tai 
labai įdomus žmogus! Bet dabar jūs turite papasakoti 
man, ką visą tą laiką darėte be savo senosios Leonardos. 

Fjoros pasakojimas buvo ilgesnis. Ji papasakojo viską 
labai atvirai, nedarydama nuolaidų savo skaistybei, ir 
kartais Leonarda raudonuodavo, klausydamasi kai kurių 
detalių, bet kai Fjora baigė, ji tik energingai nusišnirpštė 
- tai buvo ženklas, kad ji smarkiai jaudinasi, - o paskui 
pabučiavo Fjorą į kaktą. 

- Norėčiau, kad jūs kuo greičiau visa tai užmirštumėte, 
mano angelėli, tačiau tai sunku padaryti su hercogu 
Karoliu, kuris nori laikyti jus kaip savo belaisvę. 

- Jis sakė Kampobasui, kad aš - jo įkaitė. 

- Suprantama. Bet kodėl jis tada taip išdidžiai atsakė 
šitam nepakenčiamam Mortimerui, kad ponios Selonžė 
vieta - šalia jo? Tuo labiau kad, kaip man tapo žinoma, 
jūs ketinate atsisakyti šios garbės ir nutarėte prašyti 
panaikinti santuoką? 

- Iš tiesų keista, bet nereikalaukite iš manęs, kad 
aš paaiškinčiau jums Karolio Drąsiojo poelgius. To niekas 
negali padaryti, net... jis pats. 

Atėjus vakarui jos abi kartu su Batistu Kolona, kuris 
atėjo hercogo atsiųstas, nuėjo į šv. Jurgio bažnyčią. 

Pirmą kartą po apsilankymo Paryžiaus Dievo Motinos 
katedroje Fjora klausėsi mišių. Bet ji sudarė taikos 
sutartį su pasaulio Viešpačiu dėl to, kad Jis apsaugojo 
Filipą - neleido jam žūti nuo Kampobaso špagos, ir 
šioje bažnyčioje, taip fantastiškai išpuoštoje, kad panėšėjo 
į stebuklingą mišką, ji klausėsi, kaip žavingai gieda 
Burgundijos hercogo kapela.  Apsisagstęs geriausiais 
papuošalais, Karolis Drąsusis sėdėjo chore; traukė akį 
jo apsiaustas, išsiuvinėtas auksu ir brangakmeniais. Šalia 
buvo jo karininkai, bet, nepaisant paradinių uniformų, 
jie atrodė blyškūs ir nekrito į akis. 

- Argi leistina moters pagimdytam žmogui taip kelti 
save į aukštybės? - paklausė Leonarda. 

- Man atrodo, - atsakė Fjora, - kad jis laiko tai 
savaime suprantamu dalyku. Juk jis - visų Vakarų didysis 
hercogas, ir, jei tikėsime tuo, kas kalbama, greitai bus 
karalius. Šiandien jo surengta šventė - tai tik vienas 
žingsnis kelyje į tai. Batistas man sakė, kad greitai jis 
vėl imsis ginklo ir pradės laisvinti Savojos hercogienės 
žemes ir keršyti šveicarams. 

- O ką jis darys su mumis? Juk jis neketina įtraukti 
jūsų į palydą ir vežiotis su savimi, kaip tas senovės 
valdovas belaisves, kurias pririšdavo prie vežimo? 

- Su įkaitais taip paprastai neišsiskiriama, 0 jis mano, 
kad aš kaip tik esu įkaitė. Nemanau, kad mums tai 
bus sunkiau negu visiems pasiuntiniams, kurių daugybę 
jis irgi pradeda tampytis kartu! 

Iš visų pusių pasigirdo garsūs “tyliau", ir tai abiem 
moterims priminė, kad bažnyčia - ne vieta pokalbiams. 
Jos tai suprato ir savo balsais įsiliejo į bendrą naujametinę 
maldą. 

Po švenčių joms reikėjo rimtai apie viską pagalvoti, 
bet išvykimo dieną pas jas užėjo atsisveikinti Mortimeras, 
norėdamas paimti su savimi Floraną: hercogas neleido 
nė vienam prancūzu nuo šiol būti šalia jo. Berniukas 
verkė, šaukė ir maldavo, bet jam niekas nepadėjo, kol 
škotas šaltu balsu jam pareiškė: 

- Jums buvo suteikta per daug garbės, kad jus laikė 
vyru. Gal man pavyks išprašyti hercogą, kad leistų jums 
pasilikti tarp moteriškų sijonų? 

Poveikis buvo magiškas. Floranas baisiai išbalo ir tuoj 
pat išėjo krautis savo daiktų. Grįžęs jis tylėdamas žvilgsniu 
- tik žvilgsniu, kupinu nevilties, atsisveikino su Fjora ir 
Leonarda ir sušuko: 

- Šitas Mortimeras, be abejo, baidyklė, bet jis 
neįsimylėjęs jūsų, kaip daugelis kitų, ir jūs negalite 
įsivaizduoti, kaip man tai patinka! 

Penktas skyrius 


Artėjančios mirties ženklai 


Sniego pūgos užpustė Jugonės žiotis, kur beveik išnyko 
visi pėdsakai. Nuo to laiko, kai kariuomenė paliko 
Pantarliją ir įtvirtintą Jugo pilį, kur Arbonas, valdęs ją 
hercogo vardu, atidavė kareiviams išgrobstyti savo bufetą 
ir vyno rūsius, vėjas pavirto į tikrą uraganą, O armijai 
dar reikėjo pasiekti tą vietą, kuri skyrė Roną ir Reiną. 

Armijai? Iš tiesų tai buvo palaida minia, kuri vilkosi 
per visą kelią. Visa tai panėšėjo į pasitraukimą, nes be 
dvidešimt tūkstančių kareivių, kuriems vadovavo įvairūs 
kapitonai, gurguolėje buvo šimtai įvairių palapinių, kilimų, 
dėžių ir dėžučių brangenybėms, puošnių drabužių, 
manuskriptų, sidabro dirbinių, taip pat monetų - pasakiškų 
hercogo maldyklos turtų, tarp kurių išsiskyrė dvylika 
auksinių apaštalų figūrų, monstrancija ir kiti kulto 
reikmenys. O kur dar daugybė kunigų ir giesmininkų ir 
pagaliau visa tai, kas priklausė hercogo kanceliarijai su 
visais valdininkais ir pačiu kancleriu Jugoniu, baldais ir 
daugybe kitų daiktų. Visa tai turėjo parodyti visai Europai 
ir visam pasauliui, kad žemėje nėra lygių burgundų jėgai 
ir  organizuotumui. Beje, šį; karą pradėjusio hercogo 
Karolio nuomone, karas turėjo greitai ir pergalingai 
baigtis: tai tik baudžiamoji ekspedicija, turinti įtvirtinti 
valdžią labiaų nei bet kada. 

Pačioje kalno viršūnėje ant sniego stovėjo pats Karolis 
Drąsusis ir didžiuodamasis žiūrėjo, kaip juda ši nejtikimai 
didžiulė kolona. Jis jau matė save ne Burgundijos 
hercogu, o Hanibalu, pereinančiu Alpes žiemą, ir jį 
nelabai jaudino, kad tai tik Jura! Jis apgailestavo, kad 
nebuvo nė vieno dramblio. 

Jis stovėjo čia jau keletą valandų, nekreipdamas 
dėmesio į šlapią sniegą ir žvarbų vėją, ir godžiai stebėjo 

šį gyvą jo galybės paliudijimą - įvairių armijų vėliavas 
ir daugybę kariškų gairelių. Pro jį Žžygiuojantys kareiviai 
stengėsi laikytis tiesiai ir nekreipti dėmesio į blogą orą. 
O jis nė nesirengė palikti savo stebėjimo posto. 

Greta stovėjo jo brolis Antuanas, o truputį atokiau 
jų, apsimuturiavę iki pat akių, tie, kurie pastaruoju metu 
sudarė įprastinę jo palydą iki pat Nansi: Milano 
pasiuntinys Žanas Pjeras Panigarola, smarkiai susisupęs 
apsiaustu, pamuštu kiaunės kailiu, iki pat akių užsismaukęs 
tamsiai raudono aksomo gobtuvą, ir grakštus jaunuolis, 
kuris iš tiesų buvo Fjora. Salene jie buvo priversti 
palikti Olivjė de La Maršą, nes jis susirgo dizenterija. 

Išvakarėse tos dienos, kai jie turėjo palikti Nansi, 
sausio dešimtąją, Karolis Drąsusis liepė pašaukti pas jį 
Fjorą, kurį ką tik pasitaisė po sužeidimo. Jis priėmė ją 
vieną savo ginklų kabinete; ten jis apžiūrinėjo naujo 
tipo arbaletą, kurį jo užsakymu pagamino vienas vokiečių 
ginklakalys. 

- Dona Fjora, - pasakė jis neatsisukdamas, - aš 
manau, kad jums žinoma, jog rytoj mes išvykstame į 
žygį, norėdami nubausti šveicarų plėšikus ir grobikus? 
Aš nusprendžiau, kad jūs keliausite kartu su seru 
Panigarola, monsinjoro Milano hercogo pasiuntiniu, jis 
man žinomas kaip vienas protingiausių ir labiausiai 
apsišvietusių. žmonių, ir kadangi jis beveik visada būna 
šalia manęs, tai mes visi gana dažnai keliausime kartu. 

- Monsinjore, prašau atleisti, bet kodėl jūs taip 
reikalaujate, kad aš jus lydėčiau, be to, kokiu vardu? 
Jei aš - įkaitė, tai paaiškinkite, kodėl? Jūs pats sakėte 
Duglui Mortimerui, kad aš esu grafienė Selonžė, bet 
juk jums labai gerai žinoma, kad aš prašiau nutraukti 
santuoką? Prašiau to, ko jūsų malonybė trokšta taip pat 
karštai, kaip ir aš. 

Tebelaikydamas rankose arbaletą, hercogas atsisuko ir 
pažvelgė į jaunąją moterį su šypsena akyse: 

- Jūs esate puikiai išauklėta, dona Fjora! Bet argi 
jums niekada nesakė, kad neįprasta užduoti klausimų 
hercogams? O jūs, kaip man pasirodė, uždavėte jų 
pakankamai? Bet vieną kartą aš padarysiu išimtį ir 
atsakysiu, jeigu jūs... prižadate man suteikti garbę... 

- Garbę?! Aš, galingajam Burgundijos hercogui? 

- Būtent. Aš jums pasakysiu, ko man reikia. O dabar 
pasižiūrėkime, ko jūs pati manęs klausėte... Jūs - įkaitė? 
Tam tikra prasme - taip. Turėti jus šalia... o kartais, 
iškilus pavojui, saugoti jus, tai garantuoja man dar dviejų 
žmonių klusnumą... 

- Dviejų? Bet juk, kaip aš girdėjau,  Kampobasas 
išvažiavo? 

- Jis grįš. Svarbiausia, kad jis ir Selonžė nenužudys 
vienas kito ir neskirs viso savo laiko jums. O dabar 
pakalbėkime apie santuokos nutraukimą! Legatas išvyko 
pas imperatorių Frydrichą, norėdamas išgauti iš jo 
neutralumą kare, kurį aš ketinu pradėti. Kartu jis spręs 
ir šį klausimą. Todėl iki to laiko jūs turite teisę vadintis 
grafiene Selonžė. 

- Man šis vardas nepriklauso, ir aš nesirengiu juo 
vadintis! 

- Kaip jums patinka. Jus pristatys rytoj pasiuntiniui 
jūsų florentietišku vardu. Jūsų globėja važiuos su jumis 
patogiausia karieta. O dėl jūsų, tai čia aš prieinu prie 
savo prašymo esmės: jūs lydėsite mane raita ant arklio, 
žinoma, jei mokate joti... 

- Monsinjore, juk jūs galėjote padaryti prielaidą, kad 
mane gerai išauklėjo? 

- Puiku, bet dar reikia, kad jūs sutiktumėte apsivilkti 
kostiumą, kurį šiuo momentu tikriausiai atnešė į jūsų 
kambarį. Tas kostiumas... vyriškas... 

Fjora nusijuokė: 

- Jeigu jūs norite tik šito, monsinjore, tai vieni 
niekai! Aš jau turiu vyrišką kostiumą, su kuriuo be 
jokio vargo keliavau nuo pat Florencijos! 

- Jeigu jūs pripratusi prie tokių kostiumų, tai juo 
geriau, bet aš norėčiau, kad apsirengtumėte būtent tą, 
kurį aš jums nusiunčiau! Kaip tik tai yra svarbiausia, 
kodėl aš noriu joti su jumis visą žygio metą. 

Grįžusi į Markezų namus, Fjora iš tikrųjų rado savo 
kammbaryje padėtas ant lovos juodo šilko siauras kelnes, 
išsiuvinėtus plonos drobės marškinius ir trumpą aksominį 
puikios skaisčiai raudonos spalvos apsiaustą, ant kurio 
vienos rankovės buvo išsiuvinėtas Burgundijos herbas su 
sidabriniais papuošimais, kurie visiškai pribloškė Fjorą. 
Prie tokio pat aksomo skrybėlės buvo pritvirtintas auksinis 
medalionas su šv. Jurgio atvaizdų; šalia gulėjo sunki 
auksinė grandinė ir puikus jojimui skirtas apsiaustas iš 
plonos juodos gelumbės, pamuštas kiaunės kailiu; visą 
tą aprangą užbaigė zomšos batai su kailiu, bet jaunoji 
moteris tik probėgšmais pažvelgė į visa kita. Ji tebežiūrėjo 
į liemenę, kai įėjo Leonarda, nešina krūva drabužių, 
kuriuos ji ketino sukrauti į dėžę, ir Fjora pagalvojo, 
kad ji gali paaiškinti situaciją. 

- Juk jūs pati burgundė? - paklausė ji. - Tikriausiai 
jūs žinote, koks čia herbas? Monsinjoras Karolis ką tik 
atsiuntė man visus šiuos drabužius. Aš turiu apsirengti 
jais ir joti šalia jo ant arklio. 

Leonarda paėmė liemenę ir ėmė ją apžiūrinėti. 
Vedžiodama pirštu per sudėtingą siuvinėjimo piešinį, ji 
įtemptai mąstė, o kai numetė liemenę prie kitų rūbų, 
Fjorai pasirodė, kad ji išblyško. 

- Na ką? - nekantriai paklausė ji. 

- Dabar jau niekas nenešioja tokio herbo. Jis priklausė 
monsinjorui Karoliui, kai jis vadinosi grafas Šarolė. 
Sidabrinis skydas reiškia vyriausią giminės sūnų. Man 
atrodo, kad kai Žanas de Brevajis tarnavo pas jį, jis 
ir nešiojo tokį herbą... 

- Neįtikėtina... 

Štai kur šuo pakastas! Kitą dieną, kai jie sustojo 
Nevšate - ten Karolis Drąsusis turėjo perimti vadovavimą 

armijai, - Fjora priėjo prie jo tuo metu, kai jis tikrino 
savo arklio pakinktus. 

- Aš įvykdžiau jūsų nurodymą, monsinjore, bet, 
prisipažįstu, negaliu suprasti šio kostiumo paskirties. Tai 
padaryta... norint pabrėžti panašumą? 

- Taip, - atsakė hercogas itališkai. - Mane džiugins, 
jei šios kampanijos metu šalia manęs bus kažkas, kas 
primins man praėjusių dienų draugą, kurį aš mylėjau. 

- Kurį jūs mylėjote? - pasipiktino Fjora. - Ir jūs 
drįstate tai sakyti po to, kai nė nebandėte jo išgelbėti? 

- Aš nieko negalėjau padaryti. Jo nusikaltimas buvo 
sunkus, nes jis įžeidė Dievą ir žmogiškumą. Buvo daug 
kartų geriau leisti nukristi šiai galvai ant ešafoto, negu 
palikti jį pūti kokioje nors kalėjimo duobėje. Žanas 
buvo mano draugas. Mes drauge skaitėme Plutarchą, 
drauge plaukiojome jūra, drauge kovojome, drauge gėrėme 
ir valgėme. Jis galėjo pasikliauti mano draugyste, aš 
būčiau radęs jam puikią nuotaką, O jis... - sušuko Karolis, 
staiga apimtas įniršio, - jis išvažiavo, nepasakęs man nė 
žodžio, jis sutrypė viską, kas buvo, dėl moters kūno; 
beje, tai buvo jo sesers kūnas. Aš laikiau jį doriausiu, 
O jis pasirodė esąs toks, kaip ir visi kiti, kaip ir mano 
tėvas, kurį varė iš proto pirmas sutiktas sijonas... net 
blogesnis už visus kitus! 

- Ne, - švelniai pasakė Fjora, - jis buvo tik 
neįmanomos, uždraustos meilės auka... bet vis dėlto tai 
buvo meilė! 

Jis žiūrėjo jai tiesiai į akis, ir buvo matyti, kad jo 
įsitikinimas silpnėja. 

- Jūs manote? 

- Tai iš tiesų taip. O jūs pats, monsinjore... jei būtų 
kitaip, tai kodėl aš greta jūsų ir su šiais drabužiais? 

- Jūs teisi. Aš... man jo labai trūko. O jūs sukuriate 
man jo buvimo iliuziją, dar stipresnę dėl to, kad jums 
dabar tiek metų, kiek buvo jam tada. O dabar, - pridūrė 
jis, - užteks apie tai kalbėti. 

Kalvis baigė savo darbą. Hercogas atsisėdo į balną 
ir ėmė vytis didįjį bastardą, kuris laukė jo toliau. Fjora 
matė, kaip jis tolo, ir negalėjo suprasti, kodėl ją staiga 
užplūdo gailestis... 

Nuo to laiko jis ėmė rodyti jai nepaprastą dėmesį, 
ypač tomis savaitėmis, kurias jie praleido Bezansone, kur 
prie jų prisijungė kelios vietinių kareivių kuopos. Buvo 
labai keista stebėti, kaip pasikeitė jo elgesys su Fjora, 
kai jis sužinojo visą jos gimimo paslaptį. Priešiškumas 
ir įtarumas dingo, ir jo elgesys pasidarė beveik draugiškas; 
tai prieštaravo įvykių logikai. Kartais vakarais jis kviesdavo 
ją pasiklausyti savo choro; sužinojęs, kad ji moka groti 
liutnia ir gana gerai dainuoja, prašydavo ją padainuoti 
su Batistu, o kartais ir pats dainuodavo su jais. 
Vieninteliai jų klausytojai buvo Antuanas ir Milano 
pasiuntinys. 

Fjora greitai susidraugavo su Žanu Pjeru Panigarola. 
Jam buvo apie keturiasdešimt metų, jo veidas buvo 
susimąstęs - tokie būna kai kurių šventųjų statulų veidai, 
bet tik iš išorės. Subtilus ir išsimokslinęs, jis puikiai 
suprato humorą, sugebėjo įdėmiai stebėti žmogaus natūrą 
ir buvo geras diplomatas. Beveik kasdien jis rašė ilgus 
laiškus Milano hercogui Marijai Sforcai, ir netrukus Fjora 
pamatė, kad jis pažinojo Karolį Drąsųjį geriau negu jo 
paties broliai. Be to, jis nesunkiai perprato permainingą 
Liudviko XI politiką, nes labai sėkmingai ėjo pasiuntinio 
pareigas, kol Frančesko Sforcos, dabartinio hercogo tėvo, 
valstijų valdovo ir Prancūzijos karaliaus mirtis nutraukė 
seną draugystę, jau susiejus Milano ir Burgundijos 
interesus. 

Šis neva berniukas, išmanęs Platoną, Sofoklį ir Hesiodą, 
pasiuntiniui labai patiko, tuo labiau kad jis žinojo, jog 
tai buvo žavinga moteris, 0 jis nusimanė apie Ievos 
dukteris ir mokėjo įžvelgti grožį po bet kokiu apdangalu. 

- Jūs tikriausiai esate florentietis, - pasakė jam kartą 
vakare Fjora juokdamasi. - Man atrodo, kad jūs turite 
visas jų teigiamas savybes, o gal ir trūkumus! 

- Aš puikiai jaučiuosi būdamas ir milaniečiu, juolab 
kad mūsų miestas negali prilygti Raudonosios lelijos 
miestui. Bet prisipažįstu, kad pavyzdžiu jums dėl senjoro 
Lorenso! Koks protas! Koks gilus mąstymas! Aš nepažįstu 
nieko, išskyrus Prancūzijos karalių, kas galėtų jam prilygti! 

- O jūsų nežavi monsinjoras Karolis? 

Panigarola papurtė galvą ir susimąstęs ėmė apžiūrinėti 
brangią Venecijos stiklo taurę, pilną vyno, kuris žvakės 
liepsnos šviesoje spindėjo kaip rubinas. 

- Jis ir Žavi, ir gąsdina mane. Jis - paskutinis 
praėjusios epochos atstovas, ir jo giminė labai greitai 
išnyks. Paskutinis feodalas, galimas dalykas, paskutinis 
riteris, Žako Lalengo mokinys, nuolat ištroškęs žygių, 
kaip ir šis keliaujantis paladinas, kuris leidžia savo 
gyvenimą tam, kad nepraleistų nė vieno turnyro ir 
išmėgintų jėgas su geriausiais Europos kariais. Kasdieninio 
gyvenimo rūpesčiai ir smulkmenos jam neegzistuoja. Jis 
buvo labai turtingas ir galingas, tačiau tai - seniau... Jis 
niekada nesirūpino savo tauta, kuri, jo nuomone, turi 
gaminti visą šitą prabangą ir užtikrinti karinę galybę, ir 
todėl labai sielojasi dėl to, kad iš tėvo, hercogo Pilypo 
palikimo neliko nieko, išskyrus brangenybes ir prabangos 
dalykus. 

- Nieko? Aš žinojau, kad jis turėjo reikalų su užsienio 
bankais, bet nemaniau, kad... 

- Kaip taip nusigyveno? Deja, tai tiesa. Jis gyvena 
svajodamas apie šlovę, svajoja valdyti visą Europą, nes 
laiko save geriausiu karo vadu pasaulyje. Jo nelaimei, 
čia jis susidūrė su karaliumi, kuris yra nepaprasto proto 
žmogus ir, be to, nepažįstantis jokio sąžinės graužimo. 
Taip puiki auksinė bitė patenka į tinklą, kurį audžia 
“pasaulinis voras“... 

- Bet argi karalius Liudvikas nepasirašė taikos sutarties 
Solevre? 

- Žinoma, pasirašė, bet ar tik jūs nemanote, kad jis 
tuo pasitenkins? Savaime suprantama, kad jo kariuomenė 
neperžengs sienos ir kad jis atsisakė padėti Lotaringijos 
hercogui, kad nebūtų priežasčių užginčyti savo paties 
parašą, bet jis kariaus kitaip. 

- Kaip kitaip? 

- Frančesko Beltramio dukra, kurią aš turėjau 
malonumą taip artimai pažinti, turi mane lengvai suprasti, 
nes karaliaus Liudviko karas - tai ekonominis karas. Iš 
tiesų jis turi galingą armiją, bet leidžia į darbą tik savo 
auksą, ir būkite tikra, kad šveicarai, su kuriais mes 
dabar kariaujame, gavo jo pakankamai. Be to, Liudvikas 
nusilpnino flamandų prekybą, ištuštino burgundų rinką, 
sudarydamas nuolatinę konkurenciją. Jo laivai neleidžia 
Genujos ir Venecijos prekybiniams laivams įplaukti į 
Antverpeną ir kitus burgundų uostus, per kuriuos tiekia 
prekes į Briugę, ir tai siutina flamandus. Jis trukdo 
pirkti grūdus. Jo ranka matyti visur! Jam pavyko 
sutramdyti Austrijos karalių Sigizmundą ir kantonus, kurie 
iki šiol buvo jo amžini priešai. Su auksu jis išprašys 
lauk iš Prancūzijos anglus... 

- Juk buvo ne tik aukso. Buvo taip pat vyno ir 
maisto produktų. 

- Aš tai Žinau. Beprasmiška kalbėti, kad monsinjoras 
Karolis įvertino tai kaip absoliučiai netinkamą būdą šitaip 
atsikratyti priešo, - pridūrė juokdamasis Panigarola. 

Tą vakarą jis išgelbėjo Fjorą nuo įprastų nusivylimų 
ir kančių: buvo praėję lygiai metai, kai ji atidavė savo 
ranką Filipui, susijungdama su juo, kaip išdidžiai galvojo, 
visam gyvenimui. Bet vakaro pabaiga vis dėlto buvo 
gana nemaloni ir Fjora, nors buvo nuvargusi, visą naktį 
nesumerkė akių. 

1476 metų vasario vienuoliktąją Karolis  Drąsusis 
pasiekė pirmąją savo pergalę, tiesa, be jokios kovos. 

Nesuskaičiuojama jo armija galų gale perėjo Žunio žiotis 
ir apsistojo už trijų su puse Ijė nuo žiočių ir Grandsono, 
vieno iš ekspedicijos tikslų. Tuo pat metu Pjero de 
Linjano italai - armijos avangardas - judėjo į Zenevos 
ežero pusę, pakeliui atėmę iš konfederatų  Romoną. 
Tačiau pagrindinė atrama kol kas buvo Grandsonas, 
miestas tvirtovė, pastatyta pietiniame Nešatelio ežero 
krante. 

Karolis Drąsusis tenorėjo susigrąžinti tai, kas jam 
priklausė prieš metus. 1475 metais Berno, Bazelio ir 
Liucerno kantonų gyventojai nusprendė užgrobti Vo 
žemes, priklausiusias Savojai. Tuo pačiu jie pasiglemžė 
ir Šį Burgundijos kampelį, kurio savininkas Jugas de 
Šalonas Oranžas drauge su Karolio Drąsiojo kariuomenės 
likučiais nuobodžiavo prie Neiso sienų. Grandsonas, gana 
solidžiai įtvirtintas ir puikiai ginamas Pjero de Žunio, 
po ilgos aplinkinių kaimų valstiečių apgulties, bado ir 
sunkiosios šveicarų artilerijos atakų buvo priverstas 
pasiduoti. Rudeniop jų rankose atsidūrė visa Vo žemė, 
su kurios gyventojais buvo elgiamasi pakankamai griežtai. 
Vienintelė Ženeva išvengė ištuštėjimo, užmokėjusi už tai 
dvidešimt šešių tūkstančių florinų išpirką; tokia buvo 
miesto damų brangenybių ir iš bažnyčių paimtų varpų 
vertė. 

Devynioliktą dieną siaubingomis oro sąlygomis - 
nepakenčiamame šaltyje krito šlapdriba - buvo pasiektas 
Grandsonas. 

- Nepasakyčiau, kad Prancūzija su Burgundija lauktų 
mūsų išskėstomis rankomis, - tarė Leonarda, kai statant 
palapines pas ją į karietą įsiropštė Fjora. - Oras normalus 
tik per didelius karščius. Kitu laiku pila lietus ir stūgauja 
nepakenčiamas vėjas - viskas taip bjauru... Ar kada nors 
anksčiau matėte tokią šlykščią žiemą arba rudenį? 

- Jūs greičiausiai pamiršote savo jaunystę, - pasakė 
Fjora. - Florencijoje buvo puikus oras! Teisingai sakoma, 

jog prisiminimai apie tai, ką esi praradęs, būna tik 
malonūs. 

Karolis Drąsusis nusprendė įsirengti stovyklą netoli 
Gizo. Raudonai auksinės vėliavos puikiai derėjo prie 
kalvos žalumos, o penki šimtai vėliavėlėmis išpuoštų 
palapinių darė tikrai nepakartojamą įspūdį. Kita stovyklos 
dalis, puslankiu išsidėsčiusi slėnyje tarp miesto ir kalvos, 
siekė Arnoną, nedidelę siaurą upę, už vieno Ijė įtekančią 
į ežerą. 

- Su Grandsonu neturėtų būti jokių sunkumų, - 
pranešė hercogas Karolis Panigarolai ir Fjorai, kai jie 
visi trys stebėjo virš ežero nusileidžiančią naktį. Tolimiausi 
jo krantai drauge su miesto kontūrais jau grimzdo į 
tirštą rūką. - Prieš tris savaites miesto gyventojai pagrobė 
Berno kuopos vadą Brandolfą Šteiną ir perdavė jį mums. 
Dabar jis Burgundijoje. 

- Tuomet kodėl miesto vartai iki šiol uždaryti ir 
nesirodo jokia gyventojų delegacija, monsinjore? - 


paklausė pasiuntinys. - Aš manau priešingai. Jie ginsis 
iš paskutiniųjų. Juk šveicarai - puikūs kariai... 
- Tie piemenys ir žemdirbiai? - su panieka sviedė 


hercogas. - Mes juos sutvarkysim nepaleidę nė dešimties 
šūvių! Ir tegul jie pasisaugo mano pykčio, nes aš pratęsiu 
karą Aukštutinės lygos* kantonuose! 

- Šito tai jau tikrai nepatarčiau jūsų malonybei. Kalnų 
rūstumas teikia jų gyventojams nepaprasto didvyriškumo! 

- Pažiūrėsim! 

Grandsono apgultis truko devynias dienas ir devynias 
naktis. Mažąjį miestelį atakavo įvairiausių rūšių ginklais. 
Tvirtovės viduje siautėjo gaisrai, sukelti taikliai paleistų 
degančių sviedinių. Netrukus pilis atrodė gerokai apdegusi 
ir apgriuvusi. Baigtis visiems buvo aiški: penki šimtai 


* Aukštutinę lygą sudarė Bernas, Fribūras, Bazelis, Ciūrichas, Liucerna, 
Ūris, Švicas, Soleris ir Untervaldenas, o dešimt elzasiečių miestų - 
Žemutinę, kuri po Pjero de Hagenbacho represijų irgi pasidarė priešiška 
Karoliui Drąsiajam. 

žmonių negalėjo ilgai priešintis penkiolikai tūkstančių. 
Apsuptas iš visų pusių, netekęs vado dalinys gana greitai 
pasidavė. Tai, kas prasidėjo po to, buvo siaubinga... 

Fjora, Panigarola ir Batistas Kolona, stovėję hercogui 
už nugaros sinjorų, sudariusių jo štabą, apsupty, sukrėsti 
iki širdies gelmių stebėjo žudynes. Pjero burgundai išmetė 
iš bokšto šešiasdešimt tvirtovės gynėjų. Jie darė tai 
juokdamiesi, sakydami, jog laikas išmokyti juos skraidyti 
be sparnų. O tuo metu palei tvirtovės sienas ant medžių 
po kelis buvo pakarti apie keturi šimtai kareivių. Kai 
kurie su parištais po kaklu akmenimis buvo nuskandinti 
ežere. 

Milano pasiuntinys neslėpė savo pasipiktinimo: 

- Argi galima šitaip elgtis su kariais? Juk jie kovojo 
vykdydami savo pareigą. Atleiskite, bet tokiam karo vadui 
kaip jūs visiškai netinka toks elgesys! 

- Liaukitės! Šie žmonės to nusipelnė! Nepamirškite, 
kad jie sutrypė daugybę Vo žemės miestų. Beje, toks 
pats likimas laukia ir kitų šveicarų, jeigu tik jie pasipainios 
man po kojomis! 

- Bet, monsinjore, juk jie - kariai, savanoriškai sudėję 
ginklus! 

- Panigarola, jūs pernelyg jautrus! Tai gera pamoka 
tokioms šiukšlėms... | 

- Neužmirškite, jog kai kurie iš jų medžiodavo lokius 
ir erelius! 

- Man atrodo, jog tai tikra niekšybė! - pratrūko 
Fjora, nebegalėdama ilgiau tramdyti pasipiktinimo. - 
Beginklių žmonių žudymas - tikro bailumo įrodymas. Aš 
atsisakau dalyvauti šioje piktadarybėje! 

Nustumdama į šalį kaimynus ji pasileido į stovyklą 
ir netrukus lyg kulka įlėkė į palapinę, kurioje Leonarda 
skaitė savo "valandas". 

- Ruoškitės, Leonarda! Mes išvažiuojame! Aš einu 
paruošti arklių. Sukraukite daiktus ir laukite manęs! 

- Kas atsitiko? 

- Hercogas Karolis žudo tuos nelaiminguosius, kurie 
pasidavė jam šį rytą. Kas bus, tas bus, bet aš nepasiliksiu 
šalia šio budelio nė minutei! 

- Na pagaliau! - sena panelė su palengvėjimu atsiduso 
ir puolė krauti į odinį kelionmaišį visus po ranka 
papuolusius daiktus. - Aš taip ilgai apie tai svajojau! 

- Jūs džiaugiatės, jog mes išvykstame? Tokiu oru? 
Aš net nežinau, kur važiuosime! 

- O, aš dingčiau iš čia net ir tuomet, jei lietus piltų 
kaip iš kibiro, o iš dangaus byrėtų kumščio dydžio 
kruša! Jei nežinote, kur vykti, aš pasakysiu. Eikite, 
atveskite arklius! 

Netrukus abi moterys šuoliavo keliu į Montanji, tuo 
pačiu, kuriuo atvažiavo čionai per Žunio žiotis. Tai 
buvo vienintelis joms žinomas kelias. Be to, jis buvo 
taip ištryptas kariuomenės, kad vytis juo bėgles turėjo 
būti gana sunku... 

Staiga už posūkio prieš jas išdygo geležinė siena: iki 
dantų apsiginklavusiems raiteliams vadovavo žmogus, ant 
kurio mėlyno herbo Fjora apmirusia širdimi įžiūrėjo 
sidabrinius erelius. Pakeltas antveidis nepaliko jokių 
abejonių dėl raitelio asmenybės. Kurį laiką Fjora dvejojo, 
tačiau supratusi, jog kitos išeities nėra, nusprendė veikti 
atvirai. 

Filipas ją tučtuojau pažino: 

- Jūs? Kur jūs jojate? - Fjorai nespėjus atsakyti, 
pridūrė: - Džiaugiuosi, matydamas jus, madam Leonarda, 
bet maniau, jog esate protingesnė. - Jis prijojo prie 
pat Fjoros ir nejučia nusišypsojo: - Iš jūsų išeitų Žavus 
jaunuolis! Bet dėl Dievo, paaiškinkite man, ką čia 
veikiate? 

- Bet juk ir taip viskas aišku! Aš išvažiuoju, aš bėgu, 
aš gelbsčiu savo gyvybę! Įkaitas atsirakino kalėjimo duris! 
- su įsiūčiu sviedė ji. - Po viso to, kas įvyko, už jokį 
pasaulio auksą neliksiu šalia to pabaisos hercogo! 

- Hercogas - pabaisa? Bet ką jis jums padarė? 

- Man? Nieko... Nors dėl to galima būtų pasiginčyti, 
tačiau reikalas ne tas. Aš mačiau, kaip jis elgiasi su 
Grandsono įgulos kariais, kurie išdrįso jam pasipriešinti. 
Kai jie pasidavė, buvo šimtais išžudyti. Juos mėtė nuo 
aukštų sienų, korė ir skandino ežere! Nenorėjo palikti 
nė vieno, kuris galėtų šauktis dangaus rūstybės. Tačiau 
jis neišvengs atpildo! 

Po Fjoros žodžių stojusi tyla pabrėžė Filipo pasimetimą: 

- Kai jį apima pyktis, jis tampa baisus, aš tai Žinau... 

- Pyktis? Jį? Nieko panašaus! Jis šypsojosi, netgi 
juokėsi. Tai, kas vyko, jam be galo patiko! 

- Atrodo, jog tai jam gana įprasti dalykai, - pridūrė 
Leonarda. - Aš girdėjau apie jo žygius Dinane ir Lježe 
- jis nepasigailėjo net kačių! 

-  Nusiraminkite, brangioji Leonarda! Jūs vis tiek 
neįtikinsite mesiro Selonžė! Karolis Drąsusis - jo dievas, 
tačiau aš labiau linkusi garbinti tą, kuris turi gailestingą 
širdį! Todėl prašau duoti mums kelią ir leisti vykti 
toliau. 

- Jūs taip skubate? - lėtai ištarė Filipas. - Prisipažinsiu, 
norėčiau susitikti su jumis mūsų stovykloje... 

- Filipai, mums nebėra apie ką kalbėtis. Aš paprašiau, 
kad mūsų sutuoktuves anuliuotų. Mūsų brangusis hercogas 
turėtų būti patenkintas - jūs atgavote laisvę! Man atrodo, 
kad jis jau nužiūrėjo jums vieną kilmingą damą... 

- Kam ji man? - nesusivaldė Selonžė, įžeistas pašaipaus 
Fjoros tono. - Aš nesutinku su jokia anuliacija! Aš 
mylėjau ir mylėsiu tiktai jus, Fjora, ir ką jūs bedarytumėt... 

- O ką tokio aš padariau? Jūs kažkuo mane įtariate? 

- Taip... Atsimenate... Tionvilį? 

- Nėra jokio reikalo mums čia šūkauti ir linksminti 
aplinkinius savo ginčais. Mes daromės juokingi. Tiesa, 
dabar ir tokios pramogos virto retenybe. Tačiau netrukus 
galėsite savo žmonėms pasiūlyti kai ką įdomesnio: ant 
medžių kabo šimtai pakaruoklių. Hercogas jiems paaiškins, 
jog tai nepaprastai juokinga. O dabar - praleiskite mane! 

- Ne! - riktelėjo Filipas, čiupdamas jos arklį už 
apynasrio. 

Tuo metu iš už posūkio išniro dar vienas raitelis, 
kuris turėjo sukaupti visą savo patyrimą ir jėgą, kad 
nesusidurtų kaktomuša su stovinčiais ant kelio. 

- Dona Fjora, ačiū Dievui! Aš jus radau! 

- Jūs ieškojote manęs? 

- Jūsų ieško monsinjoras! Jis reikalauja tučtuojau 
grąžinti jus į stovyklą! Gavau įsakymą žūtbūt pargabenti 
jus. 

- Liaukitės, Batistai! Grįžkite į stovyklą ir pasakykite 
savo ponui, kad aš atsisakau paklusti! Jis pareikalavo, 
kad lyčėčiau jį šiame žygyje, tačiau aš nebeturiu jėgų! 
Tai, ką pamačiau, pribaigė mane. Perduokite jam tai! 

- Ak! 

Batistas nuraudęs nusigręžė. 

- Tai paskutinis jūsų žodis? - sušnabždėjo jis. 

- Taip. Atleiskite man, Batistai. Žinau, kad tai nelabai 
malonu, bet... 

- O aš manau, jog reikalai daug prastesni, negu jūs 
įsivaizduojate, - įsikišo Filipas. - Batistai, kas atsitiks, 
jei dona Fjora negrįš su jumis? Esu tikras, kad atsakote 
už tai... savo galva... 

- Bet tai neįmanoma! - pasipiktino Fjora. - Jis negali 
atsakomybės už mano elgesį suversti šiam vaikui! 

- Jūs klystate. Kai hercogas Karolis įširsta, nebegali 
kontroliuoti savo veiksmų. Tikriausiai jūs smarkiai jį 
įžeidėte? Ką jūs jam pasakėte? 

- Negaliu tiksliai prisiminti, bet man rodos, aš 
užsiminiau apie niekšybę... apie bailumą. Batista, maldauju, 
pasakykite man teisybę! Ar mesiras Selonžė teisus? 

Jaunasis Kolona nuleido galvą. 

- Bet juk tai baisu! - su pasišlykštėjimu ištarė Fjora. 
- Nejaugi galima šitaip piktnaudžiauti valdžia? Filipai, 
kaip jūs galite tarnauti tokiam žmogui? 

- Aš žinau jo trūkumus ir teigiamybes. Be to, 
prisiekiau ištikimybę, kai jis įšventino mane į riterius ir 
apdovanojo Aukso vilnos ordinu. 

- Jūs prisiekėte ir man, - švelniai tarė Fjora. 

- Tačiau ši priesaika nepanaikina pirmosios. Aš grįžtu 
pas jį, kad drauge kovočiau prieš šveicarus, kurie kaupia 
jėgas. Be to, privalau jam pranešti, jog Savojos hercogienė 
išvyko iš Turino į Zenevą. Būtinai turiu jį pamatyti... 
0.jūs... jei norite, važiuokite iš čia! Grįžkite į Burgundiją! 
Laukite manęs Selonžė! Aš grįšiu kartu su Batistu! 
Patikėkite, su juo nieko neatsitiks! Atsakau už tai. 

Jie ilgai žiūrėjo vienas kitam į akis, ir Fjora pajuto, 
kaip jos širdyje kažkas atgijo ir pražydo. Nejaugi baisūs 
laikai iš tikrųjų praėjo ir laimė grįžta pas ją? Filipo 
akys degė meile, kaip ir tą naktį Fjezolėje, O vardan 
šito ji buvo pasiryžusi viskam. Ir Fjora, apimta begalinio 
švelnumo, nusišypsojo jam. 

- O jei jūs abu pradingsite? Toks išbandymas būtų 
ne mano jėgoms! Grįžkime, Batistai. O jūs, Filipai, 
tęskite kelionę ir jei nesunku... patausokite save. 

Ji uždėjo ranką ant jo geležinės pirštinės ir jaunojo 
žmogaus akyse plykstelėjo linksma ugnelė. 

- Pabandyk pasikalbėti apie meilę su savo svajonių 
moterimi apsikarstęs šitomis geležėlėmis! - sumurmėjo 
jis. - Pamirškite tą kvailą anuliaciją, mano mieloji! Jūs 
- mano mylima žmona... ir Karolis Drąsusis turės su 
tuo susitaikyti! 

Po ketvirčio valandos Fjora su Leonarda grįžo į 
burgundų stovyklą. Batistas Kolona palydėjo jas iki 
palapinės ir buvo jau belekiąs pranešti apie savo misijos 
rezultatus, bet staiga suklupo ant kelių priešais jaunąją 
moterį: 

- Aš niekuomet nepamiršiu to, ką man padarėte, madam. 
Jei kada nors jums prireiks mano gyvybės - ji jūsų! 

- Šito niekuomet nebus, Batistai, bet vis dėlto dėkoju 
jums. 

Kurį laiką ji žvelgė jam įkandin, po to pasisuko į 
Leonardą, kuri ramiu veidu kraustė kelionmaišį, ir pratarė: 

- Ką jūs turėjote galvoje sakydama, jog vėliau 
pasakysite, kur mes vykstame? 

Leonarda atsakė ne iš karto, tarsi abejodama. 
Ištraukusi iš aksominio futliaro pergamento ritinėlį, ji 
pasakė: 

- Norėjau atiduoti jį jums tada, kai mes vėl atgausime 
laisvę, bet nieko ypatingo neįvyks, jei padarysiu tai 
dabar: karalius Liudvikas, atsidėkodamas už paslaugas, 
kurias jam padarėte, padovanojo jums nedidelę pilį 
Luaros slėnyje, šalia jo pilies Plesi le Tūre. Stai 
dovanojimo raštas. 

Ji ištiesė ritinėlį, tačiau Fjora atstūmė jos ranką. 

- Nemanau, kad kada nors ten gyvensiu. Likusią 
gyvenimo dalį greičiausiai praleisiu Burgundijoje. O, 
Leonarda, jūs nė neįsivaizduojate, kokia aš laiminga! 
Niekada nebūčiau patikėjusi, kad tai įmanomas dalykas! 
Jaučiuosi taip, tarsi grįžčiau į gyvenimą po ilgos ilgos 
ligos... Grąžinsime raštą karaliui ir padėkosime jam... 

- Žinoma, žinoma, bet... siūlyčiau neskubėti. Man atrodo, 
kad su hercogu Karoliu dar ne viskas baigta. Gyvendamas 
šalia tokio žmogaus niekada negali būti ramus! 

Ir Leonarda rūpestingai paslėpė futliarą. 

Didžiuliam Fjoros nustebimui Karolis Drąsusis kitą 
rytą nė neužsiminė apie tai, kas įvyko vakar, jis tiktai 
garsiai, kad girdėtų ir Fjora, kreipėsi į jaunąjį Koloną: 

- Įsakymas, kurį daviau vakar, galioja ir rytdienai. 
Batistai, aš patikėjau tau apsaugą moters, kurią noriu 
matyti šalia savęs. Tu privalai pasirūpinti, kad ji pernelyg 
nenutoltų nuo mūsų... 

Jaunoji moteris šypsena padrąsino vaikiną. Nuo šiol 
Fjora nė už ką nepaliks burgundų stovyklos, nes Filipas 
vėl buvo šalia. 

Koks džiaugsmas stebėti jį ateinantį drauge su didžiuoju 
bastardu į hercogo palapinę, gaudyti jo žvilgsnį ir šypseną! 

Akimirkai minia, nuolatos supanti Karolį Drąsųjį, kažkur 
dingdavo ir jie likdavo vieni. Zinoma, tai atsitikdavo 
labai retai ir tekdavo vėl grįžti žemėn. Filipas turėjo 
išvykti drauge su Antuanu ir armijos avangardu, kuriam 
hercogas davė užduotį išvalyti jam kelią - ty. užimti 
Vomarkiuso pilį, užstojusią kelią į Nešatelį ir trukdžiusią 
tolimesnį judėjimą palei ežerą. 

Ir iš tikrųjų, netoli Grandsono tarp Juros ir didžiulio 
ežero plytėjo nemaža lyguma, kuri palaipsniui siaurėdama 
užsibaigė apaugusiu medžiais akmenynu, jungiančiu kalnus 
su skaidriu ežero vandeniu. Šią lygumą buvo galima įveikti 
dviem keliais: vienas ėjo palei kalnus ir vadinosi Via Detra, 
ne tik pavadinimu, bet ir išvaizda primindamas senovės 
romėnų kelius, o kitas vingiavo palei ežerą ir šioje vietoje 
suko į šiaurę. Vomarkiusas stovėjo prie antrojo kelio. 

Hercogas aiškino: 

- Nuostabioji mūsų pusseserė, Savojos hercogienė, 
perdavė man gandus, kurių pilnos šios apylinkės. Keletas 
tūkstančių kantonų gyventojų su Berno žmonėmis priešaky 
turi susirinkti Nešatelyje ir iš ten pulti mus. Tokiems 
kariams kaip mes nėra ko bijoti, tačiau mes juos vis 
dėlto aplenksime. 

- Kodėl mums nepalaukus jų čia? - pasidomėjo didysis 
bastardas. - Stovyklą puikiai saugo upė ir kiti įtvirtinimai, 
kuriuos mes padarėme patrankoms. Be to, tie kalniečiai 
turi nedaug kavalerijos. Mūsiškiai lygumoje turėtų įgyti 
didžiulę persvarą. 

- Galbūt. Bet aš manau, kad geriausias mūsų 
sąjungininkas bus greitis. Jūs užgrobsite Vomarkiusą, kad 
reikalui esant galėtumėte suteikti mums paramą. Po to 
į priekį eisiu aš su visa armija. Netikėtumo efektas 
turėtų pasiteisinti ir mes atakuosime Nešatelį gyventojams 
dar nespėjus suorganizuoti tikros gynybos. 

- Vadinasi, stovyklavimas baigtas? 

- Ne. Mes niekur neskubame. Aš juk sakiau - 
geriausias mūsų sąjungininkas yra greitis, todėl negalima 

surišti sau rankų jokiais vežimais, bagažu, kanceliarijos 
turtais ir moterimis, sekančiomis paskui mus. Patikėkite, 
tai bus tiesiog karinė išvyka ir mes nė sykio neapnuoginę 
ginklų atsidursime prie Nešatelio sienų! 

- Pasiuntiniai vyks su jumis?* 

- Jeigu monsinjoras manęs neišsiųs, aš vyksiu paskui 
jį, - įsikišo Panigarola. - Argi nesu savo pono akys ir 
ausys? O kartais ir balsas? 

- Jūs esate daugiau nei pasiuntinys, nes mes jaučiame 
jums didelį draugiškumą, - maloniai atsakė hercogas, - 
jūs liksite su mumis. 

- Ar galiu tikėtis, kad pasiuntinys liks su hercogu 
vienas? - žiūrėdamas į Fjorą, diplomatiškai paklausė 
Filipas. - Kai kurie pažai man atrodo pernelyg gležni, 
kad galėtų nešioti visą ginkluotę. 

Milanietis, pastebėjęs šį Žvilgsnį, šyptelėjo: 

-  Monsinjoras hercogas palieka savo brangenybes 
stovykloje. Jam leidus, aš padarysiu tą patį su brangenybe, 
kurią jis kažkada man patikėjo. 

Kitą rytą, kovo dešimtąją, Vomarkiuso tvirtovė krito 
nuo galingų burgundų smūgių. Užkariautojai paliko joje 
savo įgulą ir kovo vienuoliktąją, šeštadienį, armija pradėjo 
tai, ką hercogas pavadino “karine išvyka". 

Fjoros širdyje ilgam išliks prisiminimas apie tą ūkanotą 
rytą. Susisupusi į kailinius, padovanotus hercogo, Fjora, 
stovėdama prie savo palapinės angos, stebėjo lyguma 
tolstančią vyriškio figūrą, panašią į geležinę statulą, 
apvainikuotą auksiniu liūtu. Jis šuoliavo ant Mauro, savo 

jį išsirikiavę skriejo Aukso vilnos ordino kavalieriai, 
kiekvienas su savo herbu: fantastiškas grifų, leopardų, 


* Sunerimęs Milano hercogas, norėdamas būti geriau informuotas, iš 
tikrųjų atsiuntė dar tris pasiuntinius - Palavičinį, Viskontį ir Grimaldį. 
Karolis Drąsusis atsisakė imti juos į žygį ir visus tris nukreipė į 
Orbė. 

jaučių, chimerų ir sirenų pasaulis... Virš jo žirgo galvos 
virpėjo auksinis lelijos žiedas, ant kurio žiedlapių žybčiojo 
deimantai - apgailėtinas, amžiams prarastas karališkos 
valdžios simbolis. Beje, paties hercogo labai neapkenčia- 
mas. 

Išaušusi diena buvo pilka, o dangus apsiniaukęs. 
Kairėje stūksoję Albero ir Šoserono kalnagūbriai dar 
buvo padengti sniegu, o lygus ežero paviršius blykčiojo 
lyg metalas. Apačioje vingiuotu Via Detros keliu kaukšėjo 
avangardas, grįžęs iš Vomarkiuso, o pagrindinė armijos 
dalis aplenkdama Grandsoną nyko tolumoje palei ežerą 
nutiestu keliu. Fjoros akimis žiūrint, ši tolstanti kariauna 
atrodė gana keistai: hercogas nepasirūpino netgi karine 
rikiuote, nebeliko jokios tvarkos, užleidusios vietą 
savotiškam nerūpestingumui. Buvo tikimasi, jog niekam 
neteks stoti į mūšį, nes įveikus tam tikrą atstumą, 
šveicarai bus užklupti nelauktai. 

To galima buvo tikėtis tik atmetus galimybę, jog jie 
ką nors įtaria. 

Karolis Drąsusis nė neįsivaizdavo, kad jo laukia 
profesionali armija iš rinktinių, užgrūdintų mūšiuose karių, 
gimusių šalyje, kurioje tiek pat karių, kiek vyrų. Tai 
buvo žmonės iš Bazelio, Strasbūro, Fribūro, Solevro, 
Bjeno, Badeno ir daugybės kitų miestų. Henrichas Heldlis 
11 Hansas Valdmanas atsivedė būrį iš Ciūricho, o 
Šachnachtlis ir Halvilis - septynis tūkstančius iš Berno. 
Švicas atsiuntė trečdalį visų savo gyventojų, vadovaujamų 
Rudolfo Redingo. Tai sudarė apie tūkstantį du šimtus 
kareivių. Abu mažieji kalnų kantonai - Uris ir 
Untervaldenas - kiekvienas po penkis šimtus. Iš viso 
susirinko nuo penkiolikos iki dvidešimties tūkstančių 
žmonių, kurie tuo pačiu metu kaip ir burgundai patraukė 
į Grandsoną, ketindami atkeršyti už nužudytus brolius. 
Karolis turėjo susidurti su pačiais pavojingiausiais Europos 
pėstininkais, tačiau kol kas jis šito nežinojo, todėl ramiai 
šnekučiavosi su jojusiu šalia dar vienu įbroliu Boduenu, 

princu d'Oranžu, o taip pat su Žanu Lalengu ir Olivjė 
de la Bomu. 

Vidurdienį, kai Fjora su Batistu žaidė šachmatais, jie 
abu staiga atsigręžė į tą pusę, kurioje neseniai išnyko 
armija. Tolumoje pasigirdo keistas triukšmas, kažkas 
panašaus į ilgą kauksmą, kurio prigimtis dėl didelio 
nuotolio buvo visiškai neaiški. Tačiau ten, vietoje, jis 
turėjo kelti tikrą siaubą. Triukšmas nutilo ir vėl 
atsinaujino su nauja jėga. Fjoros širdį sukaustė baimė. 

- Kas tai galėtų būti? - paklausė ji. 

- Garbės žodis, nežinau, - atsakė Leonarda, sėdėjusi 
šalia už stalo ir siuvusi. Dievobaiminga moteriškė dėl 
visa ko persižegnojo. 

- Aš girdėjau, - įsikišo pažas, - kad Šveicarijos 
kalnuose yra skylės, per kurias kalnai kvėpuoja ir tas 
kvėpavimas labai toli girdėti... Jei tai tiesa, tuomet... 

- Tuomet hercogas didžiuliam savo netikėtumui 
susidūrė su šveicarais, - užbaigė Fjora. - Dieve mano, 
nuo šito kauksmo kraujas gyslose stingsta! 

Fjora drauge su pažu išėjo iš palapinės. Triukšmui 
nutilus stojo spengianti tyla. Grandsone, kur ant upės 
kranto iki šiol kabojo pakaruokliai, irgi viešpatavo tyla. 
Sargybiniai nutilo ir įsiklausė. Staiga vėl sugriaudėjo 
siaubingas kauksmas. 

- Tai per daug toli, kad būtų galima susigaudyti, - 
pratarė Batistas, - tačiau viena aišku - ten vyksta kova. 

Daugiau niekas nieko nepasakė. Fjora ilgesingai 
pagalvojo apie Filipą. Jo narsumas buvo visiems žinomas. 
Tikriausiai jis kaunasi pačiame kovos sukūry, pasiruošęs 
paaukoti savo gyvybę už hercogą. Atsiklaupusi šalia 
Leonardos, ji ėmė iš visos širdies melstis. 

Baisiausi dalykai prasidėjo apie vidurdienį. Staiga 
pasirodžiusi burgundų armija buvo panaši į milžinišką 
riedančią bangą, ginusią nesuskaičiuojamą daugybę išsigandusių 
žmonių, vežimų ir arklių. Tuo pat metu visiškai šalia vėl 
sugriaudėjo tas siaubą keliantis kauksmas - tai buvo kariniai 

Ūrio ir Liucernos trimitai. Ir vis dėlto šį sykį juos 
perrėkė beprotiškas klyksmas: “Gelbėkitės, kas galit!“ 

- Bėgame! - vien lūpomis ištarė Batistas. - Armija 
bėga. 

Tai, kas vyko toliau, Fjorai atrodė tarsi blogas sapnas. 
Netrukus pasirodė dulkėtas nuo galvos iki kojų Panigarola. 

- Greičiau! Kur arkliai?! Mes turim pasivyti hercogą! 

Jo rūbai buvo aptaškyti krauju. 

Po kurio laiko Fjora suvokė, jog drauge su Leonarda, 
Batistu, pasiuntiniu bei jo sekretoriumi, tarnais ir arkliais 
šuoliuoja į Orbė pusę. Beje, jie buvo ne vieni: bėgo 
visi, pasilikę stovykloje - kas kojomis, kas ant arklių, 
kas vežimuose. Niekas nežinojo, kur. Tačiau -siaubas, 
kurį kėlė vis labiau artėjantis šveicarų karo trimitų 
kauksmas, aptemdė žmonių protą. 

- Kas atsitiko? - paklausė Fjora. 

- Neįsivaizduojamas dalykas: tuo metu, kai keletas 
mūsų dalinių persirikiavo, būriai, jau atlikę šį manevrą, 
pasileido bėgti, visus įtraukdami į beprotišką sūkurį. Iš 
miško iššokusi šveicarų gauja ėmė atakuoti iš flangų, 
sukeldama papildomą paniką. Šis pralaimėjimas tiesiog 
absurdiškas! To dar niekada nėra buvę, tai neįtikėtina! 
Du trečdaliai armijos pasitraukė netgi nestoję į mūšį! 

- Vadinasi, jūs susidūrėte su šveicarais? 

- Taip. Prisipažįstu, tai buvo siaubinga! Staiga aš 
pamačiau didžiulę pėstininkų falangą: apie aštuonis 
tūkstančius vyrų ėjo petys į petį, atkišę į priekį durtuvus, 
du kartus ilgesnius už mūsų! Milžiniškas ežys, virš kurio 
levėsavo žalios vėliavėlės ir viena didelė balta vėliava. 
Šie žmonės kovėsi plikomis rankomis, ant odinių striukių 
užsivilkę trumpas kirasas, o galvas užsidengę metaliniais 
šalmais. Jų veidai buvo nuskusti, į vieną ausį visi buvo 
įsivėrę po auksinį auskarą. Atrodė, jie atėjo iš pasakos, 
kad pasėtų siaubą ir baimę. 

Sėdėdama balne Fjora atsigręžusi nužvelgė paliktą 
stovyklą su prašmatniomis palapinėmis, patrankomis ir 
visu kitu turtu. 

- Hercogas Karolis iš tikrųjų viską palieka? 

Panigarola gūžtelėjo pečiais: 

- Juk tai beprasmiška, tiesa? Teko gerokai pasistengti, 
kad jis nejlįstų vienas į patį mūšio įkarštį. Jį išgabeno 
jėga. O šveicarams, užgrobusiems stovyklą, teks pats 
brangiausias karo grobis*. Man atrodo, - pridūrė jis, - 
kad mes galime neskubėti. Mūsų niekas nebepersekioja... 
šveicarai beveik neturi kavalerijos. Be to, dabar jie visi 
užsiėmę plėšimu. 

- Kur monsinjoras hercogas? - paklausė Batistas. 

- Jis priekyje. Mes prisidėsime prie jo Franš Kontė. 
Tačiau prieš tai truputį pailsėsime Zunio viešbutyje. Man 


* Grobis iš tiesų buvo fantastiškas. Be pačios stovyklos su palapinėmis, 
maisto atsargomis, arkliais, ginklais, kurių užtektų apginkluoti visą 
armiją, šveicarams atiteko auksinės dvylikos apaštalų figūros ir brangios 
relikvijos, sudariusios hercogo kapelą, Pilypo Gerojo rožančius, sidabro 
dirbiniai ir Valstybės kanclerio bei didžiojo bastardo Antuano indai, 
šimtai kostiumų, siuvinėtų auksu, paauksuotas hercogo sostas, šventinis 
galvos apdangalas ir, žinoma, vienintelės pasaulyje jo brangenybės: 
Didydis Burgundijos deimantas, kurio niekas niekuomet neberas, vėliau 
pavadintas “Sansi", baltasis deimantas “Florentietis"“, “Jorko Rožė“, 
“Trys broliai“, milžiniški brangakmeniai “Peregrinas" ir “Nonparėjus", 
hercogo Raiščio ordinas, papuoštas brangakmeniais ir deimantais, 
Didžiojo Aukso vilnos ordino Magistro grandinė, keletas kilogramų 
įvairiausių brangenybių, vertų “Tūkstančio ir vienos nakties“, geriausi 
hercogo rūbai, auksinių ir sidabrinių monetų skrynios... Visų šių 
šveicarams iš dangaus nukritusių turtų dėka prasidėjo Kantonų 
suklestėjimas. Fugeriai sugebėjo už gana priimtiną kainą supirkti iš 
karių visas neįsivaizduojamas brangenybes, apie kurias pastarieji nieko 
nenutuokė. Dabar jos kainuoja milijonus dolerių. Pridursime, jog 
Šveicarijos muziejuose demonstruojami daiktai, laimėti būtent Grandsono 
mūšyje. Daugelis jų saugomi Vienos Ilobynuose. Keletas brangenybių 
priklauso Prancūzijos karūnai arba laikomos Anglijos karališkųjų lobių 
dalimi. Yra jų ir Austrijoje bei Toskanoje. Deimantas “Sansi", nupirktas 
prezidento Ziskaro d'Esteno, grįžo į Prancūziją. 

atrodo, - jis švelniai šyptelėjo, - kad dona Leonarda 
teigiamai įvertins mano planą. 

- Pone pasiuntiny, aš dėkinga ir už tai, kad nepaleidote 
arklių šuoliais... 

Saujelė žmonių aplinku liūdesio ir bejėgiškumo 
iškankintą princą - tai viskas, ką kitos dienos vakare 
buvo galima pamatyti mažyčiame Nozerua miestelyje, 
įsikūrusiame ant vėjo nugludintos kalvos šlaito, panašaus 
į atverstą į dangų delną. Iš milžiniškos hercogo Karolio 
armijos beliko tik atminimas. Žinoma, mūšyje žuvo 
nedaugelis, tačiau italus užvaldęs siaubas persimetė į 
kitus būrius ir jie išsisklaidė didžiulėje teritorijoje 
įvairiausiomis kryptimis. Hercogas, palikdamas mūšio lauką, 
davė įsakymą kaip nors sutramdyti šitą beprotišką paniką, 
tačiau jau nieko nebebuvo galima padaryti. Apakusi ir 
apkurtusi armija bėgo lyg elnių banda iš liepsnojančios 
girios. 

Ūkanotą rytą narsūs miestelio gyventojai matė 
prajojantį išbalusį vyrą tviskančiais šarvais. Jame nebuvo 
likę nė lašelio gyvybės, į tolį įsmeigtas Žvilgsnis nieko 
nebematė. Jis jojo apsnigta gatve ir arklio kanopų 
bildesio beveik nesigirdėjo. Hercogas traukė į pilį. Sutikti 
pakelėje žmonės žemai jam lenkėsi. Lengvas vėjelis 
nešiojo iš lūpų į lūpas šnabždesį, jog tarp jį lydinčių 
ponų jau nebėra Nozerua sinjoro, Jugo de Šalono 
Oranžo. Jeigu jis neskuba atidaryti pilies vartų savo 
mylimam hercogui, vadinasi, atsitiko kažkas negero, todėl 
Nozerua apgaubė liūdesys, pilkesnis už sunkius dangų 
užgulusius debesis. Hercogą sveikino kone paslapčia, o 
daugelis žegnojosi tarsi išvydę laidotuvių procesiją. Pilies 
vartai užsivėrė už princo, pirmą sykį patyrusio 
pralaimėjimą, nugaros. Jis atrodė mirtinai sužeistas... 

Tačiau kai Panigarola su palydovais atvyko į pilį, jie 
išvydo verdantį, aktyvų žmogų. Karolis Drąsusis siuntė 
pasiuntinius į visas puses, įsakęs surinkti iš mūšio lauko 
pasprukusius karius; rašė laiškus į Lotaringiją ir 

Liuksemburgą, prašydamas atgabenti artilerijos; iš Bur- 
gundijos ir Bezansono buvo laukiama pinigų ir maisto. 
Labiausiai stebino tai, kad jis nuolatos kalbėjo, o juk 
anksčiau jis vertino tylėjimą. Hercogas kiekvienam aiškino: 
mūšio baigtis - atsitiktinumas. Kalčiausi yra bailūs italai, 
po to - anglai ir valonai. Kai tik bus surinkta nauja 
armija, šį sykį - tikrų drąsuolių, jis grįš į Šveicariją. 

- Tai truks ilgiausiai savaitę, - pareiškė jis pritrenktam 
Panigarolai, - mes įkursime naują stovyklą čia, netoli 
Saleno. Aš parašiau Olivjė de la Maršui. Jis jau turėjo 
pasveikti ir dabar užsiims būtiniausiais reikalais. - Po 
to jis pasisuko į Fjorą, kuri nustebusi žvelgė į jį: - 
Jums nepasisekė pirmajame kare, tačiau pažadu, kad 
greitai pamatysite ką nors geresnio... daug geresnio ir 
labai greitai. 

- Monsinjore, - sumurmėjo ji, - atleiskite, kad drįstu 
užduoti jums klausimą... Bet ar yra žinių... apie grafą 
Selonžė? 

Hercogo akyse žybtelėjo apsimestinio linksmumo 
liepsnelė. 

- Ne. Kaip ir apie mano brolį, šalia kurio jis kovėsi. 
Tačiau aš nuoširdžiai tikiuosi, kad su juo neatisitiko 
nieko blogo, nes toje pačioje grupėje aš mačiau ir 
princą d'Oranžą, kuriam buvo patikėtas vadovavimas 
avangardui. Galbūt greitai mes viską sužinosime... 


Kitą rytą į miestą įžengęs didysis bastardas Antuanas 
atsivedė su savimi didžiulį kavalerijos būrį. Jis atnešė 
šiokių tokių naujienų. Šalia Antuano jojo Matjė de 
Pramas mirtinai išbalusiu veidu ir užverktomis akimis. 
Nulipęs nuo žirgo jis puolė hercogui po kojomis. Jis 
nedaug tegalėjo pasakyti: Matjė matė, kaip Filipas de 
Selonžė parkrito žemėn ir virš jo pakibo kardas, tačiau 
jis nespėjo ateiti į pagalbą, nes buvo įtrauktas į bėgančios 
kariuomenės sūkurį. Po to Filipo kūno nebematė. Karoliui 
už nugaros pasigirdo prislopintas riksmas, virtęs dejone. 
Kai jis pasuko galvą, pamatė didžiules Fjoros akis. Jos 

buvo pilnos siaubo. Ji neverkė, nesiūbavo, kaip atsitinka 
tiems, kurie netenka sąmonės. Ji virto statula. Ir tik 
drebančios lūpos išdavė, jog ji dar gyva. Karolis, švelniai 
apglėbęs jos suakmenėjusius pečius, pratarė: 

- Eime, mano vaikeli, eime. Paverksime drauge. 


Šeštas skyrius 


Paliktoje palapinėje 


Nuo to laiko tarp princo, kankinamo gėdos ir išdidumo, 
ir jaunosios moters, netekusios paskutinės savo gyvenimo 
vilties, užsimezgė keista draugystė. Hercogas, patyręs 
žiaurų pralaimėjimą, pirmą kartą pajuto, kas yra abejonė. 
Taip niekas niekad ir nesužinojo, apie ką jie ištisas 
valandas  kalbėdavosi hercogo bažnyčios koplyčioje, 
saugomi vienintelio Batisto Kolonos, kuris, nors siaubingai 
nuvargęs, visas švytėjo iš laimės. 

Vieną rytą Fjora ištiesė Leonardai žirkles ir įsakė 
nukirpti plaukus iki pečių, pagal itališką madą. 

- Hercogas Karolis, - pareiškė ji savo senai draugei, 
- prisiekė nesiskusti barzdos, kol neatkeršys šveicarams. 
O aš nenusivilksiu vyriškų rūbų ir seksiu paskui 
monsinjorą, kol... 

- Kol nežūsite taip, kaip žuvo mesiras Filipas? - 
susierzinusi paklausė Leonarda. - Mano angelėli, argi 
jums nėra kito kelio, negu tas, kurį pasirinkote? Juk 
jūs tokia jauna! 

- O kokį kelią galite pasiūlyti? Užsidaryti vienuolyne 
drauge su tomis, kurių širdys sudužo amžiams? Aš 
niekuomet nebuvau į tai linkusi, o dabar - juo labiau! 

- Kas jums sakė, kad jūsų širdies žaizda niekuomet 
neužgis? Atsiminkite: kai susipažinote su grafu Selonžė, 

buvote įsimylėjusi Džulianą Medičį ir be galo pavydėjote 
jo donai Simonetai. 

- Tada aš mylėjau viską, kas spindi, o Džulianas 
buvo tikra saulė! Tačiau kai pasirodė Filipas, ši saulė 
užgeso ir aš supratau, jog niekuomet nemylėjau Džuliano! 

- Kaip aš norėčiau, kad jūs šito nesuprastumėt! - 
atsiduso Leonarda. - Bet grįžkime prie hercogo - juk 
jūs norėjote jam atkeršyti? 

- Aš šito neužmiršau, bet kaip čia jums pasakius... 
Man atrodo, kad jis pats save žudo. Kai matau jį, 
prisimenu Pjerą de Brevajį, prikaustytą prie savo krėslo 
ir panašų į gyvą numirėlį. Jis tenorėjo vieno - numirti. 
Didžiausia bausmė buvo palikti jį gyvą. Demetrijas, 
pranašaujantis ateitį, pasakytų lygiai tą patį. 

- Galimas dalykas. Demetrijas žiauresnis, negu jūs 
manote. Tik negalvokite, kad noriu pastūmėti jus į 
keršto kelią, man tai niekuomet nepatiko. Bet jei jūs 
suvokėte, kad geriau viską atiduoti į Dievo rankas... 

- Dievo rankas? Jis ką tik atėmė iš manęs žmogų, 
kurį aš pamilau iš pirmo žvilgsnio! Man rodos, kad Jis 
ne taip jau mane myli. Ne, nereikia apie tai kalbėti 
ir netrukdykite man daryti, ką esu sumaniusi! Pradžiai 
nukirpkite man plaukus! O gal jūs norite, kad padaryčiau 
tai pati? 

- Žinoma, ne! 

Leonarda ryžtingai ėmėsi žirklių ir šukų. Kirpdama 
tankius gražius plaukus, ji ramino save mintimi, jog jie 
vis tiek netrukus ataugs. 

Kitą rytą Fjora, apsivilkusi paties hercogo atsiųstą 
trumpą juodo aksomo apsiaustą, susitiko princą ir tarsi 
jaunuolis priklaupė prieš jį ant vieno kelio. Hercogas 
nusišypsojo ir tarė: 

- Kaip gaila, kad negaliu padaryti iš jūsų riterio! 
Tačiau vieną dalyką aš vis dėlto... 

Iš atviros skrynios jis ištraukė plačiakriaunį durklą su 
nuostabiai iškalinėta ir ametistais išpuošta rankena, pakėlė 
nuo grindų Fjorą ir prisegė durklą jai prie diržo. 

- Du mano tarnai, pamatę, kaip klostosi įvykiai, 
išgelbėjo vieną vežimą, į kurį sumetė viską, kas pakliuvo 
į rankas. Šis daiktas iš ten. Kai mes stosime į mūšį, 
duosiu jums kitą ginklą... 

- Man nereikia kito ginklo, monsinjore. Aš nežinosiu, 
ką su juo veikti. Noriu tiesiog sekti paskui jus, kaip 
ir Milano pasiuntinys. 

- Jis mano, jog pasirinko geriausią būdą stebėti. 
Žinias jis perduoda savo hercogui*. Be to, man įdomu 
su juo kalbėtis. Tačiau, - pridūrė jis, - jūsų buvimas, 
prisipažinsiu, teiks man ypatingo malonumo. Galbūt šiuo 
atveju aš ir esu egoistas... Man tiesiog būtini draugiški 
santykiai. 

Visos kitos dienos iš tiesų buvo gana niūrios. Dėl 
sunkaus pralaimėjimo pašlijo diplomatiniai santykiai. 
Nepaisant Panigarolos laiškų, Milano hercogas tik 
neaiškiai atsiprašinėjo ir galų gale neatsiuntė nė vieno 
žmogaus. Senasis karalius Renė, ketinęs Karoliui 
Drąsiajam palikti savo Provanso grafystę bei Sicilijos ir 
Jeruzalės karūną, Liudviko XI agentų paveiktas pakeitė 
nuomonę ir pradėjo domėtis anūku, jaunuoju hercogu 
Renė, iš kurio neseniai buvo atimta Lotaringija. 

Hercogas Karolis labai kankinosi dėl savo gėdos, ir 
po trumpo karštligiškos veiklos periodo jį apniko juoda 
melancholija. Jis niekur neišeidavo ir nieko nepriiminėjo. 
Nuolat gulėjo ir nieko nevalgė, gėrė daug vyno, nors 
anksčiau tai darė gana saikingai, nesiprausė. Ant sulysusio 
veido juodavo nedidelės tamsios barzdos šešėlis, o akyse 
blykčiojo nevilties ugnelės. 


* Tuo metu pasiuntinio vaidmuo prilygo karo korespondento pareigybei. 

- Jis sunkiai įveikia depresiją, - skundėsi milanietis 
Fjorai. - Kaltas portugališkas kraujas... Reikia kažką 
daryti, bet ką? 

- Jis taip mėgsta muziką! Gal reikėtų pakviesti jo 
kapelos dainininkus? 

- Atleiskite už šiurkštumą, bet tik pats velnias žino, 
kur jie dabar yra. 

- Ar įmanoma šiame vėjų mieste rasti liutnią arba 
gitarą? 

Žuvusio Jugo de Šalono pilyje buvo daugybė dalykų, 
apie kuriuos Fjora neturėjo nė mažiausio supratimo. 
Todėl jau tą patį vakarą ji vienoje rankoje laikė liutnią, 
o kitoje - Batisto Kolonos delną, padėjusį jai įsitaisyti 
ant skrynios kampučio hercogo prieškambaryje. Po trumpų 
derybų jie uždainavo senovišką prancūzų dainą, tuo metu 
mėgstamą visoje Europoje. Batistas“ Kolona, neramiai 
žvilgčiodamas į uždarytas duris, pradėjo pirmas, tačiau 
nuaidėjus pirmiems dainos garsams durys su trenksmu 
atsivėrė ir pasirodė Karolis Drąsusis pykčio iškreiptu 
veidu ir krauju pasruvusiomis akimis. 

- Kas išdrįso uždainuoti apie karalių Liudviką, nesvarbu 
kurį? 

- Monsinjore, tai aš paprašiau Batisto padainuoti jums, 
- ramiai atsakė Fjora. 

- Tikriausiai jūs manote, jog jums viskas leista? Aš 
pernelyg dažnai jaučiau jums neatleistiną silpnybę ir... 

- Pajutote tą patį sau, monsinjore. Aš kaip tik norėjau 
priminti, jog kol jūs skendite neaiškioje melancholijoje, 
Prancūzijos karalius dirba savo darbą. 

Ranka, iškelta smūgiui, bejėgiškai nusviro žemyn ir 
iš akių pamažu dingo pašėlimas. Hercogas nusigręžė ir 
nuėjo į savo kambarį. 

- Įsakykite tarnams paruošti vonią! - pasakė jis. - O 
jūs abu dainuokite toliau, tik pasirinkite ką nors kita. 

Nenumatytas koncertas tęsėsi iki pat vidurnakčio. Galų 
gale asmeninis hercogo liokajus Karolis de Vizenas įėjo 

į prieškambarį ir pranešė dainininkams, kad jo šeimininkas 
užmigo, todėl jie yra laisvi. 

- Jūs padarėte gerą darbą, - pareiškė Panigarola, 
atėjęs jų pasiklausyti. - Galiu lažintis, kad krizė praėjo 
ir rytoj monsinjoras vėl atgaus įprastą veiklumą. 

Ir iš tiesų, rytą, išsiuntęs keletą laiškų, iš kurių 
viename reikalavo išlydyti visus Burgundijos varpus, 
hercogas nusprendė palikti Nozerua ir persikelti į Lozaną, 
kur ketino surinkti kariuomenę ir pradėti Berno apgultį. 
Šis miestas nulėmė jo gėdingą pralaimėjimą. Įtakingiausias 
Berno magistrato narys Disbachas drauge su savo bičiuliu 
Jostu Silinenu buvo asmeniški Liudviko XI draugai ir 
aiškiai laikėsi proprancūziškos politikos. 

- Kol aš nesugriausiu Berno, burgundų armija neatgaus 
savo buvusios šlovės, - pareiškė Karolis Drąsusis ir 
pasinėrė į ruošimą naujos kampanijos, kurios tikslas buvo 
atgaivinti gėdingai suterštą burgundų garbę. 

Didysis bastardas Antuanas ir princas de Tarantas, 
kuriems pasisekė surinkti dalį bėglių, nusprendė įkurti 
stovyklą didžiulėje plynaukštėje, iškilusioje virš Ženevos 
ežero tarp Romanė ir Le Monto. Ten buvo užvežtas 
didžiulis medinis namas, kuriame hercogas Karolis gyveno 
Neiso apgulties metu. Nors jis nebuvo labai ištaigingas, 
tačiau hercogui atrodė pakankamai patogus gyventi. 
Aplink šį pastatą išsidėstė atvykstantys kariai. Iš Anglijos 
jų atvyko trejetas tūkstančių, iš Bolonijos - šešetas, iš 
Lježo ir Liuksemburgo - taip pat šešetas. Savojos 
hercogienė iš Ženevos atsivedė šešetą tūkstančių, 
nusprendusi suteikti pagalbą savo sąjungininkui Burgun- 
dijos hercogui. 

Šios gražios baltaplaukės moters, turėjusios tiek pat 
metų, kiek ir hercogas Karolis Drąsusis, išvaizda nustebino 
Fjorą. Ji nebuvo nė trupučio panaši į savo brolį Liudviką 
XI. Ši moteris žavėjo savo džiaugsminga ir žydinčia 
natūra. Kai ji šypsodamasi ištiesė rankas mylimam 
sąjungininkui, Fjora suprato, kodėl ši Prancūzijos princesė 

sujungė savo kariuomenę su pikčiausio brolio priešo 
armija. 

- Juk jinai jį myli? - paklausė ji Panigarolos. 

- Aš niekuomet tuo neabejojau, tačiau dabar man 
atrodo, kad ji elgiasi neatsargiai. Karalius Liudvikas yra 
Lione ir renka Grenoblyje armiją iš ištikimų Dofinė 
gyventojų. O mano ponas, Milano hercogas, išsiuntė jam 
pasiuntinius, siūlydamas sąjungą, tikėdamasis kada nors 
vėliau užgrobti Savoją. 

- O jūs nenorite įspėti hercogo Karolio? 

- Aš neturiu jokių oficialių įgaliojimų. Be to, būčiau 
labai nustebintas, jei karalius leistų mums užgrobti Savoją. 
Ir vis dėlto man atrodo, kad puikioji hercogienė labai 
neatsargi. 

O ji atsinešė su savimi pavasarį, kuris prasiveržė 
staiga ir taip gaivališkai, kaip gali tik pati gamta. 
Akimirksniu atgijo keliai, duobėti nuo intensyvaus karo 
vežimų judėjimo, ir laukai, aplink kuriuos riogsojo 
daugybės sudegintų kaimų griuvėsiai. Žemės žaizdos užžėlė 
minkšta žalia žole. Didžiulio ežero paviršiuje, atspindė- 
jusiame dangų, linksmai nardė sidabrinės žuvys, o ant 
krantų skleidėsi obelų ir migdolų žiedai. Oras buvo 
lengvas ir vidurdienį kūną glostė maloni saulės šiluma, 
mėgindama ištrinti iš žmonių atminties siaubingus praėjusio 
rudens ir šaltos žiemos vaizdus. Išvengusioje karo nelaimių 
Lozanoje gyvenimas virte virė sausakimšose gatvėse ir 
žydinčiuose soduose. Mieste gyveno dalis užsienio 
pasiuntinių, netilpusių stovykloje. Panigarola ir jo kolegos 
iš Venecijos, Neapolio, Genujos ir kitų Italijos miestų 
išsirinko “Auksinio liūto“ viešbutį, kuris buvo praban- 
giausias visame mieste. Kiti viešbučiai ir vienuolynai taip 
pat buvo perpildyti, todėl į miestą iš visų pusių traukė 
prekeiviai. 

Kulminaciniu momentu tapo legato Aleksandro Nani 
ir apaštališkojo pasiuntinio Heslerio atvykimas. Jie abu 
atvyko vienu metu, siųsti imperatoriaus atlikti vestuvių 

apeigų. Tuokėsi princas Maksimilianas ir jaunoji Marija 
Burgundė, didžiojo visų Vakarų hercogo įpėdinė. Todėl 
Velykų mišios, laikomos Lozanos katedroje, buvo ypatingai 
iškilmingos. 

Fjora jose dalyvavo su moteriškais rūbais, paslėpusi 
nukirptus plaukus po sidabruotos medžiagos enenu, kurio 
viršų juosė juodas kaspinas, gilaus liūdesio ženklas. 
Išvakarėse Karolis, norėdamas užkirsti kelią sklindantiems 
gandams, iškilmingai pristatė ją kaip “aukštos kilmės 
damą, grafienę de Selonžė našlę, mesiro Filipo de 
Selonžė, Aukso vilnos ordino kavalieriaus, žuvuvio narsia 
mirtimi prie Grandsono mūšyje su daug didesnėmis priešo 
pajėgomis už mūsų ginklo garbę“. Po to jis pridūrė: 
“Likusi visiškai viena šiame baltame pasaulyje, madam 
de Selonžė prisiekė sekti paskui mus, vietoje savo žuvusio 
vyro dalyvauti visuose mūšiuose ir su Dievo padėjimu 
atkeršyti už pralietą jo kraują“. 

Velykinių mišių metu Fjora jautė daugybę žvilgsnių, 
kuriuose buvo daugiau smalsumo negu užuojautos, tačiau 
nei viena, nei kita jos nejaudino. Argi buvo kas nors 
svarbesnio už Filipo mirtį? Jo akys niekuomet nebežiūrės 
į ją, Oo rankos nebelies jos kūno... Jai buvo tas pat, 
ką apie ją galvoja žmonės. Vieninteliai vyrai, su kuriais 
ji jautė šiokį tokį ryšį, buvo Batistas Kolona ir Panigarola. 
Na, ir, žinoma, hercogas, tačiau ji nesusigaudė, kokio 
pobūdžio yra jų artumas. Tai galėjo būti kažkas panašaus 
į abipusę hipnozę, atmieštą gailesčio ir kūno traukos. 
Taip būna su žmonėmis, kurių likimas paženklintas 
artėjančios katastrofos. Hercogas visiškai vienišas kovojo 
už pasakiškai keistą svajonę, nesuprasdamas didžiųjų 
Europos žmonių, kurie apie kilnumą sprendė iš turimų 
pinigų ir ryšių su įtakingais asmenimis. Slaptas vidinis 
balsas jaunajai moteriai sakė, jog virš Karolio Drąsiojo 
plevena juodas mirties angelas. Hercogas, stodamas su 
juo į mūšį, mėgina išvengti juodo šio angelo sparnų 
šešėlio. 

Išvykus iš Nozerua jo sveikata taip ir nebepasitaisė. 
Jį nuolat kankino karštligė, skrandžio skausmai. Apsi- 
ginklavęs iki ausų, naktis jis leisdavo su kareiviais, o 
rytais gerdavo nuovirus, kuriuos jam ruošdavo Matėjas 
Kleričis ir dar vienas gydytojas, atsiųstas Savojos 
hercogienės,  sunerimusios dėl sąjungininko sveikatos. 
Tačiau iš tikrųjų jis kentėjo ne nuo fizinių skausmų, 
kurie tebuvo nervų sistemos pairimo rezultatas. Pagrindinė 
bėda buvo ta, jog serganti jo siela atsisakė tikėti laiminga 
žvaigžde. 

Išėjusi iš katedros Fjora drauge su Leonarda pasuko 
į "Auksinio liūto" viešbutį, kuriame Panigarola surado 
joms kambarį. Hercogas kol kas nenorėjo, kad ji gyventų 
stovykloje, kurioje viešpatavo sumaištis ir nebuvo tvarkos. 
Be to, muštynės joje buvo įprastas vaizdelis. Pakeliui ji 
pajuto, jog iš paskos kažkas seka. Pagreitinusi žingsnį 
ji išgirdo persekiotoją padarius tą patį. Tuomet Fjora 
staiga sustojo ir atsigręžė. Priešais ją stovėjo apsiginklavęs 
žmogus. Moteris išsigando. Tai buvo Kristofas de Brevajis. 
Jo akys buvo pilnos ašarų. 

- Kodėl, - paklausė jis su nuoskauda ir pykčiu, - 
jūs nuslėpėte nuo manęs, jog esate ištekėjusi? Jūs 
apgavote mane! Kodėl? 

- Argi tai svarbu? Prisiminkite: jūs pabėgote iš 
vienuolyno ir panorote tapti kareiviu. Koks jūsų reikalas, 
kaip aš gyvenau anksčiau? 

- Žinoma, joks... bet pamatęs jus aš supratau, ko 
noriu iš gyvenimo. Išsikovoti šlovę, turtus ir susiradus 
jus... 

- Nekalbėkite toliau! Jūs puikiai žinote, jog tarp 
mūsų nieko negali būti! Jūs - mano dėdė, patinka jums 
tai ar ne. O aš, kai jau viskas baigta, nebenoriu žinoti, 
kad pasaulyje egzistuoja žmogus de Brevajo pavarde. 

- Viskas baigta? Ką jūs norite tuo pasakyti? 

- Kad Reno diu Amelis mirė, mirė iš baimės, pamatęs 
mane savo galvūgaly. O jūsų tėvas... 

Fjora keliais žodžiais papasakojo apie Margaritos 
grįžimą į protėvių pilį ir apie tai, ką ji tenai rado. 

- Su jūsų motina viskas gerai ir aš tikiuosi, kad ji 
pagaliau gavo tai, ką sąlygiškai galima pavadinti laime. 

- Na, o jūs, - nutraukė ją Leonarda, įdėmiai stebėdama 
jaunąjį žmogų, - jūs tiek daug tikėjotės iš karo tarnybos... 
Sakykite, ar jūs dabar laimingesnis negu vienuolyne? 

- Taip, nes gyvendamas ten aš daug kentėjau, nors 
turiu pripažinti, nelabai mėgstu savo profesiją. Išsiskyręs 
su jumis parsisamdžiau grafui de Šimė, apsimetęs 
amatininko iš Dolio sūnumi. Ir gana greitai supratau 
padaręs klaidą: puikus kavalierių gyvenimas man kėlė 
pavydą, tačiau svetima pavarde man nebuvo ko tikėtis. 
Aš tvarkiau balnus ir galėjau nueiti pas viešnamio mergšę, 
jei atsirasdavo noro pasimylėti O be to, karas man 
kelia pasišlykštėjimą. Aš mačiau tiek baisybių... 

- Dabar eikite iš čia! - įsakė Fjora. - Grįžkite! Jūsų 
motina bus laiminga pamačiusi jus, 0 bijoti tėvo jau 
nebereikės... 

Kristofas truktelėjo pečiais, tarsi bandydamas nusimesti 
sunkumą, seniai jį slėgusį: 

- Jūs užmiršote, kad aš neįvykdžiau savo pasižadėjimų! 
Juk aš - vienuolis, pabėgęs iš vienuolyno. Vos tik 
pasirodysiu Burgundijoje, mane sučiups ir grąžins į tą 
patį vienuolyną, kuriame iki gyvos galvos turėsiu kentėti. 
Jau tegu geriau mane mirtis užklups mūšio lauke, po 
atviru dangum, 0 ne vienutėje. 

- Galbūt man dar sykį pavyks jums padėti. Čia yra 
popiežiaus legatas, kurį aš pažįstu. Jei jis panaikins jūsų 
įžadus, ar grišite į Brevajį? 

Kristofas nusuko nuo savo pašnekovės akis, nenorė- 
damas, kad ji ką nors suprastų. 

- Galimas dalykas... Bet ne dabar! Hercogas puls 
šveicarus. Kalbama, kad jūs kausitės šalia jo. Aš irgi 
noriu būti ten! 

- Kristofai! - atsiduso Fjora. - Liaukitės galvojęs apie 
mane! Tai neteikia man jokio džiaugsmo, priešingai. 
Kadangi jums žinoma, jog buvau ištekėjusi, turėtumėt 
žinoti, kad dabar esu našlė... 

- Galite kalbėti ką norite. Bet širdžiai neįsakysite! 

- Žinau tai geriau už jus, nes myliu žmogų, kurį iš 
manęs atėmė mirtis ir mylėsiu jį, kol būsiu gyva. 
Tetrokštu vienintelio dalyko - susijungti su juo! O dabar 
pasakykime vienas kitam sudie! 

- Minutėlę! - įsikišo į pokalbį Leonarda. - Nepamirškite 
savo pažado pasikalbėti su legatu! 

- Gerai. Kokiu vardu jūsų tarnaujate grafo de Šimė 
pulke? 

- Kristofo Lenė. Skambus vardas, - karčiai atsakė 
jaunasis Žmogus. 

- Visi. garsūs vardai kilo iš gana trumpų vardų, - 
griežtai pasakė Fjora. - Netgi karališkieji. Galėtumėte 
pasižymėti ir su šiuo vardu, bet, kadangi jūs trokštate 
savojo, pasistengsiu jį jums grąžinti, kad galėtumėte 
ramiai grįžti namo. 

- Vadinasi, jūs mane niekinate? - sušnabždėjo nuraudęs 
Kristofas. - Madam de Selonžė niekina tokius žmones 
kaip aš? 

- Ne, bet prisipažįstu, jog nuvylėte mane. Ar kada 
nors jūs tapsite tikru vyru? 

- Tuomet pasilaikykite sau tą pagalbą! Ir pamirškite 
mane! - sušuko jis iš nevilties. 

Niekam nespėjus ištarti nė žodžio jis apsisuko ir 
strimgalviais nubėgo atgal. Fjora buvo bepuolanti paskui, 
bet Leonarda ją sulaikė. 

- Kas yra? - ji nustebusi pažvelgė į Fjorą. - Jūs 
ruošiatės lakstyti po miestą su šia suknele ir enenu, 
atrodančiu lyg katedros bokštas? Tegu berniukas elgiasi 
taip, kaip nori. Net jei jis nelabai aiškiai suvokia, kas 
su juo darosi. Na ir kas, kad jis jus myli ir trokšta 
būti su jumis ir dieną, ir naktį. 

- Kaip tik šito aš ir nenoriu. Bus geriau, jei aš 
pasikalbėsiu su monsinjoru Nani. 

- Kol kas nieko nedarykite! Jei jaunasis Brevajis 
nutars grįžti namo, jis pats jus susiras. 

Ir vis dėlto šis susitikimas sujaudino Fjorą. Mintis 
apie tai, kad geras darbas, padarytas praėjusią vasarą, 
gali turėti visiškai priešingų pasekmių, buvo nepakeliama. 
Ji labiau negu bet kada gailėjosi, kad šalia nėra 
Demetrijo, randančio išeių iš bet kokios padėties. 
Demetrijas, palikęs ją dėl jaunojo Lotaringijos hercogo, 
ant kurio pylėsi nemalonumų kruša, buvo toli. Fjora 
pajuto jam užslėptą neapykantą. 

Visas kitas dienas hercogas Karolis stipriai sirgo, ir 
Fjora daugiau negalvojo apie Kristofą. Princas ištinusiomis 
kojomis, aštriu gastritu ir skausmo iškreiptu veidu buvo 
skubiai atgabentas į Lozaną, kur hercogienė paruošė 
jam keletą pilies patalpų. Tris dienas ir tris naktis visi 
buvo rimtai susirūpinę dėl hercogo gyvybės, 0 gydytojai 
nesitraukė nuo jo galvūgalio. Miestas apmirė, įsiklausy- 
damas į trūkčiojantį kvėpavimą, kuris bet kurią minutę 
galėjo nutrūkti. ; 

- O, jei kas nors galėtų pranešti jam gerą žinią, - 
dūsavo Panigarola, - tai palaikytų jį! Bet visos naujienos 
lyg tyčia tiesiog šlykščios! Hercogo Renė kariuomenė, 
vadovaujama bastardo de Vodemono, Lotaringijoje atėmė 
Epinalį, taip pat Vezelizą, Teną ir Pon San Vinsentą. 
Zinoma, niekas nedrįsta jam šito pasakyti. Tokia žinia 
tik apnuodytų jo, galimas dalykas, paskutines valandas. 

- Reikalai tokie prasti? 

- Kiek žinau, taip. Viskas hercogienės Jolandos 
rankose. Ji apsimes nieko negirdinti, jei jis šauksis vieno 
iš mūsų. Kalbama, kad jis jau be sąmonės. Pas jį 
įleidžiamas tiktai didysis bastardas Antuanas ir aš pats 
vakar mačiau jį išeinantį iš hercogo apsiašarojusį. 

- Kaip gaila! Florencijoje turėjau draugą, puikų 

gydytoją iš Bizantijos, galėjusį daryti stebuklus. 

- Horencijoje? Jūsų gimtasis miestas, brangioji Fjora, 
dabar paskelbęs gedulą. 
- Gedulą? Tai... ne dėl monsinjoro Lorenso? 


- Ne. Dėl nepaprasto grožio jaunos moters. Galbūt 
jūs ją pažįstate? Ją vadino Genujos Žvaigžde. 

- Simoneta! - sušnabždėjo sukrėsta Fjora. - Simoneta 
mirė? 

- Prieš keletą dienų Medičių viloje Pjombine. Ten 
jį buvo nuvežta tikintis, jog jūros klimatas išgelbės ją. 
Deja. Po dienos ją pašarvojo Visų Šventųjų bažnyčioje 
ir visi aplinkui raudojo. 

Demetrijo pranašystės pildosi! Jai pasirodė, jog girdi 
žemą graiko balsą. Sykį baliuje jie abu žiūrėjo į Simonetą 
11 Džulianą, pusbalsiu besikalbančius tarpusavy. Jie 
šypsojosi vienas kitam. “Jai liko gyventi apie penkiolika 
mėnesių. Visa Florencija jos gedės, bet jūsų čia jau 
nebus..." Nuoširdžiai susikrimtusi, Fjora pagalvojo, koks 
nelaimingas Džulianas Medičis. Nuostabus ir trapus 
jaunystės pasaulis pamažu griūva ir vieną sykį galbūt 
išnyks amžiams. Florencija išgyveno patį puikiausią savo 
laiką, pačias gražiausias šventes, įkvėpta Simonetos 
šypsenos. 

Nori būti laimingas - paskubėk, 

Nes nežino niekas, kas nutiks rytoj... 


Šitaip buvo sakoma pranašingoje Lorenso dainoje. 
Fjora pagalvojo, kad laimė du sykius praėjo pro ją ir 
jį du sykius nesugebėjo jos sulaikyti. Trečio karto 
nebebus... 

Nepaisant visuotinių nuogąstavimų, Karolis Drąsusis 
pasveiko, nusiskuto barzdą ir ėmėsi reikalų. Gegužės 
šeštąją, dar pusiau sergantis, jis savo kambaryje dalyvaujant 
monsinjorui Nani pasirašė su Hesleriu sutartį dėl savo 
dukters ir imperatoriaus sūnaus sutuoktuvių. Vestuvės 
turėjo įvykti arba Kelne arba Eks la Šapelyje. 

Tai buvo vienintelė gera žinia. 

O blogų kiekvieną dieną vis daugėjo. Šveicarai toliau 
plėšė Savoją. Valė kariai užvaldė Ronos slėnį, Oo 
venecijiečiai ir Ilombardiečiai, ėję Karoliui Drąsiajam į 
pagalbą, niekaip negalėjo įveikti Sen Bernaro perėjos. 
Grafas de Romonas, drąsusis hercogienės Jolandos žentas, 
pasiųstas prieš Valė gyventojus, buvo priverstas atsitraukti 
ir Šveicarai užėmė rytinį bei pietinį Zenevos ežero 
krantus. Iš Lozanos matėsi jų padegti kaimai ir miestai. 
Be to, hercogui buvo papasakota apie tai, kas nutiko 
Lotaringijoje. 

Karolis buvo pernelyg silpnas, kad patirtų jam būdingą 
siaubingo pykčio priepuolį, tačiau jis vis dėlto nusprendė 
paspartinti paruošiamuosius darbus. Praėjus trims dienoms 
po sutuoktuvių sutarties pasirašymo jis jau sėdėjo ant 
žirgo, apsivilkęs trumpą šilkinį apsiaustą, išsiuvinėtą auksu 
ir apsiūtą švelniu kiaunės kailiu - ginklų svoris kol kas 
buvo per sunkus nusilpusiems pečiams - ir keturias 
valandas apžiūrinėjo savo kariuomenę bei naująją 
ginkluotę. Kareiviams buvo išdalyti tokie patys kaip ir 
šveicarų durtuvai, labai sumažėjo kavalerijos. Iš viso 
susirinko apie dvidešimt tūkstančių žmonių, kurių trečdalį 
sudarė nepatikimi samdiniai, o vieną ketvirtadalį - Savojos 
gyventojai, pilni ryžto kautis iki paskutinio žmogaus. 
Buvo nuspręsta, jog gegužės dvidešimt septintąją armija 
pajudės į Berno pusę. Judėjimas turėjo prasidėti iš 
Moranso, už vienos Ijė į šiaurę nuo Lozanos. Išvakarėse 
Fjora, nusprendusi drauge su Panigarola prisidėti prie 
hercogo, atėjo į “Auksinį liūtą" atsisveikinti su Leonarda, 
kuri kartu su Batistu liko viešbutyje. Būtų buvę kvaila 
į karinę ekspediciją imti pagyvenusią damą. 

Atsisveikino be žodžių. Leonarda, žinodama, kad jokie 
prašymai nepajėgs palaužti jaunosios moters ryžto, 
tylėdama apkabino Fjorą ir stipriai prie jos prisispaudė. 
Moters skruostais ritosi ašaros. 

- Dona Leonarda, nereikia taip jaudintis, - mėgino 
ją raminti Panigarola, užėjęs atsisveikinti po Fjoros. - 
Aš pasirūpinsiu ja. Pasiuntiniai žūsta retai... 

- Bet aš girdėjau, kad šveicarai prisiekė neimsią 
belaisvių... 

- Tai tiesa. Visuose kantonuose kas antras vyras 
mobilizuotas, taigi, susidaro didžiulė armija. Kiekvienas 
karys prisiekė vietoje užmušti savo belaisvius. Monsinjoras 
sakė lygiai tą patį; Bet į nelaisvę manęs taip pat 
nepaims, 0 dona Fjora visą laiką bus šalia. Milano 
vėliavą kiekvienas pažįsta. Joje pavaizduota gyvatė mus 
puikiai apsaugos. 

- Aš žinau, kad jūs geras žmogus ir pasirūpinsite ja, 
mesire pasiuntiny... bet dona Fjora pati trokšta mirties, 
o ji - mano širdies kūdikis... 

Panigarola stipriai suėmė senosios moters rankas. 

- Aš sutrukdysiu jai. Be to... ji nesupranta, ką reiškia 
atsidurti mūšio sūkury. Kokia drąsi ji bebūtų, savisaugos 
instinktas labai stiprus! 

- Nesuprantu jos. Nejaugi ji šitaip beprotiškai myli 
Filipą de Selonžė... 

- Viskas vyksta pagal Dievo valią! Melskitės už ją... 
ir nesikankinkite taip stipriai... 

Tačiau pats jis anaiptol nebuvo ramus. Ši kampanija 
buvo dar didesnė beprotybė, negu žygis į Grandsoną. 
Pergalė prieš šveicarus Karoliui iš esmės nieko neduos, 
o jeigu ir duos, tai labai mažai. Tuo tarpu pralaimėjimas 
būtų lemtingas. Daug paprasčiau būtų buvę užsiimti 
derybomis, tačiau kaip priversti padaryti protingą žingsnį 
žmogų, valdomą įžeistos savigarbos? “Geriau mirti, negu 
kęsti gėdą!“ Jis nuolatos tai sau kartojo ir vienintelis 
dalykas, kurį pasiekė Panigarola, buvo tai, jog armijai 
buvo leista judėti lėtai. Tačiau princo nepavyko įtikinti, 
jog reikia traukti tiesiai į Berną. Jis nusprendė apgulti 
nedidelį miestelį, tvirtovę Morą, įsikūrusią ant to paties 
pavadinimo ežero kranto. 


147 


- Ir kaip jis nesupranta, - sugniuždytas pasiuntinys 
skundėsi Fjorai, - kad tik veltui eikvos savo jėgas šiai 
landynei paimti! Vietoj to, kad tiesiai trauktų į priešą! 
Grandsone jis nenustygo gerai įtvirtintoje stovykloje, o 
dabar nori sustoti, leisdamas šveicarams apeiti jį iš 
užnugario! 

Tačiau logika neveikė hercogo. Jis troško naikinti 
viską iš eilės, viską, kas turėjo šveicarišką pavadinimą. 
Birželio vienuoliktąją jis apgulė Morą ir įkūrė stovyklą 
prie nedidelio ežero, kurį nuo Nešatelio skyrė tik keletas 
žemų kalvų. 

Birželio dvidešimt antrą, šeštadienį ryte, Panigarola su 
Fjora neskubėdami jodinėjo už stovyklos. Oras buvo 
nelabai geras, lijo lietus, tačiau nė vienas iš jų nebegalėjo 
ilgiau pakęsti stovyklos atmosferos ir palapinių, kuriose 
tvyrojo  kankinanti tvankuma. Naktį iš dvidešimtos į 
dvidešimt pirmą įvyko nedidelis susirėmimas, tačiau nieko 
rimto neatsitiko ir viskas liko po senovei ramu. Sužaliavo 
apylinkių miškeliai, buvo žalia, gaivu ir gražu. Pasisukęs 
nugara į stovyklą, sunkiai įsivaizduotumei, jog esi kare. 
Fjora netgi nusiėmė lengvą šalmą, kurį nešiojo hercogo 
įsakyta. Ji mielai būtų pasielgusi taip pat ir su šarvais, 
kuriuos jai įteikė tuomet, kai ji atsisakė mokytis valdyti 
ginklą, pareiškusi, jog apsišarvavusi negalėtų padaryti 
menkiausio judesio. Tačiau šito jai neleido Panigarola. 

Abu raiteliai jodami per stovyklą atsakinėjo į pakeliui 
sutiktų kareivių sveikinimus ir šypsenas. Jaunąją moterį 
pažinojo visa stovykla. Ne todėl, kad ji buvo vienintelė 
moteris - Karolis Drąsusis išvykdamas iš Lozanos išvaikė 
visas prostitutes - Oo todėl, kad visi Žavėjosi jos valia, 
gerumu ir priesaika kautis žuvusio vyro ginklais. 

Fjora ir jos palydovas, nekreipdami dėmesio į 
sargybinių šūkaliojimus, išjojo už stovyklos ribų į mažą 
pievutę. Staiga nustojo lyti ir dangus nusigiedrijo. Fjora 
krestelėjo sušlapusius plaukus, nusišypsojo ir norėjo kažką 
pasakyti, bet tuo metu pasiuntinys suriko: 

- Žiūrėkite! Dieve mano, mus tuojau sutryps! 

Iš gretimų miškelių pabiro šimtai šveicarų. Greitai jų 
padaugėjo iki keliolikos tūkstančių... Priekyje žygiavo 
kariai su arkebuzomis, iš paskos - su ietimis. Visi jie 
traukė į priešų stovyklą, kurioje jų niekas nelaukė. Abu 
raiteliai vienu metu apgręžė žirgus ir iš visų plaučių 
suriko: 

- Pavojus! Pavojus, mus puola! 

Stovyklos vartai užsitrenkė jiems už nugarų ir, nespėjus 
nusigauti iki hercogo palapinės, orą sudrebino arkebuzų 
ir patrankų šūviai, užgoždami kraują stingdantį kalniečių 
trimitų kauksmą, nuaidėjusį tuo pačiu metu. 

Karolis Drąsusis kalbėjosi su gydytojais, kai į jo 
palapinę įsiveržė Fjora ir Panigarola. 

- Greičiau! Kur mano ginklai! - įsakė jis. 

Kol arklininkas ieškojo žirgo, pasiuntinys ir Matėjas 
Kleričis užvilko jam šarvus. Po to visi drauge išėjo iš 
palapinės, užšoko ant balnų ir paskui hercogo vėliavą, 
kurią laikė rankose Jokūbas van der Maesas, nuskriejo 
pasitikti priešo. Mūšis jau buvo pačiame įkarštyje. 
Įtvirtinimai buvo suniokoti ir gynybinės burgundų linijos 
pralaužtos. Išsigandusi Fjora atsidūrė pačiame negailestingo 
susirėmimo centre ir pamatė, kaip Burgundijos vėliava 
krinta su tuo, kuris ją laikė. Ji sutramdė žirgą, kad 
neatsidurtų pačiame sūkuryje ir net nepagalvojo griebtis 
ginklo. Išgąsdintas arklys puolė prie ežero, link kurio 
bėgo minios lombardiečių. Samdiniai visuomet suuosdavo, 
jog mūšis pralaimėtas, todėl dabar gelbėjo savo kailį. 
Hercogo auksinio erelio irgi nesimatė, o Panigarolą 
greičiausiai nusinešė šėlstanti srovė... 

Į Fjoros arklį pataikė arbaleto strėlė ir jis krito. 
Jaunoji moteris bandė kaip nors iš po jo išsikapstyti, 
kai staiga priešais save išvydo didžiulio ūgio šveicarą, 
nukreipus; į ją ieties smaigalį. Mirtis buvo visiškai šalia 
ir moteris pajuto siaubą. Nenorėdama žvelgti mirčiai į 
akis ji užsimerkė, bet visiškai netikėtai pasijuto parblokšta 

ant žemės. Iš viršaus ant jos užgriuvo kažkieno kūnas 
ir ji visa drebėdama stengėsi jį atstumti, klykdama iš 
baimės. Tuo pat metu ji spėjo pamatyti, jog šveicaras 
išsirinko kitą auką, puldamas prie jos su kruvina ietimi 
ir... staiga ji atpažino tą, kuris mirė vietoje jos. 

- Kristofai! Dieve mano, juk tai Kristofas! 

Jaunuolio krūtinė buvo permirkusi krauju, nedidelė 
srovelė prasiveržė iš burnos, bet jaunuolis vis dėlto 
atmerkė akis ir nusišypsojo jai: 

- Dabar jūs pati matote, kad nereikėjo man kliudyti, 
- sunkiai ištarė jis. - Gelbėkitės, Fjora! Armija bėga, 
bet hercogo palapinė visiškai šalia. Pasislėpkite joje, o 
jei jus suras, paaiškinkite jiems, jog esate moteris... Jums 
reikės išlošti laiko... 

- Nieko nekalbėkite! Aš nunešiu jus ten ir pažiūrėsiu, 
kuo galiu padėti: Atrodo, šveicarai traukiasi! 

- Jie... persekioja hercogą, o man... nieko daugiau 
nebereikia... Aš... myliu jus... 

Tai buvo paskutiniai jo žodžiai.  Kristofo galva 
bejėgiškai nusviro ant peties. Sukrėsta Fjora atsargiai 
užspaudė jam akis, kurios buvo tokios pačios spalvos 
kaip ir jos, ir lengvai pabučiavo pusiau praviras lūpas. 

Po to ji apsidairė aplinkui, tačiau beveik nieko 
negalėjo įžiūrėti Tada ji suprato, jog verkia. Atgalia 
ranka pasitrynusi akis ant žolės pamatė špagą ir mašinaliai 
ją paėmė. Didžiulė raudona palapinė - hercogas įsakė 
padaryti ją vietoj tos, kurios neteko Grandsone, beveik 
tokia pat prabangi, iš tikrųjų stovėjo visiškai netoli ir 
kelias į ją buvo laisvas. Ji atsistojo ir buvo bebėganti 
prie palapinės, kai staiga iš kažkur išniro žmogus ir, 
nukreipęs į ją ginklą, ėmė grėsmingai artėti. Pirmo 
smūgio pavyko išvengti; po to, veikdama instinktyviai, ji 
iš visų jėgų, baimės ir neapykantos padidintų dešimte- 
riopai, smogė dešine ranka... Špaga įsmigo kareiviui į 
pilvą ir jis kriokdamas sudribo žemėn. Palikusi ginklą 

nužudytojo kūne, Fjora nubėgo į raudonąją palapinę, 
užsidarė joje ir draskoma raudos krito ant lovos. 

Ji nesuvokė, kiek laiko truko ši isterija, apėmusi ją 
dėl nužudyto žmogaus. Valandą ar vos keletą minučių? 
Fjora negalėjo šito pasakyti. Ji būtų raudojusi toliau, 
jei ne kažkieno sunki ranka, grubiai sučiupusi už pečių. 
Svetimas balsas ištarė: 

- Liaukitės! Pasakykite, kas esate! 

Nuskambėjus šiems žodžiams ji akimirksniu pašoko 
ant kojų ir akis į akį susidūrė su Demetrijų, kuris 
apstulbęs žvelgė jai į veidą. 

- Negaliu patikėti, - iškvėpė ji, sunkiai atpažindama 
graiką, pasislėpus; po kariniu šalmu ir šarvais. - Ar tai 
iš tikrųjų tu? 

- Kodėl gi ne? - atsakė jis šiurkščiai. - Tai nė kiek 
ne mažiau keista, kaip išvysti tave šioje palapinėje. 
Vadinasi, tie gandai teisingi? Sakyk, kaip galima tuo 
patikėti? 

- Prašau... Apie ką tu kalbi? - sušuko ji. Netikėto 
susitikimo džiaugsmą aptemdė griežtas balsas ir šiurkštus 
žvilgsnis. - Kuo tu negali patikėti? 

- Tuo, kad tu esi Karolio Drąsiojo meilužė! Tačiau 
teks susitaikyti su tuo, kas akivaizdu, jei jau aš aptikau 
tave raudančią ant jo lovos! 


- Aš?! Hercogo Karolio meilužė? Kas tau tai sakė? 


- Visi taip kalba! Šioje Europos dalyje daug kalbama 
apie jauną moterį, persirengusią vyriškiu, nuolat sekančią 
paskui burgundą, kuris negali be jos apsieiti ir ji ateina 
pas jį bet kuriuo dienos ar nakties metu... 

- Užteks! Nejaugi tu taip mažai mane pažįsti, kad 
patikėjai šiuo melu? Visi, kas taip kalba, nė trupučio 
nepažįsta hercogo! Jis nėra palietęs nė vienos moters, 
išskyrus savąją  hercogienę. Jis niekuomet neturėjo 
meilužių! Tėvo elgesys privertė jį bjaurėtis tuo. 

- Tuomet ką tu čia veiki? 

- Ar tau neatrodo, kad užduodi per daug klausimų? 
Dabar mano eilė paklausti, ką tu čia veiki? Sprendžiant 
iš to, ką man perdavė Leonarda, tu suliepsnojai meile 
Lotaringijos hercogui Renė ir nesitrauki nuo jo nė per 
žingsnį? O dabar dar su šveicarais? 

- Esu čia dėl vienintelės priežasties - dėl hercogo 
Renė. Jis privertė burgundus atsitraukti vadovaudamas 
Elzaso kavalerijai, o aš, žinoma, kaip visuomet buvau 
šalia jo. Netrukus jis bus čia. 

- Man tai nerūpi. A, aišku! Šito berniuko laukia 
šlovinga ateitis? Tu įžiūrėjai jame garsų karvedį? Galėčiau 
tik tiek pasakyti: nematau jame nieko panašaus! Kai 
tik jis pasijunta pralaimintis, iš karto skuba ieškoti 
pagalbos... ir daugiau nebepasirodo. Visą šį laiką 
Lotaringijos gyventojai nešė ant savo pečių sunkią karo 
naštą... Hercogas Karolis, praminęs jį "kūdikiu", žino, 
ką kalba, o tu, kiek suprantu, tapai jo žindyve? 

Demetrijas pradėjo kvatotis ir šiame juoke buvo kažkas 
žiauraus. 

- Kai nežinai, kaip apsiginti, lengviausia kaltinti kitą! 
Tu pamiršai kraujo priesaiką? * 

- Ne, aš jos nepamiršau, aš įvykdžiau užduotį, kurią 
man davė karalius Liudvikas. Aš sunaikinau burgundų 
ir Kampobaso sąjungą, ir vienas Dievas težino, kiek 
man tai kainavo! Dievas ir galbūt Estebanas, nes jis 
tikriausiai susidėjo su tavimi? 

- Taip. Jis pasakojo man, kad tu... 

- Jei ne jis, manęs nebebūtų tarp gyvųjų, tačiau 
mano sunkumai netrukdė tau miegoti? Hercogas manęs 
vos nenuteisė, aš per plauką išvengiau Kampobaso 
špagos... aš netekau... Filipo, kurį buvau ką tik atradusi. 
Esu čia tik todėl, kad būčiau drauge su juo ir kad 
mūšio lauke visi matytų jo herbus. 

Jos balse girdėjosi ašaros. šsjora gėdijosi šito. Ji 
negalėjo sau atleisti, kad parodė silpnumą. Ji manė, jog 
jis jos draugas, tačiau vos tik tarp jų atsirado tas 

nelaimingas Lotaringijos hercogas,  Demetrijas tapo 
aršiausiu jos priešu. 

- Bravo! Matau, jog tapai pavyzdinga drauge to paties 
hercogo, kurį prisiekei sunaikinti! 

- Aš netapau jo drauge, jis buvo geras man. Jis 
stengėsi palengvinti mano skausmą ir netgi paaiškino, 
kodėl negalėjo apginti Žano de Brevajo, nors ir mylėjo 
j]--- 

- Ir, žinoma, tu juo patikėjai. Kai nori patikėti, tai 
padaryti labai lengva! 

- Lygiai taip pat lengva neigti realybę, kai nori likti 
aklas! Tik aš norėčiau sužinoti, ką tu pats padarei 
vardan duotos priesaikos? 

- Daug daugiau, negu tu gali įsivaizduoti. Aš žinau, 
jog likimas lėmė Renė II tapti Karolio Drąsiojo 
nugalėtoju. Šiandien jis būtent tai ir įrodė. Tavo hercogas 
pabėgo. Tenka pripažinti, jog jis tave metė. 

- Jei tavo hercogas ir laimėjo, tai juk ne vienas? 
Mano manymu, tai šveicarų nuopelnas. Bet pasakyk, 
Demetrijau, jei tau taip reikia hercogo Karolio mirties, 
kodėl nenori su juo susitikti? Svetimšalis gydytojas - juk 
tau būtų labai paprasta, juo labiau, kad jis sirgo. Eik 
ir  užmušk jį; Ne? Tau tai netinka? Tikriausiai 
neišsikapstytum gyvas, o dabar, man rodos, tu labai 
brangini savo gyvybę. 

- Ne labiau nei anksčiau, bet man dar reikia nemažai 
nuveikti! Beje, tau būtų daug paprasčiau išlaisvinti nuo 
jo žemę, kurią jis teršia savo beprotiška didybe. Kad 
ir šituo dalykėliu... 

Iš odinio maišelio  Demetrijas išsitraukė nedidelį 
buteliuką ir prikišo jį prie žvakės liepsnos. 

- Trys lašeliai ir Karolis Drąsusis nebegalės žudyti 
žmonių! Tu girdi šiuos riksmus? Šveicarai laikosi duoto 
žodžio ir žudo visus iš eilės. Jei būtų laimėjęs jis, 
pasielgtų lygiai taip pat! Tai siaubūnas, nuolatos 
trokštantis kraujo! 

Jis būtų šnekėjęs toliau, bet Fjora jo nebesiklausė. 
Ji su pasišlykštėjimu žvelgė į buteliuką, kurį graikas 
laikė pirštų galiukais. 

- Ne. Niekuomet gyvenime nepadarysi iš manęs 
žudikės! Aš sakiau tau tai jau Florencijoje. Nuodai - 
tai niekingas ginklas. 

- Gerai, - sutiko Demetrijas ir pastatė buteliuką ant 
stalo. - Tu gali naudotis bet kuriomis priemonėmis, bet 
žinok viena: kai Karolis Drąsusis mirs, aš grąžinsiu tau 
tavo vyrą! 

- Mano vyrą! Filipą! Argi jis dar gyvas? 

: Taip. Aš irgi buvau Grandsone, tik tą sykį be 
hercogo Renė. Aš radau Selonžė mūšio lauke. Išvežiau 
ji iš ten, išgydžiau ir paslėpiau tokioje vietoje, kurios 
be manęs negalėsi rasti! 

- Filipas gyvas! Dieve mano! Vadinasi, tu kartais 
išklausai maldų? 

- Palik Dievą ramybėje! Laikas eina. Karolis Drąsusis 
turi dingti, supratai?) Galvok apie mane ką nori, bet 
tu - vienintelė, įgijusi jo pasitikėjimą. Todėl veik! Jis 
privalo mirti... 

Po šių žodžių Fjorai staiga viskas pasidarė aišku. 
Išdidžiai atsistojusi ji niekinamai nužvelgė tą, kurį taip 
ilgai laikė savo draugu. 

- Kas gi tu per žmogus, Demetrijau Laskari, jei 
drįsti šitaip kalbėti? Tavo akla neapykanta neleidžia tau 
priimti gyvenimo tokio, koks jis yra, ir man baisu, kad 
kažkada ryžausi sumaišyti savo kraują su tavuoju. 

- Tau toks brangus Selonžė? Bet juk tu puikiai žinai, 
kad jis užmiršo tave! Prisimink tą jauną moterį... 

- Tai jo vyriausiojo brolio našlė, netekusi vyro prieš 
daugybę metų. Nesuprantu, kodėl tai tave taip domina? 
Eik savo keliu, aš eisiu savuoju. 

Tuo momentu į palapinę įėjo du žmonės. Vienas jų 
buvo Panigarola, apsitaškęs purvu ir kraujais, kitas - 
jaunas baltaplaukis vyras, gana gražus, ant šarvų užsivilkęs 

trumpą paauksuotą apsiaustą su baltu dvigubu kryžiumi 
ir baltos bei raudonos spalvos rankovėmis. Pamačiusi 
ant kelių suklupusį Demetriją, Fjora suprato, jog tai 
hercogas Renė. 

- Ji čia! - šūktelėjo milanietis ir paėmė Fjorą už 
rankos. - Monsinjore, štai ta jaunoji moteris, apie kurią 
aš jums kalbėjau. Ačiū Dievui, ji gyva! 

- Aš labai džiaugiuosi, mesire Panigarola! Būtų buvę 
gaila, jei tokiai damai kas nors atsitiktų!.. Dabar suprantu, 
kodėl vardan jos taip rizikavote... 

- Tą minutę, kai išvydau jūsų vėliavą, monsinjore, 
rizika beveik dingo. Aš žinojau, jog jūs priversite gerbti 
manąją! 

- Kur mes visi nusiristume, jei pradėjume žudyti 
diplomatus? O dabar eikite ir dėl nieko nesijaudinkite. 
Jus palydės mano vėliavnešys ir ketvertas raitelių. Sveikinu 
jus, madam, ir nuoširdžiai tikiuosi jus išvysti... ne tokiomis 
tragiškomis aplinkybėmis. 

Fjora netarusi nė žodžio priklaupė ir, nė nežvilgtelėjusi 
į Demetriją, išėjo. 

Tačiau kai ji pamatė, pro ką turės praeiti, širdis vos 
neiššoko iš krūtinės. Aplinkui vyko tikros skerdynės. 
Bėgančius ramiausiai sušaudydavo. Tai buvo baisus vaizdas, 
siaubingas pragaras. Fjora užsimerkė ir iš visų jėgų 
užspaudė delnais ausis, kad negirdėtų sužeistųjų ir 
mirštančiųjų riksmo. Ji patikėjo Panigarolai vesti savo 
arklį. Kai dejonės pradėjo rimti, ji suprato, jog mirties 
stovykla liko už nugaros. 

- Galite atsimerkti, - ramiai ištarė milanietis, - mes 
vieni. 

Ji pakluso ir pamėgino jam nusišypsoti, tačiau ši 
pagirtina pastanga nedavė jokių rezultatų. 

- Kaip jums atsidėkoti? Juk ištraukėte mane iš paties 
pragaro! 

- Tai galėjau padaryti tik aš vienas. Hercogas buvo 
priverstas bėgti lydimas vos keleto raitelių. Niekuomet 


155 


nesu matęs jo labiau pasimetusio. Jis atrodė netekęs 
proto. Man pasirodė, kad jis norėjo likti ir žūti, žmonės 
vargais negalais jį ištempė iš karo lauko. Bet pagalvokime 
apie jus! Jei jaučiatės pakenčiamai, jokime kuo greičiau 
į Lozaną. Sprendžiant iš mane pasiekusių gandų, šveicarai 
atsisakė persekiojimo ir supratę, jog pasiekė galutinę 
pergalę, nutarė iki siūlelio apiplėšti miestą. Reikia 
tučtuojau susirasti doną Leonardą ir jaunąjį Batistą. 

Fjora išsigandusi pažvelgė į jį ir paleido savo arklį 
šuoliais. Betrūko tik to, kad užmuštų jos brangiąją 
Leonardą! 


Septintas skyrius 


Užšalęs tvenkinys 


Po trijų skubios kelionės dienų persekiojami daugybės 
šveicarų ir nekontroliuojamų gaujų, užtvindžiusių visas 
apylinkes, visi keturi: Panigarola, Fjora, Leonarda ir 
Batistas - patraukė į Lozaną ir netrukus atvyko į nedidelį 
kalnų miestelį Sen Klodą, įsikūrusį nuokalnėje, kurios 
apačioje susijungia Bjena ir Takona. Miestelis, kuriame 
dauguma gyventojų buvo akmentašiai, susivieniję į solidžią 
korporaciją, buvo išsidėstęs palei abiejų upių krantus ir 
aplink benediktinų abatiją; joje dvyliktame amžiuje darė 
stebuklus šv. Klodas, buvęs šio vienuolyno abatas. Kaip 
tik šio vienuolyno vartai ir atsivėrė Milano pasiuntiniui 
ir jo palydovams. 

Ten jie sutiko didįjį bastardą Antuaną, kuris, sulaužęs 
etiketo taisykles, puolė ant kaklo Panigarolai: 

- Pone pasiuntiny, perduokite savo ponui, jog esu 
jam labai dėkingas. Jei ne nuostabusis jo žirgas, būčiau 
padėjęs galvą prie Moro. Jis išgelbėjo man gyvybę! 

- Ir garbę, monsinjore. Jūs čia vienas? Man pasirodė, 
jog hercogas irgi ketino vykti čia? 

- Jis ketino, bet pakeitė savo nuomonę. Sužinojęs, 
jog Savojos hercogienė su vaikais užsidarė Zė pilyje, jis 
išsiruošė ten su de Živri ir de la Maršu, norėdamas 
įkalbėti madam Jolandą vykti su juo į Burgundiją. 

- Į Burgundiją? Kodėl? 

- Tikriausiai jis trokšta patirti, ar ji jam ištikima. 

- A! O kaip hercogas jaučiasi? 

- Jis šėlsta. Ir jo beprotybė nepraeina. Jis prisiekė, 
kad artimiausiu laiku surinks pusantro šimto tūkstančių 
žmonių armiją, užpuls kantonus ir nepaliks akmens ant 
akmens. Aš bijau, - liūdnai pridūrė jis, - kad jis ne 
visai sveiko proto. 

- Ne, monsinjore, bet jis vis dar tikisi įgyvendinti 
savo svajonę! Jis visą gyvenimą pašventė jai. Iš pradžių 
jis svajojo apie imperiją, paskui - apie senąją Lotaringijos 
karalystę. a svajonę jis pavertė realia neapykanta 
šveicarams. Dieve, padaryk taip, kad nubudimas nebūtų 
pernelyg žiaurus! Ar žinoma, kiek žmonių mes netekome? 

- Norite pasakyti, kiek žmonių buvo sunaikinta? 
Keletas tūkstančių, tarp jų Žanas iš Liuksemburgo, 
Somersetas ir didžioji anglų alebardininkų dalis. Galeotas, 
kaip įmanydamas gynęs hercogo palapinę, paspruko su 
dviem būriais. Kaip ir Grandsone, šveicarams atiteko 
visa mūsų stovykla ir naujoji artilerija. Tai didesnis 
krachas negu tuomet. 

- Ar galiu paklausti, ką ruošiatės daryti, monsinjore? 
Lauksite hercogo čia? 

- Ne. Rytoj su Salena vykstu pas tuos, kuriems 
pavyko išsigelbėti. Jei tokių išvis yra... Hercogas atvyks 
ten. Norite joti drauge su manimi? 

- Su malonumu, jei tik mano palydovai nelabai 
pavargę! 

Tuo metu svečių namuose, į kuriuos juos iš karto 
palydėjo šeimininkai, Leonarda, užsižiebusi nuvarvėjusią 

žvakę, klojosi sau lovą, vis dar negalėdama atsigauti po 
jai neįprasto jojimo arkliu. Ji kažką murmėjo ir siuntė 
Demetrijui visus pragaro prakeiksmus. Fjoros pasakojimas 
apie susidūrimą su graiku išvedė ją iš kantrybės. 

- Tas senas beprotis visiškai pakvaišo! Aš jums 
visuomet sakiau, jog pati galvoju apie kerštą, ir vis 
dėlto išleidau jus! Ačiū Dievui, kad nesusitepėt rankų! 

- Leonarda, aš užmušiau žmogų! 

- Tai buvo gyvybės ir mirties klausimas: arba jis, 
arba jūs, o tai visiškai skirtingi dalykai! Šaltakraujiškai 
nunuodyti, papjauti arba Uuždusinti gyvą žmogų - aš 
buvau tikra, jog jūs šito nepadarysite. 

- Diu Amelį užmuščiau nedvejodama. Lygiai taip pat 
būčiau pasielgusi su hercogu iki Nansi, kuomet jis elgėsi 
su manimi išdidžiai ir įžūliai, tarsi su daiktu! Nepadariau 
to tik todėl, kad vėl susiradau Filipą ir man neužteko 
drąsos leisti save nuteisti mirti už hercogo nužudymą. 
Meilė buvo stipresnė už neapykantą, o paskui aš daug 
ką supratau ir netgi atleidau hercogui už tai, kad jis 
nepasigailėjo mano tėvų. O dabar vien mintis apie šio 
silpno ir sergančio žmogaus su įžeista didybe nužudymą 
kelia man pasišlykštėjimą! Ir vis dėlto... 

- Kas “vis dėlto“? Juk jūs šito nepadarysite? 

Fjora atsisagstė apsiaustą, numetė jį ant vienos iš 
vienuolių lovų, išsitraukė iš odinio kelionmaišio, to paties, 
su kuriuo Leonarda nesiskirdavo net ir pačiomis 
sunkiausiomis gyvenimo aplinkybėmis, nedidelį veidrodį ir 
pažvelgusi į jį tarė: 

- Plaukai auga. Reikia... 

- Pakirpti juos? Šį kartą iš manęs nieko nesitikėkite 
ir aš draudžiu jums pačiai tai daryti. Jūsų vyras gyvas! 
Ką jis pasakys, išvydęs jus nusikirpusią? Atėjo laikas vėl 
tapti moterimi, Fjora! 

- O kam? Filipą galėsiu pamatyti tik tuomet, kai... 

Ji išsitraukė iš už diržo brangų durklą, kurį padovanojo 
Karolis Drąsusis, ir nutaisiusi nieko nematantį žvilgsnį, 
perbraukė pirštu per žvilgančius ašmenis. Leonarda išbalo. 

- Fjora, prisiekite man, jog atsisakysite šios beprotiškos 
idėjos. Pabandykite užmušti hercogą ir jus tučtuojau 
pakars, o aš šito neišgyvensiu. O Demetrijas... 

- Žinau, ką apie tai galvojate, - šypsodamasi nutraukė 
ją Fjora. - Keliaujant čionai iš Lozanos jūs vien tik 
apie jį ir šnekėjote. 

- Galimas dalykas, bet noriu dar pridurti: jūs 
neprivalote jo klausyti. Šitoks niekšiškas pasiūlymas 
išlaisvina jus nuo bet kokių įsipareigojimų jam. 

- O Filipas? 

- Kol įkalintojas laukia šantažo rezultatų, jam nieko 
neatsitiks. Štai ko reikia: sužinoti, kur yra Lotaringijos 
hercogas. Demetrijas bus šalia, o tada aš jau žinosiu, 
ką daryti! 

- Jūs be jokios abejonės teisi, bet kaip sužinoti, kur 
yra Renė II? Anot Panigarolos, jis nuolatos važinėja. 

- Reikia būti šalia hercogo Karolio... ir šio malonaus 
pasiuntinio - jis visuomet viską žino. Jie abu turi savo 
šnipų ir mes žinosime visas naujienas. 

- O gal nuvažiuoti į Lioną ir paprašyti karaliaus 
iškviesti Demetriją? Jis jo gydytojas ir... 

- Ir neaišku, ar jis paklausys mūsų. Be to, nereikia 
pamiršti, kad jaunasis Kolona atsako už jus savo galva. 

- Jūs manote, kad po viso to, kas atsitiko, hercogas 
tai dar prisimena? 

- Su tokiu žmogumi geriau elgtis atsargiai. Gaila, bet 
jūs jam reikalinga. Jis netgi paparašė sūnaus princo sekti 
tokią seną bobšę, kokia esu aš. Jei jis kur nors išsiųstų 
Batistą... 

Panigarola pritarė Leonardos nuomonei. Anot didžiojo 
bastardo, Karolis Drąsusis taip atvirai nerimavo dėl 
madam de Selonžė, kad neliko jokių abejonių dėl jo 
jausmų šiai moteriai. Fjora pagalvojo, kad čia nėra ko 

bepridurti ir geriausia būtų elgtis taip, kaip patarė 
Leonarda. 

Kitą rytą buvo nuspręsta drauge su didžiuoju bastardu 
vykti į Saleną. Nepaisant Demetrijo grasinimų, Fjora 
jautėsi laiminga kaip niekad. Ar tik ne todėl, kad 
sužinojo, jog Filipas gyvas ir kvėpuoja su ja vienu oru, 
regi tą patį dangų? Ateitį apgaubusią tamsą perskrodė 
silpnas vilties spindulėlis.: Be to, ji labai pasitikėjo 
Leonardos išmintimi. Ji vylėsi jos padedama nugalėsianti 
Demetriją patikimiausiu moterų ginklu: gudrumu ir 
kantrybe. 

Kai liepos antrąją Karolis Drąsusis, lydimas keleto 
raitelių, įjojo į Saleną, Fjora vos jį pažino. Kaip jis 
pasikeitė per tą keletą dienų! Suvytęs veidas, nuvargusios 
akys su maišeliais paakiuose, skausmo iškreipta burna ir 
stiklinis žvilgsnis... Nejaugi tai buvo tas pats Žmogus? 
Jei ne paauksuoti šarvai ir šalmas su auksiniu liūtu 
karūnoje, ji niekuomet nebūtų pagalvojusi, jog regi 
Burgundijos hercogą. Ir vis dėlto jis šypsodamasis sveikino 
miestelio gyventojus, kurie garsiai džiūgavo, išvydę šį 
turtingą, saulės nutviekstą kortežą. 

Pamatęs išėjusius pasitikti Fjorą ir  Panigarolą, 
nuoširdžiai jiems nusišypsojo, 0 po to kiekvieną iš eilės 
šiltai apkabino. 

Atrodė, jog jis siaubingai džiaugiasi vėl juos matydamas, 
todėl teko būti šalia iki pat vėlaus vakaro. Vakarienės, 
kurioje dalyvavo ir didysis bastardas, metu hercogas buvo 
be galo linksmas, tuo keldamas tarp svečių sąmyšį. Jo 
planai kaip visuomet buvo grandioziški ir jis pasipiktinęs 
kaltino savo kareivius dėl patirto pralaimėjimo - ir šį 
sykį jie, neparodę pakankamai drąsos, metėsi į kojas. 

- Monsinjore, - užstojo juos Panigarola, - būkite 
atlaidesnis, juk dauguma jų žuvo! 

- „.„ nors galėjo to ir nebūti. Reikėjo kautis, o mano 
kareiviai elgėsi siaubingai. Nieko nuostabaus: daugiausia 

buvo prancūzų, bet aš kreipsiuosi į savo vasalus 
Burgundijoje. Jau žinau, kuo galiu pasitikėti... 

Jis rašinėjo skaičiukus, formavo būrius ir skyrė jų 
vadais tokius žmones, kurių buvimas tarp gyvųjų daugumai 
kėlė abejonių. 

- Manęs neapleidžia keistas pojūtis, jog aš vakarie - 
niauju su vaiduokliais, - pasakė Fjora milaniečiui. - 
Mano manymu, ta didžiulė armija, apie kurią jis visą 
laiką šneka, egzistuoja tik jo vaizduotėje! Bijau, kad jis 
nesusirgtų. 

- Aš irgi. Viena mane stebina. Kur dingo jo gvardijos 
kapitonas, kuris beveik niekuomet nuo jo neatsitraukdavo? 
Gal jį išsiuntė su kokia nors užduotimi? Juk jis buvo 
šalia hercogo Žė... ką tai galėtų reikšti? 

Viskas paaiškėjo po trijų dienų, kai pilies koridoriais 
nugriaudėjo įtūžęs Karolio Drąsiojo riksmas: atvyko Olivjė 
de la Maršo būrys ir hercogas šaukė, kad jis nuims 
jam galvą. Tuo metu Fjora su Leonarda vaikštinėjo 
Bešenos - taip vadinosi upelė, palei kurią buvo įsikūręs 
Salenas - pakrantėmis. Išvydusios susijaudinusį Panigarolą, 
moterys suprato, jog atsitiko kažkas svarbaus. 

- Aš pradedu rimtai manyti, jog jis išėjo iš proto, 
- šūktelėjo jis. - Ką tik jis padarė blogiausią iš savo 
beprotybių: išvykdamas iš Zė pilies, jis pabučiavo 
hercogienę ir prisiekė jai amžiną draugystę, tuo pat 
metu įsakydamas de la Maršui saugoti ją ir vaikus, nes 
ji nusprendė vykti į Ženevą pas vyskupą. 

- Jis suėmė hercogienę Jolandą? Bet kodėl? 

- Ji atsisakė važiuoti su juo į Burgundiją, o jo tikslas 
dabar - kietai laikyti Savoją. Ir štai vienas iš tarnų 
paslėpė princą Filiberą ir jauniausią jo brolį rugių lauke. 
Dabar jie Ženevoje ir aš įsivaizduoju, kokį triukšmą 
sukels vyskupas! Galvą duodu, jog bus prabilta apie 
Judo bučinį, o karalius Liudvikas, kuris yra aiškaus 
proto, pasinaudojęs proga pareikalaus suteikti jam teisę 

globoti seserį ir giminaičius. Šitaip Savoja taps mirtinu 
mūsų hercogo priešu. Tarsi jam dar būtų maža! 

- O kur hercogienė? 

- Netoli nuo čia, Rošforo pilyje, esančioje šalia Dolio*. 
O la Maršas sužlugdė pusę užduoties ir tai, manau, 
jam nesibaigs geruoju. 

Tačiau galvą Olivjė išsaugojo. Hercogas Karolis ir be 
jo turėjo daugybę rūpesčių: šveicarai tęsė puolimą. 
Užgrobę Lozaną, jie nutarė patraukti į Ženevą, bet tuo 
metu įsikišo karalius Liudvikas. Mūšio prie Moro 
rezultatai apstulbino jį, tačiau jis netroško, kad šveicarai 
grobstytų jo giminaičių turtą, todėl ėmėsi savo įprastos 
gudrybės - maišelio su auksu, paskui kurį nedidelė armija 
patraukė į Šamberi. Šitaip jis leido suprasti, kad, nors 
jis ir nekariauja nuolat, tačiau turi galimybę neblogai 
pradėti. Ir štai netrukus Savoja ir kantonai pasirašė 
taikos sutartį. 

- Koks didis žmogus! - nuoširdžiai sužavėtas šūktelėjo 
Panigarola. - Tai vienas iš nedaugelio, laikančių karą 
menu! 

Karolis Drąsusis greičiausiai šitaip nemanė. Jis sušaukė 
į Saleną generalinius Aukštutinės Burgundijos luomus ir 
paaiškino, kad jie privalo padėti jam kovoti su šveicarais, 
nes šio karo jis negalįs atsisakyti. Hercogas išrėžė savo 
pavaldiniams stulbinančią kalbą su pavyzdžiais iš Tito 
Livijaus apie pralaimėtus mūšius ir laimėtus karus. Jis 
pradėjo visa tai, norėdamas apginti juos pačius, žmonas, 
vaikus ir turtą nuo mirtino priešo: prancūzų ir šveicarų. 
Hercogas taip puikiai kalbėjo, kad visi susirinkę apsipylė 
ašaromis ir pažadėjo pagalbą saugant sienas. Tačiau buvo 
iškeltos dvi sąlygos: kad pats hercogas niekur nedalyvautų 
ir pasitaikius pirmai progai sudarytų taikos sutartį. Karolis 
sutiko patenkinti šiuos reikalavimus ir su nauja energija 
ėmėsi darbo. 


* Netrukus ją išlaisvino Liudviko pasiųstas Karolis Ambuazietis. 

- Dona Fjora, - sykį vakare kreipėsi jis į jaunąją 
moterį, atėjusią pas jį drauge su Batista, - kai aš 
laimėsiu karą prieš tuos niekšus ir atsiimsiu savo turtus, 
jūs tapsite princese. Galėsite išsirinkti labiausiai patin- 
kančią mano žemę. Aš grąžinsiu jums jūsų kraitį. 

- Man to visiškai nereikia, monsinjore. Ramiai gyventi 
prisiminimais apie savo vyrą, - ji sumetė, jog geriausia 
bus neprasitarus apie tai, ką neseniai sužinojo, - tai 
viskas, ko aš trokštu. Nemėgstu karo ir tas, kuris valdo 
mano valstybę, turi būti tam pasiruošęs. 

- Šis karas bus paskutinis. Po to aš padarysiu iš 
jūsų brangiausią savo rūmų puošmeną. 

Fjora nieko neatsakė, pagalvojusi, jog hercogo ištarta 
frazė nuskambėjo keistokai. Karolio požiūris į ją vėl 
pasikeitė. Jis paprašė jos užsivilkti moteriškus rūbus, 
nepaisydamas to, jog jie buvo skirti gedulu - juoda 
suknelė be galo subtiliai pabrėžė jos grožį. Fjorai daugiau 
nebeteko regėti jo pykčio priepuolių, priešingai, jis tapo 
jai labai malonus, dovanojo įvairiausius  dalykėlius, 
klausinėjo apie vaikystės metus, mokslą, apie gyvenimo 
periodą, praleistą Florencijoje, mieste, apie kurį jis pats 
dažnai svajodavo ir netgi regėdavo save įjojantį į jį kaip 
nugalėtoją, nes vylėsi užgrobti ir Italiją... 

- Tegu Dievas man atleidžia, bet man atrodo, kad 
jis įsimylėjęs jus, - šūktelėjo Panigarola, stebėdamas, kaip 
ji išvynioja specialaus kurjerio iš Dižono parvežtą puikų 
gabalą šviesiai pilko satino su auksiniais siuvinėjimais. 

- Jums neatrodo, kad turite pernelyg lakią vaizduotę? 

- Žinoma, ne. Neturiu jokio pagrindo sau dėl šito 
priekaištauti. Ir vis dėlto aš nemanau, kad tapsite nuo 
to laimingesnė. Hercogas susižavėjęs jumis, o didžiulė 
ne visai pilno proto žmogaus aistra gali tapti labai 
pavojinga. 

- Ką gi man daryti? 

- Bėgti! Kaip galima greičiau ir kaip galima toliau! 
Aš jums padėsiu... jei liksiu Čia. 

- Jūs ruošiatės išvykti? 

- Aš bijau, kad mane ne šiandien, tai rytoj atšauks. 
Mūšio prie Moro pasekmės triuškinančios ir mano šalies 
politika gali pasikeisti. Milanas linksta prie Prancūzijos 
ir jei mano ponas nutrauks santykius su Burgundija... 

Fjora truputį patylėjo. Mintis apie tai, jog šis kuklus 
draugas paliks ją, slėgė. Numetusi blizgantį audinį ant 
stalo, ji priėjo prie besileidžiančios saulės nutvieksto 
lango. 

- Jei išvažiuosite, pasiimkite su savimi Batistą, nes 
aš irgi čia nepasiliksiu. Kad ir kas atsitiktų, į karą su 
hercogu daugiau nebejosiu. Mačiau Grandsoną ir Morą 
- šito man užtenka. 

Kitomis dienomis Karolis Drąsusis elgėsi ramiau. Jis 
nusprendė išvykti iš Saleno į La Rivjeros pilį, galingą 
feodalinį pastatą, apsuptą bokštų, su įspūdingais 
gynybiniais įtvirtinimais. Pilis stovėjo už trejeto ar ketverto 
liė nuo Pontarlijė ant aukštos Juros plynaukštės, gana 
neišvaizdžios, bet pakankamai didelės, kad ant jos galėtų 
išsidėstyti armija. Drauge su juo išvyko artimieji ir 
dvariškiai. Patalpa, skirta Fjorai, buvo daug prabangesnė 
nei anksčiau, tačiau taikios Saleno dienos pasibaigė ir 
iš Moro mūšio lauko pasprukę žmonės nebegalėjo 
mėgautis ramybe ar lengviau atsikvėpti. 

Pirmoji La Rivjerą pasiekusi naujiena įsiutino Karolį 
Drąsųjį. Tuo metu, kai Burgundijos luomai nusprendė 
jam padėti, Gente susirinkę generaliniai Flandrijos luomai 
ne tik atsisakė teikti bet kokią pagalbą, bet dar ir 
pareikalavo grąžinti tam tikrą sumą, išleistą karo 
reikalams, motyvuodami tuo, jog armija daugiau 
nebeegzisuotoja. 

- Nėra armijos! - riaumojo hercogas. - Greitai tie 
bailiai flamandai sužinos, ar aš turiu armiją! Aš pulsiu 
tuos maištininkus iš karto, kai tik nubausiu kantonų 
piemenis! O tas asilas kancleris Jugonis, išdrįsęs šitaip 

su manimi kalbėti, sumokės už tai visa savo nuosavybe. 
Įsakysiu viską iš jo atimti. 

Ir dar blogiau: hercogas Renė II, kurio senelė, 
princesė de Vodemon, numirdama paliko jam pasakiškus 
turtus, užverbavo šveicarus ir elzasiečius, pasiskolino 
Strasbūro miesto artileriją ir išvadavo Liūnevilį Buvo 
manoma, jog kito žygio metu jis išvys burgundus iš 
Nansi. 

Ši naujiena privertė smarkiau plakti Fjoros širdį. Dabar 
ji žinojo, kur yra Demetrijas. Beliko sugalvoti, kaip jį 
susirasti. 

- Tai bus nelengva, - susirūpinusi prabilo Leonarda. 
- Išeiti iš pilies, užrakintos kaip gera pirklio skrynia, o 
po to iš stovyklos, kuri plečiasi tiesiog akyse, bus gana 
sunku, nes esant šitokiai meilei, kurią jums jaučia 
hercogas - netgi jei jūs pati šito ir nesuprantate, - jus 
saugo stipriau, nei tikrą jo nuotaką. 

- Bet juk reikia rasti kokį nors būdą. Aš neleisiu 
išvežti savęs į kalnus, nes privalau būti Nansi. 

Tačiau netrukus ši kliūtis dingo. Kai tik pyktis atslūgo, 
hercogas visiškai pakeitė savo pradinį planą: jis jau 
kalbėjo ne apie tai, kaip išžygiuos prieš kantonus, su 
kuriais prasidėjo kažkas panašaus į derybas. Dabar jis 
prabilo apie tai, kad reikia traukti į šiaurę ir galutinai 
išvyti Renė II iš Lotaringijos, jungusios abi Burgundijas. 
Ši žemė buvo iškovota be galo didele kaina, todėl 
reikėjo mesti višas jėgas ir išsaugoti ją. Brangusis siūlas 
neturėjo nutrūkti. 

- Štai viskas ir susitvarkė, - pareiškė savo nuomonę 
Leonarda. - Mes laužėme galvą, kaip nusigauti iki Nansi, 
ir štai gavome puikų pasiūlymą. Armija didėja kiekvieną 
dieną. Netrukus išvyksime. 

Ant erdviosios plynaukštės rinkosi vis daugiau žmonių. 
Burgundija laikėsi duoto žodžio ir siuntė karius bei 
ginklus. Atvyko pikardiečiai, valonai ir liuksemburgiečiai, 
pasirodė anglai, kuriuos ne be pasipriešinimo, tik įkalbėtas 

hercogienės Margaritos, atsiuntė karalius Eduardas. Vienas 
iš pirmųjų atjojo Galeotas su ietininkais. Kareiviai kūrėsi 
aplinkinių kaimų sodybose, kurių gyventojai buvo 
sukaustyti baimės, nors Karolis Drąsusis ir paskelbė 
įsakymus dėl vagysčių, plėšimo ir prievartos. Kai kas 
degino laužus tiesiog palapinėse, kai iš kalnų papūsdavo 
vėjas. Į pilį plūdo sinjorai ir kapitonai, todėl triukšmas 
joje netilo nei dieną, nei naktį. Vyko nuolatinis gėrimas 
ir pašnekesiai, ir Fjora nebeišeidavo iš savo kambario, 
į kurį dažnai pasibelsdavo Panigarola, išvargintas besaikio 
plepėjimo ir pagyrų apie ankstesnio karo žygdarbius. 
Hercogo ji beveik nematydavo ir nelabai dėl to liūdėjo. 
Baigėsi dainų metas: jų vietą užėmė ginklų Žvangesys 
ir bildėjimas, užpildęs pilies erdvę. Netgi žvėrys ir 
paukščiai bėgo į kalnus. O vieną rytą Panigarola atėjo 
atsisveikinti. 

Išvydusi jį tarpdury su apsiaustu ir kelioniniais batais, 
Fjora viską suprato. 

- Nesakykite, jog išvykstate! 

- Ir vis dėlto tai tiesa. Hercogas ką tik atleido mane 
ir padarė tai labai maloniai. Tokiomis aplinkybėmis tai 
teikia jam garbę. 

- Milanas ir Burgundija jau nebe sąjungininkai? 

- Ne. Ir vargu ar pavyks išvengti karo. Monsinjoras 
pasakė, jog gailisi, kad manęs nebus. 

- Ir ne jis vienas! Man... labai liūdna, kad jūs 
išvažiuojate, mano drauge. Ar mes kada nors pasimaty- 
sime? 

- Galbūt. Milanas ne taip jau toli ir aš noriu, kad 
žinotumėt, jog mano namų durys visuomet jums atviros! 

- Tik tuomet, kai jūs ten. Kas žino, ar rytoj jūsų 
neišsiųs pas chaną? 

- Tai mažiau tikėtina: aš nemoku jų kalbos. Nors... 
turiu pranešti jums naujieną, sužinotą iš Galeoto: 
Kampobasas grįžta! 

- Čionai? 

- Gal ir ne. Bet jis parašė hercogui, jog siūlo savo 
paslaugas drauge su visa kondota. Tai apie pora 
tūkstančių žmonių. Jo pasiūlymas buvo priimtas gana 
palankiai. 

Fjora priėjo prie Leonardos, kuri siuvo prie lango. 

- Jūs girdėjote? Mums reikia nedelsiant išvykti. 
Palaukite truputį, mano drauge, važiuosime drauge! 

Ji puolė prie skrynios. 

- Prašau jūsų, nereikia. Numatydamas jūsų sprendimą, 
paprašiau leidimo pasiimti jus su savimi. Monsinjoras 
kategoriškai atsisakė jį duoti. 

Nuleidusi žemyn dangtį, Fjora pasuko prie durų. 

- Tegu pabando manęs neišleisti. Aš nebenoriu ilgiau 
pasilikti tarp šitų kareivių. Jie žiūri į mane kaip į grobį. 
Be to, aš nenusiteikus laukti, kol Kampobasas vėl ims 
reikšti į mane teises. 

- Neikite tenai, Fjora! Tai beprasmiška! Jūs pasieksite 
tik tai, jog vėl tapsite belaisve. 

- Bet juk visiškai neseniai jūs Žžadėjote man padėti 
pabėgti! 

- Taip... bet aš visko nežinojau. Aš visiškai nieko 
nežinojau! Hercogas Karolis niekuomet daugiau neleis 
jums jo palikti! Ir jei jūs vis dėlto pamėginsite pabėgti, 
ar žinote, kokios bus pasekmės? 

- Kaip tai kvaila! - šūktelėjo Leonarda. - Tai jau 
nebe meilė, o tikra beprotybė! 

- Nei viena, nei kitą, dona Leonarda... Tai 
paprasčiausias prietaringumas. Kai praeitą žiemą mes 
buvome Bezansone, vienas rabinas, kabalos mokslo 
žinovas, pasakė monsinjorui, kad jis nemirs tol, kol šalia 
būsite jūs, Fjora. Štai kodėl jis suteikė jums damos 
Selonžė titulą, pavertus; jus burgunde; būtent dėl to jis 
ir nori Matyti jus savo rūmuose, kai baigsis karas, ir 
būtent dėl to jums pabėgus Batistas turės mirti. Jūs 
tapote jo angelu sargu. 

Iš pradžių Fjora neteko žado, po to nusijuokė: 

- Aš - jo angelas sargas? Aš, išvykusi iš Florencijos 
tik tam, kad užmuščiau jį? Pradedu galvoti, kad reikėjo 
taip ir padaryti! 

- Nepatariu nė bandyti, nes vis tiek nieko neišeis! 
Durklas suluš, o nuodai nesuveiks! 

- Nejaugi jūs, būdamas toks logiškas ir filosofiško 
proto, tikite tuo? Kas jums tai pasakė? Pats hercogas? 

- Ne. Didysis bastardas, kurio aš paprašiau užtarti 
jus ir kuris jau seniai įkalbinėja hercogą grąžinti jums 
laisvę. 

- Tuomet tegu Batistas vyksta į namus! Juk jis 
romėnas ir nepriklauso Burgundijos dvarui! Jo ponas - 
grafas Čelanas, ar ne tiesa? 

- Jis dingo Grandsone ir niekas nežino, kas su juo 
atsitiko. Prašau jūsų, nusiraminkite. Dar niekas neprarasta! 
Iš čia aš vykstu į Sen Klodą, kur lauksiu monsinjoro 
Nani. Legatas vis dar tikisi sudaryti taiką tarp Burgundijos 
1 kantonų. To paties trokšta imperatorius ir popiežius, 
todėl jis nori susitikti su manimi. Mes drauge pagalvosime, 
ką galima padaryti. Jaunąjį Koloną būtų įmanoma iškviesti 
į Romą... pavyzdžiui, šeimyninio gedulo dingstimi. 

- Manote, kad legatas ryšis tokiam melui? 

Nepaisydamas momento svarbos, Panigarola nusijuokė: 

- Brangusis vaikeli, įsidėmėkite, kad politikoje ir 
diplomatijoje melas ir tiesa tėra abstrakčios sąvokos! 
Svarbus yra tik rezultatas, o monsinjoras Nani - geriausias 
iš man,žinomų diplomatų! Taigi, pakentėkite!.. Ir leiskite 
senam draugui apkabinti jus, nes jis taip prie jūsų 
prisirišo. Linkiu geros sveikatos, dona Leonarda! 

- Linkiu jūsų šviesybei to paties, - atsakė ši, darydama 
reveransą. 

Vakare Fjoros nuostabai atėjo hercogas Karolis. Ji iš 
karto suprato, jog jį kamuoja liūdesys. 

- Atėjau pakviesti jus drauge pavakarieniauti, dona 
Fjora, - ištarė jis, padėdamas pakilti po reveranso. - O 
kad būtų mažiau rūpesčių, vakarienę atneš čia. 

- Argi monsinjoras užmiršo, jog yra namie? 

- Baikite tas ceremonijas. Jūsų nuotaika greičiausiai 
tokia pat kaip ir mano. Juk mes abu netekome draugo. 

- Man taip neatrodo. Jūs netekote pasiuntinio, 0 ne 
draugo, kuris liko jums ištikimas. 

- Galbūt jūs sakote tiesą, tačiau Burgundija patyrė 
netektį. Triuškinanti pergalė turi grąžinti jai ankstesnį 
spindesį! Laimei, man dar likote jūs. 

Užmiršusi Panigarolos patarimus, Fjora pamėgino 
pasinaudoti proga. 

- Jūs trokštate, kad aš vėl leisčiausi su jumis į žygį. 
Karas man kelia siaubą! 

- Tai jūs irgi norite mane palikti? Kas atsitiko su 
mano drąsiuoju arklininku? Kas atsitiko su grafiene de 
Selonžė,  žadėjusia sujungti savo vyro vėliavas su 
manosiomis? | 

- Ji pamatė, kiek pralieta kraujo. Ar neleistumėt jai 
grįžti į Selonžė? 

- Kad gyventų vieniša kaimo pilyje? Nemanau, kad 
tai jus žavėtų, dona Fjora. Tai kažkas kita, tiesa? Švelni 
jūsų draugystė, kuri yra man tokia brangi - paprasčiausi 
spąstai? Kaip ir visi kiti, jūs norite mane palikti, nes 
manote, jog esu baigtas žmogus ir nieko nebeturiu? 

Jis pradėjo jaudintis. Pokalbio tonas pamažu kilo. 
Suvokusi, jog šį sykį jis turi išlaikyti pranašumą, Fjora 
atsakė: 

- Jūs teisus, yra kita priežastis.“ Pas jus grįžta 
Kampobasas, o aš nenoriu šito žmogaus matyti! Todėl 
ir prašau paleisti mane. 

- Tik tiek? "Tuomet nusiraminkite, Pažadu, kad 
nematysite jo. Jis iš tikrųjų vėl prašosi pas mane į 
tarnybą. Jis puikus kapitonas ir jo kareiviai man labai 
reikalingi, tačiau čia jis nepasirodys. Įsakiau jam užimti 
poziciją tarp Tionvilio ir Meco, kur jis lauks princo de 
Krua ir hercogo Engelberto iš Nasau - jie turi atžygiuoti 
iš Olandijos su penkiais tūkstančiais pėstininkų. Po keleto 

dienų jūs paliksite La Rivjerą. “Vaikas" sustojo priešais 
Nansi ir aš noriu apeiti jį iš užnugario. Jūs kaip ir 
anksčiau būsite šalia manęs, tačiau jei atvyktų 
Kampobasas, Olivjė de la Maršas gavo įsakymą išgabenti 
jus. Bet aš nenoriu, kad mane paliktumėte. Reikia, 
girdite, reikia, kad būtumėte šalia manęs! Ir neklauskite, 
kodėl! 

Ir, pamiršęs vakarienę, Karolis Drąsusis paskubomis 
išėjo. Jam už nugaros triukšmingai užsitrenkė durys ir 
kurtus garsas dar ilgai aidėjo Fjoros ausyse. 

- Na ką gi, - atsiduso Leonarda, - vakarieniausime 
vienos. 

- Man tai daug labiau patinka, bet pripažinkite, jog 
situacija gana nemaloni! Man niekuomet nepavyks jo 
atsikratyti! 

- Negalvokite apie tai. Kartokite vienintelį sakinį: mes 
važiuojame į Nansi. Argi ne tai svarbiausia? Reikės 
ypatingų pastangų, kad tokioje sumaištyję = mums 
sutrukdytų pasprukti nuo monsinjoro! O jei jaunasis 
Kolona dar neišvyko, mes jį pavogsime! 

- Leonarda, - tvirtai tarė Fjora, - jūs mane nuolatos 
stebinate. Pavogti Batistą? 

- O kodėl ne? Bus gana įdomu... 

Rugsėjo dvidešimt penktosios rytą su dideliu vargu 
surinkta armija išžygiavo iš La Rivjeros. Daugelis būtų 
pasakę - armijos regimybė - toks akivaizdus buvo 
kontrastas su tomis dviem, iš kurių praėję mūšiai nepaliko 
nė pėdsako. Seni, kovų grūdinti kariai ir jauni naujokai; 
Burgundija, Pikardija, Liuksemburgas ir Enas atidavė 
viską, ką galėjo ir prisidėjo prie ištikimų  Galeoto 
samdinių, vienintelių, kurių didvyriškumas ir ištikimybė 
niekuomet nekėlė abejonių. Tačiau tai buvo nevilties 
armija. Jei naujas pralaimėjimas ją sunaikins arba 
išsklaidys, tai nebeturės jokios reikšmės, nes nebeliks 
pačios Burgundijos, jos varpų, iš kurių buvo pagamintos 
patrankos. Dešimt tūkstančių žmonių - štai viskas, kuo 

galėjo remtis Karolis Drąsusis eilinį kartą mėgindamas 
išvyti Renė iš savo gimtosios žemės. 

Fora drauge su Batistu jojo Karoliui Drąsiajam iš 
paskos. Jau ataugusius plaukus ji paslėpė po juoda 
kepuraite. Jaunoji moteris atrodė taip niūriai, kad pažas 
nedrįso užtraukti įprastos dainos. Jai trūko pasiuntinio. 
Jo kultūra ir gilūs filosofiniai svarstymai trumpino bet 
kokį ilgą ir sunkų kelią. Zinios apie jį irgi nebuvo 
paguodžiančios: atvykęs į Sen Klodą popiežiaus legatas 
dėl stipraus bronchito ir podagros priepuolių buvo 
priverstas atgulti į lovą. Ir negreit jis galės prisidėti 
prie hercogo Karolio... 

O šį graužė nerimas. Jis darėsi ligotas vien nuo 
minties apie tai, jog Renė II stovi prie Nansi. Armija 
dėl prastos organizacijos ir tiekimo judėjo į priekį be 
galo lėtai. Apsiginklavę pėstininkai per dieną galėdavo 
nueiti nuo keturių iki penkių Ijė, o Karoliui Drąsiajam 
norėjosi skristi tarsi paukščiui ir užpulti savo priešą 
staiga! 

Praėję Livjė, Ornaną, Bezansoną ir Vezą, jie atsidūrė 
prie Lotaringijos sienų. Čia pasuko į vakarus, aplenkdami 
miestus, atsidūrusius Renė rankose. Karolis Drąsusis 
nenorėjo eikvoti jėgų. Reikėjo nužygiuoti iki Nansi, kur 
laukė Kampobaso, de Šimė ir Nasau hercogo būriai. 
Spalio septintąją princas įžengė į Nešatelį Tuo pačiu 
metu Renė įjojo į Nansi, vėl atgautą savąją sostinę, iš 
kurios išvijo burgundą valdytoją Zaną de Riubamprė. 
Pykčiui užtemdžius sąmonę, Karolis norėjo pakarti 
pranešusį Šią žinią. 

Tačiau jo armija nuolat augo. Kai jis susijungė su 
Kampobasu - pastarasis pavėlavo į susitikimą + armija 
padidėjo dar pusantro tūkstančio karių, kurie atėjo iš 
Nansi drauge su Žanu de Riubamprė. Taigi, dabar 
Karolio armiją sudarė aštuoniolika tūkstančių Žmonių. 
Tai buvo daugiau, negu galėjo surinkti jaunasis hercogas, 
todėl pačios nejtikimiausios viltys staiga sužėrėjo šimtais 

spalvų. Septynioliktą dieną Pont a Musone burgundai 
sutriuškino nedidelį hercogo būrį. Kelias į Nansi buvo 
laisvas. 

Karolis, sužinojęs, jog Renė vėl paliko Nansi, 
ketindamas surinkti pastiprinimą, pamanė, jog benusilei- 
džianti jo žvaigždė vėl ims kilti. Renė paliko savo miestą 
pačių žiauriausių vasalų rankose: Žeraro d'Aviljė, brolių 
d'Agerų ir mažojo Žano de Vodemono, kuriam paliko 
padėjėjus - du gaskonus, kapitonus Pjė de Ferą ir 
Fortiūną, o su jais - du tūkstančius žmonių. 

- Mes išlaikysime ne mažiau kaip du mėnesius, bet 
vis dėlto paskubėkite! Jei ne, mus pribaigs badas! 

Žanas de Riubamprė ir jo angliškoji įgula priešinosi 
apgulėjams apie du mėnesius. Jam pasirodžius miestas 
nespėjo pasipildyti maisto atsargų, kurios jau baigėsi - 
pradėjo valgyti arklius - Oo be to, nespėta atstatyti 
tvirtovės sienų. Spalio dvidešimt antrąją Karolis Drąsusis 
apgulė miestą ir įsakė įrengti sau būstą senoje vietoje, 
šalia Sen Žano, mediniame name, nes buvo tikras, jog 
pergalė jau čia pat. 

- Naujuosius metus kaip ir pernai mes atšvęsime 
rūmuose! - džiaugsmingai pranešė jis Fjorai. - Ir aš 
suruošiu tokias linksmybes, prieš kurias nublanks visi 
Medičių karnavalai. 

Fjora nusišypsojo jam, tačiau jos širdis buvo toli. Jis 
vėl pradėjo elgtis su ja taip švelniai ir maloniai, kad 
net pasiūlė apsigyventi drauge jo name. Be to, hercogas 
išlaikė savo duotą Žodį ir ji nesusidūrė su Kampobasu. 
Už tai Fjora buvo dėkinga, tačiau ne daugiau. Ji 
pasipiktino Renė II elgesiu, kuris, vos tik sužinojęs apie 
Karolio armijos artėjimą, leidosi į kojas. Kur jis dabar? 
Strasbūre, Fribūre, Berne? O gal tik vienas Dievas žino, 
kuriame iš kantonų jis slapstosi? Ar Demetrijas yra šalia 
jo? O Filipas? Kur yra Filipas? Ar sugijo jo žaizdos, 
o jei taip, tai kokiame kalėjime jį laiko? Įaudrinta 

jaunosios moters vaizduotė kėlė daugybę klausimų, į 
kuriuos nebuvo atsako. 

- Jei Lotaringijos hercogas išvyko pagalbos, jis būtinai 
sugrįš, - pranašavo kaip visuomet praktiška Leonarda. - 
Užteks jaudintis, jūs nieko negalite pakeisti šioje 
beprasmiškoje istorijoje, kurioje hercogo Karolio esate 
priversta dalyvauti. 

- Žinote, apie ką aš galvoju? Man atrodo, kad 
Demetrijas yra Nansi. Apgultam miestui būtinas geras 
gydytojas, tuo tarpu jaunasis hercogas su nepriekaištinga 
sveikata gali puikiausiai apsieiti ir be jo. 

- Visai galimas dalykas. Tik man įdomu, kaip jūs 
prasiskverbsite į miestą, kad tuo įsitikintumėt? 

Fjora, kiekvieną vakarą žiūrėdama pro savo langą į 
Nansi, vis labiau troško ten atsidurti. Jai vaidenosi, kad 
miesto sienos, atlaikiusios daugybės patrankų ugnį, slepia 
jos mylimąjį. Bet kaip į jį patekti išvengus gynėjų ir 
užpuolikų šūvių? Stebėdama, kaip rudens saulė kas 
vakarą užlieja krauju apgulto miesto sienas, Fjora juto 
baimę. 

Nansi atkakliai gynėsi. Burgundų stovykla nuolat 
atakavo, kiekvieną sykį prie miesto sienų palikdama 
krūvas užmuštų. Visų šventųjų naktį bastardas de 
Vodemonas, apie kurį jau sklandė legendos, taip arti 
prasibrovė prie apgultųjų štabo, kad Karolio Drąsiojo 
namas tik per stebuklą liko sveikas.  Vodemonas, 
nepraradęs nė vieno kareivio, dingo naktyje su savo 
žmonėmis. Tačiau kelias atgal buvo nusėtas lavonais. 

Žiema, atėjusi mėnesiu anksčiau, nei buvo įprasta, 
suvienodino apgultųjų ir apgulėjų padėtį, padengdama 
juos baltu sniegu ir neperregimu rūku. Per vieną naktį 
pasaulis tapo baltut baltutėlis, Sen Žano upelis ir 
tvenkinys apsitraukė ledu, o Mertoje atsirado lyčių. Nansi 
užpuolė badas ir ligos; šaltis ir baimė sukaustė burgundų 
stovyklą. Kiekviena diena prasidėdavo neramiomis kalbo- 
mis. 

Susirūpinęs Antuanas pamėgino pasikalbėti su įbroliu: 

- Kodėl jūs taip atkakliai laikotės žiemos kampanijos? 
Kasdieną mes netenkame kareivių. Išardykime stovyklą 
ir Žygiuojame į Liuksemburgą! O pavasarį grįšime. 

- Šitaip mes suteiktume laiko Renė II surinkti armiją. 
O Nansi suspėtų pasipildyti maisto atsargas. Ne, broli. 
Aš nusprendžiau sutikti naujus metus šiame prakeiktame 
mieste, iš kurio ruošiausi padaryti imperijos sostinę. Jie 
ilgai neištvers. Arkliai jau suvalgyti. Dabar gaudomi šunys, 
katės ir netgi žiurkės... 

Tačiau buvo ne visai taip. Nansi didvyriškai kovojo 
su sunkumais. Žmonės degino baldus, kad nors truputį 
sušiltų ir darydavo prasiveržimus į apylinkes, vildamiesi 
susirasti maisto. Burgundams šios problemos nebuvo itin 
aktualios, nes šiaurėje jie kontroliavo kelią į Mecą ir 
Liuksemburgą, kuriuo gaudavo maisto produktų. Kampo- 
basas, Šimė ir Nasau gavo griežtą įsakymą saugoti šį 
kelią ir niekur nuo jo nesitraukti. Pats hercogas kiekvieną 
rytą tikrindavo postus ir priekinių įtvirtinimų padėtį. 

Fjora galėjo reikiamai įvertinti jo įsakymus: hercogo 
dėka Kampobasas buvo toli ir ji galėjo be baimės išeiti 
pasivaikščioti bet kuriuo paros metu - namas tiek 
prirūkdavo dūmų, kad jai būdavo sunku kvėpuoti. “Mes 
būsime išrūkytos kaip kumpiai“, - niurnėjo Leonarda, 
todėl jos kiekvieną rytą, lydimos Batisto, eidavo 
pasivaikščioti prie Sen Žano tvenkinio arba į Soriū 
mišką. Ir štai vieną sykį, pasinaudojusi minutėlei pro 
debesis suspindusia saule, Fjora atėjo iki miško laukymės, 
kurioje išvydo medkirtį, kapojusį nupjautą medį ir krovusį 
malkas į roges. Staiga ją suėmė noras su juo pasikalbėti 
ir ji priėjo arčiau. 

- Jūs vietinis, gerasis žmogau? Čia aplinkui ne tiek 
jau daug namų. 

- Aš gyvenu gana toli, bet tokiu bjauriu oru reikia 
rūpintis, kuo galėtum susišildyti, ar ne tiesa? 

Žmogus išsitiesė, trindamas sau pusiaują, ir nužvelgė 
jaunąją moterį linksmomis mėlynomis akimis. Nepaisant 
barzdos ir ūsų, apstulbusi Fjora negalėjo neatpažinti 
Duglo Mortimero. Paskubomis apsižvalgiusi aplinkui ji 
pamatė Batistą, kuris pasidarė lanką ir strėles ir dabar 
mėgino šaudyti varnas, taigi negalėjo girdėti, apie ką 
jiedu kalbėjosi. 

- Ką jūs čia darote? - sušnabždėjo ji. 

- Juk matote - esu užsiėmęs rimtu reikalu. Jus ne 
taip lengva pamatyti. Karalius nerimauja dėl jūsų ir 
klausia, ar tik netapote burgunde? Jo ausis pasiekė 
kalbos apie jauną moterį, nesiskiriančią su Karoliu 
Drąsiuoju. Jūs jo meilužė? 

- Nekalbėkite kvailysčių, hercogas neturi meilužių. Bet 
jis laiko mane šalia savęs, aš savotiškas jo talismanas. 

Barzdotą fizionomiją nušvietė šypsena. 

- Jei jūs buvote Grandsone ir More - tai tikra tiesa! 

- Jam išpranašavo, kad kol aš būsiu šalia, jis nemirs... 

- Suprantu. Bet juk jūs turite kojas ir kažką panašaus 
į protą. Kodėl per visą šį laiką nepabėgote nuo jo? 

- Pažvelkite į tą berniuką, medžiojantį varnas. Jei aš 
pabėgsiu - jį nubaus mirtimi! 

- Aha! Tai rimta problema, bet ją reikia išspręsti. 
Beje, mums ir taip pasisekė, kad jūs čia atjojote. Jau 
kelinta diena aš ateinu į stovyklą ir pardavinėju malkas 
arba, kaip vakar, kiškius. Reikėjo, kad prie manęs 
priprastų. Aš ir toliau tai darysiu, tik štai ką pasakysiu: 
karalius nori, kad išvežčiau jus iš čia, nes pavojus didėja 
kiekvieną dieną. 

- Padėkokite jam, bet pavojus kol kas man negresia. 
Aš tik norėčiau žinoti, kur yra hercogas Renė? Jūs tai 
žinote? 

- Dabar jis toli, bet metų pabaigoje bus čia. Tai ir 
yra tikrasis pavojus. 

- Manęs tai negąsdina. Ar galėtumėt pasakyti... graikas 
Demetrijas Laskaris su“ juo? 

- Gydytojas graikas? Jis visuomet su juo. Beje, ar 
ne per ilgai mes šnekamės? 

- Dar vienas klausimas: kodėl grįžo Kampobasas? 

- Dėl pinigų ir... dėl jūsų! Saugokitės! Šis niekšas 
sugebėjo įgrįsti netgi karaliui, kuris jį ir atleido! Kritišku 
momentu jis, žinoma, pabėgs. Karalius dėkingas jums už 
tai, ką jam padarėte, tačiau jis bijo, kad netaptumėte 
auka. Kampobasas nori gauti jus bet kuria kaina, todėl 
nuo šios dienos niekur neikite iš namų. Aš pasistengsiu 
jus saugoti, bet laiko lieka vis mažiau. 

Jiems besikalbant Mortimeras vėl ėmėsi darbo. Batistas, 
nušovęs dvi varnas, grįžo su laimikiu. Fjora pasveikino 
ji Ir pagyrė už miklumą. 

- Jūs ruošiatės jas valgyti? Girdėjau, kad varnos labai 
kietos. 

- Ne, jeigu jas ilgai verdi. Bet aš norėjau pasiūlyti 
jas šiam vargšui žmogui. Dabar paukštiena tikra retenybė! 

Medkirtys priėmė dovaną ir nuoširdžiai padėkojo su 
tokiu ryškiu vietiniu akcentu, kad Fjora vos nesusijuokusi 
paskubomis nuėjo šalin ir patraukė atgal su pažu, kuriam 
iš paskos vis dar liejosi dėkingumo žodžiai. Šis susitikimas 
suteikė Fjorai džiaugsmo ir kartu sujaudino ją. Jei 
Mortimerą sučiups, iš karto pakars, kaip tai įvyko su 
Renė II kvartirmeisteriu, Provanso gyventoju Siufrenu 
de Baski, kurį suėmė tuo momentu, kai jis mėgino 
parvežti į miestą parako ir mėsos. Tai buvo gana keista 
istorija. Iš pradžių Karolis Drąsusis, apimtas pykčio, 
norėjo jį ketvirčiuoti. Didysis bastardas, de Šimė ir 
Kampobasas prašė palikti jį gyvą ir, kol jiedu bandė 
įkalbėti hercogą, Kampobasas paprasčiausiai jį pakorė, 
taip kad nebeliko kas daryti. Tiesa, nelaimingasis šaukė 
savo advokatams: “Pasakykite hercogui, kad aš noriu 
pasikalbėti su juo akis į akį. Jis atiduos man savo 
hercogystę, sužinojęs, ką turiu jam pasakyti..." Po pokalbio 
su Mortimeru Fjora padarė tokią išvadą: Siufrenas žinojo, 

kad Kampobasas - išdavikas. Būtent tai jis ir norėjo 
pasakyti Karoliui. 

Visas kitas dienas Fjora nekėlė kojos iš savo kambario, 
leisdama laiką su Leonarda, susigavusia slogą, kai kartu 
su Kleričiu slaugė sergančiuosius. Per tą laiką įvyko 
didžiulis priėmimas protonotaro Heslerio garbei. Jis atvežė 
laišką ir brangenybes nuo princo Maksimiliano, skirtus 
sužadėtinei: Marijai Burgundei. Hercogas su savo 
kapitonais pasistengė jį kuo geriau priimti. Fjora, tarp 
susirinkusiųjų išvydusi Kampobasą, priėmime nedalyvavo. 
Ji tikėjosi, kad atvyks monsinjoras Nani su abatu iš 
Ksantero, tačiau  Hesleris atjojo vienas; Žinių iš 
Panigarolos taip pat nebuvo. Tuomet Fjora pagalvojo, 
kad senasis legatas galėjo ir mirti. 

Po to atėjo Naujieji metai, patys tragiškiausi iš kareivių 
kada nors matytų. Nansi žmonės mirė iš bado, o likę 
gyvi griovė namus, kad turėtų kuo kūrenti krosnis. 
Zinoma, buvo galima sušilti ir šalia burgundų artilerijos 
sukeltų gaisrų, kurių, beje, nebuvo kuo gesinti, nes visas 
vanduo užšalo. Stovykloje padėtis buvo ne geresnė. 
Kiekviena diena nusinešdavo po keletą kareivių gyvybių. 
Žmones kaustė negailestingas šaltis, neleisdamas pajudėti. 
Gandai įgavo grėsmingą užmojį ir Kalėdų naktį Karolis 
Drąsusis, ketinęs Naujuosius metus sutikti rūmuose, 
vaikštinėjo po mišių drauge su savo gydytoju ir didžiuoju 
bastardu tarp kareivių, mėgindamas juos padrąsinti. Princas 
visus vaišino vynu, degtine ir keikė vadus, kurie, jo 
manymu, visiškai nesirūpino žmonėmis, nė nesistengė 
palaikyti jų gyvybių. 

- Visoje Europoje žmonės švenčia kūdikėlio Jėzaus 
gimimą, 0 mes čia dvėsime iš skurdo ir bado. Ir viskas 
dėl to prakeikto miesto, kuris greičiau leisis sugriaunamas 
iki paskutinio akmens, negu pasiduos. Gal geriau 
nešdinkimės iš čia,  monsinjore,  nelaukę, kol visi 
pakratysime kojas? - sunerimęs sviedė jam Galeotas. 

- Yra kitas “kūdikėlis", nuo kurio mes niekuomet 
nebėgsime, ir aš žinau, jog jis arti. Geriau mirti... 

Po rytinių mišių, per kurias niekas net negiedojo, 
hercogas įsakė pakviesti Fjorą. 

- Man labai liūdna ir gaila, bet vėl turiu prašyti 
jūsų likti šalia manęs, madam de Selonžė, - pasakė jis, 
pirmą kartą pavadinęs ją šiuo vardu, - ir iš visos širdies 
prašau man atleisti... Aš Žinau... man nėra ko tikėtis iš 
likimo ir Dievas tikriausiai jau nebegali manęs pakęsti. 
Ir vis dėlto man neužtenka stiprybės išsiskirti su jumis... 

- Dėl rabino pranašystės? - atsargiai paklausė Fjora. 

- A! Jūs tai žinote! Bet jūs klystate. Aš teturiu 
vienintelį norą: mirti mūšyje. Burgundija... apie kurią aš 
svajojau... ir liks svajonė. Kai atžygiuos Lotaringas, 
teturėsiu penketą tūkstančių karių. Ne, prašau jūsų likti 
tik todėl, kad noriu kuo ilgiau regėti grynąjį grožį. Jūs 
suprantate? 

- Nenuleiskite rankų, monsinjore! Tai nepanašu į jus! 
Jūs - didysis visų Vakarų hercogas, jūs... 

- Hercogas, kurio jūs nekenčiate? Atsimenat? 

- Jau seniai taip nebemanau! Mano vyras taip jus 
mylėjo! 

- Ačiū. Bet užteks sielvartauti. Šiandien Naujieji metai 
ir aš noriu įteikti jums jūsų vertą dovaną. 

Nusiėmęs nuo kaklo ploną grandinėlę padavė ją Ffjorai. 
Ant jos kabojo mėlynas piramidės formos deimantas. 

- Saugokite jį kaip mano atminimą, nes gali atsitikti 
taip, kad daugiau neberegėsite savo kraičio. 

- Monsinjore! Aš negaliu jo priimti... 

- Jei taip, tuomet aš įsakau. O dabar eikite ir 
atsiųskite man Olivjė de la Maršą. 

Giliai sujaudinta Fjora lėtai ėjo į savo kambarį, 
laikydama ranką ant dar šilto akmens. Ji suprato, jog 
svajotojas pagaliau nubudo ir su aiškia sąmone išvydo 
grėsmingai artėjančio pavojaus ženklus. Jis buvo panašus 
į šerną, apsuptą šunų rujos, ir jis Žinojo tai ir nenorėjo 

išvengti savo likimo. Vienintelis dalykas, kurio troško 
Karolis - gintis iki paskutinio atodūsio. (Gyvas jis 
nepasiduos. 

Kaip dažnai būna tikrose dramose, paskutinėmis metų 
dienomis atsitiko komiškas epizodas, kurį suvaidino 
hercogo pusbrolis, Alfonsas V iš Portugalijos. Jis 
savarankiškai pasisiūlė sutaikyti savo pusbrolį su prancūzų 
karaliumi ir gauti už tai iš pastarojo finansinę paramą 
kovai su savo priešu - Kastilijos karaliene. Hercogas 
Karolis palaikė jį nukritusiu iš mėnulio. 

- Padėkite man iš pradžių paimti Nansi! - gūžtelėjo 
jis pečiais. 

Pusbrolis išplėtė akis ir supratęs, jog nėra čia ko 
tikėtis, dingo visam laikui. 

Šv. Silvestro naktį Kampobasas dezertyravo ir išsivedė 
su savimi du tūkstančius kareivių. Jis prisidėjo prie 
Lotaringijos hercogo, kuris buvo vos už dviejų dienų 
kelio, prašydamas už tai Komersio miesto. Kampobasas 
tikėjosi būti džiaugsmingai sutiktas, tačiau hercogas priėmė 
jį gana abejingai. Šveicarų kapitonai, supę Renė II, 
grubiai pareiškė, kad nenori kautis šalia išdaviko. Jį 
išsiuntė saugoti Buksjero tilto per Mertą, už vieno Ijė 
nuo Nansi. 

- Galbūt būsiu sutiktas šilčiau, jei atnešiu jums Karolio 
Drąsiojo galvą? - riktelėjo jis įtūžęs. 

- Būtų labai gaila, jei tokia kilni galva patektų į 
tokias nešvarias rankas, - atsakė Osvaldas Tiršteinas. 

1477 metų sausio ketvirtą Lotaringijos armija užėmė 
Nansi priemiesų Sen Nikola de Porą, sunaikindama jame 
įsikūrusį burgundų dalinį. Mūšis turėjo įvykti kitą dieną. 

Tą sekmadienio rytą Fjora stebėjo krintantį sniegą. 
Nebuvo labai šalta, žemę dengė balta drobulė, 0 vėjas 
pustė idealiai švarias sniego dulkes. Nei ji, nei Leonarda 
tą naktį nemiegojo. Laisvė buvo jau arti, tačiau abi 
moteris kaustė katastrofos nuojauta... Būrys po būrio 

kareiviai žygiavo iš stovyklos, užimdavo pradines pozicijas, 
tarsi vaiduokliai tirpdami sniego sūkuriuose... 

Po mūšių, kuriose dalyvavo visi, hercogas Karolis 
atsisveikino su jomis ir ginklanešių padedamas pradėjo 
vilktis šarvus. 

Staiga, besimaunant ant galvos šalmą, nukrito auksinis 
liūtas. Karolis Drąsusis ramiai ir abejingai Žiūrėjo į ant 
mėlynai raudono kilimo gulintį Burgundijos šlovės simbolį. 
Po to jis įdėmiai pažvelgė didžiajam bastardui į akis. 

- Hoc est sognum Dei*, - tepasakė jis, tarnui bandant 
pritaisyti liūtą prie šalmo. 

Besirengiant išeiti pasirodė Batistas ir priklaupė priešais 
hercogą: 

- Monsinjore, įsakykite duoti man ginklą! Šiame mūšyje 
noriu būti šalia jūsų! 

- Tu pamiršai savo misiją? Būti šalia damos. 

- Aš nebereikalingas donai Fjorai, noriu kovoti drauge 
su jumis! Aš - Kolona! Šis vardas duoda man teisę 
būti ten, kur yra pavojus! 

- Tegu bus taip, kaip tu nori, vaike, - ištarė hercogas 
su šypsena išbalusiame veide. - Duokite jam ginklą! Ir 
sudie, sudie visiems! 

Jis išėjo. Mauras, puikusis jo žirgas, laukė pabalnotas 
drauge su kitų riterių žirgais. Hercogas užšoko ant balno, 
abiems moterims mostelėjo atsisveikindamas ranka ir, 
lydimas svitos, pajudėjo į priekį Fjora stebėjo, kaip 
auksinis liūtas su juodai violetine vėliava pamažu nyksta 
pūgoje. 

- Būtų geriau grįžus į kambarį, - paprašė Leonarda, 
- lauke šalta. 

- Palauk truputį... 

Ji nenorėjo, kad senoji draugė matytų skruostais 
riedančias ašaras, todėl pasitraukė keletą žingsnių į šalį. 
Užpuolimas įvyko netikėtai: pasirodė trejetas raitelių, 


* Tai ženklas iš aukščiau. 

kurių vienas griebė ją ir persimetė per balną, 
nekreipdamas dėmesio į jos šauksmus. Staigiai apgręžęs 
arklį, raitelis nušuoliavo atgal taip greitai, kiek leido jau 
gana gilus sniegas. 

- Aš ilgai laukiau, bet- dabar tu mano, mano visam 
laikui, - nugriaudėjo jo riksmas. 

Tačiau ji nesiklausė šių žodžių. Fjora iš karto pažino 
Kampobasą ir iš paskutiniųjų kovojo, mėgindama nuslysti 
žemėn. Belaisvės muistymasis sulėtino žirgo šuolius. 

- Apsvaiginkite ją, tėve, - patarė vienas iš raitelių. 
- Nuo mėlynės dar nė viena moteris nenumirė, 0 mums 
reikia paskubėti! 

- Užmuškite mane, - staugė Fjora. - Arba aš pati 
tai padarysiu, nes niekuomet tau nepriklausysiu. Tu man 
bjaurus... 

Ji susižeidė į šarvus, tačiau nenustojo beprasmiškai 
priešintis. Kondotjeras gal ir būtų pasinaudojęs Andželo 
patarimu, tačiau iš nepermatomo sniego sūkurio išniro 
kitas trejetas raitelių ir užstojo jiems kelią. 

- Stok, Kampobasai! Aš žinojau, kad tu - išdavikas! 
O dabar noriu įsitikinti, ar tiesa, kad esi dar ir bailys! 
- sušuko Filipas de Selonžė. - Tu pagrobei mano žmoną 
ir už tai sumokėsi gyvybe! 

- Pasiimk ją, jeigu nori, - atsakė pagrobėjas ir pakėlė 
Fjorą ant rankų, paversdamas gyvu skydu. 

Tačiau Filipo balsas magiškai paveikė jaunąją moterį. 
Ji įsikibo nagais į veidą, kuris matėsi pro pakeltą 
antveidį. 

Kampobasas nežmoniškai suriko ir atleido gniaužtus. 
Tuo pasinaudojusi Fjora akimirksniu atsidūrė ant žemės... 

„- Puiki gynyba, - pagyrė Duglas Mortimeras. - O 
dabar pasitraukite į šalį, nes mes dar nebaigėme! 

Trečiasis raitelis - tai buvo Estebanas - nušoko žemėn 
ir padėjo Fjorai atsistoti. Po to jis privedė ją prie šalia 
stovėjusio išdžiūvusio medžio ir paliko tenai. 

- Viskas gerai? - paklausė jis. 

- Taip, bet... iš kur jūs? 

- Paaiškinsime vėliau. Dabar nėra kada! 

Užšokęs ant arklio jis grįžo pas draugus. Selonžė jau 
kovėsi su savo priešu, girdėjosi tik besikryžiuojančių 
ginklų: Selonžė karo kirvio ir Kampobaso grandinės 
žvangesys. Mortimeras stojo priešais Andželą, 0 trečiasis, 
dar vienas Kampobaso sūnus, atiteko Estebanui. 

Fjora sulaikiusi kvėpavimą prisispaudė prie medžio, 
nejausdama nei šalčio, nei drėgmės, nei vėjo. Ji su 
baime stebėjo  įsiliepsnojusias kautynes,  stengdamasi 
neprarasti vilties: stebuklas, kuris ką tik įvyko, negalėjo 
atsitikti šiaip sau. Pergalė turi atitekti tiems, kurie gina 
teisingą reikalą... 

Staiga nuaidėjo agonijos riksmas, nustelbęs prakeiksmus, 
kuriais svaidėsi priešininkai. 

- Džovani, - sudejavo Kampobasas. 

Ant sniego susmuko negyvas kūnas, nudažydamas jį 
raudonai. Estebanas, apsiginklavęs lengviau už savo 
draugus, liuoktelėjo ant savo priešininko žirgo ir 
akimirksniu perrėžė jam gerklę. Tuo pačiu momentu 
Filipas pasinaudojo Kampobaso, pasisukusio į sūnaus 
pusę,  neapdairumu ir smogė kirviu baisų smūgį, 
perkirsdamas šalmą ir sužeisdamas neapolietį į galvą... 
tačiau pastarasis išsilaikė balne. Tai pamatęs Andželas 
šiaip taip apsigynė nuo Mortimero smūgių ir sugriebęs 
už apynasrio tėvo arklį nutempė jį į šoną: 

- Tėve, bėgam! Mes jau nelaimėsime! 

Ir abu raiteliai išnyko kelyje į šiaurę. 

Filipas nusiėmė šalmą ir pasileido prie Žmonos. 

- Mano meile! Tau nieko neatsitiko? Jis nesužeidė 
tavęs? 

- Ne.. O, Filipai, nejaugi tai tu? Aš jau buvau 
beveik praradusi viltį kada nors tave pamatyti! Aš 
maniau... 

Tačiau jis privertė ją nutilti aistringu bučiniu, taip 
stipriai prispausdamas prie geležinės krūtinės, kad moteris 
net sudejavo. 

- Jūs sutraiškysite ją, - ramiai įsikišo Mortimeras, - 
ir man atrodo, visiems bus labai gaila. Leiskite jai 
truputį pagyventi! 

Filipas paleido Fjorą ir nusikvatojo: 

- Tu teisus, mano drauge, tačiau nuo didelės laimės 
žmonės eina iš proto. Aš patikiu jums savo žmoną: 
saugokite ją! 

- Filipai! - pašaukė Fjora, supratusi, jog jis vėl palieka 
ją. - Tu juk nepaliksi manęs? 

Ji pakilo ir pribėgo prie jo, tačiau šypsena iš jo 
veido jau buvo dingusi: 

- Taip reikia, Fjora! Ten vyksta mūšis ir mano princas 
gali nesulaukti rytojaus. Turiu joti pas jį! Ačiū jums, 
draugai, ir ačiū monsinjorui Renė, kuris kaip tikras 
riteris leido man prisidėti prie savųjų, kai tik sužinojo, 
jog mano žmonai gresia pavojus. 

- Filipai! - sielvartingai suriko Fjora. - Grįžk! Tave 
užmuš! 

- Tikiuosi, kad taip neatsitiks, nes aš tave myliu! 

Jis suragino arklį abiem pentinais ir greitai dingo iš 
akių. Fjora buvo bepuolanti iš paskos, tačiau Mortimeras 
sugriebė ją abiem rankomis ir jėga privertė sustoti. 

- Nusiraminkite! - šiurkščiai tarė jis. - Jis neatleis, 
jei nesuprasite jo: kalba eina apie riterio garbę! 

Tuo pat metu pasigirdo bloga lemiantis siaubingas 
kalnų trimitų kriokimas. Buvo truputis po vidurdienio ir 
mūšis prasidėjo... 

Nepaisant atkaklaus mažytės burgundų armijos prieši- 
nimosi, jis ilgai netruko. Šveicarų falanga, panaši į didžiulį 
aviną, atstačiusi ietis išniro iš Soriū miško ir sutrypė 
priešo kareivius, laukusius atakos iš priekio. Kol armija 
gynėsi, O sužeistas Galeotas leidosi prie upės su likusiais 

gyvais kariais, pačiame mūšio centre buvo galima pamatyti 
Karolį Drąsųjį, kuris kovėsi su pašėlusiu įkarščiu. 

Demetrijas lėtai jojo ant arklio palei Sen Žano upelį 
link to paties pavadinimo tvenkinio. Aplinkui voliojosi 
užmuštųjų lavonai, pavertę sniegą kruvina koše. Savo 
niekšiško darbo ėmėsi marodieriai, o išlaisvintame mieste 
suskambo bažnyčių varpai. 

Prijojęs tvenkinį, graikas išgirdo neaiškų garsą, panašų 
į dejonę. Jis sukruto ir atsirišo gydytojo krepšį. Tvenkinys 
buvo aptrauktas ledu, tačiau keletoje vietų nuo lavonų 
svorio jis įlūžo. Graikas atsargiai judėjo į priekį, 
tikrindamas priešais save kelią. Dejonė darėsi vis aiškesnė, 
kol galų gale Demetrijas pamatė žmogų. Jis gulėjo tarp 
sušalusių tvenkinio žolių, kojas sumerkęs į vandenį, krauju 
aptekusiais šarvais. Tai buvo Karolis Drąsusis ieties 
perverta krūtine. Šalia gulėjo šalmas su auksiniu liūtu, 
tačiau Demetrijui nereikėjo šito įrodymo, jis ir be jo 
pažino priešais gulėjusį žmogų, kurio taip seniai 
neapkentė. 

Sužeistasis pajuto, jog šalia kažkas yra ir atvėrė akis. 

- Gelbėkite... Burgundija, - neaiškiai sušnabždėjo jis 
ir Demetrijas pasilenkė prie jo. Drebantis, bejėgis priešas 
atsidavė jo malonei. Tereikėjo padaryti vieną judesį - 
ir kerštas būtų įvykdytas. Jis jau pradėjo graibytis ant 
diržo kabojusio durklo, bet staiga išgirdo: 

- Vardan Dievo, jei kas gyvas... padėkite... 

Ir graikas prisiminė, kad jis yra gydytojas ir jokiomis 
aplinkybėmis neturi teisės žudyti. Ranka, kuria jis ruošėsi 
smogti, buvo sukurta visiškai kitam dalykui: tvarstyti 
žaizdas, slaugyti sužeistuosius, gydyti... ir jam iš burnos 
išnyko keršto jausmo kartėlis. Paėmęs už ieties, 
prikausčiusios prie žemės kūną, jis ėmė lėtai ją traukti, 
o ištraukęs nusviedė ginklą tolyn ir pradėjo lygiai taip 
pat lėtai ir atsargiai sagstyti šarvus. 

- Nejudėkite, - kalbėjo jis, - aš - gydytojas. Aš 
pasirūpinsiu jumis, po to nueisiu paieškoti pagalbos... 

Jis apsidairė ir atsistojo, ketindamas atsinešti savo 
krepšį. Smūgis buvo smogtas staiga. Įgudusios rankos 
paleistas karo kirvis perkirto Karoliui kiaušą. Hercogas 
mirė iš karto, o Demetrijas apstulbęs žiūrėjo, kaip 
žudikas bėga šalin. Daugiau nebebuvo kas daryti. Šį sykį 
Karolis Drąsusis mirė iš tikrųjų, o su 4uo ir Burgundija. 

Kurį laiką graikas nejudėjo iš vietos, įdėmiai 
žvelgdamas į mirusįjį, mėgindamas jo bruožuose įžiūrėti 
tai, kas daugelį metų žadino neapykantą. Lotaringijos 
kryžius ant apsiausto rankovių saugojo jį nuo marodierių. 
Visi stengėsi iš tolo aplenkti šį juodą siluetą, tįsantį 
tarp tvenkinio žolių; jame pamažu geso tai, kas dar 
neseniai buvo pats turtingiausias ir dosniausias princas 
visoje "žuropoje... 

- Jūs irgi nesugebėjote jo užmušti? - pasigirdo šaltas 
balsas, ir Demetrijas, pakėlęs akis, pamatė Leonardą, 
kuri žvelgė į jį sukryžiavusi ant krūtinės rankas, 
prilaikydama pilko audinio galą, juosusį jos pečius... 

- Ne, - atsakė jis su dar nepatirtu susitaikymo jausmu, 
- ne, negalėjau. Visų pirma aš esu gydytojas. 

- O jūs norėjote, kad jį užmuštų ji, tas nekaltas 
padaras, apie kurio kančias žinote daugiau nei kas kitas! 
Žinoma, lengva pasakyti: “Užmušk! Nudurk! Nunuodyk!" 
- kai pats jautiesi saugus. Ji rizikavo būti nukankinta, 
pakliūti ant ešafoto, 0 jums tai visiškai nerūpėjo! Ir be 
to, jūs išdrįsote šantažuoti ją pačiu šlykščiausiu būdu... 

- Nekaltinkite manęs taip baisiai, dona Leonarda! 
Mintis apie tai, jog ji tapo jo drauge, vedė mane iš 
proto. Juk ji prisiekė padėti man pražudyti jį! 

- Ir visas viltis jūs sudėjote į šį kūdikį, nusileidote 
iki to, kad jos mylimą žmogų pavertėte bjauraus sandėrio 
objektu! Nejaugi galvojote, jog aš jums tai leisiu? 
Niekuomet nemylėjau jūsų, Demetrijau, dabar aš nekenčiu 
jūsų. 

- Negaliu už tai jūsų smerkti. Estebanas irgi nusigręžė 
nuo manęs; jis padėjo pabėgti Filipui de Selonžė, gavo 

jam Gijomo Disbacho ir hercogo Renė protekcijas. Dabar 
viskas baigta. Paprašykite Fjoros atleidimo ir pasakykite, 
kad aš vis tiek myliu ją. 

- Kur jūs vykstate? 

- Nežinau. Ten, kur manęs reikia. Galbūt pas karalių 
Liudviką... 


- Tai nesvarbu. Svarbiausia, kad išsidangintumėt kuo 
toliau. Gal ji ir atleis jums. O aš negaliu... 


- Suprantu... 


Jis su dideliu vargu užsiropštė ant balno. Pečiai 
susikūprino ir šį kartą nedvejodamas būtum davęs jam 
dešimčia metų daugiau, nei iš tikrųjų turėjo. Užlipęs 
ant Žirgo jis pasisuko į Leonardą, kuri stovėjo ant 
užšalusio ežero kranto ir žiūrėjo į jį tarsi negailestingas 
teisingumo įsikūnijimas... 

- Sudie, dona Leonarda! 

- Sudie, Demetrijau! Galiu palinkėti tiktai ramybės 
ir taikos širdyje, tačiau jums tektų pasukti kitu keliu! 

Tą patį vakarą hercogas Renė neskubėdamas įjojo į 
Nansi ant savo baltosios kumelės Damos ir iš karto 
pasuko į šv. Jurgio bažnyčią, kurioje turėjo būti laikomos 
padėkos mišios. Didesnė miesto dalis buvo sugriauta, o 
hercogo rūmai liko be stogo - jis sudegė. Priešais 
Nusidėjėlių vienuolyną stūksojo piramidė iš apgulties metu 
suvalgytų arklių, šunų ir kačių kaulų. Tačiau dabar, 
užgrobus burgundų stovyklos maisto atsargas, bado šmėkla 
traukėsi iš miesto. Netrukus apie ją liks tik klaikūs 
prisiminimai. 

Daugybė žmonių buvo paimta į nelaisvę: didysis 
bastardas ir kitas Karolio Drąsiojo įbrolis - Boduenas, 
grafas de Šimė, Olivjė de la Maršas, Žanas de Šalonas 
Orbis, Blamono sinjoras, markgrafas de Retelnas ir jo 
žentas Filipas de Fontenua, Filipas de Selonžė ir beveik 
visas burgundų kavalerijos žiedas. Juos turėjo paleisti už 
išpirką, tačiau hercogo Renė nuolaidumo dėka Fjora tą 

patį vakarą atgavo vyrą ir kambarį, kuriame ji gyveno 
praeitais metais Žoržo ir Nikolės Markezų namuose. 

Tačiau hercogas Renė buvo nepatenkintas: niekur 
negalėjo rasti Burgundijos hercogo, todėl pergalė buvo 
negalutinė. Jei Karoliui Drąsiajam pavyko pabėgti į 
Liuksemburgą arba į kokią nors kitą vietą, hercogas 
Renė negalės drąsiai nešioti ant galvos Lotaringijos 
karūnos. 

Kitą dieną, kai visi Nansi gyventojai puolė plėšti 
burgundų stovyklos, priešais Renė ant kelių suklupo 
jaunuolis: tai buvo Batistas Kolona. 

- Monsinjore, man rodos, aš žinau, kur yra hercogas... 
Aš gal'a padėti jo ieškoti... 

Jis nusivedė visus prie Sen Žano tvenkinio, kur tarp 
šimtų nuogai išrengtų lavonų gulėjo pusiau nurengtas, 
įšalęs į ledą, sunkiai atpažįstamas žmogus. Kiaušas buvo 
perskeltas iki žandikaulių, kūne žiojėjo koks šimtas Žaizdų 
ir visas lavonas atrodė beveik sutryptas arklių kanopų, 
vienas skruostas išėstas vilkų arba šunų. Šalia tįsojo 
Žanas de Riubamprė, buvęs Lotaringijos valdytojas. Abu 
kūnai buvo pagarbiai susupti į baltos medžiagos gabalus 
ir nugabenti „į Nansi, vienas - į miestiečio Jugo, o 
hercogas - į Žoržo Markezo namus. Ten Karolį nuprausė, 
apvilko ilgu šilkiniu auksu siuvinėtu rūbu, ant galvos 
uždėjo raudono aksomo beretę ir sukryžiuotomis ant 
krūtinės rankomis paguldė ant lovos, užtiestos juodu 
aksominiu užtiesalu. Lovos galuose degė keturios žvakės. 
Kambaryje pastatė altorių ir visiems leido atsisveikinti 
su paskutiniu didžiuoju visų Vakarų hercogu. 

Hercogas Renė irgi atėjo. Pagal senovinį paprotį jis 
buvo užsidėjęs. ilgą, iki pat diržo, barzdą iš auksinių 
siūlų - paskutinį pagarbos ženklą nugalėtam priešininkui. 
Pažvelgęs į palaikus jis paėmė hercogo ranką ir atsiduso: 

- Ne mano valia, gerasis pusbroli, nelaimingas mūsų 
abiejų likimas atvedė jus čia... 

Žemai nusilenkęs jis išėjo, pasiryžęs padėti savo 
iškankintai liaudžiai pradėti naują gyvenimą. Kitą dieną 
Karolis Drąsusis, susuptas į juodą audeklą, buvo palaidotas 
šv. Jurgio bažnyčioje. 

Laidotuvėse dalyvavo visi miesto gyventojai. Jų rankose 
degė žvakės*. Štai kaip viskas pasibaigė... 

Kambaryje, kuriame buvo gana šalta, Fjora su Filipu 
atsidavė meilei. Prisiglaudę viens prie kito, susiėmę už 
rankų jie mėgavosi palaiminga tuštuma, kuomet kūnas, 
pridengtas suglamžytų  paklodžių, ilsisi pasitenkinimo 
bangos išmestas ant kranto. Tačiau miegas buvo kažkur 
toli, nes jie abu puikiai suprato, kad niekuomet negalės 
susigrąžinti prarasto laiko. Jiems atrodė, kad jų rankomis 
pulsuoja tas pats kraujas, liedamasis iš vieno delno į 
kitą. 

Pasirėmęs ant alkūnės, Filipas piršto galiuku vedžiojo 
nuostabiomis veido linijomis ir užmerktomis akimis, 
bučiavo rožinius krūtų spenelius ir glostė lygią pilvo 
odą. 

- Aš tikiuosi, kad netrukus mes susilauksime sūnaus, 
- Švelniai sušnabždėjo jis į ausį. - Pats laikas pagalvoti 
apie šeimą. 

Ji pasirąžė, nusižiovavo, po to pabučiavo vyrą į lūpas. 

- Tu taip skubi? - paklausė ji. - Argi mes negalime 
paprasčiausiai vienas kito mylėti? Man bus sunku... Juk 
prieš akis visas gyvenimas! 

- Žinoma, bet kai aš tave atsivešiu į Selonžė, noriu 
būti tikras, kad tavo puikiame kūne dega mažytė 
liepsnelė! Kuris įsimylėjęs vyras netrokšta susilieti su 
mylima moterimi ir duoti gyvybę kūdikiui? Dar niekuomet 
nesu mylėjęs moters taip, kaip myliu tave! Mano mylimoji, 
švelnioji, mano nuostabioji, kai aš būsiu toli nuo tavęs, 
man bus taip gera... 


* Dabar palaikai perkelti į Briugę. 

Paskutiniai žodžiai nugrimzdo aistringame bučinyje, 
kuriuo Filipas užspaudė Fjorai lūpas, viena ranka švelniai 
praskėsdamas jos kojas. Tačiau jaunosios moters galvoje 
nuskambėjo kažkas panašaus į pavojaus signalą ir ji, 
išslydusi iš mylimojo glėbio, truputį atsitraukė ir atsisėdo 
ant lovos krašto, tylomis žvelgdama į naujų žaizdų 
pažymėtą Filipo kūną. 

- Kodėl tu būsi toli nuo manęs? Ką tuo nori 
pasakyti? Tu ruošiesi palikti mane? Dabar, kai mes ką 
tik vienas kitą suradom? 

- Kitaip negalima, mano meile, - atsiduso jis. - 
Hercogas mirė, bet Burgundija gyva. Ji turi valdovę: 
princesę Mariją, kurią (Gento miestas drauge su 
hercogiene Margarita laiko nelaisvėje. Jos tėvo ginklo 
draugai privalo būti jai ištikimi... 

- Princesė Marija? Bet jai niekas nereikalingas! Argi 
ji nėra imperatoriaus Frydricho sūnaus sužadėtinė? Manau, 
kad jis pakankamai galingas, kad apgintų būsimos žmonos 
interesus! 

- Manau, kad po viso to, kas atsitiko, Frydrichas 
žiūri teigiamai į šią sąjungą. Burgundija neteko daugybės 
kraujo, o Prancūzijos karaliaus dukterys labai turtingos. 
Nepyk, Fjora, eikš čionai! Turiu įvykdyti savo pareigą, 
ir mano žmona privalo tai suprasti! 

Jis mėgino prisitraukti ją prie savęs, tačiau ji atstūmė 
ištiestas rankas ir nušoko ant grindų. 

- Ne, Filipai! Nesitikėk -iš manęs supratimo. Visą tą 
laiką, kai mes buvome toli vienas nuo kito, aš pernelyg 
daug iškentėjau, kad sutikčiau vėl išsiskirti... Atrodo, jog 
tu esi sutvertas trumpalaikei meilei! Kai mane vedei, 
praleidai su manimi vieną vienintelę naktį! Dabar, praėjus 
vos trejetai naktų, tu vėl ruošiesi išvykti! Kam man ta 
tavo princesė? Ji turi rūmus, apsaugą, milžiniškus turtus 
ir sužadėtinį iš imperatoriškųjų rūmų! O aš dėl viso 
šito turėsiu palaidoti save kažkokiame užkampyje ir 
gyventi drauge su moša, kuri, žinoma, ims manęs 

neapkęsti! O tu važinėsi po visą Flandriją ir vaizduosi 
riterį, atėjusį į pagalbą našlei ir našlaitei? Tai štai, nieko 
iš manęs nesitikėk! 

- Fjora! - pašaukė Filipas. - Tu nesupranti! Aistringa 
mano meilė tau nė trupučio nepasikeis - ji liks tokia 
pat gili ir ištikima. Juk žinai, kad esi man vienintelė... 

- Po princesės Marijos? 

- Žinoma, ne, tačiau vardan jos tėvo atminimo mes 
turime apsaugoti ją nuo gresiančių pavojų! Aš išvažiuosiu 
ne rytoj. Po keleto dienų mes išvyksime į Selonžė ir 
aš įkurdinsiu ten- tave kaip tikrąją šeimininkę! Galimas 
dalykas, kad paliksiu tave labai neilgam. Aš grįšiu... 

- Kai gims pirmasis kūdikis? Ne, aš nesutinku! Paimk 
mane drauge! 

- Tai neįmanoma! Argi tau nenusibodo karas? 

- Daugiau nei nusibodo, nes aš sužinojau, jog po jo 
lieka daug daugiau našlių negu didvyrių! Arba tu lieki 
su manimi, arba aš išvažiuoju! 

Išsigandęs Filipas priėjo prie jos norėdamas apkabinti. 

- Kvailiuke, kur tu važiuosi? 

- Namo! Anjolas Nardi, Beltramio banko skyriaus 
Prancūzijoje valdytojas, ketino man nupirkti namą. Dar 
geriau - karalius Liudvikas padovanojo man pilį šalia 
Plesi le Tūro. Ten aš ir važiuosiu, Filipai. Tu irgi 
atvyksi tenai, kai galutinai apsispręsi tapti mano vyru, 
meilužiu, o ne kokiu nors nesugaunamu vėjeliu... 

- Fjora! Aš negaliu sutikti su tavo sąlygomis! Aš - 
burgundas, ir man nėra kas veikti Prancūzijoje! Niekuomet 
tenai nevažiuosiu! 

- Netgi dėl manęs? 

- Taip. 

- Tuomet - sudie, nes tai buvo vienintelis tavo meilės 
įrodymas, kurio aš laukiau! 

Jo lūpos išbalo, tačiau akyse žaižaravo pyktis: 

- Tu neturi teisės šito daryti! Tu - mano žmona ir 
privalai paklusti! 

Ji ilgai žiūrėjo į jį, kovodama su noru baigti šitą 
ginčą, užsimiršti jo glėby ir pratęsti nutrauktą meilės 
žaidimą, tačiau, nelaimei, jis ištarė žodį, kurio neturėjo 
ištarti: paklusti! 

- Mano tėvas, turėjęs teisę daryti su manimi ką nori, 
niekuomet nereikalavo paklusti. Jei iš savo žmonos lauki 
tik šito, mums geriau išsiskirti. Santuoką galima anuliuoti, 
nežinau kaip, bet aš pasieksiu pačią Romą ir nutrauksiu 
šią sąjungą, jei tu neatvažiuosi pas mane! 

Sugriebusi nuo lovos antklodę, Fjora susisupo į ją, 
pridengdama nuogumą ir puolė lauk iš šilto kambario, 
iš visų jėgų stengdamasi sutramdyti gerkle kylančią raudą. 


191 


Trečia dalis 


Meilės atgimimas 


Aštuntas skyrius 


Nesutaikomieji 


Filipas de Selonžė laukė mirties. Bet ne taip, kaip 
laukiama priešo, - pernelyg dažnai jis ją buvo sutikęs 
apgultyse ir kautynėse, kad dabar laikytų savo prieše. 
Jis laukė nesibaimindamas, tarsi ji būtų iš aukščiau 
atsiųstas atleidimas. Ne, ji jam veikiau buvo įkyri viešnia, 
kuri pasirodo tuo momentu, kai mažiausiai lauki. Ji 
tikrai galėjo iš netyčių užklupti jį, jam patekus į pasalą 
arba netikėtai užpuolus priešui, arba Grandsono lygumoje, 
iš kur jis, sunkiai sužeistas, išsigelbėjo tik dėl laimingo 
atsitiktinumo. Paliktas Burgundijos kariuomenės, draugams 
bėgant nuo šveicarų, visai išsekęs, jis buvo kaip jūros 
žvaigždė, potvynio išmesta į krantą. Tokia mirtis būtų 
visai natūrali, net logiška, kaip atpildas už tą keistą 
sandėrį, kurį 1475 metų saus; Florencijoje sudarė su 
vienu turtingiausių miesto žmonių Frančesku Beltramiu. 
Gavęs jo įdukterės žaviosios Fjoros ranką ir širdį, taip 
pat didžiulį kraitį, Filipas prisiekė nepretenduoti daugiau 
kaip į vieną vedybinę naktį, o paskui jis turėjo dingti 
ir niekada nebegrįžti. 

Tuomet jis buvo nuoširdus. Dėl turto, skirto Karolio 
Drąsiojo kareiviams, ir keleto meilės valandų jis galėjo 
nerūpestingai sviesti savo gyvenimą ant  sandėrio 
svarstyklių. Jam atrodė, kad taip pasieks laimę, į kurią 
turėjo teisę šiame pasaulyje. Tačiau Filipas pateko į 
meilės tinklą, ir, užuot kautynėse ieškojęs mirties, jis 
padarė viską, kad jos išvengtų, nes tikėjosi vėl pamatyti 
savo mylimąją. Taip ir buvo. 

Jie su Fjora vėl susitiko ir tikrai pamilo vienas kitą. 
Tai atsitiko kaip tik tomis dienomis, kai gedulingas 
varpų skambėjimas pranešė apie žymiausio visų Vakarų 
hercogo ir Burgundijos monarcho laidotuves. Tai buvo 
naujo jų gyvenimo tarpsnio ir pradžia, ir pabaiga, ir 
Filipas jau manė, kad jiedu drauge eis iki pat savo 
žemės kelio galo. Tačiau staiga viskas pasikeitė, 
susipainiojo... 

Fjora savo ruožtu guodėsi viltimi, kad jie visuomet 
bus kartu, kad jų laukia ramus ir nerūpestingas sinjorų 
gyvenimas. Tačiau Filipas neapgaudinėjo savęs, jis žinojo, 
kad toks taikus gyvenimas neįmanomas: Burgundija 
tebesikovė dėl savo princesės Marijos su nenugalimuoju 
ir galinguoju Prancūzijos karaliumi. Jis tikėjosi, kad jauna 
žmona ramiai lauks jo grįžtant didelėje giminės pilyje 
Selonžė. Tačiau Fjora nenorėjo taikytis su tuo, kad 
dabar, kai jie jau tiek yra iškentėję, jis nutarė palikti 
ją. Ir tik dėl to, kad pasisiūlytų su savo špaga tarnauti 
valdovei, kuri jai tebuvo kita moteris. Ir paskui tie 
nelemti žodžiai apie klusnumą ir nuolankumą, išsprūdę 
iš Filipo lūpų... 

Jei ir šimtą metų gyventų, jis negalėtų užmiršti 
atmintyje  įstrigusio savo mylimosios paveikslo po 
paskutinės scenos: susisupusi į antklodę, greitomis 
nutrauktą nuo lovos, - juodi plaukai netvarkingai išsidraikę 
ant nuogo peties, didžiulės pilkos akys, patamsėjusios 
kaip debesys prieš audrą, - Fjora ir pati buvo kaip 
viską savo kelyje nušluojanti audra. Ji nesirinko žodžių. 

Tėvas niekuomet nevertė jos būti klusnia ir nuolankia. 
Šių žodžių tiesiog nebuvo jo kalboje. O Filipas - tiktai 
jos vyras, taip ilgai neregėtas, staiga išdrįsęs ją mokyti. 
Jei panorės vėl ją pamatyti, jam reikės nusigauti iki 
Tureno, kur ji dabar turi savo pilį, padovanotą karaliaus 
Liudviko atsidėkojant už tai, ką ji iškentėjo jam 
tarnaudama. 

Ji buvo šiurkšti ir išdidi, bet vaidas truko neilgai, ir 
tai išgelbėjo maištininkę nuo visai suprantamo jos vyro 
pykčio. Filipas per daug gerai žinojo, kokias paslaugas 
Fjora teikė gudriajam monarchui ir kaip į savo kerinčio 
grožio tinklą ji įviliojo kondotjerą Kampobasą, kuris, 
norėdamas ją turėti, išdavė Karolį Drąsųjį paskutinio jo 
mūšio dieną. Fjora apgailestavo dėl šių poelgių. Bet 
vien tai, kad ji išdrįso priminti jam tą istoriją, ir dar 
kalbėdama apie šią abejotiną karaliaus dovaną, Filipo 
manymu, buvo labai netaktiška. Kaip tik dėl to jis 
nesivijo bėglės. Jis vylėsi, kad ji pati netrukus apsigalvos 
ir grįš pas jį, truputį sumišusi, tačiau švelni ir pasirengusi 
kiekvienu momentu atnaujinti svaiginamą jų meilės 
žaidimą. Tačiau ji negrįžo. Po valandos Fjora jau buvo 
išvykusi iš Nansi į Plesi le Tūrą, karaliaus rezidenciją, 
kartu su savo sena drauge Leonarda Mersė, ir lydima 
seržanto  Laburasko, labiau žinomo Duglo Mortimero 
vardu; jis buvo vienas šauniausių karaliaus Liudviko 
garsiosios škotų gvardijos karininkų. Dabar negalėjo būti 
ir kalbos apie kokį nors susitaikymą, nes Filipas nė už 
ką pasaulyje nebūtų vijęsis savo žmonos, vykusios ieškoti 
paties aršiausio velionio Burgundijos hercogo priešo 
prieglobsčio. O kitą dieną Filipas paliko Lotaringiją ir 
išjojo į Gentą, kur ketino prisidėti prie princesės Marijos 
Burgundės ir našlės hercogienės Margaritos. Jos abi 
visaip stengėsi susirinkti ištikimus žmones ir neleisti 
prisiartinti horizonte besikaupiantiems debesims. Štai taip 
politika vėl išskyrė įsimylėjėlius, ir, matyt, jokia meilė 
jau negalėjo panaikinti tos bedugnės... 

Mėgindamas atsikratyti šių prisiminimų, kurie slopino 
narsą, Filipas žengė keletą žingsnių kambaryje. Gyventi 
jam liko vos keletas valandų, ir jis nenorėjo eikvoti jų 
beprasmiams  apgailestavimams.  Žvangindamas ilgomis 
grandinėmis, kuriomis buvo prirakintas prie sienos, Filipas 
pakilo iš lovos, jei taip buvo galima pavadinti keturias 
ant akmenų sudėtas lentas, ir nuėjo prie mažo langelio, 
pro kurį vos ne vos skverbėsi dienos šviesa. Jis stengėsi 
neišsitiesti, nes akmeninis kameros skliautas jam buvo 
per žemas. 

Jo langas išėjo į vidinį Senžo namo Dižone kiemą; 
čia buvo ir nakvynės namai, ir kalėjimas. Atrodė, kad 
šią vasaros dieną ir pats namas, ir visos kameros, ir 
net požemis buvo saulės ir šviesos jūros užlieti. Prie 
pat lango augo kelios žolytės, ir kalinys pamėgino pasiekti 
jas. Jam būtų buvę malonu palaikyti jas savo delnuose, 
truputį patrinti jas, įkvėpti aitrų laukų aromatą ir vėl 
trumpam sugrįžti į savo beveik kaimiškos vaikystės 
paprastų džiaugsmų pasaulį, kai jie visi - ponų ir jų 
vasalų sūnūs - buvo tiesiog dešimtmečiai berniūkščiai. 
Jų keliai išsiskyrė daug vėliau, kai jaunieji driskiai ėmė 
padėti vyresniesiems ir vis labiau prisirišo prie žemės, 
prie savo tėvų švenčių ir kasdienybės. O mažuosius 
sinjorus pradėjo pratinti prie kai kurių neatskiriamų jų 
aprangos dalių, susidedančių iš odos ir senos geležies, 
dėl kurių riteris mūšyje tapdavo nepažeidžiamas. Dabar 
jie mokėsi naudoti ne savo darbo špagas ir peilius, 
padarytus iš sedulos, bet puikius Toledo ir Milano 
meistrų pagamintus kardus. Būdamas akmeniniame rūsyje 
ir puikiai suvokdamas, kokia ateitis laukia, grafas kaip 
tas nukaršęs senukas, kuris žino, kad jo gyvenimo kelias 
netrukus baigsis, mintimis vis grįžo į savo tolimą vaikystę. 
Galvoti apie žmoną buvo skaudu, ir jis norėjo ją užmiršti. 
Jo ramybės nedrumstė ir prisiminimai apie paskutines 
kautynes, dėl kurių jam buvo paskelbtas nuosprendis, - 

dabar jis suprato, kad jos buvo pralaimėtos iš pat 
pradžių. 

Iš gerai ginkluotos ir organizuotos Burgundijos 
kariuomenės nieko arba beveik nieko neliko: ji buvo 
sunaikinta truputį daugiau kaip per metus. Burgundijoje 
atsirado daug tokių, kurie žūtbūt norėjo taikos. Sosto 
įpėdinė Marija Burgundė, į kurios pusę nedvejodamas 
stojo Filipas, savo rūmuose Gente, nors ir nepanašiuose 
į Dižono kalėjimą, buvo beveik tokia pat kalinė kaip 
ir jis. Ryžtingiausi flamandų miestai priešais ją ir našlę 
hercogienę uždarė savo vartus ir iždą, kaip savo skrynią 
užtrenkia palūkininkas, - juk dabar negreit ji galės 
grąžinti jiems laisvę. Taigi Marija, nors ir labai kilminga, 
jėgų ir įtakos turėjo mažiau negu pats kukliausias jos 
sinjoras. 

Be abejo, ji buvo princo Maksimiliano, Vokietijos 
sosto įpėdinio sužadėtinė, bet ar jis vykdys savo 
įsipareigojimus? Ar imperatoriaus sūnus nenusigręš nuo 
Burgundijos princesės, kurios pusė karalystės sugriauta 
ir neieškos įdomesnės partijos? Kas žino? Iš Flandrijos 
žinios labai sunkiai prasiskverbia, ir tai tik nedaugelio 
jos šalininkų dėka. Jų tikslas buvo išsaugoti Burgundiją 
Karolio Drąsiojo dukteriai. 

Po hercogo mirties pirmomis dienomis padėtis jo 
valdose buvo gana gera. Daug kas tiesiog netikėjo jo 
mirtimi. Sklido gandai, kad Karoliui pavyko išsigelbėti, 
kad jis slapstosi kažkur Švabijoje, gydo ten savo žaizdas 
ir ruošiasi grįžti! Apie didžiojo Vakarų hercogo mirtį 
taip pat buvo kuriamos neįtikėtinos legendos, viena už 
kitą fantastiškesnės. 


Vis dėlto Dižonas, kurio gyventojai kamantinėjo visus, 
grįžtančius iš Lotaringijos, gana greitai sužinojo teisybę. 
Ir tuomet susirinko visos miesto gyventojos ir ėjo gatvėmis 
garsiai šūkaudamos: “Tegyvuoja Marija!" Tiek metų valdė 
vyrai, tad dabar jas įkvėpė mintis, jog į sostą gali įžengti 
moteris. Vyrai buvo linkę tylėti. 

Netrukus visi sužinojo, kad Prancūzijos karalius ketina 
susigrąžinti savo teises valdyti turtingąją Burgundiją, kurią 
Jonas Bebaimis kadaise atidavė savo sūnui Pilypui 
Gerajam, atsidėkodamas už narsą mūšyje prie Puatjė. 
Kai kas manė, jog tai būtų teisinga, vis dėlto Liudvikas 
XI, tegul ir ne toks įspūdingas kaip Karolis Drąsusis, 
savo valdiniams buvo geras karalius: kiek pajėgdamas 
saugojo juos nuo karo bei nelaimių ir skatino prekybą. 
Kiti buvo kitokios nuomonės, jie didžiavosi Marija. 

Filipas de Selonžė priklausė pastariesiems, ir kai 
grafystėje broliai de Vodrė iškovojo karinių pergalių, - 
jiems pavyko sulaikyti ir priversti pasitraukti karaliaus 
kariuomenę, vadovaujamą Žoržo de la Tremujilio de 
Kraono, - jis dar tvirčiau laikėsi savo nuomonės. Nelaimė, 
la Tremujilis nusprendė vėliau įgyvendinti savo sumanymus 
ir sutelkė savo jėgas prie Dižono, kurį užėmė remiamas 
Šarlio d'Ambuaza ir Žano de Šalono, vieno pirmųjų 
prie jų prisidėjusių gyventojų. La Tremujilis įkurdino 
mieste įgulą ir įsakė pastatyti stiprią tvirtovę, kuri gintų 
Dižoną nuo priešo atakų... ir pačią įgulą nuo vidaus 
užpuolimų. Dėl šio labai nepopuliaraus sprendimo dar 
labiau padaugėjo hercogienės šalininkų. 

Kovo mėnesį Filipas grįžo į miestą ir slapta apsistojo 
savo giminės dvare, kurio durys ir langinės buvo aklinai 
uždarytos, ir iš lauko namas atrodė negyvenamas. Be 
to, jis iš tikrųjų ilgai buvo negyvenamas, todėl niekas 
negalėjo įtarti, kad jame apsistojo Aukso vilnos ordino 
kavalierius, visų pažįstamas kaip ištikimas hercogo Karolio 
šalininkas. Taigi taip pasislėpusiam jam pavyko surinkti 
būrį savanorių - jo šeimai ištikimų žmonių. Aktyviai 
susirašinėdamas su vietiniais hercogienės šalininkais, jis 
parengė naktinio miesto puolimo plan4 ir ketino pats 
duoti signalą, kada jį pradėti, - nustatytą valandą atidaryti 
miesto vartus. Tačiau kad įveiktum prancūzų įgulą, reikėjo 
turėti ne tik jėgos ir drąsos, bet ir kantrybės ir dar 
mokėti saugoti paslaptį. Sąmokslininko gyvenimas buvo 

kupinas pavojų, nes dauguma eševenų ir miesto buržua 
buvo pasirengę įsigyti ramybę paaukodami savo nepri- 
klausomybę ir tapdami karaliaus Liudviko valdiniais. 

Filipas su savo sąjungininkais daugiausia rėmėsi 
jaunuoliais iš liaudies ir likusiais gyvais hercogo 
gvardiečiais. Bet juos buvo sunku valdyti, nes dauguma 
jų troško nedelsiamos veiklos. Štai kodėl birželio pirmąją 
Sen Nikolo priemiestyje dėl šiurkštaus prancūzų kareivio 
elgesio su moterimi netikėtai kilo susirėmimai. Žmonės 
šaukė: “Tegyvuoja Burgundija!“, ant sienų atsirado užrašų, 
grasinančių Prancūzijos karaliui, ir  besipriešinančius 
prancūzų kareivius apmėtė akmenimis. Liejosi kraujas, 
tačiau netrukus vėl pasidarė ramu. Filipas jau pamanė, 
kad jam pavyko palenkti savo valiai tuos "karštus" 
hercogienės šalininkus. Bet argi jis galėjo numatyti, kad 
kai kurie iš jų kovą dėl nepriklausomybės panaudos tik 
"asmeninėms sąskaitoms suvesti? 

Birželio dvidešimt šeštąją, kai dalyvaujant Marijos 
Burgundės pasiuntiniui buvo renkamas naujas miesto 
vikontas meras, - la Tremujilis tuomet buvo išvykęs, - 
kilo drama. Ir kai municipalinis magistratas susirinko 
pranciškonų vienuolyne, į miestą pro Sen Nikolo vartus 
įsiveržė kaip papuolė ginkluotų Žmonių būrys. Jiems 
vadovavo ilga, kadaise buvusia balta sutana vilkintis 
Kretjenas Ivonas - savo turtus praradęs krautuvininkas. 
Jis gyveno Zevre, nedideliame dvare, priklausiusiame de 
Kliuni ordino vienuoliams. 


Vos įžengęs į miestą, Ivonas iš Sen Nikolo bokšto 
sargo pareikalavo raktų ir, užkopęs iki ten plevėsuojančios 
karaliaus vėliavos, nuplėšė ją. Paskui jis ir jo Žmonės 
nuėjo į Dižono centrą, ragindami princesės Marijos 
šalininkus griebtis ginklo. Kažkas iš minios šūktelėjo: 
“Eime, surasime tuos metrus eševenus, kurie valdo miestą! 
Juos slepia pranciškonai!“ 


Tuo tarpu buvo sukeltas aliarmas, ir eševenai, 
padedami Selonžė, kuris suvokė, kad viskas, kas čia 

dabar vyksta, yra tikra beprotybė, išsiskirstė. Ir laiku. 
Kai Ivonas pasiekė Pranciškonų aikštę, ten rado tik 
senuką Žaną Žaorą, Burgundijos parlamento pirmininką. 
Turėdamas galvoje savo garbų amžių ir įtaką Žmonėms, 
jis tikėjosi nutraukti maištą, įkalbėti maištininkus sudėti 
ginklus ir išsiskirstyti į namus. 

- Mes čia esame tam, kad perduotume miestą madam 
Marijai! - suriko Ivonas. - Pasiruošk pagerbti savo 
princesę, O jei ne - saugokis! 

- Mūsų hercogaitė niekada nenorėjo gauti Dižono 
savo tėvo ištikimų tarnų mirties kaina! - sušuko Selonžė 
su špaga rankoje puldamas ginti senuko. - Ne saviškius 
reikia Žudyti, O prancūzus! 

- Jis ir į jį panašūs jau seniai parsidavė karaliui 
Liudvikui. Ir tu, be abejo, esi toks pats kaip jie? 

- Aš - Filipas, grafas de Selonžė, Aukso vilnos ordino 
kavalierius, ir esu ištikimas monsinjorui Karoliui, tegul 
jį saugo Viešpats. Ir aš neatsisakiau savo ištikimybės 
jam priesaikos. 

- Gerai pasakyta, - pasakė kitas garsiai juokdamasis. 
- Ponas de Selonžė čia? Kokie vėjai atpūtė? Kada tu 
atvykai? 

- Jau prieš tris mėnesius. Kai kas iš čia esančių 
žino tai, O štai tu dabar nori sugriauti viską, ką aš 
taip sunkiai sukūriau. 

- Kas nors jau yra matęs jį čia? 

Senas krautuvininkas grėsmingai nužvelgė žmones, tarsi 
ragindamas juos atsakyti ir kartu visai nesibaimindamas, 
kad kas nors išdrįs tai padaryti. Niekas nė nekrustelėjo, 
ir Filipas suprato, kad visos jo pastangos buvo bergždžios, 
jis pastatė smėlio pilį. 

- Gerai! - padarė išvadą Ivonas. - Tuomet pribaikime 
visus tuos Liudviko XI bendrininkus ir pasidalykime jų 
turtą. Prie grobio, mano vaikai! 

Po akimirkos senukas pirmininkas sukniubo, pervertas 
Kretjeno Ivono durklo, o Filipas, numaldytas penkių ar 

šešių petingų mėsininkų, užmetusių jam ant kaklo raudoną 
aksominį raištį, likusį nuo ankstesnės aukos, buvo nuvestas 
plėšikų gaujos. Paskelbus princesės Marijos valdžią, jie 
pirmiausia ketino išplėšti Senžo namą. 

Kiek kartų Filipas įsivaizdavo, kaip jis įteiks savo 
hercogaitei Dižono raktus, tačiau jis tapo belaisviu tų, 
kurie tik dėjosi giną tas pačias spalvas kaip ir jis, O 
iš tikrųjų buvo godūs ir kerštingi. Visą naktį plėšikai 
grobė ir degino namus tų, kuriuos laikė rojalistais. Tarp 
jų atsidūrė vyriausiasis mokesčių rinkėjas Viuri, ponas 
Arnolė Mašeko ir kunigas de Fenė. Bejėgis ką nors 
padaryti ir labai nusiminęs, Filipas nenoromis tapo visos 
tos bakchanalijos liudytoju. Galiausiai jį nuvedė į jo 
namą, - ten Ivonas įsikūrė su visa gauja. Visą naktį 
jie puotavo ir skaičiavo grobį. 

Kaip tik čia po keturių dienų visi jie, ir Filipas 
drauge, buvo suimti paties la Tremujilio. 

- Tai jis buvo mūsų vadeiva, - pašaipiai pareiškė 
Ivonas, - mesiras grafas de Selonžė, vienas artimiausių 
velionio hercogo Karolio pagalbininkų. 

- Žymus sinjoras vadovauja žudikų ir plėšikų gaujai, 
- su panieka pasakė de Kraonas. - Ko gi dar galima 
tikėtis iš burgundo? 

- Žinoma, aš burgundas ir didžiuojuosi tuo, tačiau 
čia buvau tik belaisvis, 0 ne vadovas, - paprieštaravo 
Filipas. 

- Nejaugi? Vadinasi, jūs priklausėte tai jau gana 
nemažai gyventojų grupei, kuri yra pasirengusi tarnauti 
karaliui, mano metre? Tokiu atveju... 

Filipas niekada nedvejojo, kai reikėdavo rinktis gyvybę 
ar garbę. Be to, senis krautuvininkas, kurio pikta valia 
jis atsidūrė jo gaujoje, iššaukiamai dirsčiojo į jį. 

- Ne, aš niekada neduosiu priesaikos Prancūzijos 
karaliui! Esu ištikimas Marijai, vienintelei teisėtai 
Burgundijos herogaitei. 

- Už šį atsakymą padėsite galvą! 

Po valandos Filipas jau buvo uždarytas kalėjime, Senžo 
name, iš kur jis, sukaustytas grandinėmis, buvo išvestas 
tik vieną kartą, kai jam buvo paskelbtas mirties 
nuosprendis. 


Praėjo savaitė, 0 nuosprendis vis dar nebuvo įvykdytas. 
Jei galima tikėti kalėjimo prižiūrėtoju, kuris atnešdavo 
jam valgyti, buvo vilkinama dėl jo aukštos kilmės. Jį 
laikė pabaigai, jis turėjo būti svarbiausiu asmeniu tame 
kruviname spektaklyje, kurį Dižone surengė de Kraonas. 
Įniršęs dėl riaušių, kilusių jam išvykus, kerštingasis 
prancūzas terorizavo miestą. Nuo tos dienos, kai jis 
grįžo, Dižone buvo tik jo valdžia. Karaliaus šalininkams, 
patyrusiems nuostolių ar kaip nors kitaip nukentėjusiems 
dėl tų įvykių, buvo leidžiama dalyvauti baudžiant 
kaltininkus. Griebdavo kilus menkiausiam įtarimui, ir 
budeliui bei jo padėjėjams darbo netrūko. Zanas diu 
Pua, miesto budelis, kankinimus nutraukdavo tik tam, 
kad kartų arba kirstų galvas. Kad pajvairintų spektaklį, 
surado net netikrų pinigų dirbėją ir gyvą išvirė aliejuje... 

Ne, žolytės nebuvo įmanoma pasiekti, - prie sienos 
kalinį prikausčiusios grandinės buvo per trumpos, ir jis 
atsidusęs grįžo prie lentų. Temo. Miestas kažkaip keistai 
nurimo, tarsi nuvargęs nuo nepaliaujamo smurto ir staiga 
būtų panoręs truputį atsikvėpti. Kiek būta šauksmų, 
dejonių, varpų gausmo, skelbusio paskutinę nuteistųjų 
valandą! Filipas pamanė, kad, be jo, mieste nebeliko 
ko žudyti. Vadinasi, jo mirtis jau kažkur visai šalia. Ar 
tik ši naktis nebus paskutinė? 


Jo dėmesį patraukė atitraukiamos sklendės bilstelėjimas, 
jis atsigręžė. Įėjo kalėjimo prižiūrėtojas, atnešęs ąsotį 
vandens ir duonos kriaukšlę, bet tai buvo visai kitas 
prižiūrėtojas, ne tas, prie kurio kalinys buvo pripratęs. 
Tai buvo senas, kojas velkantis žmogus su ilga drumzlinai 


geltonos spalvos barzda iki pat juosmens. 
- Kas tu? - paklausė Filipas. - Matau tave pirmą 
kartą. 

Žmogus žvilgtelėjo į jį. Jo vokai buvo raudoni, o 
akys - neaiškios spalvos. 

- Labai ačiū! - sumurmėjo jis. - Tas Kolenas, kuris 
rūsiu rūpinosi, anądien koją nusilaužė. Užsiropštė ant 
stogo, kad mirties bausmės vykdymą geriau matytų, ir 
nuvirto. Na, tai mane ir surado, 0 man tais laiptais 
lipti visai netinka. Ir dar laipteliai slidūs, mano amžiuje... 

- Ką šiandien į aną pasaulį pasiuntė? - paklausė 
Selonžė nenorėdamas klausytis begalinių senuko aimanų. 

- Kretjeną Ivoną. Tai bent - ant ešafoto jį reikėjo 
nešti, nes jo kojos po kankinimų buvo visai sumuštos. 
Na, darbelis, jums pasakysiu, buvo gerai padarytas. Metras 
Žanas diu Pua vienu smūgiu jį iš šio pasaulio išvarė, 
o paskui dar sukapojo lygiai į keturis gabalus, kad juos 
iškabintų ant visų miesto vartų. Galvą - ant Sen Nikolo 
bokšto, dešinę koją - ant Sodo vartų, kairę... 

- Nieko daugiau nenoriu apie tai žinoti, - nutraukė 
jį Filipas su pasidygėjimu. Pirmąkart per visą laiką jis 
pasijuto nejaukiai. Galbūt jam ką tik papasakojo apie 
jo paties likimą? 

Kario mirtis negąsdina, jam mirti vieni niekai, bet 
mintis, kad jį, suluošintą kankinant, turės nešti ant 
ešafoto, paskui kaip avį sukapos į gabalus, papiktino jį. 
Jis norėjo pasilikti teisę pažvelgti budeliui tiesiai į akis 
ir visu ūgiu pakilti virš minios, kuri ten susirinks kaip 
į spektaklį. 

- Kas girdėti, kada ateis mano eilė? - paklausė jis 
tvirtu balsu. 

Senis gūžtelėjo pečiais ir pažvelgė į kalinį su 
nesuprantamu gailesčiu. 

- Girdėti tai nėra malonu, aš gerai žinau, bet manau, 
kad rytoj Mane jau įspėjo, šiąnakt vienuolis ateis 
išpažinties. Jums reikia sukaupti narsą. 

- Jei jos neturėčiau, nesėdėčiau čia. 

Prižiūrėtojas pagaliau padėjo ant stalo duoną, ąsotį 
ir kaip tikras kamerdineris pataisė lovos užtiesalą. 

- O juk jums iki šiol sekėsi. Kambarį jums davė 
geriausią aukšte, tą, kurį pertvarkė. 

- Pertvarkė? - paklausė Selonžė nužvelgdamas drėgmės 
suardytas sienas, niekada neišdžiūvantį. lubų skliautą, kur 
neįsiskverbdavo Burgundijos vasara, ir beveik supuvusius 
šiaudus, pakreiktus ant aslos. - Tai turbūt buvo labai 
seniai? 

- Jau tikėkit manim, senų seniausiai. Štai aš su jumis 
plepu, o juk šį kalėjimą pažinojau dar tada, kai jame 
nieko, be šiaudų, nebuvo. Grandinės - senos, surūdijusios, 
ir Žiurkės lakstė kaip savo namuose. Tačiau mačiau, 
kaip štai čia viena vargšelė pagimdė vaikelį Su savo 
broliu ji nusidėjo, savo vyrui buvo neištikima, o buvo 
tokia jaunutė, gražutė, 0 jau matant, kaip gimdydama 
daug valandų kankinosi, mano širdis plyšo. 

Filipas išbalo ir pasibaisėjęs vėl ėmė apžiūrinėti šį 
kalėjimą, kuris, atrodė, niekuo nesiskyrė nuo kitų panašių 
įstaigų. 

- Jos vardas buvo Mari de Brevaj, ar ne? - tyliai 
tarė jis. - Ir mirė ji praėjus penkioms dienoms po... 

- Taip taip, tikrai! - pasakė nustebęs prižiūrėtojas. - 
Matyt, pažinojote ją? 

- Ne, bet kadaise, kai tarnavau monsinjorui de Šarolė, 
buvau sutikęs jos brolį. Tai tikrai liūdna istorija. 

- Na, ne tokia liūdna kaip ta, kita! 

- Ką nori tuo pasakyti? 

- Paaiškinsiu. Kai pagimdė savo vaiką, buvo visai 
ligonė, visai išsekusi, bet būtumėt ją matęs tada, kai ji 
susiruošė eiti su savo broliu ant ešafoto! Kadangi jie 
abu kilmingi, jiems leido nusiprausti ir apsivilkti geriausius 
savo rūbus. Ir kokie puošnūs jie buvo! Prieš lipdamas 
į vežimą, padavė jis jai savo ranką, ir jiedu nusišypsojo 
vienas kitam. Ir jie atrodė tokie laimingi, tarsi į savo 
sutuoktuves susiruošė! Ir abu tokie gražūs! Na ir verkė 
visi, matydami, kaip jie miršta. 

- Tačiau juk liko jų kūdikis? 

- Taip. Mažutė mergytė, kurią atidavė į prieglaudą. 
Tai ir buvo liūdniausia, nes tas kūdikis - mirtinos 
nuodėmės vaisius. Pasakojo, kad mūsų maloningasis 
Viešpats pasigailėjo jos. Tuomet važiavo čia pro šalį 
vienas nepažįstamas turtingas pirklys. Jis matė vargšės 
motinos mirtį ir panoro pasiimti mažylę. Niekas gerai 
nežino, kas jai nutiko, šnekama, esą... 

Selonžė vos susilaikė nenusišypsojęs. Tuo metu jis 
pagalvojo, jog turbūt šis prastuolis labai nustebs, jei 
sužinos, kad ta mažylė, apie kurią kalbėjo, tapo jo 
žmona. Tačiau Filipas nebenorėjo tęsti pokalbio. Tai, 
kad savo paskutines valandas jis leidžia toje pačioje 
kameroje, kur Fjora pradėjo savo gyvenimą, jam atrodė 
esąs ypatingas likimo ženklas. Žinoma, jis negalėjo, kaip 
Žanas de Brevajis, džiaugtis, kad numirs kartu su savo 
mylimąja ir guls su ja į vieną kapą, bet išeidamas iš 
šio pasaulio širdyje išsaugos savo nuostabiosios florentietės 
paveikslą. Kad ir kaip visą tą laiką stengėsi, negalėjo 
išvyti jos iš savo širdies. Jis negalėjo užmiršti Fjoros, 
didžiulių jos akių, jos šypsenos. Galbūt mirtis neatrodytų 
jam tokia skaudi, jei jis leistų sau galvoti apie Fjorą. 
Ji buvo teisi, kad atsisakė jo siūlomo gyvenimo. Kas 
dabar jai būtų, jei ji būtų sutikusi pasilikti Selonžė? 
Kas ji dabar būtų? Nepaguodžiama našlė, kurią erzintų 
tokia kvaila svainė kaip Beatrisė? Moteris, kurią kareiviai 
išvarytų iš savo namų, kaip dažniausiai ir buvo daroma 
su nuteistųjų mirti bausme turtu? Galbūt su ja šiurkščiai 
elgtųsi ir uždarytų ją kalėjime? Filipas iš visos širdies 
nekentė karaliaus Liudviko, vienuolikto iš eilės, ir nė 
už ką pasaulyje nesutiktų jam tarnauti, bet Fjorai, kuri 
nutarė likti su karaliumi ir priimti jo dovaną - nedidelę 
pilaitę, jis nieko geresnio ir negalėjo palinkėti. Taigi 
net tai, kad jis mirs kaip maištininkas, nepakenks jo 
mylimajai. 

Susirūpinęs dėl kalinio tylėjimo ir artėjančios nakties, 
prižiūrėtojas išėjo ir ilgai negrįžo. Filipas paėmė jo 

atneštą duoną, pirštu nupiešė kryžių ant rusvos plutos, 
atsilaužė gabalėlį ir suvalgė. Jis nebuvo alkanas, tačiau 
žinodamas, kas rytą laukia, norėjo sukaupti kuo daugiau 
jėgų. Beje, duona pirmą kartą per visą laiką buvo 
šviežia, ją buvo malonu ne tik valgyti, bet ir uostyti. 
Šiltos, ką tik iškeptos duonos kvapas jam buvo vienas 
maloniausių, jis visada grąžindavo jį į tolimą, nuostabią 
vaikystę. Taip jis suvalgė beveik pusę duonos, 
užsigerdamas keletu gurkšnių tyro vandens. Susitaręs su 
daugiau jos jam nebeatneš. 

Jau slinko nakties valandos. Filipas labai norėjo miego, 
tačiau nežinojo, ar gali užmigti: argi prižiūrėtojas jo 
neįspėjo, kad šiąnakt pas jį ateis dvasininkas? Nelengva 
bus atlikti išpažintį apsnūdusiam. Tačiau laikas bėgo, 
niekas neatėjo, ir galiausiai jis išsitiesė ant savo lovos, 
užsimerkė ir užmigo. 

Filipas nubudo kažkieno lengvai paliestas. Žvilgtelėjęs 
į orlaidę, pro kurią smelkėsi priešaušrio šviesa, jis suprato, 
kad paskutinė jo gyvenimo naktis, kai jis taip 
nerūpestingai miegojo, jau baigėsi. Jį pažadino mažas 
vienuolis, apsivilkęs pilką brolių minoritų - kadaise šv. 
Pranciškaus Asyžiečio įsteigto ordino - sutaną. Vis dar 
mieguistas, jis išgirdo malonų tylų balsą: 

- Mano sūnau, metas. Aš atėjau padėti jums. Jūs 
turite pasiruošti stoti priešais mūsų Kūrėją... 

Skaisčios, tyros vienuolio akys buvo kupinos užuojautos, 
jo veide dar nesimatė brandaus amžiaus pėdsakų. Filipas 
jam nusišypsojo: 

- Aš pasiruošęs jums tarnauti, mano broli. Ar žinote, 
kiek man liko gyventi? 


- Pirmas varpas dar neskambėjo. O jūs mirsite ne 
anksčiau kaip rytą. 


Kalinys išbalo. 

- Ne tiek daug turiu nuodėmių, kurias galėtumėte 
atleisti, dar lieka labai daug laiko. Be abejo, prieš 
siųsdami ant ešafoto, mane tardys? 

- Nemanau. Man nieko apie tai nesakė, nors paprastai 
esu iš anksto įspėjamas. Manau, - pridūrė jis šyptelėjęs, 
- galėsite be pašalinių pagalbos eiti pasitikti savo mirties, 
jei jūs dėl to jaudinatės. 

Filipas nesusilaikė ir su palengvėjimu atsiduso. Negalėjo 
būti malonesnės naujienos už šią. Dabar niekas jam 
nesukliudys oriai sutikti savo mirties ir visiems, turbūt 
jau susirinkusiems Morimono aikštėje, parodyti, kaip 
miršta Aukso vilnos ordino kavalierius. 

Atsiklaupęs priešais ant lentų sėdintį vienuolį, jis 
palengvino savo širdį prisipažindamas dėl visko, kas jį 
graužė, dėl visų menkų savo daugiau kaip trisdešimties 
metų gyvenimo klaidų ir poelgių. Tam prireikė kur kas 
daugiau laiko, negu tikėjosi. Prisimenant savo gyvenimą, 
laikas tarsi ėmė slinkti atgal, jo“ atmintyje atgijo seni 
įvykiai ir beveik užmiršti vaizdai, per karą ir dvikovose 
nukautų žmonių veidai. Žinoma, sunkiausia buvo 
prisipažinti, kaip jis privertė Frančeską Beltramį atiduoti 
savo dukrą į žmonas, o kartu ir pasakišką kraitį. 

- Tik tą auksą, - teisinosi jis, - norėjau gauti ne 
sau, O savo princui. Jo iždas buvo tuščias, ir jam jo 
labai reikėjo. 

- Puikiai suprantu jus, - rūsčiai tarė vienuolis, - 
tačiau dėl to nukentėjo visai nekalta siela. Ta jauna 
mergina, kurios jūs nepamilote... 

- Aš pamilau ją ir vis dar myliu, ji tapo mano 
žmona, ir aš niekada nenustosiu jos mylėjęs. Pats ir 
patekau į savo paspęstus spąstus - tai ir yra mano 
bausmė. Dabar apgailestauju tik dėl to, kad nieko apie 
ją nežinau. 

Pasidarė tylu, girdėjosi tik trūkčiojamas de Selonžė 
alsavimas. Paskendęs savo mintyse, vienuolis žvelgė į jį 
tarsi nieko nematydamas. Ir staiga jis iš po sutanos 

ištraukė nedidelį popieriaus ritinėlį ir įspraudė į kalinio 
rankas. 

- Vakar vakare vienas žmogus maldavo mane perduoti 
jums šį laiškelį. Atrodo, ten rašoma apie tai, ką jūs 
taip norite sužinoti. 

Filipo rusvos akys ūmai nušvito. 

- Tas Žmogus jums pasakė savo vardą? 

- Žinoma, kitaip nebūčiau paėmęs to laiško. Jis 
pasisakė esąs Matjė de Pramas. 

Visai užmiršęs, kad turi klūpėti, kol gaus nuodėmių 
atleidimą, Filipas taip apsidžiaugė šia žinia, kad pašoko 
ir nuėjo prie langelio, pro kurį skverbėsi rausva aušros 
šviesa. Širdis krūtinėje taip smarkiai daužėsi, kad net 
skaudėjo. Jo pirštai virpėjo, jis nedrįso išvynioti plonyčio 
ritinėlio. De Pramas buvo jo ginklanešys, tačiau jis tiek 
metų praleido šalia ir kare, ir gyvenime, kad galiausiai 
tapo vienu iš geriausių ir ištikimiausių draugų. Jie 
išsiskyrė kovo mėnesį, kai Filipas jį išsiuntė į Tureną 
sužinoti, kas nutiko Fjorai. Jam buvo nepakeliama mintis, 
kad nieko nežino apie ją, ir niekas kitas nebūtų galėjęs 
atlikti šios delikačios užduoties geriau už Matjė: pamatyti 
ir būti nepastebėtam, sužinoti, bet taip, kad niekas nė 
nejtartų jį kažkur šalia esant. Garbė, o gal ir išdidumas 
neleido Filipui pačiam važiuoti paskui savo žmoną, kaip 
jai norėjosi ir ką ji jam labai įžūliai pareiškė. Tačiau 
jis labiausiai būgštavo dėl paskutinio jos grasinimo 
anuliuoti jų santuoką ir susigrąžinti laisvę... Visai galimas 
dalykas, kad atiduotų savo ranką ir širdį kažkam kitam. 
Jei taip, tai Filipas norėjo žinoti, su kuo turės kautis 
žūtbūtinėje dvikovoje. Nors ir būdama toli, Fjora vis 
tiek liks jo žmona, kad ir kiek tai jam atsieitų. 

Matjė, atrodo, nelabai patiko ši užduotis. “Tu nori, 
kad aš ten būčiau šnipas?“ - “Teisingiau pasakius, 
draugas. Aš pats negaliu važiuoti į Prancūziją, kadangi 
jei ten pasirodysiu, mane išsyk įgrūs į belangę. Liudvikas 
XI žino, kad niekada neduosiu jam priesaikos. Jis 

tučtuojau pasinaudotų proga atsikratyti manęs ir padaryti 
mano žmoną našle. Bet jei man reikės ginti savo garbę, 
sugalvosiu, kaip prie tavęs prisidėti. Dviese galėtume ją 
pagrobti“. - “Tuomet kodėl negali iš karto to padaryti?“ 
- “Todėl, kad noriu duoti jai dar truputį laiko. Todėl 
kad noriu sužinoti, ko verta jos meilė. O prievartos ji 
man dabar nedovanotų.“ 

Truputį paniurzgėjęs, Pramas išvyko, Filipas jį įtikino. 
Po keleto dienų hercogaitė Marija išsiuntė Selonžė į 
Dižoną, ir jis taip ir negavo tokių. svarbių jam žinių. 

- Jūs neskaitote? - papriekaištavo vienuolis. 

Filipas atsigręžė į jį, šyptelėjo. Jo neryžtingumas buvo 
beprasmis, jis tai žinojo. O priežastis buvo ta, kad jis 
bijojo ten perskaityti sau žiaurius žodžius. Žinoma, Matijė 
nebuvo metraštininkas, 0 jau plunksą valdė visai kaip 
nestropus mokinys. Juo nebuvo galima pasikliauti tais 
atvejais, kai reikėjo sušvelninti arba vingria kalba 
pagražinti griežtą žodžių arba poelgių prasmę. 

Sukaupęs jėgas, Filipas pagaliau išskleidė laiškelį. Čia 
tebuvo keletas žodžių: “Jai sekasi gerai. Apie santuokos 
anuliavimą nebegali būti nė kalbos, nes rugsėjį jai turi 
gimti kūdikis... Atleisk, kad taip vėlai atvykau. Esu tavo 
ištikimas draugas ir neapsakomai norėčiau tau pagelbėti... 
Esu labai nelaimingas...“ 

Filipo akyse susitvenkė ašaros, kurių jis nė nemėgino 
slėpti. Jei jis šiam vienuoliui atvėrė visą savo sielą, tai 
ar dabar svarbu, kad tas pamatys jį verkiantį? Pastebėjęs 
jo akyse nerimą, jis ištiesė jam laiškelį: 

- Perskaitykite, mano broli! Suprasite, kodėl verkiu... 
Tai iš džiaugsmo. Viešpats dėl savo gerumo siunčia man 
sūnų, tad neišeisiu iš šio pasaulio nepalikęs pėdsakų. 

- Aš pasimelsiu už tai, tačiau paskubėkite gauti 
nuodėmių atleidimą, nes jau vėlu ir girdžiu triukšmą. 

- Dar žodelį. Be abejo, jūs vėl pamatysite Matjė. 
Jam perduokite, kad aš draudžiu mano žmonai pasakoti, 
koks likimas mane ištiko. Bent jau kol ji pagimdys. Jos 

liūdesys - O aš tikiuosi, kad ji vis dėlto gedės manęs, 
- gali pakenkti kūdikiui. 

- Nesijaudinkite! Aš jam tai perduosiu. O dabar 
klaupkitės, kad galėčiau visagalio Viešpaties vardu jus 
palaiminti. 

Skirtoji valanda atėjo. Vos nuteistasis lūpomis palietė 
kryžių su Kristumi, atsidarė durys ir įėjo prižiūrėtojas 
su kirpėju. Kai Selonžė buvo paskelbtas nuosprendis, jis 
paprašė, kad prieš einant ant ešafoto jam būtų leista 
nusiskusti ir susitvarkyti. Paskutinę savo gyvenimo dieną 
jam norėjosi kuo geriau atrodyti. Procedūrai prireikė 
nedaug laiko. Kirpėjas pasitaikė patyręs ir vikrus. Jis 
buvo toks malonus, kad net rūpestingai  išvalė 
apdulkėjusius kalinio rūbus. 


- Aš neturiu kuo tau atsilyginti, - pasakė Selonžė, 
kai viskas buvo baigta. - Man nepaliko nė grašio. 


- Nesijaudinkite, mesire. Man jau užmokėta... o jei 
ir nebūtų užmokėta - nesvarbu. Aš didžiuojuosi, kad 
galėjau jums pasitarnauti. 

- Tai tu mane pažįsti? 

- "Ne visai Mano motina kilusi iš Selonžė. Labai 
gaila, kad jūs išeinate iš šio pasaulio nepalikęs įpėdinio. 

Filipas nusišypsojo ir draugiškai paplojo per šio 
netikėto bičiulio petį. 

- Manau, kad Viešpats pasirūpino tuo. Jei tu dar 
ką nors nori padaryti savo žemei, paprašyk jį, kad mano 
dievinamoji žmona, kuri, deja, dabar yra toli nuo čia 
ir nėščia, padovanotų man sūnų. Esu įsitikinęs, kad 
turėdamas tokią motiną kaip ji jis galės su pasididžiavimu 
vadintis mano pavarde. 

Filipas buvo pasirengęs. Kirpėjas nusišluostė susitven- 
kusias ašaras ir užleido vietą kareiviams, jau laukusiems 
tarpduryje. Senasis prižiūrėtojas išsiėmė iš ryšulėlio raktą 
ir išvadavo kalinį iš jį kausčiusių grandinių, bet išsyk 
pakeitė jas virve, tad Filipas, nė nespėjęs pamankštinti 

sustingusių pirštų, vėl laikė už nugaros surištas rankas. 
Jis pasipiktino: 

- Nejaugi net prieš mirtį reikėjo surišti man rankas? 

- Toks įsakymas, - atsakė šaulių būriui vadovavęs 
seržantas. - O dabar eime, laikas! 

Atsisveikindamas  apžvelgęs savo kalėjimą, kurio 
nekentė, bet kuris tapo brangus, nes priminė Mari de 
Brevaj, - jos šviesus paveikslas, regis, dar ten gyvena, 
- nuteistasis peržengė slenkstį pro žemutes duris. Lydimas 
savo nuodėmklausio, kuris, nuleidęs galvą, visą laiką 
meldėsi, Filipas atsistojo tarp jo laukusių kareivių, drauge 
su jais užlipo laiptais - akmeninės jų pakopos nusitrynė 
ir viduryje įdubo nuo daugybės juos trypusių kojų, ir 
pagaliau išėjo į gatvę. Ten jo laukė senas, išskydusių 
lentų vežimas, galbūt tas pats, kuriuo daugiau kaip prieš 
dvidešimt metų nuvežė į mirties vietą brolį ir seserį de 
Brevajus. Tačiau jį išvydęs Filipas ir vėl lengviau atsiduso. 
Baisiausias pažeminimas jam būtų buvę viešas išsityčio- 
jimas, kai nuteistąjį apdrabsto purvais ir atmatomis, kaip 
įprasta Dižone. Kadangi nieko panašaus neįvyko, jis 
staiga pasijuto daug geriau. Jis prisiminė, kad nesuvalgė 
savo duonos, bet dėl to nė kiek neapgailestavo - buvo 
žvalus ir Dievo valia puikiai valdėsi. Jis nutarė užmiršti 
žemę ir pakėlė akis į ryškiai mėlyną dangų, dar nespėjusį 
išblėsti nuo karštos vasaros saulės. O ši diena, rytą 
skleidusi tokį gaivumą, žadėjo būti puiki. Tokiu metu 
būtų gera pereiti pievą, įsitaisyti prie upės su žvejybos 
reikmenimis ir šalto vyno ąsotėliu, o dar geriau sėdėti 
seno ąžuolo pavėsyje ir skaityti puikias eiles arba tiesiog 
traukti rožių aromatą ir laikyti už rankos savo širdies 
damą. Tai- laimės, džiaugimosi gyvenimu metas, pagaliau 
tai... 

Kol vežimas kratydamasis lėtai važiavo išmuštomis 
gatvėmis, bažnyčių varpinėse vieni po kitų ėmė skambėti 
varpai, skelbdami apie būsimas laidotuves. Tas laidotuvių 
skambėjimas  nenutilo nuo to momento, kai Filipo 

gyvenimas ėmė krypti į pabaigą, ir jis mieliau žiūrėjo 
į medžių viršūnes, kur linksmai čiulbėjo paukščiai, ir į 
dangų, kuris, atrodė, tą rytą tik dėl jo garbino Viešpatį. 

Iš tikrųjų žemė nebuvo tokia nuostabi, ir jis norėjo 
užmiršti ją. Ji gaudė nuo patyčių ir keiksmų. Tie žmonės 
buvo nesuprantami. Seniau, atrodo, jie buvo atsidavę 
savo sosto įpėdinei, o dabar spygaudami ir švilpdami 
lydėjo Žmogų, norėjusį padėti jiems likti ištikimiems jai. 
Iš tikrųjų dėl hercogo Karolio mirties nedaug žmonių 
liūdėjo; dauguma gyventojų dvejojo ir dar ne visai buvo 
pasirengę paklusti Prancūzijos karaliui, tačiau Karolio 
Drąsiojo mirtis, kaip manė netrukus mirsiąs Filipas, viską 
supaprastino. Dabar nebereikėjo slėpti savo turto arba 
baimintis kaimyno. Šiame mieste buržua buvo gerokai 
daugiau negu didikų, o buržua visuomet mėgo taikų 
gyvenimą. 

Klausantis varpų skambėjimo, Selonžė dingtelėjo viena 
mintis, ir jis pasilenkė prie vienuolio, ėjusio šalia ir 
kalbėjusio maldą prie mirštančiojo. 

- Aš prisimenu, - sušnabždėjo jis, - kad po mūšio 
prie Moro hercogas Karolis buvo įsakęs visus Burgundijos 
varpus išlydyti į patrankas, ar ne taip? Bet man atrodo, 
kad čia jų dar yra labai daug. Nemanau, kad per tiek 
mažai laiko buvo galima išlieti naujus. 

Vienuolis apstulbęs pažvelgė į į. 

- Broli mano, po keleto akimirkų jūs stosite prieš 
Viešpatį! Ar nemanote, kad būtų padoriau galvoti apie 
kitus dalykus? 

- Aš ruošiuosi palikti žemę. Tai leiskite man dar 
pasidomėti tuo, kas joje dedasi! Taigi tie varpai? 

- Perlydyti daugiausia paėmė kaimų varpus. O čia 
bažnyčios taip pat atidavė, bet pačius negražiausius. Juk 
kai kurie iš likusiųjų yra tikri meno kūriniai, o koks 
nuostabus skambėjimas!.. Būtų šventvagystė gaminti iš jų 
artilerijos sviedinius. 

- Tačiau kuklūs kaimo varpai buvo brangūs 
valstiečiams, juk jie jų skambėjimą girdėjo nuo gimimo. 
Nerauskite, mano broli. Ten, kur hercogas Karolis yra... 
kur po keleto akimirkų aš prie jo prisidėsiu, jis jau 
nesusiduria su žmonių nepadorumu. 

- Nejaugi manote, kad galite objektyviai spręsti tokią 
valandą? Užmirškite, kas buvote, ir geriau pagalvokite, 
kad esate žmogus, vienas iš daugelio, kurie vienaip ar 
kitaip įžeidė Viešpatį. 

- Po keleto minučių paprašysiu jį dovanoti man už 
tai. O dabar dar vienas žodis, mano broli, mes beveik 
atvažiavome! 

Filipą apėmė keistas jausmas. Jis ką tik paliko kamerą, 
kurioje neapsakomai kankindamasi Marija de Brevaj 
pagimdė savo kūdikį, ir dabar važiuoja pasitikti savo 
mirties vežimu, galbūt tuo pačiu, kuriuos savo paskutinę 
kelionę atliko jaunieji meilužiai, nusidėję kraujomaiša, - 
ir jis staiga pajuto juos esant visai šalia. Tas lengvas 
virpčiojimas ant jo peties - ar tai ne švelni maža jo 
jaunos uošvės rankutė? O šnabždesys, pasiekęs jo ausį, 
- ar tai ne balsas Žano, kuris kažkada seniai, kai jis 
dar buvo tik nenuorama pažas, taip mokėjo išvesti jį į 
reikalingą kelią ir visada padėdavo jam išsisukti nuo 
rūsčių hercogo kamerhero bausmių? Visai neprietaringas 
ir nesukantis sau galvos dėl ano pasaulio mįslių, nuteistasis 
vis dėlto pajuto, kad jį apima kažkokia palaima, jį tarsi 
apgaubia kažkas malonaus ir karšto, nieko bendro 
neturinčio su saulės kaitra. Tas kažkas paguodė jo sielą 
ir sustiprino dvasią. Ir nieko keisto, kad jis sušnabždėjo: 

-  Pasirūpinkite jais, prašau jūsų! Mano žmona ir 
sūnumi. Jiems netrukus to reikės. O aš po akimirkos 
būsiu su jumis... 

- Ką jūs pasakėte, mano broli? - pasiteiravo vienuolis. 

- Nieko. Aš meldžiausi. 

Kaip visada būdavo vykdant mirties bausmę, Morimono 
aikštė juodavo nuo susirinkusių žmonių. Atrodė, ten 

suplūdo visas miestas. Žmonės stovėjo taip susispaudę, 
kad buvo neįmanoma atskirti jų veidų. Jie sulipo net 
ant stogų ir į medžius. Toje žmonių jūroje juodai 
apmuštas ešafotas buvo panašus į plaustą, judantį aukštos 
tribūnos link. Joje sėdėjo la Tremujilis, jo karininkai ir 
keletas eševenų su raudonomis mantijomis, kurios keistai 
derinosi prie vieno žmogaus rūbo - jis buvo su gobtuvu, 
turinčiu skylutes akims, stovėjo šalia budelio trinkos ir 
abiem rankomis rėmėsi į ilgą kardą plačiais ašmenimis. 

Atvažiavus vežimui, minia nutilo. Nuteistojo išvaizda, 
jo išdidumas neabejotinai kėlė pagarbą. 

Visi gerai žinojo, kad jis priklausė vienai kilmingiausių 
Burgundijos šeimų, kad yra Aukso vilnos ordino 
kavalierius ir kad buvo Karolio Drąsiojo draugas. Be 
to, jis buvo gražus, ir nemažai moterų akių sudrėko 
nuo ašarų. O vyrams jis įkūnijo praeities prabangą ir 
didybę, dauguma jų nenorėjo, jog ta praeitis grįžtų, 
matyt, dėl to, kad ji beveik nuskurdino juos, bet vis 
tiek jiems buvo sektinas pavyzdys. Žmonės nusmaukė 
nuo galvų gobtuvus ir kepures, moterys persižegnojo. 

Gedulingas ekipažas lėtai yrėsi per minią, kelią jam 
skynė alebardomis ginkluoti kareiviai. Bet staiga jie 
sustojo atsitrenkę į žmonių verpetą. Kažkoks juodai 
apsirengęs žmogus švaistydamasis špaga, užšoko ant 
ešafoto ir garsiai suriko: 

- Burgundijos liaudie, nejaugi tu tapai tokia baili ir 
bevalė, kad nesipiktindama leidi savo akivaizdoje žudyti 
geriausius savo žmones? Šis žmogus nepadarė jokio 
nusikaltimo. Jis tik norėjo, kad mūsų senoji šalis liktų 
nepriklausoma. Jis norėjo, kad ji liktų ištikima savo 
hercogaitei Marijai. Tik ji turi teisę mums vadovauti, o 
Prancūzijos karaliaus žmonėms čia ne vieta... Burgundijos 
liaudie, kadaise buvai išdidi ir narsi, o dabar esi panaši 
į avių bandą! Atsipeikėk! Jei to nepadarysi, tai gal jau 
rytoj pati pateksi ant šio ešafoto... 

- Liaukis, Matjė! - suriko Filipas. - Bėk! Tu nieko 
nepadarysi! 

- Kaip tik tu man ir reikalingas! - šaukė Pramas 
vis dar mojuodamas špaga. 

Budelis nė nekrustelėjo: įstatymas jam draudė liesti 
nuteistą žmogų. 

- Eikite šen, broliai! Atsipeikėkite! Padėkite man! 

Jo Žvitrios akys, atrodė, matė viską, jis pastebėjo ir 
savo kalbos sukeltą minios sąmyšį, ir šiek tiek tikėjosi 
išganingos pagalbos, bet prie jo jau artinosi kareivių 
būrys, apsupęs ešafotą. Tribūnoje Žoržas de la Tremujilis 
pašoko, mėgino išrėkti kažkokius įsakymus, bet jo 
nesigirdėjo, nes tuo pat metu iš visų pusių pasigirdo 
šūksniai: “Pasigailėti!  Pasigailėti Selonžė!“ - šūkčiojo 
žmonės, bet nejudėjo iš vietos. 

- Eik šalin, Matjė! - šaukė nevilties apimtas Filipas. 
- Tave nužudys, o man reikia, kad tu gyventum! 

Tačiau Matjė de Pramas nenorėjo nieko girdėti. Jis 
jau kovėsi su kareiviais, kurie įniršę dėl tokio jo įkarščio 
puolė ešafotą. Deja, jis buvo bejėgis pasipriešinti visam 
petingų vyrukų pulku. Po akimirkos jis jau buvo 
sutramdytas, jam surišo rankas ir kojas. Keturi kareiviai 
užsimetė jį ant pečių kaip kokį ryšulį. Jam neužkimšo 
burnos, ir jis plyšojo kaip pamišęs, įžeidinėjo minią, 
nepanorusią jam padėti: 

- Jūs persisotinote hercogo Karolio, bailių minia! Tad 
sužinosite, kokia sunki Prancūzijos karaliaus ranka! Sudie, 
Filipai, sudie! Perduok šventajam Petrui, kad greitai 
būsiu pas jį. 

Jis dingo už posūkio Sen Žano gatvėje. Nuteistasis 
pamėgino pečiu nusišluostyti skruostu nuriedėjusią ašarą. 
O tribūnoje prancūzų gubernatorius jau nusiramino ir 
davė ženklą. Metas buvo pradėti vykdyti bausmę. 

Kinkinys sustojo priešais pakylą. Vienuolis norėjo 
padėti nuteistajam išlipti iš vežimo, tačiau Filipas jo 
pagalbos atsisakė ir pats lipo ant ešafoto. Užkopęs iki 
214 


viršaus, jis greitai perėjo juoda drapiruote aptrauktą 
klojinį ir prisiartino prie tribūnos. 

- Palikite jį gyvą, mesire gubernatoriau! Tai mano 
draugas, ir jis norėjo man tai įrodyti. Jis puikiai žinojo, 
kad neturi jokių šansų. 

- Jis mėgino sukurstyti liaudį. Toks draugystės įrodymas 
vertas mirties bausmės! 

- Argi tai nusikaltimas, jei mes norime likti kas 
esame? Burgundai? 

- Burgundija užmiršo, kad ji tėra Prancūzijos dalinė 
valda. Jūsų vadinamoji nepriklausomybė tėra išdavystė. 
Jūsų hercogai ne kartą tai įrodė sudarydami sąjungą su 
anglais. Ir dabar karalius susigrąžins savo teises! 

- Savo teises? 


- Neatimamas! Dar keletas dienų - ir jūsų hercogaitė 
susituoks su imperatoriaus įpėdiniu. Nejaugi jums taip 
norisi tapti vokiečiais? Mes, prancūzai, neleisime to! 
Dirbk savo darbą, budeli! 

- Galvokite apie Dievą, mano broli! - sušnabždėjo 
vienuolis priėjęs prie Filipo ir priglaudė prie jo lūpų 
nedidelį juodo medžio kryželį, kurį šis beveik mašinaliai 
pabučiavo. 

Jis pajuto begalinį liūdesį. Pasirodo, kad viskas, dėl 
ko kovojo, tėra apgaulė! Imperijos ir Prancūzijos tąsoma 
Burgundija nebeturėjo jokių teisių į savo nepriklausomybę. 
Taps ji imperijos dalis ar Prancūzijos provincija - kokią 
tai dabar turi reikšmę, jei jis to niekuomet nebepamatys. 
Ir kai jį, dabar jau greitai, nuleis į kapą, jo palaikai 
taip ir bus tik palaikai. 

Nuteistasis atsisakė budelio pasiūlyto raiščio, nužvelgė 
aikštę, pilną Žmonių, įtemptus jų veidus, didžiulius 
medžius, o dar aukščiau - žydrą dangų, kuriame žvitriai 
siuvo kregždės. Paskui jis tvirtu žingsniu priėjo prie 
trinkos, atlaidžiai nusišypsojo budeliui, kuris, atsiklaupęs 
ant vieno kelio, meldė dovanoti jam, ir taip pat atsiklaupė. 

- Fjora! - sušnabždėjo jis. - Aš taip tave mylėjau ir 
tebemyliu. Neužmiršk manęs! 

Nė kiek nedrebėdamas jis padėjo galvą ant šiurkščios 
medžio trinkos ir užsimerkė. 

Budelis pakėlė savo kardą... 


Devintas skyrius 


Ziemių apraizgytas namas 


Fjora buvo įsitikinusi, kad pasaulyje nėra gražesnės 
ir puikesnės vietos kaip jos pilis ant Luaros kranto. Ji 
pamėgo ją išsyk, vos išvydusi už gruntkelio posūkio, o 
šis kelias, ėjęs toliau už Tūro sienų ir jau grįstas, vedė 
į Sen Komo vienuolyną. Nors tai įvyko Žvarbų sausio 
rytą, kai gamta, žiemos šalčio sukaustyta, snūduriuoja 
laukdama pavasario, vis dėlto ir tuomet šis namas buvo 
neapsakomai patrauklus! 

Pastatytas iš rusvo tufo ir rausvų plytų, aštuoniakampio 
bokštelio pavidalo namas, kurio abiejose pusėse stovėjo 
stačiakampiai statiniai, spindėjo visais  prašmatniais 
įvairiaspalvio stiklo langais. Jie linksmai švytėjo viduje 
uždegus šviesas. Aplink pilį augo sodas, kuris vienoje 
pusėje leidosi prie upės, o kitoje susiliejo su mišku, 
prisiglaudusiu prie Plesi le Tūro tvirtovės sienų. Tai 
buvo karaliaus pilis, kur išvakarėse Fjora su savo 
palydovais buvo labai maloniai priimti. Dar toliau, į 
šiaurės pusę, dunksojo senovinis vienuolynas, esantis 
salelėje, skendinčioje violetinėse ūkanose. Ten paslaptingai 
kyšojo jo varpinės, kurios tarsi stiebėsi į dangų. Visa 
tai priminė dievobaimingo dailininko nutapytą paveikslą. 

Į šią nedidelę pilį vedė gana platus kelias, kuriuo 
galėjo važiuoti dviratė karieta. Ji tikriausiai buvo jau 

sena, nes strigo tankia žole apaugusiuose šlaituose, kur 
jau kalėsi pirmi gležni raktažolių ir našlaičių daigeliai. 
Abiejose pusėse melsvo dangaus fone stūksojo seni 
ąžuolai su kreivomis, pilkomis kerpėmis apžėlusiomis 
šakomis. Savo laja jie sudarė lyg ir didžiulį skliautą, 
kur vasarą tikriausiai buvo vėsu ir kaip ant delno matėsi 
visas namas, tarsi spinduliuojantis draugiškumą. Atrodė, 
kad jis išskėtė rankas pasitikdamas keliauninkę, trokštančią 
rasti čia prieglobstį. Po stingdančio Lotaringijos rūko ir 
nesibaigiančio Šampanės sniego išvydus ramų kalvotą 
Luaros slėnį, didingą mėlynų vandenų spindėjimą ir 
kvėpuojant tyru, gaiviu oru, keliautojams atrodė, kad jie 
iš rūsčios skaistyklos pateko į nerūpestingą išrinktųjų 
buveinę. Jaunosios moters pyktis ir liūdesys truputį 
aprimo. Jos veidas ir akys sušvelnėjo, - pirma juos 
temdė iš Nansi išsivežti prisiminimai. Leonarda mintyse 
padėkojo už tai Aukščiausiajam. 

Kad ir kaip ilgai senoji dama gyveno pasaulyje, bet 
to dar nebuvo mačiusi. Praėjus dviem dienoms po Karolio 
Drąsiojo mirties, jos prastai šildomame kambaryje netikėtai 
pasirodė Fjora, basa ant akmeninių plokščių, vos 
prisidengusi paklode, kurią prilaikė ant krūtinės, juodų 
plaukų kupeta išsidraikė ant pečių, akys žaibavo. Nė 
nepalinkėjusi jai labo ryto, iš pykčio drebančiu balsu ji 
paliepė sukrauti daiktus ir nusiųsti sužinoti, ar rūmuose 
dar yra karaliaus pasiuntinys Duglas Mortimeras. Jei jis 
vis dar ten, reikia paprašyti jį paruošti arklius ir pasirengti 
po valandos išvykti. 

Žinoma, Leonarda be kovos nepasidavė. Ji mažiausiai 
tikėjosi, kad jos auklėtinė, kaip jai atrodė, tapusi romi 
ir pasinėrusi į atgautos meilės aistrą gali būti tokia 
įniršusi. Ji pareikalavo paaiškinimo, bet labai negreitai 
jo sulaukė. 

- Tas raštas, kurį man rodėte (Grandsone, tas 
dokumentas, suteikiantis teisę valdyti nedidelę pilį, 
padovanotą karaliaus Liudviko, - jūs vis dar turite jį? 

- Norėčiau žinoti, kaipgi jį būtų galima pamesti?! 
Tokie dalykai slepiami, ir labai rūpestingai. Aš jį visuomet 
nešiojuosi, jis prisiūtas prie mano suknelės. Tačiau jums 
primenu, kad nenorėjote jos. 

- Pakeičiau savo nuomonę. Aš imu šią dovaną. Kaip 
tik ten ir važiuosime. 

- Bet... kaipgi jūsų vyras? Mesiras Filipas? 

- Susiras mane, kai bus nusiteikęs gyventi kartu! 

Daugiau iš jos nieko nebuvo įmanoma išpešti, tačiau 
Leonarda, gerai pažinojusi “savo avinėlį“, nutarė kol kas 
palikti Fjorą ramybėje. O ši ėmė įnirtingai kimšti į 
skrynią tą nedidelį turtą, kuris liko joms iš visų Žemės 
gėrybių po nesibaigiančių klajonių vaikantis jau velionį 
Burgundijos hercogą. Leonarda nuėjo ieškoti Mortimero. 
Jį rado kaip tik tuo metu, kai jis jau ruošėsi išvykti. 
Tačiau jai nebuvo sunku įkalbėti jį palaukti jų, o paskui 
palydėti pas Liudviką XI. Kaip visuomet, škotas nieko 
neklausinėjo, tik kilstelėjo antakį. Pastebėjusi mėlynų jo 
akių blizgesį, senoji dama suprato, jog jis iš tikrųjų 
buvo labai patenkintas, kad lydės jam patinkančią jauną 
florentietę pas savo valdovą. 

Leonarda tikėjosi, kad grįžus į pilį - O ji visai 
neskubėjo to daryti - debesys išsisklaidys ir, jeigu 
sutuoktinių vaidas net buvo rimtas, bus mėginama 
susitaikyti. Tačiau nieko panašaus neįvyko. Leonarda rado 
Fjorą jau apsirengusią, ant pečių užsimetusią platų, kailiu 
muštą apsiaustą. Ji sėdėjo prie lango išsiblaškiusi, nieko 
aplink nepastebinti. Jos akys buvo sausos, bet truputį 
paraudusios. Skruostai buvo taip pat paraudę, kvėpavimas 
trūkčiojantis. Iš viso to buvo galima suprasti, kad ji 
visai neseniai verkė. Netarusi nė žodžio, Leonarda 
pamėgino padaryti kokią nors tvarką skrynioje, kur viskas 
buvo bet kaip sumesta, ir pati pasiruošė. O paskui abi 
sėdėjo tylėdamos . ir laukė, kol atvyks Mortimeras su 
arkliais. 

Per visą kelionę Fjora nė karto neprašneko. Jos 
važiavo prieš žvarbų šiaurės vėją, sniego sūkurius. Sniegas 
krito ant suolo, kur ji sėdėjo vis tokia pat abejinga 
kaip statula ir neištardama daugiau kaip trijų Žodžių 
per dieną. Ir tik stotelėje Trua, kai ypač ilgai buvo 
važiavę, ji leido išsiveržti visam širdyje susikaupusiam 
kartėliui. Filipas nieko geresnio negalėjo sumanyti, kaip 
pasiūlyti jai užsidaryti senoje pilyje su jo sena seserimi, 
kuri ją sutiko nelabai maloniai, o pats rengėsi pasiūlyti 
savo špagą ir gyvybę hercogaitei Marijai! Ji manė, kad 
mirus hercogui Karoliui mūšiai baigsis, tačiau, pasirodo, 
Selonžė tik ir svajojo vėl pulti į kautynes, vėl kovoti 
dėl Burgundijos nepriklausomybės... ir vis dėl puikių 
kažkokios dvidešimtmetės princesės akių - šnekama, kad 
ji graž. ir žavi! 

Leonarda kantriai laukė, kada jos globotinė išsišne- 
kėjusi puolė kniūbsčia ant lovos ir ėmė raudoti. Ji labai 
švelniai ir taktiškai pamėgino atvesti ją į protą: ir pagal 
Burgundijos, ir pagal Prancūzijos, ir pagal visų kitų jai 
žinomų šalių, net pagal Florencijos papročius moteris 
turėjo saugoti židinį, gimdyti vaikus, būti namuose, kol 
jos vyras tvarko savo reikalus arba skuba ten, kur 
privalo vykti iš pareigos. O nuolat gyventi kaip ant 
ugnikalnio, vis tikintis, kad atsitiktinumas išgelbės nuo 
nepageidautinų susitikimų, - tai nenormalu... ir, be to, 
labai norisi nuo viso to pailsėti. 

- Štai aš ir pailsėsiu, - atsakė Fjora, - bet tik savo 
namuose, 0 ne svetimuose, kur tesu apsišaukėlė. Metas 
būtų Filipui įrodyti man savo meilę. Nuo pat mūsų 
sutuoktuvių jis nelabai stengėsi tai daryti! 

- Jūs neteisi. Juk jis grįžo į Florenciją, kad surastų 
jus. O vėliau argi jis nesikovė dėl jūsų, ir dar du 
kartus? Jei gerai supratau, jūs nedavėte jam jokių vilčių 
susitaikyti, kai palikote jį tame kambaryje Nansi? 

- Jūs manote? Priešingai, man atrodo, aš jam daviau 
puikią galimybę, kurios jis išsyk nusitvėrė, nes netrukdė 
man išvykti. 

- Ką jūs jam pasakėte? 

- Kad suteiksiu jam laisvę. Beje, jam pasakiau, kad 
vyksiu į Romą ir prašysiu popiežiaus anuliuoti mūsų 
santuoką, jei tik jis anksčiau nesusiras manęs Prancūzijoje! 

Tai išgirdusi Leonarda nesusilaikė ir su kartėliu 
atsiduso. 

- Nejaugi vien iš išdidumo reikėjo pridaryti tiek 
rūpesčių, ir tai po to, kai jūs buvote ką tik suradę 
vienas kitą? Nereikia versti vyriškio rinktis tarp širdies 
ir pareigos. O jei jis... niekada negrįš? 

Fjora keletą minučių tylėjo, ir Leonarda suprato, jog 
palietė jautriausią jos širdies stygą. Akyse šmėstelėjo 
nerimas, kurį labai greitai pakeitė įniršis. Fjora blaškėsi 
ankštame nakvynės namų kambaryje, kuriame jos buvo 
apsistojusios, tarsi ieškodama sau kažkokios priedangos, 
ir buvo panaši į narve uždarytą laukinį žvėrelį. Staiga 
ji sustojo prie savo senos auklės. | 

- Iš jo poelgių aš spręsiu, ar labai jis mane myli. 
Ir, be to, Leonarda, gali taip atsitikti, kad jį palikusi 
aš tik dar stipriau prie jo prisirišiu. 

- Tai bent mintis! 


- Tiesą sakant, ne tokia ir kvaila! Manau, kad dabar 
geriau pažįstu vyrus. Sėdėti namie, laukti jų nurodymų, 
gimimo jų vaikų, kurie įrodo mūsų ištikimybę, - tai 
geriausias būdas sunaikinti meilę. Kasdienybė žudo grožį 
ir patrauklumą. 

- Galbūt meilės aistrą! Bet juk lieka švelnumas ir 
tas plonas siūlas, kuris visas dienas sujungia į tvirtą 
gyvenimo audinį. Bijau, kad tau greitai pabos vienišos 
naktys. 

- Jei būčiau likusi Selonžė, argi jos būtų ne tokios 
vienišos? Juk Filipas, vos pašaukus hercogaitei, išlėktų 

pas ją! Man taip norisi atsidurti savo namuose, kad tai 
tikrai būtų mano namai. Aš jau užmiršau, kas tai yra. 

Pokalbio tema buvo baigta, tą vakarą jos apie tai 
nebešnekėjo. Leonarda tylomis nusprendė, kad atsiskyrė- 
liškas gyvenimas atkampiame kaime palankiai paveiks 
pernelyg impulsyvią jauną moterį, padarys ją išmintingesnę 
ir ne tokią patrakusią. Beje, ir ją Žavėjo šis jaukus 
namas, kurį karalius padovanojo jaunai savo bendramintei; 
čia viskas buvo taip puikiai įrengta, kad buvo galima 
maloniai leisti laiką. 

Tai buvo Rabodjero pilis, tačiau vietos gyventojai nuo 
seno ją vadino ne kitaip kaip Žžiemių apraizgytu namu, 
nes šios gėlelės buvo nudriekusios aibę mėlynų takelių 
tankiame miške ir puošė jį pavasarį. Jei sodas nebūtų 
buvęs tinkamai prižiūrimas, tai žiemės būtų išsikerojusios 
visur jame, tačiau dabar joms teko tenkintis terasa, - 
ta pačia, į kurią nuo upės pusės žiūrėjo didžiosios salės 
langai. Šimtai terasą apaugusių tamsiai mėlynų žvaigždžių 
su linksmomis gelsvomis akelėmis paryškino subtilų 
akmenų baltumą ir sienų ryto aušros rausvumą. Sodas 
buvo apsodintas vaismedžiais, pakraščiuose augo didžiuliai 
stori buksmedžiai, apžėlę raudonomis leukonijomis, kurios 
buvo vešliai aplipusios rožių, erškėčių, rozmarinų ir 
serbentų krūmus, kerojusius abipus alėjos, vedusios prie 
akmeninių laiptų į terasą. 

Viduje namas buvo ne mažiau patrauklus ir atrodė 
kaip sodo tęsinys. Daugybė gėlių, įsipynusių į didžiulio 
ant sienos pakabinto kilimo raštą, - šis kilimas buvo 
svarbiausia didžiosios salės puošmena; jokių sunkių 
audinių, nesiderinančių su namo medžio apdaila, - visur 
šviesoje raibuliuojantis brokatas ir pusbrokatis; gyvūnų 
figūrėlėmis ir visokiausiomis gėlėmis išaustais audiniais 
apdengtos lovos; daugybė išmėtytų mažų kvadratinių 
pagalvėlių, kad būtų patogu nuvargusiam kūnui ir kad 
pailsėtų nusivaikščiojusios kojos. Bičių vašku ištrinti baldai 
buvo paprasti, bet skoningi. Ant jų buvo pridėliota 

daugybė nuostabių alavinių ir kitokių daiktelių, kai kurie 
jų vertė Fjorą švelniai šyptelėti: tokios nuostabios 
purpurinio Venecijos stiklo ir žalios majolikos taurės 
galėjo išvysti pasaulį tik po Italijos dangumi. O daugybėje 
skrynių, dėžių ir servantų, esančių visuose kambariuose, 
buvo tiek indų ir baltinių, kad net tokia priekabi namų 
šeimininkė kaip Leonarda galėjo būti patenkinta. Pagaliau 
variniais indais spindinti virtuvė, kurioje prie sijų 
prikabinta gardžių kumpių, svogūnų, česnakų pynių ir 
džiovintų žolelių ryšulėlių. Visa tai galutinai pavergė 
senosios damos širdį. Pirmą kartą per tiek laiko ją 
apėmė tas nuostabus jausmas, kad ilgai nebuvusi grįžo 
namo. O Fjora į savo naujuosius namus įėjo kaip mažas 
pasiklydęs kačiukas, kuris pagaliau surado namų židinį 
ir susisuko į kamuoliuką prie šiltų jo anglių, kol baigsis 
šalčiai ir prasti orai. Ji išsyk gerai pasijuto šiuose 
namuose, tarsi visuomet būtų čia gyvenusi. 

Prieš atvykstant Fjorai į pilį, buvo pasamdyti nauji 
tarnai - pagyvenusių sutuoktinių pora, Etjenas de Peljė 
ir žmona Peronelė. Smarkus potvynis nušlavė jų namą 
ant Šero upės kranto. Prisiminę, kad praėjusiais metais 
Liudvikas XI, vaikystėje pažinojęs Etjeną, kvietė juos į 
Plesi ir pažadėjo geresnį namą, jei jie sutiks prižiūrėti 
Rabodjero pilį, jiedu priėmė jo pasiūlymą ir ėmėsi 
rūpintis šia nedidele sodyba. Tai jie darė labai nuoširdžiai, 
nes abu buvo pasirengę, vos davus jų “gerajam valdovui" 
ženklą, eiti ir į ugnį, ir į vandenį. Pilyje jie užėmė 
puikų kambarį, kurio langas, turintis lelijos formos 
frontoną, išėjo į blizganų skalūninio stogo pusę. Tai 
buvo darbštūs Tureno gyventojai, malonūs ir patikimi. 
Jie būtų buvę laimingiausi pasaulyje žmonės, jei Dievas 
būtų atsiuntęs jiems vaikelį. Bergždžios buvo visos jų 
maldos ir įžadai, nedavė vaisių ir tai, kad jiedu dažnai 
lankė Tūro miesto didžiojo šventojo Marteno kapą. Kai 
Peronelei sukako keturiasdešimt penkeri metai, ji jau 
žinojo, kad nebėra ko tikėtis iš motinos gamtos. Jos 

paguoda dabar buvo ta, kad ji ėmė lepinti savo Etjeną 
nuostabiais kulinarijos gaminiais, čia nenusileisdama nė 
pačiam metrui Žakui Pastureliu, kuris rūpinosi visa 
karaliaus virtuve. Kartais ir pats karalius, grįždamas iš 
medžioklės, apsistodavo šioje mažoje pilyje, kad 
pasmaguriautų jos gardėsiais. 

Peronelė buvo apkūni ir apvalaina kaip obuoliukas, 
švelnių veido bruožų, o jame labiausiai išsiskyrė didelės 
akys visai tokios pat spalvos, kaip žiemės, davusios šiam 
namui pavadinimą. 

Kadaise Etjenui teko apkulti nemažai dūsautojų, 
mėginusių  mergintis šiai nuostabių akių savininkei. Jis 
visuomet laimėdavo, nes buvo iš prigimties petingas ir 
tvirtas, 0 nuolat dirbdamas su žvejybos tinklais, kastuvu 
ir kirviu taip ištreniravo savo raumenis, kad nebuvo 
galima jo nebijoti. 

Atvykus Fjorai su Leonarda, sutuoktiniai le Peljė ne 
tik nenuliūdo - jie nuoširdžiai apsidžiaugė ir kartu pajuto 
palengvėjimą. Jie iki paskutinio momento gerai nežinojo, 
kam karalius atidavė šiuos namus su žiemėmis. Jiems 
tik buvo pranešta, kad tai - jauna dama, kuriai Liudvikas 
XI yra palankus. Todėl sutuoktiniai būgštavo, kad kalbama 
apie kokią nors favoritę, kuri tikriausiai bus visai 
nepakenčiama dėl begalinio pasitikėjimo savimi. Ir, turint 
alvoje garbų karaliaus amžių, iššaukiamai pasipūtusi. 
Šiems šauniems žmonėms nerimą kėlė jau tai, kad 
Liudvikas XI prisiišo prie kažkokios damos, nors buvo 
pasižadėjęs nebeprisiliesti prie jokios kitos moters, išskyrus 
savo žmoną karalienę Šarlotę, kuri ištisus metus gyveno 
Ambuazo pilyje, už šešių Ijė nuo Plesi, ir nedažnai iš 
ten išvažiuodavo. 

Atvykėlės grožis, taurios manieros ir Leonardos orumas 
nuramino sutuoktinius, o Duglas Mortimeras, kurį gerai 
žinojo ir kuriam karalius buvo pavedęs lydėti naująją 
pilies savininkę, galutinai juos nuramino. Iš jo jie sužinojo, 
kad dona Fjora yra karaliaus Liudviko seno bičiulio 

duktė, patyrusi daugybę nelaimių, ir karalius nutarė 
globoti ją. Ko gero, lemiamos reikšmės turėjo tai, kad 
ji kadaise buvo ištekėjusi už Burgundijos sinjoro, - artimo 
velionio Karolio Drąsiojo bičiulio, kuris niekuomet nebūtų 
sutikęs tapti prancūzu ir kuris, nepaisydamas savo jaunos 
žmonos prašymų, vėl ėmėsi ginklo ir išvyko ieškoti 
nuotykių. Štai kodėl be galo nusiminusi dona Fjora ir 
nutarė ieškoti savo globėjo apsaugos ir nebenorėjo apvilti 
jo pasitikėjimo. | 

Šis pasakojimas juo labiau stebino, kad škotas paprastai 
pasakydavo ne daugiau kaip tris žodžius per valandą. 
Visa tai tiesiog apstulbino Etjeną, nedaug šnekesnį už 
Mortimerą, o geroji, jautrioji Peronelė nubraukė ašarą. 
Štai kodėl sutuoktiniai sutiko Fjorą kaip giminaitę ir 
nėrėsi iš kailio stengdamiesi jos gyvenimą Turene padaryti 
malonų, ir, reikia pasakyti, jiems tai puikiai sekėsi. 
Nepaisant tam tikro amžiaus skirtumo, Peronelė ir 
Leonarda išsyk sutarė. Abi buvo labai dievobaimingos, 
o dėl namų ūkio tvarkymo jų nuomonės visiškai sutapo. 
Leonarda, kadaise rūpinusis dideliu namu Florencijoje ir 
ištaiginga vila, mokėjo labai subtiliai parodyti savo 
pranašumą ten, kur tikrai buvo to verta, ir kartu galėjo 
iš visos širdies žavėtis Peronelės kulinariniu menu - čia 
jai niekas neprilygo. Savo ruožtu Peronelė, įvertinusi 
senmergės taktiškumą, pati atidavė jai visų skrynių bei 
servantų raktus ir uoliai perėmė savo draugės iš kitos 
Alpių pusės patirtį; Be to, jai niekuomet neatsibosdavo 
klausytis Leonardos pasakojimų apie visokias pasakiško 
Florencijos miesto keistenybes - juk, žinoma, ji pati 
niekuomet neapsilankys jame. Neretai buvo galima matyti, 
kaip erdvioje virtuvėje Leonarda, dėliodama baltinius, 
savo naujajai draugei, maišančiai ant ugnies padažą, 
vaizdžiai pasakoja apie penktadieninį miesto turgų - jo 
garsus, spalvas. O kartais būdavo priešingai, ir Peronelė, 
sugebėjusi visuomet žinoti apie visus įvykius, žerdavo 

Leonardai anekdotus, pramanus ir visokius gandus, 
sklidusius mieste ir jo apylinkėse. 

Be abejo, Peronelė buvo šneki ir tuo Leonardai šiek 
tiek priminė storulę Kolombą, jos draugę, kuri puikiai 
žinodavo, kad dedasi Florencijoje. Tačiau smarki padrika 
Albicių namų guvernantės kalba nė iš tolo neprilygo le 
Peljė žmonos šnekėjimo manierai.  Peronelė buvo 
apsigimusi pasakotoja, ji sugebėdavo patį paprasčiausią 
dviejų valstiečių ginčą Notr Dam la Rišo priemiesčio 
turgavietėje nupiešti labai vaizdžiai ir įdomiai. Jos kalboje 
nebuvo  šiurkštumo ir nepadorumo, ji buvo tikrai 
nepriekaištinga ir net savotiškai elegantiška. Ir Leonarda 
nepraleido progos pasakyti jai komplimentą. 

- Taip yra dėl to, - tarė Peronelė, - kad aš gimiau 
šioje žemėje. Mes, Tureno gyventojai, esame visai kitokie 
ir visoje karalystėje garsėjame savo mokėjimu geriau už 
kitus kalbėti savo kalba. Tačiau neklauskite manęs, iš 
kur tai, nes negalėsiu atsakyti. Kartais man atrodo, kad 
iš dalies kaip tik dėl to mūsų gerasis valdovas karalius 
Liudvikas taip mėgsta šnekėtis su Tūro gyventojais, ir 
ne tik su kilmingais miestiečiais, bet net su tokiais 
nežymiais žmogeliais kaip mano Etjenas ir aš. 

Tai privertė Leonardą su dar didesne pagarba žiūrėti 
į savo draugę, taip pat dar labiau prisirišti prie šios 
taikios šalies, kur visiems taip gera gyventi: Tas 
prieraišumas kasdien stiprėjo. Jai nerimą kėlė tik du 
dalykai, galėję sudrumsti tą palaimą: netikėtas Filipo 
pasirodymas, nes jis galėjo atvažiuoti, kad geruoju ar 
Jėga išsivežtų žmoną į savo Burgundijos tvirtovę, ir 
Fjoros pažadas vykti į Romą ir paprašyti popiežių 
anuliuoti jų santuoką. Jos nerimas nesisklaidė, nors Fjora, 
atrodė, mėgavosi naujuoju būstu ir nė karto per visą 
laiką nepaminėjo vyro vardo. Leonarda per daug gerai 
žinojo, kokia ji impulsyvi ir kaip jos prigimtis trokšta 
kelionių. 

Todėl, kai vieną kovo rytą nubudusi Fjora atsisakė 
tradicinio pieno puodelio su duona ir medum, nes jai 
pykino širdį, o paskui virtuvėje grakščiai nualpo tiesiai 
po kojomis Leonardai ir Peronelei, abi moterys susižvalgė 
ir spindinčiais iš džiaugsmo veidais puolė viena kitai į 
glėbį, nė nepamaniusios pirmiausia jai pagelbėti. 

- Kūdikis! - sušuko Peronelė. - Mūsų jaunoji ponia 
tikriausiai laukiasi kūdikio! Garbė Viešpačiui ir Dievo 
Motinai, palaiminusiai šiuos namus! 

Leonarda iš laimės pravirko, ir kai tik juodvi atsargiai 
perkėlė būsimąją motiną į lovą, išėjo pas Sen Komo 
vienuolyno vyresnįjį, kad kartu išdalytų išmaldas ir uždegtų 
žvakes. Jiems nebegrėsė beprotiška kelionė į Romą, nes 
Filipo ir Fjoros sąjunga, matyt, neliks be padarinių. Ši 
naujiena pribloškė Fjorą, jai niekada nebuvo dingtelėjusi 
mintis, kad Filipas tomis aistringomis naktimis Nansi 
galėjo padovanoti jai kūdikį. Savo meilę jam ji palaidojo 
giliai širdyje po tokiu pykčio ir pavydo klodu, kad, 
atrodė, ji net užmiršo jį. Ir štai dabar jis rengiasi įkvėpti 
į tą beveik užgesusią meilę naują gyvybę, kuri skleisis 
visą jau prasidėjusį pavasarį, jį pakeisiančią Žžydinčią 
vasarą ir iki tol, kol prinoks vynuogės. Ta gija, susiejusi 
ją su Filipu, turėjo tapti tokia stipri, kad vargu ar ją 
kada nors bus galima nutraukti, nebent savo gyvybės 
kaina. 

Negalavimas praėjo, kaip nuslūgsta atriedėjusi banga. 
Namuose buvo ramu, šilta ir tylu, tik virtuvėje Peronelė 
energingai tarškino varinius savo puodus. Tuomet Fjora 
atsikėlė ir nė neapsiavusi šlepečių priėjo prie didelio 
venecijietiško veidrodžio, ilgo ir siauro, labai panašaus 
į tą, kurį kažkada buvo atvežęs jai tėvas, - didžiausios 
jos kambario puošmenos. Čia ji nusivilko marškinius ir 
ėmė apžiūrinėti save, tikėdamasi pastebėti pirmus savo 
išorės pasikeitimus, tačiau jos liemuo tebebuvo lieknas, 
pilvas - lygus, o krūtinė - visai tokia pat kaip seniau. 

- Dar per anksti, - pasakė netikėtai įėjusi į miegamąjį 
Leonarda ir užklupusi ją apžiūrinėjant save. - Jei gerai 
paskaičiuosime, tai paaiškės, kad jūs turėtumėt būti nėščia 
antrą mėnesį, mano ėriuk. Tikiuosi, jūs tuo džiaugiatės? 

Žinoma, ji džiaugėsi. Po dviejų mėnesių dvasinio 
užsisklendimo ją apėmė nuostabus jausmas. Mintis, kad 
joje bręsta kita gyvybė, padėjo jai atsikratyti alinančio 
pojūčio, kad ji - niekam nereikalinga. Jis atsirado dėl 
to, kad kartą žiemos vakarą vienas žmogus prisiekė 
globoti ją, saugoti ir ginti, būti kartu, kol mirtis juos 
išskirs, Oo paskui išvyko į karą ir verčiau nutarė tarnauti 
ne ja, O princesei, kuri, kaip skelbė gandai, rengėsi 
tapti vokiete. Dabar Fjorai atsirado jos egzistavimo 
prasmė ir tikslas: padovanoti gyvybę nuostabiausiam 
pasaulyje kūdikiui ir paskui, net jeigu jo tėvas niekada 
negrįš, užauginti jį stiprų ir protingą, kad jis didžiausia 
vertybe laikytų ne ginklą ir žiaurius, nuožmius mūšius, 
o visai kitus dalykus, žmogų, kuris sustotų pauostyti 
gėlės, pasigrožėti kaimo peizažu ar meno kūriniu arba 
tiesiog gatvėje su draugu pasišnekėtų apie valstybės 
reikalus, naujausius žmogaus proto atradimus. Pagaliau 
žmogų, kuris būtų labiau panašus į Frančeską Beltramį 
negu į savo tėvą. 

Be abejo, tai buvo nelogiška ir net klaidinga, bet 
vien mintis, kad jos sūnus gali tapti didžiu kautynininku, 
garbinančiu tik jėgą ar net prievartą, kėlė jai siaubą. 
Per savo neilgą gyvenimą ji per daug dažnai ir per 
arti matė karą, todėl jis jai niekuo neatrodė patrauklus. 
Karas jai kėlė pasibjaurėjimą. 

- O jeigu tai bus mergaitė? - paklausė Leonarda, 
kuriai jaunoji moteris visuomet patikėdavo savo mintis. 

- Aš niekuomet apie tai negalvojau. Man atrodo, 
kad Filipo vaikas gali būti tik berniukas. Ir, beje, reikia, 
kad jis būtų berniukas! Tik nemanykite, kad aš negalėčiau 
pamilti mergaitės! Priešingai - juk ji bus panaši į mane. 
Ir vieną gražią dieną, kaip ir dera, ją turėsiu atiduoti 

kažkokiam jaunuoliui, kuris nuves ją prie altoriaus. Tačiau 
esu įsitikinusi, kad turiu ruoštis pratęsti Selonžė giminę. 

Ji nieko nepridūrė, bet slapta tikėjosi, kad prisirišęs 
prie sūnaus Filipas pagarbiau žiūrės į šeimyninį gyvenimą. 
O kol kas'ji ėmė ruoštis šiam svarbiau įvykiui, klusniai 
laikėsi Leonardos ir Peronelės patarimų. Peronelė be 
paliovos suko galvą, kokius paruošti patiekalus, kad jie 
būsimajai motinai keltų ne šleikštulį, bet apetitą. Todėl 
minkštas, tačiau sunkiai virškinamas kiaulienos dešras, 
Tūro pasididžiavimą, teko pakeisti lengvesniu maistu. 
Dabar Fjora buvo lepinama visokiausiais lengvučiais 
saldumynais, pieniškais ir varškės patiekalais, minkšta ir 
sultinga paukštiena ir geriausiomis žuvimis, kokių tik 
Etjenui pavykdavo sugauti Luaroje. Kai užeidavo pykinimo 
priepuoliai, ją girdydavo mėtų ir melisų arbata. Ir kai 
pavasarį visuose šlaituose sumirguliavo  ryškiaspalviai 
raktažolių žiedai, o sodo medžiai staiga tapo panašūs į 
didžiules baltas ir rausvas puokštes, Fjorai baigėsi pirmasis 
kančių laikotarpis ir ji pasijuto daug geriau, ko jau 
seniai nebuvo, ir karštai ėmė rūpintis naujagimio kraičio 
ruošimu. 

Žiemių apraizgytas namas gyveno tyliai, ramiai ir visai 
atsiskyrėliškai. Fjorai tai patiko. Vienu momentu ji net 
būgštavo, ar dėl artimos kaimynystės su karaliaus pilimi 
nereikės nerimauti ir jaudintis. Be abejo, taip ir būtų 
buvę, jei Liudvikas XI būtų dar pasilikęs Plesi. Tačiau 
kai keliauninkės atvyko, jis kitą dieną su didžiąja savo 
palydos dalimi paliko savo mėgstamą pilį ir išvyko į 
šalies šiaurę, kad susijungtų su savo kariuomene. 

Iš tikrųjų jis nesirengė niekam užkrauti rūpesčių dėl 
vadinamojo Karolio Drąsiojo palikimo ir nepaliko savo 
priešui jokių galimybių ištrūkti iš Nansi spąstų: beveik 
tuo pačiu metu, kai Sen Žano ežero ledas užsitraukė 
virš mirštančio valdovo, paskutinio iš didžiųjų Vakarų 
hercogų giminės, kūno, Prancūzijos karaliaus kariuomenė 
jau užėmė pozicijas prie sienos su Lotaringija netoli 

Tulės ir Meco miestų ir prie Somos upės. Visi laukė 
tik signalo pulti Burgundiją, kurios sienos ir taip buvo 
sugriautos. Karas jau siautėjo Artua ir Pikardijos 
grafystėse. O tuo metu turtingi flamandų miestai, greičiau 
apsidžiaugę negu nuliūdę dėl hercogo mirties, išvadavusios 
juos nuo našta tapusios globos, leido Marijai Burgundei 
suprasti, kad dabar jau ne tie laikai, kad būtų galima 
kelti senų jų privilegijų klausimą ir kad ji savo Gento 
rūmuose vis dėlto veikiau yra kalinė, o ne valdovė. 
Kad tai įrodytų, jie nukirto galvas paskutiniam Burgundijos 
kancleriui Jugoniui ir ponui d'Umberkurui, kuris buvo 
vienas ištikimiausių Marijos patarėjų. 

Nežinodama, kuo ir pasikliauti, nelaimingoji įpėdinė 
1477 metų kovo pabaigoje nusiuntė imperatoriaus 
Frydricho sūnui, kurį laikė savo sužadėtiniu, nevilties 
kupiną laišką ir maldavo jo pagalbos. Visa tai dėjosi 
maždaug tuo metu, kai Filipas de Selonžė slapta atvyko 
į hercogystės sostinę Dižoną tikėdamasis sukelti ten 
sukilimą ir paversti miestą pasipriešinimo tvirtove. 

Toli, savo Tureno pilyje, supamoje miško ir upės, 
Fjora nieko nežinojo apie visus tuos įvykius. Ir štai 
balandį, kai ji pati pradėjo nutuokti, kas dedasi, ją 
netikėtai aplankė ponas d'Aržantonas, Filipas de Kominas, 
pirmasis karaliaus patarėjas, kovojęs, kaip jai atrodė, jo 
pusėje. Jai jis buvo tarsi geras senas draugas, kuris 
visuomet pasirodo tuo metu, kai jai sunku, ir todėl jį 
priėmė kuo šilčiausiai ir nuoširdžiausiai. Fjora jam pasiūlė 
pailsėti prie židinio, kuriame jaukiai traškėjo malkos, 
skleisdamos malonų miško kvapą, ir išgerti vyno taurę, 
tradiciškai pasiūlomą keliautojui kiekvienuose svetinguose 
namuose. O tuo tarpu Leonarda greitai įspėjo Peronelę, 
kaip serviruoti stalą. Kominas buvo garsus gurmanas, 
kaip ir visi flamandai, turėjo puikų apetitą ir jį reikėjo 
palepinti. Tačiau karaliaus patarėjas, deramai įvertinęs 
taip parodytą dėmesį, tik giliai atsiduso. 

- Jūs labai greitai pasigailėsite, kad taip maloniai 
priimate svečius, bent jau mane. Be abejo, jūs manote, 
kad atvežiau jums kokią nors mūsų valdovo žinutę? 

- Taip, tikrai, pamaniau, - prisipažino Fjora. - Bet 
net jei nieko neturite man perduoti, dėl to nebūsite 
mažiau pageidautinas svečias. Argi po Sanliso mudu 
netapome draugais? 

- Aš to tikėjausi ir kaip tik dėl to, išvykdamas į 
tremtį, nesusilaikiau neaplankęs jūsų. Norėjau šalia jūsų 
praleisti keletą akimirkų. Šiaip ar taip, tai paguos mane. 

- Išvykdamas į tremtį? Jūs susipykote su karaliumi? 

- Susipykau - per švelniai pasakyta. Sakysime, aš 
sukėliau jo nepasitenkinimą, ir jis nori, kad kurį laiką 
pabūčiau toliau nuo jo. Jis siunčia mane į Puatjė. 

- Į Puatjė? Ir ką jūs ketinate ten veikti? 

- Nieko apie tai nežinau. Atrodo, kartu su miesto 
eševenais narpliosiu kažkokią provincijos istoriją. Tokiam 
žmogui kaip aš tai tikras vargas. Juk aš savo priekaištais 
iš tikrųjų gerokai sugadinau jam nuotaiką. 

- Nejaugi jūs priekaištavote karaliui? Jūs? 

- Aš, ir blogiausia, kad nė kiek dėl to neapgailestauju 
ir galėčiau tai pakartoti. 

- Bet kodėl? 

- Todėl, kad pradedu manyti, jog jis išprotėjo! Dėl 
Dievo meilės, madam, įpilkite dar truputį šio burgundiško 
vyno! Man reikia pasistiprinti, nes turiu pasakyti jums 
gana nemalonų dalyką. Aš visai neatpažįstu mūsų valdovo. 
Jis -- toks išmintingas, toks atsargus, toks visuomet 
apdairus, kai kalbama apie Žmogaus gyvybę... staiga elgiasi 
taip, tarsi jo vietoje būtų velionis hercogas Karolis. 

- Jūs norite pasakyti, kad jis naikina tuos, kurie jam 
priešinasi? 

- Taip, panašiai. Tačiau viskas organizuojama kuo 
puikiausiai! Pirmiausia karalius įsako Renė Lotaringiečiui 
tyliai kiūtoti ir išsiųsti savo kariuomenę atgal. Paskui jis 
paperka Zigmantą Austrą, kad šis liktų savo Tirolyje; 

ir paskui tą patį daro su šveicarais, kad šie nepretenduotų 
į daugiau negu jau turi. Vėliau, kaip tik po jūsų 
išvykimo, mes užimame prie Somos upės esančias žemes. 
Ir tuomet!.. 

Ir čia Kominas, kuriam politika tapo antru gyvenimu, 
išsamiai, su visomis smulkmenomis pilies šeimininkei 
papasakojo, kaip Liudvikas XI, neva gindamas Marijos 
Burgundės, - beje, jo krikštaduktės - turtą ir, kaip geras 
krikštatėvis, norėdamas panaudoti jį našlaitei naudingai, 
įsiveržė į Pikardijos ir Artua grafystes. Daugelis miestų 
- Abvilis, Dulanas, Mondidjė, Rua, Korbi, Bapomas ir 
kiti - pasidavė beveik nekovoję, neturėdami galimybės 
apskųsti jo veiksmų. O štai kiti, kuriuose galbūt dar 
yra likę Burgundijos gubernatoriai, atsisakė pasiduoti ir 
pasikvietė į pagalbą Mariją Burgundę. Be abejo, taip 
jie užsitraukė Prancūzijos karaliaus pyktį, jų dalia liūdna: 
puolimas, plėšimas, kilmingų piliečių mirties bausmės, 
gyventojų iškeldinimas ir kaimų, kurie priešinosi, visiškas 
arba dalinis sugriovimas. Tai jau buvo ne tas taikingas 
voras, kantriai rezgantis savo voratinklį tyliame kabinete, 
- tai buvo Atila, išvykęs su savo kariuomene grobio. 
Gerokai apgriautas Arasas neteko visų savo gyventojų, 
vietoje jų apgyvendino vargšus, bet ir tie visi Žuvo. 

- Stai dėl to, - baigė pasakoti Kominas, - tarp 
karaliaus ir manęs kilo nesutarimų. Aš jam papriekaištavau 
dėl tų baisių išpuolių, taip neatitinkančių jo charakterio, 
o jis man atrėžė, kad manyje vis dar gyva tlamando 
dvasia ir kad aš simpatizuoju jo priešams. Stai kodėl, 
kaip jūs pati supratote, aš vykstu į Puatjė. Vienintelė 
paguoda yra ta, kad galėsiu užsukti į Tūrą ir susitikti 
su savo nuostabiąja žmona ponia Elena. 

- Tikrai, jūs ją nelabai dažnai matote. Argi tai 
normalu, kad žmona, o kartu su ja ir visi namiškiai 
yra priversti gyventi atsiskyrę dvare, tuo tarpu jos vyras 
nuolat yra savo valdovo rūmuose? - susimąsčiusi tarė 
Fjora. - Susidaro įspūdis, kad savo žmoną aplankote tik 

tada, kai tiesiog negalite to išvengti. Jūs visi - ir 
prancūzai, ir burgundai - man atrodote gana keisti 
žmonės! Mūsų šalyje kitaip, vyras su žmona gyvena 
kartu, kol mirtis juos išskiria. Ir man nesakykite, kad 
čia taip įprasta, kad toks yra buržua gyvenimas. 
Monsinjoras Lorensas ir dona Klarisė, jo žmona, - argi 
jie negyvena visuomet po vienu stogu arba bent jau 
viename mieste? Bet čia viskas kitaip: karalius gyvena 
Plesi, o karalienė - Ambuaze. Jūsų žmona yra Tūre, o 
jūs - prie karaliaus, ir... 

Šnekėdama Fjora pagyvėjo. Jos išbalęs kaip dramblio 
kaulas veidas parausvėjo, o didelėse pilkose akyse sužvilgo 
ašaros. Jai taip karštai kalbant, balse pasigirdo kažkokios 
širdį smelkiančios gaidelės. Kurį laiką Kominas stebėjo 
ją, netardamas nė žodžio, gėrėdamasis jos beveik tobulu 
grožiu, primenančiu dar ne visai išsiskleidusį rožės 
pumpurą. Ji sėdėjo išpjaustinėtame su aukšta atkalte 
ąžuoliniame krėsle, į kurį buvo pridėta jaukių minkštų 
sidabriškai žalio brokato pagalvėlių. Jų spalva atsispindėjo 
ant suknelės ir atrodė, kad giliai upės vandenyje 
mirguliuoja šviesa. Pati suknelė buvo iš minkštos baltos 
vilnonės medžiagos, išsiuvinėta smulkiais ievos lapeliais 
ir šviesiai violetiniais žibučių žiedeliais, kurie susipynę į 
girliandas, puošė rankoves, didelę iškirptę, truputį 
pridengtą kuklia muslino goržete, ir sijono apačią. Gražūs 
Fjoros plaukai buvo paprastai supinti su kaspinais į 
storą kasą, kuri glaudėsi prie jos ilgo grakštaus kaklo, 
ir dėl to ji atrodė kaip visai jauna mergaitė. 

Šiuo kukliu rūbu Fjora buvo dar žavesnė negu 
visuomet. Tačiau akylasis ponas d'Aržantonas pastebėjo 
ir tai, kad po minkštomis plačiomis suknelės, virš liemens 
surištos plačiu sidabriniu diržu, klostėmis, kūnas atrodė 
šiek tiek suapvalėjęs. Tai privertė jį visai kitaip pažiūrėti 
į ją: dabar jis matė ne tik labai patrauklią ir narsią 
būtybę, bet ir moterį, staiga tapusią silpna ir bejėge 
artėjant motinystei, ir turbūt nieko nežinančią apie savo 

mylimąjį; moterį, kuri labai sunkiai, tačiau prisitaikė prie 
sutuoktinių egzistavimo atskirai, nes tokios yra rūmų 
gyvenimo tradicijos ir rūstūs karo įstatymai. Italijoje 
kariauja samdyti kareiviai: kuo gausesnė bus samdyta 
geriausių kareivių princo kariuomenė, tuo daugiau jis 
turės galimybių laimėti: Florencijos ir kitų miestų 
gyventojai moka jiems už savo teisę sėdėti namuose ir 
taip išvengti pareigos kartkarčiais žudyti vieniems kitus, 
bet jei prie tvirtovės sienų kyla koks nors didesnis 
pavojus, visi gyventojai stoja į kovą - moterys greta 
vyrų. Fjora niekada nesuprato, kodėl jos vyro tarnyba 
pas siuzereną turi pasmerkti ją vienišam gyvenimui dvare. 

Jis švelniai paėmė gražią jos rankutę, padėtą ant 
kelių, ir baigė jaunosios moters pradėtą mintį: 

- O jūsų pačios vedybinio gyvenimo likimas dar 
neaiškesnis, nes jūsų vyras tarnauja hercogaitei Marijai, 
tuo tarpu jūs esate prisirišusi prie Prancūzijos. 

- Su ja susiję visi mano interesai ir draugystės ryšiai, 
nes tai, kas man likę iš laimės, yra šioje šalyje. Pagaliau 
dėl to, kad neturiu jokių priežasčių priešintis karaliui 
Liudvikui, kuris buvo toks geras man. 

- Tačiau jūs laukiate kūdikio ir dėl to jūsų dilema 
tampa dar skaudesnė. Kuo galėčiau jums padėti, mano 
drauge? 

Ji neapsakomai išraudo, ir ašaros, kurių nebepajėgė 
slėpti, sužvilgo ant skruostų. 

- Jūs visuomet viską žinote, tad ar negalėtumėte man 
pasakyti, kur jis? Štai jau keturi mėnesiai, kai palikau 
Jį) Ir iš jo nėra jokios žinelės. 

- Labai norėčiau čia jums padėti, bet tai net ir man 
sunku. Marija Burgundė ir našlė hercogienė laikomos 
savo rūmuose Kudenberge ir yra Gento gyventąjų uoliai 
saugomos. Jos veikiau yra įkaitės, ne valdovės.“ Mūsų 
šnipai niekaip negali sužinoti, kas ten dedasi. Tačiau 
tikrai galiu jums pasakyti, kad gal mesiras de Selonžė 

kurį laiką ir buvo ten kartu su jomis, bet visai neseniai 
jis, atrodo, dingo. 

- Dingo? 

- Nereikia nieko blogo manyti, madam. Man pranešė, 
kad jo nebėra Gente. Aš spėju, kad madam Marija 
išsiuntė jį vykdyti kokios nors svarbios užduoties, galbūt 
į Franš Kontė, bet tikriausiai į Burgundiją, kur, matyt, 
žinia apie Karolio Drąsiojo mirtį mažai ką sugraudino. 
Taigi jis turi atgaivinti blėstantį entuziazmą. 

- Kitaip sakant, jam gresia pavojus! Dieve mano! 

-  Nusiraminkite, prašau jus. Tai tik spėjimas. 
Hercogaitė galėjo pasiųsti jį ir pas savo sužadėtinį prašyti, 
kad šis paskubėtų. Kartoju: mes nieko nežinome. Viena 
tegaliu prižadėti: kai tik ką nors sužinosiu, tučtuojau 
jums pranešiu. 

- Jūs manote, kad galima daug ką sužinoti būnant 
Puatjė? 

- Štai kaip jūs sugebate aitrinti svetimas žaizdas! - 
nusijuokė Kominas. - Tačiau neabejokite, aš ir čia, ir 
ten palikau keletą gerų informatorių ir, be to, Puatjė 
ilgai neužtruksiu. Labai greitai pradėsiu smarkiai ilgėtis 
mūsų valdovo... Tikiuosi, jis dar labiau pasiilgs! 

Leonarda, atėjusi pasakyti, kad netrukus bus patiekta 
vakarienė, truputį  nusiramino radusi abu draugus 
besijuokiančius. Nors savo dvasia Kominas buvo tikras 
prancūzas, tačiau širdies gilumoje buvo išsaugojęs kažką 
būdinga burgundams. Tai jai visuomet kėlė neaiškų 
nerimą. Tačiau per vakarienę, kurios neteko ilgai laukti, 
buvo taip gera, kad ji nė neprisiminė to. Kominas 
visuomet buvo malonus svečias, linksmas ir šnekus. O 
tą dieną jo nuotaika buvo ypač pakili, ir jis savo gyvumu 
visus užkrėtė. Matyt, reikšmės turėjo ir tai, kad jį vaišino 
puikia Luaroje sugauta lašiša su citrinų padažu, paskui 
buvo patiektos kraujinės koplūno dešrelės ir sultingas 
frikasė iš jerubės ir kurapkų su šampinjonais, 0 per 
visą vakarienę buvo gurkšnojami puikūs vietiniai vynai, 

kurių Etjenas de Peljė pagarbiai atnešė iš pilies rūsio. 
Fjora daug juokėsi, ir Leonarda iš džiaugsmo, kad girdi 
jos juoką, be galo rūpinosi svečiu ir buvo jam dėmesinga. 

Kitą dieną Kominas išvyko toliau, palikęs vilčių kupiną 
Fjorą. Iš tikrųjų, kilmingiausi = Burgundijos didikai, 
nenorėdami tarnauti imperijai, atsileido ir nukreipė savo 
žvilgsnius į pasidarius dosnų karalių Liudviką, kuris 
stengėsi visaip jiems įtikti: Viena po kitos ėmė 
prisijunginėti žemės, kai karalius Lotaringijos hercogui 
sumokėjo dalį tų pinigų, kuriuos turėjo už save įnešti 
kilmingi žmonės, patekę į nelaisvę per paskutinį mūšį. 
Atsisveikindamas su Fjora, Kominas tyliai pasakė: 

- Pats Antuanas, didysis bastardas, velionio hercogo 
mylimas brolis ir geriausias kapitonas, ir tas ketina 
prisidėti prie mūsų. Juk ir jūsų vyras negalės amžinai 
nesitaikstyti. Vieną gražią dieną jis pasielgs kaip visi: 
pasirinks Prancūziją. 

Ko gero, šie jo žodžiai labiausiai padrąsino Fjorą. 
Jei net didysis bastardas, prisiminęs, kad ant jo ginklo 
pavaizduota lelija, mano, jog Burgundija turi grįžti 
Prancūzijos prieglobstin, tai juo būtinai paseks jo draugai, 
taip pat tie, kurie gerbia ir vertina jį. O Filipas kaip 
tik buvo iš tų. Jis galbūt kurį laiką ir pyks. Svarbiausia, 
kad jis nepadarytų nepataisomos klaidos. Fjora gyvai 
prisiminė, kaip jai pavyko paskutiniu momentu išgelbėti 
jį nuo ešafoto, kur jis pateko už mėginimą nužudyti 
karalių Liudviką. Žinoma, jei jis nutarė vykti su hercogaite 
Marija į Prancūziją, tai turbūt negreit grįš. 

Fjora visaip vijo šalin šią mintį. Ji turi išlaikyti blaivų 
protą ir neprarasti vilties. Tai reikalinga jos vaikui, kad 
jis perimių iš jos tą džiugesį ir gerą nuotaiką. Jam 
gimus, bus galima kažko imtis ir surasti Filipą. Karalius 
tikriausiai grįš iš Žygio ir, žinoma, reikės jo pagalbos. 
Kūdikis padarys visa kita. 

Praslinkus kuriam laikui po de Komino vizito, į pilies 
vartus vėl pasibeldė keliauninkas. Tai buvo iš Paryžiaus 

atvykęs dar visai jaunas vaikinas, bankininko Anjolo 
Nardi padėjėjas, vardu Floranas. Jis pasirodė lietingą 
vakarą, permirkęs iki paskutinio siūlelio, nors ir buvo 
apsisiautęs plačiu, ant arklio, taip pat viso permirkusio, 
nukarusiu apsiaustu su gobtuvu. Nepaisant viso to, 
jaunuolio akys ir veidas iš džiaugsmo švytėjo. 

Kartu su išsamiu Anjolo laišku apie finansinius reikalus 
ir savo prieraišumo įrodinėjimus, Floranas Fjorai perdavė 
draugiškus Lombardų gatvės gyventojų linkėjimus ir 
išsipūtusią piniginę - Beltramio senovinio namo pelno 
procentus, priklausančius Fjorai. Fjora nusistebėjo, kad 
tokią sumą patikėjo dar visai jaunam vaikinui, nes 
vieškeliuose visko atsitinka, tačiau jis tik juokėsi iš jos 
būgštavimų. Garbė Dievui, karaliaus Liudviko policija 
gerai ėjo savo pareigas, ir karaliaus pašto pasiuntiniams 
Prancūzijos keliai dabar buvo beveik saugūs. 

- Kodėl gi viso to nebuvo galima atsiųsti paštu? - 
šelmiškai paklausė Fjora, seniai nuspėjusi, ką jai jaučia 
šis jaunuolis. - Man nesmagu, Floranai, kad jūs taip 
vargote. Juk kelias ilgas, ir dar tokiu oru... 

- Juo labiau, - pritarė jai Leonarda, - kad orai dar 
negreit pasitaisys. Vietos gyventojai pranašauja gana 
lietingą pavasarį. Grįžti nebus malonu. 

Stengdamasis  nenusiplikyti burnos karštu, žolelių 
pritrauktu vynu, kurio davė Peronelė, kol jo apsiaustas 
džiūvo virtuvėje prie ugnies, Floranas didvyriškai ištuštino 
taurę, - jo skruostai įraudo ir sublizgo, kaip nunokę 
obuoliai, o žvilgsnis tapo kaip ištikimo šuns. 

- Jei leisite, dona Fjora... aš negrįšiu atgal. Aš 
atvykau, kad pasilikčiau, ir metras Nardi tai žino! 

- Jūs norite čia likti? Tačiau, Floranai, ką ketinate 
čia veikti? Man nereikia sekretoriaus! 

- Aš būsiu jūsų sodininkas. Juk žinote, kad niekada 
nemėgau raštvedybos ir kad metro Nardi banke ne tiek 
domėjausi sąskaitomis ir vekseliais, kiek gėlėmis ir 
daržovėmis. 

- O jūsų tėvas? Jis norėjo, kad jūs taptumėte 
bankininku. Jis tikriausiai supyko? 

- Taip, tikrai, - linksmai atsakė Floranas, krestelėjęs 
savo susitaršiusius šiaudų spalvos plaukus, kurie išdžiūvę 
buvo panašūs į nedidelę kaugę, - bet mano motina 
ėmėsi mane ginti. Ji jam pasakė, kad prižiūrėsiu kilmingos 
damos sodą, ir taip jį perkalbėjo. Juo labiau kad mano 
jaunesnysis brolis, kuris domisi finansų reikalais, jau spėjo 
užimti mano vietą. Taigi esu laisvas ir galiu jums tarnauti. 

- Įžūlumo jums pakanka, mano berniuk, - įsikišo 
Leonarda, kuri vos įstengė dėtis rūsčia. - Jums nekilo 
mintis, kad jūs mums visai nereikalingas? 

Jo akys pritvinko ašarų. 

- Geras sodininkas visuomet reikalingas dvare, o 
jūsiškis man atrodo tiesiog nuostabus. O, maldauju jus, 
dona Fjora, neišsiųskite manęs atgal! Leiskite man likti 
čia, šalia jūsų. Dirbsiu viską, ką norėsite... net juodžiausią, 
sunkiausią darbą. Aš neužimsiu daug vietos - man 
tereikės šiaudų glėbelio arklidėje ir sriubos šlakelio. Tai 
jums nieko nekainuos. 

- Svarbu ne tai, - pasakė Fjora. - Blogiausia, kad 
aš negalėsiu nieko jums pasiūlyti ateityje. 

- Ateitis be jūsų manęs nedomina. Šiaip ar taip, - 
atkakliai pridūrė jis, - toli nuo čia neišvažiuosiu. Net 
jei jums neprireiks mano paslaugų, liksiu šiame krašte. 
Susirasiu darbo. Esu jaunas ir stiprus. 

Kol Fjora tyliai žvilgsniu klausė Leonardos, Etjenas, 
sėdėjęs prie židinio ir džiovinęs savo kragus ir batus, 
nurijo dešrelės kąsnį, sukosėjo, kaip paprastai darydavo 
tais retais atvejais, kai rengdavosi kažką pasakyti, ir 
pareiškė: 

- Darbo čia užteks. Esu smarkiai užsiėmęs fermoje 
ir man labai praverstų pagalba... ypač sode - jis toks 
didelis! 

Tai pasakęs, jis nutilo ir toliau valgė savo dešrelę, 
o moterys pačios turėjo išspręsti šią problemą. Peronelei 

klausimas jau buvo išspręstas. Jei jos valdovas ir ponas 
pasakė, kad berniukas galėtų pasilikti, vadinasi, ji tam 
taip pat pritaria be jokių svarstymų. 

- O gal jį apgyvendinti kamaroje po laiptais? - tarė 
ji. - Tai nėra labai prasta namų tarnui. Pavyzdžiui, 
Etjenas įsikūrė ūkiniame pastate greta šunų, kad galėtų 
geriau pastebėti valkatas ir plėšikus. 

Išgirdęs šiuos žodžius, Floranas išsyk pajuto jai sūnaus 
jausmus, juo labiau, kad bešnekant ji paruošė jam 
pavalgyti - ant ilgo virtuvės stalo padėjo ką tik iškeptos 
duonos kampą, kumpio, dubenį kopūstienės su geru 
kiaulienos gabalu, didelį puodą keptos žąsienos, ožkos 
sūrį, puodelį braškių džemo, nedidelį gabalėlį sviesto ir 
šviežio vyno ąsotį. Pakeliui ji atsigręžė į Fjorą ir paklausė: 

- Taigi, mano ponia, ką darysime? Priimti jį ar išgrūsti 
už vartų į tamsą, kur girdisi “tik verksmas ir dantų 
griežimas"? 

- Teisybę sakant, aš neturiu jums trukdyti, jei jūs 
ketinate imtis jį globoti, - pasakė Fjora juokdamasi. - 
Taigi sveikas atvykęs, Floranai! Tikiuosi, jūs rasite čia 
savo laimę ir niekuomet nepasigailėsite, kad palikote 
metrą Nardį. 

- O, neabejokite tuo! - atsakė jis švytėdamas iš 
džiaugsmo. - Labai dėkui, dona Fjora. Jūs niekuomet 
nepasigailėsite, kad priėmėte mane tarnauti jums. 

- Man tarnauti - per daug pasakyta. Geriau sakykime, 
kad nuo šiol jūs tampate vienu iš šio namo gyventojų 
ir kartu su visais pasistengsite paversti jį šiltu, maloniu 
ir jaukiu židiniu, patikimu prieglobsčiu mažyliui, kuris 
netrukus išvys pasaulį. 

- Jūs laukiatės?.. 

Šaukštas sustingo virš lėkštės, Floranas, greitomis 
dirstelėjęs į jaunosios moters liemenį, baisiausiai nuraudo 
ir dabar sėdėjo išsižiojęs, nežinodamas, ką sakyti. 

- Na taip! - tarė Fjora šypsodamasi. - Rugsėjį tapsiu 
motina. Tai kaip nors keičia jūsų planus? Nežinau, kada 

pamatysiu savo vyrą grafą de Selonžė... ir ar apskritai 
kada nors jį bepamatysiu. Bijau, kad tik jis nebūtų 
patekęs į bėdą, tačiau aš - jo žmona, ir nė vienas 
vyras niekada neužims jo vietos mano širdyje, - jau 
rimtai pridūrė ji. - Čia visi tai žino, ir aš noriu, kad 
ir jūs žinotumėte. Taigi, ar jūs vis dar trokštate likti 
su mumis? 

Paleidęs šaukštą į lėkštę, Floranas atsistojo ir pažvelgė 
jaunajai moteriai tiesiai į akis: 

- Nors aš ir nusprendžiau skirti savo gyvenimą jums, 
dona Fjora, vis dėlto niekuomet nedrįsau tikėtis ko nors 
daugiau kaip jūsų šypsenos ir draugiško žodžio. Norėčiau 
rūpintis jumis, bet neabejokite, kad jūsų kūdikiu 
rūpinsiuos taip pat uoliai ir ištikimai kaip ir jo motina. 

Leonarda, šių jaunuolio žodžių sujaudinta, suėmė jį 
už pečių ir privertė vėl atsisėsti už stalo. 

- Jūs pasakėte viską, ir pasakėte puikiai! - tarė ji. 
- O dabar, mano drauge, valgykite savo sriubą. Jūs jos 
nusipelnėte. Be to, juk šalta kopūstienė neskani. Riebalai 
stingsta! 

- O gal ir mes pavakarieniautume kartu su juo? - 
pasiūlė Fjora. - Aš jaučiuosi truputį alkana, O jis turi 
mums tiek papasakoti! 

Po minutėlės visi, kurie buvo virtuvėje, jau sėdėjo 
prie stalo šalia Florano, gyvai valgė ir gėrė, kol atvykėlis, 
toliau vakarieniaudamas, jiems pasakojo visas Paryžiaus 
ir Nardi naujienas. Jis taip pat nekantravo patenkinti 
savo smalsumą. Juk nuo to laiko, kai jis kartu su Duglu 
Mortimeru buvo išvarytas iš Nansi ir jam teko palikti 
Fjorą su Leonarda, kurias Burgundijos hercogas pasiliko 
įkaitais, jau praėjo daugiau kaip metai. Fjora leido 
Leonardai atsakinėti į jo klausimus, nes gerai žinojo, 
kad ši, visuomet tokia santūri ir atsargi, pasakys tik tai, 
ką galima girdėti visiems aplinkiniams, ir nieko daugiau. 

- Jei gerai jus supratau, - pasakė Floranas, kai ji 
baigė, - visus tuos metus jūs buvote kariaujančioje 
teritorijoje? 

- Na taip! Jei Florencijoje, kur rūpinausi mesiro 
Frančesko namu, man kas nors kada nors būtų pasakęs, 
kad aš visą dieną skirsiu prisiminimams karo tema, 
būčiau nusijuokusi. Vis dėlto, kaip pats matote, iš ten 
išsikapstėme gyvos! 

Po tokių optimistiškų žodžių visi išsiskirstė. Ilgai 
keliavęs raitas,  Floranas griuvo į lovą mažame 
kambarėlyje, kurį Peronelė jam paruošė greta savojo ir 
į kurį jis su dėkingumu įėjo, ir tučtuojau užmigo. Lietus 
trumpam nurimo, ir Etjenas prieš guldamas miegoti apėjo 
su šunimis pilį ir parką, 0 jo Žmona tuo metu apibarstė 
pelenais įkaitusias anglis židinyje, kad paryčiui jos vėl 
įsiliepsnotų. Ir visas namas buvo tarsi viena draugiška 
ir tvirta šeima. 

- Man šiek tiek gėda, - prisipažino Fjora Leonardai, 
kai ši padėjo jai prieš miegą nusirengti, - kad leidau 
tam berniukui Floranui taip skirti man savo gyvenimą. 
Jis būtų daug laimingesnis ir turtingesnis, jei nebūtų 
sutikęs manęs. 

- Laimingas prie stalo? Prisiminkite, mano ėriuk, argi 
jis viso savo laisvo laiko neleido sode? Niekas neprivers 
jo atsisakyti sodo. Ir prisipažinsiu jums, jog tai, kad jis 
atsirado po šiuo stogu, mane labai gerai nuteikė. Niekas 
pasaulyje taip nevertinama, kaip nuoširdi ištikimybė. 

Tą vakarą Fjora, užmigdyta monotoniško vakarų vėjo 
atpūsto lietaus barbenimo į langą, užmigo jau visai 
kitokios nuotaikos: dabar ji jautėsi tvirtesnė ir laimingesnė. 
Jai atrodė, kad Florano atvykimas yra geras ženklas. 
Šio jaunuolio nuoširdumas ir naivumas aplinkinius žmones 
vertė jausti jei ne laimę, tai bent vidinį pasitenkinimą. 

Jaunosios moters rankos gulėjo ant pilvo, - ji jau 
taip įprato, nes tuomet dar geriau jausdavo tą mažą 
gyvybę, kuri joje spurdėjo. Jai atrodė, kad taip galės 


240 


geriau apginti ją nuo visokių pavojų. Tą pavasario vakarą, 
kai jie netikėtai įgijo naują draugą, viskas buvo taip 
nuostabu... 

Kitą rytą Floranas atsikėlė anksti. Jis apsižvalgė ir 
pats nusistatė savo kasdienines pareigas jau nusistovėju- 
siame šio dvaro gyvenime. Laukdamas, kada Etjenas 
parodys jam valdas, jis prinešė vandens Peronelei ir 
visame name pasirūpino malkų atsargomis. Tarp jo ir 
šios Šaunios moters išsyk atsirado savitarpio supratimas. 
Po keleto dienų ji jau įsivaizdavo, kad tai jos sūnus, 
jai padovanotas dangaus, nors gal jai kiek ir peraugęs. 
Etjenui patiko jaunojo paryžiečio tylumas, jo darbštumas, 
meilė žemei, augalams ir gyvūnams. Jam buvo malonu, 
kad dabar turi draugą. 

Fjora jį matė retai. Nuo pat pirmos dienos Floranas 
jaunosios šeimininkės atžvilgiu buvo nepaprastai santūrus, 
jis tenkinosi tuo, kad galėjo retsykiais, kai ji apeidavo 
savo valdas, matyti ją arba pasakyti jai porą žodžių, kai 
ji ateidavo į sodą pasivaikščioti. Leonarda, iš pradžių 
būgštavusi, kad nuolat šmėžuos jo susižavėjęs, meile 
liepsnojantis veidas, buvo dėkinga jam už tokį taktišką 
elges;. Be to, reikia pripažinti, kad buvęs bankininko 
mokinys pasirodė esąs tikrai gabus ir net savotiškai 
genialus sodininkas. Sodo gėlių lysvėms jis taip dosniai 
skyrė dėmesio, kad netrukus gėlės tiesiog nebetilpo 
klombose. Dar niekas neturėjo tokių kvapnių ir stambių 
leukonijų, taip žydinčių irisų ir bijūnų. Ieškodamas naujų 
augalų, Floranas apėjo visus aplinkinius sodus ir 
susidraugavo su Plesi pilies sodininku. Šis su tikrai 
karališku dosnumu davė jam daug sėklų ir auginių. Ir 
štai kartą, kai prasidėjo ilgi šilti vakarai, paprastai būdingi 
vasaros pradžiai, Floranas pamatė Fjorą su Leonarda, 
kurios, mėgaudamosi “jo" rožių, “jo" sausmedžių ir “jo" 
jazminų kvepėjimu, užsisėdėjo ant seno akmeninio suolo, 
ir pajuto, kad jam visiškai užmokėta už visus jo darbus. 
Ir iš visos širdies padėkojo Dievui, taip nuostabiai ir 

dosniai, kaip tik Kūrėjas ir gali, leidusiam jam papuošti 
gyvenimą tos, kuri jam visam laikui tapo nuostabia, bet 
nepasiekiama žvaigžde... 

Taip tyliai ir ramiai slinko gyvenimas žiemių 
apraizgytame name, kurio, atrodė, nelietė karo griausmas 
ir baisybės. Ir niekas iš jo gyventojų nė neįsivaizdavo, 
kad tuo pat metu kitoje vietoje vyksta viena iš tų 
dramų, kurios varo iš proto. Fjora su švelnumu ir meile 
nešiojo Filipo kūdikį ir nė nejautė, kad ten, Dižone, 
Filipas netrukus užlips ant to paties ešafoto Morimono 
aikštėje, kur savo mirtį sutiko Žanas ir Mari de Brevajai. 
Luaros bangos, nudažytos visomis vaivorykštės spalvomis, 
ir miškų vėsuma apsupo šią mažą pilį magiška užtvara, 
į kurią atsitrenkdavo tolumoje gaudžiantys šio amžiaus 
įvykių atbalsiai. 


Dešimtas skyrius 


Belaisvis 


Artėjo diena, kai Fjora turėjo gimdyti. Nekreipdama 
į tai dėmesio, ji stengėsi kuo mažiau lepintis ant minkštų 
pagalvėlių, mėgautis ramybe, ir buvo labai aktyvi. Dideliam 
Leonardos ir Peronelės siaubui, ji niekaip nenustygo, ir 
kai tik jos matydavo ją vaikščiojančią sode arba miške, 
besėdinčią ant mulo, kai jodavo į Sen Komo abatiją į 
pamaldas, arba renkančią kiaušinius, būgštaudavo ir 
laukdavo kokios nors nelaimės. Kažkoks begalinis 
džiūgavimas stūmė ją vis pirmyn. Jai atrodė, kad kuo 
stipresnė ji bus, tuo tvirtesnis ir sveikesnis bus jos 
kūdikis. | 

Kaip tik dėl to rugpjūčio dvidešimt penktąją, šventojo 
Liudviko dieną - per Prancūzijos karaliaus parapinę 

šventę, ji nutarė kartu su Leonarda nuvykti į Tūrą 
pažiūrėti šventinio miesto, O paskui pasimelsti prie 
didžiojo šventojo Marteno kapo. Ji jau daug kartų buvo 
ten važiavusi, ir tai visada labai padėdavo jai, 
nuramindavo, todėl ir dabar jai norėjosi vėl nuvykti ten 
ir įgyti jėgų būsimam išmėginimui. 

Leonarda tam priešinosi ir net timptelėjo ją už ausies. 
Po savaitės dviejų turi gimti kūdikis, ir jai būtų labai 
neatsargu ir pavojinga vykti į žmonių perpildytą šventinį 
miestą. Tačiau Fjora tvirtai laikėsi savo nuomonės ir 
buvo neįmanoma jos perkalbėti. Ginčą labai greitai 
išsprendė Floranas. Jis pasakė, kad Fjorai galima pabalnoti 
patį ramiausią mulą, ant jo nugaros pritaisyti minkštą 
moterišką suolelį*, ir jis pats būtinai lydės damas, nes 
gatvėse ir prie katedros gali būti prisigrūdę žmonių. 

Tą dieną pasitaikė puikus oras, švelnus ir. nepaprastai 
malonus po dvi savaites alinusio karščio, kai Floranui 
vargais negalais pavyko išgelbėti sodą nuo sausros. Dangus 
buvo ryškiai mėlynas, pribarstytas mažučių baltų debesų 
avinukų. Visa gamta, nuplauta smarkaus lietaus po 
didžiulės audros, atrodė beveik kaip pavasarį: žaliavo 
lapija ir ryškiai žydėjo gėlės. 

Padėdamas Fjorai atsisėsti ant mažo suoliuko, 
pritvirtinto ant mulo nugaros prie nešulinio balno, 
Floranas pamanė, kad ji tapo dar puikesnė negu pirmiau, 
nors jos liemuo ir gerokai papilnėjo. Jos plonos drobės 
suknelė ir šydas, prismeigtas prie aukštos, pusmėnulio 
formos šukuosenos, buvo švelniai melsvos, kaip linų 
žiedai, spalvos, kuri atsispindėjo jos akyse ir paryškino 
jų švelnumą bei grožį. Niekas negalėjo subjauroti jos 
veido, net pamėlę paakiai darė ją dar žavesnę. “Kaip 
vyras, turėjęs tokią nepaprastą galimybę laikyti ją savo 
glėbyje, bučiuoti švelnias jos lūpas, glostyti šilkinius 


* Sėdint šonu balne tuomet dar nebuvo jodinėjama, vėliau tai sugalvojo 


Kotryna Mediči, o to meto moterys jei keliaudavo raitos, sėdėdavo 
į krėslą panašioje kėdutėje, pritvirtintoje ant mulo nugaros. 

plaukus, sutiko gyventi toli nuo tokios tobulybės? Ir net 
ne vieną dieną, o daugiau? - pamanė, gal truputį naiviai, 
šis šaunus vaikinas. - Tikriausiai tas grafas de Selonžė 
yra šiurkštus gyvulys.“ Floranas labai norėjo tikėtis, kad 
šis niekuomet negrįš. 

Į Tūrą jie pateko pro La Rišo vartus, esančius 
arčiausiai pilies, ir išsyk pajuto šventės žavesį. Nors 
karaliaus nebuvo, - jis turėjo grįžti ne anksčiau kaip 
rudenį, - miestas buvo išpuoštas kaip nuotaka prieš 
vestuves. Ant langų kabojo gražiausios užuolaidos, prie 
jų buvo prismaigstyta gėlių, surinktų, atrodė, iš visų 
aplinkinių sodų. Buvo penktadienis, tačiau visi elgėsi 
taip tarsi sulaukę sekmadienio. Tai buvo ir turgaus 
diena, todėl buvo atidarytos visos krautuvės. Be to, 
dirbo daugelis kontorų, kurios tą rytą tvarkė savo įprastus 
reikalus. 

Aplink senovinę Sen Marteno katedrą, jo vienuolyną 
ir romanų stiliaus bokštus šurmuliavo daugybė žmonių, 
nes čia buvo viena garsiausių Europoje maldininkų 
susirinkimo vietų. Daugiau kaip prieš tūkstantį metų ant 
Luaros krantų kaip tik šioje vietoje buvo palaidoti 
palaikai Romos kareivio Marteno, vėliau tapusio vyskupu, 
skelbusio meilę visiems savo žemės broliams, Marteno, 
kuris šaltą Žiemos dieną su savo artimu dalijosi savo 
apsiaustą. Minios žmonių iš visų Žemės kraštų ėjo jo 
pagerbti. Sklido legendos, kad šventasis atgaivino tris 
mirusiuosius ir grąžino sveikatą tūkstančiams nepagydomų 
ligonių. Raupsuotieji, luošiai, psichiniai ligoniai, kuriuos 
kitaip dar vadindavo lunatikais, ir pamišėliai pasveikindavo 
ir apsivalydavo tiesiog palietę jo kapą. Be jų, čionai 
atplūsdavo daugybė keliaujančių maldininkų, “kylančių į 
žvaigždes". Iš šiaurinių šalių jie keliavo iki pat Galisijos. 

Dabartinė katedra buvo jau ketvirta, pastatyta Marteno 
palaidojimo vietoje. Jis mirė apie 400 metus. Iš pradžių 
šioje vietoje stovėjo kukli medinė maldykla, paskui - 
koplyčia, sudegusi per gaisrą, o šventi palaikai nė kiek 


244 


nenukentėjo. Po baisiųjų 1000 metų įvykių vyskupas Anri 
Biuzansė čia pastatė katedrą, kurios dalia buvo dar 
liūdnesnė, ir XI-XIII amžiuje ją teko perstatyti, nors iš 
tiesų buvo pastatyta nauja bažnyčia. Vėliau iš karaliaus 
Liudviko ji gavo didelę paramą - dosnių aukų. Jis 
padengdavo visas jos išlaikymo išlaidas, ir nebuvo tokių 
metų, kad neatsiųstų jai dosnių dovanų. Tačiau visi 
žinojo, kad jis labiausiai yra prisirišęs prie Notr Dam 
de Kleri katedros*. 

Kaip visuomet, katedra buvo sausakimša, kai Fjora 
su Leonarda, palikusios Floraną saugoti mulų, pamėgino 
ten įsibrauti. Vyrai, moterys, senukai, vaikai, maldininkai, 
kurių dauguma buvo ligoniai, - visi jie skubėjo tenai, 
nesistumdydami, gana ramiai laukdami savo eilės prieiti 
prie palaidojimo vietos galerija, kuri supo choro aukštelius. 
Visi giesmininkai šlovino Viešpatį, didįjį šventąjį Marteną, 
o vienuoliai visaip stengėsi įtikinti tuos, kurie jau pasiekė 
tikslą, užleisti vietą kitiems. Kai kurie iš tikrųjų kabinosi 
už paauksuotų grotelių, reikalavo palikti juos čia, kol 
išsipildys jų norai. Tuo metu didžiausio šventųjų vietų 
lankymo era jau buvo praėjusi. Šiam amžiui jau nebuvo 
būdingas toks tvirtas tikėjimas, ir maldininkai vis rečiau 
keliavo į Romą ir dar rečiau - į Jeruzalę. Ir tik 
Kompostelis Galisijoje tebeviliojo minias žmonių, per 
Velykas jie ten plūdo iš visos Europos. Tačiau didžioji 
šventė jau buvo praėjusi. O šventasis Martenas Turene 
kaip Lepiuji, Konkas, Sen Mišelio kalnas - Jūrų audra 
ir daugybė kitų šventų vietų tebeturėjo labai daug savo 
garbintojų, kurių negąsdino vieno dviejų Ijė nuotolis. 

Išvydusi tokią minią žmonių, Leonarda norėjo išvesti 
Fjorą, kuriai būtų sunku taip ilgai stovėti laukiant, tačiau 
ši nutarė žūtbūt paprašyti šventojo saugoti ją, ir jokia 
jėga šiandien nebūtų sutrukdžiusi jai užimti vietos eilėje. 
Viena maldininkė ir kažkoks senukas vienuolis, vadovavęs 


* Ten jis ir palaidotas. 

iš Normandijos atkeliavusiai tikinčiųjų grupei, parūpino 
jai vietą, ir taip ji galėjo prieiti prie relikvinės, kuri 
tarsi saulė apšvietė choro aukštelius priešais altorių. 
Šimtai jį supusių žvakių liepsnojo atsišviesdamos jo apvadų 
aukse ir sidabre ir nušlifuotuose brangiuose mineraluose, 
puošusiuose katedros šventenybę. 

Prie kapavietės Fjora atsiklaupė, prakišo ranką pro 
groteles ir pamėgino paliesti auksinius  relikvinius 
puošinius. Pirštais ji palietė didelį apvalų topazą ir 
paglostė jį. Kartu tam, kuris gulėjo neįkainojamame 
sarkofage, ji skyrė karštą maldą, turbūt pačią aistringiausią 
savo gyvenime. Be abejo, jai grįžo karštas tikėjimas, o 
kartu ir įsitikinimas, kad ji viena viešpatauja Filipo 
širdyje. Seniau jai niekada nebuvo pavykę pajusti tokio 
maldingumo ir nuoširdžios pagarbos, kaip sugebėdavo 
Leonarda. Senmergė žinojo tik vieną būdą išspręsti tas 
problemas, kurių neišnarpliodavo pati: ji kreipdavosi į 
Dievą, Švenčiausiąją Mergelę arba į vieną iš šventųjų 
ir melsdavo padėti įvykdyti Fjorai jos prašymą. Tačiau 
šiandien Fjora meldėsi iš visos širdies, nes prašė savo 
kūdikiui. 

Išeidama iš katedros, ji pajuto, kad jos siela apsivalė. 
Dabar ir jos mažylis gali ateiti į pasaulį. Ji patikėjo jo 
likimą šventajam Martenui ir buvo įsitikinusi, kad dabar 
jis užaugs gražus, stiprus ir kilnus. Ji išdalijo nemažai 
išmaldų elgetoms, kurie ėmė garbstyti jos gailestingumą. 
Jai buvo malonu girdėti, kaip jie laimino ją ir linkėjo 
jai laimingai pagimdyti. 

Paėmusi Leonardą už parankės, ji minutėlę pastovėjo 
stebėdama akrobatų, kurie vaikščiojo tarp dviejų baslių 
ištemptu lynu. Vaikinas dar buvo visai jaunas, lankstus, 
linksmas ir su savo margaspalviu kostiumu buvo panašus 
į liepsną, besiblaškančią ore nematomo burtininko rankai 
mostelėjus. 

- Jei jūs norite ką nors nusipirkti, tai turime truputį 
paskubėti, - patarė Leonarda. - Suraskime Floraną. 

Priėjusios tą vietą, kur buvo palikusios mulus, moterys 
pamatė, kad vaikinas šnekasi su kažkokiu nepažįstamu 
žmogumi. Tūre, kaip, beje, ir kitose šventose vietose, 
tai nebuvo retenybė, tačiau Florano pašnekovo išvaizda 
buvo tokia keista, kad traukė dėmesį. Jis buvo aukštas, 
liesas ir net kaulėtas. Įdegęs bronzinis veidas buvo 
randuotas, 0 juodos akys išdavė, kad jis yra kilęs iš 
Viduržemio jūros pakrantės. Jis buvo apsirengęs kaip 
pasiturintis pirklys, tačiau Fjorą nustebino keistas jo 
įprotis visą laiką laikyti ranką prie juosmens, tarsi ten 
ieškotų špagos rankenos. 

Pastebėjęs, kad jos artinasi, jis abiem moterims žemai 
nusilenkė, atsisveikindamas nerūpestingai pamojavo Flo- 
ranui ranka ir dingo minioje. 

- Kas tas žmogus? - paklausė jaunoji moteris. 

- Vienas pirklys. Jis atvažiavo prisipirkti šilko. Tačiau 
įdomiausia, dona Fjora, tai, kad jis - jūsų tėvynainis. 

- Vadinasi, jis florentietis? Man atrodo, kad seniau 
niekada nebuvau jo sutikusi, kitaip atpažinčiau jį! 

- Ne, jis ne iš Florencijos, jis iš kito miesto, kurio 
vardą užmiršau. Nebeklausinėkite apie jį, aš prastai jį 
supratau ir nesugebėsiu nieko jums paaiškinti... 

- Tai įdomu, - pašaipiai pasakė Leonarda. - (Gal 
bent galite mums pasakyti, ko gi jis norėjo? 

- Taip. Jam patiko mūsų mulai, ir jis norėjo vieną 
iš jų įsigyti, kad pakeistų savąjį, kuris keliaujant krito 
nuo ligos. Žinoma, jūs numanote, kad aš griežtai 
atsisakiau. Štai kodėl jis pasišalino, kai tik jūs atėjote. 
Be abejo, jis nenorėjo būti įkyrus. 

- Tai rodo didžiulį jo delikatumą, - tarė Leonarda. 
- Tai įdomu, tačiau man jis toli gražu nepasirodė panašus 
į delikatų Žmogų. 

Fjora nieko nepasakė. Jai nepatiko, kaip nepažįstamasis 
pažvelgė į ją. Jo žvilgsnis anaiptol nebuvo panašus į 
kitų vyrų žvilgsnius, kuriuos ji buvo įpratusi jausti. Jame 
nebuvo nei susižavėjimo, nei švelnumo - jautėsi tik 

stingdantis žiaurumas ir triumfas, nuo kurių jai per 
nugarą nubėgo šiurpuliai. Ji jautėsi taip, tarsi išėjusi iš 
šviesos pasaulio staiga būtų atsidūrusi ant bedugnės 
krašto, o ten, apačioje, būtų šliaužioję visokie bjaurūs 
gyviai. 

- Jūs baisiai išbalote! - staiga sunerimusi pasakė 
Leonarda. - Gal grįžkime atgal? 

- Ne ne, viskas gerai! Aš negaliu išvykti nenusipirkusi 
to, kas man reikalinga. 

Nuo šiltų saulės spindulių ir visuotinės šventės 
linksmybės slogus įspūdis pamažu išblėso. Virš miesto 
sklido linksmas varpų skambėjimas. Fjora dievino šiuos 
garsus. Netrukus jos neseniai patirtas nerimas dingo, ji 
visai nusiramino ir buvo beveik linksma, kai jie ėjo 
didžiąja gatve, nusidriekusia per visą miestą iš rytų į 
vakarus, kad nuo Bilo vartų, dar vadinamų Orleano, 
patektų prie La Rišo vartų. 


Gatvės gyvenimas visuomet įdomus ne tik per šventes, 
bet ir šiokią dieną. Beveik visur buvo griaunami seni 
pastatai ir statomi nauji. Neretai galėjai pamatyti gražų 
plytų namą su nauju drožiniu ant stogo, su apačioje 
atidaryta  parduotuvėle ir sodu į vidinį kiemelį, o 
kaimynystėje - dykynę arba apgailėtiną namiūkštį, kurio 
dar neužkabino darbininko kirstuvas. Karalius Liudvikas, 
šį miestą mėgęs daug labiau negu savo sostinę, nuolat 
rūpinosi juo. Jis norėjo matyti jį turtingą ir klestintį, 
pristatytą prabangių namų, kad joks kitas miestas jam 
neprilygtų. Tai jis įkūrė Tūre šilkinių audinių, paauksuotos 
ir pasidabruotos gelumbės fabrikus, garsas apie kuriuos 
pasklido toli už grafystės ribų. Ant Luaros krantų už 
aukštų sienų jis įrengė keletą uostų, kurie dirbo ir 
dieną, ir naktį. Ieškodami žaliavinio šilko, kurio vienintelė 
tiekėja dar neseniai buvo Florencija, prekybos laivai 
dabar plaukdavo į Rytus. Iš pradžių Tureno buržua 
buvo priešiškai nusiteikę iš anapus Alpių atsigabentų 
amatininkų atžvilgiu, tačiau netrukus jie suprato, jog jų 

karalius teisus, - jis dėl savo įžvalgumo visuomet 
aplenkdavo įvykius ir panaudodavo juos sau kuo 
palankiausiai. 

Fjora, niekada nepamaniusi, kad klestintis pirklių 
miestas Tūras sėkmingai konkuruoja su jos vaikystės 
miestu, mėgdavo užsukti pas metrą Gviną de Nordu, 
kurio parduotuvėlėje visada buvo galima nusipirkti pačios 
gražiausios taftos ir tankios šilkinės fajaus medžiagos. Si 
mažytė parduotuvėlė su gražiai tamsiai apkaltomis sienomis 
ir spintomis, pilnomis visokiausių daiktų, maloniai 
nuteikdavo savo elegantiškumu. Fjorai čia patiko geras 
skonis ir mandagus aptarnavimas, kaip ir prašmatniose 
parduotuvėse, kuriose ji seniau lankydavosi. 

Čia ji panoro nusipirkti naują suknelę, kaip dažnai 
būna, jei keletą mėnesių gyveni su išstorėjusiu liemeniu. 
Be to, ji nusipirko keletą uolekčių tamsiai raudonos 
taftos, išrinko slyvų spalvos aksomo Leonardai, taip pat 
labai gražios plonos tamsiai mėlynos gelumbės Peronelei. 
Floranas visa tai sukrovė ant savo mulo, ir jie pasuko 
į Le Karua oz Erbo gatvę, vedančią į pilį. Ji baigėsi 
didžiuliu arkiniu tiltu per Luarą. Cia buvo savo pyragais 
su lydekomis garsėjusi smuklė. Fjora, kaip jai dabar 
dažnai būdavo, pasijuto alkana, todėl visa kompanija 
užsuko į greta esančią vynuogienojų pavėsinę, kad 
būsimoji motina galėtų pasistiprinti. 

Vieta buvo nuostabi, truputį nuošaliau nuo gatvės, 
kuri buvo tilto tęsinys ir vis dar šurmuliavo. Pro 
vynuogienojų šakas su jau prinokusiomis vynuogėmis 
matėsi melsvi sargybinės bokšteliai ir paauksuoti pilies 
vėjarodžiai, taip pat smailė koplyčios, kurioje Liudvikas 
XI susituokė su Sarlote Savojiete ir kur tuokėsi jo tėvai 
- Karolis VII ir Marija Anžujietė. Nors ši elegantiška 
tvirtovė buvo susijusi su tokiais svarbiais įvykiais, vis 
dėlto karalius labiau buvo prisirišęs prie Plesi pilies. 

Pavalgę pyrago ir užsigėrę jį puikiu vynu, trys 
keliauninkai truputį atsipalaidavo ir dabar ragavo 

marinuotas slyvas. Žali lapai, po kuriais jie pasislėpė, 
saugojo juos nuo saulės, įkaitinusios namų stogus ir 
ryškiai nušviestą Le Karua gatvę. Tačiau tai buvo šiuo 
metų laiku visai įprastas karštis, kurio jokiu būdu negalima 
palyginti su ta alinančia kaitra, nuo kurios jie neseniai 
taip kentėjo. Fjorą ir Leonardą apėmė palaiminga būsena 
ir juodvi beveik snūduriavo. 

- Argi mes nesirengiame grįžti? - paklausė Leonarda. 
- Ši vieta visai netinka popietiniam poilsiui! 

- Čia taip gera! - paprieštaravo Fjora. - Pasėdėkime 
dar truputį. " 

Ji pati nebūtų galėjusi paaiškinti, kodėl panoro čia 
pasilikti. Galbūt dėl tos didžiulės ją apėmusios dvasinės 
ramybės. Ta ramybė jai buvo juo labiau būtina, kad 
turbūt truks visai neilgai, nes paskui turėjo kažkas 
atsitikti, vadinasi, jos vėl laukė kova. Žinoma, ji 
nepamanė, kad, be gimdymo, tai galėjo būti visai kitokio 
pobūdžio kova, ir vis dėlto.... | 

Ta dvasinė ramybė, apėmusi, atrodė, visą miestą, buvo 
labai netikėtai sudrumsta. Iš visų pusių staiga pasigirdo 
kažkokie nesuprantami riksmai, triukšmas ir daugybės 
grindiniu bėgančių kojų trepsėjimas. Smuklės šeimininkas, 
išėjęs paklausti, kas nutiko, pamatė visus bėgant tilto 
link. Kažkas jam šūktelėjo: 

- Belaisvis! Belaisvį veda į kalėjimą! Ten, ant tilto! 

Fjora kažkokios nesuprantamos ir neįveikiamos jėgos 
pastūmėta, tučtuojau atsistojo. 

- Eime pažiūrėti! 

- Jūs iš proto išsikraustėte! - paprieštaravo Leonarda. 
- Kodėl jums prireikė pamatyti tą nelaimingąjį? 

- Aš nežinau, bet turiu ten nueiti. Jei jį suėmė, 
vadinasi, tai svarbus belaisvis. 

- Tai neprotinga! Ir nebus naudos nei jums, nei jūsų 
kūdikiu. Ei, jūs, nagi padėkite man! - pridūrė ji 
kreipdamasi į Floraną, kuris taip pat atsistojo ir su 
nerimu žvilgčiojo į jaunąją moterį. 

Tačiau Floranas tik lingavo galvą ir nieko nesakė. 
Jis pakankamai gerai pažinojo Fjorą, kad iš jos surauktos 
kaktos ir tvirtai sučiauptų lūpų suprastų, jog neįmanoma 
jos priversti atsisakyti savo sumanymo. O ji jau kreipėsi 
tik į savo sodininką. 

- Eikite paskui mane, Floranai! - tarė ji pažvelgusi 
į jį, - Jūs sugebėsite apginti mane nuo minios. Ponia 
Leonarda palauks mūsų čia! 

- Dar pažiūrėsim! - nesutiko Leonarda. - Aš jau 
pavargau kartoti jums, jog visuomet būsiu ten, kur ir 
jūs. Ir vis dėlto reikalauju, kad atsisėstume ant mulų. 
Eiti ten pėsčiomis būtų tikra beprotybė. Tačiau aš vis 
tiek esu įsitikinusi, kad paskutinį mėnesį nėščiai moteriai... 
kaip, »eje, ir kiekvienai moteriai, nedera žiūrėti tokio 
spektaklio! 

Po minutėlės Fjora, sėdėdama ant mulo, kurį už 
apynasrio vedė Floranas (jis išmintingai nusprendė palikti 
vieną mulą ir pirkinius smuklėje), labai sunkiai yrėsi per 
žmonių minią. Visi stumdėsi stengdamiesi prasigrūsti pro 
Sen Ženesto vartus, išeinančius tiesiai į tiltą Žmonių 
srautas judėjo labai lėtai, nes šioje vietoje Le Karua 
oz Erbo gatvė, kurią nuo tvirtovės skyrė gilus griovys, 
pilnas Luaros vandens, siaurėjo. Netrukus pasidarė visai 
neįmanoma judėti. Suglumęs Floranas atsigręžė į Ffjorą. 
Ji nekantriai mostelėjo. 

- Mums geriau čia palaukti! Tas belaisvis neliks ant 
tilto. Jį tikriausiai ves į miestą. Mes jį pamatysime, kai 
kortežas eis pro mus. - Jaunajai moteriai nespėjus nieko 
atsakyti, jis paklausė vieną kareivį, saugojusį tvirtovės 
pakeliamąjį tiltą: - Ar nežinote, kur ves tą Žmogų? 

- Turbūt į Lošo pilį... bent jau ne į Plesi... arba 
pas kurį nors iš garbingųjų! 

- Pas vieną iš garbingųjų piliečių? Bet kodėl? 

- O kad tas jį sergėtų! Tai ypatingos mūsų valdovo 
malonės ženklas - perduoti belaisvį tam, kurį jis labiausiai 

vertina, - atsakė sargybinis, kurį linksmai nuteikė jaunuolio 
nuostaba. Tačiau šis norėjo sužinoti daugiau smulkmenų: 

- Kokie milžiniški turi būti jūsų garbingo piliečio 
vartai, jei belaisvį jam siunčia kartu su narvu? 

- Viskas yra daug paprasčiau negu manote, - nesutrikęs 
paaiškino sargybinis, - siena nugriaunama, o paskui 
atstatoma. Mūrininkai iš anksto įspėjami. O jūs norėjote 
pereiti tiltą? - pridūrė jis ir susižavėjęs dirstelėjo į Fjorą. 
- Jaunoji ponia turbūt gyvena Sen Senforjene? 

- Visai ne! Mes norėjome pažiūrėti į kortežą. O 
gyvename Plesi. 

- Tuomet likite šalia manęs. Iš čia geriausiai matysite. 
Beje, minia jau sumažėjo. 

Ir jis pagarbiai, bet pirma žvilgsniu gavęs kito 
sargybinio sutikimą, pririšo abu mulus prie pakeliamojo 
tilto, O moterys tapo patikimiausiai apsaugotos nuo 
spūsties, kiek tik tokiomis aplinkybėmis buvo galima. 
Pasirodė kortežas. Visi, neįstengę pereiti vartų, iškilusių 
į svaiginamą aukštį, buvo nublokšti atgal tos nesuvokiamos 
jėgos, kuriai paprastai neįmanoma pasipriešinti, O tuo 
tarpu ant tilto buvę žmonės jau nebegalėjo grįžti - 
belaisvį lydėjęs kortežas buvo atkirtęs jiems visus kelius. 
Žinoma, kai kas įkrito į vandenį, nes girdėjosi šauksmai 
ir garsus pliumptelėjimas. Fjorai suspaudė širdį - ji 
beprotiškai bijojo, kad tas belaisvis bus jos vyras. 
Bendrame šurmulyje ji išskyrė pavienes frazes: 

- Atrodo, tai Burgundijos maištininkas! Jis kovojo su 
mūsų karaliumi! Vienas iš to prakeikto Karolio Drąsiojo 
patikėtinių! 

Nežinia, iš kur sklido gandai. Taip šūkalioję žmonės 
iš tiesų nieko nežinojo. Juos svaigino pati galimybė 
kvailai ir, svarbiausia, nebaudžiamai įžeidinėti žmogų, 
nepajėgiantį apsiginti. Pagaliau pasirodė virš galvų jūros 
pakeltas narvas, lydimas aštrių iečių. Kratydamasi akmenų 
grindiniu, vargais negalais į priekį slinko nedailiai sukalta 
pakyla, apsupta raitelių, rankose spaudusių ietis. Ant 


252 


pakylos uždėtas narvas buvo gana aukštas, ir jame buvo 
galima stovėti išsitiesus. Jis buvo sukaltas iš stiprių 
medinių kartelių ir kampuose sutvirtintas geležiniais 
virbais. Narve sėdėjęs Žmogus, matyt, alpėjo iš karščio, 
nes jis visai nebuvo apsaugotas nuo kepinančios saulės. 

Jo veido nebuvo galima įžiūrėti, nes jis sėdėjo nuleidęs 
galvą ant rankų, sunertų ant kelių: turbūt taip jis tikėjosi 
išvengti visokiausių į jį svaidomų daiktų. Jį apmėčiusi 
prastuomenė reikalavo jo mirties. Šis žmogus priklausė 
burgundams, su kuriais prancūzai kovojo beveik visą 
šimtmetį. Todėl net tokia taikinga ir rami provincija 
kaip Turenas vis dar jautė jiems pyktį. Vežimui slenkant 
pirmyn, minia vis smarkiau siautėjo, ir sargybiniai turėjo 
griebtis savo iečių, kad ją sulaikytų. Antraip minia 
tikriausiai būtų užpuolusi narvą ir susidorojusi su belaisviu, 
apie kurį, beje, ničnieko nežinojo. 

Iš Fjoros krūtinės išsiveržė palengvėjimo atodūsis. 
Filipas buvo brunetas, o šio plaukai, nors ir nešvarūs, 
- šviesūs, kviečių spalvos. Iš pasidygėjimo jai užgniaužė 
kvapą. Ji iš visos širdies nekentė šių Žmonių, paprastai 
tokių malonių ir ramių, tačiau pakako jiems pasakyti, 
kad jų matomas nepažįstamasis - priešas, kai jie virto 
vilkų gauja. Šią žiaurią sceną ji stebėjo nepajėgdama 
atplėšti akių. Jai neapsakomai pagailo nelaimingojo, kuris 
šią vasaros dieną tikriausiai baisiai kentėjo negalėdamas 
atsigerti nė gurkšnelio vandens. Ji tiesiog pervėrė žvilgsniu 
Floraną: 

- Eik, atnešk man iš smuklės šviežio vyno pintą! 

Ji tai pasakė griežtu tonu. Suprasdamas, kad jei 
nepaklus, bus tučtuojau išvytas, Floranas nesiginčijo, 
greitai prasibrovė pro minią ir netrukus grįžo su ąsočiu 
rankose. Baugščiai atidavė ji jaunajai moteriai. 

- Ką norite daryti? - sušnabždėjo Leonarda, nors jau 
viską suprato. 

Tačiau Fjora ryžosi paaiškinti: 

- Galbūt mes buvome sutikę šį Žmogų pernai hercogo 
Karolio stovykloje? Noriu jį pastiprinti. 

Ir, nelaukdama atsakymo, paleido savo mulą į minios 
tirštumą, narvo link. 

- Ei! Kur jojate? - suriko kareivis, pasiūlęs jiems 
prisiglausti ant pakeliamojo tilto. 

- Ten, kur turiu joti! Tas žmogus - belaisvis. Jis 
nėra nuteistasis! 

Gyvulys smarkiai brovėsi, ir žmonės beveik nesiprie- 
šindami prasiskyrė. Ši moteris, tokia graži ir, kaip matyti, 
paskutinį mėnesį nėščia, visiems kėlė pagarbą. Tačiau 
vienas iš sargybinių staiga ėmė kabinėtis: 

- Ką čia darai? Šalin iš čia! 

- Esu karaliaus Liudviko draugė. Šiandien - jo šventė, 
ir noriu pasiūlyti tam nelaimingajam truputį vyno. Ar 
yra įsakymų, draudžiančių tai daryti? 

- Ne, tačiau... 

- Jūs ir jūsų draugai tikriausiai taip pat norite gerti? 
Jūsų užduotis atlikta, tad išgerkite į mano sveikatą. Aš 
nelabai jus sugaišinsiu! 

Tarp jos dailių pirštų sublizgėjo auksinės monetos. 
Nustebęs kareivis įdėmiai pažiūrėjo į ją. 

- Kas jūs? - mikčiodamas paklausė jis. - Jūs nuostabi 
kaip Mergelė Marija, geroji ponia! 

- Kas aš - nesvarbu. Esu davusi įžadą padėti tiems, 
kuriems reikalinga pagalba. Ar galiu prieiti? 

Minia, pirma triukšmavusi ir plūdusis, nutilo, ją 
numaldė ši žydrai apsirengusi jauna moteris - ramus 
pilkų jos akių žvilgsnis ir tik princesėms būdingos 
valdingos manieros. Pagaliau ją stebėti buvo įdomiau 
negu kaukti ir svaidyti kopūstų kotus į grandinėmis 
sukaustytą žmogų, kuris, atrodė, visai nekreipė į tai 
dėmesio. Seržantas pasitraukė į šalį. 

- Kaip norite, kilnioji ponia... bet tik keletą minučių! 

Fjora jau atsidūrė prie narvo. Ji sėdėjo ant mulo, 
todėl buvo viename lygyje su belaisviu. Narvas siūbavo, 
tad ji įsikibo į vieną skersinį: 

- Paimkite šį vyną, mano drauge, ir išgerkite jį! Juk 
jums jo labai reikia! 

Jos švelnus balsas pasiekė šį žmogų, atsiribojusį nuo 
viso pasaulio, kad nieko nematytų ir negirdėtų. Jis 
kilstelėjo ant rankų padėtą galvą ir parodė savo išsekusį, 
tačiau Fjorai tokį pažįstamą veidą. 

- Matjė! - sušnabždėjo ji, kai belaisvis greitai stvėręs 
aprasojusį ąsotėlį, ėmė godžiai gerti. - Matjė de Pramas! 
Bet kaip jūs čia atsidūrėte? Kur Filipas? 

Išgirdęs savo vardą, jis krūptelėjo ir pirmą kartą per 
visą laiką pažvelgė į ją pro ąsočio viršų. Jo akyse 
atsispindėjo liūdesys. 

- Mirė!.. - pasakė pagaliau. - Jį paėmė... Dižone 
kaip maištininką... ir nuteisė mirties bausme. Aš norėjau 
sukurstyti žmones sukilti, kad išgelbėčiau jį nuo ešafoto. 
Štai dėl to mane ir suėmė. 

Minutėlę jiedu tylėjo. Sustingusia širdimi Fjora žiūrėjo 
į grandinėmis sukaustytą žmogų. Jai pasirodė, kad jos 
balsas, staiga tapęs keistai begarsis, sklinda iš kažkur 
toli. 

- Mirė? Jūs norite pasakyti... kad jį nužudė? 

- Taip, karaliaus žmonės! Dižono gubernatorius de 
Kraonas! Aš pats nemačiau jo mirties, mane nuvedė 
anksčiau... bet jis jau buvo prie ešafoto... Atleiskite 
man!.. Jūs man padėjote, o štai aš suteikiau jums 
skausmo. 

Fjora jau nieko negirdėjo. Aplinkui viskas ėmė siūbuoti 
- indigo spalvos dangus, upės atspindžiai ant senų vartų, 
pilies vėjarodžiai, narvo virbai ir susijaudinęs jauno 
belaisvio veidas, - jis išplėtęs akis žiūrėjo, kaip ji bąla, 
ir niekuo negalėjo padėti Laimė, Leonarda buvo 
netoliese. Paraginusi savo mulą, ji akimirksniu atsidūrė 
šalia Fjoros ir spėjo ją sugriebti. 

- Padėkite man! - suriko ji. - Argi nematote, kad 
ji nualpo? O gal vietoj širdies turite bejausmį akmenį? 

Seržantas puolė jai padėti, o iš minios prie jos jau 
brovėsi gailestingos moterys. | 

- Aš neturėjau leisti jos! - krimtosi kareivis. 

- Priešingai, tai buvo geriausia, ką jūs galėjote padaryti, 
mano drauge! Tačiau reikia pripažinti, kad jai dabartinėje 
padėtyje nereikėjo matyti to nelaimingojo. Ar negalėtu- 
mėte savo belaisvių laikyti žmoniškiau? 

Matyt, susierzinęs šis neramiai apsižvalgė, paskui 
pasilenkė prie senosios damos ir greitai sušnabždėjo: 

- Ji pažįsta šį žmogų? Tai jos draugas? 

- Taip, bet koks jūsų reikalas? 

- Nesijaudinkite! Pasakykite jai, kad pasistengsiu jam 
kuo nors padėti. Tegul ji prisimena seržantą Marteną 
Venaną. O dabar eikite pas ją. Mes turime važiuoti 
toliau. 

Dešimtys paslaugių rankų padėjo nukelti Fjorą nuo 
jos suolelio ir nunešti į smuklę Le Karua gatvėje, kur 
neseniai jie vakarieniavo. Iš skausmo pamišęs Floranas 
laikė atšalusią jos ranką. Seržantas davė įsakymus, ir 
Leonarda, atsigręžusi į jį, paklausė: 

- Kur jūs vežate šį žmogų? 

- Į Lošo pilį! Tesaugo jus Viešpats! 

Leonarda nieko neatsakė. Ji jau pasuko į smuklę, 
kur Fjorą paguldė ant suolo, po galva pakišę pagalvėlę. 
Smuklės šeimininkė plekšnojo jos rankas, o Floranas 
vilgė smilkinius actu, tačiau niekas negelbėjo: jos nosis 
pasmailėjo, skruostai pabalo, o akys buvo užmerktos - 
jaunoji moteris į nieką nereagavo. Tačiau ji dar kvėpavo, 
nors ir sunkiai. Tik iš to buvo galima suprasti, kad ji 
dar gyva. 

Nors ir apimta baimės, Leonarda stengėsi būti rami. 
Ji palietė Fjoros rankas ir kojas - jos buvo kaip ledas, 
paskui paliepė: 

- Atneškite man degtinės ir įkaitinkite plytą, kad 
būtų galima padėti jai prie kojų! Ir dar reikia antklodės! 
Užmokėsime, kiek reikės! 

- Gal paruošti jai kambarį? 

- Ne, ačiū. Geriau pamėginti pargabenti ją namo. 
Mes gyvename Rabodjero pilyje. 

- “Žiemių name“, - pasakė moteris šyptelėjusi. - Aš 
jį Žinau. Labai graži sodyba! 

- Taip, bet dabar mums jis tarsi būtų kitame pasaulio 
krašte! Nagi, Floranai, judinkitės, užuot su tokia neviltimi 
spoksojęs į savo ponią! Pasistenkite surasti palankiną, 
neštuvus arba ką nors panašaus! 

Tai kalbėdama, ji atsargiai vargais negalais įpylė po 
sukąstus savo globotinės dantis šaukštą slyvų antpilo. 
Tarnas atnešė šiltą plytą ir antklodę, į kurią ją susupo, 
ir tada ji suvirpėjo, tarsi į kambarį būtų įsiveržęs ledinis 
šiaurės vėjas. Paveikė ir stiprūs širdies lašai: Fjora 
užspringo ir keletą kartų sukosėjo. Leonarda nuklojo 
antklodę ir paplekšnojo jai per nugarą. Kosulys praėjo, 
o baltutėliai skruostai parausvėjo. 

Pagaliau atsimerkusi, Fjora pamatė prie jos pasilen- 
kusius nepažįstamus veidus, tačiau greitai suprato, kad 
guli ant Leonardos rankų. Ji pamėgino keltis, bet 
nesėkmingai. 

- Kas man yra? - paklausė ji nuo kosulio trūkčiojančiu 
balsu. 

Greitai atsipeikėjusi, ji tučtuojau prisiminė viską, kas 
jai nutiko. Ji ėmė raudoti ir veidu įsikniaubė į savo 
senosios draugės petį. 

- Išvežkite mane iš čia! - maldavo ji. - Greičiau! 
Greičiau! Aš noriu grįžti namo! 

Laimė, kaip tik grįžo Floranas su gera Žinia: netoliese 
esančio vienuolyno vyresnioji mielai duoda palankiną 
kilmingai damai, patekusiai į sunkią padėtį. Ekipažas jų 
laukė prie durų. 

Leonarda norėjo atsidėkoti smuklės šeimininkams už 
jų pagalbą ir rūpinimąsi, tačiau šie atsisakė imti pinigų. 

- Vargšelė! - pasakė šeimininkė su užuojauta. - Tik 
baisi nelaimė galėjo ją taip sukrėsti! Ji visą laiką buvo 
tokia linksma ir su tokiu apetitu valgė pyragą! Jūs 
nieko neskolingi, tik prašom artimiausiomis dienomis 
grąžinti antklodę. Gerai rūpinkitės ja! 

Šis patarimas buvo nereikalingas. Kol važiavo namo, 
Leonarda su nerimu savęs klausė, kaip jai dabar gydyti 
šią naują baisią žaizdą, likimo padarytą jos brangiajam 
vaikeliu. Kartą Fjora jau laikė jį mirusiu. Tai buvo po 
mūšio prie Grandsono, kai daug kas matė, kaip Filipas 
de Selonžė pargiuvo. Tačiau tuomet jos sielos gilumoje 
galbūt dar ruseno silpna viltis: kautynėse būna, kad 
mirtinai sužeistas žmogus, paliktas mirti, atsigauna. Kaip 
tik taip ir nutiko Filipui - atsitiktinai jį rado Demetrijas 
Laskaris, vienas geriausių krikščioniškojo pasaulio gydytojų. 
Jo dėka Fjora vėl pamatė savo vyrą, grįžusį pas ją 
gyvą ir sveiką. Tačiau kokia viltis, tegul ir beprotiškiausia, 
gali likti, jei mirties nuosprendis įvykdytas?  Didžiai 
nuliūdusi, Leonarda stengėsi nuraminti Fjorą, kuri, matyt, 
vis labiau skendo savo begaliniam skausme ir negirdėjo 
senos guvernantės paguodos žodžių. Atrodė, kad jos širdį 
verianti rauda niekada nenurims. Gal ji tikėjosi, kad 
kartu su ašaromis iš jos išbėgs visas kraujas, o paskui 
ir pati gyvybė? 

Ji verkė visą kelią, o kai tik ašaros ėmė sekti, jos 
kūnas vėl sukrūpčiojo nuo raudojimo. Kaip tik tuo metu 
Etjenas ir Floranas nunešė ją į miegamąjį ir paguldė į 
lovą. 

Trumpai užsimiršusi miegodama, ji pamažu raminosi. 
Tačiau ta prostracija, kuri dabar ją apėmė, dar labiau 
gąsdino negu nevilties protrūkis. Daugybę valandų ji 
gulėjo nė nekrustelėdama, viskam abejinga, įbedusi žvilgsnį 
į vieną tašką kažkur virš savo lovos užuolaidos. Kvėpavo 
ji silpnai ir trūkčiojamai, skausmingai dusdama. Leonarda 

iš skausmo plyštančia širdimi klausėsi jos alsavimo ir 
baisėjosi pagalvojusi, kad jos mažylė Fjora, neduok Dieve, 
gali netekti proto. 

Teko šį bei tą papasakoti Peronelei, ir ši pasiūlė 
-nedelsiant surasti Sen Komo vienuolyno vyresnįjį, kuris 
buvo jų šventojo globėjo mokinys ir sekėjas. Jis garsėjo 
kaip žmogus, gydantis psichines ligas ir išvarantis šėtoną. 

Tie žodžiai nepatiko Leonardai. 

- Čia visai kas kita! - pasakė ji griežtai. - Mūsų 
jaunąją ponią užgriuvo baisi nelaimė, dėl to ji gali 
netekti proto. Šiąnakt pabudėsiu prie jos ir jei rytoj 
jos būklė bus tokia pat, žiūrėsim, ką daryti. šį vakarą 
pasitenkinsime tuo, kad priversime ją išgerti truputį 
liepžiedžių arbatos su medum. 

Geroji moteriškė klusniai ėmė viską ruošti, o Leonarda 
įsitaisė Fjoros galvūgalyje. Ji taip gana dažnai darydavo, 
kai ši vaikystėje sirgdavo ar tiesiog būdavo smarkiai 
susijaudinusi. Ji paėmė ant antklodės nusvirusią Fjoros 
ranką ir priglaudė prie savo lūpų nebesistengdama slėpti 
ašarų. 

“Dieve, - meldė ji mintyse, - neatimk jos iš manęs, 
maldauju tavęs! Neleisk jos sąmonei nuskristi paskui tą, 
kurį ji taip mylėjo, neleisk jai paskęsti beprotybės tamsoje. 
Prisimink kūdikį, kuris greitai turi gimti ir kuris jau 
nebeturi tėvo. Tad neatimk iš jo motinos! Žinau, kad 
jį dar kentės, žinau, kad yra prie naujų skaudžių 
išmėginimų slenksčio ir kad gailestingiau būtų atimti jai 
protą, tačiau...“ 

Ji nebaigė maldos. Fjora suvaitojo, ir Leonarda, 
pakėlusi galvą, pamatė, kad ji žiūri padidėjusiomis iš 
baimės akimis. 

- Man skauda! - sušnabždėjo ji. - Kaip nuo peilio 
dūrio, štai čia, pilvo apačioje! 

Tas aštrus ir ūmus skausmas, gražinęs ją į gyvenimą, 
užklupo netikėtai. Kad atsikratytų jo, ji atsigulė ant 
šono ir surietė kojas, tačiau skausmas neatlėgo. Jis sklido 

viduje kaip karšta deginanti banga, ir Fjora, vis dar 
liūdesio apimta, negalėjo suprasti, iš kur jis. 

Leonarda, nusviedusi antklodę ir paklodę, jau 
apžiūrinėjo jos susirietusį kūną, atsargiai  čiupinėjo 
išsipūtusį pilvą. Fjora žvilgsniu maldavo pagalbos, o pati 
dabar buvo panaši į užguitą žvėrelį. Prisilietus Leonardai, 
skausmas staiga nurimo, tačiau tuo metu Fjora pajuto, 
kad jos paklodės sušlapo... 

- Kas... kas man yra? - neaiškiai sumurmėjo ji. 

Jai pasirodė, kad ašaromis paplūdęs Leonardos veidas 
nušvito tikru džiaugsmu. 

- Nieko, mano ėriuk, nieko baisaus, taip ir turi būti? 
Greitai gims kūdikis. Jums reikės kruopelytės narsumo)! 

- Narsumo! Aš jo nebeturiu ir turbūt niekada 
nebeturėsiu! Filipai! Mano Filipai! 

Skausmas vėl užėjo, vienu akimoju išstūmė liūdesį, ir 
Fjora kankinosi kaip ir visos gimdyvės. Peronelė, įėjusi 
su liepžiedžių arbata, iš pirmo žvilgsnio suprato, kas 
darosi. 

- Kūdikis? - sušuko ji džiugiai. - Tučtuojau paruošiu 
viską, kas reikalinga! 

Ji nedelsdama užkūrė kambaryje židinį, paskui užkėlė 
ant ugnies katilą vandens, pašildė paklodes, kad jomis 
pakeistų nebetinkamas, ir paruošė kalną baltinių ir 
servetėlių. O Leonarda tebestovėjo gimdyvės galvūgalyje, 
nes ši įsikibo į jos ranką ir nenorėjo paleisti. 

Kiek laiko truko tas netikėtai Fjorą užgriuvęs kančių 
viesulas? Ji to nežinojo, tačiau jai pasirodė, kad visą 
amžinybę. Laikas tarsi ištirpo, O kartu su juo ir 
prisiminimai apie viską, išskyrus jos kūną kankinusį 
skausmą. Dingo net liūdesys. Ir tik skausmas nė minutės 
nepaliko jos. Kūdikis tarsi milžinas, griaunantis savo 
kalėjimo sienas, ėmė naikinti visas kliūtis, stengdamasis 
greičiau išeiti į pasaulį. Šioje nepakeliamų kančių jūroje 
tik rūpestingas Leonardos veidas, nušviestas židinio ugnies 
atšvaitų, Leonardos ranka, tvirtai laikanti jos ranką, ir 

Leonardos balsas, tyliai tariantis drąsinančius žodžius, jai 
padėjo išlaikyti dvasios stiprybę. 

Fjora jau neberėkė, - iš jos perdžiūvusių lūpų, kurias 
Peronelė vilgė vandeniu, veržėsi dejonės. Ji duso nuo 
skausmo, kurio nei jėga, nei burtai negalėjo numalšinti, 
- Jį reikėjo iškentėti iki natūralios baigties. Leonarda 
prie jos prakaituotos kaktos vis priglausdavo rankšluostį, 
suvilgytą “Vengrijos karalienės" antpilu. Jo kvapas laikinai 
atgaivindavo gimdyvę, o paskui kūdikis vėl skandindavo 
savo motiną kančiose. 

Pirma nusikamavusi beraudodama, Fjora dabar. norėjo 
tik pailsėti, visai nedaug, truputėlį Ją taip marino 
miegas!.. Miegoti! Nesikamuoti. Užsimiršti... Viešpatie, ar 
kada nors liausis tas baisus skausmas. Ar ji galės truputį 
pamiegoti? 

Peronelė, žinojusi viską, ką tokiais atvejais reikia 
daryti, ir griežtai paisiusi elgesio su gimdyve taisyklių, 
dažnai apžiūrinėjo Fjorą, kuri vis meldė palikti ją 
ramybėje. Paskui ji Leonardai į ausį pašnabždėjo, kokie 
požymiai, jos manymu, rodo, kad netrukus viskas baigsis. 

Paryčiui išsekusi jaunoji moteris jau buvo beveik be 
sąmonės. Tuomet Peronelė, pakeitusi Leonardą, liepė jai 
sukaupti jėgas ir pasistengti. 

- Aš negaliu... nebegaliu... - suvaitojo Fjora. - Leiskite 
man numirti! 

- Jūs nemirsite, o po keleto minučių jau ir vaikelis 
pasirodys. Dar truputį tvirtybės, mano mieloji! 

Tvirtybės? Fjora jau užmiršo, kas tai yra. Vis dėlto 
ji beveik instinktyviai pakluso. Ir ūmai ją pervėrė dar 
aštresnis skausmas negu pirmiau, ji siaubingai suriko, 
beveik sustaugė. Sode laukęs Floranas puolė ant kelių 
ir užsidengė ausis rankomis. Bet tai jau buvo pabaiga. 
Po akimirkos Fjora, išsilaisvinusi nuo naštos, pagaliau 
nugrimzdo į palaimingą užmarštį, kurios taip ilgai troško. 
Ji nebegirdėjo nei kimaus gaidžio giedojimo, nei įnirtingo 
naujagimio riksmo, kai didelę patirtį turinti Peronelė 

ranka plekšnojo per užpakaliuką, nei džiugaus Leonardos 
šūksnio: 

- Berniukas! 

Fjora neteko sąmonės. 

Kai ji atsipeikėjo, viskas tarsi skendėjo migloje. Ji 
nejautė savo kūno, staiga netekusio tų grandinių, kurios 
siejo su žiauria, užuojautos nepripažįstančia žeme. Ši 
keista iliuzija buvo tokia tikroviška, kad Fjora kurį laiką 
buvo įsitikinusi, jog jau yra patekusi į palaimingųjų 
buveinę. Tačiau pažįstamas balsas - tai buvo Leonarda 
- patvirtino, kad ji tebėra tarp gyvųjų. 

- Ji atsimerkė, - pasakė tas balsas. - Peronele, greitai 
atneškite su pienu išplaktą kiaušinį! Jai reikia pasistiprinti. 

Fjora nesąmoningai perbraukė ranka per kūną ir 
pajuto, kad jis tapo beveik toks pats lygus kaip ir 
pirma. Tuomet ji prisiminė viską, ką neseniai iškentėjo, 
ir paklausė vis dar silpnu balsu: | 

- Kūdikis? Jis jau gimė? 

- O kurgi jam dėtis! Pažiūrėk! Štai jis! 

Leonarda, ant rankų laikiusi mažą baltą plonos drobės 
ryšulėlį, pagarbiai padėjo jį šalia jaunosios motinos, tiesiai 
jai ant rankos. Fjora pasikėlė ir ėmė apžiūrinėti raudoną 
raukšlėtą veiduką, apgaubtą baltutėle nėriniuota batistine 
kepuryte, du  mažutyčius, visai tikrus  kumštukus, 
sugniaužtus prie pupos dydžio nosytės. 

Ji truputį patraukė ranką, kad geriau matytų mažylį, 
savo mažylį, ir instinktyviai nusišypsojo jam. 

- Dieve, koks jis negražus! - atsiduso ji ir atsargiai 
pirštu paglostė jo skruostuką. 

- Jūs norėjote pasakyti: koks jis žavus! - garsiai 
pareiškė su pieno puoduku įėjusi Peronelė. - Tikėkite 
manimi, jis bus gražus mažylis. Kad sugėdinčiau, tik 
pasakysiu, kad į jus jis nelabai ir panašus. 

Leonarda kumštelėjo ją alkūne nutraukdama viduryje 
žodžio, bet pavėlavo. Fjora jau įdėmiau žiūrėjo į mažytį 

veiduką. Ir ją vėl užliejo kartaus liūdesio banga, kurią 
buvo nustūmusios gimdymo kančios. 

- Jis panašus į savo tėvą... Į savo tėvą, kuris niekada 
jo nepamatys! 

Leonarda nešykštėjo pastangų ir žodžių, kad numaldytų 
naują ašarų protrūkį. Viskas baigėsi tuo, kad Fjora 
apsiramino, truputį pasistiprino ir užmigo - tai buvo tas 
jėgas grąžinantis miegas, apie kurį ji neseniai, per naktinį 
išmėginimą, svajojo. Leonarda paėmė mažylį ant rankų 
ir nunešusi paguldė jį į lopšį, kurį pastatė savo kambaryje, 
kad motina galėtų tyloje pailsėti. 

Pamačiusi, kad ir mažylis užmigo, ji pagaliau galėjo 
pasitraukti. Nuėjo vandens, susitvarkė, - praėjusią naktį 
nebuvo kada ir pagalvoti apie tai, - apsivilko kitą 
suknelę, išlygino kepuraites, paskui nulipo į virtuvę 
papusryčiauti. 

Tuo metu Peronelė savo Etjenui liaupsino tą, kurį 
jau vadino “mūsų kūdikiu“, kartu neužmiršdama jam 
padėti didelio dubens sriubos su pienu ir cinamonais, 
ką tik iškeptų vaflių, ir be paliovos plepėjo. O Etjenas 
vienu atsikvėpimu išgėrė didelį puodelį sidro ir, nutaikęs 
patogų momentą, paspruko nuo jos. 

Namuose buvo karštai ginčijamasi, kokiu vardu 
pakrikštyti mažylį, kai iš sodo su didele pintine slyvų 
grįžo Floranas. Abi moteris apstulbino jo veido išraiška. 

- Neliūdėk, mano berniuk! - pasakė Peronelė. - 
Svarbu, kad mūsų jaunoji ponia laimingai pagimdė, o 
visa kita neturi reikšmės. Dabar ji ilsisi, jai tai būtina. 

- Jūs kažkodėl labai greitai užmiršote, kas buvo vakar, 
- nutraukė ją jaunuolis. - Dabar ji miega, nes visą 
naktį kamavosi, bet juk ji amžinai nemiegos. Kas bus, 
kai ji grįš į gyvenimo realybę? 

- Nejaugi manote, kad aš apie tai nepagalvojau? - 
tarė Leonarda. - Juo labiau kad visai neseniai ji vėl 
verkė, nors man atrodė, jog nebeliko nė vienos ašarėlės. 
Dabar mes turime būti šalia jos ir tikėtis, kad ji sūnui 

atiduos visą savo meilę, skirtą mesirui Filipu. Mes 
mylime ją ir padėsime jai, bet, žinoma, viskas yra Dievo 
rankose... 

- Be abejo, bet ne tai turiu galvoje! Prisimenate, 
ponia Leonarda, tą pirklį, kuris vakar Sen Marteno 
gatvėje norėjo pirkti iš manęs mulą? 

- Tai tas užsienietis, tik jo veido neprisimenu? 

- Taip taip. Taigi aš ką tik sutikau jį ąžuolų alėjoje. 
Jis ėjo iš čia. 

- Kodėl? 

- Aš paklausiau jį to. Jis atsakė, kad ieško mūsų 
valdovo karaliaus pilies... 

- Kokia nesąmonė! Argi jis nepraėjo Plesi ir argi 
nepastebėjo sargybinių prie įėjimo? 

- Kaip tik to aš ir paklausiau. Jis atsakė, kad tie 
sargybiniai sutiko jį labai nemandagiai, ir dabar jis nori 
rasti duris, kur maloniai sutinka. Prisipažįstu, kad aš 
jam buvau nė kiek ne malonesnis negu sargybiniai. 
“Karalius, - pasakiau jam, - dar negrįžo iš karo, ir 
užsieniečiams nėra kas veikti jo pilyje.“ Tuomet jis 
pasakė žinąs tai, bet esąs tiek prisiklausęs apie tos 
pilies nuostabumą, kad norėjęs prieš grįždamas į savo 
šalį pasigrožėti ja. Jis pamanęs, kad gal karaliaus ir šis 
parkas kaip nors susisiekia, gal tarp jų yra kokie nors 
vartai. Pagaliau jis paėmė savo piniginę, kad duotų man 
pinigų, O aš jį už tai įvesčiau čionai! - baigė pasakoti 
vis dar įraudęs iš pasipiktinimo Floranas. - Jūs tik 
pamanykite! 

- Ir ką pasakėte? - paklausė Leonarda tepdama ant 
vaflio medaus. 

- Aš jam pasakiau, kad tokiais dalykais neužsiimu ir 
kad jis drožtų savo keliu. Jis taip ir padarė gūžtelėjęs 
pečiais, tačiau jo šypsena man nepatiko. Eidamas jis 
kelissyk atsigręžė, tarsi norėdamas geriau apžiūrėti mūsų 
namą. Galbūt aš klystu, bet man jis paliko labai nemalonų 
įspūdį. 

Visuomet budri kaip sarginis šuo Peronelė pareiškė, 
kad jai visa ši istorija ne prie širdies ir kad ji nedelsiant 
tuojau pat išsiųs Etjeną į Plesi susitikti su mesiru Etjenu 
le Lu, karaliaus kamerdineriu, kuris, kai nėra karaliaus, 
atsako už pilies saugumą, ir pranešti jam apie šį įvykį. 
Ne dėl to, kad ji būtų bijojusi, jog tas vienišas 
keliauninkas gali kaip nors pakenkti karaliaus valdoms, 
visuomet uoliai saugomoms, - bet tik dėl to, kad 
paprašytų le Lu prižiūrėti ir “Ziemių apraizgytą namą". 

Leonarda sutiko, kad tai gera mintis, tačiau suabejojo, 
ar tokia priežiūra nesukels nerimo Fjorai, kuri per 
pastarąsias dvi dienas jau pakankamai prisikankino ir 
prisikentėjo. 

- Galimas dalykas, mes iš adatos vežimą priskaldysim, 
- baigė ji. - Gali paaiškėti, kad tas nepažįstamasis tėra 
smalsus praeivis. 

- Smalsuolio kauke gali prisidengti šnipas, „ nenusileido 
Floranas. - Arba - dar blogiau - įsimylėjėlis! 

- Kodėl gi būti įsimylėjėliu blogiau negu šnipu? - 
juokdamasi paklausė Leonarda. 

- Tuojau paaiškinsiu. Ne paslaptis, kad dona Fjora 
daug kas žavisi ir visaip būna, bet štai jei atstumsi 
tokio žmogaus kaip šis meilę, nieko gero nelauk. -Matėte 
jo akis? Jose - žiaurumas ir šaltas išskaičiavimas. Beje, 
esu įsitikinęs, kad jis - joks pirklys. Iš tolo jaučiasi, 
kad jis - kareivis. 

Šįsyk Leonarda nieko nepasakė. Dabar prisimindama 
nepažįstamąjį, ji suvokė, kad Floranas, neapsakomai 
mylintis Fjorą ir pasiaukojamai atsidavęs jai, visuomet 
budrus, turbūt yra teisus. Juo labiau kad nepažįstamasis 
atvyko iš Italijos, o Leonarda iš patirties žinojo, kaip 
laisvai ten gyvena visokiausi plėšikai, ko nepasakysi apie 
Prancūziją, kur tvirta karaliaus Liudviko ranka ir jo 
vyriausiojo prevo Tristano Atsiskyrėlio policija padarė 
reikiamą tvarką ir privertė vagis ir valkatas drebėti. Šiaip 
ar taip, niekam nebus blogiau, jei namą ims geriau 

saugoti. Bent jau kol grįš karalius, o tai jau nebe už 
kalnų. 

Tačiau slinko dienos, o ramybės drumstėjo niekas 
nebematė. 


Vienuoliktas skyrius 


Užpuolimas 


Namiškių būgštavimai nepasitvirtino, ir Fjora po 
gimdymo labai greitai pasitaisė. Po penkių dienų ji jau 
vaikščiojo ir, atrodė, buvo atgavusi sveikatą, bet štai 
pieno mažajam Filipui neturėjo. Nedelsiant reikėjo prašyti 
žindyvės pagalbos. Laimė, Leonarda su  Peronele, 
žinojusios, kad taip gali atsitikti, iš anksto buvo su ja 
susitarusios. Tai buvo stipri kaimo mergina iš kaimyninio 
Savonjero. Palikusi savo ką tik gimusį sūnelį globoti 
motinai ir šeimai priklausiusiai ožkų bandai, ji, nė 
neslėpdama pasitenkinimo, apsigyveno jų name. Beje, jos 
atvykimas buvo juo malonesnis, kad ji visuomet buvo 
geros nuotaikos, rami ir tyli, neabejotinai dievino vaikus 
ir išsyk prisirišo prie savo augintinio. Jaukus kambarys 
ir gausus stalas galutinai pavergė merginos širdį, ir 
Marselina - toks buvo jos vardas - apsigyveno “Ziemių 
apraizgytame name“ tvirtai pasiryžusi čia kuo ilgiau išbūti. 
Ji greitai susidraugavo su visais namiškiais. Visai 
suprantama, kad Fjora jai padarė įspūdį, nes buvo pilies 
savininkė. Ji nė neįsivaizdavo, kokia drama vyksta jos 
akivaizdoje. 

Iš tikrųjų Fjora smarkiai pasikeitė, ir jos artimieji 
vos atpažindavo ją, kai ji pasirodydavo - aukšta, liekna, 
juoda suknele, su gedulo šydu, labiau panaši į pamėklišką 
šešėlį negu į gyvą būtybę. Ji nesijuokė, beveik nekalbėjo, 

ilgai ilgai sėdėdavo kampe priešais langą žiūrėdama į 
jos mažomis valdomis tekančią Luarą, nė nepaliesdama 
rankdarbio, nors nėščia būdama taip mėgo siuvinėti, 
rankas bejėgiškai sudėjusi ant kelių. Matyt, ji nebeturėjo 
ašarų, ji niekada neminėjo savo vyro vardo. Kai kartą 
Leonarda, mėgindama paguosti, netyčia palietė jos širdies 
žaizdą, ji griežtai nutraukė ją: 

- Ne! Pasigailėkite, nieko nesakykite! Niekada 
nekalbėkite man apie jį! Jis mirė toli nuo manęs... ir 
tai - tik mano kaltė! 

Ji greitai išėjo iš kambario ir nusileido į sodą, kad 
viena  pabūtų mažoje vešliai apaugusioje rožėmis 
pavėsinėje - Florano rankomis sukurtame šedevre. O jis 
pats buvo netoliese, lygino leukonijų klombą, per pilnatį 
nukentėjusią nuo kačių batalijų. Jis pirmiausia norėjo 
prieiti prie jaunosios moters, bet, pastebėjęs sustingusį 
jos veidą ir negyvą žvilgsnį, neišdrįso to daryti - bijojo 
išgirsti šiurkščius jos žodžius, kurie abiem būtų nemalonūs. 
Atrodė, kad jo nuostabioji dama viduje mirė. 

Galima sakyti, kad taip ir buvo. Fjorą kamavo širdgėla, 
ji apgailestavo dėl to beprotiško savo poelgio, kai 
išsprūdo iš Filipo rankų, paliko jį ir atsitvėrė savo 
įžeistu išdidumu ir savęs apgaudinėjimu. Ir vis dėlto juk 
ji laukdavo, nekantriai laukdavo tų laimės minučių, 
valandų, kurias jie leido kartu ir kurias pati taip 
negailestingai išbraukė iš savo gyvenimo! Ir visa tai dėl 
to, kad Filipas, užuot visas atsidavęs jai, ketino nugrūsti 
ją į savo Burgundijos pilį, 0 pats gyventi po senovei, 
visą savo laiką ir jėgas skirti tarnybai siuzerenui. Tuomet 
ta mintis jai pasirodė absurdiška, todėl kai jis liepė jai 
paklusti, ji visa savo esybe ėmė maištauti. Ji nenorėjo 
tokio jo siūlomo gyvenimo. Galų gale juk tai jis buvo 
jai nusikaltęs ir jis turėjo įrodyti jai savo meilę, ištikimybę, 
pasistengti padaryti ją laimingą. Argi ne taip? Taip, 
tikrai. Ji taip manė tuomet, ji neabejojo savo teisumu 
ir vėliau, iki tos baisios minutės, kai Matjė de Pramas 

jai pranešė, kas įvyko Dižone. Visa tai įvyko vieną 
liepos dieną, kai ji šiame vešliame sode džiaugėsi, kad 
po širdimi nešioja jo sūnų, ir guodėsi viltimi pamatyti, 
kaip vieną gražią dieną jis ateina čionai. 

Karčios mintys be paliovos kamavo ją. O jei ji būtų 
sutikusi apsigyventi Selonžė ir laikytis jai primesto 
gyvenimo būdo? Ar tuomet kas nors būtų pasikeitę? 
Ar jis būtų likęs su ja? Protas Fjorai kuždėjo, kad ir 
tuomet Filipo likime jos vieta būtų buvusi ta pati, kurią 
jis jai iš anksto buvo skyręs, kad jis nebūtų atsisakęs 
tos beprasmės kovos dėl Burgundijos nepriklausomybės, 
kuri tebuvo iliuzija, ir kad jam vis tiek nebūtų pavykę 
išvengti ešafoto. 

Ešafotas! Senas akmens ir medžio griozdas, pirma 
sugėręs jos tėvų, o paskui - mylimo žmogaus kraują. 
Gal tai prakeiksmas? Nejaugi visi, kurie jai brangūs, 
turi būti paaukoti bausmės vykdymo priemonei? Jei ji 
būtų stipriau apkabinusi Filipą, gal būtų pasisekę sulaikyti 
jį šalia savęs, sukliudyti jam pasitikti tokį Žiaurų savo 
likimą ir beprasmę mirtį! 

Nors “Žiemų apraizgytas namas" buvo nuošalus, gandai 
retsykiais pasiekdavo ir jį: tai Peronelė grįžta iš turgaus 
su naujienomis, tai Floranas ką nors išgirsta mieste. 
Taip buvo sužinota, kad rugpjūčio aštuonioliktąją Gente 
Marija Burgundė susituokė su Maksimilianu. Vieną gražią 
dieną ji taps Vokietijos imperatoriene ir jai nebereikės 
Burgundijos, kuri ir taip jau buvo atplėšta nuo jos dėl 
neišmintingo velionies hercogo elgesio. Filipas mirė dėl 
nieko, visai veltu, net ne dėl idėjos. Su istorija 
nekovojama, bet jis nenorėjo tuo tikėti, - jis tenorėjo 
išsaugoti savo princesei senąjį jos palikimą. Fjora nė 
pati nebežinojo, ko labiau nekenčia - Marijos, kuri 
nusiuntė Filipą į tikrą mirtį, ar Dižono gubernatoriaus, 
- kokia gi jo pavardė? De Kraonas? - pasirašiusio jo 
mirties nuosprendį. 

Tik šalia sūnaus Fjora laikinai nusiramindavo ir 
užmiršdavo liūdnas mintis. Mažylis buvo nuostabus. 
Marselinos pienas, atrodo, buvo jam naudingas, jis turėjo 
užaugti didelis ir stiprus. Matyt, vaikas bus malonaus 
būdo: jis daug čiauškėjo, mažai verkė, galima sakyti, 
beveik neverkė, nes jo akys, vis dar neaiškios spalvos, 
likdavo sausos net kai pykdavo. Fjora dievino mažylį. 
Kai ji laikydavo jį ant rankų ir pirštų galiukais glostydavo 
mažutę jo galvytę, apaugusią švelnučiais rusvais pūkeliais, 
ją užliedavo tokia meilės banga, kad užmiršdavo savo 
kančias. Ji dar truputį užtruko prie rožių pavėsinės, kuri 
jai buvo tarsi šiaudas skęstančiajam, - jo griebėsi, kad 
neišprotėtų. Tačiau einant tolyn nuo pavėsinės liūdnos 
mintys vėl apniko ją. 

Jau buvo skinamos vynuogės, kai grafystė staiga atgijo. 
Plesi pilis, atrodė, snūduriavusi, kol nebuvo šeimininko, 
vėl pagyvėjo. Tarnai iš pagrindų viską tvarkė ir ruošė 
maisto atsargas, su įsakymais atvykdavo pasiuntiniai, vienas 
po kito važiavo vežimai su baldais, - žodžiu, Liudvikas 
XI turėjo grįžti. 

O jau kai atgabeno išrinktą karaliaus "mėgstamą 
koplyčią, su kuria jis niekuomet nesiskirdavo, visi suprato, 
kad ir jis pats yra kažkur netoli. Iš tikrųjų, netrukus 
gasklico gandas, kad jis lankosi Ambuaze, pas karalienę 
arlotę, savo žmoną. Ji gyveno ištaigingoje savo pilyje 
ant kalvoto Luaros kranto, ten jai labiau patiko negu 
Plesi. Tačiau karalius niekuomet neužtrukdavo ten ilgai, 
ir įprastoje vietoje įrengus koplyčią, po dviejų dienų 
nuaidėjo sidabriniai trimitai, paskelbę, kad jis grįžta. 

Tą vakarą pirmą kartą po sūnaus gimimo Fjora 
nutraukė tylėjimą ir užuot po vakarienės ėjusi į savo 
kambarį, kaip seniau darydavo, liko salėje ir paprašė 
Leonardą taip pat pasilikti. Vakaras buvo vėsokas, ir 
Floranas židinyje užkūrė visą glėbį pušų šakų. Jos 
linksmai traškėjo, visoje didžiulėje salėje skleidė malonų 

sakų kvapą. Jaunoji moteris kurį laiką susimąsčiusi žiūrėjo 
į ugnį, o paskui pakėlė savo liūdnas akis į Leonardą. 

- Iš anksto prašau jus atleisti man, brangioji Leonarda, 
už viską, ką ketinu daryti. Patikėkite, prieš ryždamasi 
tam, daug svarsčiau. Kol karaliaus nebuvo, turėjau laiko, 
bet dabar, kai jis grįžo, nebegaliu delsti. 

- Nežinau, Fjora, ką norite pasakyti, tačiau, be abejo, 
man labai svarbu tai, kad jūs pagaliau su manimi 
kalbatės. Ilgas jūsų tylėjimas man kėlė nevilį. Man 
atrodė... kad aš jums nieko nebereiškiu, - juk jūs 
nebepatikėjote man savo sielvarto... 

Jos balsas trūkčiojo nuo tramdomų ašarų. Senmergė 
narsiai užgniaužė jas, tačiau viena ašarėlė vis dėlto 
išriedėjo iš jos skaisčiai mėlynų ir, atrodė, amžinai jaunų 
akių. Fjora uždėjo ranką ant savo ištikimosios draugės 
rankos. 

- Ką jums galiu pasakyti, ko jūs pati nežinotumėte? 
Priešingai, esu jums dėkinga, kad leidote man tylėti. Aš 
nieko nebūčiau išgirdusi, tik savo sąžinės graužimą ir 
vidinį sielvarto balsą. 

Šie žodžiai neapsakomai papiktino Leonardą, o visas 
jos liūdesys beregint išgaravo. 

- Taip ir Žinojau, kad tuo baigsis! Sąžinės graužimas! 
Bet kodėl? Tik dėl to, kad neleidote mesirui Filipui 
uždaryti jūsų Selonžė? Juk jis pats neilgai ten būtų 
ištvėręs ir vėl būtų puolęs į mūšį. O gal norite pasakyti, 
kad taip pasielgusi būtumėte užkirtusi kelią tiems baisiems 
įvykiams arba kad būtumėte mažiau nelaiminga, jei dabar 
gyventumėte ne čia, 0 jo pilyje? 

- Žinoma, aš nieko nebūčiau galėjusi padaryti, tačiau 
būčiau Selonžė, kaip jis norėjo, - štai koks skirtumas. 
Supraskite, Leonarda, mano vyrą nužudęs žmogus - 
Dižono gubernatorius, jis veikė karaliaus vardu... aš 
tiesiog neturiu teisės auklėti savo sūnaus name, 
padovanotame to paties karaliaus. 


270 


- O Viešpatie! - suvaitojo senmergė persimainiusiu 
veidu. - Nejaugi dabar pasakysite, kad leisitės vykdyti 
dar vieną beprotišką savo keršto planą? Nejaugi jūs vėl 
norite to baisaus, alinančio klajokliško gyvenimo, kurį 
gyvenome pastaruosius dvejus metus? Viešpaties, kuris 
dabar mane girdi, akivaizdoje prisiekiu, kad nebepakelsiu 
to! Taip, nebegaliu! 

Šisyk ji vis dėlto užsidengė drebančiomis rankomis 
veidą ir ėmė raudoti. Nusiminusi, kad privertė ją taip 
kentėti, Fjora atsiklaupė šalia, kaip darydavo vaikystėje 
nusikaltusi, ir suėmė jos rankas. 

- Nusiraminkite, mano širdele, - pasakė ji švelniai, - 
prisiekiu viskuo, kas man šventa, jog mintis apie kerštą 
nebuvo atėjusi man į galvą ir kalbu ne apie tai. Žinau, 
kad dėl mano kaltės daug kentėjote, ir dabar gailiuosi 
dėl to. Paguosdama jus noriu priminti, kad iki galo 
neįgyvendinau paskutinio savo sumanymo. Kaip ir 
Demetrijas! Viešpaties Dievo girnos mala lėtai, bet gerai, 
o mes tesame smiltelės, nors kiekvienas kupinas puikybės! 
Aš nebekeršysiu, brangioji Leonarda, niekuomet! 

- Nejaugi? 

- Jūs manimi netikite? O taip, žinoma, juk ką tik 
prašiau jus dovanoti man už tai, ką ateityje padarysiu. 
Bet tai - tik dėl to, kad žinau, kokia laiminga esate 
čia, kaip prisirišote prie šio namo, - beje, ir aš prie 
jo prisirišau. Deja, viso to teks atsisakyti. Prašau jus, 
supraskite mane, net jei ir nepykstu ant karaliaus dėl 
nuosprendžio, apie kurį jis turbūt nieko nežino, vis tiek 
ponas de Kraonas teisė jo vardu. Likti čia - vadinasi, 
tylomis sutikti su tuo, kas įvyko. Vėliau mano sūnus 
priekaištaus man dėl to. 

Fjora atsistojo ir lėtai pavaikštinėjo palei židinį, 
susikišusi rankas į plačias rankoves. Leonarda stebėjo ją 
beveik apimta nevilties. Ji nužvelgė viską, kas buvo 
aplink, ir jai sugėlė širdį: ji suprato, kad visa tai buvo 

jai brangu ir kad ji tikėjosi čia praleisti paskutines savo 
gyvenimo dienas. Pagaliau ji tarė: 

- Aš jūs nemanote, jog auklėsite savo vaiką taip, 
kad jis mylėtų Burgundiją ir nekęstų Prancūzijos? 

- Ne. Žinoma, ne, tačiau... 

- Kai jam sukaks dvidešimt metų, Burgundija taps 
Prancūzijos provincija. Karaliaus Liudviko turbūt nebebus 
šiame pasaulyje, liks jo sūnus, ir jis valdys, 0 jūsų sūnus 
bus vienas iš jo valdinių. Nejaugi norite nuo šiol jį 
įtraukti į maištininkų stovyklą, kurios, tarp mūsų kalbant, 
beveik nėra? Ne paslaptis, kad buvę hercogo Karolio 
valdiniai dabar turi rinktis arba Prancūziją, arba Vokietiją. 
Jis privalote pagalvoti apie jo ateitį. Tačiau kokia bus 
ta ateitis, jei jūs, grąžindama karaliui jo dovaną, jį 
įžeisite? 

- Karalius - išmintingas žmogus. Esu įsitikinusi, kad 
jis supras mane. Visai neatrodys keista, jei savo sūnų 
nuvešiu į Selonžė. 

- O jūs manote, kad Selonžė pilis tebestovi? 

Fjora stabtelėjo ir suglumusi pažvelgė į Leonardą. 

- O kodėl ji turėtų nestovėti? 

- Todėl kad visose pasaulio šalyse žmogaus, nuteisto 
mirties bausme apkaltinus dalyvavimu maište, turtas tampa 
karaliaus nuosavybe, O visi jo gynybiniai įtvirtinimai 
nugriaunami. Gali būti, kad pilis jau sugriauta. Kas bus, 
jei paaiškės, kad mūsų mažasis Filipas neturi nieko, tik 
šią sodybą, kurią jūs dabar taip neapdairiai norite 
grąžinti? 

- Jūs užmiršote, kad Anjolo Nardi dėka mano 
paveldėtas turtas man duoda nemažai pajamų? O tai 
reiškia, kad jis turės bent jau solidų kapitalą! 

- Per mažai tokiam žymiam sinjorui, koks jis turi 
teisę būti. Užuot rytoj sviedusi karaliui Liudvikui į veidą 
savo dokumentus, suteikiančius teisę valdyti pilį, gal 
geriau įteikite jam skundą? Juk jis jums jau įrodė, kad 
galite pasitikėti juo ir kad jis yra jūsų tikras draugas. 

Beje, jūs ką tik pasakėte, kad jis - išmintingas žmogus... 
Bet prašau jūsų, jokiu būdu neužmirškite, ką mums per 
paskutinį apsilankymą pasakė mesiras de Kominas: jis 
pasikeitė ir dabar, atrodo, karas, kuriuo seniau dygėjosi, 
teikia jam malonumo. Jis net ištrėmė vieną protingiausių 
savo patarėjų... 

- Į Puatjė? Tai nėra baisi tremtis. 

- Be abejo, tačiau juk ponas d'Aržantonas ketino 
netrukus grįžti, o mes vis dar nieko apie jį nežinome. 
Venkite įžeisti karalių, Fjora! Niekas nežino, kas glūdi 
jo sielos gelmėse. Be to, kur jūs sumanėte važiuoti, 
juk čia pat žiema! Tiesiai į Selonžė? 

- Ne, ne visai. Iš pradžių - į Paryžių, pas mūsų 
draugus Nardi, kurie, esu įsitikinusi, mielai priims mus 
ir kurie... 

- Ir kurie galbūt nebus labai svetingi, jei mes netikėtai 
juos užgriūsime, ir dar, galimas dalykas, kaip tremtinės? 
Kur mes tuomet važiuosime su keleto savaičių kūdikiu 
ant rankų? Šie namai - jūsų, Fjora, ir jūs neturite kitų! 
Pagalvokite apie tai. 

- Jūsų logika geležinė, Leonarda, ir gali būti, kad 
jūs teisi, tačiau aš tarsi jaučiu, kad Filipas, dabar būdamas 
ten, veja mane iš čia. Aš taip ir girdžiu, kaip jis šaukia 
man iš ten, kad mano ir sūnaus vieta negali būti prie 
karaliaus, kurio jis nekentė. 

- Dabar būdamas ten? Ką jūs galite žinoti apie norus 
tų, kurie paliko šią žemę? Pavyzdžiui, man atrodo, kad 
pirmiausia reikia pagalvoti apie malonę ir visų mūsų 
nuodėmių atleidimą. Elkitės kaip nogje, mano ėriuk, 
kalbama apie jūsų ir jūsų vaiko gyvenimą, o aš visuomet 
esu pasirengusi sekti paskui jus ten, kur, jūsų manymu, 
reikia, - kad tik būčiau greta jūsų. Tačiau neužmirškite, 
kad dar yra šaunioji Peronelė ir jos vyras. Jie jau 
prisirišo prie mažojo Filipo. Jūs padarysite juos 
nelaimingus. 

Tą naktį Fjora nemiegojo. Ji vis galvojo apie tai, ką 
jai pasakė Leonarda, tačiau taip ir neįstengė priimti 
tinkamo sprendimo. Žinoma, Leonarda buvo visiškai teisi, 
tačiau jai ramybės nedavė viena įkyri mintis: likti čia 
reikštų išduoti Filipo atminimą. Fjora turėjo pagrindą 
sau priekaištauti, čia nieko nebepakeisi. Todėl ji tvirtai 
nusprendė būti diplomatiška ir gero draugo Liudviko XI 
nepaversti aršiu priešu. 

Ji ketino vykti į Plesi rytą, maždaug tą valandą, kai 
baigiasi mišios ir karalius išeina iš bažnyčios. Tačiau tuo 
momentu, kai ji buvo pasirengusi keliauti, pasigirdo šunų 
lojimas ir trimitai, paskelbę medžioklės pradžią. Taigi, 
vos grįžęs namo, valdovas užsiėmė tuo, kas jam tapo 
tikra aistra. Nevertėjo rizikuoti ir trukdyti jam, nes 
tuomet sugestų jo nuotaika. 

Tik po pietų jai pavyko įgyvendinti savo planą. Apsivilkusi 
juodą aksominę suknelę, užsidėjusi aukštą pasidabruotos 
medžiagos galvos apdangalą, prie kurio buvo pritaisytas 
gedulingas muslino šydas, ji atsisėdo ant mulo. Paskui ją 
jojo geriausiais savo rūbais vilkintis Floranas. Jie pasuko 
pilies link ir pasiekė vadinamąjį Pavė - dideliais akmenimis 
grįstą kelią. Jis ėjo iš Tūro į karaliaus pilį. Jei medžioklė 
pasisekė, jaunoji moteris bus maloniai priimta. Šiaip ar taip, 
visai suprantama, kad reikia pasveikinti sugrįžus; karalių. 
Išjodama Fjora nė nepasuko galvos į išėjusių jos palydėti 
Leonardos ir Peronelės pusę, kad nematytų jų. Peronelė 
ant rankų laikė mažylį Paraudusios jos akys - be abejo, 
Leonarda jai nušvietė padėtį - taip prislėgė Fjorą, kad ji 
pasiekusi pirmą Plesi le Tūro tvirtovės įtvirtinimų liniją, 
įtempė vadeles ir vos nepasuko atgal. Ją kankino mintis, 
kad šaunūs žmonės dėl jos kaltės daug prisikentėjo. Tačiau 
Fjora buvo įpratusi iki galo vykdyti savo sumanymus, todėl 
neilgai dvejojusi, vis dėlto prijojo prie paradinio įėjimo - 
dviejų dantytų bokštelių, kuriuos saugojo škotų gvardijos 
šauliai. Niekam nebuvo paslaptis, kad Fjorą su seržantu 
Duglu siejo sena tvirta draugystė, todėl kareiviai, kai ji ėjo 

pro šalį, nesulaikė jos - jie sutiko ją  džiugiai 
sveikindamiesi ir susižavėję šypsodamiesi. Užpakaliniame 
kieme virė darbas - buvo kraunama ką tik atgabenta 
valdovo manta. Vienoje rūmų pusėje, ten, kur buvo 
apgyvendinti gvardiečiai, lakstė įsakymus vykdantys pažai. 
Tarnaitės nešė prie tiltelių skalbti baltinius. Truputį į 
vakarų pusę, prie nedidelės, Švenčiausiajai Mergelei Kleri 
skirtos koplytėlės, kurią karalius vadino savo “nuostabiąja 
dama", taip pat savo “mažąja drauge“, nes ją mėgo 
labiausiai iš visų, kareiviai saugojo didelį kvadratinį 
“Karaliaus teisingumo“ bokštą, stovėjusį truputį toliau 
nuo sienų. Jie šildėsi vakaro saulėje ir žaidė kauliukais. 
Kitoje rūmų pusėje buvo dar viena bažnyčia, skirta 
šventajam Motiejui. Į ją eidavo pilies gyventojai, kartu 
čia buvo pilies teritorijoje įsikūrusio nedidelio vienuolyno 
koplyčia. Buvo laikoma, kad bažnyčia yra kaime, tačiau 
pats kaimas, viskuo aprūpindavęs karaliaus svitą, buvo 
apjuostas gilių griovių su vandeniu, 0 per juos buvo 
permestas pakeliamasis tiltas. 

Karaliaus pilis, stūksanti labiau į kairę nuo pagrindinio 
įėjimo į tvirtovę, buvo didžiulis statinys su grakščių arkų 
galerija - jos laikė statulomis apjuostą terasą, į kurią 
išėjo langai su dvigubais impostais. Didžiulį skalūninį 
stogą gyvino dailūs stoglangiai su smailais frontonais ir 
vinjetėmis. Jie įmantriai puošė ir tarsi užbaigė karaliaus 
rūmus, kurių niekaip nebuvo galima palyginti su karaliaus 
priešų  skleidžiamais niūriais pasakojimais apie juos. 
Aštuoniakampis bokštas su aukšta sargybine buvo 
paradinių laiptų viršuje. Iš vidaus bokštas kartu buvo ir 
įėjimas į nuostabiuosius karaliaus parkus ir sodus. Vanduo 
čia patekdavo švininiais ir moliniais vamzdžiais, sujungtais 
su La Karo fontanu. Tačiau šiame kieme, kaip ir aname, 
buvo šulinys ir arklių girdykla*. 


* Čia remiuosi Silveno Livernė aprašymu. Jo veikalas “Karaliaus 
Liudviko XI laikų bokštai" man labai padėjo parašyti šią knygos dalį 
(aut. past.). 

Ne taip kaip kieme su ūkiniais pastatais, čia buvo 
rami, tyli, beveik nuošali vieta. Būdamas Plesi, karalius 
labiausiai vertino ramybę, taip reikalingą apmąstymų 
valandomis. Ant laiptų tebuvo du sargybiniai, ir Fjora, 
ieškojusi Mortimero, jau norėjo jų klausti, kur šis yra, 
bet pamatė Etjeną le Lu, ėjusį per kiemą. Pažinęs 
jaunąją moterį, jis priėjo ir galantiškai nusilenkęs 
pasisveikino. 

- Mūsų valdovas rytą išvyko į medžioklę, dona Fjora. 
Todėl čia jo nerasite. 

- Žinau. Girdėjau, kaip jis išvyko, bet manau, jau 
turėtų greitai grįžti. Kaip tik dėl to ir atvykau, kad 
palaukčiau jo. Noriu pasisveikinti su juo ir sužinoti, kaip 
jo sveikata. 

- Turint galvoje, kaip jis išvargo per pastaruosius 
mėnesius, jo savijauta yra puiki. Beje, jūs ir pati galėjote 
tai pastebėti: vos atvažiavo - tučtuojau į medžioklę. Jau 
senokai jis neturėjo to malonumo. Tačiau jums patariu 
grįžti namo, nes karalius šiandien negrįš. 

- Vadinasi, jis toli nuo čia? 

- Taip, gana toli. Jis medžioja miške netoli Lošo 
miestelio. Šią naktį praleis ten savo pilyje. Net gali būti 
taip, kad jis dar keletą dienų užtruks, jei tik šunininkai 
gerai padirbėjo. 

Lošas! Šis vardas Fjorai nuskambėjo kaip mirties 
aidas. Juk kaip tik į tą tvirtovę nugabeno Matjė de 
Pramą, belaisvį narve, ir galbūt medžioklė - tik pretekstas. 
Gal karalius ten nuvyko norėdamas jį apklausti? Ji 
žinojo, kad ten yra ir daugiau kalinių, tarp jų - tėvas 
Ignasijus Ortega, Kastilijos vienuolis, su didžiausia 
neapykanta persekiojęs jį. Tai jam Sanlise ji paskutiniu 
momentu sutrukdė nužudyti Liudviką XI. Jis, kaip ir 
kiti į jį panašūs, buvo išsiųstas išpirkti kaltės į Lošą. 
Ten buvo laikomas ir kažkoks kardinolas, kurio vardo 
Fjora neprisiminė. Atrodė, kad karalius Lošą pavertė 
savo abejotino teisingumo vykdymo centru. Su žmonėmis 

ten buvo elgiamasi prasčiau negu su gyvuliais; ispanų 
vienuolio likimas mažai domino Fjorą, o kai prisimindavo 
jaunąjį ginklanešį, sukaustytą grandinėmis,  šventiškai 
apgirtusios minios įžeidinėtą, jai skaudžiai sugeldavo širdį. 

- Man reikia pasikalbėti su karaliumi! - pasakė ji 
pagaliau. - Ar nebus geriau, jei ir aš nuvyksiu į Lošą? 

Kamerdineris net išpūtė akis iš nuostabos: 

- Vykti... į Lošą? 

Jis nebegalėjo kalbėti, nes žemai nusilenkė. Tačiau 
jo mintį išsakė kažkoks jaunas ir švelnus balsas: 

- Tai būtų beprotybė, jei tik leisite man pareikšti 
savo nuomonę, madam. Karalius niekuomet nieko ten 
nepriima, nes ten laikomi politiniai kaliniai. O jei kas 
nors išdrįs nepaisyti šio draudimo, tai užsitrauks jo pyktį. 
Ar norite tai pati patirti? 

Tai buvo vaiko balselis, visai jaunutės mergaitės, kokių 
trylikos ar keturiolikos metų; už jos stovėjo kaip rūmų 
dama apsirengusi aukšta moteris, sunėrusi ant pilvo 
rankas, be galo pasitikinti savimi. Apie mergaitę Fjora 
su gailesčiu pamanė, kad dar niekuomet nėra mačiusi 
negražesnės paauglės... ir kartu oresnės. Ji vilkėjo ryškiai 
mėlyno aksomo suknelę, išsiuvinėtą smulkiais sidabriniais 
lelijos žiedeliais, su ja jos pečiai atrodė nelygūs, o kūnas 
- atgrasus. Jos veidas, kuriame išsiskyrė per daug stambi 
nosis, liūdna burna ir truputį išsprogusios akys, visai 
nesiderino prie šio liesučio kūnelio ir atrodė, kad 
priklausė suaugusiai moteriai. 

Dėmesį traukė tik liūdnas jos rudų akių žvilgsnis, 
spinduliavęs romumą ir kažkokią vidinę šviesą. Sios 
mergaitės apstulbinta ir nežinodama, ką sakyti, Fjora 
kurį laiką dvejojo ir svarstė, kaip jai elgtis, 0 mergaitę 
lydėjusi dama rūstokai pasakė: 

- Nusilenkite, madam! Madam Žana Prancūzė, Orleano 
hercogienė, suteikė jums garbę ir kreipėsi į jus! 

Sumišusi Fjora tuoj pat žemai nusilenkė. Vadinasi, 
šis vaikas - jauniausia karaliaus duktė, ta pati, su kuria 

susituokti pernai jis privertė savo giminaitį jaunąjį Orleano 
hercogą. Kaip jis ciniškai pareiškė kalbėdamasis su vienu 
artimiausių savo giminaičų, šios sąjungos jis siekė dėl 
tos paprastos priežasties, kad jauniesiems sutuoktiniams 
"nereikės maitinti savo vaikų". Šiaip ar taip, jis turėjo 
padaryti galą konkuruojančiai Kapetingų giminės šakai. 

Peronelė smulkiai papasakojo tą istoriją smarkiai 
dūsaudama, ir jos klausytojams net buvo sunku suprasti, 
ko labiau ji gailėjo: jaunojo Orleano hercogo, apie kurį 
buvo šnekama, kad yra gražus, nepalyginsi su ta vargšele 
nedailia žmona. Jos net karališkas kraujas neišgelbėjo 
nuo didžiausio pažeminimo - būti prievarta atiduotai 
jaunuoliui, kurį, pasak gandų, nuoširdžiai mylėjo. Vaikystę 
ji praleido Bero, Linjero pilyje, kur niekas, net motina, 
nelankė jos. Po sutuoktuvių ją vėl išvežė į pilį, kur ja 
rūpinosi sutuoktiniai De Linjerai, - tie patys, kurie ją 
išauklėjo*. Karaliaus kambariuose ją matydavo labai retai, 
ji nemėgo ten būti, nes žinojo, kad nėra pageidaujama. 

- Madam, - tyliai tarė Fjora, - maldauju jūsų didenybę 
atleisti už mano nežinojimą. O dėl karaliaus, mūsų 
valdovo, pykčio, tai patikėkite, aš jo bijau kaip ir visi, 
tačiau turiu jam pranešti tokius svarbius dalykus... 

- Kad esate pasirengusi nekreipti dėmesio į viso 
pasaulio ir net į jo didenybės pyktį? Ar nepasakytumėte 
man, kas jūs esate? Jei su jumis jau buvau susitikusi, 
prisiminsiu jus, juk esate nepaprastai graži. Jūs turbūt 
užsienietė? 

- Aš iš Florencijos, madam. Esu Fjora Beltrami ir... 

- Ak! Žinau, kas jūs! Man apie jus pasakojo! - 
sušuko Žana žaviai šypsodamasi. Šypsena nušvietė negražų 
jos veidą, ir ji vėl tapo panaši į vaiką, kuo jai ir tiko 


* Jaunasis hercogas vėliau tapo karaliumi Liudviku XII ir per garsųjį 
ištuokos procesą atsisakė Žanos. Jis susituokė su Ana Bretone, o 
Žana tapo vienuole ir įkūrė vestalių ordiną. Popiežius Pijus XII 
kanonizavo ją šventąja Žana Prancūze. 

būti tokių metų. - Karalius, mano tėvas, labai vertina 
ir jus, ir jūsų draugystę. Tačiau... jums gedulas? 

- Taip. Aš gedžiu savo vyro grafo Filipo de Selonžė, 
kuriam prieš du mėnesius Dižone buvo įvykdyta mirties 
bausmė už dalyvavimą maište. Jis buvo... artimas velionies 
hercogo Karolio draugas. 

- O! Atleiskite, jei jus įskaudinau, jūs turbūt labai 
nelaiminga. Tai jūs gyvenate Rabodjero pilyje? 

- Taip. Ir norėjau jo didenybės leidimo grąžinti tą 
pilį. Man gimė sūnus ir... 

- Nieko nebeaiškinkite. Manau, kad viską supratau. 
Deja, neturiu didelės įtakos ir negalėsiu jums kuo nors 
padėti. Viena tegaliu pasiūlyti - patarimą, jei, žinoma, 
jį išklausysite. 

- Būsiu jums dėkinga, madam. 

- Neprieštaraukite dabar mano tėvui! Po šio sunkaus 
žygio dėl šiaurės žemių prijungimo jis pasidarė dar 
ūmesnis negu pirmiau. Juk matote: jis nė keleto valandų 
nenustygsta vietoje. Palaukite, kol apsiramins ir vėl atgaus 
aiškų protą... ir ypač išmintį Po keleto dienų viskas 
susitvarkys, ir jūs galėsite su juos pasišnekėti. Tačiau 
maldauju jus: būkite atsargi. 

- Kodėl? 

- Todėl kad jūsų prašymas, be abejo, įžeis jį. Jau 
yra buvę, kad jis atsiėmė dovanas iš tų, kurie apgavo 
jį, bet, man regis, dar niekas niekuomet pats, savo noru 
nėra grąžinęs jam dovanos. Jis gali to neįvertinti. 
Neskubėkite ir pasinaudokite atsiradusiu laiku, kad truputį 
pamąstytumėte! 

- Aš jau daug mąsčiau apie tai, madam. 

- Tokiu atveju telieka pasikliauti Dievu, tegul jis 
atves jus į protą. O aš melsiuos už jus. - Nelaukdama, 
kol Fjora padėkos, mažoji princesė jau ėjo tolyn keista 
nelygia eisena, staiga ji apsigalvojo: - Aš ketinau grįžti 
į Linjerą rytoj, bet, jei man pažadėsite neskubėti, pabūsiu 
čia dar keletą dienų. 

- Jūsų didenybe, jūs norite man padėti? 

- Aš jau jums sakiau, kad neturiu didelės įtakos, bet 
ir ją norėčiau jums panaudoti. Grįžkite namo ir nieko 
nedarykite, kol neatsiųsiu žmogaus pakviesti jūsų. 
Pažadate? 

- Pažadu... tačiau nežinau, kaip man jums... 

- Ne! Nedėkokite man. Priešingai, tai aš turiu jums 
dėkoti. - Buvo aišku, kad Fjora nieko nesuprato, todėl 
Žana tuoj pat pridūrė kerinčiai šypsodamasi, ir ta šypsena 
vertė užmiršti, kokia ji negraži: - Jūsų dėka supratau, 
kad galima būti nuostabiai kaip diena, bet labai 
nelaimingai. Kai norėsiu verkti, prisiminsiu jus! 

Savo maža ir trapia kaip paukščio kojytė rankute 
Žana palietė Fjoros ranką, o ši žemai nusilenkė beveik 
paliesdama keliu grindis. Paskui, paėmusi už rankos 
madam de Linjer, ji pasuko į vidinį kiemą. Sargybiniai 
tarpduryje sveikino ją pagal etiketą. Fjora matė, kad ji 
nuėjo į Svenčiausiosios Mergelės Kleri bažnyčią. 

- Visuomet įsivaizdavau, - pasakė Floranas nulydėdamas 
ją žvilgsnių, - kad princesė yra graži aukšta dama, 
puošniai apsirengusi, išsipusčiusi brangakmeniais. Kas 
galėjo pamanyti, kad karalius turės tokią bjaurią dukrą. 

- Prikąskite liežuvį! Pats nežinote, ką šnekate! Bjauri? 
Jei jos toks giedras žvilgsnis ir nuostabi šypsena, už 
kurią švelnesnės nerasite visame pasaulyje? Ne, esu 
įsitikinusi, kad viską regintis Viešpats yra kitokios 
nuomonės! Mes grįžtame. 

Leonarda su Peronele, išlydėjusios šeimininkę, dabar 
žiūrėjo, kaip ji grįžta. Sužinojusios, kad Fjorai nepavyko 
susitikti su karaliumi, jos vos ne vos nuslėpė savo 
džiaugsmą. Žinoma, keletas dienų - ne kažin kas, bet 
vis tiek viskas atsitolina. Kaip gerai, kad ji sutiko jaunąją 
Orleano hercogienę! Fjora davė žodį nieko nedaryti, kol 
ši neleis. Leonarda atkuto. 

- Kažkas man kužda, kad mes dar ilgai gyvensime 
šiame mielame name, - pasakė ji Peronelei. - Labai 

tikiuosi, kad mūsų valdovas sugebės įtikinti Fjorą 
neišvažiuoti, ir mes kartu praleisime dar daug puikių 
vasarų ir žiemų. 

- Jūs manote? 

- Taip, esu įsitikinusi. Tik dėl vieno dalyko būgštauju 
- kad mūsų jaunoji šeimininkė savo ūmumu nesupykdytų 
karaliaus. Vis dėlto manau, kad dabar viskas susitvarkys, 
mes liksime čia ir būsime visi drauge. 

Vargšė Leonarda! Kaip dažnai ji prisimins šiuos savo 
žodžius vėliau, ilgomis tamsiomis nemigos naktimis, 
skirtomis jai kaip tik šią žiemą, kuri žadėjo būti tokia 
nerūpestinga. 

Grįžusi iš Plesi, pavargusi Fjora užsnūdo savo lovoje 
po raštuotu brokatiniu baldakimu. Ji išgėrė puodelį 
daržovių sultinio ir pažiūrėjo, kaip Marselina krūtimi 
maitina mažąjį Filipą. Nuėjusi į savo kambarį, ji nieko 
nekvietė, kad padėtų nusirengti. Jau ne pirmą kartą ji 
jautė poreikį pabūti viena, kas taip liūdino Leonardą. 
Jai buvo nemalonu vien pagalvoti, kad reikės šnekėtis, 
klausyti arba atsakinėti. Tokiomis minutėmis jai atrodė, 
kad ją kaip šiaudelį sviesdavo ant audringų bangų nė 
nepaklausę, ko gi jai norėtųsi. Dabar jai nieko kito 
neliko kaip pamėginti truputį pailsėti, ir, greitomis 
nusimetusi rūbus, ji šmurkštelėjo po švaria, irisais maloniai 
kvepiančia antklode. Pro langą į jos kambarį jau smelkėsi 
naktis, skleidusi vakaro vėsą, pranašavusią, kad netrukus 
prasidės ruduo. Jos pilka migla apgaubė spalvingą kilimą, 
patiestą ant plokštėmis išklotų grindų. 

Fjora neleido užkurti jos kambaryje židinio, nors jis, 
beje, kaip ir visi kiti namų židiniai, visuomet buvo 
paruoštas, - ji leido uždegti tik naktinę lempelę 
galvūgalyje. Jai nesinorėjo skaityti, nors greta gulėjo 
Platono kalbų tomelis, pamėgtas dar vaikystėje. Kam jai 
senovės graikų išmintis, jei ji gyvena atkampioje sodyboje 
tarp upės ir miško, O jos širdis ir protas plaukia 
pasroviui ir nežino, kur geriau pasukti? Atgijęs vakaro 

brizas, pūtęs į atidarytą jos langą, atnešė šlapių lapų, 
nukritusių sode po lietaus, kvapą. 

Namuose pamažu nutilo įprasti garsai. Fjora girdėjo, 
kaip Floranas prinešė vandens iš šulinio kieme, kad 
rytą, kai Peronelė įkurs ugnį, jis būtų jau paruoštas. 
Paskui pasigirdo Etjeno žingsniai - jis apėjo paskutinį 
ratą, švilptelėjo šunims ir nuėjo ilsėtis į ūkinį pastatą 
šalia kelio. Girdėjosi, kaip Peronelė uždarinėja visas duris 
ir užstumia sklendes. Antrame aukšte garsiai sugirgždėjo 
mediniai laiptai: tai Peronelė ėjo į savo kambarį. Po 
kurio laiko pasigirdo lengvesnis girgždėjimas - tai Floranas. 
Pagaliau girgžtelėjo jos durys - Leonarda užsuko įsitikinti, 
kad Fjora miega. Gretimame kambaryje suknerkė mažylis, 
ir Marselina, jį ramindama, tyliai paniūniavo keletą senos 
lopšinės taktų, o paskui Fjora išgirdo, kaip nuo žindyvės 
kūno svorio sugirgždėjo lova. Pagaliau viskas nurimo, 
namas užmigo, dabar vietoje jo garsų girdėjosi nakties 
garsai, sklidę iš aplinkinių pievų ir laukų. Visur buvo 
savo tvarka, kiekvienas nakčiai pasiimdavo savo rūpesčių 
ir darbų naštą, kurią perkeldavo į kitą dieną. Tik Fjorai, 
nors ji iš visų jėgų stengėsi, nebuvo ko nešti. Kaip 
būtų gera viską užmiršti, užmiršti tas sunkias pareigas, 
kurios jai teko kaip našlei ir kurias vykdyti reikalavo 
garbės kodeksas - garbės vadintis tuo vardu. Dabar ji 
nebeturi teisės likti tokia, kokia buvo, - tiesiog labai 
jauna moteris, kuriai dar nėra nė dvidešimties, kuri 
gimusi mylėti, bet kuri niekuomet nebepatirs nei 
švelnumo, nei palaimos, kuriai tebesinorėjo gyventi, nors 
jos siela buvo mirusi ir ji visai nebeturėjo stiprybės. Ji 
nebeturi ko laukti iš gyvenimo - juk jame nebėra Filipo, 
nėra jo juoko, jo rankų, jo lūpų, jo kūno, kurio 
glamonėjančią jėgą ir švelnumą ji vis dar jaučia, tereikia 
užsimerkti... 

Ji vėl pagalvojo apie mirtį Nuo tada, kai buvo 
sutikusi Matjė, ši mintis labai dažnai ateidavo jai į galvą, 
o tą vakarą ji lindo dar įkyriau negu visuomet. Jei 

Fjora dingtų, tai tie, kuriuos ji myli ir kurių gyvenimas 
dar nespėjo iš jos atimti, galėtų ir toliau gyventi šiame 
name, kur jiems visiems taip gera. O ją palaidotų saloje 
prie Sen Komo vienuolyno, pašventintoje žemėje. Ir kas 
rytą Leonarda ateitų prie jos kapo su lelijų, bijūnų, 
rožių ir sausmedžio, gvazdikų, žiemių arba pakalnučių 
puokšte - tai priklausytų nuo metų laiko. Mažasis Filipas 
augtų jos prižiūrimas ir auklėjamas, o karalius, 
suprantama, vėliau neatsisakytų jį pagloboti. Taip, ko 
gero, tai būtų geriausias visų jos problemų sprendimas, 
žinoma, su sąlyga, kad jos mirtis bus natūrali. Savižudybė 
kaip nenuplaunama dėmė juodintų visus, kurie buvo jai 
brangūs, - nebent jei jos mirtis būtų panaši į nelaimingą 
atsitikiiną? Vietos žvejai kalbėjo, kad Luaroje pilna 
verpetų, sraunių srovių, gilių įdubų. Jau ne vienas 
žmogus, besimaudydamas užmiršęs atsargumą, čia žuvo. 

Tiesa, dabar - ne maudymosi sezonas. Rytais buvo 
„vėsu, rūkas nusileisdavo ant žemės, nes saulė savo 
auksiniais spinduliais vis dar siuntė jai šilumą. Tai būtų 
taip paprasta, taip lengva! Gal net malonu? Tereikia 
turėti truputį drąsos, žengti pirmą žingsnį, o paskui - 
pulti į šaltą vandenį ir paklusti bangoms, jos pačios 
nuneš tave ten, kur tavo žemės kelio galas... Fjora 
užsimerkė, kad geriau įsivaizduotų, kaip palieka šį pasaulį, 
ir nepajuto, kaip užmigo... 

Ūmai nesuprantama baimė privertė ją atsibusti ir 
atsisėsti lovoje, širdis daužėsi, o kakta žliaugė prakaitas. 
Kambarys skendėjo tamsoje, vėjas trankė į sieną langinę. 
Fjora nusiklojo, norėjo atsikelti ir uždaryti langą. Ji 
nespėjo paliesti kojomis grindų - ant jos užmetė antklodę, 
ir ji pajuto, kad kažkieno rankos apkabino ją ir taip 
laikė, kol jai surišo rankas. Ji iš visų jėgų stengėsi 
ištrūkti ir garsiai šaukė: 

- Gelbėkite!.. Padėkite!.. Aaaa! 

Kažkieno pirštai apčiuopė jos gerklę ir spustelėjo ją, 
prislopindami riksmą, tačiau tarsi aidas atsiliepė kiti 

balsai. Fjora išgirdo, kaip veriamu balsu suklykė Marselina, 
o paskui ir Leonarda, maldavusi plėšiką ar plėšikus 
paleisti Fjorą. Pasigirdo grumtynių triukšmas ir sužeisto 
žmogaus vaitojimas, paskui - kažkieno tūžmingas balsas: 

- Sėdėkit ramiai arba papjausiu berniūkšų kaip 
viščiuką! 

- Ne! - suriko Leonarda. - Tik ne vaiką, tik ne 
vaiką... dėl Dievo meilės! 

- Palikit Dievą ramybėje ir pasakykit savo žmogui, 
kad užrakintų šunis, jei nenori, kad juos išpjautume. Jį 
palydės, kad nepasiklystų... 

Pro storą antklodę Fjora taip pat išgirdo šaižų 
Peronelės balsą, kažką nerišliai šaukiantį ir pajutusi, jog 
ją truputį atleido, pamėgino atsikratyti storos medžiagos. 

Ji norėjo surikti, bet vos parodė savo balsą, pirštai 
vėl suspaudė kaklą ir užgniaužė riksmą. Ji duso, akis 
aptraukė raudona migla. Staiga apimta nevilties ji pamanė, 
kad tuojau numirs. Stai čia, uždusinta kažkokio bandito, 
kurio nė akyse neregėjo. Tiesa, kai jis grasindamas 
šūkčiojo, jai pasirodė, kad kažkur jau yra girdėjusi šį 
balsą su lengvu užsieniečio akcentu. Ne, tokia baigtis 
būtų per daug absurdiška! Prieš netekdama sąmonės, ji 
spėjo surikti, bet tas riksmas buvo labiau panašus į 
dejonę. 

Fjora atsipeikėjo dėl to, kad jai tiesiog ant veido 
šliūkštelėjo šalto vandens. Ji užsikosėjo ir norėjo pakelti 
rankas prie kaklo, kuris degte degė, tačiau jos buvo 
surištos. Šiaip ne taip prasimerkusi ji pamatė, kad yra 
nedideliame kambarėlyje, apkaltame medinėmis lentelėmis 
ir panašiame į dėžę. Ant statinės smilko ir varvėjo 
žvakė, skleidusi nemalonų kvapą, o vienoje sienoje buvo 
išpjautas kvadratinis langelis, pro kurį silpnai skverbėsi 
tyras oras. Ji pastebėjo, kad guli ant šiaudų čiužinio 
tais pačiais naktiniais marškiniais, su kuriais vakar atsigulė 
miegoti, susupta į antklodę, turbūt tą pačią, kurią ant 
jos užmetė pagrobdami. 

Vanduo varvėjo jos skruostais ir kaklu, plaukai sušlapo. 
Ji pasuko galvą, kad pamatytų, kas tai padarė, ir 
išsigandusi suriko, kartu stengdamasi kuo toliau pasi- 
traukti: greta stovėjęs Žmogus neturėjo veido, vietoj jo 
buvo ilgas baltas snapas ir didžiulės apvalios skylės 
akims, aprištos plačia raudona juosta... 

- Kas jūs? Ko jums reikia? 

- Paplepėti, mano gražuole, tiesiog paplepėti. Mūsų 
laukia ilga kelionė. Priklausomai nuo tavo pasirinkimo 
ji gali būti labai maloni arba labai sunki. Šiaip ar taip, 
būsi uoliai saugoma, ir aš neduosiu tau nė menkiausios 
galimybės iš čia pasprukti. 

- Dar kartą klausiu, kas jūs, kur mane gabenate? 
Jei neklystu, mes esame valtyje? 

Iš tikrųjų medinė lova, ant kurios buvo patiestas 
šiaudų čiužinys, lengvai siūbavo, o lauke girdėjosi tylus 
vandens pliuškenimas bangai atsimušant į laivo korpusą. 

- Atspėjot! Mes tikrai esame baržoje, plaukiančioje 
Luara pasroviui. Tai privati prekybinė barža, niekam 
nešaus į galvą ieškoti jūsų čia, jei mus vejasi! 

Sarkastiškas paukštiško Žmogaus tonas nemaloniai veikė 
Fjorai nervus, ir“ taip įtemptus, tarsi per juos būtų 
braukę gremžtuku. 

- Mano namiškiai? Ką jiems padarėte? Mano vaikas 
ne... 

- Nenužudytas? Na, kuo jūs mane laikote? O jūsų 
namiškiai, kaip juos pavadinote, tai išskyrus vieną - tą 
pašėlusį šviesbruvį jaunuolį, kurį mano žmonės sužeidė, 
visi kiti jaučiasi pakenčiamai, jei taip galima pasakyti 
apie surištus kaip dešra žmones. Tikiuosi, dieną juos 
kas nors išlaisvins. 

- Floranas sužeistas? Ar pavojingai? 

- Neklausinėkite per daug! Aš nieko nežinau. O jums 
patariu užmiršti visus tuos žmones. Praeis labai daug 
laiko, kol vėl juos pamatysite... jei iš viso kada nors 
juos pamatysite! 

Fjora raitėsi, mėgindama išlaisvinti rankas, bet jai 
nesisekė. Žmogus su kauke, kurią gydytojai užsiriša per 
maro epidemiją, pasilenkė prie jos: 

- Jei prižadėsite būti rami, atrišiu jums rankas. Beje, 
jau jums sakiau, kad būsite nuolat prižiūrima. 

- Tai kam mane surišo? 

- O kad geriau suprastumėte, kuo rizikuojate! 

Viena ranka pakėlęs antklodę, dengusią jaunąją moterį, 
kita ranka jis išsitraukė durklą ir perrėžė marškinius 
nuo viršaus iki apačios. Šilkinė medžiaga nuslydo, ir 
Fjora liko visai nuoga. Instinktyviai ir kažkaip labai 
vaikiškai ji stipriai užsimerkė, tačiau tai jai netrukdė 
jausti... Ji pajuto šiurkščias vyro rankas ant savo krūtinės, 
paskui jos nuslinko pilvu dar žemiau. Ji stengėsi ištrūkti 
iš tų kibių rankų. 

- Palikite mane! - rėkė ji. - Aš jums draudžiu liesti 
mane! 

- Nutilk, o tai aš pats užčiaupsiu tau burną! Tu 
graži merga, tai jau žinau, ir turiu nugabenti tave gerai 
atrodančią. Tai štai ką nutariau: jei būsi klusni ir 
nuolanki, tai per visą kelionę būsi tik užrakinta mano 
kajutėje, bet jei išvesi mane iš kantrybės, įsakysiu 
karakoje*, kuri laukia mūsų Nante, sukaustyti tave 
grandinėmis ir kas vakarą paliksiu vieną su savo 
žmonėmis. Jų yra dešimt, vienas - totorius, kitas - negras 
iš Sudano. Tačiau pirmas būsiu aš, žinok tai... Prisiekiu 
visais velniais, - kodėl gi turėčiau to atsisakyti? Turiu 
pirmumo teisę! 

Jis nuplėšė kaukę, kuria gąsdino sodybos gyventojus 
ir pačią Fjorą. Kad kauke maskavosi nepažįstamasis iš 
Sen Marteno gatvės, kurį Floranas paskui matė prie jų 
namų, Fjoros beveik nenustebino. Ji jau nuspėjo tai. 
Per pirmą susitikimą jis pasirodė jai bjaurus ir baisus, 
bet dabar, apimtas geismo, jis atrodė visai kaip demonas. 


* Ginkluotas pirklių laivas. 

Supratusi, kad jis tuojau išprievartaus ją, ji užmiršo visus 
savo pažadus ir taip garsiai šaižiai suriko, kad turbūt 
girdėjosi abiejuose upės krantuose. Jis įsiutęs užspaudė 
jai burną ranka. Bet tuomet jis suriko, nes ji įkando 
jam. Jis keletą kartų smarkiai tvojo jai per veidą, savo 
smūgius taip apskaičiavęs, kad neliktų pėdsakų. 

Fjoros galva tabalavo iš vieno šono į kitą. Ji 
nebešaukė, tik vaitojo, karčios ašaros ritosi liepsnojančiais 
skruostais. O paskui staiga kažkas atsitiko. Į kajutę 
kažkas įėjo ir sugriebė jos kankintoją už apykaklės. Iš 
pradžių ji nieko nematė, tik šešėlį, kuris pro ašaras jai 
atrodė milžiniškas. Tas šešėlis turėjo nepaprastą balsą - 
stiprų kaip jūra ir malonų kaip balzamas. 

- Šeimininkas pasakė: atgabenti gyvą ir sveikutėlę! 
Jokių sužeidimų, ir, gink Dieve, nesielgti su ja blogai, 
nes jis neužmokės. Ir ką aš matau? Ji plūsta krauju! 

- Ta bjaurybė man įkando! Ji taip rėkė... 

- Domingas girdėjo. Leisk jam pasirūpinti ja ir mūsų 
atlyginimu! Už šią moterį duos daug aukso. Eik! 

Durys sugirgždėjo - nepažįstamasis išėjo. 

Čia Fjora pagaliau įžvelgė tą, ką ji laikė šešėliu: tai 
buvo juodaodis milžinas; jo veido ir rankų beveik nesimatė 
tamsaus drabužių ir vyšninės spalvos turbano fone. Kai 
jis priartėjo prie lovos, žvakės liepsna apšvietė jo dideles 
tamsiai rudas akis ir akinamai baltus baltymus, baltus 
kaip- sniegas dantis ir panašias į dvi odines raudonas 
pagalvėles lūpas. Keletą akimirkų jis apžiūrinėjo jaunąją 
moterį, kuri buvo pririšta prie čiužinio, tarsi kažkokio 
siaubingo aukojimo atperkamoji auka, paskui gūžtelėjo 
pečiais. Fjoros akyse sustingo kankinamas klausimas. Ji 
visa drebėjo nuo šalčio ir baimės, nes niūrus jo veidas 
nekėlė jai jokio pasitikėjimo. Tuo tarpu jis nepaprastai 
atsargiai užvilko ant jos suplėšytus marškinius ir pakėlęs 
antklodę užklojo ją. Paskui išsitraukė iš už plataus diržo 
ilgą kreivą peilį ir perpjovė virves, kuriomis buvo surišti 
jos riešai Fjora su palengvėjimu atsiduso ir prieš 

paslėpdama rankas po šilta vilnone medžiaga, pasitrynė 
nutirpusius sąnarius. 

- Ačiū, - sušnibždėjo ji, - ir dar ačiū už tai, ką 
jūs ką tik padarėte. Ar nepasakytumėte man, kas jūs 
ir koks... 

- Nekalbėk! Miegok! 


- Kaipgi aš galiu užmigti tokioje būklėje? Argi jūs 
nesuprantate... 
- Tu užmigsi. Padedama štai šito. 


Negras išsitraukė iš savo tunikos nedidelę sidabrinę 
dėžutę, iš jos išėmė rudą piliulę ir įdėjo ją į jaunosios 
moters burną. Po to paėmė kampe stovėjusį vandens 
ąsotį, padavė jai ir liepė truputį išgerti. 

- Miegok! - pakartojo jis. - Domingas liks čia. 

Vaistai tikriausiai buvo labai stiprūs, nes vos prarijusi 
juos Fjora pajuto, kad jos kūnas atsipalaidavo, ir ją 
apėmė kažkoks sąstingis, reikia pasakyti, gana malonus. 
Prieš visiškai užmigdama, ji spėjo pamatyti, kad negras 
atsisėdo, turkiškai sukryžiavęs kojas, šalia siauro langelio, 
pro kurį skverbėsi grynas oras, ir ėmė pirštais varstyti 
trumpą gintartinį rožančių. 

Kai ji vėl atmerkė akis, buvo sunku nustatyti, kiek 
laiko praėjo. Ankštą medinį kambarėlį nušvietė rausvi, 
beveik horizontalūs nusileidžiančios „saulės spinduliai. 
Juodasis žmogus dingo, ir Fjora pamatė, kad ji buvo 
viena. Truputį atsikėlusi ji išvydo prie kojų drabužius 
ir skubiai užsitraukė juos ant savęs. Tai buvo ne kažin 
kas - kokybiškos flandriškos medžiagos marškiniai ir 
kelnaitės, granatų spalvos suknelė su pintu odiniu diržu 
ir raišteliais suvarstytomis rankovėmis, pagaliau kojinės 
ir bateliai - pasirodo, tai buvo jos naktinės šlepetės. 
Žinoma, čia nė kalbos negalėjo būti apie elegantiškumą, 
bet net ir su tokiais drabužiais Fjora pasijuto daug 
geriau ir svarbiausia - saugiai. Garderobą papildė šydas 
ir juodas apsiaustas su gobtuvu. Juos ji kol kas atidėjo 

į šalį. Paskui ji priėjo prie langelio, pro kurį skverbėsi 
šviesa, ir įkvėpė šilto, jau prisisunkusio jūros kvapų oro. 

Barža tebeplaukė; ją nešė upės srovė ir plukdė 
tolydžio teškenantys ilgi irklai. Jos akių lygyje lėtai 
plaukė pro šalį tankia žole apaugęs krantas, kurį supo 
aukštos nendrės. Krantas buvo taip arti, kad Fjorą apėmė 
neįveikiamas noras pasiekti jį. Jai reikia kokiu nors 
būdu išsikapstyti iš čia, pabėgti iš šio laivo, nuo šių 
jai priešiškų žmonių, kurie nuveš ją Dievas žino kur - 
gal net į Afriką. Tas žmogus vakar kalbėjo kažką apie 
karaką, kuris laukia jų Nante, o negras Domingas sakė, 
kad ji brangiai kainuoja. Kas, jei šie žmonės pavogė 
ją, norėdami parduoti į vergiją kokiam nors saracėnui? 

Ji priėjo prie durų ir pabandė įvertinti savo galimybes. 
Žinoma, durys buvo užrakintos, bet, atrodo, nelabai 
stipriai. Apskritai šitos durys darė įspūdį, kad jos yra 
netvirtos; sąvaros girgždėjo, jas prilaikė tik viena sklendė. 
Štai kad būtų galima jas truputį kilstelėti, pakišus po 
apačia kokį nors ilgą ir ploną daiktą! Fjora ėmė atidžiai 
žvalgytis po savo kalėjimą, tikėdamasi rasti tai, kas šią 
naktį pasitarnautų jai visrakčiu. 

Žinoma, ji nežinojo, nei kur veda šios durys, nei 
kas jos laukia už jų. Tariamasis pirklys kalbėjo, kad jis 
turi dešimt parankinių, tačiau tai nebūtų sustabdę Fjoros: 
jai reikėjo veikti. Ją pavergė būsimo išsivadavimo idėja, 
ir tai apsaugojo ją nuo naujo nevilties priepuolio. 

Lova buvo pritvirtinta prie grindų plokščiais geležiniais 
kabliais, kurių vienas klebėjo ir vos laikėsi. Fjora 
atsiklaupė ir pamėgino jį nuplėšti, bet staiga sodrus 
Domingo bosas privertė ją sudrebėti. Nepaisant didelio 
ūgio ir įspūdingo svorio, negras įėjo tyliai, kaip katė. 

- Be reikalo gadini savo rankeles, gražuole! Tu neturi 
jokios galimybės pabėgti nuo mūsų. Verčiau valgyk tai, 
ką tau atnešė Domingas! 

Jis laikė dubenėlį, iš kurio sklido apetitą žadinantis 
mėsos ir prieskonių kvapas; šis kvapas priminė belaisvei, 

kad ji alkana. Fjoros nereikėjo ilgai įkalbinėti - ji 
klusniai atsisėdo ant lovos ir greitai suvalgė kas ten 
buvo: mėsos ragu ir ropę. Paskui ji vienu mauku ištuštino 
vyno ąsotėlį - tai suteikė jai jėgų ir grąžino kovos 
troškimą, kurio ji, prislėgta kančios ir liūdesio, jau 
nesitikėjo atgauti... Ji pažvelgė į milžiną, kuris tuo metu 
apžiūrinėjo ją. 

- Ar galiu aš pagaliau paklausti jus? - kreipėsi ji. 

- Ką tu nori žinoti? 

- Pirmiausia - kas jūs? 

- Niekai. Aš esu Domingas, štai ir viskas. 

- Iš tiesų, nedaug. Žmogus, kuris buvo tą naktį, na, 
tas - su balto paukščio kauke, kuriam jūs sutrukdėte... 
kuo jis vardu? 

- Jis pats pasakys tau tai, jei manys, kad to reikia. 
Domingas gali tik pasakyti, kad jis - vadeiva. 

Prisiminusi, kaip Domingas išlydėjo jį iš kajutės, Fjora 
pagalvojo, kad tai labai jau netikęs vadeiva, bet pajutusi, 
kad jai nepavyks nieko daugiau sužinoti, pakeitė temą: 

- Kam jūs mane pagrobėte? Kur mane veža? 

Negras palingavo galva, ant kurios - kaip visada - 
buvo turbanas, gūžtelėjo pečiais, bet nieko neatsakė. 
Surinkęs indus, jis pasuko prie durų ir jau nuo slenksčio 
tyliai ištarė: 

- Jei nori tai žinoti, aš pasakysiu tau. O kol kas 
ilsėkis!.. 

- Aš jau pakankamai pailsėjau! - sušuko Fora, 
netekdama kantrybės. - Pasakyk jam, kad aš noriu jį 
matyti! 

- Tau nenaudinga sakyti “aš noriu"! 

Kaip varginamai lėtai slenka valandos, kai nėra 
galimybės nustatyti laiką. Atėjo vakaras, paskui naktis. 
Fjora neatsitraukdama žiūrėjo pro siaurą langelį. Ji 
pastebėjo, kad krantai nutolo; be abejo, tai rodo, jog 
upė paplatėjo. Upės vandens kvapus vis labiau smelkė 
dumblo tvaikas. Retkarčiais pasigirsdavo žmonių balsai; 

žmonės kalbėjosi nesuprantama kalba. Nusikamavusi Fjora 
grįžo ant savo čiužinio, užsimetė apsiaustą ir susirietė 
į kamuolį. 

Ji nė nenutuokė, kur yra tas miestas Nantas, kuriame 
jų laukė jūrų laivas. Tačiau jai buvo gerai žinoma, kad 
tai uostas ir kad jis yra už Prancūzijos karaliaus valdų 
ribų, Bretanės hercogo žemėse. Kitaip sakant, išsigelbėti 
iš ten būtų daug sudėtingiau, 0 gal ir visai neįmanoma. 

Domingas pažadino ją beveik auštant. Barža jau 
nebeplaukė ir lengvai suposi. Žvakės šviesoje Fjora 
pamatė, kad jos kajutės langelis buvo aklinai uždengtas 
meistriškai išpjautu skydu. 

- Mes atplaukėme į Nantą? - paklausė ji. 

- Neklausinėk! Aš turiu užrišti tau akis, o paskui 
nunešiu tave. 

Atsisakyti nebuvo galima, jėgų santykis, žinoma, buvo 
ne jos naudai, ir Fjora leido užrišti jai akis. Ji pajuto, 
kaip ją pakėlė ir nunešė, tarsi paprastą ryšulį. Pro raištį 
ji neaiškiai matė deglo šviesą ir kartu jautė liepsnos 
skleidžiamą šilumą. Ji išgirdo keletą balsų - kalbėjo vis 
ta pačia nesuprantama kalba - ir tarp jų - tariamojo 
pirklio balsą. Iš jo intonacijos ji suprato, kad jis duoda 
įsakymus. 

Kelionė truko netrumpai. Fjora pajuto, kaip jie iš 
baržos perėjo į valtį; ji girdėjo girgždant irklus. Po 
kurio laiko Domingas vėl pakėlė ją, bet užuot nešęs 
ant rankų - tai būtų daug patogiau, - užsimetė ją ant 
pečių, tarsi pelų maišą. Kartu su ja jis užlipo ant trapo, 
kuris tikriausiai vedė į laivo denį. Dumblo tvaikas dabar 
buvo sumišęs su šlapios medienos ir dervos kvapais. 
Pasigirdo žingsniai ant lentinio denio, paskui - ant laiptų, 
sugirgždėjo atidaromos durys ir pagaliau Fjorą paguldė 
- lyg ant matraco, lyg ant pagalvių, kurios jai pasirodė 
pūkinės po kieto ir dygaus šiaudų čiužinio baržoje. Ji 
tikėjosi, kad dabar nuo akių nuims raištį, bet Domingas 

pasielgė priešingai - ne tik nenuėmė, bet dar surišo jai 
rankas ir kojas. Ji užprotestavo: 

- Kam gi reikia mane rišti? Man atrodo, aš 
nesipriešinau ir nerėkiau! 

- Viskas teisinga, ir tu pasakysi Domingui, jeigu jis 
per stipriai užriš, bet tu nebijok, tai neilgam. Tik iki 
to laiko, kai laivas pakankamai nutols nuo kranto. 
Domingas tave išlaisvins ir atneš pavalgyti. 

- Tai turbūt ilgai užtruks. Kada mes išplaukiame? 

- Greitai. Jau potvynis! Gulėk ramiai! Domingas bus 
už durų. 

Likusi viena, Fjora nepaisė griežtų juodojo galiūno 
draudimų ir ėmė vartytis į visas puses, mėgindama 
išsilaisvinti. Tai buvo nelengva: rankos buvo surištos už 
nugaros, ir nors Domingas nelabai stipriai suveržė virves, 
mazgai buvo gana tvirti: Kuo smarkiau traukė juos į 
viršų, tuo, atrodė, labiau jie veržė. Bet nėra to blogo, 
kas neišeitų į gera: raištis nusmuko jai nuo akių, ir 
nors šviesos nebuvo, ji sugebėjo tamsoje įžvelgti, kad, 
kaip ir spėjo, yra karako laivagalio kajutėje. 

Jaunajai moteriai buvo žinomi šio tipo laivai. Du jos 
tėvo laivai - “Santa Marija del Fjorė“ ir “Santa 
Magdalena" - buvo lygiai tokie. Ji gana dažnai lankydavosi 
juose ir spėjo kaip reikiant susipažinti su jų išplanavimu. 
Jai buvo žinoma, kad šie laivai, pastatyti daugiausia 
Genujoje arba Venecijoje, turi po du denius ir po du 
Romos navų tipo bokštus. Laivagalio bokštas truputį 
aukštesnis už priekinį. Jame yra kapitono ir garbingų 
keleivių kajutės; ją įkurdino kaip tik vienoje iš jų. Ji 
žinojo, kaip atidaryti kajutės liuką iš švinu apkraštuotų 
nedidelių stiklo kvadratėlių. Pro juos matėsi, kaip viršum 
vairo pateka saulė ir aušta diena. Jei tik jai pavyktų 
išsilaisvinti ir ji galėtų šokti į vandenį, jos nesustabdytų 
net didelis aukštis; kad tik ji priplauktų prie uosto - 
tai gana toli nuo čia, - ir jos jau negalėtų ten sugauti. 
Belieka pasikliauti sėkme... 

Ji taip išlenkė savo laibą, lankstų kūną, kad jai 
pavyko - tiesa, ne be vargo - per rankų žiedą ištraukti 
liemenį ir kojas. Po to ji pakėlė surištas rankas prie 
burnos ir pamėgino dantimis pergraužti virvę. Pro vitražo 
stiklus jau žvilgčiojo nauja diena. Girdėjosi, kaip jūreiviai, 
skubėdami atlikti manevrą, basomis kojomis šlepsėjo per 
denį. Tęsiamai sugirgždėjo kabestanas. Potvynio skalau- 
jamas laivas pajudėjo iš vietos ir įtempė inkarą; dabar 
jis buvo panašus į grandine pririštą šunį. Komandos 
viena po kitos buvo duodamos garsiu balsu italų kalba. 
Fjora įsitempė ir vos susilaikė iš džiaugsmo nesušukusi 
- virvės pagaliau pasidavė. Išlaisvinti kojas užteko kelių 
minučių, ir užšokusi ant sofos atkaltės ji puolė prie 
lango ieškoti kabliuko, bet, deja, jis buvo truputį surūdijęs 
ir niekaip neklausė, tebelaikydamas liuko viršų. Apačioje 
jį matė pilką vandenį, o dar toliau - bokštų mišką, už 
kurio kilo miesto stogai, bažnyčių bokštai ir galingi 
tvirtovių įtvirtinimai. 

Fjora ėmė nervintis, laisvės artumas svaigino jai galvą 
ir pirštai neklausė jos. Kiek ji galėjo spręsti, laivas jau 
rengėsi palikti stovėjimo vietą. Reikėjo skubėti. Per 
skubą ji įsidrėskė odą... bet staiga durys atsivėrė, ir ant 
slenksčio išdygo Domingas. Nors ir būdamas galingo 
sudėjimo, jis nepaprastai greitai pripuolė prie jaunos 
moters, griebė ją, nunešė ant kušetės ir skubiai surišo 
rankas. 

- Beprotė! - pasakė jis atsipūsdamas. - Vadeiva eina. 
Jeigu jis būtų pamatęs anksčiau už Domingą... 

Jis nebaigė. Ji suprato ir prisiminusi, kuo tas Žmogus 
įsiutęs grasino, daugiau nesipriešino. (Galimybė buvo 
praleista. Geriau pakentėti, palaukti kitos patogios progos. 
Kantrybės! Šią dorybę, šią šventą tiesą taip dažnai 
kartodavo jai senasis jos draugas Demetrijas! Ir iš tiesų 
ji staiga pasijuto pavargusi, lyg po ilgo bėgimo. Todėl 
kai jos kankintojo kaustyti batai sukaukšėjo medinėmis 
grindimis, ji buvo jau visai rami ir gulėjo nejudėdama. 

Jis sutojo priešais ją, atstatęs krūtinę, išžergęs kojas 
ir užsikišęs nykščius už plataus odinio diržo, kuris juosė 
jo liemenį. Jo veide sustingo išdidus pasitenkinimas, 
paprastai būdingas išgėrusiems plėšikams. Fjora klausė 
save, negi jai vėl teks iškęsti jo spaudimą, bet Domingas, 
atrodo, buvo pasiryžęs nesitraukti iš savo vietos ir 
tebestovėjo šalia jos lyg didžiulis sarginis šuo. Kaip tik 
į jį ir kreipėsi iš pradžių šis Žmogus: 

- Tu gerai padirbėjai. Tavo dėka mes dabar esame 
saugūs šiame laive, ir mūsų gražioji belaisvė visai negalės 
pabėgti nuo mūsų. Gali atrišti ją. Paskui palik mus. 

Netardamas nė žodžio, juodasis milžinas išlaisvino 
Fjorą iš pančių ir vėl sugrįžo į savo senąją vietą prie 
galvūgalio su tokiu ryžtu, kuris nekėlė jokių abejonių 
dėl jo ketinimų. Vadeiva išsišiepė: 

- Na? Negirdėjai, ką sakiau? Aš liepiau tau palikti 
mus! 

- Ne. Domingas buvo pasiųstas su tavimi vien dėl 
to, kad saugotų belaisvę. Jis atsako už ją. Domingas 
saugo ir saugos ją. 

- Bet galų gale, - įsikišo Fjora; galėdama laisvai 
judėti, ji pasijuto daug tvirčiau, - ar jūs pagaliau 
pasakysite, kur mane vežate? Šis žmogus vakar sakė, 
kad aš brangiai kainuoju. Kas turi duoti tuos didelius 
pinigus? Tikiuosi, jūs nesirengiate parduoti mane kokiam 
nors piratui saracėnui? 

- Na, ką tu! Tie ponai nelabai turtingi, o juk tu 
iš tiesų brangiai vertinama. 

- Tuomet kam? Kodėl Domingas rūpinasi manimi? 
Kam jis yra atsakingas už mane? 

- Popiežiui! 

Fjora priėmė tai kaip nederamą pokštą ir gūžtelėjo 
pečiais: 

- Tai nejuokinga! Atsakykite rimtai. Argi dabar jūs 
kuo nors rizikuojate? 

- Bet aš visai rimtai kalbu. 

- Tuomet jūs meluojate! Popiežius gyvena Romoje. 
Jeigu jūs vežtumėte mane ten, tai tą pačią minutę aš 
turėčiau surišta gulėti ant neštuvų arba vežimo dugne 
ir būti vežama į Marselį ar bet kurį kitą Viduržemio 
jūros uostą. Apskritai aš pakankamai gerai moku 
geografiją ir žinau, kad mes plaukiame į atvirą jūrą. 

- Velniai rautų! Jūs iš tiesų išmanote geografiją. Tai 
štai, mano širdele, žinokite, kad mes vis tiek keliaujame 
į Romą. Kelionė aplink Ispaniją, be abejo, daug ilgesnė, 
užtat patikimesnė: galima nesibijoti šitų karaliaus Liudviko 
sarginių pėdsekių. O sausumoje mes rizikuojame palikti 
pėdsakus. Ne, tai netinka. Šiaip ar taip, jo šventenybė 
neskuba. Jis man sakė: “Džanai Batista, aš duodu tau 
tiek laiko, kiek reikės sėkmingai įvykdyti šiai misijai. 
Mes būsime visai patenkinti, jei tu grįši iki metų 
pabaigos..." 

Apstulbinta Fjora nežinojo, ar tikėti savo ausimis. 

- Popiežius! - pakartojo ji. - Bet ko gali norėti iš 
manęs popiežius? Jūs esate tikras, kad neklystate? 

- Visiškai. Jūs ta pati dona Fjora Beltrami? Jūsų 
draugas Nardi, kurį jūs aplankėte Paryžiuje, užtikrino 
mus, kad tai iš tiesų taip, ir davė mums jūsų adresą 
po to, kai mes... įtikinome jį tai padaryti. 

Fjoros nugara nubėgo nemalonus šaltukas. Ją išgąsdino, 
kad šis niekšas pabrėžė žodį “įtikinome". 

- Aš nesislėpiau, bet vis tiek mane stebina, kad 
Anjolas Nardi patikėjo jumis. 

- Jis nebuvo tam nusiteikęs. Ir net nusidegino sau 
kojas ant ugnies. O, visai nedaug, užtikrinu jus! Mums 
atėjo į galvą laimingesnė idėja, mes pagrasinome tą patį 
padaryti jo žmonai. Jis iškart pasidarė sukalbamesnis! 
Zinoma, mes pasekėme, kad jis neišsiųstų jums kokios 

žinelės. Dėl to aš ir turėjau malonumą matyti jus Tūre. 
Sukrėsta, iš siaubo ir pasišlykštėjimo perkreiptu veidu, 
Fjora, tarsi įerzinta pantera, įsikibo niekšui į gerklę. 

- Ir jūs drįsote? Paryžiuje vidury šviesios dienos! 
Užpulti geriausius ir šauniausius žmones pasaulyje! Ką 
jūs su jais padarėte? Atsakykite! Aš noriu žinoti. 

Apstulbintas netikėto užpuolimo, jis beveik nesigynė 
ir jau ėmė dusti. Įniršis padvigubino jaunosios moters 
jėgas, ir ji tikriausiai būtų įveikusi savo priešą, jei laiku 
nebūtų įsikišęs Domingas. Netekęs jėgų žmogus nugriuvo 
ant grindų, trindamasis sužeistą gerklę. Švogždamas jis 
apipylė jaunąją moterį srautu itališkų keiksmažodžių. Ji 
gyvai atsakinėjo jam, pasitelkusi į pagalbą visas savo 
šios srities žinias. Kurį laiką kajutė panėšėjo į triukšmingą 
italų turgų, kuriame karšti ginčai - įprastas dalykas. Nors 
Fjorą šiek tiek ir nustebino ši vaizdinga kalba, kurią 
tas meistriškai išmanė, vis dėlto ji buvo florentietė iki 
kaulų smegenų ir Domingui teko nemažai pasistengti, 
kad sutrukdytų šiems dviem priešininkams vėl pulti vienas 
kitą. 

- Nebūčiau aš Montesekas, - riaumojo Džanas Batista, 
- ar jūs matėte kada nors tokią furiją? Verčiau turėti 
reikalą su pantera negu su ja - pantera ne tokia pikta. 

- Ir tu dar drįsti kalbėti man apie pyktį, niekingas 
niekše? Aš noriu žinoti, kas atsitiko mano draugams! 

- Jie puikiai jaučiasi, daug geriau negu aš. Sužinojęs, 
ko man reikia, aš tuoj pat palikau juos ramybėje. 
Džiaukis, jie ir toliau galės apvaginėti savo klientus. O 
štai tu dėkok Dievui, kad aš dar neįkišau tavęs į triumą. 
Tu liksi su ja, Domingai! Jeigu ji pabėgs, tai būk tikras, 
aš nutrauksiu tavo juodą makaulę, netgi jei pats popiežius 
laikytųsi nuomonės, kad jai būtų geriau likti vietoje. O 
aš daugiau nenoriu jūsų abiejų matyti. 

Jis išėjo smarkiai svyruodamas dideliam savo belaisvės 
pasitenkinimui. Tačiau jos džiaugsmą greitai pakeitė 
nerimas. Ko reikėjo iš jos vyriausiajam “krikščionių 
pasaulio vikarui“? Ji buvo įsitikinusi, kad nieko gero. 
Juk dėl jos žlugo jo planai Florencijoje ir buvo pasodintas 
į geležinį narvą žmogus, kurį Sikstas IV siuntė nudurti 

Prancūzijos karalių. Žinoma, jis suorganizavo šį pagrobimą 
visai ne tam, kad šia proga sudainuotų jai ditirambą. 
Galbūt, kol truko ši kelionė, jis jau skaičiavo valandas, 
likusias jai gyventi? Argi popiežius gali sugalvoti kokį 
nors kitą kerštą, išskyrus mirtį? 

Staiga Fjorą pradėjo pykinti. Laivas išplaukė į atvirą 
jūrą, ir neramios Atlanto vandenyno bangos sūpavo jį 
ir mėtė į visas puses. Jaunoji moteris, netikėtai užklupta 
jūros ligos, rado savyje jėgų tik pasiekti kušetę. Įsitikinęs, 
kad dabar ji negalėtų net piršto pajudinti, Domingas 
išėjo atnešti jai vandens. 

Ketvirta dalis 


Romos intrigos 


Dvyliktas skyrius 


Vatikano žmonės 


Jo šventenybė Sikstas IV buvo blogai nusiteikęs. 
Romoje štai jau kelios dienos nusistovėjo darganotas 
oras. Buvo šalta ir drėgna, todėl paaštrėjo jo reumatizmas 
ir kartais primindavo save podagra, kuri dažnai ir smarkiai 
kamavo jį. Kad išvengtų naujos krizės, popiežius dabar 
pusryčiavo labai kukliai - daržovės ir pieno produktai; 
jis neleido sau net mažos stiklinaitės savo mėgstamo 
kasteli romani vyno. Taigi tuo metu, kai pilvas urzgė 
iš bado, pats popiežius, pasinaudodamas tuo, kad nustojo 
lyti, skubiai ėjo per Vatikano kiemą. Jam rūpėjo pamatyti, 
kaip vyksta jo naujosios koplyčios statyba. 

Jis ėjo greitais žingsniais, susisiautęs į lapės kailiu 
pamuštą apsiaustą, iki pat akių užsismaukęs kailiu 
apvedžiotą kepurę, - tai padėjo šiek tiek apsisaugoti 
nuo šalčio. 

Iš išorės jis visai neturėjo kokio nors išskirtinio 
rafinuotumo: gana stambaus kūno sudėjimo, tačiau ne 
tiek į aukštį, kiek į plotį, šiurkščių veido bruožų, nosies 
linija susiliejo su kaktos linija, atsikišęs smakras, suspaustos 

lūpos, skvarbus žvilgsnis, žilstelėję plaukai, raudoni 
skruostai ir švariai nuskustas veidas. Drabužiai ant jo 
visada atrodė taip, lyg jis būtų į juos susisupęs. Vis 
dėlto iš jo dvelkė kažkokia jėga ir net didybė, ir jis 
tai puikiai žinojo. 

Nepaisant skaudamų kelių, Sikstas gana lengvai įveikė 
visas statybos aikštelėje sukrautas medžiagų krūvas. Darbas 
vyko ne taip greitai, kaip jam norėtųsi. Praėjo jau 
ketveri metai, kai buvo pradėta šios koplyčios* statyba, 
bet iki stogo dar buvo toli. Popiežiui neliko nieko kito, 
tik išsakyti savo nepasitenkinimą ir barti tuos, kurie 
buvo atsakingi už statybos darbus. Tačiau kelyje iškilusios 
kliūtys negalėjo sustabdyti jo; jos tik dar smarkiau kurstė 
jo troškimą. Jam netrukdė netgi seni negalavimai. Be 
to - tai Žinojo visi Žmonės, kurie jį supo, - jam netgi 
patiko nuolat būti piktam. 

Jis buvo visiškai įsitikinęs savo teisumu. Pradėjęs šios 
koplyčios statybą, jis norėjo dovanoti Vatikanui deramą 
vietą Petro sostui skirtoms kulto apeigoms, - erdvias 
patalpas, kuriose su visais patogumais galėtų įsitaisyti ir 
pasipuikuoti pompastiška popiežiaus svita. To visiškai 
buvo neįmanoma padaryti senojoje bazilikoje, kur ilsėjosi 
apaštalų vyresniojo palaikai Ta bažnyčia buvo visai sena, 
nedaug didingesnė už kokią nors paprastą kaimo parapijos 
bažnyčią - pasviręs bokštas, nuožulnus stogas ir apskrita 
skliautuota triaukštė arka. Ji jau kelis kartus buvo 
remontuota, bet, nepaisant to, atrodė apgailėtinai, ir 
svarbiausia, joje iš visų pusių pūtė skersvėjai. Naujoji 
koplyčia bus prašmatni, erdvi ir labai aukšta, kad joje 
galingai skambėtų muzika ir giesmės; be to, ji bus 
gražiai išpuošta, kad amžiams liktų gyvas jos kūrėjo 
atminimas. Taigi Sikstas, nutaręs pavadinti ją Prasidėjimo 
koplyčia, širdies gilumoje vis dėlto tikėjosi, kad ji vadinsis 
1r jo vardu. 


* Vėliau ji buvo pavadinta Siksto koplyčia. 

Pamatę popiežių, darbininkai - reikia pasakyti, jie 
nelabai varginosi - karštai ėmė mojuoti savo mentėmis, 
taip pat didžiuliais akmens blokais, kurie dabar greitai 
judėjo ant kabamųjų keltuvų. Aiškiai matėsi, kad jie 
dar neprarado vilties išgelbėti savo sielas nuo artėjančios 
audros. Tačiau tai nepadėjo: Sikstas IV pratrūko bartis, 
o tai daryti jis mokėjo ir tuo nenusileido paprastam 
mirtingajam. Jo balsas buvo skambus, gražus, 0 pats jis 
iš prigimties buvo apdovanotas dideliu iškalbingumu. 
Architektas ir darbininkai puolė ant kelių tiesiai į 
statybines šiukšles ir nuolankiai nuleido galvas, laukdami, 
kada baigsis pykčio protrūkis.“ Juk netgi popiežiui 
kartkartėmis reikia atsikvėpti. 

Pasinaudodamas stojusia tyla, architektas = Dolčis 
pasiskundė blogu oru - daugybės negalavimų, išvertusių 
iš kojų jo darbininkus, šaltiniu. 

- Gana! - nutraukė architektą jo šventenybė. - Tu 
visada turi kuo pasiteisinti, sinjore Dolči. O aš neturiu 
laiko, aš noriu pamatyti savo koplyčią kuo greičiau. Man 
nusibodo laukti! 

- Tegul jūsų šventenybė dar truputį kantriai palaukia. 
Langai gatavi, ir jūs pats galite įsitikinti tuo. Tikiuosi, 
jūs būsite patenkintas. Pažiūrėkite, kokie jie aukšti ir 
kaip dailiai padaryti, argi jums jie neatrodo puikūs? 

Netikėtai popiežius nusijuokė. 

- Tai kaip tik tavo maniera! Aš daviau tau pylos, 
kurios tu visai nusipelnei, o tu viską pakreipei savo 
naudai ir dar reikalauji iš manęs pagyrimo. Tavo langai 
puikūs, ką ir sakyti, bet stogas virš jų suteiktų man 
kur kas daugiau malonumo. Aš daugiau negaliu žiūrėti, 
kaip lietūs merkia mano koplyčią. 

Popiežių lydėjo dvi orios Žmogystos; jos truputį atsiliko, 
užtrukusios prie durų. Vienas iš jų - Vatikano iždininkas, 
gudrus finansininkas vardu Meliadučė. Kitas - kardinolas 
vicekancleris, tokia žymi asmenybė, kad apie ją verta 
truputį smulkiau papasakoti. Tai buvo gražios išvaizdos 

ir tvirto kūno sudėjimo prelatas, labai juodbruvo veido, 
su juodų kaip derva plaukų kupeta ir didelėmis tamsiomis 
akimis. Ilga kumpa nosis ir gražių kontūrų, nors truputį 
didoka, jausminga burna rodė jį esant lėbautoją, o 
pernelyg krintantys į akis puikūs purpuriniai drabužiai, 
papuošti sabalo kailiu, ir stiprios tamsios rankos liudijo, 
kad jis yra užsienietis. Iš tiesų taip ir buvo. Kardinolas 
Rodrigas Bordžija gimė Ispanijoje, Chatyvoje, ir tikriausiai 
taip ir būtų ten likęs, jei ne jo dėdė, Valensijos 
arkivyskupas, kuris prieš keletą metų Kaliksto III valia 
buvo pakeltas į aukščiausiąjį pontifikatą. Į Italiją jis 
atsivežė su savimi ir visą savo šeimą. Šis Rodrigas buvo 
apsukrus ir slėpiningas, jis mikliai tvarkė savo reikalus 
ir sulaukęs keturiasdešimt septynerių metų jau buvo 
trečiasis pagal svarbumą asmuo šventosios Bažnyčios 
hierarchijoje. Be to, jis dar buvo laikomas turtingiausiu 
žmogumi šventojoje kolegijoje po prancūzų kardinolo 
d'Etuvilio, taip pat daugelio dvarų savininku. 

Scena, vykusi tarp popiežiaus ir jo architekto, atrodė, 
linksmino jį. Jis palinko prie savo bendrakeleivio ir 
sušnibždėjo: 

- Kaip jūs manote, mesire Meliaduče, kuo visa tai 
baigsis? Štai matote, Dolčis ims skųstis, kad jam trūksta 
pinigų, kad tufas ir Kararos marmuras be galo brangsta, 
kad varis išvis pasakiškai brangus, pagaliau kad jis 
nepajėgia daryti daugiau, negu daro, už tuos pinigus, 
kuriuos gauna. Žinoma, šventasis tėvas dar truputį 
patriukšmaus, o paskui pasikvies jus ir paprašys atverti 
savo iždą. 

- Bet juk jis beveik tuščias! Jūsų šventenybe, iš kurgi 
aš imsiu pinigų? Vakar dar jo šventenybės sūnėnas 
grafas Džirolamas pasiėmė sau iš ten tris tūkstančius 
dukatų. 

- Negi jūs manote, kad panašūs skundai gali mane 
sujaudinti? Pas jus, mano drauge, visada yra pinigų. 

Beje, tik pažvelkite! Jus šaukia! Dabar matote, kad aš 
buvau teisus. 

Iždininkas susikūprinęs ir vilkdamas kojas priėjo prie 
savo šeimininko, o kardinolas tuo metu ėmė su reikalo 
išmanymu apžiūrinėti kiemą, domėdamasis, kaip vyksta 
darbai. Jis aistringai mėgo prabangą, kartu su popiežiumi 
žavėjosi architektūrinėmis formomis ir pritarė visoms 
statyboms, kurias popiežius pradėjo beveik visoje Romoje, 
tikėdamasis savo kūriniais pralenkti antikos iškilnumą. 

Pavedęs iždininkui toliau kovoti su architektu, 
popiežius priėjo prie Bordžijos. 

- Grįžkime atgal! Mano kojoms darosi vis blogiau. 

- Jums reikia truputį pailsėti, jūsų šventenybe. 

- Aš pernelyg senas, kad ilsėčiausi: Mano amžiaus 
žmogui negalima gaišti laiko. Palydėk mane į biblioteką! 
Niekas taip nepakelia nuotaikos, kaip skaitymas. 

Prilaikomas vicekanclerio, Sikstas lėtai pasuko į 
didžiąsias sales, kuriose jis buvo įrengęs Vatikano 
biblioteką - savo vertingiausią to meto kūrinį, ir kuo 
labiau jis artėjo prie tikslo, tuo labiau taisėsi jo nuotaika. 
Frančeskas dela Roverė, anksčiau nežinomas ir neturtingas 
pranciškonų vienuolis, labiausiai pasaulyje - po aukso ir 
valdžios - mėgo literatūrą ir mokslus. Kadaise jis 
sėkmingai dėstė Pavijos, Florencijos, Bolonijos ir Sienos 
universitetuose, jis ten diegė aistrą žinioms, mokslams 
ir ypač žvaigždžių tyrinėjimams. Didesnę laiko dalį jis 
praleisdavo tarp šių jo sukauptų knygos lobių, lydimas 
nuolatinio savo palydovo šiuose reikaluose - mokslininko 
humanisto Platinos, kurį jis paskyrė bibliotekos saugotoju. 

Kai sargai priešais popiežių ir kardinolą atidarė duris 
į ilgą galeriją, visą apstatytą išmargintomis ir paauksuo- 
tomis spintomis ir plačiais stalais su išdėliotais ant jų 
rankraščiais ir optikos prietaisais, Platina pakilo jų 
pasitikti. Jo buvo sužalota koja*, todėl jis ėjo 


* Jis nukentėjo per kankinimus, kuriems jį pasmerkė popiežius Paulius 
II, nemėgęs knygų ir tų, kurie jas rašė. 

pasiramsčiuodamas lazda. Jis norėjo atsiklaupti ir 
pabučiuoti Nusidėjėlių žiedą ant popiežiaus rankos, bet 
Sikstas, žinodamas, kad klauptis jam sunku, sutrukdė 
jam tai padaryti; jis draugiškai paėmė jį už parankės ir 
privedė prie vieno piupitro. Čia gulėjo solidaus dydžio 
knyga su avietinio aksomo viršeliais ir sidabriniais 
aptaisais. Ji ilgai gulėjo vienoje iš šių spintų ir pagaliau 
buvo ištraukta į šviesą. 

- Matau, matau, tu išėmei “Šventąjį Augustiną". 
Greičiau parodyk man tas ištraukas, kurios tave taip 
sudomino! 

Nežymiu mostu jis atleido kardinolą Bordžiją, bet, 
matyt, tą dieną popiežiui nebuvo lemta užsiimti savo 
mėgstamu darbu. Tą pačią akimirką, kai Bordžija buvo 
jau prie durų, avanscenoje pasirodė naujas personažas 
- popiežiaus rūmų ceremonimeistras Agostinjas Patrizis; 
jo išblyškęs pailgas veidas, atrodė, atspindėjo kančią dėl 
nuolatinių jo įžeidinėjimų. Visiškai atsidėjęs griežto 
popiežiaus etiketo taisyklėms, kurias jis gerbė labiau 
negu tikybą, Patrizis buvo aklai atsidavęs popiežiui, ir 
šis dažnai atleisdavo jam įvairius smulkius nusižengimus. 
Tačiau šį kartą jis pasirinko per daug netinkamą momentą 
sutrukdyti popiežiui, rizikuodamas užsitraukti nepaprastą 
jo rūstybę, o apimtas pykčio jis galėdavo peržengti visas 
ribas; taip vos neatsitiko ir šiandien. 


- Ko tau dar reikia? - tarstelėjo popiežius, vos 
pamatęs jį. 

Tas puolė ant kelių. 

- Šventasis tėve, - užsikirsdamas tarė jis, - prieš 


kelias savaites jūs liepėte man įspėti jus, kad ir kur 
jūs būtumėte, kai tik Džanas Batista de Montesekas 
pasirodys rūmuose. 

Sikstas kaipmat atsuko nugarą “Šventajam Augustinui". 

- Jis čia? 

- Taip, jūsų šventenybe! 

- Vienas? 

- Ne. Su juo jūsų vergas - nubas Domingas... ir dar 
moteris. 

- Kaip ji atrodo? Nagi, nesipūsk! Apibūdink man ją! 

Iš tiesų Patrizio veide visai aiškiai buvo parašyta, kad 
jį įžeidė. Jis pakėlė akis į dangų ir atsiduso. 

- Jauna, brunetė... ir, manau, galima sakyti, kad ji 
labai graži. Šiaip ar taip, ji būtų graži, jei neatrodytų 
tokia nuvargusi. 

- Ir ką gi? - iškošė jam pro dantis Bordžija. - 
Dabar, monsinjore, tu elgiesi kaip sąvadautojas! Kurgi 
tu ją palikai? 

Nesiteikęs atsakyti, Patrizis sumojavo rankomis, tarsi 
gindamasis nuo įkyrios musės, ir žengė pasitikti 
klibinkščiuojančio prie jo popiežiaus. 

- Palydėk juos į salę su papūgomis ir labai gerai 
užrakink duris. Ak, taip! Užmiršau, pranešk kardinolui 
kamerarijui*, bet tik jam vienam! Duok man ranką, 
Rodrigai! 

Bordžijos nereikėjo ilgai įkalbinėti, juolab kad jį labai 
suintrigavo ši įžanga, ir jis tiesiog degė smalsumu. Prabilo 
jau priežodžiu tapusi gražuolio kardinolo aistra moterims, 
nesutramdoma ypač tais atvejais, kai kalba eidavo apie 
nepažįstamąją. Sklido gandai, kad kardinolas buvo 
nepaprastai linkęs į meilės nuotykius, be oficialios 
meilužės, su kuria turėjo du vaikus, jis sugebėjo išlaikyti 
daugybę kurtizanių, kurios puošė ištaigingus rūmus Dzeke. 
Be to, jam nedavė ramybės šį reikalą gaubianti paslaptis, 
kadangi Montesekas, popiežiaus parankinis, prieš keletą 
mėnesių dingo iš Vatikano, nors jo šventenybė paprastai 
nemėgo išsiskirti su šiuo atsidavusiu tarnu. 

Deja, dideliam Bordžijos nusivylimui, kai tik jie pasiekė 
popiežiaus apartamentus, Sikstas IV maloniai padėkojo 


* Popiežiaus rūmų kardinolas; tvarko teisingumo ir iždo reikalus, 
vadovauja popiežiaus rūmams ir Bažnyčiai, kai šventasis sostas būna 
laisvas. 

jam už pagalbą, po to suteikė savo palaiminimą ir 
paskyrė susitikimą rytojaus dienai. 

Pasakyti, kad Fjora pavargo, būtų  gryniausias 
eufemizmas. Niekada anksčiau ji nebuvo tokia pavargusi 
- nei po savo vaiko gimimo, apie kurį dabar nedrįso 
galvoti, kad nepultų į neviltį, nei per tą alinantį Karolio 
Drąsiojo vaikymąsi. | 

Daug savaičių jų karakas sunkiai skynėsi kelią išilgai 
Prancūzijos, Ispanijos ir Portugalijos krantų, patekęs į 
baisią audrą, kuriai šėlstant kalinė šimtus kartų manė, 
kad miršta. Aplenkę senovės Heraklio stulpus, jie vos 
nepateko į Mauritanijos piratų rankas, ir juos išgelbėjo 
tik netikėtai nusileidęs rūkas. Tik Viduržemio jūros 
vandenyse narsus laivas pasijuto daugmaž saugiau. Bet 
čia jau atėjo ruduo, ir jiems teko įveikti uraganišką 
liūtį, kuri užklupo juos šalia Korsikos ir nubloškė į 
krantą, laimei, netoli Čivitavekijos, todėl jiems pavyko 
įplaukti į uostą ir tokiu būdu išvengti laivo sudužimo. 

Visą tą laiką Fjora sėdėjo uždaryta savo kajutėje ir 
nematė nieko, išskyrus Domingą, kuris nuolat be paliovos 
rūpinosi ja ir galų gale sugraudino ją. Jis atnešdavo jai 
valgyti, skalbdavo jos baltinius ir net pasakodavo apie 
nereikšmingus įvykius, kurių pasitaikydavo laive. Jis gydė 
ją nuo jūros ligos, kuri ją visai nualino ir prikaustė 
prie lovos. Išsekinta šio negalavimo, Fjora karštai troško, 
kad šis prakeiktas laivas nuskęstų - tada baigtųsi ir jos 
kančios. Tačiau praslinkus porai savaičių, per kurias ji 
negalėjo praryti nieko, išskyrus šalto mėtų nuoviro su 
cukrumi, Fjora truputį atsigavo ir ėmė valgyti. Skystos 
košės ir sausa mėsa vargu ar galėjo žadinti apetitą, 
užtat gerai palaikė jos jėgas. Trumpam sustoję Kadyje, 
jie papildė ir atnaujino maisto atsargas, pasikrovė kiaušinių 
ir apelsinų ir toliau tęsė kelionę. Tuo tarpu ne tik 
Fjora tapo jūros ligos auka. Montesekas irgi smarkiai 
kentėjo nuo jos ir todėl per visą kelionę aplankė kalinę 
tik du kartus. Šiuo atžvilgiu jai nebuvo ko skųstis. 

Kasdien bendraujant su milžinu nubu, Fjorai pagaliau 
pavyko iš jo daug ką sužinoti. Pirmiausiai, jis turėjo 
popiežiaus pasitikėjimą ir nebuvo paprastas vergas, kuriam 
neleido niekur eiti iš namų, - šventasis tėvas vertino 
jo jėgą, išmintį ir mokėjimą tylėti. Kaip tik todėl jis 
ir išsiuntė jį kartu su Monteseku, nes buvo įsitikinęs, 
jog Domingas pasirūpins, kad belaisvė būtų pristatyta 
jam nepatyrusi didelių kančių ir kad su ja gerai elgtųsi. 

- Keista, - pasakė jaunoji moteris, - tą kartą baržoje, 
kai tu išgelbėjai mane, jis grasino, kad jei aš nepaklusiu 
jam, tai jis pririš mane triume ir atiduos išniekinti savo 
žmonėms. Jis sakė, kad turi jų dešimt ir iš jų vienas 
totorius, o kitas - negras. Be tavęs, ar yra čia dar 
koks negras? 

- Ne, tik aš, ir visa tai - apgaulė. Tiesiog jis norėjo 
nuo pat pradžios tave įbauginti. 

- Tai kodėl jis leido tau rūpintis manimi? Argi jis 
nebijo, kad... 

Pirmą kartą per visą tą laiką jaunoji moteris išgirdo, 
kaip Domingas juokiasi. Nuo jo juoko suskambėjo stiklai 
langų vitražuose. 

- Man nė trupučio negėda prisipažinti tau, - pasakė 
jis pagaliau, - kad prieš dvejus metus turkai atėmė iš 
manęs mano vyrišką prigimtį. Neslėpsiu, tai buvo sunkus 
išbandymas, bet, pasirodo, čia būta ir gero: pavyzdžiui, 
sinjoras Ramonas Dzakosta, didysis šventojo Jono ordino 
Jeruzalėje riterių vadovas, padovanojo mane popiežiui. 
Tai jis pakrikštijo mane Domingu, pakoręs Rodose turkų 
laivo kapitoną, kuris laikė mane galeroje belaisviu kartu 
su kitais vergais. Mano naujasis šeimininkas tuomet dar 
nebuvo vyriausias Bažnyčios valdovas, bet jis gerai su 
manimi elgėsi, nes aš esu išsilavinęs ir apsiskaitęs. Aš 
visai atsidavęs jam. 

- Tokiu atveju aš nesuprantu, kam prireikė jam mane 
grobti? Negi aš jam tokia svarbi, kad jis siunčia dėl 

manęs į Prancūziją ištisą galvažudžių gaują ir dar sutinka 
paleisti nuo savęs tokio rango tarną, kaip tu? 

- Aš nieko nežinau, man žinoma tik tai, kad jis 
žadėjo daug aukso, jeigu mes atvešime tave į Romą. 
Tačiau tai buvo tik formalus įsakymas, 0 iš tiesų mes 
neturėjome tau padaryti nieko blogo. Dar sykį kartoju 
tau: Montesekas norėjo tik prigąsdinti tave, ir jis tikėjosi, 
kad padaręs tave savo meiluže, vienu šūviu nušaus du 
zuikius. 

Kaip dažnai šios begalinės kelionės metu Fjora 
prisimindavo šiuos žodžius, mėgindama iš jų suprasti, kas 
jai atsitiko. Tuo tarpu priverstinis įkalinimas pakirto jos 
sveikatą, nors Domingas ir vėdino jos kajutę visada rytą, 
vakare ir kiekvieną kartą, kai tik būdavo įmanoma, kad 
patektų gryno jūros oro. 

Nereguliarus maitinimasis, nejudrus gyvenimo būdas, 
taip pat išsiskyrimas su artimaisiais, - visa tai prisidėjo 
prie to, kad jos būklė blogėjo. Kai ji pagaliau galėjo 
palikti laivą, Domingas paprašė ją dvi tris dienas pagyventi 
popiežiaus rūmuose Civitavekijoje, kad belaisvė truputį 
pailsėtų po kelionės jūra: iš tikrųjų ji atrodė tiesiog 
baisiai, ir popiežius galėjo būti nepatenkintas. 

Jis nesunkiai gavo tam leidimą, nes Montesekas ir 
jo Žmonės nedaug ką geriau atrodė. Ir tik po poros 
dienų, po to, kai visi išlipo į sausumą, nubas pasodino 
Fjorą į palankiną su popiežiaus herbu, ir jie leidosi į 
Romą. 

Nepaisant viso situacijos dramatiškumo, ji jautė tam 
tikrą džiaugsmą, nes vėl įžengė į Italijos žemę. Kelias 
nuo jūros iki senojo cezarių miesto tęsėsi dvidešimt 
mylių, bet neatrodė jai labai ilgas, nors ir lijo smarkus 
lietus: ji su kažkokiu nepasotinamu godumu kvėpavo 
pažįstamą vėją, dvelkiantį nuo Apeninų. Galimas dalykas, 
kaip tik šią akimirką šie žemi debesys plaukia virš jos 
mylimos Florencijos, kurios ji niekada neužmiršo ir 
niekada neišsižadėjo ir nuo kurios ją dabar skyrė apie 

septyniasdešimt mylių. Tačiau lygumų kraštas, per kurį 
jie važiavo, niekuo nepriminė jai neaukštų ir plokščių 
Toskanos kalvų. Čia pasitaikydavo tik skaidrūs tvenkiniai, 
kurių vanduo po pilku dangumi buvo plieno spalvos; 
ant jų krantų vienur kitur matėsi skurdūs krūmokšniai, 
o kartais kilo į viršų pajūrio pušys. Šiame krašte žmonės 
kiekvieną vasarą susirgdavo drugiu, ir Fjora pagalvojo, 
kad net saulėtomis dienomis čia tikriausiai tvyro kažkoks 
liūdesys. Todėl, išvydusi tolumoje kalnus, ji pajuto šiokį 
tokį palengvėjimą. Iki Romos buvo ne taip jau toli, ir 
kai kur pasitaikydavo senovės griuvėsių. 

Dabar ji sėdėjo ant aksomu aptrauktos taburetės 
priešais langą nedideliame prieškambaryje, papuoštame 
freskomis, su marmurinėmis grindimis, ant kurių buvo 
patiestas persų kilimas, ir be jokio susidomėjimo žiūrėjo 
į kiemą, kurį ji ką tik perkirto. Už lango vaikščiojo 
kareiviai, apsiginklavę ietimis su plokščiais antgaliais, 
privažiuodavo ekipažai, iš kurių išlipdavo žmonės raudonos 
arba violetinės spalvos ilgais plačiais apsiaustais arba 
žmonės, apsirengę kukliau. Jos neapleido jausmas, kad 
visa, kas vyksta aplink, yra absurdiška. Ką ji darė čia, 
šiuose rūmuose, kurių prašmatnumas buvo skirtas neva 
Dievui, bet iš esmės priklausė žmogui, kurio galybė 
apėmė visą krikščionių pasaulį? Dabar jos likimas visiškai 
priklausė nuo šio žmogaus, padariusio ją savo belaisve. 
Ji net nežinojo, kodėl ją privertė pervažiuoti beveik per 
visą Europą. 

Montesekas vaikštinėjo priešais ją vilnoniu kilimu 
pirmyn ir atgal, rodydamas savo nekantrumą. Jis dabar 
jautėsi gerai, ir jam norėjosi greičiau gauti pinigus už 
savo Žygį, tačiau pergalingi žvilgsniai, kuriais jis retkarčiais 
nužvelgdavo Fjorą, jos nejaudino. Šis pasileidėlis, nė 
trupučio nedomino jos, nes jos pačios likimas daugiau 
jai nerūpėjo. Dabar ji norėjo tik vieno - miegoti, miegoti 
iki begalybės... ir galbūt kape. Jei popiežius įsakė pagrobti 
ją tam, kad nužudytų, tai jis tuo tik padarys jai paslaugą, 

leisdamas susitikti su dviem mylimiausiais žmonėmis 
pasaulyje - tėvu ir Filipu. 

Ilgas išblyškęs ceremonimeistras, einantis lengvais 
žingsniais, nutraukė jų laukimą. Pats popiežius jau laukė 
jų. Kai jis privedė Fjorą prie kalto sidabro plokštėmis 
papuoštų durų, prie kurių stovėjo sargybiniai, Patrizis 
metė į jos pusę nepatenkintą žvilgsnį. 

- Jūsų negalima taip atrodančios pristatyti šventajam 
tėvui! - iškošė jis pro dantis. - Ką, negalėjote kaip 
nors žmoniškiau apsirengti prieš ateidama čia? 

- Tegul ji būna su šia suknele, - nutraukė jį 
Montesekas. - Aš įsakiau atvesti ją, kai tik pareikalaus. 
Gali būti tikras, kad jo šventenybė nelaukia jos su 
šilkais ir brokatais. 

Kai durys atsivėrė, Fjora pagalvojo, kad po didelės 
Karolio  Drąsiojo palapinės jai neteko matyti nieko 
prabangesnio už šią salę, į kurią ją įvedė. Freskos 
ant sienų, tarp sijų paauksuotos lubos, marmurinės 
konsolės, šilku išmuštos sienos, Rytų darbo kilimai dengė 
sniego baltumo marmuro plokščių grindis. Lygiomis eilėmis 
stovėjo taburetės ir krėslai, kalnas pagalvėlių kilo aplink 
krėslą, panašų į sostą, kuriame sėdėjo Romos popiežius. 
Vos tik jaunoji moteris pažvelgė į jį, daugiau ji jau 
nieko nematė. Vien šio žvilgsnio užteko, kad suprastum, 
jog nieko gero jos nelaukia. 

Sėdėdamas dideliame krėsle, aptrauktame raudonu 
aksomu su auksiniais blizgučiais ir dideliais kutais, su 
skaisčiai raudona pelerina, ryškiai išsiskiriančia jo baltų 
drabužių fone, primerkęs piktas akis, jis buvo panašus 
į piktą pasakų amfibiją. Akyse po surauktais žilais 
antakiais tarsi atsispindėjo sudvisęs Italijos pelkių vanduo, 
kuriame nuolat veisiasi kokie nors šlykštūs gyvūnai. 

- Priklaupkite ant priešpaskutinio sosto laiptelio! - 
tyliai sukomandavo Patrizis. - Paskui pulkite į kojas. 

- Tas, kurį aš matau priešais save, iš tiesų Romos 
popiežius ar kažkoks barbarų stabas? - pusbalsiu 

paprieštaravo jaunoji moteris. - Aš galiu priklaupti, kaip 
to reikalauja protokolas, bet daugiau iš manęs reikalauti 
jūs neturite teisės. 

Tai pasakiusi, ji žengė prie Petro sosto staiga 
sutvirtėjusiu žingsniu. Bet plieninis balsas tiesiog prikaustė 
ją pusiaukelėje: 

- Nuodėmingoji! Kaip tu drįsti artėti prie mūsų tokiu 
tvirtu žingsniu, kai tau reikėtų šliaužti dulkėse, kad 
pamėgintum sušvelninti mūsų teisingą rūstybę? 

Fjora iškart sustojo. 

- Manęs niekada nemokė šliaužioti, švenčiausiasis tėve, 
bet aš esu stovėjusi priešais šio pasaulio galingiausių 
sostus. Nežinau, kuo nusikaltau popiežiui, bet esu kilminga 
dama, o ne sukaustyta grandinėmis vergė, nepaisant to, 
kaip elgėsi su manimi ištisus du mėnesius; tai buvo 
visiškas žmogaus teisių pažeidimas ir būtent tuo metu, 
kai aš buvau Prancūzijos karaliaus žemėje, vadinasi, jo 
ginama. 

Nė neketindama spartinti žingsnio, ji išdidžiai žengė 
skaisčiai raudonais kilimais. Priėjusi prie laiptų, ji ramiai 
paėmė ant apatinio laiptelio gulėjusią brokato pagalvėk 
ir pasidėjo ją sau po keliais, kad būtų patogiau atsiklaupti 

- Ar aš galiu sužinoti, - paklausė ji lygiu balsu, - 
kodėl man suteikta tokia garbė būti priimtai šią valandą 
ir priklaupti priešais jūsų šventenybę? 

Toks ramus drąsumas akimirką sušvelnino Siksto pyktį, 
beje, apsimestinį, nes už jo slypėjo džiaugsmas, kad 
popiežius turi valdžią šiai moteriai, kurią jis laikė savo 
nesutaikomu priešu. Kokią minutę jis neatitraukdamas 
akių žiūrėjo į ją; jį pribloškė tai, kad ši gležna moteris, 
iškankinta tokios ilgos kelionės, buvo tokia tvirta. Po 
jos šiurkščiais rūbais galėjai nuspėti esant grakštų, liauną 
kūną, truputį išblyškęs veidas buvo dramblio kaulo spalvos. 
Tačiau eisena buvo tokia karališka, kad popiežius negalėjo 
nepripažinti, jog nedaugelis princesių jo akivaizdoje elgėsi 
taip išdidžiai. 

- Tavo, kaip kalėjime ant suplėkusių šiaudų gimusios 
mergelės, liežuvis pernelyg gerai pakaustytas! 

Pažeminta jos nelemto gimimo priminimu, Fjora pajuto, 
kaip kraujas plūsta jai į veidą, bet ji nepasidavė: 

- Mane stebina, kad Romos popiežius taip gerai žino 
istoriją moters, kuri neturėtų dominti šventojo Petro 
įpėdinio. Gimusi kalėjime, bet visgi kilni; be to, mane 
išauklėjo vienas garbingiausių Florencijos žmonių. Ir dar... 

- Gana! Aš žinau, kas tu, moterie! Dėl tavęs vienas 
mūsų geriausių Dievo tarnų uždarytas į kalėjimą ir 
vargsta ten nežmoniškomis sąlygomis. 

- Jei kalbama apie vienuolį Ignasijų Ortegą, kurį jūsų 
šventenybė taip lengvabūdiškai kanonizuoja, tai galima 
pasakyti, kad į rojų patekti kur kas lengviau, negu man 
sakė. Negi užtenka nužudyti karalių - ir be jokių kliūčių 
įžengsi į rojų, kaip tai mėgino padaryti vienuolis Ignasijus? 
Jums puikiai žinoma, kad šis vienuolis norėjo nužudyti 
Prancūzijos karalių Liudviką, 0 aš sutrukdžiau jam tai 
padaryti. Jums derėtų, šventasis tėve, padėkoti man už 
tai: karaliaus kraujas būtų nenuplaunama dėmė ant baltų 
nekalto Avinėlio, kurio atstovas žemėje jūs esate, rūbų. 

- Kokias pasakas jūs čia man sekate? - pasipiktinęs 
sušuko Sikstas, storais pirštais lamdydamas kutus ant 
krėslo ranktūrio. - Vienuoliui Ignasijui buvo pavesta 
išlaisvinti vieną Bažnyčios hierarchą, kurį karalius 
Liudvikas pasodino į kalėjimą, neturėdamas tam jokios 
teisės. Jis ne mūsų tarnas, o Kastilijos karalienės Izabelės, 
kuri reikalauja jo išlaisvinimo. Kas gi davė tau teisę 
stoti skersai kelio tikram tikėjimui ir Viešpaties Dievo 
garbei? Prieš dvejus metus dėl tavęs Florencijoje kilo 
visokie skandalai, baisumai ir niekšybės. 

- Argi niekšybė ginti savo nužudytojo tėvo atminimą? 
Jei ir buvo skandalas, tai aš dėl jo buvau daug mažiau 
kalta negu tie, kurie išdėliojo spąstus ir paspendė kilpas 
bejėgiui vaikui, kuriuo tada buvau aš! Ir argi karalienės 

Izabelės garbei vienuolis Ignasijus kartu su Paciu rengė 
sąmokslą prieš Medičių šeimą? 

Iečių su plokščiais antgaliais - protazanų - beldimas 
į grindų plyteles iškart nutraukė įpykintos jaunosios 
moters demaskuojamąją kalbą; moteris ryžosi nesitraukti, 
net rizikuodama gyvybe. 

Tą akimirką salėje pasirodė naujas, didingos išvaizdos 
personažas. Su neslepiamu susižavėjimu veide Fjora 
stebėjo tvirtus jo žingsnius. Jei kas ir buvo vertas 
Bažnyčios aukščiausiojo hierarcho vardo, tai būtent šis 
žmogus; jis žengė kilimais tarsi nukritusiais lapais, 
apsirengęs puikiais ryškiais raudonos spalvos muaro 
drabužiais. 

Tai, kad jis buvo sulaukęs jau pagarbaus amžiaus, 
matė visi, tačiau turėdamas septyniasdešimt penkerius 
metus, Gijomas d'Etuvilis, kardinolas kamerarijus ir Ruano 
arkivyskupas, išsaugojo jaunatvišką eiseną, kurios daugelis 
pavydėjo, pradedant popiežiumi. Aukštas, lieknas, pasi- 
tempęs, kilmingas nuo plaukų šaknų iki pat savo gražių 
pirštų galiukų, tikrų prelato pirštų, jis buvo turtingiausias 
šventosios kolegijos kardinolas. Roma buvo dėkinga jam 
dėl to, kad jis išgelbėjo nuo pražūties kelias bažnyčias 
ir dosniai dalijo savo dovanas daugybei neturtingų šeimų, 
nes jis buvo dar ir geras Žmogus. 

O dėl popiežiaus, tai jis gerbė šį buvusį; vienuolį 
benediktiną iš kilmingos normandų šeimos, nes jame 
tekėjo Prancūzijos karaliaus kraujas - kardinolo senelė 
iš motinos pusės buvo karaliaus Karolio V sesuo; jis 
buvo aukštos kultūros ir plataus proto diplomatas. Be 
to, jis turėjo didelę iškalbos dovaną ir mąstė aplenkdamas 
savo laiką. Būdamas legatu Prancūzijoje,  d'Etuvilis 
nuodugniai reformavo Sorboną ir reikalavo peržiūrėti 
neteisėtą Žanos d'Ark procesą. 

Jo padėtis Romoje buvo išskirtinė, ir kartais popiežius 
pavydėjo jam. 

Nepaisant amžiaus, kojų jam neskaudėjo, ir jis lengvai 
priklaupė ant kelio, norėdamas pabučiuoti žiedą, o 
pakildamas klausiamai pažvelgė į Fjorą skaisčiai žydromis 
akimis. Tebesėdėdamas savo raudoname krėsle, popiežius 
Sikstas IV sukranksėjo: 

- Pažvelkite į šią moterį, mano broli! Dėl jos mes 
paprašėme jus ateiti čia. Jūs pažįstate ją? 

- Ne, - atsakė kardinolas ir šypsodamasis pridūrė: - 
Jei tai būtų taip, aš manau, kad prisiminčiau ją. Ar 
nepasakytumėte man, šventasis tėve, kas ji? 

- Ji - tiek pat kenksmingas padaras, kiek ir pavojingas. 
Tai Fjora Beltrami; ji buvo paskutinio Burgundijos 
hercogo meilužė, o dabar yra mūsų Prancūzijos karaliaus 
Liudviko meilužė! 

Fjora taip nustebo ir pasipiktino, kad išvis prarado 
atsargumą ir pagarbą tokiems aukštiems asmenims. 

- Koks čia prasimanymas? - sušuko ji. - Aš niekada 
nebuvau Karolio Drąsiojo meilužė ir jau tuo labiau 
karaliaus Liudviko! 

- Tačiau mūsų šnipų pranešimai sako ką kita, - 
sumurmėjo Sikstas IV. - Ar jūs buvote, ar ne kartu 
su velioniu hercogu per Nansi apgultį ir iki pat jo 
mirties? 

- Taip, netgi sekiau paskui jį. Bet aš buvau įkaitė, 
nors tuo metu ir buvau vieno iš jo vadų Žmona, o jis 
laikė mane Prancūzijos karaliaus šnipe. 

- Įdomu! Iš tiesų įkaitė? Tačiau mus pasiekė gandai, 
kad prieš paskutinį mūšį jis švelniai atsisveikino su šia 
įkaite ir padovanojo jai savo mėgstamą brangenybę. 

- Prašau atleisti man už įsikišimą, šventasis tėve, bet 
argi ši moteris ką tik nepasakė, kad ji ištekėjusi už 
burgundų karininko? 

- Prieš trejus metus aš ištekėjau Florencijoje už grafo 
Filipo de Selonžė, kuris buvo atvykęs kaip pasiuntinys 
pas magistrą Lorensą. Mes susituokėme slapta, bet paskui 
ta santuoka buvo pripažinta galiojančia. 

- Kurgi jūsų vyras? 

- Mirė, jūsų šventenybė! Nubaustas mirties bausme 
Dižone praėjusių metų liepos mėnesį karaliaus įsakymu, 
to paties karaliaus, kurio draugužė aš neva esu. Ir to 
nebijo sakyti man tiesiai į akis. 

Popiežiaus veide pasirodė pagiežos kupina šypsena, o 
jo akys piktai sužaižaravo. 

- Kaip visa tai nepaprasta! Prašau jus būti teisėju, 
d'Etuvili. Mano žmonės sučiupo šią neva burgundų damą 
nedidelėje pilyje netoli Plesi le Tūro pilies, kurią jai 
padovanojo karalius. | 

- Tai tiesa, - atsakė Fjora truputį pakeltu tonu. - 
Bet ar jums žinoma, kad karalius Liudvikas padovanojo 
man tą pilį, - ten dar yra mano naujagimis sūnus, 
guvernantė ir tarnai, - atsidėkodamas už paslaugą, kurią 
aš jam padariau? 

- Iš tiesų didelę paslaugą, - piktai pasičiupo popiežius. 
- Dėl šios niekšingos būtybės kaltės vienas iš mano 
legatų pūva viename iš tų nežmoniškų geležinių narvų, 
kurie taip patinka karaliui Liudvikui. Ten jis kankinasi 
kartu su mūsų nelaimingu broliu kardinolu Balju. 

- Taip, aš sutrukdžiau jūsų vadinamajam legatui 
nužudyti karalių. O dėl jūsų Balju, tai aš apie jį Žinau 
tik tiek, kad jis išdavikas. 

- Tiek triukšmo dėl kelių draugystės ženklų, parodytų 
Burgundijai! Hercogas mirė. Vadinasi, daugiau nėra 
priežasčių laikyti mūsų brolį kalėjime, štai kodėl aš ir 
liepiau sučiupti tave, nelaboji. Jei karalius Liudvikas kada 
nors panorės pamatyti tave gyvą, jis turės paleisti Balju 
ir ypač vienuolį Ignasijų Ortegą. Be to, jis turės paskui 
pateikti mums įrodymų, kad vykdys taikią politiką 
Florencijos atžvilgiu, nes jos šeimininkas tik ir galvoja 
apie tai, kaip sukilti prieš mūsų valdžią. 

- Niekada Florencija nepripažino kitos valdžios, išskyrus 
savo vyresniųjų šventikų ir tų, kurie atnešė jai turtus, 
garbę ir laisvę - Medičių valdžią. 

- Jūs tik paklausykite jos! - sušuko popiežius, atsistojęs 
svo nesveikomis kojomis ir dėl to dar labiau įniršęs. - 
Ši mergelė iš tiesų tarsi princesė! Ji drįsta kalbėti apie 
teises, laisvę ir ginčytis apie politiką! Kardinole, prašau 
jus skubiai išsiųsti emisarą į Prancūziją ir pranešti karaliui 
išpirkos sąlygas, kurias diktuosime mes. O ši moteris 
atsakymo palauks kalėjime. 

- Tuomet jūs galite nužudyti mane vietoje, - karčiai 
atsakė Fjora. - Karalius niekada nesutiks su jūsų sąlygomis 
ir nedarys šio sandėrio, šventasis tėve! Beje, galbūt 
dabar jis nejaučia man jokio draugiškumo: aš pranešiau 
jam, kad noriu grąžinti jo mažąją pilį, nes mano sūnus 
negali hūti auklėjamas žemėje to, kuris įsakė nužudyti 
jo tikrą tėvą. 

- Tu nori pasakyti, jog karalius nė piršto nepajudins, 
kad tave išgelbėtų? 

- Būtent. Liepęs pagrobti mane, jūsų šviesybė padarė 
didelę klaidą. 

Tą akimirką salės durys atsivėrė ir magistrui Patriziui 
dar nespėjus pranešti apie vizitą įėjo jauna moteris ir 
greitais žingsniais drąsiai pasuko prie sosto. Visai jauna, 
žavi, tankiais puriais vario spalvos plaukais ir skaidraus 
kvarco spalvos su dėmelėmis akimis; vilkėjo ji taip 
puošniai, kad Fjora nevalingai ėmė grožėtis ja. Ji buvo 
apsirengusi labai elegantiška juodo satino suknele, 
išsiuvinėta auksu; priekyje suknelė buvo atvira ir matėsi 
skaisčiai raudono satino sijonas. Didžiuliai tamsiai raudoni 
rubinai puošė jos ilgą kaklą, korsažą, plačių rankovių 
užsegimus ir auksinį tinklelį, vos išlaikant vešlius jos 
plaukus. Ant pečių buvo užsimetusi didelį aksominį 
manto, pamuštą juodo sabalo kailiu. Ausyse ir ant rankų 
irgi švytėjo rubinai. 

Pyktis kaipmat išgaravo iš popiežiaus veido ir jį 
pakeitė šypsena, kai gražuolė priėjo pabučiuoti jam 
rankos; paskui, pabučiavusi į skruostą, ji atsisėdo ant 

vienos iš pagalvėlių, gulėjusių ant paaukštinimo laiptelių, 
ir išskleidė puikios suknelės padurkus. 

- Dukterėčia, - pasakė popiežius su lengvu priekaištų, 
- kada gi jūs atsikratysite šio įpročio įskristi kaip viesulas 
čia, visai nesirūpindama protokolu? 

- Manau, kad niekada! Jei tai nepatiktų jums, jūsų 
nebūtų toks gyvas žvilgsnis ir ši gera šypsena, kuri man 
taip patinka, - pareiškė ji ir Žavingai nusišypsojo; šypsena 
buvo skirta taip pat ir kardinolui d'Etuviliui, kuriam ji 
be jokių ceremonijų ištiesė ranką. 

- Jūs graži, madam, kaip niekada, - meiliai pasakė 
jis jai. 

- Ar ne tiesa? - atsakė ji su vaikišku pasitenkinimu. 
- Niekas nepasakys, kad pavasariop aš laukiu kūdikio! 

Kai ji kalbėjo, jos žvilgsnis nevalingai kliudė Fjorą. 
Akimirką jų akys susitiko. Popiežiaus dukterėčios 
žvilgsnyje ne tik nebuvo jokios paniekos, - priešingai, 
Fjora sugavo jame kažką panašaus į simpatiją. 

- Aš turiu ir kitą trūkumą, - ramiai pridūrė naujai 
atėjusioji, - mano gera klausa, todėl aš dažnai girdžiu 
tai, kas visai neskirta mano ausims. Be to, aš labai 
smalsi, ir atsitinka taip, kad kai kurie dalykai suintriguoja 
mane daugiau negu kiti. 

- Apie kokius dalykus jūs kalbate, mano brangioji? 
- paklausė popiežius. 

- Na, pavyzdžiu, aš norėčiau žinoti, kodėl jūsų 
šventenybė įsakė pagrobti šią moterį. Ir kodėl ji yra 
tokio naudingo sandėrio dalyvė? Karalius, apie kurį ką 
tik kalbėta, kartais ne jūsų karalius, monsinjore d'Etuvili? 

- (Galimas dalykas, madam, - atsakė prelatas, truputį 
paniuręs. - Bet čia kalbama apie valstybinius reikalus, 
ir nors ir kaip jo šventenybė mylėtų jus... 

- Nepilstykite iš tuščio į kiaurą, mano broli! - nutraukė 
ji popiežius, vėl pradėjęs pykti. - Tai jos visai neliečia. 
Jūs žinote, Kotryna, kokia brangi esate mūsų širdžiai, 

bet mes nenorėtume, kad įsiveltumėte į istoriją, kuri 
priklauso mūsų politikos kompetencijai. 

- Politika - viena, o gailestingumas - kita, - drąsiai 
atsakė jaunoji moteris. - Aš matau priešais jus jauną, 
be abejo, kilmingą damą, nors ji ir dėvi šiurkštaus 
audinio suknelę. Be to, aš matau, kad ši moteris yra 
visai nusikamavusi. 

- Tuomet tegul ji nusilenkia mums, užuot metusi 
mums iššūkį! Jūs juk nieko nežinote apie ją, Kotryna. 
Tai florentietė, priešas visų Pacių, kurie mums yra 
brangūs, kaip jums tai žinoma. Ji du kartus sukliudė 
mums įvykdyti mūsų ketinimus, ir būtų tikslinga nusiųsti 
ją į kartuves. Bet... 

Fjora buvo pasiryžusi prisiekti, kad paminėjus Pacius 
Kotrynos akys piktai sužaižaravo. Dabar ji prisiminė ir 
suprato, kas yra priešais ją: iš tiesų popiežiaus dukterėčia, 
bet ištekėjusi, Kotryna Sforca, nesantuokinė Milano 
hercogo duktė, vienuolikos metų ištekinta už Džirolamo 
Riarijaus, popiežiaus mylimo sūnėno, kuris galbūt net 
buvo jo sūnus. Tai buvo juodnugaris, apie kurį kalbėjo, 
kad jis buvo lyg tai bakalėjininkas, lyg tai muitininkas, 
ir į godžias šio žmogaus rankas Sikstas norėjo atiduoti 
karalystę su centru Toskanoje! 

- Bet, jūsų šviesybe! - drąsiai tęsė jaunoji moteris, 
- juk jūs dar nesate visai tikras, kad sandėris su ja 
neįvyks? 

- Taip, tai tiesa. Pagal atsakymą, kurį magistras 
d'Etuvilis gaus iš Prancūzijos, mes ir nuspręsime jos 
likimą. O kol kas ją išsiųs į Šventojo Angelo pilį ir 
laikys kalėjime tiek, kiek tai patiks mūsų šventajai valiai. 

- Jeigu jūs laikote ją įkaite, tai nesiųskite jos gyvos 
pūti jūsų kalėjime! Patikėkite ją man. Aš galėsiu saugoti 
ją, kaip to reikalaujama, bet su ja bent bus gerai 
elgiamasi, ir Prancūzijos karalius į tai atsižvelgs, jei 
pradės su mumis derybas. 

Jo šventenybė to negalėjo ištverti, net jei tai kalbėjo 
moteris, kuriai jis, be abejo, jautė didelę simpatiją. Vėl 
atsistojęs visu ūgiu, jis įsakė: 

- Dar kartą prašau, dukterėčia, nesikišti į šį reikalą! 
Bus taip, kaip aš sakiau: ji eis į kalėjimą, 0 jūs eisite 
su mumis vakarieniauti. 

Artėjo sargybiniai. Tuomet, didelei Fjoros nuostabai, 
įsiterpė magistras d'Etuvilis. 

- Dar minutę, šventasis tėve, prašau jus. Ar jūs 
pasodintumėte į e Angelo pilies kalėjimą šią moterį, 
jeigu ji būtų mainų objektas, kuriuo jūs pasikliautumėte? 

- Ne. Aš nuspręsčiau išsiųsti ją į San Sisto vienuolyną. 

- Tuomet kam keisti savo planus? Aš gerai pažįstu 
karalių Liudviką ir žinau, kad jis labai protingas. Jis 
ne iš tų, kurie dalija savo draugystę be jokio pasirinkimo. 
Ypač jei ta draugystė pasiekia tokį laipsnį, kad jis 
dovanoja pilį ir žemes savo kaimynystėje. Jei tik jūsų 
šventenybė neketina pradėti karo su mano šalimi, - dėl 
to mano širdis plyštų... 

- Karo su Prancūzija? Jūs iš proto išėjote, mano 
broli! 

- Tuomet nekeiskite savo pirmojo sprendimo. Įsakykite 
nuvesti doną... Fjorą? Ar teisingai pasakiau jūsų vardą? 

- Koks gražus vardas! - sušuko Kotryna; buvo aišku, 
kad ji negali ilgai tylėti. - Fjora, o kaip toliau? 

- Beltrami, madam, - atsakė Fjora, žemai nusilenkusi 


jaunajai moteriai ir nusišypsojusi. - Jūs galite pridurti: 
grafienė de Selonžė. 
- Kokie čia saloniniai pokalbiai! - sušuko Sikstas, 


kurio veido spalva iš rusvos pavirto raudona. - Bet gal 
jūs ir teisus, d'Etuvili. Išsiųsime ją į San Sistą! Ją ten 
gerai saugos, ir niekada nebus vėlu nukirsti jai galvą 
arba pakarti, jeigu jos šeimininkas nepateisins mūsų 
vilčių. Tegul ją išveda ir liepia sargybinių kapitonui 
nedelsiant nuvesti ją ten. Vienuolyno vyresnioji laukia 
jos. 

Fjorai reikėjo didelių valios pastangų atsisveikinti su 
šiuo popiežiumi, kuris nė iš tolo nebuvo panašus į jos 
vaizduotės sukurtą popiežių. Ir ji priklaupė beveik prie 
pat kardinolo d'Etuvilio kojų. 

- Dėkoju jums, monsinjore, už jūsų kilniaširdiškumą. 
Prašau jus pasimelsti už mane ir mano kūdikį, nuo 
kurio mane atplėšė. Prisiekiu, kad aš verta jūsų gynimo. 

Balta ranka, ant kurios spindėjo sunkus safyras, 
palaimino ją, paskui jis pažvelgė žydromis akimis į 
Kotryną, kuri tą akimirką atsisuko į Fjoros pusę: 

- Dėkoju jums, madam, - oriai pasakė Fjora. - Aš 
to niekada neužmiršiu! | 

Paskui ji pati atsistojo tarp kareivių ir jų lydima 
žengė per salę. Ji jau buvo netoli slenksčio, kai pamatė 
priimamajame  besigrūdančią kažkokią žmonių grupę, 
daugiausia tai buvo jauni ir turtingai apsirengę Žmonės. 
Kokių trisdešimties metų, bet jau papilnėjęs žmogus 
kalbėjo garsiau už kitus; jis keikė tai sargybinius, tai 
ceremonimeistrus, kurie užstojo jam kelią ir neleido 
prieiti prie durų. 

- Jūs praleidote mano žmoną! Aš noriu susitikti su 
ja! Beje, pats šventasis tėvas laukia manęs! 

- Palaukite dar truputį, mesire Džirolamai! - prašė 
Patrizis. - Šventasis tėvas aiškiai pasakė, kad niekas jo 
netrukdytų. 

- Galima pamanyti, kad kunigaikštienė Kotryna - 
svarbi asmenybė. 

- Jos niekas negalėtų sustabdyti, monsinjore. Jos 
žavesys duoda teisę visokiam atlaidumui. 

Šis pokalbis Fjoros daugiau nedomino, ir ji nuėjo 
savo keliu. 

Ji pamatė Riarijų, jo vulgarų, grubių bruožų veidą, 
šiurkščius plaukus; ji atkreipė dėmesį į tai, koks 
nepakenčiamai šiurkštus jo elgesys, kurio nesušvelnino 
nė auksu išsiuvinėti drabužiai. Tas faktas, kad gražioji 
Kotryna ištekėjusi už šito drimbos, buvo nesąmonė - 

viena iš tų, kurios, matyt, būdingos šiems daugiau negu 
karališkiems rūmams. 

Likimas pastūmėjo ją į pasaulį, apie kurį ji neturėjo 
nė menkiausio supratimo net tada, kai gyveno 
Prancūzijoje. Šis popiežius, neturintis jokio didingumo, 
užsiėmęs tik gudria politika ir žemiškais rūpesčiais, kaip 
pasiglemžti turto; būtų įdomu sužinoti, su kokiomis 
maldomis jis kreipiasi į Dievą - jeigu jis apskritai 
meldžiasi! Šie rūmai, pilni patarnautojų ir vergų, įskaitant 
ir gražiąją Kotryną, laisvai įsitaisančią ant popiežiaus 
sosto laiptelių, - viskas tik patvirtino tai, ką ji pradėjo 
įtarti po savo peripetijų su Ignasijumi Ortega ir būdama 
Santa Liučijos vienuolyne Florencijoje. Roma, kurios 
keliais dar klaidžiojo tiek piligrimų, tiek vargšų žmonių, 
kuriuos palaikė vienintelis ir atkaklus troškimas pasimelsti 
prie Apaštalo kapo ir gauti Romos popiežiaus palaiminimą 
- ar ši Roma netampa vagių ir plėšikų prieglobsčiu? 

Pati Fjora netrukus galės sužinoti, koks yra Romos 
vienuolynas. Nepaisant visko, ji bent ras ten ramybę, 
tylą ir taiką - visa tai, ko taip reikėjo jos iškankintai 
sielai ir kūnui. Net Santa Liučijoje jai pavykdavo pailsėti 
ir pamiegoti, o kaip tik tokio poilsio jai labiausiai 
reikėjo po visų jos patirtų išmėginimų. Truputį pailsėjusi, 
ji vėl galės mąstyti ir paieškos būdų, kaip kuo trumpiau 
naudotis popiežiaus svetingumu. 

Domingas kažkur prapuolė, ir ji apie tai pagalvojo 
su apgailestavimu. Jis buvo jai atrama, kurios jai stigs. 
Vatikano kieme ją pasodino ant mulo, kurį iš karto 
apspito kareiviai. Jų viršininkas panėšėjo į Monteseką, 
su kuriuo šis, beje, kalbėjosi kelias minutes, ir ji matė 
tai. Vėliau ji sužinojo, kad jie - broliai, nors jų 
charakteriai buvo skirtingi. 

Atėjo drėgna ir šalta naktis, keičianti viską aplinkui, 
ir tik deglų liepsna mirgėjo tarnų rankose. Pervažiavę 
pro didelį portalą, jie įsuko į tamsų kiemą, bet Fjoros 
akys greitai apsiprato tamsoje. Ji pamatė, kad naktis 

nebuvo tokia tamsi, kaip jai pasirodė iš pradžių. Šviesos 
apšvietė tik eskorto priekyje važiavusių Žmonių apsiaustus 
su popiežiaus herbu. Ji stengėsi įsidėmėti kelią, kuriuo 
ją vežė, jei pasitaikytų proga pabėgti. 

Perkirtę šv. Petro aikštę, nedaug didesnę už kaimo 
bažnyčios šventorių, jie pravažiavo pro keletą pastatų, 
virš kurių vartų degė šviestuvai geležiniuose žibintuose, 
paskui pro tvirtovę, kurią iš esmės sudarė didžiulis 
cilindro formos bokštas; jo viršuje kilo didelis angelo 
siluetas išskleistais sparnais. Priešais tiltas, su uždarytomis 
krautuvėlėmis, permestas per Tibrą, kurio juodą vandenį 
dar buvo galima įžvelgti. Paskui įvažiavo į kažkokį tamsų 
labirintą, panašų į didelę statybos aikštelę su dykvietėmis. 
Popiežių seniai apleista Avinjono naudai, cezarių Roma 
ir jos milžiniški paminklai, be abejo, būtų ramiai sugriuvę 
ir visiškai išnykę, jei tokie popiežiai, kaip Nikolajus V 
ir ypač Sikstas IV, nebūtų pasirūpinę jais; jie įsakė 
bažnyčias atstatantiems architektams statybinių akmenų 
ieškoti už miesto ribos, -bet neimti jų iš senų gretimų 
pastatų, tapusių patogiais karjerais. 

Žinoma, sugrįžus popiežiams, Roma ėmė turtėti. 
Popiežiai statė ant Vatikano kalvos, norėdami pakeisti 
savo senuosius Lateranų rūmus, kuriuos nusiaubė gaisras, 
o aplink juos kardinolai ir aukštieji dvasininkai skubėjo 
pasistatyti sau dar didesnius ir prabangesnius rūmus negu 
išlikę senųjų šeimų rūmai. Bet visos tos statybos buvo 
neplaningos. Tada Romoje buvo tik kelios aikštės ir 
kreivos gatvelės, viena ar dvi plačios magistralės, tokios 
kaip Korsas, pavadinta taip todėl, kad anksčiau joje 
buvo rengiamos žirgų lenktynės ir asilų jojimo varžybos, 
taip pat žydų lenktynės. Sikstas IV, nusprendęs šią seną 
landynę, kur buvo vien griuvėsiai, paversti civilizuotu 
miestu su tiesiomis gatvėmis, grįstomis jau ne gruoblėtais 
vandens akmenimis, turėjo padėti nemažai pastangų, kad 
pastatytų sostinę, kuri atitiktų jo ambicijas. Pastatęs tiltą 
per Tibrą, paskui šv. Dvasios ligoninę, bažnyčių ir 

vienuolynų, jis ėmė statyti Romoje naujus pastatus senų 
lūšnų vietoje, atverdamas akiai antikos paminklus, 
apaugusius laukiniais krūmokšniais ir piktžolėmis. 

Šią vakaro prieblandos valandą nauji ir seni pastatai 
susimaišė ir pavirto pilkomis dėmėmis; Fjorai beveik 
nieko nesimatė, ji veltui mėgino įsidėmėti kelią tarp 
namų, pro kuriuos važiavo. Ji nesuprato, kad jie pakilo 
prie Didžiojo amfiteatro, paskui pravažiavo pro Septimijo 
Severo septynaukščius rūmus ir pasiekė Karakalos termas, 
kurių griuvėsiai kilo į tamsų dangų - tiek teliko iš 
didingos senovės Romos architektūros. Vis dėlto šio 
senovės vaiduoklio iš tamsaus ir raudono akmens didybė 
patraukė Fjoros dėmesį, ir ji paklausė kapitoną, koks 
pastatas čia buvo. Jis atsakė ir su ironija pridūrė: 

- Jūs turėsite pakankamai laiko grožėtis šiais griuvėsiais. 
Štai San Sisto vienuolynas, kur aš vežu jus, - jis kaip 
tik priešais. 

Ir iš tiesų truputį žemiau nuo kelio, kurio paviršiuje 
dar matėsi didelės Romos plokštės, kilo gelsvai raudonos 
sienos, už kurių buvo matyti vešli augmenija, žemi, bet 
gražūs pastatai ir kvadratinė bažnyčios varpinė. Kai 
kortežas sustojo, visi išgirdo bažnytinį giedojimą, kurį 
slopino storos sienos, ir varlių kvaksėjimą netolimoje 
baloje. 

Odine pirštinę apmautu kumščiu vienas iš kareivių 
garsiai pabeldė į vartus, kuriuose buvo siauras langelis. 
Jis beldė tol, kol už pinučių pasirodė švelnus vartininkės 
su baltu antkrūtiniu veidas. 

- Jo šventenybės popiežiaus vardu, atidarykite! - įsakė 
kapitonas, stovėjęs šalia Fjoros. - Aš atvežiau jums tą, 
apie kurią jums buvo pranešta anksčiau. 

Langelis užsitrenkė, ir vartai pamažu, be jokio triukšmo 
atsivėrė. Paskui pasirodė ir pati vartininkė su baltais 
drabužiais. 

- Tesaugo Viešpats mūsų švenčiausiąjį tėvą! - 
sušnibždėjo ji persižegnojusi. - Įeikite, mano sesuo. Mes 
jūsų iš tiesų laukėme. 

Fjora nušoko nuo mulo ir nuėjo į priekį, o eskortas 
ėmė lėtai trauktis atgal, nes vyrai, kurie nebuvo 
dvasininkai, neturėjo teisės įeiti į vienuolyną. Vienuolės 
balsas buvo minkštas, o iš bažnyčios sklindantis giedojimas 
- gražus ir darnus. Vienuolė ištiesė Fjorai blyškią ranką, 
ir ji natūraliu gestu įdėjo į ją savąją. Fjoros nerimas, 
nepasitikėjimas ir baimė iškart išnyko. Negi šis vienuolynas 
taps jai ramybės uostu? 


Tryliktas skyrius 


San Sisto sodas 


San Sisto dominikonų vienuolyne, kurį ypatingai 
globojo popiežius, mėgo ieškoti priebėgos kilmingos 
panelės, nutarusios pabėgti nuo žemiškų. rūpesčių, bet 
pasitaikydavo, kad ten rasdavo prieglobstį kokia nors 
jauna našlė arba garbingo elgesio moteris. Atvykusią 
tiesiai iš Vatikano, Fjorą ten maloniai sutiko motina 
Džirolama; tai buvo garbinga moteris, kadaise, matyt, 
labai graži ir įpratusi įsakinėti. Jos šviesios akys žvelgė 
tiesiai, balsas buvo melodingas, 0 retai nušviečianti veidą 
šypsena - labai nuoširdi, todėl Fjora iškart pajuto jai 
palankumą. Išvengusi budelio rankų, o paskui kalėjimo 
kameros, ji mielai atsidavė į motinėlės Džirolamos rankas. 

- Jūs labai blogai atrodote, - pasakė ji, su gailesčiu 
apžiūrinėdama savo naująją globotinę. - Ar tik nesergate? 

- Ne, motinėle, nemanau. Tiesiog aš du mėnesius 
keliavau jūra ir labai sunkiai ištvėriau tai. O prastas 
maistas padarė visa kita. 

- Suprantu. Aš palydėsiu jus į jūsų kambarį, ten 
jums atneš pavalgyti. 

- Ar negalima, kad atneštų vandens nusiprausti? Štai 
jau kelios savaitės, kai aš kaip reikiant nesiprausiau. 

- Aš nesiryžau pasiūlyti jums to, - pasakė vienuolyno 
vyresnioji su lengva šypsena. - Esu turėjusi globotinių, 
kurios nemėgo rūpintis savo kūnu, ir prisipažįstu, aš 
nemėgau jų dėl to. Jums atneš vandens, baltinius ir 
drabužius, bet aš galiu pasiūlyti jums tik naujokės 
drabužius. 

- Aš būsiu laiminga galėdama nešioti juos. O dėl 
šitų... 

- Juos išskalbs, ir jeigu jums daugiau jų neprireiks, 
tai atiduos vargšams. Aš manau, kad kol jūs būsite pas 
mus, jų jums nereikės. O dabar eime! Tiesą sakant, aš 
manau, kad jums pirmiausia reikia pailsėti. 

Celė, į kurią ji įėjo, vedė į galeriją su nedidelėmis 
kolonomis, pro kurias matėsi sodas. Joje stovėjo siaura 
lova su baltomis užuolaidomis ir kuklūs baldai; tai Fjorai 
labai priminė celę, kurią ji. turėjo Santa Liučijoje, 
Florencijoje, po katastrofos, apvertusios visą jos gyvenimą. 

Vienuolyno sesuo, atėjusi pas ją, uždegė nedidelę 
krosnelę, kad ne taip jaustųsi šalta drėgmė ir kad ji 
galėtų nusiprausti per daug nesušaldama. Ji įmerkė rožę 
į mažą majolikos vazelę ir ėmė linksmai čiauškėti, 
purtydama antklodes ir tiesdama švarias paklodes. 

Fjora sužinojo, kad jos vardas - sesuo Cherubina; tai 
retas vardas, bet jį atitiko jos rausvas putlus veidelis ir 
žydros akys. Cherubina buvo Spoleto apylinkių valstiečio 
duktė; jo senjoras atidavė ją į vienuolyną kartu su savo 
jaunesniąja dukra Priska, netikra seserimi valstiečio 
dukters, kuri buvo labai prisirišusi prie jos. San Siste 
ji gyveno jau beveik penkerius metus ir jautėsi čia visai 
laiminga - ji negalėjo įsivaizduoti, kad pasaulyje yra 
gražesnių vietų. Bet jos sesuo Priska mirė nuo 
nepagydomos ligos. 

- Nieko nepadarysi, - baigė ji, sielvartingai skėstelėjusi 
rankomis. - Kaltos pelkės, kurios tvyro netoli vienuolyno. 
Vasarą čia daug uodų, o jie platina maliariją. 

Žodžiu, San Sistas gal ir gražiausia vieta pasaulyje, 
bet, galimas dalykas, viena iš labiausiai nesveikų. Ačiū 
Dievui, vasara greitai baigsis, o iki to laiko, kai ji vėl 
ateis, Fjora tikėjosi palikti šį vienuolyną. Bet šį vakarą 
gulėdama ant švarių paklodžių, kvepiančių bergamotėmis, 
prieš tai suvalgiusi vakarienei makaronų su baziliku ir 
skanių vaisių salotų, jaunoji moteris pamanė, kad, 
nepaisant uodų, šis vienuolynas buvo viena iš tų 
privilegijuotų vietų, kur skausmas nurimsta ir kur dar 
galima tikėti Dievo gailestingumu. 

Sesuo Cherubina truputį nusivylė dėl to, kad Fjora 
neatsakė jai tuo pačiu atvirumu, bet ši atsiprašė pasakiusi, 
kad labai pavargo ir nori miegoti, ir pažadėjo kitą kartą 
būti kalbesnė. 

Nuostabus jausmas, kad esi toli nuo žmonių pykčio 
ir gali visiškai priklausyti sau, neapleido Fjoros ir kitas 
dienas. Švelniai, bet tvirtai vadovaujamas vyresniosios 
Džirolamos, vienuolynas, atrodė, gyvena kaip viena didelė 
šeima, kurios kiekvienas narys, matyt, buvo patenkintas 
savo likimu. Ramios vienuolės dominikonės rado darbe, 
muzikoje, maldoje ir apmąstymuose taiką ir dvasios 
pusiausvyrą, kurią teikia religinis gyvenimo būdas. Už 
San Sisto sienų nesigirdėjo gatvės triukšmo, intrigų 
šnabždesio, agonijos šauksmo aukų, kurios kiekvieną naktį 
voliojosi gatvėse arba sankryžose dėl amžinai besivaidi- 
jančių šeimų - Orsinių ir Kolonų, kurie buvo galingiausi 
ir nepasidalijo Romos valdžios: Vienuolyne šlovino 
Viešpatį Dievą ir dirbo jo garbei. Todėl pamaldos čia 
buvo nepaprastai gražios. Fjorai patiko dalyvauti jose ir 
giedoti kartu su vienuolėmis, kurios priėmė ją paprastai 
ir mielai ir nieko neklausinėjo. 

Be abejo, žinojo, kad ji florentietė, vienintelė 
vienuolyne, ir netrukus visos sužinojo, kad ji buvo vieno 

iš geriausių Karolio Drąsiojo karo vadų našlė. Bet 
vienuolės absoliučiai nieko nebuvo girdėjusios apie velionį 
Burgundijos hercogą, išskyrus vieną, kuri, šiek tiek 
padvejojusi, kartą susitiko su Fjora sode. 

is sodas jaunajai moteriai buvo mėgstama poilsio 
vieta, ir kai tik turėdavo laiko, ji atsisėsdavo ten ant 
suolelio su kokiu nors rankdarbiu arba lėtai vaikštinėdavo 
gerai prižiūrimomis alėjomis. Jis visai nebuvo panašus į 
sodą prie namo nei net į Beltramio vilos sodą Fjezolėje, 
kurį Fjora taip mėgo. Nors artėjo žiema ir beveik visos 
gėlės nuvyto, šiame sode augo didžiulė pamario pušis, 
o aplink ją - citrinmedžiai ir granatų medžiai, taip pat 
lauravyšnės. Takeliai buvo iškloti marmuro plytelėmis, o 
fontanuose dar čiurleno vanduo. Čia buvo daugybė ir 
kitokių Viduržemio jūros augalų, kurių kvapas sklido 
visur. Žinoma, buvo ir gerai prižiūrėtas daržas, kurį nuo 
vėjų saugojo kiparisai. Visa tai buvo genialaus, bet 
truputį pamišusio sodininko kūrinys. 

Ji sėdėjo ant suolelio, kurį nusižiūrėjo pirmąją savo 
atvykimo dieną, ir laikė rankoje užtiesalą  altoriui, 
ketindama jį siuvinėti, bet šį kartą jos pirštai nebėgiojo 
audiniu. Čia Fjora pamatė, kad prie jos ateina jauna 
vienuolė. Ji atkreipė į ją dėmesį kapeloje dėl jos 
angeliško balso, o ir jos veidas pasirodė Fjorai kažkuo 
pažįstamas. Fjora draugiškai nusišypsojo jai, leisdama 
suprasti, kad ši nesivaržydama prieitų, nes mergina aiškiai 
nedrįso. 

- Jūs norite pasikalbėti su manimi, sesele? 


- Prašau atleisti man, kad sutrukdžiau jums, - pasakė 
jaunutė vienuolė, smarkiai rausdama. 

Iš visa ko matėsi; kad ji neseniai apsigyveno 
vienuolyne, nes buvo apsivilkusi, kaip ir Fjora, baltais 
naujokės rūbais. 

- Priešingai, jūs radote mane nieko neveikiančią, nes, 
kaip matote, aš tik sėdėjau ir svajojau. Prašom prisėsti 
ant šito suolelio. 

- Ačiū. Štai jau kelios dienos, kai aš norėjau pasikalbėti 
su jumis, bet man reikėjo tam pasitelkti visą drąsą. 
Dalykas tas, kad mums pasakė, jog jūs iš Florencijos 
ir esate ištekėjusi už didelio žmogaus iš Burgundijos. Ir 
aš norėjau sužinoti... ar jūs kartais ne grafienė de 
Selonžė? 

- Taip, - atsakė nustebusi Fjora. - Kaip jūs įspėjote? 

- Dėl Dievo, negalvokite, kad aš mirštu iš smalsumo. 
Jūs geriau suprasite mane, kai aš pasakysiu jums, kas 
aš. 

- Jūs sesuo Serafina. Aš klausinėjau apie jus, nes 
man labai patinka, kaip jūs giedate. 

- Teisingai. Čia aš sesuo Serafina, bet pasaulietiškame 
gyvenime aš buvau Antonija Kolona. 

Fjorai staiga toptelėjo į galvą mintis, ir ją iškart 
apėmė džiaugsmas. 

- Batistas! - sušuko ji. - Kaip tik apie jį iškart 
pagalvojau. Jūs jo giminaitė? 

- Mūsų motinos - seserys, ir mes su juo vienodo 
amžiaus. Jei mes būtume dvyniai, tai vis tiek nebūtume 
artimesni. Išvažiavęs jis man dažnai rašydavo... ir daug 
pasakojo apie jus. Man atrodo, jūs buvote draugai? 

- Daugiau negu draugai! Jūs sakote, kad jis jums 
kaip brolis. Man jis irgi buvo tarsi brolis - jaunas brolis, 
labai atidus ir malonus. Kai aš buvau Burgundijos hercogo 
įkaitė, tik Batisto dėka nepuoliau į visišką neviltį toje 
situacijoje, į kurią aš patekau. Bet po hercogo Karolio 
laidotuvių jis dingo, ir aš daugiau nieko nežinau apie 
ji: Dabar jūs galite man ką nors pranešti apie jį? - 
pridūrė Fjora pagyvėjusi. - Manau, kad jis grįžo į Romą? 

- Ne. Jis liko ten! 

Sesuo Serafina nusuko akis, kad pašnekovė nepamatytų 
jos ašarų, ir Fjoros džiaugsmą kaipmat pakeitė 
susirūpinimas. 

- Jis liko Nansi? Bet kodėl? Jis nebuvo sužeistas 
per paskutinį mūšį, kai žuvo hercogas, ir man sakė, 
kad dėl jauno amžiaus jo nepaėmė į nelaisvę. 

- Iš tiesų jis galėjo grįžti. Toje šalyje jis liko savo 
noru. Jis paprašė, kad jį priimtų tarp tų vienuolių, 
kuriems pavesta saugoti kapą žmogaus, kurį jis vadino 
didžiuoju Vakarų hercogu. Jis niekada negrįš! 

Ši kartą Serafina verkė neslėpdama savo ašarų, O 
nusiminusi  Fjora nežinojo, kaip nuraminti vargšelę ir 
sumažinti jos sielvartą Tą momentą ji smarkiai 
priekaištavo sau: visiškai atsidavusi vėl surastai meilei, ji 
visai užmiršo pažą ir paliko jį Nansi, net nepamėginusi 
vėl su juo susitikti. Vis dėlto Batisto elgesys buvo 
nesuprantamas. Negi jis taip mylėjo hercogą, kad panoro 
likti amžinu jo tarnu? Negi jis nutarė palaidoti kartu 
su juo visas žemiškas viltis? Negi jis nutarė amžinai 
likti prie jo kapo? Kokia absurdiška mintis! Kas gi tada 
įvyko prie Sen Žano tvenkinio, kur Batistas palydėjo 
tuos, kurie ieškojo nugalėto žmogaus kūno? Kas sukrėtė 
šį jaunuolį, svajojusį apie šlovę, mylėjusį gyvenimą, kai 
jis išvydo pusiau suėstą lavoną? Jis buvo jaunas, gražus, 
turtingas ir kilnus. Ko gi dar norėti? Galbūt meilės? 
Meilės, kuri laukė tik jo ir niekada nedrįso ištarti savo 
vardo? 

- Pas mus niekas nesuprato, kodėl jis taip nutarė, 
o visų mažiausiai - mūsų dėdė kunigaikštis Selanas, su 
kuriuo Batistas nuvažiavo į burgundų kariuomenę. Jis 
viską padarė, kad sugrąžintų jį, bet susidūrė su tokia 
nepalenkiama valia... Batistas tvirtai nusprendė tapti 
vienuoliu. 

- Tai tiesiog absurdiška! Kaip galima pasišvęsti religijai 
be šeimos galvos sutikimo? Jo tėvas sutiko su tuo? 

- Jokiu būdu! Jis labai daug tikėjosi iš Batisto. 

- Tuomet kodėl nepabandžius kreiptis į popiežių? Aš 
žinau, kad jūs esate viena iš dviejų įtakingiausių Romos 
šeimų. 

- Taip buvo anksčiau, o dabar - ne. Dabar pirmauja 
Orsiniai, nes princas Virdžinijas - geriausias kunigaikščio 
Riarijaus draugas, o kunigaikštis - mylimiausias iš 
penkiolikos šventojo tėvų sūnėnų. Žinoma, mes neatsi- 
sakėme karo su šia banditų šeima, bet šiuo metu 
rizikuojame. 

- Penkiolika sūnėnų? Kas per šeima! Vieni vyrai! 

- Ne. Yra ir merginų, kurias sėkmingai ištekina. O 
dėl vaikinų, tai jeigu iš jų nepadaro kardinolų, tuomet 
jie tampa tikrais sinjorais. “Kunigaikštis"  Džirolamas, 
vedęs mylimą nesantuokinę Milano hercogo dukterį, gavo 
Romaniją ir tikisi gauti Florenciją. Kitas yra Romos 
prefektas, kardinolas Džulianas dela Roverė*, Lozanos, 
Avinjono, Konstanco, Mendės, Savonos, Vivjė ir Verčelio 
arkivyskupas. Jo rūmai Vazo, atimti iš mūsų, tiesiog 
prigrūsti retenybių, juos dažnai lanko dailininkai, eruditai 
ir poetai, nes jis daugiau domisi Graikijos ir Romos 
civilizacija negu Evangelija. Kitas tiesiog išsigimėlis, vedė 
Neapolio karaliaus nesantuokinę dukterį, kurią privertė 
tekėti, kaip Sforcos Kotryną. Aš negaliu jums visko 
pasakyti, bet artimiausiu metu jaunasis Rafaelis Riarijus, 
kuriam septyniolika metų ir kuris mokosi Pizoje, gaus 
kardinolo kepurę su San Džordžijo in Velabo** titulu, 
ir tai, Žinoma, ne paskutinis dalykas, kuriuo popiežius 
apdovanos savo šeimą. Roma ir net visa Italija yra jam 
tik didžiulis sodas, iš kurio jis vagia saldžiausius vaisius, 
kad padovanotų juos saviesiems; jis pasirengęs susidoroti 
su tais, kurie jam nepatinka. 

- O jūs, Kolona, jūs nepatinkate jam? 

- Žinoma. Bet, laimei, mes turime daug draugų ir 
šalininkų. Tai leidžia mums kenkti tiems žmonėms, kiek 
tik galime. 


* Būsimasis popiežius Julijus II, kurio popiežiavimo metais 
Mikelandželas ištapė Siksto kapelą. 
** Kiekvienas kardinolas buvo tarsi Romos parapijos kunigas. 

Fjora tiesiog netikėjo savo ausimis. Ši mažytė vienuolė, 
paskyrusi save maldoms, visuotiniam atleidimui, atsiskyri- 
mui ir vienintelei Dievo meilei, ką tik jos akivaizdoje 
nusimetė dievobaimingumo kaukę ir parodė savo sielą, 
kupiną pagiežos ir galbūt neapykantos. Ji pateisino 
žudynes, kurios vyko kasnakt Romoje. Tada Fjora 
paklausė jos: 

- Jūs atėjote čia, Serafina, savo noru? 

- Norėčiau, kad kai mes vienos, jūs vadintumėte 
mane Antonija. - Kokią minutę ji patylėjo, nesiryždama 
daugiau atsiverti. Bet, matyt, pamaniusi, kad pasakė ir 
taip jau pernelyg daug, tęsė: - Dėl jūsų klausimo 
pasakyčiau, jog aš pati nutariau tapti vienuole, kad 
nereikėtų tekėti už Leonardo dela Roverės, to paties, 
kurį apvesdino su neapoliete. Mano tėvui pavyko išvengti 
didelių nemalonumų tik dėl to, kad jis paliko šitam 
niekšui didelę dalį mano kraičio. Prisipažinsiu, aš buvau 
pasipiktinusi, kai patekau čia, bet dabar nenoriu palikti 
vienuolyno. Kam man tai, jei Batistas daugiau negrįš? 

Didelėse juodose akyse, taip panašiose į pažo akis, 
kad Fjorai ėmė svaigti galva, ji pamatė baisią neviltį ir 
panoro apglėbti šį vaiką, kaip mažą nelaimingą sesutę. 
Bet Antonijos elgesys rodė, kad ji nesutiktų priimti šio 
gailesčio. 

- Jūs taip mylėjote jį? 

- Aš myliu jį kaip ir anksčiau ir mylėsiu, kol gyva 
būsiu. Nekalbėkime daugiau apie mano nelaimes. 
Norėčiau, kad jūs papasakotumėte apie jį, nes jūs ilgai 
gyvenote šalia jo. 

- O! Daugiau kaip metus - nuo pirmosios Nansi 
apgulties iki antrosios... 

- Ištisus metus! Aš atiduočiau gyvybę už tą laiką ir 
noriu prisipažinti jums: aš pavydėjau jums, niekinau jus. 
Jis sakė man, kad jūs tokia graži. Ir jis buvo teisus. 

„ Ačiū. Bet jūs buvote neteisi: Kas mus pažinojo 
prieš metus, galėtų jums pasakyti, kad mes buvome lyg 

ir ginklo draugai, nes Batistas, kaip ir aš, irgi buvo 
įkaitas. Juk jis atsakė už mane savo galva, jei aš būčiau 
mėginusi bėgti. O hercogas Karolis mokėjo visokiomis 
priemonėmis pasiekti to, ko jis norėjo. Aš gailiuosi dėl 
to, kad nepamėginau pasimatyti su Batistu prieš išvykdama 
iš Nansi, bet pažadu jums, kad jei man pavyks grįžti 
į namus, - O aš tikiu tuo, - tai aš nuvažiuosiu pas jį 
ir pasieksiu, kad Batistas pasakytų man, kodėl jam šovė 
į galvą tai padaryti. 

- Bet netgi jei jis ir grįžtų, "aš dabar tik sesuo 
Serafina... 

- Jūs tik naujokė, ir jis, matyt, kol kas irgi tik 
naujokas. Pasistenkite kuo ilgiau netapti vienuole ir 
melskitės, kad man pavyktų pabėgti. 

Vaikiškai naiviai Antonija apsikabino ją už kaklo ir 
pabučiavo į abu skruostus. Vos prieš keletą minučių jos 
didelės juodos akys buvo apsiblaususios, o dabar jos 
žibėjo kaip Žvaigždės nakties danguje. 

- Aš viską padarysiu, kad padėčiau jums! - pažadėjo 
Ji. 

Ji nespėjo daugiau pasakyti - prie jų bėgo. sesuo 
Cherubina, pasikėlusi apatinį sijoną, kad galėtų greičiau 
judėti. Kartkartėmis ji atsigręždavo pažiūrėti, ar iš paskos 
niekas nesiveja. 

- Eikite greičiau iš čia, sesuo Serafina! - dusdama 
pasakė ji. - Mūsų motina vienuolyno vyresnioji eina čia 
kartu su kardinolu vicekancleriu; jis nori matyti jus, 
dona Fjora. 

- Vicekancleris? Kas jis? - paklausė Fjora. - Aš jau 
susipainiojau tarp visų šitų kardinolų. 

Bet sesuo Serafina jau pabėgo ir išnyko už 
citrinmedžių. Jai atsakė Cherubina: 

- Jo šventenybė kardinolas Bordžija, ispanas ir labai 
gražus vyras. Jo akys tarsi Žėrintys angliukai. 

Po kurio laiko, priklupusi ir bučiuodama prelato žiedą, 
Fjora pagalvojo, kad sesuo Cherubina - beje, nubėgusi 

taip pat greitai, kaip ir atbėgo, būdama tokia naivi, 
labai tiksliai apibūdino kardinolą: po juodais antakiais 
Rodrigo Bordžijos akys degė kaip angliukai, užtat jo 
šypsena, apnuoginusi gražius baltus dantis, buvo maloni, 
kai jis dėkojo motinėlei Džirolamai už tai, kad ji teikėsi 
atvesti jį pas savo globotinę. Nors ji buvo su trumpa 
balta mantija, kuri griežtino jos išvaizdą, jos veidas 
nuraudo kaip vyšnios, iš kurių Peronelė virė skanią 
uogienę. Kai ji nutolo, Fjora pastebėjo, kad jos eisena 
pasidarė kažkaip nejtikimai lengva. 

Apsirengęs puikiu balto kaip sniegas šermuonėlio 
apsiaustu ir ryškiai raudona aksomo sutana, kardinolas 
pastovėjo laukdamas, kol ji dingo iš akių, ir tik paskui 
atsigręžė į pakilusią Fjorą, po to apžvelgė puikią 
augmeniją šalia suolo. Matyt, kardinolo nepatenkino tai, 
ką jis pamatė, ir jis staiga pasakė: 

- Ar nenorėtumėte truputį pasivaikščioti? Mes galime 
nueiti iki baseino, kurį aš matau štai ten. Man visada 
patiko fontanai. Jų, kaip ir varpų, patys harmoningiausi 
balsai, kuriuos žemė gali dovanoti Aukščiausiajam. Ten 
yra ir suolelis, kur mums bus labai patogu pasikalbėti. 

Iš to, kas pasakyta, Fjora suprato, jog gražusis 
kardinolas nemėgsta muzikos ir jog jis labai nori, kad 
niekas neišgirstų, ką jis ketino jai pasakyti. Ją nustebino 
štai kas: ji niekada nematė jo anksčiau, ir jeigu jį 
atsiuntė pas ją popiežius - O iš visa ko sprendžiant 
buvo taip, - tai ji negalėjo suprasti, ką gi tokio 
konfidencialaus jis ketina jai perduoti. 

Kukliai žengdama per nedidelį nuotolį nuo savo 
impozantiško lankytojo, Fjora šnairomis stebėjo jį. Ji 
pamatė, kad ant jo raudonų pirštinių buvo ne tik 
kardinolo žiedas, bet dar ir masyvūs žiedai su 
brangakmeniais, kad jo drabužiai buvo išsiuvinėti auksu, 
kad virš trumpos pelerinos kabėjo žmogaus delno dydžio 
auksinis kryžius, papuoštas dideliais rubinais, ir kad 
raudona plačiabrylė skrybėlė, - ypatingo rango skiriamasis 

ženklas, - dengianti išdidų Bordžijos veidą, buvo su 
aukso kutais. Net kardinolas d'Etuvilis, taip sujaudinęs 
Fjoros vaizduotę, nebuvo taip puošniai apsirengęs. O 
dėl popiežiaus, tai ji visai užmiršo jį, žiūrėdama į šį 
nepaprastą jo “brolio Kristuje“ prašmatnumą. 

Kai jie pasiekė minėtą suolelį, kardinolas atsisėdo, 
išskleidęs aplink save tokią muaro ir aksomo jūrą, kad 
Fjorai neliko vietos. Beje, Bordžija net nepasiūlė jai 
sėstis. Ji taip ir liko stovėti priešais jį, nedrįsdama 
pirmoji nutraukti tylos, kuria lankytojas aiškiai mėgavosi. 
Savo liepsnojančiomis akimis jis taip įdėmiai apžiūrinėjo 
jaunąją moterį, kad Fjoros skruostai lengvai paraudo. Jis 
ir toliau apžiūrinėjo ją su aiškiu pasitenkinimu, kuris 
nežymiai pavirto į geraširdišką šypseną. Pagaliau jis teikėsi 
prabilti: 

- Nepaisant kalbų, buvimas San Siste teigiamai veikia 
jūsų sveikatą, dona Fjora. Vos atvykusi čia, jūs atrodėte 
labai blogai, bet dabar to nepasakysi, jūs vėl atgavote 
savo buvusį grožį. 

Fjorą nustebino tokia pokalbio pradžia; ji buvo dėkinga 
jam dėl to, kad jis vengė tokių žodžių, kaip “mano 
dukra" ir “mano vaike“, kuriuos taip dažnai vartoja 
bažnyčios tėvai. Be abejo, jis buvo galantiškas vyras, bet 
dvasininkai paprastai retai sako komplimentus. 

“- Dėkoju jūsų šventenybei už rūpinimąsi manimi, - 
atsargiai pradėjo Fjora, - bet aš nesuprantu, kaip jūs 
galėjote tai pamatyti. Neprisimenu, kad mačiau jus, kai 
atvykau į Vatikaną. 

- Užtat aš jus mačiau, bet ne tada, kai jūs ką tik 
atvykote, o kai palikote rūmus. Jūs iš tų moterų, kurios 
kelia susidomėjimą, ir aš panorau geriau pažinti jus. Tai 
buvo palyginti nesunku. Aš puikiai sutariu su kardinolu 
d'Etuviliu, kuriam dėl jūsų buvimo Romoje kyla didelių 
keblumų. 

- Nesuprantama - kodėl. Jei aš gerai supratau, jam 
pavesta tik pranešti Prancūzijos karaliui, kad popiežiaus 

įsakymu aš buvau pagrobta už kelių žingsnių nuo jo 
rezidencijos, uždaryta laive ir atvežta čia po kelionės, 
kuri truko du kartus ilgiau negu paprastai. 

Rodrigas Bordžija nusijuokė. Jis mėgo juoktis, nes 
tada pasirodydavo gražių dantų eilė, ir moterų akyse jis 
būdavo dar žavingesnis. 

- Ir jums atrodo, kad tai lengvas vaidmuo? Aš 
neturėjau laimės pažinti karaliaus Liudviko ir gailiuosi 
dėl to, bet sprendžiant iš to, ką esu girdėjęs apie jį, 
tokia žinia vargu ar jam patiks, ypač su tokiomis 
sąlygomis, kurias kelia popiežius ir kurių nepriimtų nė 
vienas karalius. Vienuolis Ignasijus Ortega, kurį aš gerai 
pažįstu, tėra tik pavojingas fanatikas, ir jis turėtų dėkoti 
Dievui už tai, kad jo dar nenužudė. Šiaip ar taip, 
būdamas jo vietoje, aš tai padaryčiau. O dėl kardinolo 
Balju, tai jis tėra tik patogi dingstis leisti jo šventenybei 
kištis į Prancūzijos reikalus. Ar galiu aš paklausti, kokie 
tikrieji karaliaus Liudviko jausmai jums? 

Fjora suprato, kad jų pokalbis pakrypo gana keista 
linkme, ir jei tik čia nebuvo spąstai, tai popiežius niekuo 
dėtas. 

- Sužinoti karaliaus jausmus visada buvo gana sunkus 
dalykas, „monsinjore, nes jis moka juos puikiai slėpti. 
Tačiau aš manau, kad karalius jaučia man Biaugiskumą, 
nes jis įrodė tai. 

- Bet ne meilę? 

- Niekaip nesuprantu, iš kur kyla tokie gandai. Aš 
pati žinau, kad karalius niekada neturėjo meilužių. 

- Jis turėjo jų anksčiau, kai buvo jaunesnis. Su tomis 
meilužėmis jis netgi turi vaikų, bet jo amžius ir sveikata, 
kuri, kaip kalbama, nėra per daug gera... 

- Turėjo jis jų ar ne, manęs tai neliečia, monsinjore. 
Jeigu jūs galite palydėti mane iki kapelos, aš pasiryžusi 
prisiekti jums Evangelija, kad nesu karaliaus Liudviko 
meilužė ir niekada ja nebuvau. Juk todėl aš ir sakiau 
popiežiui, kad jis sudarė kvailą sandėrį. Liudvikas, 

Prancūzijos karalius, niekada ir niekuo nenusileis, kad 
sugrąžintų mane. 

- Ir jis ypač nepaliks Florencijos, o tai kaip tik yra 
pagrindinis popiežiaus tikslas. Todėl aš ir panorau susitikti 
su jumis. 

- Ko gi jūs laukiate iš manęs? Kad padėsiu popiežiui 
atsikratyti Medičių? Nė nesitikėkite to! Aš pirmiausia 
esu florentietė, ir Medičiai brangūs man kaip ir anksčiau. 
Aš nieko nedarysiu prieš juos, nors tai ir kainuos man 
gyvybę! 

- Aš nė mintyse to neturėjau! Nors ir nejaučiu 
didelės meilės Lorensui ir jo broliu, tačiau man 
nepakeliama mintis, kad Riarijus taptų Florencijos 
šeimininku. Aš atėjau ne kalbėtis su jumis apie politiką, 
o tiesiog pasakyti jums štai ką: kardinolo rūmai, o ypač 
Bažnyčios vicekanclerio rūmai yra neprieinama priebėga, 
prie kurios slenksčio popiežiaus valia praranda galią. 

Jis nutilo, matyt, norėdamas, kad jo pasakyti žodžiai 
būtų svaresni. Girdėjosi tik, kaip čiurlena fontano vanduo, 
trykšdamas į viršų ir spindinčiais purslais krisdamas į 
balto marmuro baseiną. Fjora priėjo prie baseino ir 
panardino ranką į jį, leisdama pro pirštus švaraus ir 
skaidraus vandens sroveles, gaivindama juos, lyg norėtų 
grįžti į realų gyvenimą. 

- Argi vienuolynas, kuriame aš esu, nėra priebėga? 

- Ne visai. Jus apgyvendino čia ir bet kuriuo metu 
gali iškeldinti; nesvarbu, ar jūs to norite, ar ne. Pas 
mane kitaip. 

- Aš puikiai suprantu, bet kodėl jūs norite suteikti 
man prieglobstį? Juk jūs vienas iš įtakingiausių ir 
aukščiausią vietą užimančių žmonių popiežiaus rūmuose 
ir... 

- Ką tik sakiau jums apie tai: aš atėjau kalbėti su 
jumis ne apie politiką. Žinokite, kad aš ne visada 
pritariau Vatikano politikai. Ir galbūt aš norėčiau būti 
labiau tikras dėl savo ateities, padaręs paslaugą 

Prancūzijos karaliui. Be to, mane apims nepaguodžiama 
širdgėla, jeigu jums atsitiks nelaimė, nes aš, būdamas 
tikras idalgas, ištikimai tarnauju moterims, kurias aš 
vertinu kaip meno kūrinius. O jūs esate ir viena, ir 
kita. 

Fjora nukratė nuo rankų vandens lašus ir pasitaisiusi 
šydą, dengiantį jos galvą, priėjo prie Bordžijos. Šis 
atsistojo. 

- Būkime atviri, monsinjore! Man čia gresia pavojus? 

- Galbūt ne pačiu artimiausiu metu, bet jis gali kilti 
netikėtai greitai. Mane pasiekė tam tikri gandai, kuriuos 
aš norėčiau patikslinti. Žinoma, aš suprantu, kad po 
viso to, ką jums teko iškentėti, jums sunku patikėti 
kuo nors, bet paklausykite manęs: jei taip atsitiktų, kad 
kas nors sukeltų jums nerimą, žinokite, kad nuo rytdienos 
vienas iš mano žmonių gaudys žuvis gretimame tvenkinyje. 
Jeigu jums reikės pagalbos, meskite akmenį, suvyniotą į 
tokį pat šydą, per šią sieną. Jūsų lauks. 

Tai taip nustebino Fjorą, kad ji kurį laiką tylėjo 
nežinodama, ką atsakyti. Paskui tyliai pasakė: 

- Jūsų gerumas trikdo mane, monsinjore, bet jeigu 
aš persikelsiu pas jus, ar nebus taip, kad paprasčiausiai 
vieną kalėjimą pakeisiu kitu? Jeigu jūs iš tikrųjų norite 
padėti man, tai padėkite grįžti į Prancūziją. 

- Viskam savas metas! Jūs negalėsite palikti Romos. 
O jūsų pabėgimas sukels ištisą audrą, todėl viską reikia 
daryti pamažu. Jūs taip skubate grįžti į savo namus? 

- Aš turiu trijų mėnesių sūnų, monsinjore. Jo tėvas 
žuvo, ir vaikas neturi nieko, išskyrus mane. 

-  Nepraraskite vilties ir  pasikliaukite manimi. 
Svarbiausia - suteikti jums patikimą prieglobstį, 0 jau 
paskui mes pagalvosime, kaip jums išvykti. 

Pokalbis buvo baigtas. Kardinolas jau kėlė brangak- 
meniais nusagstytą ranką palaiminimui, ir Fjora buvo 
priversta nulenkti galvą, bet tame galvos judesyje nebuvo 
pagarbos. Tiesiog reikėjo laikytis padorumo, nes jai kilo 

klausimas, ar iš tiesų šis žmogus, taip švelniai žvelgiantis, 
priklauso Bažnyčiai. Jeigu jis būtų atėjęs Čia vienas, o 
ne lydimas Džirolamos, ji iškart būtų suabejojusi. 

- Pagalvokite! - sušnabždėjo jis, beveik nejudindamas 
lūpų. - Bet galvokite greičiau! 

Raudonos šilkinės sutanos padurkai tyliai nušlamėjo 
baltomis plytelėmis. Fjora pažvelgė į impozantišką 
tolstančio prelato figūrą. Šis nepažįstamasis spinduliavo 
kažkokį nepaaiškinamą žavesį, bet per dvejus dvasinių 
kančių metus nepasitikėjimas tapo toks natūralus Fjorai. 
Kad gražuolis kardinolas norėjo įgyti Prancūzijos karaliaus 
palankumą, nebuvo nieko nepaprasta. Būdamas daug 
jaunesnis už popiežių, jis galėjo tikėtis gauti popiežiaus 
tiarą, ir Prancūzijos karaliaus draugystė tuomet būtų jam 
labai svarbi, bet siekti šio pranašumo, be abejo, buvo 
rizikinga, ir suteikdamas bėglei prieglobstį jis rizikavo. 

Laikas prabėgo nepastebimai, saulė jau leidosi, dangus 
buvo raudonas kaip kraujas, ir tai rodė, kad rytoj bus 
vėjuota diena. Tokio dangaus fone sodo medžiai atrodė 
juodi ir jaunajai moteriai iškart pasidarė šalta. Ji priėjo 
prie suolelio, ant kurio buvo palikusi rankdarbį, įsidėjo 
Ji į drobinį krepšelį ir lėtai pasuko vienuolyno link, 
kurio freskos jau pamažu blyško purpurinėje šviesoje. Ji 
ėjo susimąsčiusi, prislėgta savo vienatvės. Ją kankino 
mintis, kad ji beviltiškai pasimetė šiame nepažįstamame 
ir priešiškame pasaulyje, pilname spąstų, kurie buvo tuo 
baisesni, kad iš išorės atrodė taip gražiai ir patraukliai. 

Staiga ji panoro vėl pamatyti savo sūnų, brangiąją 
Leonardą, gerąją Peronelę ir jos niūrųjį Etjeną, Floraną, 
kuris taip nuoširdžiai mylėjo ją, savo namą, apaugusį 
vijokliais ir su neužmirštuolėmis klombose. Noras buvo 
toks stiprus, kad ji prigludo prie kolonos, dar šiltos 
nuo nusileidžiančios saulės, ir apsivijo ją rankomis, lyg 
remdamasi į kažką patikimą. Ji užsimerkė ir pravirko. 

- Neverkite! - sušnibždėjo kažkas greta švelniu balsu, 
ir mažytė ranka palietė jos petį; - Aš atėjau jūsų 

palydėti į kapelą, nes jau paskutinė pamaldų valanda. 
Aš giedosiu Viešpačiui Dievui ir jums. 

Pro ašaras Fjorai pasirodė, kad ji mato priešais save 
Batistą, ir girdi, kaip jis sako jai: “Rytoj Kalėdos, o 
mes abu - tremtiniai. Jeigu jūs panorėsite, aš dieną 
praleisiu su jumis ir padainuosiu jums dainas, kurios 
dainuojamos pas mus“. Slinko laikas, 0 jie kaip ir 
anksčiau buvo tremtiniai: jis - snieguotoje Lotaringijoje, 
kur nutarė save palaidoti, ji - po šia Romos saule, 
nepanašia nė į jokią kitą. 

Ji staiga puolė ant kaklo seseriai Serafinai ir išbučiavusi 
ją sušnibždėjo: 

- Atleiskite man šią silpnumo akimirką. Aš galvojau 
apie savuosius, apie savo mažąjį sūnų. +» 

- Tikiuosi, kardinolas Bordžija neatnešė jums jokių 
blogų naujienų? 

- Ne. Ne tai kad blogų, bet prisipažįstu jums, nežinau 
ką ir galvoti. Jei jūs norite, aš papasakosiu jums apie 
tai. Ir ačiū jums už šį vakarą ir už jūsų draugystę. 

Jos nusišypsojo viena kitai ir susikibusios rankomis, 
kaip dvi mažos mergaitės, kartu su kitomis, juodai ir 
baltai apsirengusiomis dominikonėmis, išsirikiavusiomis po 
dvi, nuėjo į kapelą. Sesuo Serafina, Batisto pusseserė, 
buvo geros nuomonės apie kardinolą vicekanclerį, apie 
kurį žmonės kalbėjo, kad jis yra geras dvasininkas, 
kilniaširdis ir atleidžia kitų nuodėmes, bet Antonija 
Kolona buvo pakankamai protinga ir suprato, kad Romos 
aukštuomenė nejautė jokios simpatijos šiai ispanų gaujai; 
jie atvažiavo iš savo Valensijos provincijos kartu su dėde 
Kalikstu III: Jie tada viskuo skyrėsi nuo romėnų: 
charakteriu, papročiais, civilizacija, nes ispanai tuomet 
buvo feodalų tauta. Visa tai buvo nesutarimų šaltinis, 
nekalbant jau apie gilią italų neapykantą svetimšaliams. 
Smarkūs individualistai italai pajuto potraukį senovės 
civilizacijoms ir ėmė asimiliuoti juos. Iš pradžių jie laikė 
šiuos Žmones šiurkščiais ir nevertais jų bendravimo, nes 

jie dar tebeturėjo ankstesnį karų su maurais antspaudą, 
bet naujai atvykstantieji turėjo ilgas rankas ir mėgo 
prabangą. Jie greitai apsiprato ir Rodrigo nurodymu 
privertė pripažinti save; romėnams patiko tai, kad jie 
mėgsta šventes, ir ypač tai, kad jie priėmė ypatingą 
romėnų moralę, pagal kurią nusikaltimas gali būti didingas, 
ir žmogus, išsivadavęs iš ankstesnių draudimų, dėl kultūros 
poveikio gali būti iš esmės vienintelis savo elgesio 
teisėjas. 

O dėl vicekanclerio, tai jo reputacija nuo šiol buvo 
visai aiški: Mišios nėra svarbiausias jo rūpestis, ir jis 
jau nesuskaičiuoja savo meilužių. Jo favoritė, kažkokia 
Vanoca - ji buvo ištekėjusi už tarnautojo, - jau spėjo 
pagimdyti jam du sūnus - Džovanį ir Čezarą, kuriuos 
pripažino jos vyras. Kardinolas neslėpė, kad jie buvo jo 
kraujo, ir dievino juos. Tačiau Vanoca, prabangiai 
gyvenusi turtingame ir gražiame name Rico di Morlo 
aikštėje ir valdžiusi vynuogynus Eskviline, negalėjo visiškai 
pretenduoti į šį Žmogų; apie jį buvo kalbama - sesuo 
Serafina tirštai nuraudo, tardama šiuos nešvankius žodžius, 
- kad nėra didesnio mergišiaus už jį. 

- Man atrodo, - baigdama pasakė Serafina, - kad 
prieš priimant jo globą, jums reikia pasverti, kuo jūs 
rizikuojate. Ar jis nekalbėjo jums apie pavojų, kurį jis 
nujaučia? 

- Ne, nieko. Jis tik pasakė, kad ne dėl visko yra 
tikras ir nori patikrinti kai kuriuos dalykus. 

- Pavojus gali būti tiesiog išgalvotas, kad garantuotai 
paimtų jus į savo rankas. Jūs labai graži, ir tai, be 
abejo, svarbiausia priežastis, dėl ko jis taip susidomėjo 
jumis, kad net nutarė pats aplankyti jus čia be popiežiaus 
leidimo. 

- Tad ką gi man daryti? Juk jis man taip pat pasakė, 
kad padės grįžti į Prancūziją. 

- Ir, žinoma, jūs pasirengusi viskuo rizikuoti, kad tik 
turėtumėte laimę vėl pasimatyti su saviškiais? 

- Ir kad galėčiau pateikti keletą klausimų "mūsų 
Batistui,, neužmirškite to! 

- Aš to neužmirštu ir norėčiau daugiau jums padėti, 
bet patikėkite manimi: neskubinkite įvykių. Aš paprašysiu 
nunešti laišką mano dėdei protonotarijui Kolonai ir 
paprašysiu jį ateiti čia pasikalbėti su manimi. Popiežius 
nemėgsta jo, bet jis labai subtilus ir gudrus žmogus, 
jam visada pavyksta sužinoti tai, ko jam reikia. Jis jau 
ne kartą gelbėjo mus iš įvairių bėdų. 

Šis pažadas truputį nuramino Fjorą. Būnant tokioje 
padėtyje, kokioje ji dabar buvo, reikia įsigyti draugų; 
juk be jų ji niekada daugiau nepamatys savo mylimo 
Luaros krašto. 

Todėl ji nutarė paklausyti savo jaunos draugės patarimo 
ir būti kantri; to mokė ją ir Demetrijas, jis teigė, kad 
kantrybė - didžiausia dorybė. Galbūt todėl, kad sunkiausia 
- būti kantriam. Šiaip ar taip, ji daugiau nebuvo vieniša 
ir klausydamasi, kaip po šviesiais kapelos skliautais tyras 
it krištolas balsas šlovina Dievo Motiną, ji įsivaizdavo, 
kad tą akimirką Leonarda tikriausiai meldžiasi Dievui, 
Mergelei Marijai ir visiems šventiesiems, kuriais ji tikėjo, 
1 galbūt tai padės jai susitikti savo kelyje angelą. 

Jai išeinant iš maldyklos, motinėlė Džirolama pasivedė 
ją į šalį ir truputį paėjo su ja po vienuolyno arkomis, 
kurias apšvietė dvi didelės geltono vaško žvakės. 

- Tikiuosi, kad jo šventenybė nepasakė jums nieko, 
kas galėtų sukelti jums nerimą? - paklausė vienuolyno 
vyresnioji, žiūrėdama į savo batelių galus. - Mūsų namams 
retai kada suteikiama tokia garbė. 

Fjora nepagarbiai pamanė, kad motinėlė netveria 
smalsumu, kaip paprasta naujokė vienuolė, ir paslėpė 
šypseną po baltu šydu. 

- Aš pati buvau nustebusi, motinėle. Bet iš tiesų jo 
šventenybė atėjo paskatinti mane būti kantrią ir nuolankią. 
Gal jam sukėlė nerimą mano truputį per griežtas elgesys 
šventojo tėvo akivaizdoje? Jam iš tiesų žinoma, kad aš 

esu iš Prancūzijos karaliaus aplinkos, ir jis leido man 
suprasti, jog visų labui būtų pageidautina, kad aš 
paklusčiau valiai, prieš kurią iš tiesų esu bejėgė. 

Ji nieku gyvu pasaulyje negalėtų pasakyti, iš kur jai 
atsirado toks įkvėpimas - veidmainystės šedevras, bet ji 
matė, kad jos pašnekovė tylėdama ir pritardama linkčiojo 
galva, ir jai pasidarė beveik gėda apgaudinėti šią šventą 
moterį, taip kilniadvasiškai priėmusią ją. 

- Šventas nuolankumas, mano dukra, - pasakė 
atsidususi motinėlė Džirolama, - tai mūsų pirmoji pareiga, 
ir aš dėkinga kardinolui už tai, kad jis atėjo priminti 
jums to, juo labiau kad jūsų elgesys tam tikru atžvilgiu 
gali būti naudingas jo šventenybės politikai. Aš nelabai 
pažįstu kardinolą, bet girdėjau apie jį kaip apie didelį 
diplomatą ir labai atsakingą žmogų. Siuo požiūriu geriausia 
klausyti jo patarimų. Ir aš labai prašau to jus! 

Nė per nago juodymą neįsivaizduodama, kokių 
patarimų davė jos globotinei vicekancleris, motinėlė 
Džirolama nuėjo pamąstyti-- ji tai darė kiekvieną vakarą 
prieš eidama miegoti - apie amžiną gyvenimą ir apie 
tai, kaip geriau vesti tuo keliu jai patikėtas jaunas 
sielas. Truputį sutrikusi Fjora nutarė užsukti į kapelą 
ir ten pastovėti raminamoje tyloje blausiai šviečiant 
žvakėms priešais monstranciją. Nors Fjora ir nebuvo 
labai pamaldi, ji kartais suprasdavo Leonardą, kuri, ištikus 
menkiausiam nemalonumui, eidavo atverti sielą priešais 
kokį nors altorių. Gal ji sulauks patarimo iš aukštybių? 


Tačiau nei šį vakarą, nei kitus vakarus nieko neatsitiko. 
Praėjo penkios dienos, ir jokios žinios nesutrikdė 
monotoniško Fjoros gyvenimo vienuolyne. Gal sesuo 
Serafina ir perdavė raštelį per seserį Cherubiną į 
kardinolo Kolonos namus, tačiau tasai kol kas dar 
nepasirodė San Siste. 


Fjora ėmė nekantrauti, nes nėra nieko baisiau, kaip 
kažko bijoti nežinant, ko būtent. Prieš Kalėdas oras 
pasikeitė ir - pasidarė dar blogesnis negu jos atvykimo 

dieną. Vidužemio jūroje įsišėlo audra, ir smarkūs vėjo 
gūsiai pasiekdavo šiuos kraštus, pakeliui nušluodami 
skurdžias žvejų lūšneles. Mieste vėjas plėšė nuo stogų 
čerpes, lankstė medžių šakas, dar labiau ardė antikos 
imperatorių rūmų griuvėsius. Jis įsisukdavo pro kiekvienas 
atvertas duris, gesindavo žvakes kapeloje ir įpūsdavo 
pelenus krosnelėse. Skersvėjai sustiprindavo karštinę, ir 
sesuo Priska numirė pirmąją žiemos naktį ant Cherubinos 
rankų; šios vargšės veidas, paprastai toks linksmas, išpurto 
nuo ašarų. 

Kai Priską laidojo,  aprengtą paprastais ordino 
drabužiais ir basą, Fjora kartu su visomis dalyvavo šioje 
liūdnoje ceremonijoje. Jai atrodė, kad tik jos kūnas 
buvo čia, o siela sklandė toli. Pamaldos vyko kaip sapne. 
Kartais ji įsiklausydavo, kaip kaukia vėjas, išpūsdamas 
vienuolių  sutanas, kurios plaikstėsi tarsi vėliavos ant 
kotų, ir mintimis nuolat sugrįždavo į sodą, į tą vietą 
prie sienos, už kurios tyvuliavo tvenkinys. Ar buvo tas 
žvejas vietoje per tokį baisų orą? Kas galėjo būti tas 
kardinolo atsiųstas žmogus? Nelabai tikėtina, kad dabar 
jis ten. 

Vis dėlto pasibaigus pamaldoms ji užsimetė juodą 
peleriną ir norėjo nusileisti į sodą įsitikinti tuo. Ji rado 
tą vietą sienoje, iš kur reikėjo duoti sutartą ženklą, 
jeigu ateitų ten naktį Ten augo didžiulis kartuolės 
krūmas, kuriam buvo turbūt daugiau kaip šimtas metų; 
pilkos gumbuotos jo šakos tarsi suaugo su siena. Įsikorus 
į jį perlipti per sieną nebūtų sunku. Bet vos tik ji 
pasuko prie gėlių lysvių, kai pamatė vienuolyno vyresniąją 
Džirolamą, kuri ėjo prie jos. 

- Jūs iš tiesų norite pasivaikščioti po sodą tokiu oru? 
- nustebusi paklausė Džirolama. 

- Kodėl gi ne, motinėle? Tai tik audra, 0 aš taip 
noriu pakvėpuoti grynu oru po smilkstančių žvakių tvaiko.- 

- Argi jums buvo negana oro kapinėse, iš kur mes 
ką tik grįžome? Aš pati vos laikausi ant kojų. Be to, 

apie pasivaikščiojimą negali būti nė kalbos: jūsų laukia 
priimamajame. 

- Manęs? Tai vėl... kardinolas Bordžija? 

- Kardinolas nelauktų jūsų priimamajame. Jis turi 
teisę įeiti į vienuolyną. Tai dama, kuri parodė leidimą 
pasimatyti su jumis. Ant leidimo uždėtas asmeniškas jo 
šventenybės antspaudas. 

- Bet aš nieko čia nepažįstu, kas galėtų... Kas gi 
tai gali būti? 

- Dama pasivadino Boskoli; daugiau aš nieko negaliu 
pridurti, nebent tai, kad ji dėvi gedulą. Tikriausiai ji 
našlė. 

- Boskoli? - dar kartą paklausė Fjora, mąstydama 
garsiai. - Bet šis vardas man nieko nesako. Gal jūs ką 
nors žinote apie šią moterį? 

- Aš negaliu jums atsakyti, dona Fjora. Šiaip ar taip, 
jūs niekuo nerizikuojate, jei pasimatysite su ja. Norite, 
aš eisiu su jumis? 

- Jūs labai gera, bet gal verčiau aš eisiu viena? 

- Tuomet neužmirškite magistro vicekanclerio nurody- 
mų, su kuriais jūs sutikote, ir atsiminkite, kad ši dama 
yra jūsų šventojo tėvo pasiuntinė. 

- Pasistengsiu to neužmiršti, garbioji motinėle. 

Eidama koridoriumi, ji karštligiškai galvojo apie tai, 
jog viskas priklausys nuo to, ką jai pasakys ši nepažįstama 
dama. Tačiau ją trikdė tai, kad ši moteris buvo Siksto 
IV pasiuntinė. Nenusimetusi juodos pelerinos, Fjora nuėjo 
į priimamąjį. 

Tai buvo didžiulė skliautuota salė, išdažyta baltais 
dažais; jos viduryje buvo storų geležinių virbų grotos. 
Vienuolyno pusėje ant sienos kabojo bronzos kryžius - 
vienintelė salės puošmena, o lankytojų pusėje sienos 
buvo papuoštos spalvotomis freskomis, vaizduojančiomis 
palaimintojo popiežiaus Siksto II kančias - jam buvo 
nukirsta galva 258 metais - ir keturis jo djakonus Kalisto 
kapinėse. Dailininkas pavaizdavo šventąjį taip, kad jis 

buvo aukščiau už jį supančius personažus; taip jis parodė, 
kiek šventasis buvo kilnesnis už juos. 

Atidariusi duris, kurios, laimei, nė nesugirgždėjo, Fjora 
pamatė tik juodą siluetą plačiais drabužiais, sėdintį nugara 
į ją. Lankytoja apžiūrinėjo sceną, vaizduojančią raume- 
ningą budelį, kertantį šventojo galvą, virš kurios švietė 
aukso aureolė. Pirmą kartą Fjora pasidžiaugė baisiais 
pintų virvučių sandalais, kuriuos avėjo vienuolyne ir su 
kuriais visada buvo šalta kojoms, - bet su jais ji galėjo 
tyliai prieiti prie pat grotų. Ji norėjo nepastebimai 
apžiūrėti lankytoją, bet nieko nepamatė, išskyrus platų 
"gražaus juodo drapo manto su sidabruotais raštais, kurio 
gobtuvas buvo pamuštas lapės kailiu. Kadangi jai nepavyko 
pamatyti nieko daugiau, ji ryžosi užkalbinti: 

- Ar aš galiu sužinoti, madam, kam turiu būti dėkinga 
už vizitą? - paklausė ji lygiu balsu. 

Moteris atsigręžė ne iškart, bet kai atsigręžė, Fjorai 
reikėjo didelių pastangų, kad nesušuktų, - šita moteris 
to ir laukė, su pikta šypsena žiūrėdama į Fjorą tamsiomis 
akimis, kuriose švietė paslėpta piktdžiuga. Ši moteris 
buvo ne kas kita, kaip Jeronima. 


Keturioliktas skyrius 


Raštininkas respublikonas 


Nors jas ir skyrė - grotos, Fjora instinktyviai žengė 
žingsnį atgal, lyg būtų pamačiusi gyvatę, bet jos veidas 
tebebuvo absoliučiai ramus. Jeronima priešingai - priėjo 
prie grotų ir palietė jas juoda pirštinę apmauta ranka. 

- Sveika, pussesere, - sušnypštė ji nepažįstamu Fjorai 
balsu, matyt, dėl to, kad neturėjo dviejų viršutinių dantų. 

- Senokai mes nesimatėme. Tikiuosi, tu deramai įvertini 
dabartines aplinkybes? 

- Man sakė, kad manęs aplankyti atėjo sinjora Boskoli. 
Kokia čia komedija? 

- Komedija? Nė kiek! Tai mano pavardė. Prieš metus 
su trupučiu aš ištekėjau už sinjoro Bernardo Boskolio, 
popiežiaus rūmų teisininko. Deja, pernai vasarą jis mirė 
nuo maro. 

Piršto galiuku Jeronima nusišluostė išspaustą ašarą. 
Bet Fjora, pažinodama šią veidmainę, tik nusišypsojo 
niekinamai. 

- Tai nemalonu tau - pasirinkti marą po keleto 
vedybinio gyvenimo mėnesių. Tačiau aš galiu suprasti 
tavo eigesį. O dabar sakyk, ko atėjai, ir išeik! 

Jeronimos veidas, dar nepraradęs dailumo, paraudo iš 
pykčio, jos juodos, neįžvelgiamos akys piktai sublizgėjo. 
Veidas įgijo kažkokį gelsvą atspalvį, matyt, dėl nuodų, 
kurių buvo kupina jos širdis. Per tuos dvejus metus ji 
truputį papilnėjo ir įgijo geidulingos didybės, kuri, beje, 
jai tiko, ir Fjora pamanė, kad legendinė Gorgona 
tikriausiai buvo panaši į ją. Matydama savo pikčiausio 
priešo įžūlumą ir vos sulaikydama trūkčiojantį kvėpavimą, 
Boskoli vėl pasipūtė: 

- Nekelk balso, mergaite! Tu čia neturi teisės 
nurodinėti, - sušnypštė ji kaip gyvatė. - Dabar tu tiesiog 
niekas; užtektų kokio menkniekio, ir būtum išsiųsta į 
kalėjimą, o paskui - ant ešafoto! 

Fjora pajuto burnoje kartų neapykantos skonį. Ši 
niekšinga moteris, nužudžiusi jos tėvą, sugriovusi jos 
gyvenimą, pardavusi savo kūną šėtonui ir per stebuklą 
išvengusi Medičių teismo, drįso pasirodyti čia, tyčiotis iš 
jos ir įžeidinėti ją! Jei ne grotos, ji turbūt pultų ją ir 
savo rankomis pasmaugtų, kartu išvaduotų žemę nuo 
šlykštynės. Bet valios pastangomis ji sutramdė įtūžį, kuris 
šiai gyvatei galėjo suteikti tik malonumo. Fjora pažvelgė 
į ją ir sviedė: 

- Aš daug kilnesnė už tave. Tu niekada nebūsi tokia 
kaip aš, niekada! Ir daugiau nenoriu tavęs klausyti! 

Ji ramiai nusigręžė nugara į grotas ir pasuko 
priimamojo durų link, bet toji sulaikė ją šaižiu riksmu: 

- Palauk! Aš dar ne viską pasakiau! 

- Manęs nedomina, ką tu gali man pasakyti, - atsakė 
Fjora. 

- Tu tuo tikra? Tu, kuri nepanorai tapti mano 
broliene, gal tau bus įdomu sužinoti, kad greitai tapsi 
mano dukterėčia? 

- Ką?! - sušuko Fjora salės tyloje. 

Įsikišusi rankas į lapės kailiu apsiūtas rankoves, 
Jeronima iš apačios žiūrėjo į savo varžovę, lyg ieškodama 
jautrios vietos, į kurią galėtų skaudžiau smogti. Susisupusi 
į kailius, nervingai kandžiodama lūpą, ji, tarsi užpjudytas 
žvėris savo urve, aiškiai mėgavosi matydama išblyškusį 
gražų jaunos moters veidą. Bet Fjora atsakydama tik 
lęngvai gūžtelėjo pečiais. 

- Tu išprotėja! - metė ji su panieka. 

- Visai ne! Šventasis tėvas yra didelis mūsų šeimos 
draugas, jo bankininku tapo Frančeskas Pacis, mano 
svainis. Taigi žinok, kad šventasis tėvas po ilgų svyravimų 
dėl tavo likimo sutiko su mūsų nuomone. Užmušti tave 
būtų pernelyg paprasta, net jei tai ir suteiktų tam tikrą 
malonumą; ne, tai nieko neduos. O šit kai tu tapsi 
Karolio Pacio, mano sūnėno, žmona, tuomet gal ir duosi 
kokios nors naudos mūsų šeimai. 

- Aš jau ištekėjusi... 

- Žinau. Beje, priimk mano komplimentus: grafas de 
Selonžė labai patrauklus Burgundijos hercogo pasiuntinys 
Florencijoje! Tau pavyko gerai ištekėti! Bet, nelaimei, 
jo irgi nėra tarp gyvųjų, ir tu našlė, kaip ir aš. 

- Ir ketinu ja likti! Vadinasi, po to, kai tu šaukei, 
kad girdėtų visa Florencija, jog aš neverta net paties 
prasčiausio vyro, po to, kai tu mėginai paversti mane 
paleistuve, po viso to tu nebijai ištekinti manęs už savo 

sūnėno? Kas tau atsitiko? Tu užmiršai, kad nuskurdinai 
mane? 

- Nuskurdinau? Tu taip manai?) Man atrodo, kad 
nesi tokia neturtinga, kaip tikiesi. Medičiai tuo pasirūpino. 
Anjolas Nardi Paryžiuje krauna tau solidų turtą, O 
Medičis sekvestravo vilą Fjezolėje ir ji gali atitekti tau. 
Neskaitant Prancūzijos karaliaus palankumo, neskaitant... 

- Tu per daug skaičiuoji, Jeronima! - pasakė Fjora, 
apimta pasišlykštėjimo. - Man gėda, kad tavo mergautinė 
pavardė buvo Beltrami, ir aš apgailestauju, kad tu lioveisi 
būti Paci. Ši pavardė puikiai tinka tau, nes tai - plėšikų 
šeima. Aš pasistengsiu padaryti taip, kad mano sūnui 
nebūtų gėda, jog jo motina turi tokią pavardę! Eik ir 
pasvajoH kur nors kitoje vietoje! 

- Tau greitai teks pripažinti kad mano svajonės 
išsipildo. Tu neturi iš ko rinktis: arba išteki už Karolio, 
arba eini ant ešafoto. 

- Kaip? Nesulaukus Prancūzijos karaliaus atsakymo? 
Tai mane labai nustebintų! 

- Vargšas naivus padare! Jau seniai nutarta nužudyti 
tave. Jei karalius nesutiks su šventojo tėvo reikalavimais, 
jam neliks nieko kito, tik gauti vietoj atsakymo nuoširdžią 
Vatikano užuojautą. Klimatas Romoje nesveikas, tai 
visiems žinoma. Pasakys, kad tu tapai maliarijos auka. 
Štai ir viskas! Tad atsimink: tavo vienintelis šansas - 
priimti mano pasiūlymą, žinoma, su popiežiaus sutikimu. 

- Nė už ką! Aš renkuosi mirtį! 

- Ir savo sūnaus mirtį? Mes žinome, kur jis. Labai 
paprasta padaryti taip, kad jis dingtų. Tad spręsk, 
pussesere, ir greičiau! Rytoj atvažiuos tavęs paimti! 

Jei Fjora galėtų žvilgsniu pribaigti šią gyvatę, ji būtų 
kritusi negyva. Ją apėmė toks baisus pyktis, kad nebeliko 
nerimo ir nevilties; Fjora stovėjo tiesi ir išdidi priešais 
šią velnio išperą, kurios tik išorė buvo panaši į moters. 
Fjora suprato, kad jokiu būdu neturi parodyti, jog ją 
išgąsdino šie grasinimai, nes tuomet Jeronima nesiliaus 

piktnaudžiauti valdžia, kurią, kaip ji manė, įgijo jai. Ji 
pagalvojo, kad, galimas dalykas, Jeronima perdėjo savo 
galimybę, ypač jos mažojo Filipo atžvilgiu. Salia jo 
esantys Žmonės jį gerai saugo. Be to, Leonarda pasveikusi 
tikriausiai nubėgo į Plesi skųstis. Vadinasi, vaikas dabar 
patikimai saugomas. 

Ji tylėdama nusisuko į ją nugara ir išėjo iš priimamojo. 
Įkandin pasigirdo neapykantos kupinas Jeronimos balsas: 

- Nesitikėk, kad tau pavyks pabėgti! Vienuolyno vartai 
šiąnakt bus akylai saugomi! 

Sunkios durys užsitrenkė nutraukdamos paskutinį įsiūčio 
srautą. Iškankinta Fjora prisiglaudė prie durų ir užsidengė 
ranka akis, leisdama širdžiai truputį nusiraminti ir atgauti 
įprastą ritmą. Bet ji vėl atsimerkė, nes pajuto, kad 
kažkieno gera ranka palietė jos petį. 

- Negalima daugiau delsti nė "minutės! - sušnibždėjo 
sesuo Serafina. - Reikia ruoštis bėgti. Ši moteris tiesiog 
šlykšti. 

- Jūs viską girdėjote? 

- Prašom atleisti man už smalsumą. Aš žinau,kad 
sienos čia storos ir durys taip pat, bet kai jas praveri... 
Negalima, kad jūs patektumėte į šitos baidyklės rankas... 

- Jūs pažįstate ją? 

- Ją pažįsta mano mama. Turiu jums pasakyti, kad 
apie šią moterį sklinda negeros kalbos. Ji gyvena Borgo 
rūmuose, kuriuos popiežius padovanojo Frančeskui Paciui, 
ir kalbama, kad ten ji visus valdo. Bet negaiškime laiko! 
Aš nubėgsiu į sodą ir pati permesiu jūsų baltą šydą. 
Jums pačiai verčiau ten neiti. 

Ji jau rengėsi bėgti, bet Fjora sulaikė ją už rankos. 

- Dar minutėlę! Aš jums nepaprastai dėkinga, bet 
jūs pati matėte, kas darosi lauke. Argi tokiu oru gaudo 
žuvį? Žinoma, ten niekas nelaukia mūsų ženklo. 

- Vakar ir užvakar irgi buvo prastas oras. Tačiau 
kardinolo žmogus buvo ten. Pačiame gale tarp miesto 

sienų ir tvenkinio yra vienas sugriuvęs pastatas, ten jis 
visą laiką stovi. 

- Kaip? Jūs ėjote žiūrėti? 

- O kaip jums atrodo, kurgi aš galėjau susiplėšyti 
savo rūbus? 

Iš tiesų tą dieną vienuolyno vyresnioji barė seserį 
Serafiną už tai, kad jos suknelėje buvo didelė skylė. 
Serafina teisindamasi pasakė, kad neva atsitiktinai suplėšė 
ją užsikabinusi už suolo kampo valgomajame, bet skylės 
kraštuose matėsi rudai žalios spalvos pėdsakai, ir jie 
nelabai panėšėjo į dažus, kuriais buvo nudažyti valgomojo 
suolai. Baigėsi tuo, kad jai liepė kelis kartus perskaityti 
kapeloje “Sveika, Marija" sukryžiavus rankas - šis 
išbandymas naujokę labai nuvargino, ir dabar Fjora pajuto 
sąžinės graužimą dėl to. 

- Na, aš ten eisiu pati! Aš negaliu daugiau leisti, 
kad jūs vėl būtumėte nubausta! 

- Šį kartą nebijokite! Aš gerai susipažinau su visomis 
pinklėmis, be to, bus geriau, jei dabar jūsų nepamatys 
sode. 

- Šiaip ar taip, Serafina, tai mums nieko neduos. 
Jūs juk girdėjote: šią naktį vienuolynas bus akylai 
saugomas. 

- Bet tiktai nuo pelkės pusės. Teritorija pernelyg 
didelė. Be to, tas, kas išdrįs nueiti ten be niekieno 
pagalbos, būtinai įsmuks ir mirs baisia mirtimi. Kad ir 
kiek daug žinotų sinjora Boskoli, ji juk negali numatyti 
absoliučiai visko. 

Po kurio laiko Antonija grįžo ir pasakė savo draugei, 
kad ženklas duotas ir kad kardinolo Bordžijos žmogus 
savo vietoje. 

- Šią naktį, - sušnibždėjo ji, - aš jus palydėsiu iki 
sienos ir parodysiu jums tą vietą, kur permečiau šydą. 
Dabar jums reikia pasitikėti savimi! Be to, jau nustojo 
lyti. 

Tačiau tai buvo laikina. Per vakarienę, kai vienuolės 
valgė, kaip visada skambant maldos garsams, audra vėl 
įsisiautėjo, ir Fjora, nepajėgdama susikaupti prie šv. 
Augustino “Viešpaties miesto“, su tam tikru nerimu 
klausėsi, kaip į langus barbena lietus, o pro valgomojo 
duris švilpia vėjas. Kartkartėmis ji pažvelgdavo į seserį 
Serafiną, bet jos veido išraiška buvo tokia angeliška, 
tokia rami, kad ji pagaliau nusiramino. Apskritai 
sėkmingam pabėgimui geriau buvo kaip tik toks oras, 
kai geras šeimininkas ir šuns iš namų nevėja, negu tyli 
žvaigždėta naktis. 

Atkalbėjus paskutinę maldą ir atidavus pagarbą motinai 
vienuolyno vyresniajai, Fjora nuėjo į savo celę ir ėmė 
laukti draugės. Ji nenusirengė, o tik užpūtusi žvakę 
prigulė ant lovos. Kadangi buvo šalta, o Cherubina, kuri 
vis dar tebeapverkė draugę, užmiršo užkurti krosnelę, 
Fjora užsiklojo paltu. Staiga ji išgirdo garsą, nuo kurio 
jos širdis apmirė: iš lauko pusės kažkas pasuko celės 
durų raktą. 

Nusivylimas buvo toks didelis, kad ji vos nesušuko. 
Visos jos viltys iškart sugriuvo, dabar jai teks rinktis: 
ištekėti už to jai nepažįstamo Karolio, kuris iš anksto 
buvo jai šlykštus, ar eiti į mirtį! Aukuras arba ešafotas! 

- Filipai! - sudejavo ji, visiškai apimta nevilties. - 
Kodėl tu palikai mane? Jei ne tavo aistringas troškimas 
kariauti, mes dabar būtume laimingi. 

Kiek laiko ji taip išbuvo plačiai išplėtusi akis savo 
drėgnos celės tamsoje, klausydama, kaip vėjas kaukia 
galerijoje ir laužo už lango medžių šakas? Sunku pasakyti, 
bet ji žinojo, kad iki ryto vis tiek negalės sumerkti 
akių. 

Staiga už durų kažkas lengvai sušlamėjo, ir juoda 
figūra, juodesnė už naktį, šmėstelėjo tarpdury ir priartėjo 
prie jos lovos. 

- Jūs pasirengusi? - pašnibždom paklausė sesuo 
Serafina. 

Fjora kaipmat atsitokėjo. Po minutės ji buvo jau ant 
kojų ir pasirengusi. 

- Kaip jums pavyko įeiti? Kažkas užrakino mano 
duris, aš pati girdėjau, kaip raktas pasisuko spynoje. 

- Be abejo, tai motinėlė Džirolama. Matyt, madam 
Boskoli prašymu ji ėmėsi atsargumo priemonių, bet, 
laimei, užmiršo ištraukti raktą iš spynos skylutės. O 
dabar eime! Bet iš pradžių apsivilkite savo suknelę; 
reikia, kad mes būtume kuo mažiau pastebimos. 

Ji pati visai susiliejo su nakties tamsa, ir jei ne 
raminantis jos rankos paspaudimas, Fjora galėjo pamanyti, 
kad kalbasi su vaiduokliu. Katės žingsniu jos perėjo per 
galeriją, paskui išėjo į sodą, kur šėlo audra. Moterims 
atrodė, kad jos paniro į povandeninį sodą. Visos šakos 
lingavo, nuo jų bėgo vanduo. 

- Aš nieko nematau! - pasakė Fjora, nes jai tiesiai 
į veidą bloškė šlapia šaka. 

- Nebijokite, aš gerai žinau kelią. Galėčiau nuvesti 
jus prie sienos net užrištomis akimis. 

- O man visai tas pat, - atviros jos ar ne! Dieve, 
kokia naktis! 

- Reikia džiaugtis dėl to! Vienuolyno sargai pasislėpė 
po pastoge, kur tik įmanoma, o pelkėje išvis nieko 
neturi būti! Tyliau! Mes artėjame! 

Pamažu Fjoros akys apsiprato su tamsa, ir ji tiesiai 
prieš save išvydo juodą masę. Tai buvo stora siena, 
apaugusi krūmais. Sesuo Serafina paėmė ją už rankos 
ir privedė prie plačios krūmokšnio šakos. 

- Štai kartuolė. Lipkite ja! Kai būsite viršuje, 
sušvilpkite! Arba aš klystu, arba tas, kuris laukia jūsų, 
jau stovi prie sienos. Tesaugo jus Dievas! 

Fjora apgraibomis palietė vienuolyno naujokės skruostą 
ir pabučiavo ją. 

- Kodėl jūs negalėtumėte eiti kartu su manimi? Juk 
jums, bijau, kils pavojus, kai bus pastebėtas mano 
pabėgimas. 

- Nesirūpinkite, net jei motinėlė Džirolama įtars ką 
nors, ji niekam to nesakys. Ji myli mane, o popiežiaus 
neapkenčia kartu su jo draugų ir bendrininkų klanu. 
Aš įsitikinusi, kad širdies gilumoje ji džiaugsis dėl jų 
nesėkmės. 

- Tačiau ji vis dėlto užrakino mane celėje? 

- Tiesiog kad nuramintų sąžinę. Juk ji paliko raktą 
duryse! Jei pamatysite Batistą, “ pabučiuokite jį nuo 
pusseserės Antonijos ir pasakykite jam, kad... 

- Pasikliaukite manimi, aš gerai žinau, ką pasakysiu 
jam. 

Fjora ryžtingai įsikibo į šlapias šakas ir ėmė ropštis 
siena. Ji nesunkiai pasiekė viršų, bet turėjo smarkiai 
laikytis akmenų, kad staigus vėjo gūsis nenublokštų jos. 
Tą akimirką ji išgirdo balsą: 

- Nešvilpkite! Aš čia! Aš laukiau, kada jūs ateisite. 
Leiskitės atsargiau, kad laivelis neapvirstų. 

Ji pasisuko ant sienos ir ėmė kojomis ieškoti kokios 
nors atramos. Leidimasis jai atrodė be galo ilgas. Staiga 
kažkas sugriebė ją už kojos, paskui už abiejų. 

- Nebijokite, aš laikau jus. 

Ji nuslydo, bet rankos jau tvirtai laikė ją už liemens, 
ir ji atsidūrė ant siūbuojančių grindų. Ji buvo jau 
laivelyje. Zmogus stipriai laikė ją, prisispaudęs prie savęs, 
ir didelei nuostabai ji pajuto smilkalų kvapą. Tačiau 
drabužis, prie kurio ji prisiglaudė skruostu, buvo šiurkštus, 
o siluetas, kuri jinai vos išskyrė, buvo vienuolio siluetas. 

- Prašau atleisti man dėl to, kad per tokį orą reikėjo 
laukti manęs keletą dienų, - tyliai pasakė Fjora, - bet... 

- Tyliau! Pasikalbėsime paskui. O dabar sėskitės štai 
ten ir nejudėkite! 

Jis pasodino ją valties gale, paėmė ilgą kartį ir 
atsistumdamas pajudėjo į priešingą krantą. 

Iš paskutinių žodžių, jo ištartų normaliu balsu, Fjora 
iškart pažino ir šį balsą, ir kvepalus. Tai buvo kardinolo 

Bordžijos balsas ir kvepalai. Ji nepajėgė nuslėpti, kad 
pažino, kas buvo priešais ją. 

- Kaip? Tai jūs, monsinjore? Jūs pats atėjote ir 
laukėte manęs visas šias dienas? 

Vietoj atsakymo ji išgirdo jo tylų juoką. 

- Na, žinoma, ne. Manęs iš karto būtų pasigedę 
Vatikane. Tiesiog mano tarnas gavo nurodymą perspėti 
mane iškart po to, kai jūs duosite ženklą O dabar 
truputį patylėkime. Manoma, kad šioje pelkėje gyvena 
vaiduokliai, bet vargu ar kas patikės, kad šmėklos 
maloniai kalbasi viena su kita, tarsi būtų priėmime 
kokiame nots salone. 


Fjora tylėjo, 0 jos bendrakeleivis irklavo valtį; tai 
nebuvo lengva, nes pūtė stiprus vėjas, ypač po to, kai 
jie nutolo nuo sienos. Laivelis lėtai plaukė tirštais 
dumbliais ir nendrėmis apaugusiu vandeniu. Nepaisant 
šalčio, dumblo ir pūvančių augalų smarvė buvo tiesiog 
nepakenčiama, ir Fjora visa drebėjo, nes jos rūbai buvo 
šlapi. Tačiau ji drebėjo ne tiek dėl to, kad buvo kiaurai 
permirkusi, kiek dėl didėjančio nerimo, kad ji dabar 
visiškai priklauso nuo šio Žmogaus, kuriuo ji negalėjo 
visiškai pasikliauti. Tas faktas, kad jis pats atplaukė jos 
paimti, buvo tiesiog pritrenkiantis, ir ji niekaip negalėjo 
protingai jo paaiškinti. Gal jis tikėjosi užmokesčio, kurį 
jauna moteris, nieko nejausdama jam, galėtų jam duoti? 

Laivelis paskutinį kartą įplaukė į tankų meldyną ir 
atsitrenkęs į kažką kieta sustojo. 

- Tau pasisekė, monsinjore? - paklausė kažkas 
ispaniškai. 

- Taip. Eik arklių, o kai mes išjosime, nuskandink 
valtį. 

Arkliai buvo paslėpti sugriuvusiame name, apie kurį 
jai kalbėjo sesuo Serafina. Bordžija apglėbė Fjorą per 
liemenį ir užkėlė ant vieno iš arklių, nes ji buvo labai 
sušalusi ir pati nepajėgė užlipti, paskui mikliai, kaip 
23.-3147 353 


buvęs jojikas, užšoko ant savojo. Po to jis pasilenkė ir 
paėmė Fjoros arklio pavadžius. 

- Aš vesiu jūsų arklį. Mūsų laukia gana ilgas kelias 
ir, nelaimei, mes negalime greitai šuoliuoti, nes mums 
reikės joti gatvėmis, kuriose pilna provėžų ir duburių. 
Laikykitės stipriau ir pasistenkite nelabai kalenti dantimis! 
Jūs taip sušalote? 

- Aš tiesiog sustingau! 

- Negalvokite apie tai! Kai mes būsime vietoje, jūs 
turėsite viską, ko reikia, kad atsigaivintumėte. Galvokite 
tik apie tai: geriau šiek tiek pašalti, negu ištekėti už 
Karolio Pacio! 

Vėliau šią kelionę, kai ji naktį perkirto Romą iš 
pietų į šiaurę pliaupiant smarkiam lietu,  Fijora 
prisimindavo kaip begalinį košmarą. Jos palydovas tai 
įvesdavo ją į tamsų ilgą tunelį, kur kelią pastodavo 
kalnai kažkokių statinių, tai jie prajodavo pro taverną 
su siūbuojančiu raudonu žibintu, tai pro pilkus rūmų 
akmenis. Kartais juos pasiekdavo šventės atgarsiai: 
skambėdavo liutnia ir būgnai arba šalia tavernos plyšodavo 
girtų balsai, - bet dažniausiai jie jodavo per tylų tarsi 
kapinės miestą. Fjorai darėsi vis šalčiau ir šalčiau. 

Vos tik jie pasiekė Korsą, ir juos užpuolė. Iššokę 
iš tamsių rūmų, pastatytų kardinolo Barbo*, žmonės 
puolė prie arklių, nutempė nuo jų raitelius ir partrenkė 
ant žemės. Tai įvyko taip staiga, kad pusiau apsvaiginta 
Fjora net neišsigando, bet Bordžija jau pašoko ant kojų 
- toks miklumas nesiderino su jo solidžia figūra - ir 
ėmė taip sodriai keiktis, kad galėjai tik stebėtis tokia 
turtinga aukštojo bažnyčios hierarcho žodžių atsarga. Jis 
griebė už rankos vieną užpuoliką, stovėjusį arčiausiai jo. 
Jo rankoje švystelėjo durklas. Pasigirdo kraupus riksmas. 
Du kiti plėšikai, prilaikę arklius, atėjo sužeistajam į 


* Kardinolas Barbas buvo popiežius Paulius II. Šiandien jo rūmai 
Venecijoje tapo garsūs dėl Musolinio. 

pagalbą. Jie puolė Bordžiją. Fjora mikliai pašoko ant 
kojų, norėdama padėti savo bendrakeleiviui, ir ketino 
šokti ant vieno užpuoliko nugaros, bet pasigirdo balsas, 
tarsi šūvis: | 

- Liaukitės! Arba aš paleisiu šunis! 

Po šių žodžių pasigirdo piktas lojimas, ir žibinto 
šviesoje - žibintą kažkas laikė rankoje - jie išvydo kokių 
trisdešimt penkerių metų žmogų; jis visas buvo apsirengęs 
juodai, jo didelis gobtuvas buvo užsmauktas iki pat akių. 
Už dvigubo pavadėlio, apsukto apie jo kairės rankos 
kumštį, jis laikė du galingus šunis, tokius pat juodus 
kaip ir jis pats. Šunys veržėsi į priekį urgzdami ir 
rodydami didžiules iltis. Vagys kaipmat užšoko ant arklių 
ir nujojo, palikę savo draugą purvyne. Sužeistasis dejavo. 

Tuomet nepažįstamasis priėjo prie jo ir apvertęs spyrė 
batu. 

- Jam nedaug liko gyventi, - konstatavo jis. - Čia 
netrukus turi praeiti policijos viršininko žmonės. Jie 
sutvarkys jį. 

Tai sakydamas jis kilstelėjo žibintą, norėdamas geriau 
pamatyti mirštantįjį. ZŽibintas apšvietė jo aštrų plėšraus 
paukščio profilį, giliai įkritusias akis po tankiais antakiais, 
plonas lūpas ir sarkastiškas raukšles lūpų kampučiuose. 
Pasilenkęs jis pririšo šunis prie geležinio žiedo gretimo 
namo sienoje, paskui priėjo prie tų, kuriuos ką tik 
išgelbėjo, ir pakėlė žibintą, norėdamas juos geriau 
apžiūrėti. Iš pradžių jis pamatė baltus Fjoros vienuolės 
rūbus, paskui rudą apskritą aukštą kepurę, kurią dėvėjo 
jos palydovas. Jo lūpas iškreipė niekinama šypsena. 

- Taip... Vienuolė... ir vienuolis! Ką tokį vėlų metą 
darome Romos gatvėse, mano draugai? Bėgame iš 
vienuolyno, kur gyvenimas ne toks linksmas, kad būtų 
galima paleistuvauti? 

- Jūs išgelbėjote mus, ir ačiū jums už tai, - valdingu 
balsu atsakė Bordžija. - Nemenkinkite savo gero darbo 
įžeidinėdami mus. Verčiau paimkite štai šitą! 

Išvydęs delne sublizgėjusį auksą, ateivis sarkastiškai 
nusišypsojo; jis prikišo žibintą arčiau prie veido ir, matyt, 
jį pažino. 

- Ak! Atrodo, aš klystu: mes turime reikalą su 
kardinolu! Pasilikite auksą sau, monsinjore! Aš dosniai 
apdovanotas, kad turiu malonumą suteikti pagalbą savo 
artimajam. 

- Kas jūs? Atrodo, aš jus kažkur jau mačiau? 

Žmogus išsitiesė visu ūgiu, dėl to atrodė dar aukštesnis, 
ir išdidžiai atsakė: 

- Aš esu Stefanas Infesura, teisininkas, raštininkas, 
respublikonas ir laisvas Žmogus! 

- Infesura! Aš pažįstu jus! Bažnyčios, popiežiaus ir 
bet kurios kitos valdžios priešas. 

- Visai ne. Aš tiesiog netvarkos priešas, ir jei esu 
laisvės draugas, tai, žinoma, ne tos, kurią mes turime 
dabar, - laisvę Žudyti, engti, užmušinėti žmones gatvėse, 
laisvę paversti Romą plėšikų lindyne, jūsų ir į jus 
panašių laisvę! Mano laisvė ne ta, kuri leidžia jums, 
aukščiausiam bažnyčios hierarchui, naktimis grobti vie- 
nuoles. Nors aš matau, kad ši vienuolė daugiau negu 
graži! 

- Aš ne vienuolė, - užprotestavo Fjora, kai jos veidą 
nušvietė žibintas. - Aš belaisvė, kuri pabėgo. O dabar 
leiskite mums toliau keliauti, nes jei mane sugaus, tai 
nužudys. 

- Štai kaip! 

Žibintas nenusileido. Žmogus tebežvelgė į dideles 
pilkas akis, kurios rūsčiai žiūrėjo tiesiai į jį, tarsi jis 
norėjo perskaityti jose tiesą. Fjora nuleido akis. 

- Kas tau grasina? 


Nepažįstamojo smalsumas nė trupučio nešokiravo 
Fjoros. Kažkas jai sakė, kad ji gali juo pasitikėti, ir 
nors Bordžija spaudė jai ranką, ragindamas būti atsargią, 
ji atsakė: 

- Popiežius ir kai kurie jo aplinkos žmonės, nuo 
kurių kardinolas Bordžija mėgina mane apsaugoti. Klausyk, 
mes praradome pernelyg daug laiko! 

Nakties tyloje pasigirdo kaustytų batų kaukšėjimas. 
Policija, apeinanti naktį Romą, buvo beveik nenaudinga, 
turint galvoje kiekvieną dieną įvykdomų žmogžudysčių 
skaičių, bet vis dėlto reikėjo su ja susitikus skaitytis, 
jei nenori atsidurti Tore de Nono kalėjime, kuris buvo 
jos jurisdikcijoje. 

- Jie jau netoli, - pasakė Bordžija, - o mes nebeturime 
arklių. Reikia eiti, ir kuo greičiau. 

- Aš palydėsiu jus, - pareiškė Infesura, atrišdamas 
savo šunis. - Yra dar viena vieta šalia Marko Aurelijaus 
kolonos griuvėsių. Dzeusas ir Hera gali būti jums 
naudingi. 

Raštininkas respublikonas su žibintu ir šunimis nuėjo 
priekyje. Kardinolo prilaikoma Fjora ėjo sukaupusi visas 
jėgas. Nors Korso gatvė ir buvo didžiausia Romoje, 
tačiau kai kur ji buvo grįsta senovinėmis plokštėmis, o 
kai kur - grublėtais akmenimis, todėl naktį vaikščioti ja 
buvo sunku. Lietus kaip per stebuklą nustojo lyti, tačiau 
nutekamaisiais vamzdžiais vanduo sruvo upeliais. Jie 
perėjo pavojingą vietą, ir kadangi gatvė toliau platėjo, 
tai eiti buvo galima greičiau. 

- Ar nebus nekuklu, - kreipėsi Bordžija į palydovą, 
- paklausti tavęs: ką tu veiki gatvėje naktį ir dar tokiu 
oru? 

- Tam aš turiu tris priežastis: aš myliu Romą, man 
norisi žinoti, kas joje darosi, kai Žmonės turi miegoti, 
ir apskritai man patinka naktis. Aš mažai miegu ir 
nemėgstu dienos. Dieną aš ką nors tyrinėju ir užrašau, 
ką sužinojau. 

- Tai reiškia, kad tu užrašysi savo dienoraštyje apie 
mūsų susitikimą? 

- Aš rašau tiems, kurie ateis po manęs, o ne Vatikano 
agentams. Tavo vardas nebus paminėtas, ir aš nežinau, 

kuo vardu ši jauna dama. Žinau tik viena: ji auka ir 
todėl turi teisę į mano pagalbą. Jeigu jūs man 
nesumelavote, šitai turi būti išspręsta tarp jūsų ir jūsų 
Dievo. 

- Mums nėra dėl ko meluoti. Man gaila tik, kad 
negaliu tau atsidėkoti, - pasakė Fjora. 

- Nusišypsokite man vieną kartą, ir man bus atlyginta! 

Jie pasiekė vietą, tai yra nejprasčiausius iš visų Romos 
rūmų. Prieš keletą metų kardinolas Bordžija už du 
tūkstančius aukso florinų nusipirko keletą senų namų, 
kuriuose kadaise buvo monetų kalykla, todėl juos vadino 
Zeka. Jo manymu, šių namų pranašumas buvo tas, kad 
jie buvo gana toli nuo Vatikano, gatvėje, kuri už Tibro 
ėjo nuo Anno Angelo pilies iki svarbiausios užmiesčio 
aikštės*. Iš šio truputį padriko ansamblio vicekancleris 
pastatė turtingai papuoštą rezidenciją, kuria žavėjosi 
Romos liaudis, pirmą kartą išvydusi ją 1462 metais; 
tuomet čia įvyko didelė procesija: į šv. Petro katedrą 
buvo gabenama šv. Andrejaus kaukolė, atvežta iš 
Graikijos. Bordžija padarė savo rūmus prabangius ir 
gražius, slapta vildamasis, kad kada nors jis taps 
popiežiumi. O pagal paprotį išrinktojo rūmai turėjo būti 
atviri minios akims. 

Bordžija specialiu signalu pabeldė į mažas duris, kurios 
buvo toliau nuo didžiojo portalo, ir jos kaipmat atsivėrė, 
aiškiai nušviesdamos purviną gatvę. Jis norėjo praleisti 
Fjorą pirma, bet ji dar nespėjo atsisveikinti su savo 
išgelbėtoju. 

- Aš neužmiršiu tavo vardo, - šiltai pasakė ji. - 
Tikiuosi kada nors pasimatyti su tavimi. 

- Kodėl tau neatėjus pas mane ir nepasėdėjus prie 
vieno stalo? - pasiūlė Bordžija. - Juk tu nesi toks 
laukinis, koks nori atrodyti, ir aš žinau, kad tu lankaisi 
kai kuriuose namuose. 


* Dabar tai Ispanijos aikštė. 

- Tuomet tau geriau užmiršti juos, nes tie namai 
priklauso Žmonėms, kurie turėjo arba turės nemalonumų 
su Vatikanu. Infesura - ir svečiuose pas bažnyčios 
vicekanclerį? Tave iškart ims įtarinėti, o jau mane tai 
tikrai. Šiaip ar taip, aš pats save imsiu įtarinėti. 

- Tačiau įsidėmėk, laisvasis žmogau, kad šie namai - 
prieglobstis, kurio tau kada nors gali prireikti. 

- Įsidėmėk tai pats, monsinjore! Tikiuosi, kad tavo 
namas taps tikru prieglobsčiu tavo jaunajai bendrakelei- 
vei... štai ir viskas! O dėl manęs, tai jei popiežius kada 
nuspręs pašalinti mane, aš nesislėpsiu ir tikiuosi, kad 
įstengsiu numirti kaip garbingas romėnas. Petronijaus 
mirtis visada buvo man pavyzdys, nors jis ir nebuvo 
respublikonas! Tesaugo tave dievai, jaunoji moterie! 

- Gal tu nori pavadinti mane vardu? Tai žinok, kad 
mano vardas - Fjora. 

- Ačiū, kad pasakei jį man, bet po kelių valandų 
aš žinosiu apie tave viską. Kad ir kur tu išbėgtum, 
gatvės balsai man praneš tai. 

Naktis prarijo jį ir jo šunis, o Fjora pagaliau įėjo į 
rūmus šiek tiek apgailestaudama. Šis laisvasis Žmogus 
nebuvo į nieką panašus. 

Rodrigo Bordžijos būstas irgi nebuvo panašus į jokį 
kitą. Fjorai pasirodė, kad ji iškart atsidūrė vienuose iš 
pasakiškų rytietiškų rūmų, kuriuos kitados aprašė 
Venecijos keliauninkas Markas Polas ir kiti pasakotojai, 
kuriuos ji sutikdavo pas savo tėvą ir kuriems pavyko 
priartėti prie turkų sultono prabangos. Iš savo gimtosios 
Ispanijos, pažymėtos maurų emirų prabangos antspaudu, 
kardinolas perėmė jų skonį; jis mėgo apdailą iš 
brangakmenių, raižytines paauksuotas lubas, freskas 
evangelijų temomis ir ryškias spalvas. Jo herbas - aukso 
jautis su kardinolo kepuraite viršuje buvo išmuštas viršum 
durų ir jo prabangių krėslų odoje. Visur matėsi brangūs 
kilimai, didelės pagalvės, brokatu aptrauktos sienos, 
brangiausiu atlasu ir kitokiais audiniais išmuštos kušetės. 

Auksiniai ir sidabriniai indai, ąsočiai ir taurės servantuose 
ir spintelėse. Jų buvo tiek daug, kad jie vargino akis. 
Ir Fjora, kuri buvo mačiusi taurią Karolio Drąsiojo 
palapinės prabangą, padarė išvadą, kad šie rūmai, 
neturintys nieko bendro su florentietiška elegancija, 
truputį panėšėjo į nuvorišo būstą. 

O apskritai Fjora įėjusi beveik nieko nepastebėjo iš 
visos tos prabangos. Ji tiesiog pamatė kažką raudoną ir 
auksinį, kur buvo taip malonu, šilta ir kur aukšta 
gelsvaodė moteris nuvilko nuo jos šlapius ir purvinus 
rūbus, susupo ją į puošnią paklodę ir lengvai trynė tol, 
kol Fjora liovėsi kalenusi dantimis. Paskui, pakėlusi ją 
taip lengvai, lyg ji būtų vaikas, nunešė ją į didelę ir 
tokią minkštą lovą, kad jaunajai moteriai pasirodė, jog 
ji paniro į pūkus, užklojo ją šilko paklodėmis, davė 
išgerti žolių nuoviro,  pašildyto prie židinio, uždegė 
paauksuotą naktinę žvakę prie lovos galvūgalio, prieš tai 
užpūtusi visas kitas, ir tyliai išėjo iš kambario. Fjora 
kaipmat kažkur prasmego ir ant sparnų nuskrido į 
paskutinę nelaimingųjų priebėgą - sapnų šalį. 

Vidurdieny grįžusi į liūdną tikrovę, ji jautėsi baisiai: 
ją krėtė drebulys, skaudėjo gerklę, ji be paliovos čiaudėjo 
ir tuo atkreipė dėmesį moters, kūrią ji matė išvakarėse, 
bet manė, kad sapnavo. Be to, jai prasidėjo migrena. 

Vėsi ranka palietė jos kaktą, ir moteris nepatenkintu 
tonu pasakė: 

- Kaip tik to aš ir bijojau! Tu peršalai, nors aš 
tavimi ir rūpinausi, ir turi temperatūros. Rodrigas bus 
nepatenkintas! 

- Kaip jis jaučiasi? - paklausė Fjora ir vėl nusičiaudėjo. 

- Jis jaučiasi kaip visada puikiai, keli vandens lašai 
negali pakenkti jo puikiai sveikatai. Jis turi jėgos tiek, 
kiek jautis mūsų herbe! - pridūrė moteris netikėtai 
egzaltuotai, ir tai nustebino Fjorą. 

Beje, ir pati ši moteris buvo nepaprasta ir sudomino 
Fjorą, nors jos sąmonė ir buvo truputį aptemusi. Ji 

buvo didelio ūgio ir, galimas dalykas, tokia stipri kaip 
ir Bordžija, bet tik kaulėta, su pailgu alyvinio atspalvio 
veidu, kurio visai nepuošė tiesi, tamsi ispanų duenjos 
suknelė, ją šiek tiek pagyvino ploni balti rauktinukai 
aplink aukštą apykaklę, susegtą gražia aukso sage su 
perlais. Plaukai buvo sušukuoti aukštyn - šukuosena 
panėšėjo į bokštą, - o prie jų smeigtuku buvo prisegtas 
juodas šydas. Prie odinio diržo buvo prikabintas raktų 
ryšulys. 

- Aš norėčiau padėkoti jam, - pasakė Fjora. - Jūs 
manote, jis suteiks man galimybę padaryti tai šiandien? 

- Jis man sakė, kad ateis tavęs aplankyti šiandien 
vakare, - nepatenkintu tonu atsakė moteris. - Jis net 
liepė padengti stalą vakarienei šiame kambaryje ir bus 
labai nepatenkintas, pamatęs tave taip atrodančią. 

- Po tos nakties, kurią aš praleidau, tai visai 
nenuostabu. Be to, aš nesu “taip atrodanti". Man 
paprasčiausiai didelė sloga, ir aš tikiuosi, kad po poros 
dienų ji praeis. 

- Tu jo nepažįsti. Jis negali pakęsti ligų ir ligonių. 
Tik pažiūrėk į save! - pridūrė ji, ištiesdama jai veidrodį 
su kotu. - Paraudusi nosis, karščiuojantys vokai... Tavęs 
tokios negalima rodyti. 

- Na, tai ir nerodykite! - sumurmėjo Fjora; ši moteris 
ėmė ją erzinti. Be to, Fjorai nepatiko, kad ta sako jai 
"tu". - Pasakykite jo šventenybei, kaip yra, kai jis grįš, 
ir paprašykite jį duoti man keletą dienų tam, kad... 
mane būtų galima parodyti. 

- Pamatysime! O kol kas reikia pasistengti tave 
išgydyti. 

Ji ėmėsi gydyti ją kaip išmanantis reikalą Žmogus: iš 
pradžių davė jai antpilo su medumi ir plakto kiaušinio, 
privertė praryti krūvą piliulių, padarė dvi inhaliacijas, po 
kurių nelaimingoji visa išraudo. Po to ši moteris rengėsi 
pastatyti jai klizmą, bet Fjora sukaupė visą drąsą ir 

atsisakė. Ji nežinojo, ar praėjo jos karštinė, bet pasijuto 
visai apdujusi, be to, jai ėmė skaudėti širdį. 

- Palikite mane ramybėje! - sušuko ji. - Jūs numarinsite 
mane savo vaistais, nes aš niekada jų nevartoju, teikitės 
tai Žinoti! 

- Kai žmogus serga, jis gydosi! - atsakydama riktelėjo 
moteris. - Tau dar reikia praryti šį sirupą, jis sušvelnins 
gerklę ir... 

- Aš nieko daugiau nerysiu! Vienintelis dalykas, kurio 
noriu - kad mane paliktų ramybėje ir leistų išsimiegoti! 

Sugriebusi pagalves ir antklodes, Fjora norėjo pasislėpti 
po jomis, bet šią sceną nutraukė atėjęs kardinolas. Fjora 
ne iš karto pažino jį. Jis vilkėjo elegantišką trumpą 
juodo aksomo liemenę, išsiuvinėtą auksu, buvo su 
aptemptomis kelnėmis, kurios paryškino jo lieknas ir 
tvirtas kojas, galva jo buvo nepridengta, todėl matėsi, 
kad kardinolas pradėjo plikti. 

Pamatęs dvi moteris, kurios stovėjo viena priešais kitą 
kaip dvi įsiutusios furijos: viena graži, išsitaršiusi, su 
paklodėmis rankose, kita - su buteliuku ir šaukštu, - 
jis nusikvatojo. 

- Jūs negalite šaukti tyliau? - pasakė jis, vos 
atgaudamas kvapą. - Jūsų balsai girdėti pačiame galerijos 
gale. Aš norėčiau, kad apie Fjoros buvimą mano namuose 
dauguma mano tarnų nežinotų bent dvi dienas. 

Tebemosuodama buteliuku ir šaukštu, duenja puolė 
prie jo, lyg norėtų suplėšyti jį į dvi dalis. 

- Sita mergelė serga, Rodrigai. Negi tu galėsi 
vakarieniauti su tokia? Pažiūrėk į ją! Jos galima išsigąsti! 
Aš padariau viską, ką galėjau, kad išgydyčiau ją, bet ji 
trukdo man. 

- Aš noriu, kad ši moteris liautųsi nuodijusi mane 
savo vaistais. Bet ji įsikando, jog jūs supyksite sužinojęs, 
kad... 

- Kad praeitą naktį jūs sušalote? Manęs tai nė 
trupučio nestebina ir... aš nė kiek nepykstu. 

- Bet tu sakei, kad vakarieniausi su ja, - pakartojo 
duenja vos neverkdama. 

- Aš nematau jokios problemos, Chuana! Stalą pastatys 
prie lovos, ir tu liepsi paduoti lengvo maisto. O dabar 
abi nusiraminkite! Nesusipratimas kilo dėl to, kad šią 
naktį aš nepristačiau jūsų viena kitai. Man reikėjo 
pailsėti, ir aš ketinau tai padaryti po to, kai jūs atsibusite, 
mano brangioji drauge! 

Ir jis paaiškino, kad dona Chuana de Jansol yra 
tolima pusseserė, jos šeima turėjo nedidelių nemalonumų, 
o ją jis atsivežė iš Valensijos, kai prieš penkerius metus 
popiežius paskyrė jį pasiuntiniu į gimtąją šalį. Ji namuose 
prižiūrėjo turtą ir tarnaites; jis visiškai ja pasitikėjo ir 
taip pat truputį mylėjo. 

Chuana klausėsi jo su ašaromis akyse; jai jis paaiškino, 
kad jo viešnia nėra “šita mergelė“, o garbinga dama, 
atvykusi iš Prancūzijos, kad ji, nelaimei, nepatiko jo 
šventenybei ir jai reikėjo parodyti svetingumą. 

Tačiau ši iš išorės natūrali kalba sukėlė Fjoros 
nepasitikėjimą. Kodėl Bordžija perspėjo Chuaną tik 
nutaikęs momentą, kai ji jau buvo jo namuose? Tuo 
labiau kad praeitą naktį ji aiškiai laukė jų ir nepateikė 
nė vieno klausimo, nė trupučio nenustebo pamačiusi 
moterį vienuolės rūbais. 

Prisiminus Antonijos Kolonos žodžius apie “didžiausią 
mergišių", Fjorai kilo klausimas, ar jis nebuvo įpratęs 
bėgioti naktį Romos gatvėmis, atsivesti merginų ir - 
kodėl gi ne - retkarčiais suvedžioti kokią nors vienuolyno 
globotinę? Žinoma, jis ilgai jas laikydavo savo namuose, 
gal todėl taip nuoširdžiai susirūpino jo duenja, pamačiusi, 
kad paskutinė jo surasta mergina staiga nutarė susirgti. 
Jos įtarimas pasitvirtino, kai ji išgirdo, kaip Chuana 
sumurmėjo: 

- Reikėjo įspėti mane, kad ji ne tokia... 

Bordžija valdingu rankos mostu nutraukė jos žodžius, 
ir ji visa susigūžė išvydusi jo piktai Žybtelėjusį Žvilgsnį. 

Fjora pamanė, kad atėjo metas įsikišti, jeigu ji nenori 
aiškiai kvailą moterį padaryti savo mirtinu priešu. 

- Dona Chuana taip rūpinosi manimi, jūsų šventenybe, 
1 aš bijau, kad blogai atsidėkojau jai už tai, bet 
prisipažįstu, kad vien mintis apie vakarienę mane pykina. 
Vien maisto kvapas sukelia man... 

- Jums nepakeliama mintis apie vakarienę? - 
geraširdiškai paklausė Bordžija. - Na, ką gi, mano 
brangioji, gydykitės, o aš eisiu vakarieniauti pas vieną 
gerą pažįstamą. Bet gal mes truputį paplepėsime? 

- Žinoma, - atsakė Fjora, patenkinta tuo, kad taip 
paprastai išsisuko. - Aš džiaugsiuosi galėdama sužinoti 
naujienas. 

- Taip ir maniau. Atnešk man išpaniško vyno, Chuana, 
o paskui palik mus vienus. Tu grįši paskui ir padėsi 
donai Fjorai pasiruošti miegoti. 

Jis nusekė žvilgsniu išeinančią duenją, paskui prisistūmė 
krėslą prie Fjoros lovos. 

- Aš manau, - pasakė jis nuleidęs balsą, - kad jums 
bus įdomios naujienos, kurias atnešiau. Aš buvau kartu 
su šventuoju tėvu jo voljere, kur jis maitino savo erelį, 
kai Leonė de Montesekas, jo sargybinių vyresnysis, kuriam 
buvo pavesta važiuoti paimti jūsų į San Sistą, grįžo iš 
tenai nieko nepešęs. 

- Ir ką gi? 

- Neatsimenu, kad būčiau jį kada nors matęs tokį 
įpykusį. Kliuvo visiems, - kapitonui už tai, kad neatvežė 
jūsų, kardinolui d'Etuviliui, kuris buvo tuoj pat iškviestas 
ir apkaltintas, jog paslėpė jus, ir net ereliui, kuris negavo 
pusės maisto: popiežius paliko jį ten, 0 pats grįžo į 
savo kambarį ir sudaužė dvi ar tris vazas, norėdamas 
nuraminti nervus. Kliuvo dar ir donai Boskoli, kuri tą 
momentą atvyko savo savo sūnėnu. Sakykite, dona Fjora, 
ar ji buvo vakar vienuolyne? 

- Taip, bet popiežiui tai turi būti žinoma: ji turėjo 
leidimą aplankyti mane. 

- Tą patį pasakė motina Džirolama. Ji pridūrė, kad 
dama popiežiaus vardu liepė jai užrakinti jūsų duris. 

- Ir popiežius nieko apie tai nežinojo? Bet juk ne 
dona Boskoli įsakė pastatyti sargybą prie durų? 

- Ne. Įsakymas atėjo iš Vatikano, bet leidimas aplankyti 
jus buvo suklastotas. Sventasis tėvas apšaukė doną Boskoli 
ir apkaltino ją, kad ji išgąsdino jus ir kartu viską 
sužlugdė vien dėl malonumo nuvykti į vienuolyną ir 
pasityčioti iš jūsų. 

Jis nutilo. Grįžo Chuana, nešdama sidabrinį padėklą, 
ant kurio stovėjo puiki raudonos spalvos paauksuota 
Venecijos stiklo taurė ir toks pat grafinas. Ji padėjo 
padėklą ant stalo, švelniai virpėdama pripildė taurę lyg 
rengtųsi klauptis; kardinolui tai atrodė visai natūralu. 

- Ačiū, Chuana. Gali eiti. Aš tave greitai pašauksiu. 

- Popiežiaus rūstybė nukrito ant jūsų? - nustebusi 
paklausė Fjora. 

- Dėl mano apsilankymo praeitą savaitę? San Sisto 
vienuolyno vyresnioji - protinga moteris. Ji buvo linkusi 
nekalbėti apie tai, be abejo, manydama, kad jei nutylės, 
tai galės gauti mano pagalbą. Aš tai ir padariau. Aš 
paaiškinau popiežiui, kad dėl visko buvo kalta ponia 
Boskoli, nes išgąsdino jus, o juk jeigu ne ji, šventasis 
tėvas būtų pasielgęs taip, kaip jam atrodė reikalinga. 
Aš dar pridūriau, kad jūs, be abejo, sumani moteris. 
Visi  susikivirčijo. Tada kardinolas d'Etuvilis pasiūlė 
apžiūrėti jo rūmus, po to jis grįžo kaip kaltintojas. 

- Kaltintojas? Ir ką gi jis apkaltino? 

- Popiežių, mano drauge. Tiesiog popiežių. Kardinolas 
kamerarijus - svarbus asmuo, be to, jis galingiausias 
kardinolas Prancūzijoje. Teko jam pasakyti, kas iš tiesų 
įvyko, O sužinojęs apie pasirinkimą, kuris bus jums 
pasiūlytas: budelio kirvis ar Karolio ranka, jis tiesiog 
pratrūko pykčiu, protestuodamas prieš jo suvereno 
įžeidimą, nes jūsų likimas buvo sprendžiamas net 
nesulaukus Prancūzijos karaliaus atsakymo. Jis prigrasino, 

kad skųsis karaliui. Nesileisiu į smulkmenas pasakodamas, 
kokiais žodžiais svaidėsi abi pusės: jie buvo tokie šiurkštūs, 
kad aš esu linkęs užmiršti juos. 

- Vadinasi, magistras d'Etuvilis nebijo popiežiaus? 

- O kodėl jis turi jo bijoti? Jis čia atstovauja 
Prancūzijos karaliui, jis Vatikano diplomatijos vadovas, 
jis taip pat turtingiausias iš visų kardinolų, be to, jis 
karališko kraujo. Tai labai svarbu neturtingam pranciškonų 
vienuoliui, atėjusiam iš niekur, kuriam jis padėjo atsisėsti 
į švento Petro sostą. 

- Aš suprantu. Ir kuo gi baigėsi... tas ginčas? 

- Kol kas visi laikosi savo nuomonės. Šventasis tėvas 
grūmoja, kad jeigu jis sučiups jus, tai įsakys nužudyti, 
nesvarbu, ar tai patiks donai Boskoli, ar ne; kardinolas, 
labai ramus ir santūrus žmogus, patikslina, kad jei 
popiežius nuspręs jūsų likimą be karaliaus Liudviko 
sutikimo, sutartys galios, ir jis niekada nepamatys vienuolio 
Ortegos ir kardinolo Balju, nebent tik sapne. 

Fjora minutę patylėjo, žaisdama su šilko paklode, 
kurios kampą ji čia užsukdavo ant piršto, čia išvyniodavo. 

- O tos jungtuvės, apie kurias man kalbėjo... ponia 
Boskoli... Norėčiau žinoti jūsų nuomonę tuo klausimu. 

Bordžija pažvelgė į jauną moterį, susisupusią į paklodę, 
kuri neslėpė malonaus pečių apvalumo, ir jo žvilgsnis 
užsidegė vien pagalvojus apie kitus apvalumus, dar labiau 
gundančius ir paslėptus po prašmatniais šios karališkos 
lovos užtiesalais. 

- Kokia mano nuomonė? Reikia jūsų labai smarkiai 
neapkęsti, kad galėtum siūlyti jums, gražiausiai iš visų 
moterų, ištekėti už to skystapročio. 

- Kadaise Jeronima norėjo mane ištekinti už savo 
sūnaus Pjetro Pacio - tikro pabaisos, kurio pyktis sruvo 
iš visų jo odos porų. Kaip tik dėl jo ji liepė nužudyti 
Frančeską Beltramį, mano tėvą. Nepaisant mano kilmės, 
Jeronimą tiesiog apėmusi aistra ištekinti mane už kurio 
nors savo giminaičio - taip ji bijo, kad bent truputis 

mūsų dabar jau nedidelio turto gali išsprūsti jai iš po 
nosies. 

Bordžija atsistojo, priėjo prie stalelio ir vėl prisipylė 
savo taurę. Bet prieš išgerdamas jis pasiūlė ją jaunajai 
moteriai. 

- Išgerkite! Esu tikras, kad jums pasidarys geriau. 

Ji paėmė taurę, ir skaidriame jos stikle sužaižaravo 
ryškūs žvakės liepsnos atšvaitai. 

- Jums taip sunku papasakoti man apie Karolį Pacį? 
Jūs manote, kad man reikia pasistiprinti prieš pradedant 
pokalbį šia tema? 

Ji vienu ypu ištuštino taurę ir atidavė ją Bordžijai. 
Jis paėmė iš jos taurę, neatitraukdamas savo pirštų nuo 
jos rankos, priglaudė lūpas prie tos vietos, kur ji gėrė, 
ir išgėrė paskutinius auksu Žvilgančius lašus. 

- Tai irgi pabaisa, bet kitoks, - atsakė jis pagaliau 
atsidusęs. - Visai nepiktas, aš esu tuo tikras, bet tai - 
žmogus nukeipėlis; kartais tokie gimsta padoriose šeimose. 
Kalbama, kad jis yra išprievartavimo vaisius ir kad 
gimdamas visiškai nuniokojo savo motinos kūną. Mintis, 
kad jus gali ištekinti už šios žmogaus iškamšos, 
nepakeliama jokiam normaliam vyrui. Aš negalėjau jos 
ištverti... Jūs sukurta tam, kad jus mylėtų princai. 

Jis įpylė Fjorai dar truputį vyno, ir kai ji išgėrė, 
atsisėdo ant lovos krašto, tylėdamas paėmė taurę ir 
sviedė į židinį tarsi nieko nevertą daiktą. Trapus meno 
kūrinys sudužo į daugybę raudonų ir auksinių šukių. 

- Ją lietė jūsų lūpos, - sušnibždėjo jis kimiu, geidulingu 
balsu. - Niekas daugiau nedrįs priglausti prie jos savų. 

Iš po sunkių surauktų antakių žvelgė mėlynai žalios 
akys. Ranka, gulėjusi ant jos peties, stipriai suspaudė 
jį, o kita tuo metu slystelėjo po auksu siuvinėta dygsniuota 
antklode, ieškodama krūties. Fjora staigiai pasislinko prie 
kito lovos krašto ir prisitraukė kelius prie krūtinės. 

- Ar reikia priminti jums, monsinjore, kad aš sergu? 
- paklausė ji tokiu lediniu balsu, kuris kaipmat atšaldė 
Bordžijos geismą. 

Apgailestaudamas jis atitraukė rankas, dar kartą ją 
paglostęs. Paskui pakilo. 

- Atleiskite, - sušnibždėjo jis. - Jūsų akys panašios 
į audringą padangę, kurioje, atrodo, lengva pasiklysti, o 
aš nenoriu nieko kito, tik patikti jums. 

Ji pastebėjo, kad atsistodamas jis truputį susvyravo, 
ir pasakė su pikta pašaipa: 

- Ar ne todėl jūs ryžotės nepaprastai rizikai pats 
atvykti manęs paimti praeitą naktį, kad norėjote man 
patikti? 

- O kas čia keista? - paklausė jis staiga išdidžiai. - 
Vertingo daikto negalima patikėti šiurkščioms tarnų 
rankoms. 

- Štai jau antrą kartą jūs palyginate mane su daiktu. 
Jūs užmirštate, kad aš - moteris? 

- O ne, to aš neužmirštu. Priešingai, aš vien apie 
tai ir galvoju. Taip, jūs moteris, ir labiausiai geidžiama, 
kurią aš kada nors esu sutikęs. Net jūsų atvykimo dieną 
- jūs tokia buvote liesa kaip išbadėjusi katė ir blyški 
kaip mėnulio šviesa, - jūs buvote man - tada aš jus 
stebėjau taip, kad nematytumėte manęs - gražiausia, 
geidžiamiausia iš visų būtybių, ir tada aš prisiekiau, kad 
būsite mano. 

- Kaip tik dėl to padėjote man pabėgti iš vienuolyno 
ir atvedėte čia? 

- O kokia gi gali būti kita priežastis? Žinoma. 
Prancūzijos karalius mane domina, bet prisiekiu: jeigu 
jūs nebūtumėte tokia graži, aš niekada nesirūpinčiau 
jumis. O dėl manęs, tai kiekvieną kartą, kai aš troškau 
vienos ar kitos moters, aš gaudavau ją, ir greitai. Bet 
dėl jūsų aš pasirengęs būti kantrus, nes žinau, kad jūs 
to verta, o laukimas malonumą padarys didesnį, kai aš 
pagaliau turėsiu jus. 

- Jūs prarasite laiko ir kantrybę, monsinjore, - pasakė 
Fjora; ją jau pradėjo imti pyktis. - Aš pasitikėjau jumis, 
nes maniau, kad padėsite man pabėgti... iš šio švento 
miesto ir grįžti į namus. 

- Be abejonės. Bet kol kas tai neįmanoma, ir bijau, 
kad tai truks dar ilgai. Bent iki to laiko, kol jūs 
neduosite man to, ko aš laukiu iš jūsų. Aš noriu, kad 
man būtų atsilyginta už pastangas ir pavojų, kuriuo 
rizikavau dėl jūsų gražių akių, ir atsilyginta vienintele 
moneta, kuri mane domina. 

- Tai yra savimi? Jūs pernelyg pasitikite savimi, donai 
Rodrigai! Bet man tik dvidešimt metų, o jums - dvigubai 
daugiau. Jums neatėjo į galvą mintis, kad aš negaliu 
jūsų pamilti? 

Jis pratrūko juoktis, apnuogindamas savo baltus dantis. 
Jis labai didžiavosi jais ir todėl dažnai juokdavosi. 

- Kas čia kalba apie meilę? Aš ieškau tik malonumo, 
ir kuo vertingesnė moteris, tuo didesnis malonumas. 
Malonumas, mano florentiete! Jeigu jūs jo nepatyrėte, 
tai aš galiu jus išmokyti gauti jį, nes jis svaigina labiau, 
jeigu yra abipusis. Aš suprantu, apie ką jūs dabar 
galvojate: atsiduosiu jam tuoj pat ir taip atsikratysiu jo. 
Aš to nenoriu. Mano apetitas reiklus ir subtilus, bet 
dabar - atleiskite, kad sakau jums tai, Chuanos vaistai 
padarė jus nelabai patrauklią. 

Fjora vos neužduso pajutusi, kad raudonuoja, nes 
dabar pagalvojo kaip tik apie tai. Ji ne pirmą sykį 
pateko į spąstus, kuriuos paspendė vyro geismas. Jai 
tekdavo net provokuoti vyrus, kaip buvo Tionvilyje, kur 
ji susitiko su Kampobasu. 

- Sveikite, mano angele, - pridūrė Bordžija švelniu 
balsu, - ir tapkite vėl tokia nepakartojama, kokia buvote 
San Sisto sode! Aš išpuošiu jus kaip dievaitę, padidinsiu 
jūsų grožį visu tuo, kuo turtas gali papuošti Žmogaus 
kūną, ir man bus malonus tas mielas žaidimas. O dėl 
amžiaus, tai jis man nė karto nesukėlė jokio rūpesčio, 

ir jūs pamatysite, kad meilės ugnyje aš esu labiau patyręs 
ir pajėgus nei bet kuris damų numylėtinis. - Išvydęs 
išsigandusį Fjoros veidą, jis vėl nusijuokė. - Jūs abejojate 
tuo? Romos kurtizanės vadino mane “jaučiu Bordžija“. 
Jūs būsite mano “Parsifaja"*, ir mes pagimdysime naują 
Minotaurą. 

Susidūrusi tokiomis aplinkybėmis su graikų kultūra, 
Fjora davė valią savo pykčiui: 

- Aš nieko nepagimdysiu! - sušuko ji. - Prancūzijoje 
mano sūnus, ir aš noriu pasimatyti su juo. Kaip jūs 
galėjote nors akimirką įsivaizduoti, kad aš noriu atsiduoti 
jums? 

Jis nusišypsojo ir švelniai perbraukė jai pirštu per 
skruostą. 

- Tai ateis, patikėkite manimi. Šiaip ar taip, jeigu 
jau jums reikės pagyventi čia keletą savaičių uždarytai, 
tai kodėl nepraleidus to laiko maloniausiu būdu? O 
meilėje aš virtuozas. 

Jaunosios moters veidą užliejo raudonis, ji net 
užsikosėjo. 

- Pailsėkite, - pasakė keistasis namo šeimininkas. - 
Chuana tuojau ateis ir paruoš jus miegoti. 

Pagaliau jis išėjo, ir kaip per stebuklą ligonė nustojo 
kosėti. Ji jau nesuprato, kas jai darosi. Šis žmogus 
tikriausiai buvo nenormalus. Prieš keletą minučių ji 
prisiminė Kampobasą, apie kurį nuo to laiko nieko 
nežinojo. Tas irgi buvo gašlus žmogus, tačiau jis bent 
mylėjo ją; O šiam ji buvo tik retas gyvulys, kitoks kūnas 
negu tie, prie kurių jis buvo pripratęs, ir todėl norėjo 
ji pavergti. Jis uždarė ją į narvą priešiškame mieste, 
kur jos tykojo daugybė pavojų. Be to, šis Žmogus buvo 
dvasininkas! 


* Legendinė Kretos valdovė, Mino žmona; ji buvo Fedros, Ariadnės 
ir Minotauro motina, o Minotaurą pagimdė nuo jaučio, kurį buvo 
įsimylėjusi. 

Staiga ji pagalvojo apie Leonardą. Vargšė būtybė, 
brangi ir šventa! Ji nė įsivaizduoti dabar negalėjo, kad 
jos “avytė" uždaryta Romoje, kuri jai atrodė tarsi rojaus 
vartai, kad jai grasina mirtimi Kristaus vikaras* ir kad 
ji priklausoma nuo vieno iš šventosios katalikų Bažnyčios 
hierarchų geidulingų kaprizų. 

Kai po kelių minučių atėjo Chuana su puodeliu 
nuoviro, ji nesuprato, kodėl ligonė nusijuokė jai į veidą, 
o paskui nušveitė ranka puodelį nuo padėklo ir nusisukusi 
įsikniaubė į pagalves. Fjoros pečiai krūpčiojo, ir Chuana 
nesiryžo reikalauti: Merginos ir net skaistuolės, kurias 
jai buvo tekę ruošti šeimininko guoliui, niekada taip 
nesielgė. O ji net ne skaistuolė, nes Rodrigas kalbėjo 
apie “damą". Kai kurios truputį verkdavo dėl akių, bet 
brangaus audinio suknelės, kuriomis jas aprengdavo, aštrūs 
patiekalai ir stiprus vynas greitai nuramindavo jas, ir jos 
lengvai sutikdavo, kai ateidavo aukojimosi valanda. 

Nežinodama, ką daryti toliau, Bordžijos pusseserė išėjo 
iš kambario ant pirštų galiukų, atsargiai uždarė duris, 
užrakino ir pasikabinusi raktą prie diržo nuėjo miegoti, 
bet nors ir buvo gili naktis, jai nepavyko užmigti; kelias 
valandas ji klausinėjo savęs, kas pi galėjo atsitikti tarp 
šios keistos būtybės ir jos mylimo Rodrigo. 


Penkioliktas skyrius 


Siurprizų naktis 


Keturias dienas Fjora gydėsi slogą ir per visą tą 
laiką nematė Bordžijos. Dievobaimingoji Chuana pasakė 
jai, kad kardinolas išvyko į garsųjį Subijako vienuolyną 


* Romos popiežius. 

Sabinos kalnuose, kuris priklausė jo beneficijai, ir iš ten 
grįš ne anksčiau kaip savaitės pabaigoje. Jaunoji moteris 
labai apsidžiaugė, kad jis išvažiavo. Ji pasinaudojo ta 
pertrauka, stengdamasi pasveikti ir susivokti, kokia jos 
padėtis. 

O jos padėtis buvo ne per geriausia, nors ji gyveno 
puikiame kambaryje, išmuštame žaliu aksomu su aukso 
tinkleliu, ant marmurinių grindų buvo patiestas storas 
kirmanų kilimas, kuriame buvo išaustos egzotiškos gėlės 
ir fantastiški paukščiai. Jai buvo karšta, net per daug, 
nes Chuana bijojo, kad ji vėl nesusirgtų, todėl palaikė 
kambaryje temperatūrą lyg krosnyje. Duenja maitino ją 
netgi per daug gerai, nuolat kimšo jai saldumynų 
tikėdamasi, kad ši priaugs svorio. 

- Tu pernelyg liesa, - kalbėjo ji priekaištingai. - 
Rodrigui patinka apkūnios moterys. O jo meilužė Vanoca, 
kuriai jis atiduoda pirmenybę ps visas kitas, pagimdžiusi 
jam du sūnus, Džovanį ir zarę, yra putli blondinė, 
tarsi pasiūta iš balto atlaso. O jos krūtys - kaip du 
prinokę geltoni melionai... 


- Aš nenoriu, kad mano krūtys būtų kaip geltoni 
melionai ir kad su manimi būtų elgiamasi kaip su 
penima žąsimi. Užuot nešiojusi man šiuos saldumynus, 
verčiau papasakotumėte, kas darosi mieste. 

Sprendžiant iš to, ką pasakojo Chuana, mieste nieko 
naujo neįvyko. Nebent tik kas naktį skambėjo dviejų 
konkuruojančių klanų - Kolonų ir Orsinių - kovos 
šauksmai, bet Fjora girdėjo juos, kaip ir visi kiti Romos 
gyventojai, nes žmonės kiekvieną rytą rasdavo Tibre 
vieną ar du lavonus arba matydavo lavonus, numestus 
tiesiog gatvėje. 

Pasveikusi Fjora nežinojo, ką jai daryti, ir ėmė 
nuobodžiauti. Liga buvo jai lyg ir pramoga, o likusi 
vienos Chuanos draugijoje jaunoji moteris pajuto, kad 
laikas slenka pernelyg lėtai, nes kardinolo įsakymai buvo 
kategoriški: jos kambario durys turėjo būti užrakintos, 

ir ji neturėjo teisės jokia dingstimi išeiti iš kambario. 
Dėl įsakymų vykdymo Rodrigas galėjo visiškai pasikliauti 
Chuana. 

Rytas buvo vienintelis malonus metas. Atsikėlusi Fjora 
eidavo maudytis į vonią, kurią jai paruošdavo gretimame 
mažame kambarėlyje, irgi labai gražiai išpuoštame. 
Grindyse išraustas baseinas užėmė beveik visą kambarį; 
jis buvo gana didelis, ir jame galėjo kartu maudytis du 
žmonės; matyt, tai buvo vienas iš Rodrigo “didelių 
malonumų". Vanduo, kurį pumpavo rūmų vergai - jų 
buvo apie trisdešimt, įvairių odos spalvų, - pamažu 
tekėjo siauru vamzdžiu tiesiai į vandens nutekamąjį griovį. 
Išsimaudžius - Fjora visada dievimo maudymąsi - stambi 
juodaodė mergina, kuri be paliovos juokėsi, darė jai 
masažą. Ji minkė ją kaip tešlą ir trynė aromatingais 
aliejais; tai ne visada patikdavo Fjorai; bet ištrūkusi iš 
šios vergės rankų ji trykšdavo sveikata, su kuria paskui 
nežinojo, ką daryti. 

Pavaikščiojus po savo kambarį - dvidešimt kartų į 
vieną pusę ir dvidešimt kartų - į kitą, jai likdavo tik 
viena pramoga: žiūrėti pro langą. Chuana sutikdavo 
atidaryti vieną iš jų tik uždėjus jai ant veido kaukę ir 
užmetus ant galvos šydą. 

Fjoros kambarys buvo beveik pačiame kvadratinio 
bokšto viršuje; jokie Romos rūmai nebuvo statomi be 
tokių bokštų. Čia pat, apačioje, buvo plaštakės sparnų 
formos dantyta siena ir du sargybiniai, kurie keitėsi 
dieną ir naktį. Beje, visi dideli namai mieste šiek tiek 
panėšėjo į tvirtoves, net jeigu jų sienos buvo išdažytos 
ir dekoruotos, net jei šalia buvo sodai, kaip Bordžijos 
rūmų sodas, kuris leidosi į Tibrą. Fjora pamatė jį vėliau, 
nes vienas jos kambario langas išėjo į vidurinį rūmų 
kiemą, kuriame visada buvo pilna tarnų, sargybinių, 
pažįstamų žmonių -ir vergų, kitas - į miestą. 

Fjora, nuo pirmos dienos galvojusi apie pabėgimą, 
pasibaisėjo pamačiusi, kad jos kambarys taip aukštai. 

Pabėgti buvo galima tik virvinėmis kopėčiomis, bet ji 
nežinojo, kaip galėtų jas gauti. 

Užtat vaizdas buvo nuostabus, ir ji tuo pasinaudojo, 
norėdama pagaliau kaip reikiant susipažinti su Roma, 
kurios didelė dalis plytėjo prieš jos akis. 

Chuana buvo visai gera moteris, kai nekildavo kalba 
apie jos dievaitį Ji netgi buvo patenkinta, kad jos 
belaisvė kažkuo domisi, ir mielai aiškino jai viską. 

Taip pamažu Fjora susipažino su tam tikra miesto 
dalimi - Svento Angelo pilies rajonu, Vatikanu, pamatė 
Tore di Noną, policijos štabą, stovintį tarsi rūstus 
sargybinis prie įėjimo į Trasteverės kvartalą, kur gyveno 
paprasti žmonės. 

Kitame Tibro upės krante svarbiausia buvo Papaliso 
gatvė; ši negrįsta gatvė ėjo tarp Forumo ir imperatorių 
rūmų griuvėsių. 

Tarp dviejų namų vos matoma Konstantino arka 
atrodė gana apgailėtina, nes buvo padengta storu 
balandžių išmatų sluoksniu. 


Aplink Kolizėjų, kuris buvo paverstas didžiuliu karjeru, 
nuolat degė kalkių apdirbimo krosnys; ten aplink kilo 
juodi dūmai, jie graužė akis ir gerklę ir, Chuanos 
žodžiais, sukeldavo nepagydomas ligas. 

Žinoma, Fjora pamatė Karakalos termų griuvėsius ir 
San Sisto sodo žalumą. Mintyse ji įveikė visą kelią, 
kuriuo Bordžija atsivedė ją į savo namus, ir iškart 
atmintyje iškilo visas miestas. Bet jai reikėjo tam tikrų 
žinių, ir norėdama jų gauti ji griebėsi gudrybės. 

- Tą dieną, kai buvau Vatikane, - pasakė ji 
nerūpestingu tonu, - aš sutikau popiežiaus dukterėčią. 
Jūs negalite man pasakyti, kur ji gyvena? 

- Dona Kotryna? Žinoma. Matote, štai ten švento 
Apolinarijaus bažnyčia ir San Marko rūmai. Tarp jų 
stovi didelis pastatas dantytomis sienomis ir su bokštu. 
Ten ji gyvena. 

- A, matau! Bet aš sutikau ir kitą solidžią asmenybę 
- kardinolą d'Etuvilį. - 

- Prancūzą? Tą, apie kurį kalbama, kad jis yra 
turtingiausias žmogus Romoje? Tad žiūrėkite... 

Bet Fjorai nebuvo lemta sužinoti, kur yra d'Etuvilio 
rūmai, nes tą akimirką gatvėje pasirodė didelis raitelių 
būrys, apsupęs turtingais raudonai paauksuotais pakinktais 
pakinkytąų mulą, ant kurio didingai jojo Bažnyčios 
vicekancleris Bordžija. Praeiviai klaupėsi tiesiog į gatvės 
dulkes, norėdami gauti palaiminimą, taip pat ir tarnai, 
ką tik atkėlę vartus. 

Pamačiusi jį iš viršaus, Fjora pagalvojo, kad po plačia 
skrybėle jis buvo panašus į didelį raudoną grybą. Jis 
pakėlė galvą ir, pamatęs abi moteris, valdingu mostu 
liepė joms grįžti į kambarį. Chuana pažaliavo. 

- Šventoji Marija! Jis supyko! Aš nemaniau, kad 
elgiuosi blogai, leisdama jums žiūrėti pro langą. Juk jis 
nematė tame nieko bloga anksčiau, kai... 

- Kai kitos moterys gyveno šiame kambaryje? - baigė 
už ją Fjora; ji negalėjo susilaikyti iš juoko, matydama 
išsigandusį pusseserės veidą. 

Chuana uždarė langą ir ėmė vaikščioti po kambarį 
pirmyn ir atgal, grąžydama rankas. 

- Nesijuokite, prašau jūsų! Tai... tai baisu! 

- Jūs taip bijote? Juk jis nepradės jūsų mušti? 

- Jis padarys blogiau. Jis piktai pažvelgs į mane ir 
sutriuškins su panieka. 

- O jūs neperdedate? Vien dėl lango? 

Bet Chuana žinojo, ką sako, ir, atrodė, kažką nutylėjo. 
Po kelių minučių pasirodė Bordžija, išraudęs ir uždusęs 
dėl to, kad taip greitai įveikė visus aukštus; apimtas 
pykčio jis išpylė ant vargšės Chuanos galvos srautą 
ispaniškų ir itališkų keiksmažodžių. Chuana griuvo ant 
kilimo po jo kojomis, iškėlusi maldingai sukryžiuotas 
rankas, raudojo, daužė kakta grindis ir širdį veriančiu 

balsu prašė atleidimo. Kadangi ši scena Fjorai pasirodė 
juokinga ir kartu piktinanti, ji nutarė įsikišti. 

- Liaukitės! - sušuko ji taip, kad ją išgirstų. - Aš 
nematau, kodėl ši nelaimingoji nusipelnė tokio elgesio! 
Vienintelė jos kaltė, kad ji leido man truputį pakvėpuoti 
grynu oru. 

Bet įsiutęs Bordžija net neišgirdo jos. Tada Fjora 
paėmė nuo savo tualetinio stalelio veidrodį, griebė 
kardinolą už rankovės, kad jis pasitrauktų atgal, ir prikišo 
veidrodį prie jo raudono ir pykčio iškreipto veido, 
kuriame buvo kažkas šėtoniška. 

- Pažvelkite į save! Jūs šlykštus! Ir dar drįsate sakyti, 
kad norite patikti man? 

Staiga išvydęs savo paties atvaizdą, jis prarado žadą. 
Fjora pasinaudojo tuo: 

- Kilnus ispanas! Bažnyčios hierarchas, kuris elgiasi 
kaip jaučių varovas, išvydęs nevikrią piemenaitę. Jūs 
turėtumėte mirti iš gėdos! Jūs man šlykštus! 

Ji stovėjo priešais jį tiesi, su niekinama veido išraiška, 
balto atlaso, išsiuvinėto juodais ir auksiniais siūlais, 
suknele, kuria Chuana aprengė ją šiandien, mojuodama 
veidrodžiu tarsi kryžiumi prieš velnią. Šis vaizdas atšaldė 
visą jo pyktį. Jis atsigręžė į Chuaną, kuri nusižeminusi 
vis dar voliojosi po jo kojomis, ir sviedė: 

- Išeik! Grįši, kai tave pašauksiu! 

Ji pašoko ir išbėgo taip greitai, kaip katės gaudoma 
pelė. Bordžija priėjo prie lango, kuris vedė į kiemą, ir 
atidarė jį, norėdamas įkvėpti oro. Pamažu jis nurimo, 
veidas vėl atgavo normalią spalvą. Pasijutęs geriau, jis 
giliai atsiduso, atsisuko ir pažvelgė į jaunąją moterį. Ji 
sėdėjo krėsle su aukšta atkalte, aptraukta žaliu aksomu, 
ir tylėdama laukė. Veidrodis gulėjo ant jos kelių. 

- Atleiskite man, aš peturėjau duoti valios pykčiui! 
Bet pamatęs jus prie lango aš baisiai išsigandau. 

- Nesąmonė! Aš buvau su kauke ant veido ir su 
šydu. Dona Chuana šiaip taip įkalbėjo mane užsidėti 

tai, tačiau tokia buvo sąlyga, kad leistų man pakvėpuoti 
grynu oru prie šio nelemto lango. 

- Jūs nežinote, ką sakote! Nepaisant visų šių atsargumo 
priemonių, jus vis tiek galėjo pažinti! 

- Pažinti? Mieste, kur manęs niekas nepažįsta? 

- Išskyrus visus tuos, kurie matė jus Vatikane, kai 
jūs ten buvote, išskyrus jūsų bendrakeleivius ir San Sisto 
vienuoles! 

- Labai geras pavyzdys! Jos uždarytos vienuolyne! 

Jis vėl giliai atsikvėpė ir paėmęs kitą krėslą atsisėdo 
priešais ją. 

- Tačiau tai buvo labai neatsargu. Visi miesto sekliai 
sukelti ant kojų. Be to, jūs dar nežinote, ką nutarė 
popiežius. 

- Pirmą kartą jūs nesakote “šventasis tėvas“, nesakote 
vardo, kuris iš tiesų jam tinka. Tad ką gi jis nutarė? 

- Domingas, nubas eunuchas, kuris jus saugojo, 
neblogai moka piešti. Jis padarė kelis panašius jūsų 
veido eskizus; tai labai geri piešiniai, daryti iš atminties. 
Šaukliai rodė juos visose sankryžose. O kadangi tam, 
kuris jus išduos, pažadėta šimtas dukatų... 

Ši sykį Fjora išblyško. Ji suprato, kokia didelė 
Jeronimos neapykanta: niekšiška moteris drįso išduoti ją 
popiežiui. Visa tai buvo absurdiška ir kartu baisu. Negi 
kraujas, tekantis jos gyslomis po kraujomaišos, iš tiesų 
buvo prakeiktas? Įvykiai, nuolat pakrypstantys prieš ją, 
galimas dalykas, buvo to įrodymas. 

Norėdama įveikti kylantį nerimą, Fjora abiem rankom 
įsikibo į krėslo alkūnramsčius. Stojo tyla. Kardinolas ir 
jaunoji moteris žiūrėjo į šukes ant kilimo. Staiga Fjora 
pakilo. 

- Monsinjore, - tvirtai pasakė ji, - jūs be reikalo 
slepiate mane savo namuose. Tuo jūs tik sukeliate sau 
pavojų. Įsakykite palydėti mane iki Vatikano. Aš noriu 
atsiduoti į jų rankas. 

Jis kaipmat pašoko, juodos jos akys žybtelėjo. Jis 
uždėjo abi rankas ant jaunosios moters pečių. 

- Jūs beprotė! Aš pasakiau jums tai ne todėl, kad 
įstumčiau jus į neviltį, o todėl, kad suprastumėte, kokia 
atsargi turite būtį! 

- Aš žinau. Bet aš nenoriu būti atsargi. Aš noriu 
mirti, štai ir viskas! Vienintelis dalykas, ko prašysiu jus, 
tai kad jūs pats įteiktumėte kardinolui d'Etuviliui laišką, 
kurį aš parašysiu. Reikia, kad karalius Liudvikas 
pasirūpintų mano sūnumi ir tais žmonėmis, kurie man 
brangūs. 

- Bet jūs nemirsite! Jeigu jūs pasiduosite, jus tuoj 
pat ištekins už Karolio Pacio. 

- Tačiau jūs pats man sakėte, kad ginčo su kardinolu 
metu popiežius šaukė, jog lieps nužudyti mane, 
nepaisydamas to, patiks tai Jeronimai, ar ne. 

- Ji jau spėjo įtikinti jį, kad geriau jus išleisti už 
vyro. O kai kalba eina apie pinigus, jo šventenybė 
tampa sukalbamas. 

- Tai neturi jokios prasmės. Mano turtas visai ne 
toks, koks buvo anksčiau. Be to, aš nesuprantu, kaip 
mano vyras - jei tarsime, kad aš jį turėsiu, - galės 
gauti Prancūzijoje ar Burgundijoje esantį turtą, kuris, 
aišku, priklauso mano sūnui. 

- Jūs esate tikra, kad Florencijoje jums nieko neliko? 

- Daugiau nieko. Beltramio rūmai sudegė, vila Fjezolėje 
buvo konfiskuota, o mano tėvo reikalus tvarko Andželas 
Donatis. 

- Andželas Donatis numirė. Todėl Lorensas Medičis 
dabar pats tvarko jūsų nuosavybę, ir kalbama, kad jeigu 
jūs nutarsite grįžti į Florenciją, tai gausite savo vilą ir 
dar kai ką. 

- Kalbama? Kas taip kalba? 

- Sklinda gandai, tarsi skersvėjai... Jo šventenybė turi 
Florencijoje labai uolių šnipų. Jums turbūt žinoma, kokie 
popiežiaus planai šio puikaus miesto atžvilgiu? 

- Sakykime, blogiausia: Riarijus ima Florenciją. Jis 
gaus viską, ko tik panorės. 

- O, ne! Popiežius nori, kad jis ten viešpatautų, bet 
negali būti nė kalbos apie įstatymų O gj ir gyventojų 
apiplėšimą. Visi žino, ko jie gali griebtis. Stai todėl jis 
taip suinteresuotas šiomis jungtuvėmis. Čia gyvenantys 
Paciai susijungs su tais Paciais, kurie dar gyvena ten, 
ir grįš ten kaip triumfatoriai, bet jau visai pribaigti. 

- O aš grįšiu kartu su jų bagažu? Labai ačiū. 

- Tai dar neaišku, - pasakė Bordžija, puse lūpų 
šypsodamasis. - Nemanau, kad išleidusi jus už vyro, 
ponia Boskoli leis jums ilgai gyventi. Patikėkite manimi! 
Būkite protinga ir pasiruoškite vakarieniauti su manimi. 
Aš pamėginsiu jus palinksminti. 

- Viskas priklauso nuo to, koks bus tas linksminimas! 

Jis pratrūko kvatoti ir pasuko prie durų. 

- Tik nežiūrėkite į mane tokiomis piktomis akimis! 
Pažadu jums, kad nieko neatsitiks. Galbūt todėl, - pridūrė 
jis, mirktelėjęs jai, - jog jūs dar nesate pakankamai 
minkšta, kad galėčiau suvalgyti. 

- Tai jau ramina mane! 

Vakarienė iš tiesų praėjo puikiai. Fjorai buvo malonu 
sužinoti, kad Lorensas Medičis tebėra jai draugiškas ir 
kad galbūt jo globojama ji kada nors galės grįžti į savo 
mylimą miestą su išdidžiai pakelta galva. Si naujiena 
truputį pakeitė jos pabėgimo planus. Iš pradžių ji ketino 
pavogti valtį, nusileisti Tibru žemyn ir pasiekusi pakrantę 
pamėginti patekti į laivą, plaukiantį į Provansą, bet šią 
idėją reikėjo iškart atmesti: jūriniai laivai žiemą 
neplaukioja. Vadinasi, reikės sulaukti pavasario. Be to, 
ji visai neturėjo pinigų užsimokėti už kelionę. Galimybė 
pasiekti Florenciją atvėrė platesnes perspektyvas ir įkvėpė 
viltį. Iš viso septyniasdešimt mylių nuo Romos iki Medičių 
sostinės! Piligrimai, pėsčiomis keliavę į šventas vietas, 
ėjo ir daug ilgesniu keliu. 

Tą vakarą Rodrigas pasirodė esąs malonus šeimininkas. 
Jis kalbėjo gerai nusiteikęs, ir ta nuotaika nuspalvino 
vakarienę, kuriai buvo patiekta austrių, mažų kalmarų 
su padažu ir romėniškai paruoštos paukštienos su pipirais, 
ančiuvių, pomidorų ir kumpio. Kartu buvo paduota 
nuostabaus fraskačio vyno. O saldų desertą užbaigė 
puikus montefiaskonės muskatas, garsus tuo, kad 1111 
metais nuo jo mirė kardinolas Fiugeris. 

Norėdamas palinksminti viešnią, Bordžija papasakojo 
jai kai kuriuos įvykius, kurie leido jai naujai pažvelgti 
į Romos gyvenimą. Antai ji sužinojo, kad pagrobimas 
yra mėgstama aukštuomenės pramoga: pagrobdavo moterį 
arba merginą, nuveždavo ją į nuošalią vietą, kad atšvęstų 
šį įvykį, po to nevalingą šventės heroję nuveždavo atgal 
ir palikdavo netoli namų. Žinoma, už tai reikėjo keršyti, 
o kerštas Romoje buvo tapęs menu. Kuo baisesnis 
kerštas, tuo didesnį malonumą jis sukelia. Bordžija 
papasakojo Fjorai gražiosios Lizabetės, Frančesko Orsinio 
žmonos, istoriją. Ji buvo užtikta su kitu vyru ir turėjo 
dalyvauti savo meilužio nužudyme: jis buvo pakviestas į 
balių ir per desertą negyvai užplaktas lazdomis. Paskui 
svetimautoja buvo kambaryje prikalta prie kryžiaus, ir 
kiekvieną naktį prie jos pririšdavo meilužio lavoną, su 
kuriuo ji būdavo iki ryto, paskui ją visai dienai iki 
saulėlydžio nuvesdavo į jos namus. Jai duodavo tik dvi 
riekutes duonos ir stiklinę vandens. 

Šį sykį Fjora nenorėjo šypsotis. Pasibaisėjusi šiuo 
pasakojimu, ji vienu ypu ištuštino taurę vyno, kad 
atsigautų. 

- Kas gi jai atsitiko? 

- Žinoma, netrukus ji mirė, bet, sako, prieš mirtį 
atgailavo. Pamokoma istorija, ar ne? 

- Tik vyras gali pasakoti tokią baisią istoriją tokiu 
žaismingų tonu! O man ši istorija atrodo bjauri! Jūsų 
Orsinis yra vertas visų pragaro kančių. Kai aš galvoju, 
kad metų metais žmonės eikvoja jėgas ir pinigus, 


380 


žingsniuodami Europos keliais, kad tik ateitų pasimelsti 
į šį miestą, kuris jiems atrodo šventas, kurį jie laiko 
dieviškąja Jeruzale, visų dorybių centru, - taigi kai aš 
apie tai galvoju, man darosi baisu dėl jų, nes šis miestas 
yra tikra kloaka! 

- Jūs griežta! Vis dėlto čia yra ir garbingų Žmonių, 
o dėl piligrimų, tai aš žinau vieną, kuris, atėjęs čia 
prieš trejus metus į jubiliejų, sušuko: “Kai įžengi į 
Romą, šėlas pasilieka, o tikėjimas išnyksta!“ 

- Galima pamanyti, kad jus tai linksmina, jus, aukštąjį 
Bažnyčios hierarchą! Jūsų Sikstas IV bent tiki? 

- Na, žinoma! Jis net jaučia kažkokią ypatingą pagarbą 
Mergelei Marijai, bet ko jūs norite, jis taip pat labai 
prisirišęs prie savo šeimos ir nevengs jokių priemonių, 
kad padarytų ją turtingą ir galingą. 

- Jūs, atrodo, irgi turite vaikų? 

Kardinolas kapmat tarsi ištirpo švelnumo okeane. 

- O, jie nuostabūs! Gražiausi berniūkščiai pasaulyje, 
ypač mano Džovanis! Bet prisipažįstu jums, aš norėčiau, 
kad jų motina dabar pagimdytų man dar mergaitę, tokią 
pat blondinę kaip ir ji. Aš pavadinčiau ją... Lukrecija! 
- Bet pastebėjęs, kaip niekinamai išsiviepė jaunosios 
moters lūpos, jis linksmai pasakė: - Nagi, nedarykite 
tokios grimasos! Italija - vaikų šalis. Čia visi turi vaikų. 

- Netgi, kaip aš matau, ir kardinolai! 

- Aš galėčiau pridurti: ypač kardinolai, nes moterys, 
kurias jie pasirenka, yra tikros, kad jų vaikai turės viską. 
Pavyzdžiui, kardinolas Sibas turi sūnų, kardinolas d'Etuvilis 
- irgi. Jo vardas ZŽeromas, tą sūnų jam pagimdė labai 
graži moteris Džirolama Tosti. Dabar jis sinjoras Fraskatis, 
kurio vyną mes ką tik gėrėme. O dėl kardinolo... 

- Pasigailėkite, monsinjore! Daugiau nieko nekalbėkite! 
Aš norėčiau išsaugoti bent dalelę savo vaikystės laikų 
tikėjimo! 

- Tikėjimas čia niekuo dėtas! Reikia žengti koja į 
koją su gyvenimu, o Roma - tai tiesa, kad jūs matėte 

tik blogąją jos pusę, - yra toks miestas, kuriame malonu 
gyventi. Tokios žymios užsienietės, kaip Bosnijos karalienė, 
Kipro karalienė, Graikijos princesė Zoja Paleolog, juk 
gyvena jame ir nesiskundžia. 

- Be abejo, todėl, kad jų padėtis neturi nieko bendro 
su manąja. Gana kalbų, monsinjore! Aš nenoriu ilgiau 
čia pasilikti. Jūs ką tik sakėte, kad Florencija daugiau 
neuždaryta man, tad padėkite man grįžti tenai! 

- Dar pernelyg anksti! Aš nuolat kartoju jums tai. 

- Vadinasi, jūs nepaleisite manęs tol, kol aš neatiduosiu 
jums tam tikros duoklės, ar ne? 

Atsakydamas jis nusijuokė tyliu burkuojančiu juoku, 
žiūrėdamas į spindintį kaip auksas vyną savo taurėje. 

- Ar yra pasaulyje vyras, kuris, matydamas priešais 
save puikiausią vyną, net nepamėgintų jo paragauti? 

Bordžijos akys spindėjo kaip degančios anglys, ir Fjora 
staiga pasijuto visiška bejėgė. Ji permetė žvilgsniu puikų 
žaliai auksinį interjerą, kuris jau nusibodo jai. 

- Vadinasi, aš pasmerkta mirti čia iš nuobodulio? 
Kada aš galėsiu bent išeiti iš šio kambario? 

- Tai būtų neatsargų. Mano rūmuose pilna tarnų, 
sargybinių ir pažįstamų žmonių, ir aš negaliu būti tikras 
dėl visų. Be to, jei užrakinčiau savo duris, tai žmonės 
suprastų, jog čia slypi kažkokia paslaptis. Visi žino, kad 
kažkokia gražuolė gyvena bokšte, bet tai visai paprastas 
dalykas. 

- Žinau! - sušuko Fjora; ji jau negalėjo tvardytis. - 
Bet supraskite, kad aš negaliu būti uždaryta tarp keturių 
sienų ir nieko neveikti, tik žiūrėti į lubas. Nuo tos 
akimirkos, kai mane pagrobė Prancūzijoje, aš mačiau tik 
kalėjimus! Du mėnesiai laivo kajutėje, dvi savaitės San 
Siste, kur bent buvo sodas, ir štai dabar čia. Geriau 
jau mirti! 

-  Nusiraminkite ir turėkite truputį kantrybės! Aš 
liepsiu atnešti jums knygų, jeigu jūs mėgstate skaityti, 
atsiųsiu jums aklą dainių, turintį puikų balsą. Aš pats 

dažnai lankysiu jus, o naktimis mes galėsime kvėpuoti 
grynu oru sode. 

Fjora turėjo pasitenkinti šiais pažadais, tačiau įspūdis, 
kad ji dūsta, ilgainiui, slenkant dienoms, vis stiprėjo. 
Vis dėlto knygos jai labai pravertė. Nors Bordžija niekada 
nieko neskaitė, tačiau iš tuščios savigarbos jis sukaupė 
didelę biblioteką, ypač lotynų ir graikų autorių, bet jis 
parinko jai pačias nepadoriausias knygas, ir Fjora tiesiog 
pribloškė jį, pareikalavusi rimtų autorių, tokių kaip 
Aristotelis ir Platonas. 

- Kokia rimta jauna moteris! - sušuko jis nuoširdžiai 
nustebęs. - O Romos damos labai mėgsta linksmas 
istorijas. Jos puikiai nuteikia meilei. 

- Bet aš visai nenoriu būti nusiteikusi meilei! 
Supraskite pagaliau, monsinjore! Aš gedžiu dėl karštai 
mylimo vyro, ir nors esu jums dėkinga už tai, ką jūs 
padarėte mano labui, bet žinokite, kad savo noru niekada 
nebūsiu jūsų! 

Ji pamanė, kad jis supyks, bet jis nusišypsojo tokia 
savimi patenkinto žmogaus šypsena, kad ji viduje 
sudrebėjo. 

- Aš galiu padaryti taip, kad jūs pakeisite - savo 
nuomonę! 

Nors jo akys šypsojosi, Fjora pajuto grėsmę ir padarė 
iš to išvadą, kad jai reikia būti budriai. Šiame žmoguje 
slypėjo pernelyg daug nirtingos jėgos, kad jis galėtų ją 
suvaldyti ir dar ilgai laukti, kol ji teiksis nusileisti. 
Bordžija buvo įsitikinęs, kad jis nepaprastas meilužis, ir 
kada nors pamėgins primesti jai savo glamones. Jis manė, 
kad po to ji stipriai prisiriš prie jo. Tai buvo per daug 
juokinga, bet ateityje nežadėjo nieko gero: net tarus, 
kad jeigu ji bent kartą paklus jo geismui, nebuvo jokios 
garantijos, kad kitą dieną Bordžija atvers auksinį narvą 
ir padės savo belaisvei pasiekti Florenciją. 

Tuomet Fjora nutarė, kad atėjo metas pačiai pasirūpinti 
savo likimu. Tuo ji dar kartą įsitikino po absurdiškos 
scenos, kurį įvyko jos prausimosi kambaryje. 

Tą rytą Fjora ką tik įlipo į baseiną, pilną šilto 
vandens su aromatinėmis žolėmis. Tai buvo vienintelis 
jos malonumas per kiaurą dieną, ir ji mėgo praleisti 
ten daugiau laiko. Bet didelei jos nuostabai Chuana, 
padėjusi jai įlipti į baseiną dėl kažkokios nesuprantamos 
priežasties dingo, O juodaodė vergė, kuri paprastai 
ateidavo jos prausti, dar nepasirodė. Ji nekreipė į tai 
dėmesio ir net buvo patenkinta, kad gali pabūti viena. 
Ji su malonumu atsipalaidavo ir užsimerkė, bet staiga 
išgirdo lengvai sugirgždėjus duris: Manydama, kad tai 
Chuana arba juodaodė vergė, ji nepajudėjo iš vietos, 
bet vis dėlto jos neapleido nuojauta, kad vonios kambaryje 
yra kažkas pašalinis, ir ji atsimerkė. Stovėdamas priešais 
ją, Bordžija rijo ją akimis, ir staiga, nusimetęs auksu 
siuvinėtą chalatą, kuris buvo ant jo, jis liko priešais ją 
visai nuogas. Ji buvo taip pritrenkta, kad akimirką jai 
užgniaužė kvapą. Jo stiprus įdegęs kūnas nebuvo 
atstumiantis, bet juodi plaukai dengė jį beveik visą. 
Juodi garbanoti plaukai raitėsi nuo apatinės pilvo dalies 
iki krūtinės, kilo iki pažastų ir siekė net pečius. Fjorai 
pasirodė, kad priešais ją stovi baisus žvėris, tuo labiau 
kad jis su malonumu demonstravo savo vyrišką vertybę, 
paaiškinančią priežastį, dėl kurios Romos kurtizanės 
praminė karštąjį kardinolą “jaučiu". 

Jis rijo Fjorą akimis kaip vilkas, pasirengęs suėsti 
avelę, liežuvio galiuku lyžčiodamas savo storas raudonas 
lūpas. 

Išsigandusi Fjora visa susirietė į kamuolį, ir kai jis 
nuleido vieną koją į vandenį, aiškiai ketindamas prieiti 
prie jos, ji taip suriko, kad balandžiai bokšto viršūnėje 
purptelėjo ir nuskrido. Ji iššoko iš baseino, nustūmusi 
Bordžiją, kuris nuo smūgio vos neatsisėdo, ir šlapia 
nubėgo į savo kambarį. Ten ji griebė nuo lovos paklodę 

ir susisupo į ją, visu kūnu drebėdama, paskui pribėgo 
prie vieno akmeninio suolelio prie lango. Atidariusi jį, 
ji nutarė pulti žemyn, jeigu Bordžija mėgins prie jos 
prisiartinti. 

Bet po minutės jis pasirodė apsirengęs savo paauksuotu 
chalatu ir pamėlęs iš pykčio. Jis sviedė į ją žvilgsnį, 
panašų į žaibą, paskui dideliais žingsniais perkirto kambarį 
ir išėjo trenkęs durimis. 

Triukšmas tarytum pažadino Chuaną, kuri buvo 
užsiėmusi - tvarkė suknelę, kai įbėgo Fjora. Ji tiesiog 
apmirė, su siaubu stebėdama visą šią sceną. 

- Dieve mano! - pagaliau ištarė ji. - Nesakykite man, 
kad jūs jį atstūmėte! 

- Aš būčiau šokusi pro langą, jeigu jis bent per 
žingsnį būtų prisiartinęs prie manęs! 

- Bet kodėl? Kodėl? Argi jis ne pritrenkiantis 
gražuolis? 

- Galimas dalykas! Bet toks grožis manęs netraukia! 
Tai ne žmogus, o beždžionė! 

- Kaip jūs galite taip kalbėti! Plaukai ant jo kūno 
minkšti kaip ką tik gimusio ėriuko. Jis tikras meilės 
dievas, - pridūrė Chuana švelniu balsu. - O kai jis 
glamonėja, tuomet atsiveria rojaus vartai. 

Fjora pažvelgė į duenją nuoširdžiai nustebusi: 

- Ką jūs apie tai žinote? 

Chuana paraudo ir ėmė žvanginti raktais, droviai 
nuleidusi akis. 

- Aš žinau tai! - atsakė ji. - Mes mylėjome vienas 
kitą... prieš dvidešimt metų... po mano sodo apelsinme- 
džiais. Aš niekada negalėsiu to užmiršti, ir kai prieš 
penkerius metus jis paprašė mane važiuoti į Romą ir 
tarnauti jam, aš nė minutės nesvyravau ir iškart atvažiavau 
čia. 

- Ir paskui jūs... atnaujinote savo santykius? 

- Ne. Jis myli jaunystę. Beje, užtenka tokio 
prisiminimo, kuris nuskaidrina visą mano gyvenimą, - 
atsakė ji. 

- O dabar jūs rūpinatės merginomis, kurias jis atsiveda 
čia? Nepavydite? 

Toks klausimas Chuanai buvo įžeidžiantis; ji išsitiesė 
visu ūgiu ir vieną akimirką vėl tapo tokia, kokia buvo 
anksčiau - išdidi ir viską niekinanti ispanė, dievobaimingai 
išauklėta ir pripažįstanti tik savo giminės senumą. 

- Aš? Pavydžiu? Kam? Toms tuščioms mergelėms, 
kurias jis pasirenka savo malonumui ir kurias aš rengiu 
ir šlakstau kvepalais, kad jos bent kiek būtų vertos 
praleisti šiek tiek laiko jo lovoje? Aš tai darau taip, 
tarsi barstyčiau cukrumi jo mėgstamus sausainius. 
Svarbiausia, kad mūsų gyslomis teka tas pats kraujas. 
O tos mergelės - tik dulkės! Tai tik taip sau, jo 
malonumui, ir daugiau nieko! Aš laikydavau kai kurias 
iš jų, kai jis tenkindavo savo geismą. O jūs norite, kad 
aš pavydėčiau? 

- Iš tiesų pavydėti jums nėra ko, - atsidususi pasakė 
Fjora. - Puikus jūsų amatas! Šiaip ar taip, užsirašykite 
sau ant kaktos: aš ne gatvės merga, ir jūsų Bordžija 
ne tik nedomina manęs - jis man kelia pasišlykštėjimą! 

Kanopų kaukšėjimas gatvėje privertė ją nutilti. 

Chuana atidarė langą ir pažvelgė laukan. Paskui 
užtrenkė jį su nusiminusia veido išraiška: 

- Jis išjoja! Ką jūs pridarėte? Jūs išvijote jį! Iš kokio 
akmens jūs padaryta? 

- Iš to, iš kurio daromos doros moterys. Tokios, 
kurių nepamatysi Romos gatvėse. Jūs sakote, kad jis 
joja? Ir kurgi, jūsų nuomone? 

- Jis paėmė ilgakotį durklą, apsirengė medžioklės 
rūbais. Matyt, joja į Maglianą medžioti laukinių šernų. 

- Magliana toli? 

- Vila Romos apylinkėse; jeigu jis ten joja, matyt, 
jam reikia nuraminti nervus. Jis ten bus ne mažiau kaip 
dvi dienas. 

- Dvi ramios dienos! Kokia laimė! 

- Laimė? Kai jis sugrįžta, būna girtas nuo kraujo ir 
vyno... Ir aš su džiaugsmu atvesiu jį tokį prie tavo 
lovos! Tu per daug ilgai tyčiojaisi iš jo, mano gražuole! 
Pamatysi, kiek tai kainuos tau! 

Ir didinga eisena, tarsi teatro karalienė, Chuana išėjo 
iš kambario. Išgirdusi pasukant raktą, Fjora įsitikino, kad 
ji vėl užrakinta. Bet jai mielesnė buvo vienatvė negu 
Rodrigo dievintojos draugija. 

Pirmiausia ji nusimetė šlapią paklodę, apsirengė, 
susišukavo vešlius juodus plaukus ir supynė juos į storą 
kasą, paskui atsisėdo į savo mėgstamą krėslą, kad jame 
truputį pamąstytų. Jai reikėjo žūtbūt palikti šiuos rūmus 
prieš grįžtant jų šeimininkui, nes, be jokių abejonių, jo 
sugrįžimas bus jai ne iš maloniųjų. Gerai buvo jau tai, 
kad Bordžija nutarė savo pyktį išlieti ant šernų, o ne 
iškart imtis jos. Bet kaip iš čia išeiti? 

O išeiti ji galėjo tik pro langus, bet jau seniai žinojo, 
kad jie yra labai aukštai ir kad todėl pabėgti neįmanoma, 
net jeigu ji surištų kampais paklodes ir dar keletą 
dirželių. 

Kita vertus, netgi tuo atveju, jeigu jai tai pavyktų, 
problemos tuo nesibaigtų. Kur eiti, ištrūkus iš Bordžijos 
rūmų? Vienintelis prieglobstis būtų d'Etuvilio rūmai, bet 
jai taip ir nepavyko sužinoti, kur jie yra, toli ar arti, 
lengva ar ne į juos patekti. Ir dar neaišku, kaip ją 
ten priimtų? Bordžija kalbėjo, kad Liudvikas XI neva 
neatsakė į kardinolo išsiųstą laišką ir kad nėra jokių 
abejonių, jog jis paliks popiežiui teisę spręsti jos likimą. 
Gal tai buvo netiesa, o gal ir tiesa. Argi pagrobimo 
išvakarėse ji nepavedė princesei Žanai tam tikra prasme 
sudeginti tiltus tarp Filipo de Selonžė našlės ir Prancūzijos 
karaliaus? Tad būtų visai galimas dalykas, kad magistras 

d'Etuvilis skubės grąžinti ją, tvirtai surištą, tiesiai į 
Vatikaną. 

Jeigu jai pavyks išeiti, geriausia būtų, žinoma, pasukti 
į šiaurę, tai yra Florencijos link, pasislėpti iki vartų 
atidarymo ir leistis į kelią. Nelaimei, tame kelyje tarp 
Fjoros ir to laimingo kelio į Toskaną stovėjo Bordžijos 
rūmų sienos, Bordžijos rūmų sargyba ir pagaliau Bordžijos 
pusseserė, kuri, atrodo, nutarė badu numarinti savo 
belaisvę, nes per visą dieną nė karto nepasirodė. 

Iš pradžių Fjora nekreipė į tai jokio dėmesio. Ji 
turėjo vandens grafine ir net ispaniško vyno. Buvo taip 
pat vaisių, kuriais galėjai numalšinti alkį. Staiga į galvą 
jai šovė pritrenkianti idėja. Tik reikėjo, kad Chuana 
būtinai ateitų pas ją į kambarį. 

Kitą dienos pusę Fjora keletą valandų iš eilės kūrė 
savo planą. Ji surinko visus daiktus, kurių jai reikės. 
Maudymosi kambaryje rado šepetį su ilgu kotu 
marmuriniam baseinui valyti. Paskui žirklėmis sukarpė 
didelius rankšluosčius ilgomis juostomis, kurias supynė ir 
suraišiojo, kad būtų tvirčiau. Po to ji kritiškai apžvelgė 
rūbus, kuriuos jai davė. Čia buvo viena problema: kaip 
pasirodyti kelyje su atlaso, brokato arba muslino suknele? 
Ir ypač kaip eiti pėsčiai su bateliais iš siūto brokato 
arba šviesaus atlaso? Fjora turėjo netgi Venecijos darbo 
batelius aukštais kulniukais, kurių ji nė karto neapsiavė, 
nes ir taip buvo aukšto ūgio. Virveliniai sandalai, su 
kuriais ji atėjo iš San Sisto vienuolyno, aišku buvo 
sudeginti kartu su visais drabužiais. Dėl to buvo liūdna, 
bet Fjora nematė jokio šios problemos sprendimo, todėl 
ji nutarė pasikliauti apvaizda. Tada ji paslėpė savo 
pasidarytą virvę į vieną drabužių dėžę ir atsisėdo į 
krėslą apsimesdama, kad skaito “Dieviškąją komediją". 
Jai patiko ši Dantės poema, bet ji dėmesingai klausėsi 
iš išorės sklindančių garsų. 

Diena slinko vakarop, bet ji nė neketino atsistoti ir 
užsidegti žvakės. Jos širdis daužėsi truputį smarkiau nei 

paprastai pasigirdus  menkiausiam  šlamesiui iš vidinio 
kiemo. Neaiški nuojauta sakė jai, kad ji pabėgs šiandien 
arba niekada. Ar pasirodys pagaliau Chuana, ar ji lauks 
sugrįžtant savo pusbrolio tikėdamasi, kad vienatvė, nerimas 
ir badavimas privers belaisvę būti nuolankesnę? 

Fjorai buvo tvanku, ji pravėrė langą, vedantį į gatvę. 
Oras buvo drėgnas ir vėsus. Dangumi plaukė sunkūs 
debesys. Saulė, visą dieną beveik nė karto nešvystelėjusi, 
matyt, jau leidosi, ir Romą pamažu gaubė nakties tamsa. 
Danguje nesimatė nė vienos žvaigždės. Aplinkui trenkė 
dumblu ir įvairiomis atliekomis, kurios plaukė šalimais 
tekančia upe. Šioje pilkoje beribėje erdvėje toli įsižiebė 
kelios švieselės, bet jos nė trupučio nesušvelnino šį 
vakarą niūraus Amžinojo miesto vaizdo. 

Fjora prisiminė vieną detalę, kurią buvo bepamirštanti. 
Ji uždarė langą, priėjo prie židinio ir atsisėdo. Židiny 
ugnis jau vos ruseno. Nuo dar raudonų angliukų ji 
pridegė dvi žvakes ir nuėjo į prausimosi kambarį, kur 
ant sienos kabojo puošnus venecijietiškas veidrodis. Su 
savimi ji atsinešė žvakidę, šukas ir, žinoma, šepetį, su 
kuriuo buvo pasiryžusi nesiskirti visą naktį. 

Ji išleido plaukus, perskyrė juos per vidurį, susipynė 
dvi kasas ir apsuko jas aplink galvą, kaip darydavo dona 
Chuana. Jai baigiant tvarkytis plaukus, kambaryje pasigirdo 
indų tarškesys ir tai privertė jos širdį plakti smarkiau. 
Po durimis pasirodė šviesos juosta. Nejaugi atėjo lemiamas 
momentas? 

"Tvirtai suspaudusi juodmedžio rankeną, ji atidarė duris, 
ir ją visą užliejo džiaugsmo banga. Ten buvo Chuana. 
Pasilenkusi prie padėklo, kurį, matyt, Fjorai atnešė vergas, 
ji dėliojo valgius. Paskui, prisipylusi taurę vyno, su 
pasigardžiavimu ją išgėrė ir vėl pripildė. Užsiėmusi šituo 
maloniu darbu, ji net neišgirdo, kaip įėjo Fjora. 

Nė sekundės nedelsdama, Fjora pakėlė savo ginklą 
ir iš visų jėgų trenkė duenjai per galvą. Ši griuvo ant 
žemės net neaiktelėjusi. Tai įvyko taip staiga, kad šiek 

tiek sunerimusi Fjora pritūpė prie juodos tįsančios moters 
figūros, baimindamasi, ar tik jos neužmušė. Kad taip 
neįvyktų, ji ir pasirinko plaukų šepečio rankenėlę, o ne 
bronzinį žarsteklį. Bet būgštauti nebuvo ko: smūgį šiek 
tiek sušvelnino Chuanos plaukai, ir ji turėtų greitai 
atsigauti, atsipirkusi gumbu galvoje. Todėl gaišti nebuvo 
galima nė minutės. 

Fjora senmergę išrengė, surišo iš anksto pasiruoštomis 
virvėmis, burną užkišo skarele ir kad būtų patikimiau 
dar apvyniojo šilkiniu šaliku. Paėmusi už kojų, nutempė 
ją į prausimosi kambarį ir paliko gulėti ant kilimo, 
užrakinusi paskui save duris, kad atsigavusi ir 
išsinarpliojusi Chuana taip greitai neištrūktų iš savo 
vienutės. Langų čia nebuvo, tik nedidelės orlaidės, taigi 
kol į pagalbą atbėgs žmonės, praeis šiek tiek laiko. 

Fjora lengviau atsiduso. Labiausiai ji bijojo to 
momento, kai teks susigrumti su Chuana, bet dabar tai 
jau buvo praeity. Dėl drąsos ji išgėrė taurę vyno ir 
greitai apsivilko duenjos drabužius. Jie buvo kiek per 
dideli, bet Fjora susiveržė sijonus odiniu diržu. Nepamiršo 
ir prie diržo prikabintų raktų. Tada prie plaukų prisisegė 
muslino vualį, o ant kaklo pasikabino storą auksinę 
grandinę, kuria Chuana taip didžiavosi. Kadangi pinigų 
Fjora neturėjo, tai pardavusi grandinę, bet ne visą iš 
karto, ji tikėjosi pramisti visą kelionę, 0 gal net nusipirkti 
mulą. 

Jos laukė malonus siurprizas: duenjos tvirtos odos 
bateliai irgi buvo per dideli, bet prikimšusi į juos truputį 
skudurų, ji pasijuto kuo puikiausiai. Žinoma, drabužių 
kvapas nebuvo labai malonus. Chuana mėgo sodrius 
kvepalus, bet Fjora pagalvojo, kad dėl laisvės galima 
iškęsti ir ne tiek... Paskutinį kartą nužvelgusi kambarį, 
į kurį sugrįžti, tikėjosi, jau neteks, atidarė duris ir išėjo 
į lauką. Su dideliu pasitenkinimu ji tris kartus pasuko 
pilies durų spynos raktą. Dabar reikėjo ištrūkti iš kiemo, 

bet anksčiau pro langą ji buvo pastebėjusi, deja, vieną 
vienintelį išėjimą: dvigubą arkų eilę su bokštu. 

Ji pamatė patekusi į laiptų aikštelę, apšviestą aliejinės 
lempos. Vieni siauri laipteliai kilo į terasą, kur budėjo 
sargybiniai, kiti vedė į pačią pastato apačią. Ji ėmė 
leistis žemyn, užsitraukusi ant akių juodą vualį ir 
bandydama pamėgdžioti eiseną tos, kurios drabužius 
vilkėjo. Nesutikusi nė gyvos dvasios, ji nusileido į žemutinį 
aukštą. Taip ji atsidūrė prieš pat geležimi kaustytas 
masyvias duris; jos turbūt išėjo į sodą, kurio matyti jai 
niekada nebuvo tekę. Atrodė, kad šitų durų atidaryti 
neįmanoma. Staiga ji prisiminė kabančius ant juosmens 
raktus, ir ėmė juos taikyti, bet pasirodė, kad visi jie 
buvo per maži. 

Kitoje laiptų pusėje matėsi dažytos ir gražiai išdailintos 
durys. Priėjusi prie jų Fjora išgirdo vyrų balsus ir juoką. 
Po to pasigirdo stumdomų baldų bildesys. Balsai darėsi 
vis garsesni; kilo kažkoks ginčas, 0 gal ir muštynės. 
Matyt, tai buvo sargybinių kambarys, ir nuo jo reikėjo 
sprukti kuo toliau. 

Fjora pasikėlė vieną aukštą į viršų, tikėdamasi įveikti 
duris šitoje laiptų aikštelėje. Ji prisiminė, kad tą naktį, 
kai pabėgusi iš vienuolyno atjojo čia su Bordžija, atkreipė 
dėmesį į didelę lodžiją, kuri, matyt, vedė į paradinius 
apartamentus. 

Jeigu pavyktų nusigauti į tą lodžiją, skirtą stebėti 
gatvės vaidinimams, jai turbūt pavyktų nusileisti ir ant 
žemės. Bet ją dar reikėjo susirasti. Fjora labai atsargiai 
atkėlė raižytą velkę. Durys lengvai ir be triukšmo atsivėrė. 
Tai buvo didelė menė, blausiai apšviesta žvakidės, 
stovinčios ant staliuko žėrinčiu paviršiumi. Šita menė 
atrodė be galo didelė. Ji tylutėliai nuėjo į menės gilumą. 
Stori kilimai dengė tamsių blizgančių plytelių grindis, 
kuriose lyg veidrodyje atsispindėjo žvakių šviesa. Ant 
aukštų lubų buvo pavaizduotas žvaigždėtas dangus, ir 
jeigu čia būtų buvę daugiau tyro oro, būtum galėjęs 

pagalvoti, kad esi lauke. Visur štovėjo paauksuotos sofos 
su pagalvėlėmis, ant kurių buvo išsiuvinėtos auksinės 
žvaigždės, ir Fjora prisiminė, kaip Chuana pasakojo apie 
kažkokią žvaigždžių salę, kur lėbaudavo branpusis 
kardinolas. 

Jai atrodė, kad per šitą nuostabią menę ji eina be 
galo ilgai. Buvo pakankamai šviesu, tad ji neužkliudė 
nė vienos kėdės, nė vieno baldo. Pagaliau ji ranka 
palietė bronzinę durų rankeną ir iš džiaugsmo vos 
nesušuko: už durų buvo lodžija. 

Fjora pasieniu yrėsi į priekį, bijodama būti pastebėta 
iš lauko, bet už raižyto akmens baliustrados buvo visiškai 
tylu. Drąsinama minties, kad, jei kas, ją palaikys dona 
Chuana, ji nuėjo prie baliustrados, persivėrė per turėklus, 
bet ten nieko nepamatė. Ilga gatvė, vos apšviesta dviejų 
žibintų, pakabintų ant didžiulio rūmų portalo abipus 
akmeninio jautį vaizduojančio herbo, atrodė tuščia. Nei 
sode, nei priešais stovinčiame name nesimatė nė žiburėlio. 
Visa tai puiku, bet štai lodžija buvo gana aukštai. 
Tamsoje Fjorai atrodė, kad ji stovi ant paties bedugnės 
krašto. Pasirinkimo nebuvo, atgal ji nebegalėjo grįžti. 
Reikėjo kažką daryti. 

Nusisegusi nuo galvos ilgą vualį, ji perplėšė jį į dvi 
dalis, tvirtai sumezgė jų galus ir kaip virvę pririšo prie 
baliustrados. Persižegnojusi perlipo į balkoną nugara į 
gatvę, čiupo vualį drebančiomis rankomis - kojos, beje, 
irgi drebėjo - ir pradėjo palengva leistis žemyn. Širdis, 
rodės, iššoks iš krūtinės. Romėnų, kaip ir florentiečių, 
rūmų pirmas aukštas nuo žemės buvo pakilęs ne mažiau 
kaip tris tuazus*, 0 vadinamoji virvė buvo ne daugiau 
kaip vieno tuazo ilgio. Reikėjo šokti, O gatvė, grįsta 
apvaliais akmenimis iš Tibro, buvo ne itin minkšta. Sokti 
reikėjo greičiau, nes šilkinio vualio mazgas jau buvo 
beatsiveržiąs. Fjora nuslydo žemyn net nešūktelėjusi, o 

po ja kažkas suriko, nes dideliam jos nustebimui ji 
nukrito ant kažko minkšto. Tai ją ir apsaugojo nuo 
susitrenkimo. 

Apiberta keiksmų krušos ji pašoko ir su pasibaisėjimu 
bei gailesčiu pamatė valkatą, radus; sau užuovėją ir 
ramiai užsnūdusį prie rūmų sienos. Tai ant jo ji nusileido 
iš balkono. Jis jau taip pat buvo ant kojų, ir iš po 
senos apšepusios skrybėlės ji pamatė raudoną, seniai 
neskustą veidą ir įtūžusias akis. 

- Aš... aš jus užgavau? 

- Ko gero, taip! Kaip tu čia sugalvojai nutūpti ant 
manęs? Tu sprunki? Įdomu, kai kas nors bėga iš 
Bordžijos rūmų! 

Stipriomis kaip replės rankomis jis pačiupo jauną 
moterį ir, matyt, nesiruošė jos paleisti. Jis bandė nutempti 
ją prie portalo, bet ji priešinosi iš visų jėgų. Staiga ji 
prisiminė vieną seną žmogų, kartą naktį priglaudusį ją 
savo būste, suręstame nebaigtuose statyti florentietiškuose 
rūmuose. Jis jai sakė, kad valkatų brolijoje kits kitą 
atpažįsta iš vieno žodžio. Štai šį žodį ji dabar ir ištarė. 

- Mandiči!* - sušnibždėjo ji. 

Šitas žodis pasirodė esąs magiškas. Žmogus ją iš 
karto paleido, ir jo įpykęs Žvilgsnis pasidarė smalsus. 

- Tu irgi mūsiškė? Sunku patikėti. Pala, man atrodo, 
kad aš tave pažįstu. 

- Nemanau. Aš iš Florencijos, Oo čia mane atvežė 
jėga. Dabar noriu grįžti namo. 

- Jėga? Tu iš tikrųjų graži mergina. O ar žinai kelią 
į Florenciją? 

- Ne. Bet manau, kad rasiu. Reikia eiti į šiaurę? 

- Pirmiausia reikia išeiti pro del Popolo vartus. Na, 
Jei jau kartą prižadinai, tai aš palydėsiu tave. Ar nerastum 
man ko nors prisiminimui, būtų labai malonu. Žinai, tu 
gerokai užgavai mane. 


* Elgetos (it). 

Netardama nė žodžio, Fjora pasirausė  Chuanos 
kapšelyje, kur buvo įgrūdusi grandinėlę su medalionu, 
kurį ir ketino jam atiduoti. Savo nuostabai ji užčiuopė 
keletą monetų; ištraukusi vieną ir pamaniusi, kad tai 
dukatas, ji nežiūrėdama įspraudė ją į delną valkatai. Šis 
priėjo prie žibinto, ir iš to, kaip jis tikrino monetą 
dantimis, ji suprato neapsirikusi. 

- Auksas! - sušuko jis. - Nustebčiau, jeigu tu šituose 
namuose nebūtum susiradusi keleto tokių pinigėlių. Dabar 
eime! Aš tik parodau tau kelią ir dingstu. Nenorėčiau, 
kad mane pamatytų su moterimi, kuri bėga. 

Jis nuvedė ją į nuo rūmų išeinančią gatvelę su abipus 
stūksančiais įvairaus dydžio namais. Fjoros akys pamažu 
apsiprato tamsoje. Be to, retsykiais debesuotas dangus 
pragiedrėdavo, ir tada jame suspindėdavo ryškios 
žvaigždės. Žmogus ėjo sparčiai, o jaunoji moteris stengėsi 
neatsilikti nuo jo nė per žingsnį. Pagaliau jie išėjo į 
didžiulę dykynę, kurioje riogsojo bažnyčios griuvėsiai ir 
kažkoks išraustas kauburys. Valkata sustojo. 

- Štai čia aš tave ir paliksiu. Tau reikės eiti nosies 
tiesumu, kairėj pusėj paliekant Augusto mauzoliejų. 

- Šitas kauburys ir yra Augusto mauzoliejus? 

- Tai jo liekanos. Daryk, kas tau liepiama! Ten gale 
ant pylimo pamatysi indus su žarijomis. Priešais ir bus 
del Popolo vartai. 

Jai nespėjus padėkoti, žmogus ištirpo tirštoje bažnyčios 
griuvėsių tamsoje. Fjora dar kiek pastovėjo dykynės 
pakraštyje, mėgaudamasi seniai užmirštu jausmu: ji buvo 
viena, ji buvo laisva. Kai pagaliau išeis pro šituos vartus, 
iš paskos tolumoje bus matyti tik blyškūs sargybos 
bokštai, o pakrašty - ilgas kelias į mylimą Florenciją, 
Raudonosios lelijos miestą. Ji užmiršo viską - kad dabar 
naktis, kad šalta ir kad visą kelią, kol toli už nugaros 
nebus pasilikę Romos sienos, ją persekios grėsmingi 
pavojai. Tikra teisybė, kad pirmasis laisvės gurkšnis 
apsvaigina belaisvį. Jai norėjosi bėgti, kad pojūtis būtų 

dar stipresnis, bet akmenuotu keliu ir dar tamsoje tai 
buvo neįmanoma. 

Fjora ramiai nuėjo nurodytu keliu, stengdamasi 
neužkliūti už žemės gūbrių ir išrausiotų akmenų, 
gailėdamasi, kad neturi po ranka lazdos ištyrinėti kelią 
priešaky. Jau ji buvo beprieinanti prie apleisto 
mauzoliejaus, kurio papėdėje iš po krūmų sklido blausi 
šviesa, kai netikėtai kažkas sugriebė ją abiem rankom, 
iš kurių, kad ir kaip muistėsi, ji niekaip negalėjo ištrūkti. 
Tas kažkas iškilmingai sušuko: 

- Vieną jau pagavau! 
nučiupai kokį piemenį! 

- Sakau gi tau, kad moteris! O krūtys jos stangrios 
ir apvalios! 

Dar vienos rankos pagriebė Fjorą, čiupinėjo jos krūtis 
ir gniaužė burną, kad ji negalėtų rėkti. Jau ją maigė 
keturi ar penki šešėliai, nuo kurių trenkė oda, arkliais 
ir purvu. Ji manė, kad pakliuvo į plėšikų rankas ir 
vienam, kuris ją laikė, pabandė įkąsti į ranką, bet tuo 
metu išgirdo valdingą balsą: 

- Veskite ją čionai, pažiūrėsim, ko ji verta! 

Priešintis nebuvo prasmės. Žmonės su kaukėmis 
nutempė ją prie mauzoliejaus. Ji atsidūrė tarp krūmų 
kažkokioje nišoje, apšviestoje žibinto. Truputį toliau 
stovėjo pririštos karvės. 

Fjorą nubloškė ant žemės, ir prieš save ji pamatė 
aukštą stiprų vyriškį, irgi su kauke, apsirengusį siuvinėtą 
liemenę, kuri kyšojo iš po plataus juodo apsiausto. Jis 
stovėjo  prasižergęs, įsirėmęs į šonus rankas, ir 
apžiūrinėdamas ją juokėsi visa gerkle, atkišęs vilkiškas 
iltis. 

- Laikykit ją stipriau! - įsakė jis pamatęs, kad jaunoji 
moteris besimuistydama pabandė atsistoti. - Tai tikra 
pasiutusi katė! Bet, atrodo, mums pasisekė. Puikus 
laimikis, garbės žodis! Tos, kur naktį ateina į griuvėsius 

žolytės, paprastai neatrodo tokios gundančios! Nagi 
pažiūrėkim į ją iš arčiau! Atsegiok jai korsažą, Orlandai! 
O tu, Gvidai, užversk jai sijonus! 

Vieną akimirką Fjora su pasibjaurėjimu suvokė gulinti 
nuogomis krūtimis ir šlaunimis. Tuo metu vadeiva ėmė 
atrišinėti nuo jos virves. Ji raitėsi kaip kirminas, ir tai 
sukėlė laukinį jo draugužių žvengimą. 

- Ramiau, mergaite, nuo šito tu nenumirsi! Mūsų 
viso labo tik šeši! 

Jo ranka, užspaudusi jai burną, pasislinko į šalį, ir 
Fjora iš visų jėgų suriko: 

- Gelbėkite! Greičiau! Gel... 

Ir staiga ji išgirdo komandą: 

- Dzeusai, pirmyn! Pirmyn, Hera! 

Iš tamsos išpuolę du didžiuliai juodi šunys, jai jau 
pažįstami, griebė iš karto keturis žmones, ir tie sukaukė 
iš skausmo. Žibinto šviesoje pasirodė jų šeimininkas. Jo 
lazdelė pavirto ilga špaga, kurios galą jis įrėmė į gerklę 
tam, kuris pirmas ruošėsi prievartauti Fjorą. 

- Tai ką, sinjore Santa Kroče, - paklausė Infesura 
lediniu balsu, - dabar jūs ruošiatės jau šešiese tyčiotis 
iš Romos miestietės? 

- Miestietės? Tu juokauji, mano drauge? Ką gali 
daryti miestietė tokiu metu griuvėsiuose? 

- Net ir notaro žmona turi teisę susitikinėti su savo 
mylimuoju. Tau tai turėtų būti žinoma, Džordžijau Santa 
Kroče! Turėtum žinoti ir tai, kad dabar esi toli nuo 
savo namų. Užtektų man tik švilptelėti, ir po minutės 
čia būtų dvidešimt žmonių. 

Santa Kročė suabejojo, bet nuo špagos ašmenų ant 
jo kaklo sublizgėjo keletas kraujo lašų. 

- Tu užmuštum mane dėl miestietės? 

- Net neabejoju, todėl kad popiežius mane išteisintų. 
Jis gerbia šio miesto pareigūnus. 

- Na, gerai! Nuleiskk špagą ir atšauk savo šunis! 
Nenoriu, kad jie mano vaikinus suplėšytų į gabalus! 

Tiesą pasakius, jų buvo likę tik du, tie, kuriuos 
Dzeusas ir Hera buvo prispaudę prie žemės, grasindami 
jiems aštriomis iltimis. Kiti trys gėdingai paspruko, kad 
užsigydytų savo žaizdas ir išvengtų dar rimtesnių 
nemalonumų. Šeimininko įsakymu abu šunys sugrįžo ir 
klusniai sutūpė prie jo kojų. Bet vienas iš banditų, 
pajutęs laisvę, išsitraukė iš už juostos stiletą ir trenkė 
juo Fjorai. 

- Še tau, gražuole! Dabar pati pasiaiškink notarui, 
kur tu šitą gavai! 

Jis staiga šoko bėgti, bet vienas šuo, Infesuros paleistas, 
Ji greitai sučiupo ir suleido dantis į tarpumentę. Šis 
krito veidu į žemę ir neišleido jokio garso. Santa Kročė 
ir jo paskutinysis draugas pribėgo artyn, pasilenkė prie 
jo akimirkai ir patys spruko kuo toliau. Bet Fjora to 
jau nebematė: stileto smūgis ir išgyventas siaubas palaužė 
jos valią. Ji prarado sąmonę. 

Atsigavusi ji pasijuto tebegulinti ant šlapios žolės 
atsagstytu korsažu, o jos išgelbėtojas, klūpodamas šalia, 
jau tvarstė jos žaizdą. Pamatęs, kad Fjora pramerkė 
akis, jis nusišypsojo: 

- Tau dar pasisekė. Stiletas atsitrenkė į raktikaulį, ir 
ašmenys gerklės nepasiekė. Tačiau žaizdą teks ilgokai 
gydyti. Kur tu ėjai viena naktį? 

- Į Florenciją. 

- Pėsčia? 

- Aš bėgau, ką tik pasprukau iš Bordžijos rūmų. 

Keliais žodžiais ji apsakė keistam nakties klajūnui 
viską, ką išgyveno, nieko nenuslėpdama, nes jis jai kėlė 
pasitikėjimą. Jai net susidarė įspūdis, kad jis vienintelis 
tiesus ir garbingas žmogus visame mieste. 

- Būčiau galėjęs prisiekti, kad viskas taip ir bus. 
Bordžija ne jautis, su kuriuo jis taip mėgsta save lyginti, 
o prasmirdęs ožys! Jis labai rizikavo, padėdamas tau 
pabėgti iš San Sisto vienuolyno vien dėl to, kad gautų 
iš tavęs viską, ko jam taip norisi. Jeigu tu nebūtum 

tokia graži, jis ir piršto nepajudintų, netgi dėl to, kad 
išsikovotų. Prancūzijos karaliaus simpatijas. Gaila, kad 
neturiu kuo sutvarstyti tavo žaizdą, kraujas vėl gali 
plūstelėti. Tu galėsi pasiremti į mane, kai užsegsiu tau 
suknelę? 

- Pasistengsiu, bet ką tu su manim darysi? Aš jaučiuosi 
labai silpnai. 

Jis pabandė ją pakelti, bet atsistojusi ant kojų Fjora 
pajuto tokį galvos svaigulį, kad Infesura netyčia net 
susikeikė. Paskui tyliai pasakė: 

- Betgi reikia tave kur nors nutempti! 

Išsitraukęs iš liemenės flakonėlį su sidabrinėmis 
briaunomis, respublikonas raštininkas jį atkimšo, prikišo 
kakliuką prie Fjoros lūpų ir supylė jai į burną keletą 
lašų tokio stipraus likerio, kad jai pasirodė, jog nurijo 
degančią lavą. Bet šiluma iškart pasklido po visą kūną, 
ir jai ėmė grįžti jėgos. 

- Dėkui tau, - tyliai sušnibždėjo. - Man jau geriau, 
ir jeigu padėtum man atsikelti, atrodo, galėsiu keliauti. 
Zinoma, ne iki Florencijos. O Dieve! Aš taip tikėjausi 
ten sugrįžti, pamatyti... 

- Neverkšlenk! Dabar tau svarbiausia kaip nors 
išsikapstyti. Geriausia būtų nusivesti tave į savo namus, 
bet aš gyvenu labai toli, šalia Santa Marija Madžorės. 
Iki ten tu nenueisi. 

- Tai ką man dabar daryti? Ar nėra čia kur netoliese 
ligoninės ar vienuolyno? 

- Tai būtų tas pat, kas pasiduoti gera valia. Atrodo, 
aš jau žinau, ką mums daryti. Nuvesiu tave pas vieną 
savo pažįstamą. Ji tave kiek apgydys, ir svarbiausia niekas 
tavęs neieškos Romos gete. 

- Gete? 

Fjora pajuto, kaip įsitempė ją prilaikanti ranka, o 
jos gelbėtojo balsas tapo sausas ir nervingas: 

- Esi iš tų, kurie niekina žydus? 

- Ką čia išsigalvoji! Aš per daug esu patyrusi kitų 
paniekos, kad imčiau ką nors niekinti pati. Bet tu žinai, 
kas aš tokia, tiesa? 

- Apie tave buvo daug kalbų. 

- Manęs ieško popiežiaus policija, ir aš labai 
nenorėčiau, kad dėl manęs kas nors rizikuotų. Bordžija 
būtų turėjęs kuo pasiteisinti, jeigu mane ten būtų sučiupę, 
o paprasta žydė... 

- Ana irgi turi įtakingų gynėjų. Be to, per tą laiką 
kol tu gyvenai pas vicekanclerį, paieškos šiek tiek nutilo. 
Popiežius įniršęs. Po to, kai jo paliepimu buvo keturis 
kartus iškrėsti kardinolo d'Etuvilio rūmai, jis susitaikė 
su mintimi, kad tavęs Romoje nėra. Arba dedasi 
susitaikęs. Na o dabar į kelionę! 

- O tas getas toli? 

- Beveik greta mano namų, bet aš žinau trumpesnį 
kelią. 

Stipriai įsikibusi į Stefaną, Fjora palengva nuėjo iki 
Tibro, pratekančio už mauzoliejaus. Dzeusas, įsikandęs 
žibintą, švietė kelią, todėl jie galėjo aplenkti krūmokšnius 
ir akmenų nuolaužas. Uostydama pavėjui, Hera ėjo iš 
paskos. Taip jie nusigavo iki kranto, kur rado dvi ar 
tris valtis. Infesura vieną iš jų paleido į vandenį ir 
įsodino Fjorą; šunys įsitaisė prie jos kojų. 

- O tu žinai, kieno ši valtis? - sunerimo Fjora. 

- Taip. Nesijaudink! Stefanas Infesura niekada 
nepadarys nieko blogo savo artimui. Aš grąžinsiu ją, kai 
tik tu būsi saugi. Be to, Pjetras prieš keletą dienų 
susižeidė, ir kol kas jam valties neprireiks. 

Pasiraususi Chuanos kapšelyje, Fjora surado dar tris 
monetas ir vieną ištiesė savo palydovui: 

- Duok jam štai šitą. Jeigu jis dabar nedirba, auksas 
jam pravers. 

Tamsoje Fjora pamatė, kaip sužibėjo jo dantys, kai 
jis tyliai nusijuokė. 

- Aš nujaučiau, kad teks tau padėti: Nuo šiol aš 
tavo draugas! - iškilmingai pareiškė jis. 

Valtis slydo juodu upės paviršiumi. Stefanas stengėsi 
laikytis pačių tamsiausių vietų. Taip jie priplaukė didelę 
įlanką, kurios gilumoje buvo įsikūręs Vatikanas su savo 
bokštais, sargybiniais ir šnipais, bet mažytė valtis, 
irkluojama tikro meistro, nesukėlė nė menkiausio 
triukšmo. 

Fjora visa sustiro, žaizdą nepakenčiamai perštėjo. Bet 
jautėsi ji puikiai ir netgi pralinksmėjo pagalvojusi, kad 
atvyko į Bordžijos rūmus slaugoma, o išvyksta irgi ne 
ką sveikesnė. 

Infesura priplaukė iki Tiberino salos ir padėjo savo 
keleivei išlipti iš valties. 

- Tu turbūt gerokai pavargai? - paklausė jis pastebėjęs, 
kad ji stipriau įsikibo į jo ranką. - Nieko, dar truputį 
pakentėk. Mes jau beveik prie pat tikslo. Štai ir Čenčės 
rūmai, - pridūrė jis rodydamas į juodą niūrų pastatą, 
panašų į tvirtovę. Didžiulių lauko akmenų siena per 
vieną aukštą buvo aklina, be jokio langelio, tik su 
siauromis geležimi kaustytomis durimis. - Rabino Natano 
namai yra priešais, netoli sinagogos. Ana - jo duktė. 

Gatvė, kuria jiedu ėjo labai atsargiai, nuo įvairiausių 
šiukšlių ir maisto atliekų dvokė apkartusiu sviestu ir 
dumblu. Virš beformių namų, sumūrytų iš smulkių plytų 
ir plaušaplyčių, aukštai iškilę kyšojo kilmingi rūmai. 
Mažytės aikštės pakraštyje Infesura stabtelėjo prie gana 
nemažo namo, kur kas geresnio nei kiti. Jis buvo 
sumūrytas iš gero akmens. Duryse buvo nedidelė niša, 
pridengta bronzinėmis grotelėmis. Kai jos atsidarė, galima 
buvo perskaityti biblinę sentenciją, parašytą pageltusiame 
pergamente. Tai rodė, kad šiame name gyvena svarbus 
žydų bendruomenės asmuo. 

Stefanas pabeldė sutartiniu ženklu. Duris tučtuojau 
atidarė jauna moteris, apsivilkusi geltono šilko suknele 
plačiomis rankovėmis. Jos plaukai, juodi kaip naktis, 

buvo supinti į keletą kasyčių. Ant galvos moteris turėjo 
auksu siuvinėtą tiarą su vualiu. Rankoje ji laikė žvakę. 

- Ana, tai aš, - pasakė Infesura. - Atsivedžiau pas 
tave draugę. Ji visa sustirusi. Pabėgo iš Bordžijos rūmų, 
pakeliui ją užpuolė Santa Kročės gauja ir sužeidė. 

Ana pakėlė žvakę, kad galėtų geriau įsižiūrėti viešnios 
veidą. 

- Ak, užeikite, žinoma, bet aš paprašysiu jus truputį 
palaukti, nes turiu svečių. Prašom sėstis štai ten. 

Ji pasitraukė ir davė jiems kelią Už durų buvo 
mažytė salė, grįsta kaip gatvė, su skurdžiais baldais: 
stalas, trys taburetės, skrynia ir suoliukai pasienyje. Žydė 
parodė į vieną iš tų suoliukų, stovintį toliau nuo durų. 
Salės gilumoje gėlėta užuolaida dengė keletą laiptelių, 
vedančių žemyn, į kitą salę. Staiga užuolaida pakilo, ir 
iš už jos išėjo trapi nedidukė moteris, apsirengusi 
elegantiška rudo aksomo ir balto šilko suknele. 

- Ką tu čia veiki? - nepatenkinta paklausė Ana. - 
Aš gi sakiau tau palaukti. Labai jau tu smalsi. 

Bet ši jos neklausė. Ištiesusi rankas, ji nubėgo prie 
atėjusiųjų džiaugsmingai šaukdama: 

- Šeimininke! Mano brangioji šeimininke! 

Fjora, tik per stebuką laikydamasi ant kojų, pakėlė 
akis ir pagalvojo, kad jai vaidenasi. O ką kita ji galėjo 
pagalvoti, išvydusi Chatun? Fjorai pakirto kojas. 

- Ji ir vėl prarado sąmonę, - pasakė Stefanas. - 
Tučtuojau reikia jai padėti, Ana! 

Taip, tai iš tikrųjų buvo Chatun. Fjora tuo įsitikino, 
kai po keleto minučių atsigavo. Ji buvo nualpusi nuo 
nuovargio, sukrėtimų ir kraujo netekimo. Infesurai teko 
duoti dar vieną savo stebuklingojo eliksyro dozę, be to, 
atrodo, keletą antausių, kadangi jos skruostai dabar degė. 
Burnoje ji vėl jautė aromatingą ir stiprų prieskonį, vėl 
galėjo džiaugsmingai ir aiškiai suvokti, kad virš savęs 
mato palinkusį trikampį jaunos totorės veidą su katės 
akimis. Ji tuoj pat apkabino jos kaklą ir pakštelėjo į 
abu skruostus skambų bučinį. 

- Ką tu čia veiki? Maniau, kad daugiau tavęs 
nepamatysiu... 

- Aš irgi, šeimininke. Tai didelė laimė Chatun, net 
jeigu ji dabar ir būtų nelaiminga. 

- Seniai aš ne tavo šeimininkė. 

- Tu visada man ja būsi, net jeigu aš ir turėčiau 
paklusti kam nors kitam. Argi galima užmiršti tas 
laimingas dienas? 

- Galėsite bučiuotis vėliau, - pasakė kažkas griežtu 
balsu. - O man norėtųsi toliau apžiūrėti ligonę. 

Tik dabar Fjora pastebėjo, kad ji guli ant stalo, kad 
jos galva ant pagalvės ir kad Ana tyliai stumia šalin 
Chatun. Ana nuėmė tvarstį, Stefano padarytą iš baltinių, 
ir vis dar laikė jį rankose. Jis buvo visas permirkęs 
krauju, O tai reiškė, kad žaizda kraujavo ilgai. Ana 
metė jį žemėn, pasisuko, kažką paėmė, paskui aukštai 
pasiraitojo plačias savo suknelės rankoves, apnuogindama 
plonas aukso spalvos rankas. Vienoje rankoje ji laikė 
kažką panašaus į auksinę adatą su apvaliu galu. 

- Laikykite jos rankas, - įsakė ji. - Man reikia ištirti 
žaizdą, todėl jai negalima judėti. 

- Aš nesujudėsiu, - tvirtai atsakė sužeistoji, ir sodriomis 
žydės lūpomis nuslydo šypsenėlė. 

- Tokie pažadai retai išpildomi. Manyčiau, kad tave 
reikėtų palaikyti. Tau skaudės, bet jeigu judėsi, skaudės 
dar labiau. 

Chatun ir Stefanas vienu metu paėmė Fjoros rankas. 
Ši gulėjo ir akimis sekiojo keistąją gydytoją, kuri palenkė 
prie jos savo siaurą juodbruvą veidą. Siek tiek per putli 
burna negadino Anos grožio, 0 jos juodos akys buvo 
tokios gražios, kokių Fjorai niekada nebuvo tekę matyti. 
Ereliška nosis jos veidui teikė griežtumo. Beje, ir visi 
kiti veido bruožai darė ją griežtą Nuo Anos dvelkė 
mairūnu, ir tai kažkaip netiko šitame pusrūsyje. Mat 
kambarys, kur ją pernešė, buvo panašus į rūsį. 
Patamsėjusių akmenų skliautas, likęs turbūt iš Cezario 
epochos, kilo nuo pat stalo. Truputį pasukus galvą, 
Fjora pastebėjo, kad po juo buvo įtaisyta daugybė storų 
lentynų, ant kurių stovėjo puodeliai, buteliukai, dėžutės, 
flakonėliai, vaistažolių maišeliai, kažkokios keistos stiklinės 
vazos ir daugybė knygų senoviniais įrišimais. Visa tai 
jai priminė Demetrijo kabinetą Fjezolėje, ir kai Ana 
zondavo jai žaizdą, ji nusiraminusi nepajuto jokio skausmo. 

- Man nepatinka stileto žaizdos, - tarė Ana atsitiesusi. 
- Paprastai jos būna gilesnės, bet dabar matau, kad ji 
tik atvėrė siūlę... Tu jau buvai sužeista į petį anksčiau? 
- paklausė ji Fjoros. 

- Taip, buvau sužeista špaga daugiau kaip prieš dvejus 
metus. 

- Kas tada tave gydė? Puikus darbas. 


- Nemanau, kad tu jį pažinotum, nors jis ir italas. 
Jo vardas Matėjas Kleričis, jis buvo paskutiniojo 
Burgundijos hercogo gydytojas. 

Ją pertraukė Infesuros juokas, skambus ir linksmas, 
visiškai netinkantis jo naktinio paukščio veidui. 

- Pasižiūrėjus į tave, Fjora, niekada nepasakytum, kad 
tu sena kovotoja. Vadinasi, tu pažinojai Karolį Drąsųjį, 
šitą įžymųjį valdovą? 

- Aš buvau su juo iki pat jo mirties, bet, - pridūrė 
Fjora vos šyptelėjusi, - nejaugi tu jau nesi respublikonas, 
kad taip domiesi hercogu? 

- Hercogas mirė, ir tai viską keičia. Jo istorija mane 
labai domina, kaip, beje, ir visa kita, kas susiję su 
istorija apskritai. Norėčiau, kad tu man papasakotum 
apie jį, dona Fjora. - Paskui pasisukęs į Aną jis pasakė: 
- Ar tu galėtum suteikti jai prieglobstį, kol pasveiks? 
Tada aš pasiimsiu ją pas save. Neslėpsiu, popiežiaus 
šnipai jos visur ieško, o dabar dar prisidėjo ir Bordžijos 
šuneliai. 

Ana nuplovė žaizdą žolių trauktine ir ruošėsi ją tepti 
bjauriai dvokiančiu tepalu, tad nuo savo darbo nė 
sekundei neatsitraukdama tarė: 

- Ji galės pas mane pabūti keturias penkias dienas, 
manau, kad to pakaks, jei tik nepakils temperatūra. 
Tėvas išvyko į Peruzą pas mirštantį draugą. Gerai, kad 
jo čia nėra! 

- Argi rabinas Natanas daugiau nelaiko atvėręs durų 
nelaimingiesiems? - paklausė Stefanas šiek tiek nusivylusiu 
balsu. | 

- Ne visiems. Jis brangina gerus popiežiaus ir Romos 
žydų bendruomenės santykius. 

- Popiežius irgi. Jis iš jūsų išpurto nemažai aukso! 

- Žinoma! Bet užtat jis palieka mus ramybėje ir 
netgi gina nuo mūsų kaimynų. Jeigu jis atsisakytų mus 
paremti, Čenčių šeima, šitie pikti grobuonys, sėdintys 
prie mūsų durų ir sekantys mus, iš karto užpultų ir 
sudegintų mūsų namus. Ir tai visada reikia turėti galvoje! 

- Kiek istorijų! - sušuko Chatun, iki šiol tyliai laikiusi 
Fjoros ranką ir tik retkarčiais paliesdama ranka sau 
skruostą, kaip darydavo anksčiau, kol dar gyveno kartu 
su Fjora Beltramio rūmuose. - O kodėl jai pas mus 

neapsigyvenus? Esu tikra, kad kunigaikštienė Kotryna, 
mano naujoji šeimininkė, džiaugsis galėdama priimti ją 
pas save. Ji vienintelis žmogus Romoje, kuris rūpinosi 
ja ir padarė viską, kad padėtų. Rūmai dideli ir... 

- Bet tai Riarijų rūmai, - pertraukė ją Infesura. - 
Galima sakyti, kad mes įmestume ją į tigro nasrus. 


- Be to, dona Kotryna netrukus ruošiasi gimdyti, - 
pridūrė Ana. - Tu tai žinai, Chatun, nes šį vakarą čia 
atėjai viena. Beje, man laikas tau duoti tai, ko tu čia 
atėjai, 0 tau jau laikas grįžti pas ją. 

- O ne! - protestavo Chatun. - Tik ne dabar! Aš 
tik ką susitikau savo brangiąją šeimininkę, kuri man 
buvo kaip sesuo, 0 tu nori mane išvyti? Aš tiek daug 
ko turiu jai pasakyti, tiek klausimų užduoti! 

- Galėsi tai padaryti vėliau. Ji ir taip per daug 
kalbėjo! Dabar mes paguldysime ją į lovą, 0 tu grįši 
atgal. Tavo palyda turbūt jau labai nekantrauja. Gali 
ateiti čia rytoj ir bet kuriuo metu, kai tik panorėsi, - 
pridūrė ji pamačiusi, kad ašaros pripildė jaunutės vergės 
totorės akis. - Padėk mums ją pakelti į viršų! 

Nuo didelės aliejinės lempos uždegusi žvakę, Ana 
nuėjo prie laiptelių pakelti užuolaidos, o Stefanas ir 
Chatun tuo metu padėjo Fjorai nulipti nuo stalo, ant 
kurio ji iki šiol gulėjo. Siauručiais akmeniniais laipteliais, 
kurių turėklus atstojo virvė, jie pasikėlė į pirmą aukštą. 
Medinėje laiptų aikštelėje buvo durys, pro kurias Ana 
praėjo neatidarydama. Ji pasisuko į jas nugara ir paspaudė 
šiurkštų pjaustytą ornamentą. Atsivėrė pano, ir ji peržengė 
per jį, Ana uždegė tris dideles vaškines žvakes sidabro 
kandeliabruose. Tiems, kas ėjo paskui jaunąją šeimininkę, 
atsiskleidė nuostabus interjeras. Atskirti trimis seno juodo 
aksomo užuolaidomis, pakeltomis ir pritvirtintomis sunkiais 
sidabriniais kabliais, anfilada ėjo trys kambariai, su 
rytietiška prabanga išpuošti ir rodantys tikrąjį rabino ir 
jo dukters turtą. Baldų buvo nedaug. Tik plačios žemos 
lovos, keletas raižytų skrynių, neaukšti staliukai, 

inkrustuoti dramblio kaulu, daugybė minkštų pagalvėlių 
ir kilimai, visur kilimai. Armėniški ir kaukazietiški kilimai 
su gaurais, ilgais kaip laukų žolė, kilpiniai kilimai, minkšti 
ir šilkiniai, kabėjo ant sienų. Ant grindų stovėjo didelė 
bronzinė vaza su aromatingom žolelėm, iš kurios kilo 
kvapnūs garai, užmušantys bjaurų dvoką iš gatvės. Iš 
gatvės pusės ant langų kabėjo virvės skalbiniams, o iš 
vidaus - geltonos spalvos sandalo žaliuzės ir pilkos 
užuolaidos, kurios tokiu vėlyvu metu buvo kruopščiai 
užtrauktos. 

Paguldžiusi Fjorą pačiame tolimiausiame kambaryje ant 
sofos, žydė ištraukė iš skrynios geltoną šilkinę tuniką ir 
pasisukusi į Infesurą pasakė: 

- Dabar palik mus visas, laisvasis žmogau! Tu irgi 
gali ateiti kada tik panorėsi. Chatun išeis po tavęs! 

- Tu išgelbėjai mane du kartus, - tyliai pasakė Fora, 
ištiesusi Stefanui ranką. - Kuo galėčiau tau atsilyginti? 

- Aš ne Bordžija, kad reikalaučiau užmokesčio. Man 
pakanka žinoti, kad mudu draugai. 

- To per maža! 

- Tu taip manai? O man draugystė - tai kaip religija. 
Ji ir įpareigoja, ir pririša. Ne be reikalo sakoma, kad 
draugystė - tai meilė be sparnų. Gal ji ne tokia 
jaudinanti kaip meilė, bet užtat stipresnė. 

Pasilikusi viena svetimoje lovoje, minkštoje kaip 
kokonas, Fjora laukė kol užmigs, kaip buvo pažadėjusi 
Ana, davusi jai išgerti puodelį pieno su prieš tai įlašintais 
keliais kažkokio likerio lašais. Bet miegas neskubėjo 
ateiti. Galbūt dėl to, kad jaunajai moteriai nesisekė 
nugalėti savo nusivylimo? Zinoma, jai pavyko išvengti 
didelio pavojaus, žinoma, ji buvo saugi, bet ji tik perėjo 
iš vieno prabanga tviskančio kambario į kitą, irgi turtingą, 
bet kuriame nebuvo nei tyro oro, nei laisvės kvapo. 
Jai geriau būtų buvę šią naktį pratūnoti prie kokios 
nors apgriuvusios sienos, kokiame nors suirusiame name, 
kad rytą galėtų pamatyti, kaip jai atsiveria taip įgrisusios 

Romos vartai. Akimirką akyse sušvitęs kelias į Florenciją 
dingo kaip miražas. 

Pradėjo veikti vaistai. Iškankintas amžinosios bėglės 
kūnas atsipalaidavo, 0 širdis pamažu nurimo. Nežiūrint 
permainingo likimo, ar pakankamai ji vertina jį už dovaną 
susitikti Stefaną Infesurą, o ypač savąją Chatun? Su ja, 
šia mažyte totore, Fjorai grįžo laimingos vaikystės 
prisiminimai. Ji prisiminė, kaip Leonarda dėl jos trikampio 
veido vadino Chatun katyte. Be to, ši katytė mėgo 
pieną ir dar mėgo raičiotis ant šilkinių pagalvėlių, kurios 
jai atstojo lovą. Tai buvo prisiminimai apie ištikimybę 
ir apie baisiuosius Pipos namus, apie Arno pakrantes, 
iš kur Chatun, kurią kaip ir Fjorą norėjo priversti būti 
prostitute, vieną naktį dingo ir nuėjo su ją pamilusiu 
žmogumi. Fjora prisiminė, kad jis buvo Romos gydytojas. 
Bet kaip Chatun ėmė tarnauti pas kunigaikštienę 
Kotryną? Uoliai ieškodama atsakymų į šį klausimą, Fjora 
užmigo ir miegojo daugiau kaip dvylika valandų. 

O Chatun istorija buvo paprasta ir liūdna. Ją Fjora 
išgirdo kitą dieną. 

Žmogus, kurį ji sutiko pas Pipą, Sebastjanas Dolčis, 
buvo turtingas Romos gydytojas. Apsimesdamas, kad 
važiuoja mokytis, jis mėgo užeiti į Pipos namus, kad 
ten kiek atsipalaiduotų nuo griežtų padorumo taisyklių, 
kurių paisyti vertė pagyvenusi tetulė nuo pat tos 
akimirkos, kai jis tapo našlys. Ori ir kiek rūstoka jo 
elgsena kėlė kaimynų pagarbą. Bet retsykiais Sebastjanas, 
kuriam tebuvo keturiasdešimt metų, pasigesdavo permainų. 
Kartą, atvykęs į Florenciją susitikti su vienu metru iš 
universiteto, jis atrado smagią vietelę, kurios nuolatiniu 
lankytoju netrukus pasidarė. Pipa žinojo, kokios mergaitės 
jam patinka ir nusivilti jam tekdavo retai, bet tą vakarą, 
kai ji atvedė jam Chatun, jis patyrė tokį stiprų išgyvenimą, 
kad ryte su ja jau nebesiskyrė ir išpirko ją iš sąvadautojos. 

Chatun irgi susižavėjo gražiu, švelniu ir subtiliu vyriškių, 
kuris, patyręs jos nekaltybę, elgėsi kaip su nuotaka 

pirmąją naktį. Jie džiaugsmingai vienas kitam atsidavė, 
ir mažytė totorė su tokiu pat džiaugsmu iškeliavo su 
naujuoju šeimininku, norinčiu tik vieno - būti jos vergu. 
Ji ramia širdimi išvažiavo su juo į Romą, nes iš Pipos 
vapalionių anksti rytą suprato, kad Fjorą išvadavo 
Demetrijas ir ji gali pasprukti nuo savo priešų. 

Sebastjanas buvo taip įsimylėjęs, kad nusprendė 
susituokti su Chatun tiesiog kelyje, mažytėje koplytėlėje 
ant Frazimeno ežero kranto. Triumfuodamas jis parsivedė 
Chatun į savo namus Via Latinos gatvėje. Šitas triumfas, 
deja, ne visiems buvo malonus. Veltui įsimylėjęs gydytojas 
kalbėjo, kad jaunoji jo žmona buvo ištremta princesė, 
prie Adrijos krantų. Tetulė buvo įsikalusi viena: jos 
sūnėnas išsirinko kitatikę, kuri jai, krikščionei, negali 
kelti jokio pasitikėjimo. Chatun prisiekė buvusi pakrikštyta 
ir tikinti, bet tai nepadėjo. Tetulė atsisakė suteikti 
Chatun prieglobstį savo namuose, išskyrus tą kambarį, 
kur gyveno jaunieji. 

Ta aplinkybė, kad namuose ji negali šeimininkauti, 
jaunąją sinjorą Dolči mažai tenuliūdino. Ji beveik nieko 
nemokėjo dirbti, nes gyvendama Beltramio rūmuose, kur 
ir gimė, ji atliko grynai dekoratyvinį vaidmenį ir dar 
palaikė kompaniją Fjorai. Todėl ji visiškai pasitenkino 
savo padėtimi ir save visą paskyrė brangiajam Sebastjanui. 
Jeigu dienos jai kartais ir atrodydavo kiek per ilgos ir 
nuobodžios, tai naktys kuo nuostabiausiai jas kompen- 
suodavo audringomis įsimylėjusių sutuoktinių glamonėmis. 

Bet kartą naktį Sebastjanas turėjo išvykti iš namų. 
Atėjo kardinolo Čiprianio tarnas ir paprašė kuo greičiau 
važiuoti su juo. Veltui Chatun laukė sugrįžtant savo 
mylimo vyro, pasilikusi lovoje su sujauktomis paklodėmis 
ir pagalve, dar saugančia jo galvos formą. Rytą auštant 
Tibre buvo rastas jo lavonas, 0 tos pat dienos vakarą 
vargšę Chatun, kurios kaip Sebastjano žmonos tetulė 
taip ir nebuvo pripažinusi, jėga nutempė vergų pirkliui 


408 


iš Transteverės. Tas ją laikė įkalinęs tol, kol ji nusiramino 
dėl savo vyro mirties; be to, reikėjo sužadinti policijos 
susidomėjimą, nors tai buvo nelabai tikėtina, mat tokie 
radiniai šiame mieste buvo gana dažni. Taigi tiesa apie 
Sebastjano mirtį taip ir nebuvo išaiškinta. Paskui vergų 
pirklys šitą retą žavingą “daikčiuką“ pasiūlė grafui 
Džirolamui Riarijui - legenda apie ištremtą princesę jau 
buvo pasklidusi, - kuris padovanojo ją savo jaunai žmonai, 
iš pradžių pasinaudojęs ja savo lovoje. 

Šią naktų baigėsi visos Chatun nelaimės. Jaunoji 
kunigaikštienė Kotryna buvo išdidi ir šiek tiek pasipūtusi, 
bet širdies gilumoje - labai gera ir dosni moteris. Jos 
naujoji vergė taip jai patiko, kad paskyrė ją savo 
kambaiine ir mylima palydove, kuriai dažnai patikėdavo 
savo slapčiausias mintis. 

Baigusi savo pasakojimą, Chatun pasakė Fjorai: 

- Bet vis dėlto Kotryna - tai ne tu. Tu visai kitokia. 
Ji yra labai ūmi, nes aišku, kad su vyru ji nelaiminga, 
- jis toks prastas ir šiurkštus! Jo dėdė tapo popiežium, 
ir dabar jis daro ką nori. O iš tikrųjų jį domina tik 
auksas! 

- Bet jo žmona tokia graži! Nejaugi jis nemyli jos? 

- Jis didžiuojasi ja, mat ji princesė, bet apie meilę 
negali būti nė kalbos. Pati pagalvok, kai jis vedė, jai 
dar nebuvo nė vienuolikos metų. Bet tai nesutrukdė 
jam pareikalauti iš mergaitės tikros pirmosios nakties! 
Manau, Kotryna šito jam niekad nedovanos. 

- Jeigu aš gerai prisimenu, tai ji, atrodo, nėščia? 

- Ką padarysi? Ji greitai gimdys. Netgi niekindama, 
ji turi kaip nors jį pakęsti. Bet yra dalykų, kurie vis 
dėlto kompensuoja jos kančias: ji Romos karalienė. Visi 
garbingiausi miesto žmonės visada prie jos kojų. Be to, 
ji išprususi, išsilavinusi. Rūmuose yra kambarys, kur ji 
mėgsta pabūti viena: gamina filtrus, mikstūras, grožio 
tepalus. 

- Ji domisi alchemija? 


- Nežinau, kaip tai vadinasi, bet kunigaikštienė ten 
būna gana dažnai. Ji ėmėsi globoti žydaitę Aną. Kotryna 
iš jos daug ko gali pasimokyti. Be to, Ana gamina jai 
įvairiausius kremus, kaukes, pienelius, nuo kurių veidas 
darosi dar gražesnis ir skaistesnis. Dona Kotryna visus 
tuos receptus užrašo į knygą, kurios niekam nerodo. 

- Taip, ji ypatinga moteris, - pasakė Fjora, - bet ar 
tavo dingimai jos nestebina? Štai jau antra diena, kai 
tu ateini čia. Ji tave išleidžia? 

- Jau sakiau, kad ji gera. Aš jai pasakiau beveik 
tiesą: atseit radau savo seną draugę, kuri dabar serga 
ir jai reikia mano pagalbos. 

- Tai tiesa, Chatun. Tu man labai reikalinga. Tik, 
deja, mudvi greitai išsiskirsim. Kai tik sugrįš mano jėgos, 
aš paprašysiu Stefano Infesuros padėti man ištrūkti iš 
Romos. Iš pradžių norėčiau nuvykti į Florenciją, kad 
ten galėčiau pasislėpti nuo popiežiaus letenos, 0 iš ten 
grįšiu į Prancūziją. 

- Aš eisiu su tavimi. Daugiau nenoriu su tavim skirtis, 
be to, aš taip norėčiau pamatyti doną Leonardą ir 
mažąjį Filipą! 

- Manai, kad dona Kotryna tau leis? 

- Nesvarbu - leis ar ne... Pagal vergų įstatymus aš 
iki šiol esu tavo, nes tu manęs nepardavei, neišvijai ir 
ne... išlaisvinai. 

- Na ne! Tu seniai esi laisva, Chatun. Nuo tos 
dienos, kai tu puolei į Pipos letenas, kad išlaisvintum 
mane. Prisimeni? 

- Taip, bet aš nenoriu, kad tai kas nors sužinotų. 

Įėjo Ana, ir jų pokalbis nutrūko. Gražuolė žydė atėjo 
perrišti žaizdų, kaip tai darydavo dukart per dieną. Be 
to, ji pareiškė, kad Fjoros būklė pasidarė patenkinama. 
Dėl sėkmingo gydymo temperatūra Fjorai nepakilo, ir ji 
vis labiau taisėsi. Tad Ana turėjo kuo pasidžiaugti. 
Nežiūrint to, šį vakarą ji atrodė susirūpinusi. 

- Infesura nepasirodė nei vakar, nei šiandien, - pasakė 
ji - O žadėjo lankyti kiekvieną dieną. 

- Tai gal jam patogiau ateiti naktį, - atsakė Fjora. 
- Tiesa, praeitą naktį jo nebuvo... Gal jam kas nors 
sukliudė? Vakare turėtų ateiti... 

Praėjo ir vakaras, ir naktis, o Stefanas taip ir 
nepasibeldė į duris. Neatėjo jis nei trečią, nei ketvirtą 
dieną. 

- Reikia išsiaiškinti, kas atsitiko, - pasakė Ana. - Aš 
gerai uždarysiu duris ir eisiu „pas jį O tu neturi nieko 
įsileisti, net ir Chatun! - pridūrė ji Fjorai rimtai. 

Greitai nusiėmusi  paauksuotą tiarą ir nusivilkusi 
įprastine geltoną suknelę, Ana persirengė tarnaite, apsiavė 
medinėmis kurpaitėmis, į rankas pasiėmė pintinę lyg eitų 
į turgų ir per užpakalines duris tyliai išėjo iš namų. 

Pasilikusi viena Fjora atsikėlė ir ėmė vaikštinėti po 
namus. Užsimanė gerti ir nusileido į virtuvę. Atsigėrusi 
vandens ji nuėjo į pusrūsį, kur buvo įrengta laboratorija. 
Pavartė kelias knygas, bet jos beveik visos buvo parašytos 
Žydiškai, taigi ji nieko nesuprato. Jos dėmesį galėjo 
patraukti nebent Hipokrato traktatas, parašytas graikų 
kalba, bet medicina jos nedomino. Ji ir vėl sugrįžo į 
savo kambarį galvodama kuo užsiimti. 

Fjora instinktyviai priėjo prie lango, priešais kurį Ana 
ryte buvo padžiovusi skalbinius. Bet jie netrukdė stebėti 
to, kas dėjosi gatvėje. Fjora stovėjo už pusiau atitrauktų 
užuolaidų.  Nesimatė nieko įdomaus: keletas vargingai 
apsirengusių praeivių, beveik visi su geltonais apsiaustais, 
vaikai, ant senovinės Romos grindinio žaidžiantys sukutį 
nejaukaus rūmų fasado fone. Šie rūmai, atrodė, buvo 
nuo visų atsitvėrę ir nedraugiškai išsikišę virš viso 
kvartalo. 

Fjora ėmė žiūrėti atidžiau. Iš tykaus kiemo išėjo 
kažkoks vyras, laikydamas už apynasrio arklį. Prie vartų 
jis stabtelėjo, į visas puses pagręžiojo galvą, tarsi 
žiūrėdamas, iš kur pučia vėjas, paskui, net nesėdęs į 

balną, lėtai nužingsniavo, atidžiai tyrinėdamas pirmųjų 
geto namų fasadus. Fjora jį pažino iškart. 

Tai buvo Džanas Batista de Montesekas. Tai jis 
pagrobė ją Prancūzijoje ir atgabeno į Romą. | 

Jaunosios moters širdis suspurdėjo. Ko jam reikia 
šitame skurdžiame kvartale? Aišku, jis lankėsi Cenčių 
rūmuose, bet vaikštinėti šioje vietoje jam visai nederėtų. 
Jis turėjo sėsti ant žirgo ir skubiai joti iš čia. Tačiau 
jis delsė, stabčiojo, stengdamasis kažką pamatyti, tai 
grįždavo atgal, tai vėl žingsniuodavo pirmyn. Slėpdamasi 
už užuolaidos, Fjora prašė Dievo, kad tik gatvėje 
nepasirodytų Ana. Net persirengusi tarnaite, ji savo 
grožiu galėtų atkreipti niekšingojo kondotjero dėmesį. 

Laimei, kai Ana, nešina kupina pintine, pasirodė už 
lango, Montesekas jau buvo dingęs iš akiračio. 

Fjora greitai nulipo laiptais pasitikti Anos, tuo ją 
labai nustebindama. 

- Atsikėlei? Ar ne per anksti? 

- Karščio neturiu ir, rodos, visai tvirtai laikausi ant 
kojų. Be to, nemėgstu gulinėti, jei nebūtina. Ar parnešei 
naujienų? 

- Taip, ir prastų. Infesurą vakar suėmė. 

Fjora pablyško. 

- Dieve mano! O ar žinoma - už ką? 

- Ne visai, bet dauguma mano, kad popiežius įsakė 
jį sučiupti už kūrinius, einančius iš rankų į rankas. Tuos 
pačius, kuriuos jis vadina naktinėmis žiniomis. Jų galima 
pamatyti Kampo dei Fjorės turguje arba prie senos 
statulos, išlikusios iš antikos laikų, kurią to kvartalo 
žmonės vadina Paskvinu. Stefanas mėgsta ant jos klijuoti 
savo pamfletus. Rodos, paskutiniame aprašyta, kaip 
sinjoras Santa Kročė mėgino išprievartauti moterį Augusto 
mauzoliejaus griuvėsiuose. 

- O Viešpatie! Bet ta moteris - aš! Kokia beprotybė 
skelbti apie tai. Stefanas apgynė mane nuo tų niekšų, 

tačiau kaip tik ten prieš pabėgdami jie smogė man 
stiletu. 

- Be abejonės, tai beprotybė, tačiau Stefanas, matyt, 
tikėjosi, kad jo neišdrįs liesti. Juk žmonės jį myli. Jis 
nori pakelti liaudį, kad Roma vėl taptų respublika kaip 
senovėje. Jis nebijo viešai pareikšti, jog mieste nieko 
gero nenuveikiama, vis dažnėja vagysčių, žmogžudysčių 
ir paminami šventi dalykai. Jis neabejoja pasipiktinusios 
minios galybe. 

- Nežinau, ar jis teisus, ar ne, bet jau prarado laisvę, 
ir aš nejučia suvaidinau čia tam tikrą vaidmenį. Negana 
to, prieš keletą minučių, kai tavęs nebuvo, mačiau pro 
langą vieną žmogų. 

Ana tylėdama išklausė trumpą Fjoros pasakojimą ir 
ne itin dėl jo susijaudino. 

- Gal tai paprastas sutapimas? - tarė ji pagaliau. - 
Broliai Montesekai, Džanas Batista, kurį tu pažįsti, ir 
Leonė, popiežiaus gvardijos kapitonas, palaiko artimus 
santykius su pačiomis neramiausiomis miesto šeimomis, 
o gal net yra Kolono sąjungininkai. Čenčiai iš jų tarpo, 
tačiau vis dėlto tai, kad Montesekas atsidūrė netoli 
mūsų namų ir ypač tai, kad jis kažko čia dairėsi, kelia 
nerimą. 

- Turiu išeiti - pasakė Fjora. - Kada grįžta tavo 
tėvas? 

- Matyt, po dviejų dienų, nes negavau nuo jo žinios. 
Tačiau kaip tu paliksi mano namus? Tik nesakyk, jog 
pėsčiomis. Tam esi per silpna. 

- Aš turiu dukatą ir auksinę grandinę su medalionu. 
Tereikia arklio, vyriškų rūbų ir trupučio pinigų, kad 
galėčiau iškeliauti į Florenciją. Ten aš būsiu saugi, bent 
jau tikiuosi, kad būsiu. 

- Galima pamėginti. Eime. Pasistengsime viską sužinoti. 

Paėmusi už rankos Ana nusivedė ją į tą patalpą, 
kur Fjora jau buvo buvusi. Ten ji pasodino jaunąją 
moterį ant suolo, paskui įmetė į židinį rieškučias pušų 

kankorėžių, kurie tučtuojau traškėdami užsidegė. Palau- 
kusi, kol jie virto žioruojančiais angliukais, Ana nukirpo 
Fjoros plaukų sruogą ir padėjo ant geležinio kastuvėlio, 
kurį pastatė ant anglių. Plaukai iš karto susirietė ir 
akimirksniu virto pelenų krūvele. Paskui žydė atnešė 
taurę, kupiną skaidraus kaip krištolas vandens, ir pastatė 
ant suolelio priešais Fjorą, pati atsisėdo kitoje pusėje 
ir supylė pelenus į vandenį. Tada ji palinko ties taure, 
kurioje atsispindėjo trys žvakės, degančios ant stalo. 
Suprasdama, kad Ana tikisi sužinoti atsakymą į jas abi 
kankinantį klausimą, Fjora užgniaužusi kvapą smalsiai 
stebėjo, kaip plečiasi jaunosios žydės vyzdžiai. 

Fjora matė besikeičiančią priešais sėdinčios moters 
akių išraišką, ir jai pasirodė, kad jose šmėstelėjo baimė. 

Staiga Ana nusisuko ir nepatenkinta keletą kartų 
papurtė galvą. 

- Nieko nematau! - ištarė ji. 

- Vadinasi, tu gali įžvelgti ateitį? 

- Taip, tačiau tavo ateities neišvydau. 

Ana atrodė sunerimusi, ji pakilo ir ėmė nervingai 
vaikštinėti po kambarį. Fjora net išsigando. 

- Ar tikrai nieko nematei? - atsargiai paklausė ji. - 
Ar tiesiog nenori sakyti? Man pasirodė, kad kažkas tave 
išgąsdino. Maldauju, nors ir kas ten buvo, privalau žinoti! 
Mane jau sunku įbauginti. 

Ana liovėsi vaikščioti ir grįžo į savo vietą priešais 
Fjorą. 

- Gal dėl to, kad esi per arti, nieko apibrėžto 
neįžvelgiau, tik kažkokią neaiškią dėmę, primenančią 
kalėjimą, įniršusią minią... kraują... 

- Mano kraują? - paklausė Fjora, prieš savo valią 
išblykšdama. 

- Nemanau. Neklausk, iš kur man tai žinoti, tiesiog 
sako kažkoks paslaptingas balsas... Aš matau naujas 
negandas, kurias tau teks patirti: - Ji paėmė Fjoros 
ranką, suspaudė ją ir prisidengė akis. - Ne, tai bus ne 

tavo kraujas, bet vis dėlto jis tau suteiks sielvarto. 
Matau kelią... tačiau nežinau, kur jis veda... 

Paleidusi jaunosios moters ranką, Ana nusišypsojo jai 
ir paėmė fakelą, ketindama eiti į savo kambarį. 

- Gali manyti, kad aš ne viso proto, - atsiduso ji, 
- bet tai, kas apie mane kalbama - perdėta. Nors 
kartais mane aplanko gana ryškūs regėjimai, tačiau aš 
niekad neturėjau tos galios, kuria buvo apdovanota mano 
motina... kuri galų gale atvedė ją į pražūtį. 

- Manyti, kad tu ne viso proto? Už jokius pinigus! 
Florencijoje aš turėjau draugą, gydytoją iš Bizantijos, 
prieš kurio akis kartais pakildavo ateities uždanga. Jis 
irgi nesuprato, kodėl taip atsitikdavo. Tavo motina buvo 
tokia kaip jis? 

- Ji buvo viena iš nuostabiausių Izraelio tautos 
pranašų, gal tokių daugiau ir neatsiras... Visi Neapolio 
žydai žinojo, kad Rebeka, rabino Natano žmona, turi 
ypatingą galią. O aš nuo pat vaikystės garbinau ją ir 
bijojau jos, kaip kiekvienas žmogus garbina ir bijo to, 
kas susijęs su aukštesnėmis jėgomis. Man sunku buvo 
kreiptis “mama" į aukštą juodaplaukę moterį, labai gražią, 
tačiau niekad nesišypsančią ir tarsi matančią mane kiaurai. 
Visa mano vaikystė prabėgo temdoma kažkokios šventos 
baimės. 

- Ji mirė? - sušnibždėjo susijaudinusi Fjora. 

- Taip... ir šventosios inkvizicijos laužo ugnis drauge 
su Neapolio karaliaus žiaurumu suliepsnojo aplink motiną 
baisia aureole, kurios atšvaitai krenta ir ant manęs... 

Žydė Ana sulaužė savo ilgametį tylėjimą ir papasakojo 
šiai jaunai moteriai, priimtai jos namuose iš gailestingumo, 
tačiau tapusiai artima per savo iškentėtas kančias, visą 
savo gyvenimą nuo tos akimirkos, kai ji, dvylikametė 
mergaitė, stovėjo sukaustyta drauge su savo tėvu prieš 
liepsnojantį laužą, kuriame degė jos motina. Šią akimirką 
ji nuolat prisimindavo ir tebekrūpčiojo iš siaubo, tačiau 
jos siela užsigrūdino ir prisipildė nepaprasto išdidumo. 

Liepsna neprivertė Rebekos net sudejuoti. Ji su panieka 
atsitvėrė nuo šio pasaulio ir tarsi paskendo savo 
didinguose regėjimuose. O jos maža duktė, kurios kietai 
užmerktus vokus degino nuo liepsnos sklindantis karštis, 
maldavo Viešpatį, kad suteiktų jai jėgų numirti, jeigu 
ir ją ištiks tokia lemtis, taip pat išdidžiai, kaip numirė 
jos motina. 

Kai egzekucija pasibaigė, Nataną ir jo dukterį, per 
stebuklą išvengusius laužo, karaliaus kareiviai nugabeno 
į nedidelę įlankėlę, kur atplaukdavo Tuniso pirkliai. 
Parduoti į vergiją Natanas ir jo duktė tarsi ir buvo 
pasmerkti  baisioms kančioms, tačiau, priešingai, tai 
išgelbėjo jų gyvybę. Netoli nuo senosios Kartaginos 
gyveno vienas turtingas žydas vardu Amosas, tolimas 
Rebekos giminaitis, kurį globojo tenykštis valdovas. Vos 
laivas pasiekė uostą, Natanas pasiuntė pas jį žmogų. 
Amosas nedelsdamas atvyko, nupirko tėvą su dukra ir 
parsivežė juos į savo turtingus namus ant jūros kranto. 
Ten juodu gana greitai atgavo jėgas bei sveikatą. 

Tačiau Natanas atsisakė Amoso pasiūlymo likti gyventi 
jo namuose. Jis norėjo grįžti į Italiją, kad galėtų keršyti. 
Italijoje Natanas buvo žinomas žmogus, o Romoje turėjo 
daug draugų tarp žydų. Juo labiau kad jis nebijojo 
popiežiaus ir neketino sukilti prieš jį. Vieną rytą jis 
drauge su Ana iškeliavo, neabejodamas, jog Romoje 
susiras pastogę, užtarimą ir galimybę atgauti savo prarastą 
turtą. 

Nuo to laiko praslinko septyneri metai. Ana mokėsi 
ir nuolat tobulino savo įgimtus sugebėjimus. Ji daug 
laiko praleisdavo su geto seniais, taip pat su tais, kurie 
mokėjo suprasti žvaigždžių kalbą. Prisimindama Rebekos 
pamokymus, ji išmoko gaminti visokius antpilus ir nuodus. 
Tada jai beliko laukti klientų. Jų atsirasdavo vis daugiau, 
o Anos vardas vis labiau garsėjo, nors ir neišeidamas 
iš gana siauro žydų bendruomenės rato. 

- Tu jau esi pardavusi nuodų? - dvejodama paklausė 
Fjora. 

- Taip. Ir be jokio sąžinės graužimo. Kiekvienąkart, 
kai perleidžiu kam nors mirtiną skystį ar miltelius, širdyje 
džiaugiuosi, nes šitame popiežiaus mieste, kur tiek daug 
šventikų, mano nuodai gali būti skirti kuriam nors iš 
jų. Aš neapkenčiu visos šios padermės, juk būtent jie 
padėjo karaliui pasiųsti mano motiną į laužą. 

- Ir tu nebijai, kad vieną kartą... 

- Mane irgi sudegins? Ne. Jeigu man pavyktų užmušti 
Neapolio karalių, su džiaugsmu žengčiau į laužą! 

- Suprantu, ką tu jauti, nes ir pati troškau atkeršyti, 
tačiau Dievas aplenkė mane... 

- Ir tu dabar patenkinta? 

- Ir taip, ir ne. Aš patenkinta, nes Viešpats nubaudė 
mano priešus baisiau negu būčiau įstengusi aš. Kita 
vertus, keršto troškimas manyje dar neužgeso. Aš 
nenusiraminsiu, kol tebegyvena mano tėvo žudikė. Ji 
kėsinasi ir į mano gyvybę! 

- Bet ji čia, Romoje, o tu nori grįžti į Florenciją. 

- Negaliu rizikuoti. Privalau išvykti, ir tu pati tai 
supranti, tačiau savo keršto aš neatsisakysiu! 

- Nori, padėsiu tau? 

Jau užslinko naktis. Ana užtraukė užuolaidas ir uždegė 
žvakes kandeliabruose. 

Šiąnakt aš kai ko laukiu. Nesijaudink, jei išgirsi 
triukšmą ir nesirodyk. 

- O Chatun? 

- Jeigu ji atvažiuos, atsiųsiu pas tave. 

Tačiau naktis praėjo, o jaunoji totorė nepasirodė, dėl 
to Fjora visą tą laiką baisiausiai jaudinosi. Ana, be 
abejo, padės jai išvykti, bet mintis, kad teks bėgti iš 
miesto taip ir nepamačius Chatun, buvo Fjorai 
nepakeliama.  Leisdamasi kelionėn į Prancūziją su 
Demetrijų, Estebanu ir Leonarda ji susitaikė su mintimi, 
kad praranda vaikystės draugę, nes žinojo, jog Chatun 

laiminga ir pati pasirinko savo likimą. Bet palikti ją 
dabar, kai ji priversta būti tarnaite, nors ir privilegijuota, 
bet vis tiek tarnaite, Fjora neįstengė! Zinoma, Chatun 
galėtų prisidėti prie jos Florencijoje, jeigu būtų laisva, 
bet dona Kotryna, be abejo, jos neišleis. Pirmiausia 
todėl, kad jos vyras daug užmokėjo už Chatun, ir, be 
to, ji didžiuojasi savo egzotiška tarnaite. Totorės - 
retenybė, ir todėl labai vertinamos. 

Vis dėlto Fjorai teko paklusti aplinkybėms. Ana atnešė 
jai pusryčius ir kartu pamokė, kaip prižiūrėti dar 
neužgijusią žaizdą. Į atskirą maišelį ji įdėjo korpijos, 
tvarsčių, flakoną spirito ir du indelius tepalo. Tada ji 
kruopščiai apžiūrėjo savo pacientę, jos žaizdą, kuri pradėjo 
užsitraukti, ir rūpestingai užrišo naują tvarstį. 

- Vadinasi, išvykstu šią naktį? - paklausė Fjora. 

- Taip. Valandą prieš aušrą palydėsiu tave iki del 
Popolo vartų, 0 iš miesto išsigausi viena. Parūpinau tau 
mulą ir valstietės drabužius. Jeigu tave lydės sėkmė, 
pasieksi Florenciją be jokio vargo. Rytoj grįžta mano 
tėvas ir aš privalau būti namuose, kad jį sutikčiau. 

Tačiau aikštingasis likimas panoro, kad Fjora ryte 
negalėtų tęsti savo nutrauktos kelionės ir neišvystų, kaip 
virš del Popolo vartų teka saulė. Nuskambėjo vakaro 
varpai, tarnai jau uždegė prie lauko durų žibintus, 
apipintus geležiniais pinučiais, O į siaurą gatvelę įsuko 
uždara karieta, lydima keturių raitelių, ir sustojo kaip 
tik prie rabino Natano namo. 

Nustebusi, nes nieko nelaukė, Ana pravėrė siaurą 
langą, ir Žvilgtelėjo į gatvę. Tada ji čiupo. fakelą ir 
nuskubėjo laiptais žemyn. 

- Tai Chatun! - sušuko ji. - Ir su ja dona Kotryna. 
Neišeik iš savo kambario! Sužinosiu, ko jai reikia! 

Fjora nespėjo nieko paklausti. Skendinti paauksuotoje 
taftoje, kailiuose ir baltutėliuose nėriniuose į Fjoros 
kambarį įsiveržė dona Kotryna ir tučtuojau prapliupo 
žodžių srautu. Jos nėštumas buvo jau labai akivaizdus 

ir darkė stuomenį, bet veidas tebebuvo žavus ir skaistus 
kaip rožė, ir, be to, ji nebuvo praradusi savo ankstesnio 
karingumo. 

- Atvažiavau jūsų! - pareiškė ji gaudydama kvapą ir 
susmuko ant pagalvėmis apkrautos sofos taip, kad jos 
pilvas vos nesiekė smakro. - Ir dėkui Dievui, aš spėjau 
laiku! 

- Laiku - ką jūs turite omeny, madam? 

- Kad spėčiau jums neleisti išvykti ryte, dar 
nepasveikusiai, vienai, kaip man sakė Ana. 

- Neturiu kitos išeities. Rytoj grįžta rabinas Natanas. 
Jam bus nemalonu rasti mane savo namuose. Ir negaliu 
jo dėl to kaltinti. Jis nenori prarasti... šventojo tėvo 
globos! 

Jaunoji kunigaikštienė nusišypsojo, ir jos veidas tiesiog 
pražydo. 

- Jums buvo nemalonu tai sakyti? Per daug ant jo 
nepykite! Tai labai mielas Žmogus, bet šeimos aplinkybės 
verčia jį daryti kai kuriuos dalykus... Tačiau mes dar 
turėsime laiko apie viską pasikalbėti... Ruoškitės, jūs 
važiuosite su manimi! 

- Atleiskite, dona Kotryna, bet... kur? 


- Pas mane! Ir neprieštaraukite. Mano vyras šiandien 
po pietų išvyko į savo naujas valdas, kurias jam 
padovanojo dėdė. Taigi pirmiausia jūs galėsite truputį 
pailsėti. Paskui aš padėsiu jums nusigauti į Florenciją. 
Nebijokite, man viską papasakojo Chatun. Žinau, kad ji 
užaugo Beltramio namuosė; ji neslėpė savo praeities nuo 
manęs, todėl nesunkiai susiprotėjau, kas ta serganti 
draugė, kurią ji kasdien lankė. 

- Ir jūs norite padėti man nusigauti į Florenciją? 

- Nes, aš - Kotryna Sforca! Mano giminaičiai palaiko 
su Medičiais puikius santykius. Galbūt prisimenate mūsų 
viešnagę Florencijoje prieš keletą metų? 

- Niekuomet neužmiršiu! Jūsų šviesybė tada buvote 
dar visai vaikas... Milano hercogo kortežas tiesiog stebino 
savo puikumu! 


- O Džulianas Medičis buvo dar puikesnis... 
Prisipažįstu, kad iš karto jį įsimylėjau... Lorensą irgi 
truputį, nors jis, tiesa, labai negražus, tačiau tai ir 
traukia prie jo. Ir ten aš atsitiktinai sužinojau, jog 
kunigaikštis Riarijus, mano vyras, ruošia prieš jį sąmokslą 
drauge su tuo bjauriuoju Frančesku Paciu ir mūsų 
"bičiuliu" Monteseku! 

- Monteseku? Vakar mačiau jį šioje gatvėje! Jis kaip 
tik išėjo iš Čenčių rūmų ir labai susidomėjęs žvalgėsi 
į aplinkinius namus. 

- Čia nieko stebėtino. Visai galimas dalykas, kad ir 
Čenčiai dalyvauja sąmoksle. O kokie jūsų santykiai su 
Medičiu? 

- Lorensas išgelbėjo man gyvybę, padėjo pabėgti, rėmė 
visą tremties laiką, ir, be to, žinau, jog jis nuolat 
per Florenciją galėsiu grįžti į Prancūziją ir pamatyti savo 
sūnų. 

- Dėl to aš ir nusprendžiau padėti jums ištrūkti iš 
Romos. Turiu pasiųsti į Florenciją patikimą žmogų, bet 
ne iš savo aplinkos. Negaliu išsiduoti, kitaip mano gyvybė 
nebus verta nė sudilusio skatiko. Laimei, esate jūs, ir 
drauge mums gal pavyks užbėgti už akių didelei nelaimei! 

- Nejaugi tai taip rimta? 

- Spręskite pati! Mano vyras ir dar kai kas nori 
užmušti visus Medičius. Ir gana greitai... Tačiau mes 
gaištame laiką. Prašom paskubėti. 

Fjora niekaip negalėjo pasiryžti. Jai visiškai nepatiko 
mintis važiuoti į Riarijaus rūmus, kurie labiau priminė 
spąstus. Kita vertus, tai, kas aplinkui vyko, buvo siaubinga 
ir visiškai priešinga jos pačios interesams... Jeigu Medičius 
nuvers ir įsigalės Riarijai, visos jos viltys žlugs. 

- Tereikėtų kam nors sužinoti, jog viešėjau pas jus... 
ar nesusietų jūsų vyras šito fakto su sąmokslo žlugimu? 

- Sakau gi, vyro nėra! Tie tarnai, kurie galėtų jus 
pamatyti mano namuose, atvyko su manimi iš Milano 
ir yra man visiškai atsidavę. Prašom paskubėti! Jeigu 
norite išsigelbėti ir išgelbėti savo draugų gyvybes, neturite 
kito pasirinkimo. Karietoje viską papasakosiu smulkiau. 

Dabar Fjora pasidavė. Valstietės drabužiai jai tapo 
nereikalingi ir ji apsivilko Chuanos suknelę, patrauklią 
dėl savo kuklumo. Ana pridėjo prie jos juodą vualį, 
kurį Fjora dėvėjo pabėgdama ir kuris užsikabino už 
laiptų turėklų Bordžijos rūmuose. Paskui ji padavė Fjorai 
rankinę ir nutaikiusi akimirką, kai Kotryna susidomėjo 
nišoje stovinčia statulėle, nepastebimai įspraudė jai į 
delną metalinę dėžutę sušnibždėdama: 

- Jeigu tavo priešas išgers tai su vynu ar su kuo 
kitu, mirs po savaitės, ir niekas nesupras, nuo kokios 
ligos. Tesaugo tave Jehova! 

Fjora ne iš karto paėmė dovaną. Jos nuomone, nuodai 
- negarbingas ginklas, bet ji nenorėjo įžeisti Anos. Ji 
nusiėmė auksinį medalioną, priklausiusį Chuanai, ir ištiesė 
Žydei, bet ši ėmė protestuoti: 

- Ne. Tu man nieko neskolinga. Atiduok jį tam, 
kam jis bus tikrai reikalingas. 

Abi moterys apsikabino, jausdamos nekantrų Kotrynos 
žvilgsnį. Chatun, kuri turėjo laukti apačioje, atskubėjo į 
viršų sužinoti, kas atsitiko: juk laikas eina ir ji išsigando, 
kad Fjoros, matyt, nepavyko įtikinti. 

- Reikia greičiau eiti, mes neturime laiko! Supranti, 
mumis tu gali tikėti! 

- Aš tikiu. Tai, kad dona Kotryna pati atvažiavo 
naktį baigiantis nėštumui liudija, jog jai rūpi mano 
likimas. 

Karieta, laukianti apačioje, buvo labai patogi, su 
plačiomis minkštomis sėdynėmis. Visos trys moterys užėmė 
savo vietas. Jaunoji kunigaikštienė iš karto išsitiesė ant 

pagalvėlių. Matėsi, kad ji labai pavargo. Chatun ištraukė 
nedidelį likerio buteliuką ir du puodelius. Vieną ji ištiesė 
Fjorai, o kitą - savo šeimininkei, kurios veido bruožai 
paaštrėjo, o akys apsiblausė. 

- Reikėjo leisti mane vieną, madam, - atsargiai 
papriekaištavo Chatun. - Taip būtų buvę daug geriau. 
Juk jūsų karietą pažįsta visa Roma. 

Kotryna išgėrė likerį ir patogiau įsitaisė tarp pagalvėlių. 

- Būtinai turėjau važiuoti pati. Jei ne mano atkaklumas, 
dona Fjora nebūtų sutikusi vykti su tavim į rūmus. O 
mums būtina pasikalbėti. 

- Ar jūsų apsauga neišgirs mūsų? - tyliai paklausė 
Fjora. 

- Karieta sandari, be to, trukdys arklių kanopų 
bildėjimas. O mes juk ir neketiname kalbėtis labai garsiai. 
Taigi, jūs turite žinoti, kad mano vyras trokšta valdyti 
Florenciją. 

- Mums tai nėra paslaptis, - tarė Fjora. - Kiekvienas 
Florencijos gyventojas patvirtins, jog popiežiui tereikia 
vieno: kad jūsų vyras įsigalėtų Florencijoje. 

- Taip, bet problema pasidarė sudėtingesnė nuo tada, 
kai mums ėmė priklausyti Imola, ty. nuo tada, kai 
tapome kaimynais. Jeigu Medičiai bus sunaikinti, mano 
vyro Džirolamo valdžioje atsidurs viskas iki pat jūros. 
O Frančeskas Pacis... 

- Mums žinoma ir tai. Po tremties jis neteko dalies 
savo turto, ir nuo to laiko, kai tapo popiežiaus 
bankininku, jo vienintelis troškimas - susigrąžinti turėtą 
valdžią Florencijoje... 

- Kur iki šiol gyvena visos giminės galva ir kai kurie 
šeimos nariai. 

- Tai senasis Džakopas dar gyvas? 

- Kuo gyviausias ir pasirengęs padėti Frančeskui grįžti 
ir atkeršyti. O dėl Monteseko, tai jis už maišą pinigų 
papjautų savo tikrą motiną, o jam pasiūlyta daug daugiau! 

- Aišku. O koks čia popiežiaus vaidmuo? 


422 


- Ne viskas žinoma. Mane tikino, jog jis specialiai 
reikalavo, kad nebūtų pralieta bereikalingo kraujo. 

- Bereikalingo kraujo? Bet juk sunku ką nors nužudyti 
ir nepralieti kraujo! Kaip jis supranta savo įsakymą? 

- Brangioji, jo šventenybė negali įsakyti užmušti žmogų. 
Jis net neturi apie tai Žinoti... 

- Ir pirmasis turi pakelti triukšmą, kai tai atsitiks, ir 
net apgailestauti dėl aukos žūties. Kažkas bus atskirtas 
nuo Bažnyčios, juk, kaip suprantu, jūsų vyras neketina 
viso to daryti pats? 

- Žinoma, ne. Jis net neiškels kojos iš Romos. Išvyks 
tik Paciai ir Montesekas. 

- Bet juk jie nemano, kad Lorensas juos priims? 

Tada Kotryna papasakojo jai, ką žinojo apie 
sąmokslininkų planą. Popiežius, kuris ką tik uždėjo 
kardinolo kepurę savo jauniausiajam sūnėnui Rafaeliui 
Riarijui ir dėl to iškvietė jį iš Pizos universiteto, 
nusprendė kartu paskirti jį Peruzos legatu. Kotryna manė, 
jog šis paskyrimas absurdiškas, nes naujam kardinolui 
tėra aštuoniolika metų ir jis neįstengs susidoroti su 
sunkiomis legato pareigomis. Bet popiežius jaučia jam 
tikrai tėvišką prieraišumą, negana to, apskritai beveik 
pametęs dėl jo galvą. Dabar jaunasis kardinolas ketina 
aplankyti savo Alma mater ir palaiminti ją. Iš ten jie 
patrauks į Peruzą per Florenciją, kur Medičiai, žinoma, 
neatsisakys jo priimti, nes stengiasi palaikyti gerų santykių 
su popiežiumi regimybę. Tikriausiai Rafaelis apsistos 
senojo Pacio namuose, ir Medičiams teks keletą kartų 
priimti jį savo rūmuose. Tada ir atsiras proga susidoroti 
su abiem broliais. 

- Jų pačių namuose! - pasipiktino Fjora. - Tai ne 
tik siaubinga, bet ir kvaila. Žmogžudžiai bus sudoroti 
vietoje! 

- Tam nuspręsta pasinaudoti kokia nors švente ar 
priėmimu ne namuose. Ta proga būtų visi Paciai, o 
Montesekas atsivestų samdytų kareivių. Padėti atlikti šį 

reikalą sutiko net Pizos arkivyskupas Salvijatis. Jam, 
girdi, nepatiko, kad Lorensas pasipriešino jo paskyrimui 
Florencijos vyskupu. 

Šį kartą Fjora nieko neatsakė. Viskas, ką išgirdo, 
buvo taip baisu ir bjauru. Visi šie žmonės, žinoma, 
kovoja tarp savęs, bet dauguma juk yra dvasininkai, o 
tik ir svajoja užpulti jos gimtąjį miestą lyg varnų pulkas, 
nužudyti Džulianą, kurį ji mylėjo anksčiau, ir Lorensą, 
kuris tiek jai padėjo. Negana to, visi šie žmonės ketina 
pasinaudoti šventu svetingumo įstatymu, kuris brangus 
kiekvieno italo širdžiai. 

- Jūs nieko nepasakysite? - paklausė Kotryna. 

- Atleiskite, madam, bet visa tai be galo šlykštu ir 
aš suprantu, kad didžiojo Frančesko Sforcos anūkė 
atsisako prisidėti prie tokio sumanymo. 

- Ne tiek prisiminimai apie senelį, kiek apie tą 
moterį, kuri mane išauklėjo, - hercogienę Boną, mano 
tėvo žmoną ir Prancūzijos karalienės seserį, privertė 
mane stoti į Medičių pusę. Ir dar - mintys apie mano 
tėvą, nužudytą prieš nepilnus metus. Be to, kartoju: aš 
visuomet mylėjau Džulianą. Ir jūs padėsite man? 

- Aš pasirengusi išvykti į Florenciją tučtuojau. Aš 
irgi mylėjau Džulianą, prieš sutikdama savo vyrą, kurio 
netekau. Jeigu galėsiu, neleisiu jiems žūti! 

- Geriausia dvi tris dienas palaukti, kad spėtume 
tinkamai pasiruošti. Rafaelio vizitas numatomas per 
Velykas. 

Riarijaus rūmai stovėjo ant Tibro kranto šalia dviejų 
bažnyčių - šv. Apolinaro ir šv. Augustino. Tai buvo 
didingas keturkampės formos statinys, neseniai išaugęs, 
ir, rodės, galintis atlaikyti bet kokį puolimą savo galingais 
įtvirtinimais. Nakties tamsa neleido Fjorai geriau apžiūrėti 
rūmų architektūros, nes iš gatvės pusės jie tebuvo 
apšviesti vieno žibinto. Tačiau didelė arka, kurioje stovėjo 
sargyba, vedanti į stačiakampį kiemą, sukėlė jai nemalonų 
jausmą tuo momentu, kai karieta įvažiavo iš gatvės ir 

ypač išgirdus užsidarant sunkius vartus už nugaros. 
Džirolamas norėjo užbėgti už akių bet kokiems 
netikėtumams, ir jo rūmai priminė tikrą nedegamą spintą. 
Iš jų sunku būtų išeiti be šeimininko sutikimo. 

Kieme nieko nesimatė, tik degė keturi fakelai: du 
apšvietė įvažiuojamąją arką ir du - akmens laiptus, 
vedančius į viršų. Kai karieta sustojo prie laiptų papėdės, 
aplinkui tebetvyrojo visiška tyla ir rūmai atrodė 
negyvenami. 

- Užsileiskite vualį, dona Fjora, - patarė Kotryna. - 
O tu, Chatun, padėk man išlipti Aš ne kažin kaip 
jaučiuosi. 

- Juk sakiau, tai tikra beprotybė, - švelniai suniurzgėjo 
mažoji totorė, drauge su Fjora keldama nuo pagalvių 
savo šeimininkę. 

- Ne tik beprotybė, o ir baisus neatsargumas! Dar 
truputis, ir būčiau pamanęs, jog tai tikra išdavystė! - 
pasigirdo vyriškas balsas, nuo kurio Kotryna nejučia 
aiktelėjo. 

- Tai jūs! Bet ką čia veikiate? Aš maniau, kad esat 
išvykęs! 

Nieko nesakydamas, Džirolamas Riarijus pasisuko į 
Fjorą ir nutraukė jai nuo veido šydą. Jo stambus 
šiurkščių bruožų veidas, kurio net puikūs drabužiai nedarė 
bent kiek kilnesnio, nušvito iš pasitenkinimo. 

- Štai pagaliau ir jūs, mano gražuole! Mums pasisekė, 
kad vienas žmogus iš Santa Kročės jus pažino ir sekė 
kita upės puse, kai plaukėte valtimi Tibru. Jau rytą 
žinojau, kur gyvenate... 

- Kodėl gi manęs nesuėmė kaip Stefano Infesuros? 

- Jis suimtas tam, kad santūriau reikštų mintis savo 
kūriniuose. Jis... 

Riarijus nespėjo daugiau pasakyti nė žodžio. Kotryna 
įniršusi puolė į tarpą tarp Fjoros ir savo vyro ir jos 
gestai turėjo nemažai didingumo. 

- Ir jūs drįstate paspęsti man spąstus? Jūs - man? 

- Nevaidinkite katalienės! Taip bus geriau, nes aš - 
jūsų vyras, net jeigu ir neatitinku jūsų idealo. Iš kur 
ištraukėte, kad paspendžiau jums spąstus ar apskritai 
padariau ką nors jums nemalonaus? Jeigu taip būtų, aš 
turėjau liepti suimti šią moterį tiesiai pas žydę, O šią 
pasodinti į kalėjimą. 

- Ir kuo gi ją apkaltintumėte? Ana slaugė sužeistąją, 
kurią jai atvedė, ir nieko daugiau! Be to, turėtumėt 
žinoti, kad popiežiui nepatinka, kai su žydais blogai 
elgiamasi, ypač jeigu tai kas nors iš rabino Natano 
namų! 

- Todėl aš ir palaukiau, kol jūsų bėglė paliks tuos 
namus. Aš“ taip ir Žinojau, kad pulsite ja pasirūpinti, 
jei manysite, kad esu išvykęs. Jūsų tarnaitė dažnai lankėsi 
gete, ir tai sustiprino šį mano įsitikinimą. O dabar pati 
matote, koks buvau teisus, nes šis puikus ir prinokęs 
vaisius nukrito tiesiai man į rankas be jokių mano 
pastangų ir vargo! 

- Nebūkite kvailys, Džirolamai! Kam jums reikalinga 
ši jauna moteris? Kaip galite kištis į jūsų dėdės ir 
Prancūzijos karaliaus santykius? 

- Jūs teisi, niekaip negaliu! Užtat, pati to 
nesuprasdama, ji gali padėti man žaisti su Medičiais. 
Pagaliau ji kainuoja šimtą dukatų, 0 tai visai padori 
suma! 

- Jūsų žinioje Bažnyčios iždas, o drįstate teršti mano 
garbę dėl šimto dukatų! Jūs tiesiog pabaisa, šlykštus 
padaras, aš jus niekinu ir... 

Kotryna taip ir liko pravira burna, nes kaip tik 
sakydama šiuos žodžius staiga sulinko veriamai suklikdama 
ir prispaudusi rankas prie pilvo ėmė gaudyti kvapą. 
Chatun iš siaubo išplėstomis akimis griebė ją prilaikyti, 
o Fjora, dar gerai prisimenanti savo sūnaus gimimą, iš 
karto pažino tuos pačius požymius. Ji šaltai pažvelgė į 
Riarijų. | 

- Įsakykite nunešti kunigaikštienę į jos kambarį. Jai 
greitai gims kūdikis... 
- Jūs... jūs taip manote?.. 


Fjora leido sau nusišypsoti. Pro nepermatomus šio 
žmogaus šarvus prasimušė paprastas mirtingasis, susirūpinęs 
ir išsigandęs dėl savo pirmagimio atėjimo į šį pasaulį. 
Gal pirmą kartą savo gyvenime jis atrodė natūralus ir 
netgi žmogiškas. 

- Esu tikra, - ramiai atsakė ji. - Pati tai patyriau 
vos prieš septynis mėnesius. 

Bet jis jau nesiklausė jos. Į jo garsius, sujaudintus 
riksmus iš namo subėgo visas pulkas moterų, kurios be 
galo atsargiai nunešė Kotryną laiptais. Chatun liko vietoje. 
Ji daugiau nebuvo reikalinga Kotrynai ir netgi norėjo 
būti šalia Fjoros. Ši nusišypsojo ir apkabino ją. 

- Eik ir tu, Chatun. Juk tarnauji jai... 

- Ne. Aš priklausau tau. Aš lieku. 

- Kam? Aš nežinau, kas manęs laukia... 

- Pasakysiu jums, - pareiškė Riarijus, grįžęs prie jų. 
- Jūs susipažinsite su Sventojo Angelo pilim. Jeigu 
būtumėt ten patalpinta tik atvažiavusi, kaip aš ir 
reikalavau, būtų išvengta daugelio nemalonumų. 

- Ir popiežius būtų sutaupęs šimtą dukatų. Jūs 
turėtumėt būti man dėkingas. 

Nustebęs Džirolamas bukai pažvelgė į ją, 0 paskui 
netikėtai garsiai nusikvatojo ir įsisprendė rankomis į 
šonus. 

- O juk ši velniūkštė teisi! Žinai, mano gražuole, - 
pridūrė jis, tiesdamas į ją storą pirštą, nuo kurio ji 
atšoko, - tu mane vis labiau domini, ir kai mano dėdė 
baigs su tavim reikalus, galbūt... 


- Nieko neišeis! - atkirto Fjora. - Jūs man visiškai 
nerūpite. Ir pakaks apie tai. Jeigu jau nusprendėte 
uždaryti mane į kalėjimą, tai nėra ko delsti! 

- Ne, ponia, maldauju jus! - garsiai užraudojo Chatun 
ir įsikirto Fjorai į ranką. - Neerzinkite jo! Tau negalima 
į kalėjimą! 

- Na, pakaks! - suriaumojo Riarijus. - Eik pas savo 
ponią, jei nenori gauti lazdų. Nepamiršk, jog priklausai 
man! Ir aš nemažai už tave sumokėjau! Išveskite ją! 

Du liokajai sugriebė mažąją totorę, kuri verkdama 
beviltiškai grūmėsi maldaudama, kad jai leistų pasilikti 
su ankstesne šeimininke. 

- Neskriauskite jos, - susijaudinusi paprašė Fjora. - 
Ji tokia jauna ir jautri Kada nors ji mane pamirš. 

- Nesirūpinkite: mano žmona myli ją labiau už savo 
šunis ir juodaodę nykštukę. Bet iš esmės mergiūkštė 
teisi. Kam tave laikyti kalėjime? Čia pakankamai daug 
kambarių, kur galėsi sulaukti, kol tave nuves pas šventąjį 
tėvą. 

Jam kalbant vis labiau ryškėjo jo, buvusio muitininko, 
vietinių merginų mėgėjo esmė. Išorinio padorumo kaukė, 
kai tik jis atsidūrė toliau nuo žmonos, nublanko ir veide 
pasirodė šiurkštus gašlumas. 

Sustingusi iš pasipiktinimo Fjora įrėmė į jį ledinį 
žvilgsnį. 

- Geriau jau eisiu į kalėjimą, negu priimsiu jūsų 
svetingumą.Kita vertus, būčiau labai dėkinga, jei 
susimąstytumėt apie atstumą, kuris mus skiria. Aš nesu 
viena iš jūsų pažįstamų, aš - grafienė de Selonžė, 
Auksinės vilnos ordino kavalieriaus našlė! 

- Puikus titulas! Skubinkis juo pasinaudoti. Jauste 
jaučiu, kad neilgai jį turėsi. Ir kadangi madam grafienė 
renkasi kalėjimą, - dirbtinai žemai nusilenkdamas pabaigė 
jis, - tai būsiu laimingas jus ten pats pristatyti! 

Septynioliktas skyrius 


Karolis 


Fjora turėjo sukaupti visą ryžtą, kad nepasiduotų 
įniršiu: ir nevilčiai, kai sekė paskui Riarijų, lydima 
sargybinių, begaliniais spiraliniais laiptais Šventojo Angelo 
pilyje. Pagaliau jie priėjo komendanto žinioje esančias 
patalpas, kur ir buvo kalėjimas. Nuo pat savo atvykimo 
į; Romą ji tik ir tedarė, kad sukosi aplink popiežiaus 
tvirtovę, ir štai pagaliau atsidūrė jos viduje, tarsi pats 
likimas būtų jai lėmęs tapti belaisve čia. Kiek pastangų 
padėta, siekiant atsidurti šioje niūrioje pilyje! Ji vos 
nepratrūko raudoti ir drauge juoktis dėl to, kas jai 
atsitiko, prisiminimai apie Anos būrimą vertė ją gerokai 
susimąstyti. Kodėl Kotryna taip užsispyrė parsigabenti ją 
į savo namus, jeigu ji ir taip ketino išvykti iš Romos? 
Bet svarbiausia - kodėl ji pati vis dėlto paklausė Kotrynos 
ir važiavo su ja? Riarijaus žmona galėjo nušviesti jai 
padėtį ir papasakoti apie Medičiams gresiantį pavojų bei 
suteikti jai pagalbą ir netempdama jos į savo rūmus! 
Ar Kotrynos veiksmus diktavo nuoširdus susirūpinimas 
jos sveikata, ar ji šaltakraujiškai ir sumaniai įviliojo ją 
į puikiai paspęstus spąstus? Spąstus, kurie vargu ar 
galėjo būti Chatun rankų darbas. Mažajai totorei nebuvo 
už ką priekaištautii nebent už tai, kad per daug 
pasitikėdama savo naująja šeimininke, atskleidė jai 
sergančios draugės vardą. 

Pagaliau jie išėjo į viršutinę galeriją, virš kurios tebuvo 
sargybos aikštelė ir patrankų eilės. Sargybinėje degė 
silpnas geltonas žiburėlis, neįstengiantis išsklaidyti nakties 
tamsos. Komendanto gyvenamųjų patalpų kampe degė 
naktinė lempelė, ir jos drumzlinoje šviesoje galima buvo 
įžiūrėti du sargybinius, kurie snaudė, atsirėmę į savo 
ietis ir galėjo bet kurią akimirką nuvirsti ant krūvos 

patrankų sviedinių ir akmenų, paruoštų netikėtam 
užpuolimui. Virš visų šitų statinių aukštai į viršų, gal 
iki pat dangiškojo sosto, kilo atsarginė popiežiaus slėptuvė 
tam atvejui, jeigu reiktų bėgti nuo priešų. Vidinėje pilies 
pusėje išilgai visos sienos buvo įrengta lodžija. 

Kunigaikštis Riarijus savo pasirodymu išjudino visą 
sargybinę patalpą. Zinodamas, kad komendantas rimtai 
serga, jis pasiuntė pakviesti jo pavaduotoją albaną 
Džordžą. 

Po kurio laiko tas pasirodė, ir Fjora pamanė, kad 
retai pasitaiko išvysti tokį tikro nusikaltėlio veidą. Įspūdį 
stiprino ne tiek raupų išėstas veidas su mongoliškais 
ūsais ir šlapia burna, kiek siauros neramiai bėgiojančios 
akys. Tai buvo Žiauraus ir veidmainingo žmogaus akys. 
Vis dėlto su popiežiaus sūnėnu jis pasisveikino kaip 
visiškai padorus ir išauklėtas bajoras. 

- Tu buvai kažkur čia, - paklausė Riarijus, - tokiu 
laiku? 

- Taip. Ką tik atvedė dar vieną prancūzą, kuris 
apsimeta esąs maldininkas. Jį suėmė Kampo dei Fjorės 
smuklėje, beje, ne taip jau lengvai: prireikė dvylikos 
žmonių, iš kurių tris prancūzas užmušė. 

- Keistas maldininkas! O kodėl jį suėmė? 

- Tas prancūzas per daug klausinėjo. Jis ieškojo 
kažkokios tėvynainės, atvykusios anksčiau pasimelsti prie 
apaštalo kapo, bet prieš keletą mėnesių kažkur dingusios. 
Moters... ir, rodos, labai gražios.. 

Riarijus sugriebė Fjorą už rankos ir ištempė į fakelo 
šviesą. 

- Gal šitos? 

Tas ištempė lūpas, ir tai turėjo reikšti šypseną. 

- Galėčiau prisiekti! Pagaliau radai ją, pone? 

- Teko pavargti. Atvedžiau ją tau, kad saugotum, kol 
šventasis tėvas panorės ją pamatyti. O dėl prancūzo, 
tai, kaip suprantu, ketini užduoti jam keletą klausimų? 

- Būtent, pone. Nori, eime drauge? 

- Eikime ten visi! Ar ne, ponia grafiene? Tai turėtų 
būti įdomu! 

Fjoros pasipriešinimas buvo lengvai palaužtas. Riarijus 
tvirtai laikė ją savo rankose. Norom nenorom jai teko 
lipti paskui albaną siaurais laiptais, besileidžiančiais į 
begalinį pilies požemių gylį. Jos širdį spaudė nerimas, 
kurį ji sunkiai tramdė, ir vis tiek ji negalėjo negalvoti 
apie tai, kad tuoj atsidurs tikroje kankinimų kameroje, 
kur turės dalyvauti tardant prancūzą, matyt, atsiųstą 
surasti būtent jos. Net jeigu ji ir nepažįsta to Žmogaus, 
jos laukia siaubingas išbandymas. 

Džordžas sustojo prie pravirų pajuodusio ąžuolo durų, 
pro kurių plyšį sklido rausva šviesa. Ten, tame kambaryje 
kažkas sunkiai alsavo, tartum ką tik iškentęs didelį 
skausmą. 

Tai, ką ji pamatė viduje, buvo daug baisiau, negu 
tikėjosi: ant suolo gulėjo žmogus, jo rankos ir kojos 
sukaustytos geležinėmis grandinėmis, 0 šios sujungtos su 
suktuvu, galinčiu ištempti grandines taip, kad žmogų 
suplėšytų į gabalus. Baisusis įrenginys dabar nedirbo, 
kadangi komendanto padėjėjas buvo pasišalinęs. Budelis, 
iki pusės apsinuoginęs negras, sėdėjo greta savo aukos 
ir laukė naujų įsakymų. Fjora be vargo pažino šį nuo 
kančios išblyškus; veidą dabar užmerktomis akimis: tai 
buvo Duglas Mortimeras, škotų gvardijos seržantas ir 
vienas iš jos geriausių draugų. 

Ji neįstengė suvaldyti drebulio, ir tai nepraslydo pro 
Riarijaus akis. Be to, ji smarkiai išbalo. 

“- Jauste jaučiu, kad jūs gerai jį pažįstate? - tarė jis 
šleikščiai  šypsodamasis. 

Bet Fjora jau susitvardė. Maldaudama Dievą, kad 
Mortimeras turėtų sąmonę ir ją išgirstų, ji pareiškė gal 
garsiau, negu derėjo, ir nuoširdžiai pasipiktinusi: 

- Na žinoma, aš jį pažįstu. Tai mano dvaro Rabodjerėje 
ūkvedys. Jis atsidavęs man visa širdimi, ir aš nė kiek 

nesistebiu matydama jį. Juk buvau pagrobta prieš keletą 
mėnesių! 

- Jūsų ūkvedys? Vadinasi, tai paprastas valstietis? 
Kaipgi jis nusigavo iki pat Romos? Ir kas jam pasakė, 
kad jūs būtent čia? 

- Kas? Manau tą dieną, kai atvykau, kardinolas 
d'Etuvilis pasiuntė pasiuntinį į Plesi le Tūrą pranešti 
karaliui sąlygas, iškeltas popiežiaus. Mano namai yra 
greta karaliaus rūmų, ir visi iš karto galėjo sužinoti, 
kas man atsitiko. Beje, jeigu jau apie tai užėjo kalba, 
argi karalius neatsiuntė atsakymo į kardinolo laišką? 

- Jis apskritai nieko neatsiuntė, - sumurmėjo Riarijus 
ir gūžtelėjo pečiais. - Matyt, jūs nesate tokia reikšminga, 
kaip įsivaizduoja mano dėdė. 

- Tai grynas melas! - tarė balsas, sklindantis lyg iš 
po žemių, tačiau priklausantis Mortimerui. Nors buvo 
atsidūręs tikrai tragiškoj situacijoj jo mėlynos akys 
spindėjo ankstesniu gyvumu. Fjorai palengvėjo. Dėkui 
Dievui, jis ją išgirdo, pažino ir drauge jiems pavyks 
apgauti šį kunigaikščiu persirengusį smuklininką, dabar 
įdėmiai žiūrintį į juos. 

- Na štai tu ir prabilai? - pareiškė Riarijus. - Gal 
pagaliau pasakysi, kuo tu vardu? 

- Jis - Gošė, - įsiterpė Fjora. - Gošė le Peljė. Jo 
dėdė ir teta taip pat tarnauja mano namuose. Tikrai 
puikų laimikį nutvėrėt, argi ne? Žaliūką valstietį, kuris 
pažįsta čia tik Dievą ir savo šeimininką! 

- Bet kuris, nepaisant to, drįsta kaltinti mane melu? 
Ką jis gali žinoti apie karaliaus ir popiežiaus santykius? 

- Tai, kas Plesi žinoma kiekvienam, ir ten visi 
susirūpinę dėl donos Fjoros! - atsakė tariamasis Gošė. 
- Karalius Liudvikas jau du sykius siuntė čia savo 
žmones... kurių daugiau niekas nematė! 

- Mūsų laikais keliai tokie pavojingi, - veidmainingai 
atsiduso Riarijus. - Tau, drauguži, tiesiog pasisekė, kad 
atsidanginai čia sveikas ir gyvas! - Jis priėjo prie 

Mortimero ir pasilenkė ties juo: - Ar tu tikras, kad 
nesi pasiųstas karaliaus? 

- Aš - suaugęs vyras ir pats galiu nuspręsti, kur 
man keliauti, - sumurmėjo Mortimeras, apsimesdamas 
naivuoliu. - Mūsų šeimininkėlę pas mus visi taip myli, 
štai aš ir užsimaniau sužinoti, kas ten jai nutiko! Bet 
jau niekad nebūčiau patikėjęs, kad pamatysiu ją... tikrame 
kalėjime, kaip belaisvę, jeigu taip galima pasakyti! 

- Kitaip ir nepasakytum! Aš tikrai belaisvė, mano 
gerasis Gošė. Popiežius brangiai įkainojo mano galvą, ir 
aš galbūt niekad iš čia neišeisiu! Mane suėmė tik 
šiandien vakare, bet persekioja jau daugelį mėnesių! 

- Užtenka! - suriko Riarijus. - Aš jums neleidžiu 
kalbėtis! Ypač taukšti visokias kvailystes! Šventasis tėvas 
per daug geras, mano berniuk, kad baustų mirtimi tokią 
gražią moterį! Jis tik nori, kad ji ištekėtų už vyro, nes 
dabar yra našlė. Radau jai vyrą Florencijoj, jauną ir 
turtingą! Kilnų Žmogų... 

- Ir bjaurų! - pasipiktinusi nutraukė jį Fjora. - Aš 
niekada už jo neištekėsiu, girdite? Galite jėga nutempti 
mane prie altoriaus, bet aš niekad neištarsiu “taip"! O 
dabar atriškite šį Žmogų, jeigu jis jums nereikalingas! 

- Nereikalingas? Šitai mes dar pažiūrėsim! Man rodos, 
mums jo dar labai prisireiks! Zamba, - paliepė jis 
juodaodžiu: milžinui, - įkišk į ugnį keletą Žnyplių! 

- Nejaugi vėl ketinate jį kankinti? - suriko Fjora. - 
Juk daugiau nieko jis negali jums pasakyti! 

- Jis tai negali, o jūs galbūt kai ką pasakysite. Tą 
trumpą žodelytį “taip", kurį atkakliai atsisakote ištarti. 
- Jis tęsė, bet jau kitu tonu: - Arba jūs prisieksite, 
kad sutinkate ištekėti, arba, duodu Riarijaus Žodį, jūsų 
akyse nudirsiu šito žmogaus kailį, kol jis dar gyvas! 

- Jūs išprotėjote! - išgąstingai sušuko Fjora. 

- Aš taip nemanau, be to, ko aš siekiu, nori ir 
šventasis tėvas, ir mes jus vis dėlto priversime, o kai 

ištekėsite už Karolio Pacio, daugiau neturėsime apie ką 
su jumis kalbėti! 

- Juk jūs niekada nesutiksite? - suvaitojo Mortimeras. 
- Niekas neturi teisės jėga versti jūsų! 

- Deja, teisę turi stipresnis! Spręskite, dona Fjora, 
ir kuo greičiau. Pažiūrėkite, kokia graži ši ugnyje įkaitusi 
geležis!  Zamba tiesiog nekantrauja! Labiau už viską 
pasaulyje jam patinka nudirti gyvo žmogaus kailį! Na, 
Zamba, šiek tiek padėk poniai grafienei! 

Milžinas, odine pirštine apmauta ranka pagriebęs 
geležinį virbą, įdėjo jį į ugnį. Fjora sudejavo, lyg 
negailestinga geležis liestų jos odą: 

- Ne... - O paskui, bet jau visai tyliai: - O jeigu 
sutiksiu, jį paleisite? 

- Tuojau pat. 

- Kaip įrodysite? Kas gali laiduoti, kad gavę žodį 
jūs mano akyse neužmušite Gošė? 

- Garbės žodis! 

- Atleiskite, bet aš negaliu tikėti jūsų žodžiu. Štai 
ką galiu jums pasiūlyti: tegu jis dalyvauja kartu su 
kardinolu d'Etuviliu sutuoktuvių ceremonijoje! Po to jį 
atiduos kardinolui, kuris išsiųs jį į Prancūziją. Jeigu jūs 
nesutiksite, tai, Dievas mato, aš ir toliau kartosiu “ne“, 
kol mano krūtinėje plaks širdis, todėl galite mus abu 
nužudyti. Bet tuomet saugokitės, Prancūzijos karaliaus 
kantrybė turi ribas! 

- Ar tik jis nepaskelbs mums karo? 

- Ne, bet nuo to laiko jums teks įtarinėti kiekvieną 
atvykstantį pas jus. Jis geriau negu kas kitas moka 
pasinaudoti aukso jėga, o karalius labai turtingas ir 
stiprus! Jis gali papirkti bet kurį žmogų, bet kurį draugą, 
gali pasamdyti šimtus, net tūkstančius žudikų! Jis nugalėjo 
Burgundijos hercogą, iki kurio jums toli gražu. Todėl 
pildykite savo pažadus arba - saugokitės! 

Baimės išplėstomis akimis Riarijus žiūrėjo į priešais 
jį stovinčią moterį, kuri siuntė baisius grasinimus ir dabar 

panėšėjo į pasakišką keršto deivę. Kažkur širdies gilumoje 
jis nujautė, kad ji priklauso aukščiausiajai kastai, ir kad 
tarp jos ir jo, žaislinio kunigaikštuko, yra neperžengiama 
bedugnė. Iš prigimties jis buvo tamsus ir prietaringas 
žmogus, ir jam pasirodė, kad jos akyse dega tamsi, 
pranašinga senovės žymės šviesa, ir jį išpylė šaltas 
prakaitas. 

- Atrišk jį, - įsakė jis albanui, kuris visą laiką buvo 
šalia ir stovėjo lyg mietą prarijęs, nei sujudėdamas, nei 
ką pasakydamas. Paskui, atsigręžęs į jaunąją moterį, tarė: 
- Jūs sutinkate susituokti? 

- Tomis sąlygomis, kurias iškėliau, - taip! 

- Puiku. Dabar šitą žmogų nuves į kamerą, kur jis 
palauks vestuvių dienos. Tikiuosi, jam neteks ten ilgai 
sėdėti. Dabar eikite paskui mane! 

- Jūs nepadarysite šito! - sušuko Mortimeras, kurį 
už rankų laikė budelis ir tarnas. 

- Aš neturiu pasirinkimo, - švelniai atsakė Fjora. - 
Būtų kvaila leisti nukankinti jus, nes jūsų prireiks mano 
sūnui... ir visiems kitiems. Be to, galbūt mes kada nors 
vėl susitiksime... 

Kapituliacija suteikė Fjorai galimybę praleisti šią naktį 
kambariuose, skirtuose popiežiaus aplinkos žmonėms, o 
ne viename iš kazematų, kurių apstu buvo pilies kalėjime. 
Kambarys buvo labai paprastas, bet jos žinioje buvo 
tikra lova ir tualeto reikmenys, taip pat muilas ir vanduo. 
Palaužta nuovargio, ji atsigulė tiesiog ant užtiesalo ir 
nenusirengusi pabandė užmigti. 

Tačiau jai vis nesisekė, nes paskutiniai įvykiai pilyje 
išsklaidė miegą, kurio taip reikėjo jos kūnui. Jai skaudėjo 
sužeistą petį, tačiau ji neturėjo kuo pakeisti tvarstį, nes 
tas lengvas krepšys, kurį prieš kelionę buvo sukrovusi 
Ana, liko Kotrynos karietoje. Ji turėjo tik donos Chuanos 
maišelį, vis dar kabantį ant juosmens. Ji išsitraukė jį, 
norėdama surasti nosinaitę, ir pirštai iškart užčiuopė 
miniatiūrinį flakoną, slapčia įkištą Anos. Ji išsitraukė tą 

flakoną ir kurį laiką jį apžiūrinėjo. Ana davė jį Fjorai, 
kad ši galėtų pasinaudoti juo kaip ginklu prieš Jeronimą 
ir amžiams atsikratyti ja. Dabar gi Fjora pagalvojo, kad 
šis daikčiukas gali pasitarnauti jos pačios išsigelbėjimui, 
tapti paskutiniu jos ramsčiu stovint prie. bedugnės, į 
kurią ją stumte stūmė, kad galutinai pražudytų. 
Gelbėdama Mortimerą, ji pateko į pačių Žiauriausių savo 
priešų nagus, tačiau, antra vertus, Mortimeras viskuo 
rizikavo, kad gautų apie ją kokių nors Žinių. Nejaugi 
ji galėjo jam neatsidėkoti, leisdama nukankinti savo 
akyse? Be to, ji dabar žinojo, kad Prancūzijoje ją 
prisimena. Karalius pasistengė atsiųsti čia du pasiuntinius, 
o paskui dar ir Mortimerą. Tai suteikė jai pasitikėjimo 
savimi, tačiau karalius buvo toli, O visų jo pasiuntinių 
laukė siaubingas likimas. Neretai Liudvikas XI gaudavo 
veidmainiškus laiškus, kuriuose būdavo pranešama apie 
kai kuriuos nelaimingus atsitikimus keliuose. Taip įvyks 
ir tą dieną, kai ją jėga ištekins už Karolio Pacio. 

Ji neatidarė buteliuko tik dėl to, kad jame buvo 
negreito veikimo nuodai. Ana jai sakė, kad “priešas 
mirs po savaitės, ir niekas nesužinos, nuo kokios ligos". 
Sunkiai atsidususi Fjora padėjo buteliuką į vietą. Jeigu 
ne šiandien, tai rytoj jai po ranka gali pasitaikyti 
paprastas peilis arba durklas, taip pat ji gali stovėti ant 
aukštos tvirtovės sienos, arba šalia gali būti upė, kurioje 
galima nuskęsti... Žinoma, ji nesutverta laimei, ir tas 
prakeiksmas, kuris buvo ištartas jos gimimo išvakarėse, 
vis dar veikė, ir visiems, Oo ypač jos kūdikiui, būtų 
geriau, jeigu ji nusineštų tą prakeiksmą į kapą. 

Keista, bet, padarius tokį rimtą sprendimą, jai 
palengvėjo, ir ji pasijuto esanti beveik laisva. Širdis ėmė 
ramiau plakti, baisūs vaizdai, nuolat išplaukiantys prieš 
akis, kažkur išnyko, ir ji ramiai užmigo. 

Ją pažadino varpų gaudesys, sklindantis iš visų miesto 
bažnyčių. Ji pamatė, kad saulė jau aukštai danguje, o 
paskui pajuto, kad kažkas šalia jos sėdi, pastebėjo juodus 

kažkieno pirštus, laikančius ambros rutulėlius. Ji pakėlė 
akis ir išvydo plačios šypsenos nušviestą veidą. 

- Ar gerai miegojai? Domingas laimingas, kad vėl 
gali tave matyti. Jam buvo sunku be tavęs... 

- Kodėl? Ar todėl, kad man pavyko pasprukti nuo 
jo šeimininko? 

- Ne. Netgi patys ištikimiausi tarnai gali būti draugiškai 
nusiteikę tų, kuriuos jiems pavesta saugoti, atžvilgiu. 

- Kaip tu čia atsidūrei? 

- Man liepė. Domingas turi paruošti tave audiencijai 
pas šventąjį tėvą, kuris ketina susitikti su tavimi antroje 
dienos pusėje. 

- Neprisimenu, kad būčiau prašiusi audiencijos. Tačiau 
pasakyk, ką reiškia šitas varpų skambėjimas? Man jau 
užgulė ausis. 

- Ne tik tau. Šiandien kilnioji kunigaikštienė Kotryna 
pagimdė mergaitę, kurią pavadino Bjanka. Šventasis tėvas 
tiesiog laimingas, todėl mieste šventė. Tačiau džiaugtis, 
tiesą pasakius, nėra kuo, - pratarė nubas ir reikšmingai 
papurtė galvą, ant kurios buvo uždėtas baltas turbanas. 
- Duktė! Ir tiek triukšmo dėl mergaitės! Bet geriau 
pašnekėkime apie tave. Zinai, tu ne taip jau puikiai 
atrodai! 

- Ir visai nekeista! Mane sužeidė, ir aš vis dar 
nekaip jaučiuosi... Be to, neturiu vaistų! 

- Domingas pasirūpins tavimi. O dabar nusirenk šituos 
juodus skarmalus, su kuriais tu panaši į kažkokį bjaurų 
vabzdį! 

Ji nesipriešino ir leidosi nurengiama. Jie buvo labai 
artimi, ir Fjora įprato žiūrėti į jį ne kaip į vyrą, - 
beje, jis jau senokai toks ir nebuvo. Zaizdoje jau buvo 
beprasidedąs uždegimas. Domingas praplovė ją spiritu, 
nuo kurio iš moters akių ištryško ašaros, O paskui 
uždėjo švarų tvarstį. Po to jis paliko ją prie tualetinio 
stalelio, o pats nuėjo atnešti pusryčių. Prieš išeidamas 
ant skrynios, stovinčios prie įėjimo, padėjo gražius, 

išsiuvinėtus apatinius marškinius, plonas kojines, žalio 
aksomo šilku išsiuvinėtą suknelę, sniego baltumo apatinius 
sijonus ir ištaigingus batelius. Kiekviena net labiausiai 
išlepusi: moteris su didžiausiu noru būtų visa tai 
apsirengusi, bet Fjora tik probėgšmais žvilgtelėjo. Su 
kokiu malonumu ji apsirengtų valstietės drabužius ir 
patrauktų keliu į Florenciją! 

Tačiau ji kur kas geriau pasijuto, kai, apsirengusi ir 
tvarkingai susišukavusi, sėdo prie turtingo stalo, kurį 
buvo padengęs Domingas. Pačiomis sunkiausiomis jos 
gyvenimo akimirkomis visada taip atsitikdavo: jai kildavo 
žvėriškas apetitas. Ji žinojo, su kokiu priešu teks šiandien 
susidurti, todėl reikėjo sukaupti visas jėgas. 

Priešingai negu ji tikėjosi, ceremonimeistras Patrizis 
nuvedė ją ne į tą salę, kurioje pirmą kartą susitiko su 
popiežiumi, o į biblioteką. Sikstas IV sėdėjo krėsle ir 
pro padidinamąjį stiklą skaitė graikų kalba parašytą knygą, 
kuri gulėjo ant lentynėlės priešais jį, ir vedžiojo eilutes 
plonyte auksine lazdele. Kai Patrizis įvedė Fjorą, jis 
toliau skaitė, O ji perėjo beveik per visą salę ir sustojo 
prie pagalvėlių, gulinčių prie popiežiaus krėslo kojų, ant 
kurių ji turėjo priklaupti, kaip kad reikalavo ceremonija. 
Netikėtai Sikstas TV ėmė skaityti garsiai: 

- “Kovoti su dievų atsiųstais išbandymais reiškia 
įrodinėti savo narsumą, o kartu ir kvailumą: niekam 
nepasiseks išvengti iš aukštybių atsiųstos bausmės...“ 
Po to jis pasuko galvą į jaunąją moterį ir paprastai, 
lyg jie būtų išsiskyrę išvakarėse ar prieš keletą valandų, 
paklausė: - Ką jūs galite pasakyti apie šį tekstą? Jis 
puikus, ar ne tiesa? 

- Jeigu taip sako jūsų šventenybė, tikriausiai taip ir 
yra. Aš pati nelabai mėgstu Euripidą, jo “Įniršusį Heraklį". 
Labiau vertinu Eschilą: “Liūdnas žmogaus likimas: laimė 
panaši į lengvą šešėlį..." Jau daug metų mano gyvenimo 
keliai susipainiojo, o tiesti naujus aš neturiu jėgų... 

Popiežiaus nuostaba buvo tikrai natūrali. Padėjęs į 
šalį padidinamąjį stiklą, jis su neslepiamu pasigėrėjimu 
pažvelgė į jaunąją moterį. 

- Jūs skaitėte senovės Graikijos autorius? 

- Taip pat kaip ir romėnų, jūsų šventenybe. Tai 
kilmingų Florencijos moterų išsilavinimo dalis. Be to, 
mano tėvas buvo labai apsiskaitęs žmogus ir nusimanė 
apie knygas. Jo knygų kolekcija buvo nė kiek ne 
menkesnė, kaip... ir garsioji Medičių knygų kolekcija. 

- Iš tiesų? Ir... kurgi jos dabar? 

- Kas atsitinka su rūmų lobiais po to, kai juos 
išgrobsto, 0 paskui padega? 

- Iš tiesų gaila... Taip, labai gaila! Ir jūs taip ir 
nesužinojote... 

Šito buvo jau per daug, kad Fjora galėtų pakęsti, 
išlaikydama išorinę ramybę. Ji atėjo čia ne tam, kad 
aptarinėtų literatūrines subtilybes, tačiau pats popiežiaus 
primestas tonas pasirodė jai veidmainystės viršūnė. Ji 
pašoko kaip ant spyruoklių. 

- Kur jos atsidūrė? Šito reikia paklausti Jeronimos 
Paci, atleiskite, ponios Boskoli, tos pačios, kuri, norėdama 
užvaldyti mūsų turtus, net nesudrebėjusi nužudė mano 
tėvą ir iki šiol persekioja mane su savo neapykanta! 

- Atsargiai, mano dukra, saugokitės skubotų vertinimų! 
- griežtai tarė popiežius. - Labai lengva kaltinti! 

- Skuboti vertinimai? Paklauskite bet kurio piliečio, 
ir jis jums pasakys tą patį! Ir būtent jai norite atiduoti 
mane surištomis rankomis ir kojomis! Ji vertė mane 
ištekėti už to pabaisos, kurį vadino savo sūnumi, dabar 
ji užsimanė mane ištekinti už savo giminaičio, tokio 
paties niekšo, jeigu man nemelavo... Mane, priklausančią 
Prancūzijos karaliaus aplinkai! 

- Betgi jūs sutikote ištekėti, ar mane apgavo? 

- Taip, šią naktį, nes negalėjau žiūrėti, kaip žudomas 
vienas narsus, man labai brangus žmogus, kuris atvyko 
čia, kad ką nors sužinotų apie mano likimą! Ir šitos 

šlykštynės daromos jums sutinkant! Jūs - apaštalų 
pasiuntinys, paties Dievo vietininkas! 

Ji tikėjosi, kad Sikstas atsakys įniršio priepuoliu, tačiau 
tas liko ramus. Jis tiesiog žvelgė į ją. 

- Prieikite arčiau ir sėskite. Aš pasišaukiau jus čia, 
kad galėčiau pasikalbėti be liudininkų. Darykite tai, ką 
liepiau! Sėskite! 

Ji pakluso ir atsisėdo visai greta popiežiaus, pridengta 
kabančio virš jo galvos baldakimo. 

- Mano nuomonė galbūt jus nustebins, - tęsė jis. - 
Bet šiandien aš be galo laimingas, kad Viešpats palaimino 
mano giminaičio santuoką. Tikriausiai todėl aš šiandien 
toks atlaidus žmonėms, nes jau gana ilgą laiką jūs 
keliate man pyktį... Mums teko gerokai pasistengti, kad 
jūs vėl atsidurtumėte čia... tačiau visą praėjusį laiką aš 
daug galvojau... 

- Nejaugi jūs atsisakėte minties susidoroti su manimi? 

- Kokia kvailystė! Nejaugi jūs būtumėte atsidūrusi 
šiame kambaryje, jeigu taip ir būtų? Štai ką galiu jums 
pasakyti: jūsų santuoka su Karoliu labai svarbi būsimai 
mano politikai. Bus labai teisinga, jeigu Fjora Beltrami 
taps Fjora Paci. Būtent man reikia, kad taip įvyktų, o 
ne įsiteikti donai Jeronimai! O ji netgi šiek tiek nusivils, 
nes toliau viskas vyks ne visai taip, kaip ji norėtų. 

- Kaip ji norėtų? Jūsų šventenybei galiu iš anksto 
pasakyti, kas man atsitiks tą pačią akimirką, kai įžengsiu 
į jos namus: įvyks nepataisoma nelaimė, ir labai greitai! 

- Man visa tai žinoma, todėl aš ir sakau, kad ji 
nusivils: ji sužinos, kad manęs nepatenkins nei nelaimingas 
atsitikimas, nei ligos, nei kas nors kita, - kitaip ji iškart 
bus atiduota budeliams. 

- Galbūt, tačiau aš nesutinku gyventi po vienu stogu 
su ja! Aš niekada nemaniau, kad imsiu taip nekęsti 
žmogaus, kaip nekenčiu jos! Aš prisiekiau, kad ji mirs! 

- Su šia dama jūs praleisite tik vieną naktį po tuo 
pačiu stogu - jūsų sutuoktuvių naktį. Kitą dieną ji išvyks 

į... tolimą kelionę, o kai grįš, jūs jau gyvensite Santa 
Marija in Portiko rūmuose*, kuriuos kaip kraitį gaus 
Karolis. Ir galiu jums pažadėti, - pridūrė jis subtiliai 
šypsodamasis, - jūsų galva liks ant pečių, jeigu... su 
ponia Boskoli kas nors ir atsitiks. Mes... taip pat 
nejaučiame jai ypatingos simpatijos. Tai triukšminga ir 
neišprususi moteris... 

- Jūsų šventenybe, mane sujaudino jūsų žodžiai, tačiau 
už niekšo ištekėti teks vis dėlto man! Jeigu jis nors 
kiek panašus į velionį Jeronimos sūnų, mano dienos 
suskaitytos, beje, kaip ir jo... 

- Niekšas? Pabaisą? Nereikia perdėti. Karolis negražus 
ir nelabai išmintingas, bet jame nėra nieko pikto. Jūs 
padarysite iš jo viską, ko tik norėsite. Tačiau aš įsitikinęs, 
kad kada nors jūs įvertinsite Romos nuopelnus. Jūs 
tapsite čia viena iš pirmųjų damų... 

- Nesuprantu, dėl ko? 

- Priežastis paprasta ir nenuginčijama: aš taip noriu. 
Kai tapsite mano kaimyne, greitai visi supras, kad aš 
jus globoju... Prisipažinsiuų, man bus tuo maloniau, kad 
mes galėsime pakalbėti apie didžiuosius antikos autorius 
ir jų knygas, kurias mudu taip mėgstame. 

Fjora, išgirdusi tokį malonų pasiūlymą, neteko amo. 
Iš tikrųjų keista. Visi šio pasaulio didžiūnai, kuriuos 
likimas vis malonėdavo jai atsiųsti - draugai ir priešai, 
- visi viens per kitą stengėsi įkurdinti ją kuo arčiau 
savęs. Liudvikas XI padovanojo jai namą, atvirumo 
valandą Karolis Drąsusis siūlė jai didžiules žemės valdas, 
o po karo kvietė ją į dvarą, dabar štai popiežius svajojo 
apgyvendinti ją savo kaimynystėje ant Vatikano kalvos 
Santa Marija in Portiko rūmuose. 

- Na, ką, - paklausė Sikstas IV, - kodėl jūs tylite? 
Ką galvojate apie mano pasiūlymus? 


* Vėliau ten gyveno Lukrecija Bordžija. 

- Jūsų šventenybe, jūs labai kilnus, ir, žinoma, man 
visa tai tinka... bet aš noriu jums priminti, kad 
Prancūzijoje turiu sūnų ir noriu kartu su juo gyventi 
ir jį auklėti. 

- O kas jums trukdo? Jis atvyks čia su visais kitais 
ir pelnys ypatingą mūsų palankumą. Kai tik įvyks 
sutuoktuvių ceremonija, išsiųsiu = Prancūzijos karaliui 
pasiuntinį, kad praneštų jam apie jūsų likimą ir sėkmingą 
mūsų bendrų reikalų pabaigą. 

- Sėkmingą? Nejaugi karalius išlaisvino tėvą Ignasijų 
ir tą kardinolą, kurio vardo nepamenu? 

Popiežius nusijuokė linksmai kaip berniukas, lyg ji 
būtų puikiai pajuokavusi. 

- Šiomis dienomis turėtų man grąžinti kardinolą Balju. 
Jo sielai bus naudinga dar kartą pamąstyti apie šio 
pasaulio nepastovumą. O kai dėl mano kašteliono, tai 
man pranešė apie jo mirtį, ir mums belieka melstis už 
jo sielos išganymą. Jiedu buvo tik priemonė išvilioti jus 
iš Prancūzijos. Tačiau, prašau jūsų, pamirškime politiką 
ir... 

- Tuomet, jūsų šventenybe, aš norėčiau užduoti jums 
dar vieną klausimą, jeigu leisite. 

- Klauskite! 

- Ši keista permaina ir malonus dėmesys, kurį šiandien 
parodėte tuo metu, kai aš tikėjausi, kad mano galvą 
užgrius visa popiežiaus pykčio galybė: kodėl visa tai? 
Nejaugi tik dėl to, kad pasaulį išvydo mažoji Bjanka? 

- Ne. Žinoma, ne. Tai sąlygojo dvi aplinkybės: 
pirmiausia, kad jūs ėmėte atgailauti, ir tai svarbiausia, 
o antra, karštai mylima mūsų giminaitė dona Kotryna 
visą laiką jus gynė, 0 mes nenorėtume suteikti jai 
nemalonumų. Jos asmenyje jūs turite pačią geriausią 
draugę, ir ji privers jus pamilti Romą. 

Tardamas šiuos paguodos žodžius popiežius ištiesė 
prie Fjoros lūpų savo žiedą ir pakvietė Patrizį, kad 
nuvestų ją atgal į Šventojo Angelo pilį, kur ji turėjo 

praleisti dar šiek tiek laiko. Kitą dieną buvo Verbų 
sekmadienis, todėl tuoktis nederėjo. Vestuves nukėlė į 
pirmadienio vakarą, patį vėliausią metą; sutuoktuvės turėjo 
įvykti popiežiaus namų bažnyčioje, apeigoms ketino 
vadovauti pats popiežius. 

Tas dvi paras Fjora praleido Domingo draugijoje. 
Turėdama galvoje popiežiaus palankumą, Fjora tikėjosi, 
kad jai sugrąžins Chatun, tačiau kūdikio gimimas reikalavo 
papildomo dėmesio, ir jaunoji kunigaikštienė, žinoma, 
nenorėjo skirtis su ja. Domingo dėka paskutinės nelaisvės 
valandos prabėgo visiškai nepastebimai, nes pastarasis 
visaip stengėsi ją išblaškyti, žaidė šachmatais, vaikštinėjo 
su ja pilies galerijomis, iš kur ji galėjo kiek norėjo 
grožėtis Romos panorama. Tačiau svarbiausia buvo tai, 
kad slinko paskutinės valandos, ir jos gyvenimas iš esmės 
pasikeis; tai siaubingai ją gąsdino nepaisant visų popiežiaus 
įtikinėjimų. Norėjo ji to ar ne, tačiau taps viena iš 
Pacių, o vien tik pagalvojus apie tai, ją krėtė drebulys 
iš pasišlykštėjimo ir neapykantos. Be to, ji galvojo apie 
Mortimerą, kuris vis dar buvo Šventojo Angelo pilies 
belaisvis, ir kurio, nors ji ir reikalavo, neleido jai 
pamatyti. Ar galės kada nors jis grįžti į Prancūziją? 
Riarijus pažadėjo viską suruošti, bet argi galima tikėti 
šito žmogaus žodžiais? Paskutiniu metu neleido užmigti 
dar vienas rūpestis: Medičiams gresianti bėda. Fjora 
puikiausiai nujautė, kas tai bus per “kelionė", į kurią 
kitą dieną po vestuvių išvyks Jeronima ir Frančeskas. 
Jie ketina išpurenti dirvą savo pergalei ir dalyvauti 
paskutiniame veiksme tragedijos, po kurios jų šeima taps 
turtingiausia ir garsiausia Florencijoje, -žinoma, globojant 
Riarijui, ir į godžias savo rankas susigrobs didžiąją dalį 
nugalėtų priešų turto ir visą Beltramio turtą, O 
nepaperkami Florencijos teisėjai jau nebegalės tam 
pasipriešinti. Mintis apie tai, kad Lorensas ir Džulianas 
žus, O ji niekuo negalės jiems padėti, niekaip neišėjo 
iš galvos. 

Todėl ji buvo niūriausia ir nelaimingiausia iš visų 
nuotakų, kai vakare Domingas ruošė jai vonią ir kartu 
tiesiai pasakė, kad netrukus teks imtis vestuvių tualeto. 

- Tu išbalusi kaip mirtis, - pasakė jis. - Domingas 
pasistengs, kad atrodytum linksmesnė. 

- Niekas ir nesitiki, kad aš linksma eisiu prie altoriaus. 
Mano išvaizda neturės jokios reikšmės, todėl nenoriu 
dažytis! Nekenčiu bet kokio grimo! 

- Šventasis tėvas bus nepatenkintas... 

- Klysti: Jam svarbu vienintelis dalykas: tai, kad aš 
sutinku ištekėti. Išeiti už vyro! Tuo metu, kai Filipas... 

Ir ji pravirko garsiai ir graudžiai; išsigandęs nubas 
išbėgo ieškoti acto, kad galėtų sudrėkinti jos smilkinius 
ir kaktą. | 

- Dėl Dievo meilės, nusiramink! Jeigu žmonės pamatys, 
kad tu tokia nelaiminga, Domingas bus nubaustas. Tau 
reikia būti narsesnei. 

- Jis teisus, - pratarė tylus balsas, kurį išgirdusi Fjora 
tą pačią akimirką nurimo. - Man atrodo, kad pasijusi 
daug stipresnė, kai perskaitysi laišką, kurį tau atnešiau! 

Chatun abiem rankom apkabino savo šeimininkę per 
pečius ir pasuko į save, kad galėtų pažvelgti tiesiai į 
akis. 

- Tu atėjai? Tave išleido! 

- Taip, bet aš prašau tavęs, perskaityk šį laišką! O 
tu, - tęsė kreipdamasi į nubą, - nusileisk į apačią ir 
atnešk skrynią, kurią saugo kunigaikštienės Kotrynos 
liokajai. 

Tai buvo Kotrynos laiškas. “Šią sunkią jums“ akimirką, 
- rašė ji, - norėčiau jums padėti. Negaliu atvykti pas 
jus, bet noriu pasakyti: išmintinga moteris gali pakreipti 
savo naudai bet kurią pačią blogiausią santuoką, jeigu 
tik turi draugų, galinčių suteikti pagalbą, 0 jūs turite 
mane. Chatun, kurią siunčiu jums, bus vestuvinė mano 
dovana, ir ji papasakos jums tai, ko neišdrįsau parašyti 
šiame laiške. Ir dar priimkite suknelę, kurią siunčiu 

kartu su ja. Kuo gražesnė ir narsesnė būsite, tuo daugiau 
laimėsite mano dėdės akyse. Netrukus mes pasimatysime, 
nes aš jau pareikalavau, kad jūs rytoj mane 
aplankytumėte. Tai yra visai natūralu, nes man dar reikia 
pagulėti. Linkiu jums būti drąsiai, tikėkite manimi. 
Bučiuoju, Kotryna." 

Tai buvo gaivinantis oro gurkšnis. Fjora dar šiek tiek 
paverkė įsikniaubusi į krūtinę Chatun, kurią su nuoširdžiu 
džiaugsmu spaudė prie savęs. 

Dabar ji jautėsi taip, lyg vėl grįžtų seni laikai, ir 
leido totorei aprengti ją puikia paauksuota suknele, kurią 
atnešė Domingas, tačiau ji suvirpėjo, vos tik aukso 
audeklas prisilietė prie odos, ir Chatun pagalvojo, kad 
to priežastis - slepiami išgyvenimai. 

- Mesk iš galvos tas mintis! - ėmė įkalbinėti ją. - 
Nereikia galvoti apie praeitį! Įsivaizduok, kad visa tai 
blogas sapnas, o rytoj tu pabusi. 

- Tu taip manai? 

- Esu tuo įsitikinusi. Rytoj pamatysi kunigaikštienę 
Kotryną, - pridūrė pašnibždomis. - Ji turi tau daug ką 
pasakyti. 

Po valandos Fjora, lydima Chatun, įėjo į popiežiaus 
koplyčią ir buvo rami ir griežta, kaip tikra rūmų dama. 
Jai  dingtelėjo, kad ji pateko į seną iliustruotos 
maldaknygės puslapį. Visur degė geltono vaško žvakės, 
kurių šviesa pagyvino freskų spalvas. Tas atgijęs grožis 
ir ryškios natūralios spalvos atrodė jai kur kas realesnės 
už susirinkusius prie altoriaus žmones, nors galbūt taip 
buvo dėl to, kad jos vaizduotė ir sielos jėgos negalėjo 
patikėti įvykių tikrumu. 

Norėdama nutolinti atomazgą, Fjora iš pradžių ilgai 
žiūrėjo į popiežių, kuris panėšėjo į baltą dėmę ryškiai 
raudono krėslo fone. Dabar jis labiau negu bet kada 
atrodė panašus į gaižų kaimietį. Tiesiai priešais krėslą 
išryškėjo dvi juodos su sidabru dėmės; iš apėmusios ją 
neapykantos Fjora suprato, kad tai Jeronima ir Frančeskas 

Paciai, ir ji akimirką su panieka žvelgė į juos. Prie pat 
altoriaus stovėjo kažkokia labai keista būtybė, panaši į 
paauksuotą vabzdį ilgomis plonomis kojytėmis ir kiaušinio 
formos liemeniu, ant kurio pečių buvo patupdyta didžiulė 
galva, kiek pakreipta į šoną, matyt, todėl, kad stigo 
jėgų laikyti tiesiai. Ilgi šilkiniai plaukai - vienintelis 
gražus dalykas šiame žmoguje, kuriam Dievas pagailėjo 
ūgio, - paryškino veidą su bevalėmis lūpomis, liūdnai 
nukabinta nosimi ir akimis, kurias beveik visiškai dengė 
sunkūs vokai, kliudantys įžiūrėti akių spalvą. 

Vos peržengusi slenkstį, Fjora tarp susirinkusiųjų ėmė 
ieškoti tų, dėl kurių dalyvavimo buvo susitarusi. Popiežiaus 
krėslo šešėlyje ji įžiūrėjo purpurinę kardinolo sutaną ir 
aukštą Mortimero figūrą, kuris buvo apsirengęs kuklų 
tamsiai rudą kostiumą ir stovėjo ant krūtinės sukryžiavęs 
rankas ir kandžiodamas sugniaužtus į kumštį pirštus. 
Riarijus laikėsi pažado, ir dabar Fjora galėjo nebesirūpinti 
savo draugų likimu. Tačiau, kai jos akys sutiko škoto 
žvilgsnį, kuriame atsispindėjo beviltiškas įniršis ir kančia, 
ji pajuto, kad ima prarasti tvirtumą. Jis priminė jai 
netolimą praeitį, kuri niekada nebegrįš, o palyginus su 
tuo, kas jos laukė, ta praeitis buvo dar brangesnė; todėl 
Fjorai kilo noras staiga pulti prie jo ir pasislėpti prie 
jo krūtinės. Be abejonės, Mortimeras sutvarkytų tris ar 
keturis iš dalyvaujančiųjų, kurie buvo jau garbaus amžiaus, 
bet lauke stovėjo gvardiečia, buvo dar kalėjimo 
prižiūrėtojai ir budeliai, ir Fjora nusprendė nesitraukti. 

Ji jau ketino eiti altoriaus link, bet atsivėrė durys 
ir ant slenksčio pasirodė Džirolamas Riarijus. Jis priėjo 
prie Fjoros, iššaukiamai nusišypsojo jai ir pasiūlė savo 
ranką, norėdamas tuo parodyti, kad jis vienintelis įkvėpė 
šią santuoką, kuri tikrai panėšėjo į šėtono išmonę, 
sujungusią  nepasotinamą jo godumą ir Jeronimos 
neapykantą. 

Fjora nenorėjo prisiliesti prie šio žmogaus rankos, 
tačiau toks poelgis sukeltų atvirą skandalą ir užgniaužtų 

gerą valią, kurią jos atžvilgiu parodė popiežius Sikstas 
IV. Ji sutiko būti palydėta prie to žmogaus link, kuris 
turėjo tapti jos sutuoktiniu, bet pažvelgusi į jį iš arčiau, 
ji turėjo užsimerkti, kad sulaikytų ašaras, nes vietoj šito, 
neturinčio jokio žavesio žmogaus, kuris, be to, dar 
niūniavo kažką sau po nosimi, lyg aplinkui nieko nebūtų, 
ji įsivaizdavo aukštą karštai mylimo Filipo figūrą, plačius 
jo pečius, šiek tiek pašaipią šypseną ir riešuto spalvos 
akių gelmėje glūdinčią aistrą. 

“Niekas ir niekada neužims tavo vietos, - širdyje 
prisiekė ji. - O šitas nepalies manęs, arba aš nusižudysiu!" 

Išgirdusi kardinolo d'Etuvilio balsą ji atmerkė akis ir 
pamatė, kad popiežius, palaikomas dviejų  djakonų, 
atsistojo ir buvo pasiruošęs apsirengti bažnytinius rūbus, 
su kuriais ketino vadovauti sutuoktuvių apeigoms. 

- Šventasis tėve, - tvirtu balsu tarė prancūzas. - 
Prašau dar kartą pagalvoti apie šios santuokos galimybę! 
Jokia moteris nieko panašaus daryti nesutiktų, ir aš 
negaliu patikėti, kad dona Fjora davė tokį sutikimą. 

- Jums niekas neleido kalbėti, - šiurkščiai įsiterpė 
Riarijus. - Ji sutiko, ir daugiau apie tai nekalbėsime! 

- Aš vis dėlto noriu pakalbėti apie tai, nes turiu 
tam tikrų pareigų. Ji yra Prancūzijos karaliaus valdinė, 
ir man bus labai nemalonu klausytis jo priekaištų, kai 
jis sužinos... apie šį beprecedentinį įvykį. 

- Iš kur jūs ištraukėte, kad ji prancūzų karaliaus 
valdinė? - gaižiai paklausė Jeronima. - Ji visuomet buvo 
florentietė, o miręs jos vyras - burgundas. Apskritai, tai 
normali santuoka, nes dar anksčiau ji buvo mano vargšelio 
Pjetro, gerojo mano sūnaus sužadėtinė... 


- Aš niekada nebuvau tavo sūnaus sužadėtinė! - 
sušuko Fjora. - Žinau, kad tu - melo įsikūnijimas, bet 
viskas turi ribas! 

Šitaip prasidėjusi santuokos ceremonija galėjo pavirsti 
sąskaitų  suvedimu, bet čia popiežius nusprendė, kad 

atėjo laikas ir jam įsiterpti. Pasigirdo metalo skambėjimą 
primenantis jo balsas, nuaidėjęs koplyčios skliautais: 

- Nutilkite! Čia šventa vieta, o ne koks nors turgus. 
Broli d'Etuvili, nusiraminkite. Rytoj mes parašysime 
labiausiai krikščioniškam karaliui laišką ir pranešime apie 
įvykius, kurie taip džiugina tėvišką mūsų širdį. O tu, 
Fjora Beltrami, pasakyk, ar sutikai ištekėti už Karolio, 
kuris stovi priešais mus? 

- Taip, bet su viena sąlyga. 

- Kokia? 

- Man atrodo, jūsų šventenybė žino, kokia ta sąlyga. 
Pageidauju, kad tuoj pat išsiųstumėte į Plesi le Tūrą 
jaunuolį, kuris šiandien lydi monsinjorą d'Etuvilį. 

Riarijus garsiai nusijuokė, o dvigubas jo pagurklis ir 
pilvas ėmė kretėti. 

- Šitiek triukšmo dėl kažkokio valstiečio! Garbės žodis, 
gražuole, gal jūs miegate su juo? 

Tas, apie kurį ėjo kalba, negalėjo pakęsti tokių 
patyčių. 

- Pats tu valstietis! - sušuko jis. - O aš esu didžiojo 
ir galingiausiojo karaliaus Liudviko XI, Dievo malone 
Prancūzijos ir Navaros karaliaus, škotų gvardijos 
karininkas! Pats karalius atsiuntė mane čia, nes jam 
pabodo, kad visi jo pasiuntiniai negali nieko pasiekti. 
Jeigu norite, nužudykite mane, kaip nužudėte visus kitus, 
bet aš nenoriu, kad taip brangiai būtų užmokėta už 
mano laisvę! Galiu pridurti, kad, jeigu aš negrįšiu, tai 
karalius apkaltins jus piktais kėslais, ir tuomet atsiųs 
čia jau ne pasiuntinį, O armiją. 

- Armiją! - pasipiktino Sikstas IV. - Jis išdrįs paskelbti 
mums karą? 

- Galbūt tai bus labai nedidelė armija, bet man 
žinoma, jog jis ketina išsikovoti, kad būtų pripažintos 
jo paveldėjimo teisės į Neapolio karalystę, kurią iki šiol 
neteisėtai valdo Aragono giminė. Bet taip jau yra, kad 
Roma yra pakeliui į Neapolį... 

Po šių žodžių į mūšį puolė Frančeskas Pacis. Jis 
visai nepasikeitė nuo to laiko, kai, prisimena Fjora, 
kovėsi su Džulianu Medičiu dėl gražiųjų Simonetos akių. 
Jis buvo toks pat negražus, trumpų kojų, juodų plaukų 
ir tamsios odos. Jo balsas kaip ir anksčiau buvo šiurkštus, 
o veide buvo nuolatinio nepasitenkinimo išraiška. 

- Tačiau žodis yra žodis, o Fjora davė jį mums. 
Reikalauju, kad ji laikytųsi duoto žodžio. 

- O aš, Duglas Mortimeras iš Glenliveto; sakau, kad 
tas pažadas buvo jėga išplėštas, 0 tu - melagis! Jeigu 
esi pasiruošęs tęsti mūsų pokalbį su ginklu rankose, tai 
aš ginsiu donos Fjoros garbę tol, kol vienas iš mūsų 
kris negyvas! 

- Dabar eisite į dvikovą? - sušuko d'Etuvilis. - 
Mortimerai, nepamirškite, kad mes bažnyčioje! 

- Jūsų šventenybe, nesu tikras, kad čia tokie dalykai 
ką nors reiškia! Man pasakojo, kad pereitais metais 
Milano hercogą nužudė tuo metu, kai jis žengė iš 
bažnyčios! Matyt, šioje šalyje tai įprasta. 

- Liaukitės! - sušuko popiežius, o jo veidas paraudo 
iš pykčio. - Mes reikalaujame, kad viskas būtų baigta. 
Dona Fjora, po valandos šitas... karininkas išvyks iš 
Romos su laišku, kurį mes parašysime prancūzų karaliui, 
ir su apsauginiu laišku, mūsų asmens pasirašytu. Ar 
sutinkate tuomet išpildyti sutarties sąlygas? 

Nieko neatsakydama Fjora priėjo prie škoto ir 
pasistiebusi ant pirštų galiukų pabučiavo į skruostą. 

- Dėkoju, drauge, už visa tai, ką norėjote dėl manęs 
padaryti. Dėl manęs nesijaudinkite, prašau jūsų! 

- Jūs reikalaujate iš manęs to, kas neįmanoma! 

- Deja. Aš prašau jūsų būti su mano sūnumi, kol 
aš neatvažiuosiu jo pasiimti, 0 tai dabar - vienintelis 
mano gyvenimo tikslas. 

- Ir jūs ištekate už šito... 

- Tylėkite! Aš daviau žodį ir jį ištesėsiu. Tesaugo 
jus Dievas! 

- O ką pasakyti karaliui Liudvikui? 

- Pasakykite jam, kad aš dėkoju iš visos širdies už 
jo gerumą netgi dabar, kai po savo vyro bausmės 
atsisakiau jo globos. Aš jaučiu jam pačius geriausius 
jausmus! 

Daugiau nieko nepridūrusi, ji priėjo prie altoriaus ir 

atsistojo greta Karolio Pacio, kuris pagaliau baigė savo 
dainelę. Jis pasuko į ją galvą, ir jai pasirodė, kad tarp 
vokų šmėkštelėjo žydra jo akių spalva. 
Kažką neaiškiai murmėdamas Sikstas IV atsistojo ant 
pakylos prieš juos, sujungė jų rankas ir ėmė kalbėti 
apeigų maldą taip tyliai, kad niekas nesuprato nė žodžio. 
Buvo aiškiai matyti, kad jis skubėjo kuo greičiau baigti 
apeigas. Fjora nieko nesiklausė. Vos praverdama lūpas 
ji atsakinėjo “taip, sutinku“, kai to reikėjo, o tą akimirką, 
kai popiežius į jos rankas įdėjo jaunuolio delną, ji 
pajuto, kad jo pirštai spustelėjo ją. Ji pažvelgė į jį, 
tačiau jo veido išraiška buvo vėl abejinga ir, atrodė, 
kad jis įdėmiai apžiūrinėja vieną iš angelų, pavaizduotą 
galinėje altoriaus sienoje su liutnia rankose. 

Kad ceremonija atrodytų iškilmingesnė, Fjora ir naujasis 
jos vyras, lydimi ryškiai fakelų ugnimis apšviesto kortežo, 
praėjo per visą Bordo iki pat Frančesko Pacio namų, 
kur teks jiems gyventi, kol popiežius ištesės jaunajai 
moteriai duotą žodį. 

Fjorą pasitiko Frančeskas Pacis. Jis atrodė tiesiog 
laimingas ir viskuo patenkintas, o tai buvo nepaprastai 
keista, žinant, kokia niūri ir kerštinga jo prigimtis. Jis 
pastūmė Karolį, šito visai nepastebėjusį, į šalį, O pats 
palydėjo Fjorą į erdvią salę, kurioje buvo paruoštas 
puikus stalas. Greta pačių saldžiausių vynų čia buvo 
įvairiausių konservuotų ir šviežių vaisių, uogienių ir 
kitokių saldumynų, kuriuos dievina jaunos moterys. 

Jeronima aiškiai sutrikusi ir nieko nesuprasdama žvelgė 
į Šį stalą, ir staiga jos veidas plykstelėjo pykčiu: 

- Kas tai? Aš neprašiau nieko panašaus! 

- Ne. Tai aš, ir tikiuosi, tu leisi man tvarkytis savo 
namuose? 

- Bet kam viso to reikia? Kam? 

- Šiandien savo namuose sutinku tą, kuri, be jokios 
abejonės, yra gražiausia Florencijos moteris, tą, kuri gali 
tapti jos karaliene, o kol kas ji tapo mano giminaite. 
Turime deramai paminėti tokį džiaugsmingą įvykį! 

Paskui jis pats įpylė į gražią taurę malvazijos ir 
sudrėkino lūpas, žvelgdamas virš taurės į Fjoros akis, 
kad ji galėtų įsitikinti, jog vynas neužnuodytas, paskui 
įsipylė sau ir pakėlė taurę. 

- Fjora, geriu už tavo grožį ir už tai, kad laimingai 
atvykai į mano namus, kurie nuo šiol bus ir tavo. O 
pats aš tapsiu tavo draugu ir globėjų, - pridūrė jis, 
pažvelgdamas ir į Jeronimą, kuri sėdėjo surūgusi ir į 
nieką nežiūrėjo. 

- Kas tau atsitiko? Aš visada maniau, kad tu jos 
nekenti. 

- Aš nekenčiau jos tėvo, tačiau argi galima nekęsti 
gėlelės? Tuo metu, kai palikau Florenciją, ji buvo visai 
dar vaikas, o aplinkui grožį spinduliavo Simoneta. Tačiau 
Simonetos aš negavau. 

- Ir tu manai, kad gausi štai šitą? Bet ji ištekėjo 
ne už tavęs! 

Frančeskas atsigręžė į savo giminaitį, kuris lyg niekur 
nieko kuitėsi lėkštėje ir su pasitenkinimu gėrė ispanišką 
vyną. 

- O tu manai, kad ji apskritai už kažko ištekėjo? 

Prisiminusi trumpą žydrų akių žvilgsnį ir lengvą rankos 
spustelėjimą, Fjora nutarė įsiterpti į pokalbį. Iki šiol ji 
stengėsi numatyti, kuo baigsis tas jos senų priešų ginčas. 
Būtų gerai kare prieš juos abu panaudoti jo gašlumą, 
kurio net nesistengė paslėpti; todėl ji gurkštelėjo vyno 
ir nusišypsojo vyriškiui, ir netrukus gavo atsaką. 

- Ačiū, dėde, kad priėmei mane savo namuose. Man 
malonu, kad šiame name yra nors vienas draugas, ir 

dabar aš esu tikra, kad ateityje mūsų laukia nemažai 
malonių akimirkų, bet pirmą vakarą nedera pamiršti to, 
kuris ką tik tapo mano vyru. Jums leidus, norėčiau su 
juo išgerti šito kiprietiško vyno ir suvalgyti migdolinį 
pyragaitį. 

- Na žinoma! Mes visai užmirštame tradicijas! Girdi, 
Karoli? Ateik čia pas mus! 

Jaunuolis paklusniai priėjo, paėmė gabalėlį pyrago, 
ištiestą  Fjoros, ir iki dugno išgėrė sidabrinę taurę, iš 
kurios ką tik gėrė Ffjora. 

- Ačiū, - ištarė jis mažo ir gerai išauklėto berniuko 
balsu. - Buvo labai skanu. Ar galiu eiti miegoti? 

- Žinoma, mažyli, - atsakė Jeronima saldžiu lyg medus 
balsu. - Dabar mes su tavo žmona palydėsime tave į 
miegamąjį. Pažvelk į ją. Tikiuosi, ji tau patinka? Tiesa, 
ji nėra skaisti, bet nebūsime tokie bambekliai... 

- Man reiks miegoti su ja? 

- Taip, ir tu pajusi pasitenkinimą tiek kartų, kiek 
užsigeisi. Ji priklauso tau, tik tau... 

- Liaukis! - sumurmėjo Frančeskas. - Jis juk niekada 
net prisiartinęs nebuvo prie moters, ir nematau jokios 
prasmės vaidinti šią komediją. Svarbiausia tai, kad 
santuoka įteisinta bažnyčioje. 

- Žinoma, bet Karoliu irgi priklauso gauti savo 
apdovanojimą, ir aš nematau nieko tokio, už ką reikėtų 
jį bausti. Brangusis, juk tu nori šios gražios moters? 
Eik ir pasiruošk! Aš pati atvesiu ją į tavo kambarį ir 
nurengsiu. 

- Taip, taip... Karolis labai nori! - atsakė berniukas, 
sumosikavo rankomis ir pratrūko tokiu idiotišku juoku, 
kad Fjora jį išgirdusi išbalo. Nejaugi iš tiesų jai teks 
pakęsti šitą išsigimėlį, kuris dabar kaip katinas, pamatęs 
indą su grietinėle, laižo storas savo lūpas? 

- Šiandien kunigaikštienė Kotryna atsiuntė man dovaną, 
štai šią jauną moterį, kuri ir anksčiau man tarnavo, - 

atsakė ji ir parodė į Chatun, kuri nejudėdama stovėjo 
salės tarpduryje. - Ji puikiausiai galės mane nurengti. 

- Pirmąją vestuvių naktį ši garbė priklauso artimoms 
giminaitėms! - paprieštaravo Jeronima. 

- Gerai, galite tai atlikti abi, - nutarė Pacis, tuo 
metu bučiuodamas Fjoros ranką, o pats žvelgė į ją 
tokiomis akimis, kurioje ji išskaitė labai iškalbingus 
pažadus. Be jokios abejonės, jis pats labiau norėtų atlikti 
tą pareigą. 

Fjora atsisakė Jeronimos siūlomos pagalbos ir lydima 
Chatun išėjo iš salės, o Frančeskas čiupo fakelą ir 
nuskubėjo įkandin. 

- Nutariau eiti su jumis, kad nors šiek tiek pabūčiau 
su tavimi, - paaiškino Fjorai savo pasirodymą. - Rytoj 
mes su Jeronima išvažiuojame tvarkyti svarbaus reikalo, 
bet greit grįšime; aš arba pats atvažiuosiu, arba ką nors 
atsiųsiu paimti jūsų su Karoliu. O iki to laiko jauskis 
kaip namuose. 

Tarpduryje jis dar kartą palinkėjo jai labos nakties 
su tokiu sunkiu atodūsiu, kuris būtų galėjęs ją 
pralinksminti, jeigu padėtis nebūtų tokia sudėtinga. Kai 
Jeronima norėjo įeiti jai iš paskos, Fjora ją tiesiog 
išstūmė. 

- Ne. Toliau tu neis! Tu atvedei mane ten, kur 
norėjai, ir šito turėtų tau pakakti. Nešdinkis! 

- Bet... 

- Aš pasakiau tau: nešdinkis! Jeronima, nevesk manęs 
iš kantrybės! Ir nemanyk, kad mano neapykanta tau 
nusilpo... 

Įniršusi Jeronima norėjo jėga įsibrauti į kambarį, bet 
čia įsiterpė Frančeskas, kuris išskyrė abi moteris: 

- Daryk taip, kaip ji nori! Jeronima, lipkime žemyn, 
mums reikia pasikalbėti. 

Jeronimai teko paklusti. Kai Chatun uždarė sunkias 
duris, Fjora su didžiausiu palengvėjimu atsiduso, tačiau 

kol kas nieko negalėjo pasakyti. Dviejų deglų apšviestame 
kambaryje buvo dvi tarnaitės, ruošusios vedybinį patalą, 
virš kurio kabėjo sunkios užuolaidos. Didžiulėje vazoje 
jos pamerkė puikią bijūnų ir stipriai kvepiančių lelijų 
puokštę. Fjora mostelėjo joms, kad išeitų. Jos tučtuojau 
nusilenkė ir paliko kambarį. 

Vos paskui jas užsitrenkė durys, Fjora tučtuojau 
pribėgo prie lango, atidarė jį ir pasilenkė. Langas išėjo 
į siaurutį vidinį kiemelį, kurio plokštės, apšviestos deglų, 
blizgėjo ir dėl to atrodė, kad kiemas yra dar žemiau. 

- Į ką tu žiūri? - sunerimo Chatun. 

- Norėjau pažiūrėti, ar iš čia galima išeiti. 

- Tu nori bėgti? Tai turbūt nelengva. 

- Viskas priklauso nuo to, kokios išeities ieškai. Juk 
nemanai, kad gulsiu į lovą su... tuo padaru? Ir leisiu 
jam mane paliesti? Aš buvau priversta sutikti su ta 
absurdiška santuoka, tegul iš manęs daugiau nieko 
nereikalauja. 

- Ir ką ketini daryti? Šokti pro langą? 

- Tučtuojau, jei tik jis artinsis prie manęs! 

Nieko nesakiusi, Chatun kilstelėjo suknelės palanką, 
ištraukė siaurą ir ilgą durklą, kurį visuomet nešiojosi 
raišteliu pririštą prie kojos, ir ištiesė jį Fjorai. 

- Kodėl turėtum rizikuoti gyvybe? Kunigaikštienė mano, 
kad kuo greičiau tapsi našle, tuo geriau bus visiems. 
Tiedu rytoj išvažiuoja, todėl viskas pasidaro paprasčiau. 
Kai tik Karolis bus nužudytas, mes paguldysime jį į 
lovą ir visiems pasakysime, kad jis miega. Mudvi tuo 
metu išeisime į Riarijaus rūmus, ten tu apsirengsi kaip 
berniukas ir išvyksi į Florenciją. 

- Kodėl aš, o ne mes? Man atrodė, kad tu nenori 
su manimi skirtis. 

- Taip ir yra, tačiau aš nemoku joti ir galiu tau 
trukdyti. Tu ir viena įspėsi monsinjorą Lorensą, kas 
prieš jį rezgama. Be to, jei tau viskas pasiseks, Frančeskas 

su Jeronima gali niekuomet nebegrįžti į Romą. Paskui 
aš tave pasivysiu ir mudvi drauge važiuosime pas mūsų 
mažąjį Filipą, - džiaugsmingai baigė ji, tarsi būtų siūliusi 
linksmo vakarėlio, 0 ne žmogžudystės ir pabėgimo planą. 

Fjora ryžtingai linktelėjo galvą. 

- Tu manai, kad išmintinga eiti į Riarijaus rūmus? 
O kaip mums elgtis su kunigaikščiu Džirolamu? 

- Jo ten nebus. 

- Kartą jau esu tai girdėjusi, bet tu Žinai, kuo viskas 
baigėsi! 

- Šįkart jokių pinklių nebus. Rytoj jis su savo 
naujagime dukra vyks į iškilmes Laterane, kur popiežius 
pats ją pakrikštys. Žinau, kada įvyks tos krikštynos. O 
dabar leisk man paguldyti tave. Gali ateiti tavo vyras, 
aš atsigulsiu prie durų. Kai viskas bus baigta, tu užeisi 
pas mane. 

Ji greitai ir vikriai paslėpė durklą po pagalvėmis, 
kurių užvalkalai buvo išsiuvinėti auksiniais siūlais, O 
paskui ėmė nurenginėti Fjorą, kad ji galėtų apsivilkti 
naktinius marškinius. Reikėjo skubėti, nes viršuje esančioje 
galerijoje pasigirdo Žingsniai. Vos Fjora spėjo šmurkštelėti 
po antklode, atsivėrė durys ir įėjo Frančeskas Pacis, vis 
dar laikęs deglą ir už rankos kaip vaiką tempęs Karolį. 

Sutuoktinis buvo aprengtas storais marškiniais, išsiuvi- 
nėtais didelėmis auksinėmis gėlėmis, ir tai dar labiau 
paryškino ja veido gelsvumą. Kai marškiniai prasiskleis - 
davo, pasimatydavo balti šilkiniai baltiniai. Pacis privedė 
jį prie lovos, tylėdamas sustojo priešais Fjorą ir žvelgė 
į ją neapykanta degančiomis akimis. Jis turbūt buvo 
daug išgėręs, nes iki Fjoros atsklido stiprus vyno kvapas. 
Jaunoji moteris pamatė, kaip tos pačios akys pažvelgė 
į Karolį, o laisva ranka Frančeskas siekė prie diržo 
prikabinto durklo. Ji fiziškai pajuto, kaip šis vyno 
paveiktas žmogus trokšta žudyti, ir pamanė, jog jis gali 
padaryti tai, kas jai kėlė pasibjaurėjimą, bet paskui ji 

turės jam paklusti, ir niekas jos neišgelbės. O jei nužudysi 
Pacį jo namuose, tai susidursi ne tik su Jeronima, bet 
ir visais tarnais, kurie dabar yra namuose. 

Tačiau tokia mintis tespėjo šmėstelėti. Ginklas taip 
ir liko makštyje. Pacis piktai kumštelėjo savo sūnėną į 
nugarą, apsisuko ant batų kulnų, stvėrė Chatun už 
rankos, nusitempė ją per kambarį ir trinktelėjo durimis. 
Fjora su savo naujuoju vyru liko viena... 

Pacio  kumštelėjimas vaikinuką paveikė ne daugiau 
kaip smūgis į šiaudų maišą. Jis tik susilenkė, o paskui 
greitai išsitiesė ir sustingo - tylėdamas, nejudėdamas. 
Fjora net pamanė, kad gal jis užmigo stovėdamas. Tačiau 
ji greitai suvokė, kad Karolis klausosi, kaip tolsta dėdės 
žingsniai, ir kai jie visai nutilo, jis atgijo. Greitai priėjo 
prie durų, atidarė jas, žvilgtelėjo į koridorių, sumurmėjo 
kažką, ko Fjora nesuprato, ištraukė raktą, paskui įkišo 
jį į užraktą viduje ir dukart pasuko. Fjora dėl to labai 
sunerimo. Ji lėtai ištiesė ranką prie durklo po pagalve. 

- Štai taip! - ramiai pasakė Karolis. - Niekas negalės 
mums trukdyti. 

Viena ranka atsirėmęs į koloną, prilaikančią baldakimą, 
jis didelėmis akimis žiūrėjo į Fjorą, ir jose ji su nuostaba 
išvydo linksmas kibirkštėles. Be to, vaikinukas visai 
nebeatrodė apsnūdęs ir patenkintas stebėjo nustebusią 
Fjorą. Jis truputį išsitiesė, ir nors tebebuvo toks pat 
negražus, bet kur kas mažiau kėlė gailestį, sumišusį su 
pasibjaurėjimu, kurį paprastai visi jaučia protiškai 
atsilikusiems Žmonėms. 

Kadangi Fjora nieko nesakė, jis tyliai nusijuokė: 

- Nerodykite tokio veido, mano brangioji žmona! Tai, 
kad aš atskleidžiau jums savo paslaptį, turėtų nuraminti 
jus. Jei jums to nepakanka, tai galiu garantuoti, kad 
tų vaikų, kurie gims iš mūsų santuokos, nereikės maitinti, 
o jūs galite ramiai miegoti šioje plačioje lovoje, kuri 
jums kelia tokį siaubą. 

- Tai jūs apsimetinėjote? - pagaliau ištarė jaunoji 
moteris. - Bet kodėl? 

- Kad išgyvenčiau. Ilgainiui pripratau prie to, o mano 
fiziniai trūkumai man tik padėjo: aš toks negražus, jog 
visiems atrodo visai natūralu, kad esu ir idiotas! 

- Sakote, kad jums reikėjo išgyventi. Bet kas jums 
grėsė ar grasino? 

- Apskritai visi Paciai, išskyrus mano senelį Džakopą, 
kuris mane visuomet gindavo. Jei jis sako teisybę, tai 
po savo tėvų mirties būsiu turtingiausias visoje Pacių 
giminėje, todėl dėdė Frančeskas, kai buvo priverstas 
palikti Florenciją, atsivežė mane į Romą. Aš jam buvau 
gyvas r.edegamas pinigų seifas. Jis tapo mano globėju 
ir dėl to galėjo atidaryti Romoje naują banką, nes yra 
labai apsukrus, tačiau jam reikia, kad aš kuo ilgiau 
gyvenčiau, nes po mano mirties visą turtą pasiims senelis. 
Ir niekas neišdrįs parodyti tam patriarchui nepasitenki- 
nimo. 

- Bet kodėl aš Florencijoje nieko nebuvau apie jus 
girdėjusi? 

- Todėl kad mane slėpė dar uoliau negu mano 
vyresnįjį pusbrolį Pjetrą. Du išsigimėliai šeimoje - to 
jau per daug! Aš gyvenau Trespjane, iš savo motinos 
paveldėtoje viloje. Ten mane paliko ramybėje ir su 
manimi buvo tik mano žindyvė ir vienas senas dvasininkas, 
kuris mane išmokė visko, ką pats mokėjo. Ten buvo 
knygų, paukščių, medžių... 

- Bet juk jūs turėjote vaidinti baisų vaidmenį... Tai 
turbūt jums daug atsiėjo? 

- Taip, juk jeigu jie būtų įtarę, kad nesu toks idiotas 
ir galiu pats tvarkyti savo turtą, manęs turbūt seniai 
nebebūtų gyvo, nepaisant patriarcho senelio pastangų. 
Labai seniai Romoje gyveno žmogus vardu Klaudijus 
Agenobarbas. Jis apsimetė kretinu ir taip išvengė 

nuolatinių pasikėsinimų į savo gyvybę, o vėliau jis net 
tapo imperatoriumi... 

- O jūs neturite tokių ambicijų? - paklausė Fjora ir 
nejučia šyptelėjo. 

- Ak ne! Jokiu būdu! Labiausiai pasaulyje noriu grįžti 
į Trespjaną! Ir gali būti, kad mano noras greitai išsipildys, 
tačiau tai įvyks tokiomis aplinkybėmis, kad mane ima 
siaubas. Jei mano dėdė ir ta pabaisa Jeronima įgyvendins 
savo sumanymus, Džirolamas Riarijus negalės jiems 
paprieštarauti ir, matyt, mano giesmelė bus sugiedota. 
Jūsų, ko gero, taip pat, nes mus sutuokė, kad sujungtų 
turtus. 

- O... jūsų senelis? 

- Jis žus, kai Riarijus paims valdžią ir kils sąmyšis. 

- Tai jūs viską žinote? Iš kur? 

- Niekas nieko neslepia nuo kvailio. Jo akivaizdoje 
visi kalba labai atvirai. Aš viską žinau apie prieš Medičius 
rezgamą sąmokslą, organizuojamą Pacio ir Riarijaus kartu 
su Monteseku, tuo galvažudžiu, ilgo kaip gūdi naktis ir 
beveik tokio pat bjauraus kaip ir aš. Lorensas ir 
Džulianas turi mirti šios savaitės pabaigoje, kai 
Florencijoje lankysis naujas kardinolas Rafaelis Riarijus, 
kuris vakar išvyko iš Romos. 

- O ar jie nenustatė konkrečios datos? 

- Ne. Bet tai gali būti per Velykas. Blogiausia, kad 
jiems pavyko suvienyti visą šeimą, net įtraukti mano 
senelį, kuris iš pradžių kategoriškai tam priešinosi, manė, 
jog tai yra kvailystė. Aš nieko negaliu padaryti, bet vis 
dėlto norėčiau juos išgelbėti. 

- Ką išgelbėti? Medičius? Juk jūs - Pacis. Argi 
nejaučiate jiems neapykantos? 

- Džulianas man visai nerūpi, jis tėra paprastas 
tuštybės kupinas gražuolis, bet aš labai myliu Lorensą. 
Jis toks negražus... | 

- Tai jūs jį mylite dėl to? 

- Dėl Dievo meilės, nelaikykite manęs tokiu ribotu! 
- liūdnai atsakė Karolis: - Kartoju, jis negražus, bet 
labai protingas! O koks žavus! Be to, jis stengėsi man 
padėti. Jis turi vieną gydytoją, graiką, kuris, šnekama, 
daro stebuklus... 

- Demetrijas Laskaris! - sušnabždėjo Fjora, nes jai 
tas vardas atgaivino prisiminimus. 

- Jūs jį pažįstate? Lorensas norėjo, kad jis mane 
gydytų, bet visa šeima stojo piestu... O, taip norėčiau 
sukliudyti padaryti tą nusikaltimą, bet esu savo susikurto 
vaidmens belaisvis: neturiu nei pinigų, nei kitokių dalykų, 
neturiu net ištikimo tarno ir nemoku jodinėti! Tik su 
mulu... ir tai nelabai greitai... 

- B-t aš galiu! 

Stryktelėjusi iš lovos, Fjora greitai apsivilko suknelę, 
gulėjusią šalia ant kėdės, paėmė Karolį už rankos ir 
pasisodino greta ant skrynios, stovėjusios priešais lovą. 
Jai nubudo beprotiška viltis, ir širdis ėmė pašėlusiai 
daužytis. 

- Padėkite man rytoj palikti šiuos namus. Aš nuvyksiu 
į Florenciją ir suardysiu jų planus! 

- Bet kaip aš jums padėsiu? Juk paaiškinau: nieko 
negaliu jums duoti. Rytoj išvažiuodami jie išsigabens 
visus arklius ir stipriausius tarnus. 

- Yra Žmogus, kuris man viską duos. Kaip žinau, 
jiems išvykus kunigaikštienė Kotryna pareikalaus, kad 
aplankyčiau ją. Palydėkite mane pas ją su oficialiu vizitu. 
Visa kita ji pažadėjo padaryti pati... 

- Jūs norite pasakyti, kad Džirolamo žmona gelbės 
Medičį? 

- Taip, ji myli Džulianą, tačiau, be abejo, turi būti 
labai atsargi. 

Staiga Karolis uždėjo savo ranką ant Fjoros rankos 
ir priglaudė prie lūpų pirštą. Paskui pasilenkė prie jos 
ir vos girdimai sušnabždėjo: 

459 


- Verkite. Vaitokite taip garsiai, kiek tik jėgos leis! 

Ir jis parodė jai į duris, kurias kažkas tylutėliai 
mėgino atidaryti. Be abejo, tai buvo Jeronima, nes pats 
Pacis buvo per daug girtas, kad taip slapukautų. Fjora 
tučtuojau ėmė vaitoti ir garsiai raudoti. Ji nutildavo, o 
paskui vėl imdavo maldauti, kad ją paliktų ramybėje, ir 
viską ji darė taip natūraliai, kad Karolis tylomis kikeno. 
Ji tai silpnai riktelėdavo, lyg iš skausmo, tai raudojo, 
maldavo ir gailiai dejavo. Karolis piktai šūkčiojo, taip 
pat labai įtikinamai. Dideliam artistų džiaugsmui visa tai 
truko gana ilgai ir jiedu nuoširdžiai linksminosi. Pagaliau 
Fjora paskutinįkart riktelėjo ir staigiai nutilo, - atrodė, 
kad Karolis primušė ją. O jis neaiškiai sumurmėjo dar 
keletą žodžių ir taip pat nutilo. Paskui stojo tyla, ir 
jie išgirdo atsargius tyliai tolstančius žingsnius ir lengvą 
šilko šiugždėjimą. 

- Uf! - iškvėpė Karolis. - O mes vykusiai išsikapstėme! 

- Juk kalbėjome labai tyliai, be to, jūsų klausa, laimė, 
yra puiki. 

- Tai man ne kartą pagelbėjo. Dabar manau, jums 
reikia pamiegoti. Tai jums tiesiog būtina. 

- O jūs? 

- Aš įsitaisysiu šiame krėsle su pagalvėmis. 

Tas krėslas buvo kietas kaip baudžiamieji įstatymai, 
o dvi pagalvės - visai mažytės. Fjora minutėlę pamąstė, 
o paskui pasiūlė: 

- Kodėl gi jums neatsigulus šalia manęs? Dabar mudu 
draugai, o jūs man pažadėjote... 

- Patikėkite manimi, duoti tokį pažadą man vieni 
niekai. Jūs labai graži, brangioji Fjora, bet aš myliu tik 
berniukus! - Iš nuostabos Fjora išpūtė akis, o Karolis 
su kartėliu šyptelėjo: - Tai niekuomet nieko nestebino, 
net mano partnerių, kuriems mano dėdė gerai moka, 
bet jie privalo pasižadėti niekam apie tai neišplepėti. 

Tas keistas prisipažinimas taip nudžiugino Fjorą, kad 
ji pasilenkė ir pabučiavo Karolį kaip brolį. 

- Jūs tikrai esate toks vyras, koks man reikalingas! 
Karoli, aš nesiliausiu dėkojusi dangui už tai, kad mus 
sujungė. Nuo šiol aš - jūsų sesuo ir padarysiu viską, 
ką pajėgsiu, kad jums padėčiau. 

Jaunuolio akyse sužvilgo ašara, ir jis atsargiai pabučiavo 
jaunąją moterį į skruostą. Paskui jie palinkėjo vienas 
kitam labos nakties ir atsigulė - kiekvienas savo lovos 
pusėje. 

Sutuoktiniai beveik iš karto užmigo, atsukę vienas 
kitam nugaras. Jie buvo nusipelnę ramaus poilsio. 

Žiuljeta Benconi 


viena populiariausių ir labiausiai skaitomų meilės ir 
nuotykių romanų autorių. Jos kūriniai (" Marijana", 
“"Florentietė", " Katrina" ir kiti) išversti į daugelį kalbų. 
Lietuvių kalba neseniai išleista Ž. Benconi romanų 
serija (" Marijana", " Marijana d' Aselna"), kurios 
pagrindinis personažas — kunigaikštienė 
Marijana d'Aselna, didžioji Napoleono meilė. 
Žavi ir kilminga herojė, dvaro intrigos ir 
paslaptingi nuotykiai — šiems kūriniams netrūksta nieko, 
kuo skaitytojus paprastai žavi prancūzų nuotykių ir 
meilės romanai. "Florentietė“ siūlo ne mažiau įdomią 
pažintį su savo herojais. 


